# verses

text:
potang iyugse da na kayu king aliwang bansa a lagpus pa Damasco, nganang sasabi ning Ginu a maki lagyung Dios a Mayupaya.


text:
Makalunus ing mapalyari kekayung makusuelung mabibie king Zion, at ikayung panatag a bili king Samaria, ikayung marangal a tau na niting marangal a bansang Israel, ikayung lalapitan dang aduananan saup ding tau!


text:
Munta kayu at lawan ye ing siudad ning Calne. Kaybat sumulung kayu king marangal nang siudad ning Hamat, at taglus kayung kuldas angga na king Gat a siudad da ring Filisteo. Mas mayap la wari kabilian kesa karing kayarian ning Juda at ning Israel? Mas malualas wari ing karelang sasakupan a gabun kesa king kekayo?


text:
E yu buring tanggapan karing isip yu king datang ya kekayu ing aldo ning kasiran; lalu na mung pamalaguanan datang ning pamaniaptan yu ing aldong ita.


text:
Makalunus ing mapalyari kekayung kera-kera karing malambut yung katring belutanan garing, at sawasawang mamangan karing karning biserung tupa at biserung baka.


text:
Miminum kayung alak karing kopang maragul at gagamit king mabanglung diling pabanglu, oneng e na kayu man lulungkut king kasiran a dugpa king Israel.


text:
Inya ikayu ding mumunang diling miyugse king aliwang bansa. Mituknang na kanita ing pamagpiesta yu at ing pamagsadia yung dakal a pamangan at inuman.


text:
Nganang matimid sinabi ning Ginung Dios a Mayupaya, Kasaman ku ing ketasan dang lub ding memalen na ning Israel. Kasaman ku la ding malapalasyu rang tuknangan. Ibie ke karing kalaban da ing karelang sentrung siudad at ing sablang atyu keting siudad. fig,Kasaman ku ing ketasan dang lub ding memalen na ning Israel.,(6:8)fig*


text:
Potang ing kamaganak na ning mete a mengasiwa munaman king pamangutkut ilual na ne king bale ing bangke, maus ya king ninumang melakuan king bale at ikutang na, Atin pang aliwang kayabe mung melakuan ken? At ing ipakibat ya iti: Ala na! Sabian na kanita ning kamaganak na, E ka mainge! Ingatan tamung e mabanggit bitasa ing lagyu na ning Ginu.


text:
Makapulayi la wari ding kabayu libutad ding maragul a bato? Sasarulan de wari ding tau ing dagat karing baka ra? Makanyan man ikayu ikua yeng gewang lasun ing hustisia; ikua yeng gewang bukut ing matulid.


text:
Pagmaragul yung abihag ye ing balen Lodebar. Ngayu pang sasabi, Agyu-agyu ta yang salakayan ing Karnaim.


text:
Sasabian na ning Ginung Dios a Mayupaya, O memalen na ning Israel, paratangan ku la ding sundalus na ning aliwang bansa ban salakayan de ing bansa yu. Gipitan da kayu manibat king Pidadalanan ning Hamat angga king Batis ning Araba.


text:
Pepakit ne kanaku ning Ginung Dios ing metung a vision. Keting vision ikit keng linalang dakal a durun ing Ginu kanitang kaybat-ibat na pa mung ikua ning ari ing dake na king are at inyang tutubung pasibayu ing dikut.


text:
King vision ikit kung gigisanan dang kakanan ding durun ing balang sagiwang bage king mabilug a bansa. Sinabi ku kanita, O Ginung Dios, patawaran me sa ing balen mu! Makananu la pang mie kanyan ding tau? Ditak la mu at maina la pa!


text:
Pepakit ne kanaku ning Ginung Dios ing metung pang vision. Keting vision ikit keng magsadia ban parusan na la ding taung pinili na king kapamilatan na ning silab. Pepamalan ne ning silab ing malapad a dagat lalam ning gabun at megumpisa nang mikakalat ing silab king bansa.


text:
Kanita sinabi ku, O Ginung Dios, patdan mu na ing silab! Makananu la pang mie kanyan ding tau? Ditak la mu at maina la pa! fig, ,O Ginung Dios, patdan mu na ing silab!,(7:5)fig*


text:
Pepakit ne kanaku ning Ginu ing metung pang vision. Keting vision ikit keng makatalakad lele ning metung a pader a gemitanan dang patulu inyang magawa ya at atin yang tatalnan a patulu king gamat na.


text:
Nganang kinutang kanaku, Amos, nanu ing akakit mu? Mekibat ku, Metung ya pung patulu. Kanita sinabi na, Lumawe ka, gamitan ke ing patulu ban ipakit ku king kakung balen king mengari lang pader a e gemitanan patulu. E ku na ibayu ing kakung tingka tungkul king parusang ibie ku karela.


text:
Malasak la ding lugal nung nu la karin sinamba ding lahi nang Isaac. Malasak la ding lugal a banal ning Israel. Dinan ku neng kawakasan ing pamilya na ning Aring Jeroboam.


text:
Kanita i Amazia, ing pari ning Betel, pepabalita na kang Aring Jeroboam ning Israel iti. Ngana, Atin yang tatangka i Amos laban keka libutad da ring memalen ning Israel. Ing pamagsalita na ya ing makasira king balen.


text:
Ini ya ing sasabian na, Mate ya king labanan i Jeroboam at mabihag la ding memalen na ning Israel, at miyugse la king aliwang bansa!


text:
At kanita nganang Amazia kang Amos, Hoy, propeta, patugut na ka! Muli na ka king bansang Juda at karin ka manaral. At pabayad ka karela king pamanaral mu.


text:
E na ka pasibayung manaral keti king Betel. Iti ya ing lugal nang pisasamban ning ari; iti ya ing templo ning bansa.


text:
Nganang mekibat Amos kang Amazia, E ku propetang makikiupa ban manaral. Metung ku mung pastul at talaingat karing tanaman a higera.


text:
Oneng kinua na ku ning Ginu king obra ku antimong pastul at inutusan na kung lumakad at magsalita king lagyu na para karing memalen na ning Israel.


text:
Inya ngeni makiramdam ka king sasabian na ning Ginu. Sasabian mu king tuknang na kung magsalitang ula, king tuknang na kung magsalita laban karing memalen na ning Israel.


text:
Uling sinabi mu yan, oyni ngeni ing sasabian na keka ning Ginu, Amazia, makisiping ya ing asawa mu karing lalaki keti king siudad at mate la king gera ding anak mu. Mapirake ya ing gabun mu at miyabie ya karing aliwa at ika mismu mate ka king metung a bansang paganu. Maging bihag la ding memalen na ning Israel at miyugse la king aliwang bansa!


text:
Pepakit ne kanaku ning Ginung Dios ing metung pang vision. Ikit ke keting tagimpan ing metung a basket a mitmung prutas.


text:
Ngana kanaku ning Ginu, Amos, nanu ing akakit mu? Mekibat ku, Metung yang basket a ating prutas. Kanita ngana kanaku ning Ginu, Dinatang na ing kawakasan para karing memalen kung Israel. E ku na ibayu pa ing tingka ku tungkul king parusang ibie ku karela.


text:
King aldong ita, maging tangis lang malungkut ding kanta kilub ning palasyu. Mikalat la ding bangke king sablang lugal. Iyugse da la reting alang bulad.


text:
Pakiramdaman yu iti, ikayung dadakurak karing taung atyu king kalipitan at magkapilit makamate karing pakakalulu na ning bansa.


text:
Ikayu mismu sasabian yu king sarili yu, Milabas na la sana deting aldo pangilinan ban apisali ta na ing kekatamung binutil. Obat e ya pa mapupus ing Aldo ning Sabbath ban makapagtinda na keng pasibayu? Kanita itas mi na ing alaga at agamit mi na lang pasibayu ding paniukad at timbangan a e ustu ban apamiraitnan mi la ding maniali kekami.


text:
Ipisali mi ing ala nang silbing trigu king matas a alaga. Manintun kaming taung pakakalulu a alang ipamayad karing utang na, at saluan mi yang anting ipus king alaga namu ning kaparis a sandalyas.


text:
Uli na niti, mika ayun keti king yatu at maligalig ya ing balang metung a memalen na ning bansa. Galgal ya ing mabilug a bansa; mitas-mibaba ya anti ing Ilug ning Nilo.


text:
Daratang na ing panaun a ipalbug ke ing aldo at dalumdum ya ing yatu king kaugtuan na ning aldo. Aku, ing Ginung Dios, ing magsalita.


text:
Gawan ku lang aldo ning pamangutkut mete ding kekong piesta, at alilan ku lang pamanangis ding masaya yung pamagkanta. Pasatsat ku la kekayu ding buntuk yu at papamiblasan da kayung imalan a magaspang. Mangari kayu karing pengaring manangis king pangamate na ning bugtung dang anak a lalaki. Maging maplas ya ing aldong ita angga king kawakasan na.


text:
Daratang na ing panaun a paratang kung danup king mabilug a bansa. Dumanup la ding tau, oneng e para king pamangan; kumau la, oneng e para king danum. Dumanup la at kumau king amanung manibat king Ginu. Aku, ing Ginung Dios, ing sinabi kaniti.


text:
Gumala la ding tau manibat king Dagat a Mete angga king Mediteraneo, at manibat king dane norti angga na king aslagan. Gumala la keni at karin king pamanintun da king amanung manibat king Ginu, oneng e ra akit iti.


text:
King aldong ita, mibulang la agyang ding kayanakan a lalaki at babaing masikan a pamikakatawan uli na ning alang danum.


text:
Detang susumpa karing kikilalanan nang dios ning Samaria at sasabing Saksi ke ing dios ning Dan o kaya Saksi ke ing dios ning Beerseba, miragsa la ding taung deta at e na la talakad kapilan man.


text:
Ikit ke ing Ginu; makatalakad ya lele ning altar. Nganang minutus: Pukpukan mong masikan ding punta da ring asias ning Templo ban maugun la. Idagsa mu la ban dugpa la karing buntuk da ring tau. Paten ku la king gera ding mitagan. Alang miligtas metung man karela; mate la ngan.


text:
Agyang gawa la pang kulkul at sumulud la angga king kutkutan da ring mete, akit ku la rin at akua. Agyang mukiat la pa banua, ibaba ku la rin.


text:
Akit ku la rin at arakap agyang salikut la king taluktuk na ning Bunduk ning Carmel. Nung salikut la man king kalalalaman na ning dagat, utusan ku ne man ing dambuala ning dagat ban pangetan na la.


text:
Nung sakali namang mabihag la karing kalaban da, iyutus ku karing makabihag karela ing paten da la. Inari ku na king lub ku king gisanan ku la lahi at e saupan.


text:
Tagkilan ne ning Ginung Dios a Mayupaya ing yatu at mayun; manangis la ding sablang manuknangan karin. Ing mabilug a yatu mibaba-mitas yang anti ing Ilug ning Nilo.


text:
Gagawa yang tuknangan na ing Ginu king babo banua at babo yatu bibili ne ing suklub ning banua. Ausan nang lumapit ing danum ning dagat, at iti tutugtug na king yatu. Ginu ing lagyu na!


text:
Ngana ning Ginu, Memalen ning Israel, parehu ing lawe ku kekayu at karing memalen ning Etiopia. Linigtas ku la ding memalen na ning Filistia king Creta, linigtas ku la ding tau Siria king Kir, nung makananu da kayu namang linigtas king Ehipto.


text:
Aku, ing Ginung Dios, lawen ke iting makasalanan a kayarian na ning Israel at gisanan ke keti king babo yatu. Oneng e ku la lubus gisanan ding sablang lahi nang Jacob.


text:
Aku ing munie utus at itatap ku la ding memalen ning Israel anti ing binutil a tatatap da king igu. Simen ku la at ilako ding sablang e karapatdapat.


text:
Mate la king gera ding sablang makasalanan libutad na ning kanakung balen, ding sablang sasabing, E na paintulut ning Dios ing misakitan tamu!


text:
Nganang sasabi ning Ginu, Daratang na ing aldo a aku ibawi ke ing kayarian nang David a mengaring bale melasak. Larinan ku la ding dalig na at italakad keng pasibayu. Gawan keng pasibayu a antimo ing king minuna.


text:
Inya makanyan deng salakayan ding memalen ning Israel ing mitagan king sakup ning Edom at karing sablang bansang meging bandi ku kanitang misan a panaun.


text:
Nganang magsalita ning Ginu, Ding aldo daratang la, potang e la pa man meyaring tinanam ding tau atin na lang pupupulan, at ding gagawang alak e ra la pa ayagad ding mamunga rang ubas. Magus karing bunduk ing mayumung alak, at taglus iti karing bunduk-bundukan.


text:
Ibalik ku la ding kakung memalen karing karelang gabun. Larinan da la ring karelang melasak a siudad, at manuknangan la karin; mananaman lang ubas at minum lang alak; gawa lang karelang mulahan at kanan da ing karelang tenam.


text:
Itanam ke ing balen ku king gabun a karela binie ku, at e na la mabagut pasibayu. Ing magsalita ya ing Ginung kekayung Dios.


text:
Iti ya ing ula nang Obadias, ing sinabi na ning Ginung Dios tungkul king bansang Edom. Tinubud ne ning Ginu ing talapamalita na karing bansa, at dimdam ming sinabi na: Magsadia na kayu! Tara, kekatamu neng labanan ing Edom!


text:
Pirait na ka ning kekang ketasan. Ing pagmaragul mung balen metung yang kuta a gewa karing batu, atyu karing matas a bunduk ing kekang tuknangan, inya king sarili mu kekang sasabian, Ninu mo ing misaldak kaku?


text:
Agyang matas ya pang anti king sale ning agila ing kekang tuknangan angga king balamu atyu libutad da ring batuin, makanyan man agyu da ka ring ibaba. fig,...makanyan man agyu da ka ring ibaba.,(4)fig*


text:
Neng daratang la ding mapanako king kabengian, kakuanan da mu itang karelang kailangan. Neng mamupul lang ubas ding tau, atin la pa mu ring tatagan. Oneng ding kekang kalaban ganap da kayung gisan.


text:
Pirait da kayu ding kekong kakampi; king lual ning kekong bansa karin da kayu tinabi. Ding taung keyabe yu king kapayapan karela kayu ngeni makapailalam. Detang kakaluguran a kesulu yung mengan bitag ya ing kekayu ra inumang; tungkul kekayu karelang sasabian, Nukarin ngeni ing sabla rang kayalistuan?


text:
King aldo a parusan ke ing Edom, kaku lang gisanan ding alistu nang lalaki, at kakung ilako ing sabla rang kabiasnan.


text:
Uling keka lang pete at penakawanan ding kekang kapatad a lahi nang Jacob, malasak ka at milako dangalan angga na king kapilan man.


text:
E ka bitasang kinimut kanitang kayaldawan a ding kalaban piglasak do ring karelang pasbul siudad. Kalupa da ka namang e mayap detang dayuan a sinamsam king pibandian ning Jerusalem, at kaybat karelang pipartian-partian.


text:
Sukat sanang e ka metula king kakulangan palad a digpa karing kapatad mu king Juda. Sukat sanang e ka mesaya king aldo ning karelang kapahamakan. Sukat sanang e mo keylian king karelang kalipitan. fig,Sukat sanang e ka metula...,(12)fig*


text:
Sukat sanang e ka linub king siudad ding kakung memalen ban kaylian ing karelang kasakitan, at samsaman ing karelang pibandian king aldo ning karelang kagipitan.


text:
Sukat sanang e ka tinalakad karing pikurusan da ring dalan ban keka lang pandakpan detang migkapilit makatakas muman. Sukat sanang e mo dinuang karing gamat da ring kalaban king aldo ning karelang kaguluan.


text:
Malapit na ing kayaldawan nung kapilan, aku, ing Ginu, bansa kaku la ngan ukuman. Edom, itang kekang depat, ya naman ing keka marapat. Itang binie mu keka magbalik pasibayu.


text:
Ininum de ring kakung memalen ing mapait nang kopa ning kaparusan karin king banal kung bunduk-bundukan. Oneng ding sablang bansang makapadurut inuman de ing lalung mapait a kopa ning kaparusan; gisanan deng aldukan at mawala la ngan.


text:
Oneng ating mapilan a makatakas king Bunduk ning Zion, at iti maging banal yang lugal. Abandi de ring memalen nang Jacob ing bansang karelang pangaintuliran.


text:
Maging anti la king api ding memalen nang Jacob at Jose; anti ing aping duruluk king pipalutan memalen nang Esau karela yang siran. Karing lahi nang Esau alang mitagan. Aku, ing Ginu, ing mengamanu.


text:
Ding tau king dane mauli ning Juda ilang sumakup king Edom; detang king bulubundukan dane ning albugan ing Filistia yang karelang bihagan. Ding Israelita karela yang bandian ing sakup ning Efraim at Samaria; ding memalen ning Benjamin ing Gilead yang karelang kuanan.


text:
Ding sundalus a miyugse ning dane norti ning Israel magbalik la, at sakupan de ing Fenicia angga na king norti ning Zarepat. Ding miyugse memalen ning Jerusalem a atyu Sardis bihagan do ring balen ning dane mauli ning Juda.


text:
Ding matagumpe lalaki ning Jerusalem lusuban de at pamahalan ing Edom. At ing Ginu mismu ya ing maging karelang ari.


text:
Ngana, Munta ka Nineve at magsalita kang laban keting mayupayang siudad uling e makalihim kanaku ing e mayap dang daraptan ding memalen na.


text:
Oneng minta ya i Jonas king aliwang lugal ban atakasan ne ing Ginu. Minta ya king Jopa nung nukarin ne disan ing metung a barkung malapit nang mako para munta Tarsis. Binayad na ing pasahi na, at sinake yang kayabe ra ding mamahala king barku ban maglayag munta Tarsis. Isipan nang Jonas king e na ne akit ning Ginu.


text:
Oneng peparala yang masikan a angin ing Ginu king dagat at mika bagyu. Milalu ya kasikan ing bagyu at halus malasak ya ing barku.


text:
Mitakutan la ding marino at kinulisak lang maniawad saklolu karing sarasarili dang dios. Ban mabawas ing panganib, inugse ra king dagat ing kargang makasake king barku. Samantalang malilyari iti, minta ya i Jonas king kakilubkiluban na ning barku at karin ya metudtud maniaman.


text:
Ikit ne ning kapitan ning barku at ngana kang Jonas, Obat atyu ka ken at matudtud? Talakad ka at maniawad kang saup king kekang dios; magkang malunus ya kekatamu at iligtas na katamu.


text:
Ngara ding marino king metung at metung, Mibagutan tamu ban akit tamu nung ninu ing maki kasalanan king pangabili tamu kaniting panganib. Mibagutan la at ing lagyu nang Jonas ya ing mebagut.


text:
Kanita ngara kang Jonas, Nanu ing asabi mu kanyan? Ika ing sukat ming parsalanan kaniting panganib. Nanu ing sangkan obat atyu ka keti? Isanu ing bansang ibatan mu? Nu ka makabalen?


text:
Nganang mekibat Jonas, Metung kung Hebreo. Sasamban ke ing Ginu, ing Dios ning banua at linalang king yatu at king dagat.


text:
At sinabi na pang Jonas karela king tatakasan ne ing Ginu. Mitakutan la ding marino at ngara kang Jonas, Makapangilabut ing depat mu!


text:
Mekibat ya i Jonas, Iyugse yu ku king dagat at tuknang ing bagyu. Balu ku king aku ing maki kasalanan, inya mirasnan kayu kaniting masikan a bagyu.


text:
Makanyan man, migkapilit la ding marino ban asadsad de ing barku king pampang; memagse la anggang binit da. Oneng lalung mesikan ing bagyu at ala lang akarapat.


text:
Inya kinulisak la king Ginu. Ngara, O Ginu, ipakisabi ming mayap king e mu ke sa paburen mate king uli na ning bie ning lalaking iti; ala kaming kasalanan. Ika, O Ginu, ing maki pasari kaniting malilyari. Dapat mu iti!


text:
Uli na niting milyari, mitakutan la ding marino king Ginu. King takut da, minie lang ain-sakripisyu at mengaku lang sumuyu king Ginu.


text:
King utus ning Ginu inakmul ne ning metung a maragul a asan i Jonas, at menatili ya king atian na ning asan kilub ding atlung aldo at atlung bengi.


text:
Kabang atyu ya king kilub ning atian ning maragul a asan menalangin ya i Jonas king Ginung Dios na. Ngana,


text:
King kakung kagipitan, O Ginu, minaus ku keka, at pekibatan mu ku. Ibat king kalalaman ning tuknangan ding mete minaus kung pasaup keka, at pekiramdaman mu ku.


text:
Inugse mu ku king malalam, king malalam ning dagat, nung nu makapadurut kaku ing danum, at sasapuk la kaku ding maragul mung alun.


text:
Dinatang ing danum at piputan na ku; ganap na kung pepalbug ning dagat, at ing dikut ning dagat kinatikat king buntuk ku.


text:
Miras ku king lalam da ring bunduk, king lugal a pakasara pasbul king kapilan pa man. Oneng ika, O Ginung kakung Dios, segipan mu ku ibat king malalam.


text:
Oneng aku magkanta kung kapurian keka; dinan da kang ain-sakripisyu, at tupad king keka pengaku ku. Ing kaligtasan manibatan king Ginu!


text:
Kanita inutusan ne ning Ginu ing asan a maragul ban isuka ne i Jonas king pampang. At memintu ya ing maragul a asan.


text:
Ngana, Jonas, munta ka Nineve, ing mayupayang siudad, at sabian mu karing tau karin ing mensahing binie ku keka.


text:
Inya memintu ya king Ginu i Jonas at minta ya Nineve, ing siudad a king dagul na mangailangan atlung aldo para lakaran uli na ning maragul ya.


text:
Melaus neng miglakad kilub ning siudad. Kaybat nang mekalakad metung a aldo nganang migsalitang masikan, Kilub ding apat apulung aldo malasak ya ing Nineve!


text:
Meniwala la ding memalen na ning Nineve king mensahi ning Dios. Inya pikayari da king mag-ayunu ya ing balang metung magumpisa king pekamaragul angga king malating dili, misulud lang imalan a magaspang ban ipakit da king sinisi la king depat dang pamikasala.


text:
Inyang abalitan na ning ari ning Nineve iti, tinalakad yang ibat king tronu na; likas ne ing balabal na, misulud yang imalan a magaspang at linukluk ya king abu.


text:
Pepalual yang metung a kapabaluan karing memalen na ning Nineve. Ngana, Iti kautusan yang ibat king ari at karing pamuntuk na: Alang mamangan metung man kekayu; makabawal karing sabla: tau, baka, at tupa ing mangan la at minum.


text:
Sukat lang misulud imalan a magaspang ding sablang tau at animal. Sukat yang manalangin taimtim ing balang metung king Dios, at sukat nang gulutan ing ugali nang e mayap at ing e ustung daraptan na.


text:
Mapalyaring alilan na ning Dios ing banta na; mapalyaring e ne mimua kekatamu at e tamu malaus mate!


text:
Ikit na ning Dios ing depatan da ring tau; ikit na king likuan da na ing dapat dang e mayap. Inya binayu na ning Dios ing banta na, at e na na belaus ing sinabi nang parusan na la.


text:
Inya nganang menalangin, Ginu, bayu ke likuan ing kanakung tuknangan e ku wari sinabi keka king iti ya ing marahil mung daptan? Iti ya ing sangkan nung inya migkapilit kung tinakas papunta king Tarsis! Balu ku king Dios kang malugud at mapaglunus, king manatili kang mapibabata, maganaka, at manatiling makasadiang magbayu balak at e mamarusa.


text:
Minta ya i Jonas king dane aslagan na ning siudad at karin ya linukluk. Ginawa yang balag at sinalilung ya karin; pagumasdan na nung nanu ing malyari king Nineve.


text:
Kanita pepatubuan ne ning Ginung Dios ing metung a tanaman ban munie salilung kang Jonas at ban e ya manamdaman pali. At tutu yang mesaya i Jonas king tinubung tanaman.


text:
Oneng kabukasan, inyang saslag ne ing aldo, inutusan ne ning Dios ing metung a ulad ban siran ne ing tanaman, at mete ya ing tanaman.


text:
At inyang sinlag ne ing aldo, ing Dios peparala yang mapaling angin a ibat king aslagan, at maibug yang malyu i Jonas king pali na ning aldo a dapga king buntuk na. Inya buri na ing mate ne sana. Nganang sinabi, Mas mayap ing mete ku kesa king mabie ku.


text:
Oneng ngana ning Dios, Jonas, ala kang matulid mimua king tanaman. Mekibat ya i Jonas, Atin kung matulid mimua at king kamua kung yan bisa na kung mate!


text:
Ngana ning Ginu, Jonas, tinubu ya iting tanaman king misan a bengi at limbug ya king tinuking bengi; e mu ne man pipagalan ni pepatubu man, makanyan man lulungkut ka king milyari!


text:
Inya lalu kung sukat mika maragul a lunus king Nineve, ing mayupayang siudad a ita. Uling atin yang maygit dinalan at aduang pulung libung memalen a inosenti, at atin ya namang dakal a baka! fig,ING BIE DELANAN NANG JONAS,(1, 2, 3, 4)fig*.


text:
Iti ya ing mensahi a binie na ning Ginu kang Mikeas a tau Moreset kanitang di Jotam, Ahaz, at Hezekia ilang ari na ning Juda. Pepabalu na la ngan ning Ginu kang Mikeas deting sablang bage tungkul king Samaria at Jerusalem.


text:
Ikong sablang bansa, pakiramdaman yu iti; makiramdam kayu ikong manuknangan keti king yatu! Magtestigu yang laban kekayu ing Ginung Dios. Makiramdam kayu! Oyan magsalita ya karin king templo na banua.


text:
Malaso la ding bunduk a tutukluan na kalupa ning kandila libutad ning api; magus la karing kapatagan anting danum a masalusung mababaldug ibat karing bunduk-bundukan.


text:
Mapalyari ngan iting sabla uling mikasala la ding memalen na ning Israel at linaban la king Dios. Ninu ing pamarsalanan king pamaglaban na ning Israel? Alang aliwa nune ing Samaria, ing sentrung siudad! Ninu ing mikakasala uli na ning pamanyambang aliwang dios king Juda? Alang aliwa nune ing Jerusalem mismu!


text:
Inya sasabian na ning Ginu, Gawan keng katumpuk a gabun ing Samaria king libutad ning marangle a pitatamnan karing ubas. Ibulus ku la ding batu nang misalbag ning siudad king kapatagan at palto ku la ding pundasyun na.


text:
Pamalbalan ku lang malati ding sabla nang idolo at dulukan ku king api ing sablang bage miyabie karing babaing susuyu karing karelang altar at muli la mung katumpuk a sukal ding sablang rebultu na. Ikua na la ning Samaria deting sablang bage bilang upa da ring babaing misusuyu karing karelang katawan king oras ning pamanyamba kareting idolo. Ngeni idala da la ngan deti ding kalaban na ban samban da la king aliwang lugal.


text:
Kanita nganang Mikeas, Uli na niti, magpaldas ku at manangis. Ban ipakilala ing kalungkutan ku lumakad kung makatapak at alang imalan king dalan. Ngulangul kung anti ding asu at gumaga kung anti ing ayup a ostrich.


text:
E la malyaring kumayap ding sugat ning Samaria. E lumuat manamdaman ya namang anti kareti ing Juda; miras na ing kasiran karing pasbul dalan na mismu ning Jerusalem nung nu la manuknangan ding memalen ku.


text:
E yu pamalita karing kalaban tamu karin Gat ing pangasambut tamu; e kayu papakit kikiak. Ikayung memalen na ning Bet Leafra, ipakit yu ing kekayung sindak king kapamilatan ning pamagkasatkasat yu king alikabuk.


text:
Ikayung memalen na ning Safir, lubas at mitmung dine, manaliwa kayung bansa. E la mangangas lumual ding manuknangan karing Zaanan king karelang siudad. Potang damdaman yu lang manangis ding tau ning Betezel, abalu yu king ala kayung alugalan karin.


text:
E la mipaindatun ding memalen na ning Marot king pamanaya rang kasaupan, uling pepaburen na nang milapit ning Ginu ing kasiran king Jerusalem.


text:
Ikayung manuknangan king Lakis, isulud yu la ding kabayu karing karwahe. Pekiapusan yu ing dakal nang kasalanan ning Israel; inya ikayu ing mitulak king Jerusalem king pamikasala.


text:
At ikayu namang memalen na ning Juda, mamun na kayu king balen ning Moreset Gat. E la malyaring manikuang saklolu ding ari na ning Israel king balen ning Aczib.


text:
Memalen na ning Maresa, paburen na kayung manabu ning Ginu karing gamat na ning metung a kalaban a mamihag king balen yu. Salikut la ding manimuna na ning Israel king kueba karin Adullam.


text:
Memalen na ning Juda, pututan yu na ing buak yu bilang pamagpaldas yu karing kekayung anak a pakamalan. Kalbuan yu na la ding buntuk yu anti ing ayup a buitre, uling kuanan da la kekayu ding anak yu at miyugse la king aliwang bansa.


text:
Makapangilabut ing kararasan da ring kera-kerang e matudtud kabang mibabalak lang e mayap! Kabuklat ning masala, kabud mirinan lang oportunidad, daraptan da itang e mayap a karelang binalak.


text:
Kuanan da la ring marangle nung mangailangan la; nung bale na la man ding kailangan da, kakuanan da la naman. Ala yang kapilmian a bili ing pamilya na o ing pibandian na ning tau.


text:
Inya sasabian na ning Ginu, Babalakan ke ing metung a kasakitan para kekayu at e ye malyaring alisian. Uli na ning miras kekayu, e na kayu pasibayung lumakad pang mitmung kayabangan.


text:
Potang datang na ing panaun a ita, gamitan da ring tau ing kwentu tungkul kekayu antimong alimbawa na ning kabiguan at ikanta de iting kanta ning kabiguan tungkul king bie yung delanan: Lubus keng misaldak! Kinua ning Ginu ing gabun mi, at binie na karing memihag kekami.


text:
Uli na niti, potang datang ing panaun a misubling pasibayu iting gabun karing taung pinili na ning Ginu, e ya mirakayanan ing ninuman kekayu.


text:
Ngarang sumabi kanaku ding tau, Patugut na kang manaral kekami! E ka magsalitang makanyan. E na ke ibili ning Dios king kamarinayan.


text:
Misumpa la wari ding memalen na ning Israel? Milako ne wari kapibabatan ing Ginu? Daptan na la wari ning Ginu ding bage a anti karen? E ya wari magsalitang mitmung ganaka karing darapat matulid?


text:
Nganang makibat ning Ginu, Oneng ikayu manalakaran kayung anting kalaban da ring taung kanakung pinili. Agyang ding sundalus a mumuli ibat king gera isipan da king kauli ra bale mipanatag na la bili, oneng atyu kayu karin, manenayang maniamsam pati karing balabal da.


text:
Panabi yu la ding babaing mebalu ning balen ku karing pibalebaleng karelang pakamalan, at leko yu karing karelang anak ing ligaya a makasadia kung ibie karela.


text:
Sulung, mabating na kayu; ala nang karatunan pang makatagan keti. Uli da ring kasalanan yu datang at datang ing kasiran keti.


text:
Ing propetang buri da ring taung deti ya ing propetang lakad-lakad mangalat kalaraman at kapamiraitnan at sasabing, Ing alak at matapang a inuman magus para kekayu.


text:
Oneng ikayung mitagan a memalen na ning Israel tipunan da kayung miyabe-abe. Tipunan da kayung anting tupang mumuli king karelang kural. Anting pipagpastulan a mitmung tupa, mikatmuan yang pasibayu ing bansa yu karing dakal a tau.


text:
Ibuklat ne ning Dios ing dalan para karela, at tairan na lang lumual ibat king pangayugse ra king aliwang bansa. Lumual lang mirarapal karing pasbul dalan ning siudad at lumakad lang malaya. Ing karelang ari, ing Ginu mismu, ya ing tumaid king paglual da.


text:
Makiramdam kayu, ikayung manimuna na ning Israel, ikayung pamuntuk ning Israel! Sukat sana ing pagmalasakitan yu ing hustisia,


text:
oneng kasaman yu ing mayap at luluguran yu ing e mayap. Mabie lang babakbakan yu balat ding memalen ku at paglaputan yu ing laman karing butul da.


text:
Kakanan yu la ding memalen ku. Tatalipan yu la balat, pamaklian yu la butul at panabakan anting karning lulutu yu king kaldera.


text:
Daratang na ing panaun potang ikayu ing maus king Ginu, oneng e na kayu pakibatan. E na la pakiramdaman ding panalangin yu uli na ning e mayap yung depatan.


text:
Mapipirait la ding memalen ku karing propetang mangakung kapayapan karetang babie upa karela, oneng pamatakut da ing gera karetang alang aibie upa. Nganang sasabi ning Ginu kareting propeta,


text:
Uling lilinlangan yu la ding taung kanakung pinili, e na kayu manakit pang vision at e na kayu makapanula pa. Propeta, ditak namu ing makatagan king aldo yu; mapupupus ne ing aldo yu.


text:
Mangapakarine la detang manula tungkul king daratang a panaun uling e meging tutu ing karelang ula. Mabigu la ngan uli na ning e na na la pakibatan ning Dios.


text:
Oneng tungkul naman kanaku, kakatmuan na ku ning Ginu king espiritu at king upaya na, ning katuliran at tetagan a lub ban sabian ku la karing memalen na ning Israel ding karelang kasalanan.


text:
Makiramdam kayu kanaku, ikayung manimuna na ning Israel, ikayung masama king hustisia at mamaluktut king matulid.


text:
Tatalakad ye ing siudad ning Dios, ing Jerusalem, king babo na ning pundasyun na ning pamakamate at alang hustisia.


text:
Manungkulan la ding manimuna ning siudad para mu king suhul, babie lang palino ding pari tungkul king Kautusan uli na ning salapi; pabayad la naman ding propeta king pamanula ra at sasabian da ngan king atyu karela ing Ginu. Ngara, E ya wari atyu libutad tamu ing Gino? Inya alang e mayap a dugpa kekatamu.


text:
Uli yu masarul ya anting marangle ing Zion, maging metung yang buntun na ning kasiran ing Jerusalem, at maging metung yang kagubatan ing bunduk a katatalakaran na ning Templo.


text:
Karing aldo a daratang ing bunduk nung nu ya makatalakad ing Templo ning Ginu ya ing maging matas dili karing bunduk, maygit matas karing sablang bunduk-bundukan. Dakal lang bansang lumapit king Ginu,


text:
at ding karelang memalen sabian da, Tara mukiat tamu king bunduk ning Ginu, king Templo ning Dios ning Israel. Ituru na kekatamu nung nanu ing buri nang daptan tamu; lumakad tamu karing dalan a pinili na. Ing tuturu ning Ginu manibatan Jerusalem; manibat king Zion magsalita ya karing taung pinili na.


text:
Lutasan na ing problema ning bansa king bansang kalupa na, at ing problema ding maragul a upaya malapit la man o marayu la. Gawan da lang sudsud ding espada ra, at sabungke ding tandus da. E na la kapilan man milaban-laban ni pagsadian pa ing gera.


text:
Ing balang metung mibiebie ya king kapayapan libutad ning sarili nang ubasan at tanaman a higera, at ala nang munie takut kaninu man. Iti ya ing pengaku na ning Ginung Mayupaya.


text:
Samba ya at mamintu ing balang bansa king kikilalanan nang dios, oneng itamu samba tamu at mamintu king Ginung kekatamung Dios king kapilan pa man.


text:
Daratang ing panaun, nganang sasabi ning Ginu, nung kapilan ku la tipunan miyabe-abe ding taung kakung perusan, ding taung dinalan kasakitan king pangayugse ra king aliwang bansa.


text:
Melumpu la at makarayu king bansang tibuan da, oneng dinan ku lang bayung pamagumpisa ding mitagan at maging metung lang maragul a bansa. Aku ing sumakup karela king Bunduk ning Zion manibat king panaun a ita at king alang angga.


text:
At ika, Jerusalem a tore a pipagbanten na ning Dios a antimong pastul a magbante karing memalen na, pasibayu kang maging sentru na ning kayarian a keka kanitang misan.


text:
Obat pakakulisak mu ing kiak mu? Obat balamu babai kang manganak? Uli na wari ning ala na kang ari at mete na la ding tagapayu mo?


text:
Memalen na ning Jerusalem, mamalipit na kayu at saingsing king kaplas anti ing babaing manganak, uling ngeni lakuan yu ne ing siudad at manuknangan kayu king marangle. Kailangan ing munta kayu Babilonia. Oneng karin iligtas na kayu ning Ginu karing kalaban yu.


text:
Mitipun-tipun la ding dakal a bansa ban lusuban da ka. Sasabian da, Kailangan yang misaldak ing Jerusalem! Kailangan ta yang akit melasak iting siudad!


text:
Oneng e ra balu deting bansa ing isipan na ning Ginu. E ra balu king tinipun na la ban miyabe-abe lang parusan na antimo ing makayaptas a binutil a madadara.


text:
Nganang sasabi ning Ginu, Memalen ning Israel, sulung, parusan yu la ding kalaban yu. Gawan da kayung masikan anting toro a ating sagung bakal at ating kuku a tangsu. Lasawan mu la ding dakal a bansa at ing pibandian a ikua ra king pamanampalasan iyain yu kanaku, ing Ginu ning mabilug a yatu.


text:
Memalen ning Jerusalem, tipunan yu la ding sundalus yu! Kukubkuban da na katamu! Lulusuban da ne ring kalaban ing manimuna na ning Israel!


text:
Nganang sasabi ning Ginu, Betlehem Efrata, metung ka karing malating diling balen na ning Juda, oneng keka ya lunto ing metung a manimuna para king Israel. Malyaring akit me ing pamilya na king metung a pamilyang atyu na kanita pang minumang panaun.


text:
Inya paburen na lang manabu ning Ginu ding taung pinili na karing kalaban da angga king ibait ne ning metung a babai ing anak nang lalaki. Kanita ding kabalen nang miyugse karing aliwang bansa akayabe da lang pasibayu ding mismung kabalen da.


text:
Potang datang ne, pamahalan na la ding kabalen na king upayang manibatan king Ginu at king kamalan na mismu ning Ginung Dios. Mibiebie lang panatag ding memalen na, uling tanggapan da ring tau king mabilug a yatu ing dangalan na,


text:
at patupad na ing kapayapan. Potang salakayan da ne ring tau Asiria ing bansa tamu at akua ra nang milub king pader tamu, isagupa ta la karela ding pekamasikan tamung manimuna ban lumaban karela.


text:
At sambutan de king kapamilatan da ring karelang espada ing bansang Asiria, ing bansa nang Nimrod, at iligtas da katamu karing tau Asiria potang salakayan de ing bansa tamu.


text:
Mangari la ding memalen na ning Israel a miligtas king ambun a makapasno a peparala na ning Ginu para karing dakal a bansa; mangari lang patak ning uran a didilig karing tutubung tanaman. Manalig la king Ginu at e king tau.


text:
Mikalat la karing bansa; mangari la king leon a manintun pamangan king kagubatan o king pipagpastulan. Maglibutad ya karing kawan; salakayan na la ampon paglapakan at ala nang asahan pang kaligtasan.


text:
Nganang sasabi ning Ginu, King panaun a ita, kuanan ku la ding kekayung kabayu at paglasakan ku la ding kekayung karung panggera.


text:
Siran ku la ding panggayumang gagamitan yu king pamagsalamangka at ala kung itagan karing mamamanula.


text:
Siran ku la ding idolo yu at ding sagradu yung asias a batu. E yu na la kapilan man samban ding bage a gewa yu.


text:
Ikuldas ku la ding larawan na ning diosang i Asera king kekayung bansa at lasawan ku la ding kekayung siudad.


text:
Pakiramdaman yu ing sumbung na ning Ginu laban king Israel. Talakad ka, O Ginu, at ipalad mu ing sumbung mu; paramdam mu karing bunduk at bunduk-bundukan ing sasabian mu.


text:
Ikayung bunduk a alang anggang pundasyun na ning yatu, makiramdam kayu king sumbung ning Ginu. Atin yang sumbung ing Ginu laban karing taung pinili na. Sabian na na ngeni ing bibintang na laban king Israel.


text:
Nganang sasabi ning Ginu, Memalen ku, nanu ing depat ku kekayu? Meging pabayat ku wari kekayu? Pakibatan yu ku.


text:
Leko da kayu ibat Ehipto at inangu king panga-ipus. Tinubud ke i Moises, i Aaron at i Miriam ban manimuna kekayu.


text:
Ganakan yu sa, memalen ku, nung nanu ing binalak nang daptan kekayu ning Aring Balak ning Moab at nung nanu ing pekibat nang Balaam a anak nang lalaking Beor. Ganakan yu la sa ding bage mepalyari inyang lalakad kayung ibat king kampu karin Acacia papunta Gilgal. Ganakan yu la deting miyayaliwang bage at akit yu nung nanu ing depat ku ban aligtas da kayu.


text:
Nanu ing idala ku king Ginu, ing Dios ning banua, potang samban ke? Pagdala ke wari karing baka a pabanua tua ban maging ain kung durulukan?


text:
Tumula ya kaya ing Ginu nung pagdala keng libu-libung tupang lalaki o larung olibo a alang tuknang mamagus? Ibie ke kaya ing pangane kung anak ban mabayad ing dakal kung pamikasala?


text:
Ali! Sinabi na na ning Ginu kekatamu nung nanu ing mayap. Ing pakiduang na kekatamu ning Ginu ya ini: daptan itang matulid, ipakit ing lugud a e kukupas, at mibiebie king mapagpakumbabang pamakiabe king kekatamung Dios.


text:
Metung a kabiasnan ing mika takut king Ginu. Mamaus ya king siudad. Ngana, Makiramdam kayu, O memalen a mititipun king siudad!


text:
Atyu la karing pibalebale da ring e mayap a tau ding pibandian a karelang atipun king kapamilatan na ning kapamiraitnan. Gagamit lang e ustung timbangan, metung a bage a tutu kung kasaman.


text:
Mangan kayu, oneng e kayu kumabsi; dumanup kayu pa mu rin. Dalan yu ing tinupun yu, oneng e yu pa mu rin aligtas. Siran na ning gera ing nanumang bage a aligtas yu.


text:
Salbag kayung bini, oneng e yu palutan. Paslan yu la ding olibo ban manikua kayung laru, oneng e yu akuang agamit iti. Gawa kayung alak, oneng e yu akuang ainum iti.


text:
Iti mapalyari uling pekiapusan yu ing e mayap nang ugali ning Aring Omri at ing anak nang i Aring Ahab. Uling menatili kayung tutuki karing palakad da, inya ibagsak da kayu at muli kayung pikakasaman da ring sabla. Insultuan da kayu ding tau nukarin man. fig,Makananu ku lang patawaran ding taung gagamit king e ustung paniukad at timbangan?,(6:11)fig*


text:
Makalunus ku! Mengari ku king taung danupan a e mitaganan karing prutas da ring tanaman at ubas. Megisan la ngan ding ubas at ding maniaman a prutas a higera.


text:
Ala nang mitagan a taung malinis a pamibiebie king bansa at ala nang tapat king Dios. Manenaya yang oportunidad ing balang metung ban makamate king kalupa nang tau. Pakirakpan ne ning balang metung ing kabalen na.


text:
Magaling la ngan king pamaniapat e mayap. Maniawad lang suhul ding pamuntuk at ukum. Sasabian na karela ning mayupayang tau ing kaburian na, inya misasapakat la.


text:
Agyang ing pekamayap at pekamalinis a pamibiebie karela mengari la pa mu ring suksuk a alang silbi. Dinatang na ing aldo a ing Dios parusan na na la ding tau, antimo ing binie nang babala karela king kapamilatan da ring karelang talapagbante, ding propeta. Ngeni e ra balu ing daptan da.


text:
E ye paniwalan ni pagkatiwalan ing kalupa yung tau o ing kakaluguran yu. Mingat ka king sasabian mu agyang king asawa mu.


text:
King panaun a iti ding anak a lalaki tuturing da lang mangmang ding karelang tata, sasalangsang la ding anak a babai karing sariling ima ra, makipate la ding talasawang babai karing katuangan dang babai; ding kalaban ning tau ila mismu ding miembru na ning pamilya na.


text:
Oneng manaya ku king paniatang na ning Ginu. Manaya kung mitmung tiwala king Dios a magligtas kanaku. Pakiramdaman na ku ning kanakung Dios.


text:
Ala lang matulid gawan da katamung pikaylian ding kalaban tamu. Wa, misakab tamu, oneng talakad tamung pasibayu. Wa, atyu tamu ngeni king karalumduman, oneng dinan na katamung sala ning Ginu.


text:
Mikasala tamu king Ginu, inya ngeni sukat tamung pibatan karing mapilan a panaun ing mua na. Oneng bandang tauli idipensa na katamu at itulid na la ding kamalian a depat da kekatamu. Ilual na katamu king masala; akua tamu pang akit ing pamagligtas na kekatamu.


text:
Kanita akit da ring kekatamung kalaban at mangapakarine la: ding kalaban a mengantio kekatamu inyang ngarang kukutang, Antayu mo ing Ginung kekayung Dios? Akit ta la deting masambut at madakurak kalupa na ning burak karing dalan.


text:
Memalen ning Jerusalem, daratang na ing panaun na ning pamaglarin karing mesirang pader ning siudad. King panaun a ita, lumapad ya ing kekayung gabun.


text:
Datang la kekayu ding kabalen yu ibat karing miyayaliwang bansa: ibat Asiria king dane aslagan, ibat Ehipto king dane mauli, ibat karing bansa king lele ning Ilug ning Eufrates, ibat karing marayung dagat, at ibat karing marayung kabundukan.


text:
Oneng maging disyerto ya ing yatu uli na ning e ustung pamibiebie da ring manuknangan kaniti. fig,Datang la kekayu ding kabalen yu ibat karing miyayaliwang bansa...,(7:12)fig*


text:
Ginu, ipakit mu king ika pin ing pastul da ring kekang memalen. Agyang manuknangan lang dili-dili ra king libutad na ning kagubatan, atin pa namang gabun a mataba a makapadurut karela. Paintulutan mu lang munta at makapangan king malabung nang pastulan ning Bashan at Gilead, antimo ing king milabas a panaun.


text:
Akit da ring bansa iti at mangapakarine la agyang masikan la. Isara da la ring asbuk da king pangabigu ra at tukupan da la ring balugbug da.


text:
Gumapang la king alikabuk anting ubingan; lumual lang gagalgal at tatakut karing kuta ra. Lumapit lang mitmung takut king Ginung kekatamung Dios.


text:
Ala nang dios a anti keka, O Ginu; patawaran mu la ding kasalanan da ring kekang memalen a mitagan. E manatili kabang-kaba ing mua mu, nune matula mung papakit kekami ing ala mung kupas a lugud.


text:
Maging mapaglunus kang pasibayu kekami. Damusakan mu la ding kasalanan mi at iyugse mu la king kalalalaman na ning dagat!


text:
Ipakit mu ing katapatan mu at ing ala mung kupas a lugud karing kekang memalen, ding lahi nang Abraham at Jacob, antimo ing pengaku mu kanitang minunang panaun karing makatua mi.


text:
Iti ya ing mensahi tungkul king Nineve, ing istoria tungkul king vision a ikit nang Nahum a tau Elkos.


text:
E na paintulut ning Ginung Dios ing mika karibal ya; paparusan na la detang sasalangsang king kaburian na. Ablasan na la uli ning mua na.


text:
E nia kabud mimimua ing Ginu agyamang mayupaya ya, at e na paintulut ing e la magdusa ding mikasala. Lalto ing bagyu nung nu ya lalakad ing Ginu, ding biga alikabuk da la ring bitis na!


text:
Utusan ne ing dagat, at iti langi ya! Ding ilug palangian na la! Ding marangle ning Bashan lalangi la, ing Bunduk ning Carmel kukupas ya, at ding sampaga ning Lebanon malalanat la.


text:
Gagalgal la ding bunduk kabud akit de ing Ginu; malalaso lang bunduk king arapan na. Gagalgal ya ing yatu at pati ding tau potang papakit ya ing Ginu.


text:
Potang mua ya, ninu ing miligtas? Ninu ing makapibata king bagsik ning mua na? Ibulus na ing mikakalabkab nang mua; arapan na batu malaso la.


text:
Ing Ginu mayap ya; ingatan na lang memalen na king oras ning kaligaligan da; ding magbalik sasaupan na la.


text:
Anting bubulusuk a albug lubus na lang paten ding kalaban na; parala ne ing kamatayan karetang sasalangsang.


text:
Nanu ing tatangka yu laban king Ginu? Lubus na kayung paten. Ala metung man ing aulitan na pa ing kapanialangsangan king Ginu.


text:
Nganang sasabi ning Ginu karing memalen na ning Israel, Agyang masikan la ding tau Asiria at e abilang-bilang, makanyan man masambut la at lumbug. Taung kanakung pinili, pepasakitan da kayu, oneng e ku na daptan pasibayu yan.


text:
Ngeni, angganan ku na ing upaya na ning Asiria kekayu, at patluran ku la ding tanikala a makagapus kekayu.


text:
Iti ya ing sinabi na ning Ginu tungkul karing tau Asiria: Mabura la lagyu. Lasawan ku la ding idolo a atyu karing templo da ring kikilalanan dang dios. Magsadia kung kutkutan para karing tau Asiria; ala lang matulid mie!


text:
Lawan yu, daratang ya ing tubud babo da ring bunduk; magdala yang mayap a balita! Daratang ne ban ibalita na ing tagumpe! Memalen ning Juda, pagselebran yu la ding kekayung piesta at tuparan ing pangakung penata yu king Dios. E na la lumusub pasibayu king bansa yu ding taung e mayap. Lubus na lang mawala!


text:
Nineve, atyu na ka lalam ning pangasalake! Ing upaya a manlasak keka dinatang ne. Mamunta na kayu karing puestu yu! Banten yu ne ing dalan! Magsadia na kayu king pamakilaban! (


text:
Uling malapit na niang ibalik ning Ginu ing dangalan na ning Israel, itang dangalan na bayu re penakawanan ding kalaban.)


text:
Ding sundalung kalaban magdala lang malutung kalasag, at maka-imalan la ngan malutu. Magsadia na lang salake! Kikislap lang anting api ding karelang karwahe! Lundag-lundag la ding kabayu ra!


text:
Ding karwahe da sagasagana lang mabilis king dalan, balik-balik la karing malualas nang suluk ning siudad. Kikislap lang anti ding sulu, at mabilis lang anti ing kildap.


text:
Meyaus la ding opisyal; mitakid la kabang lulusub la. Milayi lang minta king pader, at ginawang kalasag para king pamakilaban.


text:
Mebihag ya ing reyna; mumungul lang anting patipati ding ipus na; durugdugan da lang salu ra king lungkut da.


text:
Anting danum a mamagus ibat king mesirang dike tekasan de ring memalen ing Nineve! Magbalik kayu! Magbalik kayu! ngana ning kulisak, oneng metung man alang migbalik.


text:
Melasak ya ing siudad ning Nineve, ala yang katau-tau! King takut malalaso lang pusu; gagalgal la ding tud, sikanan mebating; maputla lang karelang lupa.


text:
Nukarin ya ngeni ing siudad a king misan anti yang kueba ding leon, ing lugal nung nukarin da la pakanan ding anak da, nung nu ding leon at ding anak da mamunta la, at ligtas king nanumang disgrasya?


text:
Pete ne ning leon ing biktima na; piglapak ne para king asawa na at karing anak da; kitmuan ne king mengalapak a karni ing kueba na.


text:
Aku ing kekayung kalaban! nganang sasabi ning Ginung Mayupaya. Silaban ku la ding karwahe yu. Mate la king gera ding sundalus yu at kuanan ku ing sablang bage kinua yu karing aliwa. E na maramdam ing siwala da ring lalaking tubud yu. fig,Ing Pangabagsak na ning Nineve,(2)fig*


text:
Ing barug ning latiku kekong pakiramdaman, ing lagitik da ring parugang, ing luksu da ring kabayu, ing inge da ring karwahe!


text:
Lulusub la ding lalaking pakakabayu, kikislap la ding espada at tandus da! Matas la pangatambak ding bangke, e la abilang-bilang ding taung mete; ding tau mangatakid la karela!


text:
Nineve, ing babaing magtinda king katawan na mipaparusan ya. Makawili ya at mitmu king makabighaning banglu; megayuma la king Nineve ding bansa at meging ipus-ipusan na la.


text:
Ing Ginung Mayupaya sasabian na, Nineve, laban ku keka! Lubasan da ka, at paintulutan ko ding bansa ing akit da sablang kekang kamarinayan.


text:
Mangapaurung la ding sablang manakit keka. Sabian da, Mibagsak ne ing Nineve! Ninu ing munie lunus king Nineve? Ninu ing mamatula king Nineve?


text:
Nineve, mas mayap ka pa wari kesa king Tebes, ing sentru ning Ehipto? Ya man atin yang ilug a anting pader, ing Ilug ning Nilo ya ing dipensa na.


text:
Ya ing mamahala king bansang Etiopia at Ehipto; alang kayangganan ing upaya na; kasangga ne ing Libya.


text:
Makanyan man mebihag la ding memalen na ning Tebes, at miyugse karing aliwang lugal. Pamalupaluan da la ding anak da king balang kantu da ring dalan. Pakatanikala da lang dela ding marangal dang lalaki, at pirakerakayan da la ring mekabihag karela.


text:
Mangari la ding sabla mung kuta karing tanaman a higerang ating malulut a bunga; ugunan la mu at manakbag la ding bunga ra king kekang asbuk!


text:
Mengari la karing babai ding kekang sundalus at e re adipensa ing bansa karing kalaban. Ing api ya ing sumira karing kandadu da ring pasbul dalan.


text:
Saklu na kang danum bayu datang ing pangakubkub, at pakatibe mu la ding kekang kuta! Damusakan mu na ing pila ban gawang laryu at isadia mu na la ding ulmahan da!


text:
Nanuman ing daptan mu, masilab ka pa mu rin o mate king labanan. Manapnap ka anti ding tanaman a liklak da ring durun. Darakal kang anti ding durun!


text:
Mas dakal la ding negosianting apalto mu kesa karing batuin na ning banua! Oneng ngeni mebating lang anti ding durun a sinulapo.


text:
Mengari la ding kekang opisyal karing dakal a durun a manatili karing pader neng aldo marimla. Oneng potang sunlag ne ing aldo, sulapo la at alang makibalu nung nu la minta!


text:
Ari ning Asiria, mete na la ding kekang gobernador at matudtud na lang maniaman ding marangal mung lalaki! Pakakalat la ding kekang memalen karing bunduk, at ala metung man a makapagbalik karela karing tuknangan da.


text:
Ala nang pangapaldan para karing kekang kapanamdaman, at e na la maulu ding sugat mu. Mamalakpak la king tula ding sablang makaramdam king balita ning pangabagsak mu. Atin waring mekaligtas king alang kalupa mung bigsikan?


text:
O Ginu, angga pa kapilan bayu mu pakibatan ing aduan kung kasaupan? Angga pa kapilan bayu mu ke iligtas king pamipasakit ding kalaban?


text:
Baket apibata mung akakit ing makanyan a kaguluan? Baket apibata mung lalawan ing mararapat a e mayap? Makapadurut kanaku ing kasiran ampon pamipasakit at ating labanan at pamipatepate nukarin mang lugal.


text:
Maina ya at ala yang ulaga ing batas, at alang bitasang hustisia a miyabie. Mibababo la ring taung e mayap kesa karing mayap, inya kabaligtaran ing malilyari king hustisia.


text:
Kanita ngana ning Ginu karing memalen na, Isundu yu ing pamagumasid karing bansang makapadurut kekayu at masdan kayu king akit yu. Gawa kung bage a e yu abut paniwalan potang iti abalitan yu.


text:
Paburen ku lang mibabo king upaya ding tau Babilonia, detang taung mabagsik at alang karatunan. Magmartsa lang papunta karing miyayaliwa nang suluk ning yatu ban lusuban da la ring aliwang bansa.


text:
Sasalbag da ing takut ampon kilabut, at uli na ning kapalaluan da, tuturing dang batas ing mismung sarili ra.


text:
Mabilis lang tutu ding kabayu ra kesa karing leopardo; mabagsik lang maygit karing asung-gubat. Daratang lang ibat karing marayung bansa ding karelang sundalung pakakabayu; kukurakul la. Mengari la karing agila a sisimbad mabilis king pamanikma ra king animal a itikma da.


text:
Pasulung ing lakad da ring sundalus na ban lumusub ampon manampalasan, at gagalgal ya king takut ing balang metung karing tau kabang daratang la. Marakal lang anting balas ding karelang bihag.


text:
Lalapastanganan da la ring ari at gagawan da lang pikaylian ding taung matas a katungkulan. Alang kuta a makasabat karela; mibubuntun lang gabun karing tulid nang pader at kaybat bihagan de.


text:
Kaybat lumabas lang anting angin at bigla lang mawala deting tau Babilonia a ing sikanan da ya ing karelang dios.


text:
Ginu, manibat na kanitang minuna ika na ing Dios. Ika ing kanakung Dios, ing banal at alang angga. Ginu a kanakung Dios at talaingat, pinili mu la ding tau Babilonia at gewa mu lang masikan ban parusan da kami.


text:
Makananu mu lang apibata deting taung traidul at e mayap? Tutu lang banal ding kekang mata para lumawe ka king e mayap at e mu la apibatang akakit ding taung darapat e mayap. Baket e ka bubulad kabang pamaten da la ring taung mas mayap kesa karela? fig,Makananu mu lang apibata deting taung traidul at e mayap?,(1:13)fig*


text:
Pandakpan da la ring tau king kapamilatan na ning taga; balamu wari asan la. Guguyud da la karing lambat at kukulisak la king tula uli da ring arakap da!


text:
Sasamban da la at ampanganan ain-sakripisyu ding karelang lambat, uling ding lambat da ilang babie karela king pekamayap king sabla-sabla.


text:
Manatili da la kayang gagamitan ding espada ra at e la kaya patugut manlasak alang lunus karing bansa?


text:
Mukiat ku king kanakung toreng-batiawan at manaya ku ban abalu ku nung nanu ing sabian na ning Ginu kanaku, at nung nanu ing pakibat na tungkul king kanakung reklamu.


text:
Iti ya ing pekibat na ning Ginu kanaku: Isulat mung masalese karing tinabas a batung pisusulatan ing pepabalu ku keka ban malyari yang mabasa king metung mung saglit.


text:
Isulat mu uling e pa miras ing panaun para mipatutuan iti. Oneng mabilis neng daratang ing panaun ban ing papakit ku keka mipaltutu. Balamu mabagal ing paniatang na, oneng panayan me, siguradung marapat; e ya mayantala.


text:
At iti ya ing mensahi: E la miligtas detang e mayap, oneng detang matulid a pamibiebie mie la, uli na ning kasalpantayanan da king Dios.


text:
Mapaglinlang ing pibandian. Palalu la at ala lang karatunan ding taung sakim; kalupa na ning kamatayan, e la bitasang patugut. Inya lulusuban de ing bansa kaybat ning metung a bansa para king sarili dang kapakanan.


text:
Ding taung mesakup isunu da la at insultuan ding taung miniakup karela. Sabian da karela, Kakuanan yu ing e kekayu, oneng makalunus na kayo! Angga kapilan ing magpakabandi kayu king kapamilatan na ning pamamilit yung mamayad la ding mika utang kekayu?


text:
Oneng ikayung meniakup karing aliwa, king e yu piadian, mikutkut kayu naman king utang at mapilit kayung mamayad patubu. Datang la ding kalaban at pagalgalan da kayu. Kuanan da ing pibandian yu!


text:
Simsam yu la ding memalen da ring dakal a bansa, oneng ngeni detang mitagan ila ding maniamsam kekayu, uli na ning pamakamate depat yu at uli na ning kasiran a piniapat yu karing tau keti king yatu at karing miyayaliwa nang siudad.


text:
Makalunus na kayo! Agawa yu lang mabandi ding kekayung pamilya king kapamilatan na ning pamaniamsam, at pekikuanan yung ligtas la ding bale yu king nanumang sakuna at panganib!


text:
Oneng ding dapat yu ilang migdalang kamarinayan karing kekayung pamilya. Ing depat yung kasiran karing aliwang bansa ya ing mismung pepasari king sarili yung kasiran.


text:
Makalunus na kayo! Tinatag ye ing metung a siudad king kapamilatan na ning pamangawang krimen, at peparagul ye iti king kapamilatan na ning pamakamate.


text:
Megisan la sikanan ding bansang sekupan yu king obrang ala namang kabaldugan, at kaybat muli mu king api ing sablang pegobran da. Ing Ginung Mayupaya ya ing makirapat kaniti.


text:
Nung makananu lang mitmung danum ding dagat makanyan ya namang kumatmu ing yatu king beluan tungkul king ligaya na ning Ginu.


text:
Makalunus na kayo! Pemakarinayan yu la king kekayung bigsikan at pinyira dangalan ding kekayung kasiping a bansa; mipaid lang anti ding malasing uli na ning depat yu karela.


text:
E lumuat ikayu naman ing mibuntunanan kamarinayan king lugal na ning dangalan. Ikayu man minum kayung alak at mipaid kayu. Painuman na kayu ning Ginu king mismung kopang kekayung pemarusa, at miyalilan kamarinayan ing kekayung dangalan.


text:
Kinutud yu la ding tanaman karing kagubatan ning Lebanon; ngeni ikayu naman ing makutud. Pete yu la ding animal na; ngeni ding mamatakut kekayu ila ding animal. Iti mapalyari uli na ning dakal a pamakamate depat yu, at uli na ning kasiran a piniapat yu karing tau keti king yatu at karing miyayaliwa nang siudad.


text:
Nanung kwenta na ning metung a idolo? Metung ya mung bage gewa na ning tau, at ala yang sasabian keka nune mu pawang kalaraman. Nanung pakinabang na ning tau king pamanalig na king mismung gewa nang idolo a e man makapaniabi?


text:
Makalunus na kayo! Sasabian yu king kapirasung dutung, Migising ka! o king kapirasung batu, Mibangun ka! Atin ya waring malyaring apabalu kekayu ing metung a idolo? Mapalyaring belutanan yang pilak at gintu, oneng e ne man mabie.


text:
Ing Ginu atyu king banal nang Templo: paburen yung ing balang tau keti king yatu magtahimik ya king arapan na. mik ya king arapan na.


text:
O Ginu, abalitan ku ing kekang depat, at mengatmu kung takut at kagalangan. Ngeni pasibayu mu la sanang daptan king kekeng kapanaunan ding makapagmulala mung dapat a sadia mung daraptan. Malunus ka, agyang neng mua ka.


text:
Pasibayu yang daratang ing Dios ibat king Edom, daratang ya ing banal a Dios ibat karing bunduk-bundukan ning Paran. Ing ligaya na tatakpan ne ing banua, at ing yatu mitmu ya king kapurian na.


text:
Daratang yang maslag anti ing kildap; ing sala lulual king gamat na nung nukarin makapampan ing kayupayan na.


text:
Potang tuknang ya, yatu mamayun ya; at potang maglalawe ya, bansa gagalgal la. Ding alang anggang kabundukan misalbag la ngan; ding alang kapupusan a bunduk-bundukan lalbug la, ding bunduk-bundukan a delanan na kanitang minunang panaun.


text:
Ginu, ding ilug wari ila ding keka pepamua? Ing dagat kaya ya ing mekapamua keka? Karing babo ding biga ka makasake; ing bagyu yang kekang karwahe; kabang ing kekang balen pagdala meng tagumpe.


text:
Makasadia meng gamitan ing kekang pana; makasadia ka ban ding paslu ibugnus la. Ing kekang kildap king yatu ya ing mekapikawani.


text:
Inyang ding bunduk ikit da ka, ginalgal la; danum mibulus ibat banua. Ing danum lalam ning yatu mekimut, at ding karelang alun mitas lang e mu nanu.


text:
King kislap ding mabilis mung paslu at ing kintab ning tandus mu, ing aldo at ing bulan tinuknang la king lakad da.


text:
Linual ka ban iligtas me ing kekang balen, ban ing aring kekang pinili keka yang sagipan. Digsa me ing manimuna da ring taung e mayap, at ding talatuki na pete mong lubus.


text:
Ding kekang paslu kinutkut la king komandanti ning armada na kanitang dinatang yang anting alisus ban ikami ing isambulat na, kalupa ra detang pakasalikut maglupig karing pakakalulu.


text:
Iti ngan abalitan ku at gagalgal ku; ding kakung labi gagalgal la king takut. Ing katawan ku mengalambut ya, at mengaina la ding bitis ku. Ing paniatang ning kayaldawan tahimik kung panenayan, potang ing Dios parusan na na la ding sinalake kekata ngan.


text:
Agyang ding tanaman a higera ala lang bunga, at ding tutubung ubas, agyamang magpalya ing pupul da ring olibo at karing marangle alang pupul a binutil, agyamang ding tupa mate la ngan at alang baka karing kural,


text:
Ing babie sikanan kaku ya ing Mayupayang Ginu; gagawan na kung matatag a talakad antimo ding usa, at ingatan na ku karing kabundukan.


text:
Iti ya ing mensahi na ning Ginu a binie na kang Zepania kanitang i Josias a anak nang Amon ya ing ari na ning Juda. (Ibat ya i Zepania king lahi nang Aring Hezekia king kapamilatan da ri Amaria, Gedalias, at Cusi.)


text:
ding sablang tau, animal, ayup, at asan. Ibagsak ku la ngan ding e mayap. Paten ku la ding sablang tau; alang mitagan metung man. Aku, ing Ginu, ing migsalita.


text:
Parusan ku la ding memalen na ning Juda at ing mabilug a Jerusalem. Buran ku karin ing nanumang bakas ning pamanyamba kang Baal, at ala nang metung mang makaganaka pa karing paganung pari a susuyu keting dios-diosan.


text:
Paten ke ing ninumang mumukiat king bubungan at sasamba king aldo, king bulan, at karing batuin. Paten ku la naman detang sasamba at susumpang katapatan kanaku, at kaybat gagawang kapangakuan king lagyu na ning kikilalanan dang dios a i Molek.


text:
Paten ku la detang ginulut kanaku at e na bitasang tutuki kanaku, detang e na lalapit kanaku o mangutang at manintun kanaku.


text:
Magtahimik kayu arapan na ning Ginung Dios! Malapit ne ing aldo nang pamanukum. Magsadia ya ing Ginu ba na lang isakripisyu ding taung pinili na, at kinumbira na na la ding kalaban ban kuanan da ing pibandian na ning Juda.


text:
Potang datang ne ing aldo ning pamakamate, nganang sasabi ning Ginu, parusan ku la ding pamuntuk, ding anak nang lalaki ning ari, at ding sablang makiapus karing ugali da ring dayuan.


text:
Potang datang ne ing aldong ita, parusan ku la ding sablang sasambang anting paganu at manako at makamate ban katmuan de king penako ra ing templo na ning karelang kikilalanan a dios.


text:
Potang datang ne ing aldong ita, nganang sasabi ning Ginu, makaramdam kayung manangis king Pasbul dalan ning Asan ning Jerusalem. Damdaman yu lang manangis ding taung atyu king mas bayung dake na ning siudad, at damdaman yu ing masikan a lagusgus a manibatan karing bunduk-bundukan.


text:
Managulele kayu at tumangis potang damdaman yu na iti, ikayung manuknangan king mababang dake na ning siudad, uling mate la ding sablang komersianti!


text:
King panaun a ita kuma kung sulu at saliksikan ke ing Jerusalem. Parusan ku la ding taung tiwala king panatag dang kabilian a sasabi king lub da, E ya dapat nanumang mayap o e mayap ing Ginu.


text:
Mayakua ing karelang pibandian at malasak la ding bale ra. E na la makapanuknangan kapilan man karing bale a tatalakad da o makainum alak ibat karing tanaman dang ubas. fig,E ya dapat nanumang mayap o e mayap ing Ginu.,(1:12)fig*


text:
Malapit ne ing marangal nang aldo ning Ginu; malapit neng malapit at mabilis yang daratang! Ing aldong ita maging aldo yang mitmung pait, uling tumangis la pati ding pekamatapang nang sundalus uli na ning ala lang akarapat!


text:
Maging aldo ne ning maragul a mua; aldo ne ning kaguluan at kalipitan, aldo ne ning pangalasak at kasiran, aldo ne ning karalumduman at kalungkutan, aldo yang matamle at malulam;


text:
metung yang aldo a mitmu king inge da ring trumpetang mamaus king pamakigera at king kulisak da ring sundalung lulusub karing pakapader a siudad at mangatas a tore.


text:
Nganang sasabi ning Ginu, Paratang kung alang kalupang kasiran karing sablang tau angga king ing balang metung lumakad yang kakapkap a antimo ing taung bulag. Mikasala la kanaku, inya ngeni ing daya ra magus anti ing danum at muluk lang pakapase king gabun ding karelang bangke.


text:
King aldo a ipakit na ning Ginu ing maragul nang mua, ala lang akarapat ding sabla rang pilak at gintu ban miligtas la bie. Masira ya ing mabilug a yatu king api na ning mua na. Dinan nang wakas, wa, bigla nang dinan wakas ing bie ning balang mabibie keti king yatu.


text:
bayu mu akuang malanat at mate anti ing metung a sampaga, bayu datang ing mikakalabkab nang mua keka ning Ginu, bayu datang ing aldo nung kapilan na ipakit ing maragul nang mua.


text:
Magbalik kayu king Ginu, ikayung sablang mapagpakumbaba keti king bansa a mamintu karing utus na. Daptan yu ing matulid at magpakumbaba kayu arapan ning Ginu. Mapalyaring aligtasan yu ing parusa king aldo nung kapilan na ipakit ning Ginu ing maragul nang mua.


text:
Ala metung mang mitagan king siudad ning Gaza. Lakuan de ring sablang tau ing Askelon. Mitabi la ding memalen na ning Asdod kilub na mu ning kapitnang aldo, at mitabi la naman ding memalen na ning Ekron king karelang siudad.


text:
Makataning na ing bie yu, ikayung Filisteo, ikayung manuknangan king lele ning dagat. Sildak na na ning Ginu ing atul na kekayu. Paten na kayu at metung man alang mitagan kekayu.


text:
Maging marangle yang pipagkubuan da ring pastul ing gabun yu king lele ning dagat at pipagkuralan da karing tupa da.


text:
Ding sumakup king kekayung gabun ila ding memalen na ning Juda a miligtas. Pastulan da la karin ding karelang kawan at matudtud la karing bale na ning Askelon. Mantabe ya karela ing Ginung karelang Dios at minawa lang pasibayu.


text:
Nganang sasabi ning Ginung Mayupaya, Dimdam ku ing pamaninsultu at pamanyunu da ring memalen na ning Moab at Ammon karing taung kanakung pinili, at ing pamagmayabang dang kuanan de ing karelang bansa.


text:
Bilang mabie Ginu, ing Dios ning Israel, matni kung sasabian king ing Moab at ing Ammon malasak lang anti ing Sodoma at Gomorra. Maging lugal lang pikukulkulan asin at ning alang anggang kasiran a tubuanan na ning makapal a dikut. Ding maniamsam king pibandian da at kuma king bansa ra ila ding miligtas karing kanakung pinili.


text:
Makanyan lang miparusan ding memalen na ning Moab at Ammon uli na ning karelang ketasan lub at kapalaluan, at uli na ning pamaninsultu da karing taung pinili na ning Ginung Mayupaya.


text:
Papangilabutan na la ning Ginu. Gawan na lang alang kabaldugan ding kikilalanan dang dios na ning yatu, at samba ya ing balang bansa king Ginu king mismung sasakupan nang lugal ning balang metung karela.


text:
Gamitan na ning Ginu ing upaya na ban lasakan ne ing Asiria. Gawan neng disyerto ing siudad ning Nineve, disyertong alang bitasang danum.


text:
Maging lugal yang pipagpaynawan da ring baka, tupa, at miyayaliwa pang animal. Ding manuknangan karing mesirang bale ila ding ayup a kulayu at karing awang da karin la gumaga. Karing karelang pasbul karin la gumaga ding awak. Mabaklas la ding dutung a sedro karing gusali na.


text:
Makanyan ing mapalyari king siudad a tutung mapagmaragul king sarili nang upaya at mimisip king e ya numanu balang. Bala da ring memalen na king ing karelang siudad ya na ing mayupayang dili keti king yatu. Oneng alang kalupa ing kasiran a kaulian na; maging lugal yang panuknanganan da ring mabagsik a animal! Mangapaurung ya king takut ing balang taung lalabas karin. fig,Ding manuknangan karing mesirang bale ila ding ayup a kulayu...,(2:14)fig*


text:
Miyatulan ne ing Jerusalem, ing siudad a e mayap, ing rebelding siudad a manabusu karing mismung memalen na.


text:
E ya mekiramdam king Ginu o pepailalam king disiplina na. E na binili ing kapanaligan na at e ya pepasaup king Ginu.


text:
Mengari lang danupan a leon ding pamuntuk na, at mengari la karing asu a danupan ding hues na; tutu lang matako inya e ra buring mikabukasan pati butul.


text:
E mu la apanaligan at taksil la ding propeta; insultuan da ring pari itang bage sagradu, at pamaluktut de ing kautusan na ning Dios para king sarili dang kapakanan.


text:
Oneng e ya mamako ing Ginu king siudad; daraptan na ing mayap at e bitasang gagawang e mayap. E na kakalinguan babie balang abak ing katuliran karing memalen na. Makanyan man e la tutuknang darapat e mayap ding e mayap a taung atyu karin, at e la man dirine.


text:
Nganang sasabi ning Ginu, Lubusan ku lang kelisan ding miyayaliwang bansa; lesakan ku la ding siudad da at likuan ku lang lasak-lasak ding karelang pader at tore. Ala nang manuknangan karing karelang siudad; ala lang tau ding dalan; alang mitagan metung man.


text:
Bala ku kanita king mika takut la kanaku ding taung kanakung pinili at tanggapan da na ing kanakung disiplina, king e ra na bitasang kalinguan ing aral a tiru ku karela. Oneng e melambat migbalik la king sadiang dapat dang e mayap.


text:
Inya panayan yu ku, nganang sasabi ning Ginu. Panayan ye ing aldo a aku talakad ku at idalum ku la ding bansa. Inari ku na king lub ku ing tipunan ku la ding bansa at ding kayarian ban takman da ing bigsikan na ning kanakung mua. Malasak ya ing mabilug a yatu king kapamilatan na ning milalablab kung mua.


text:
Ibayu ku la kanita ding tau da ring bansa at bukud lang kanaku manalangin at e karing aliwang dios. Aku ing karelang pamintuan.


text:
Agyang king marayung Etiopia datang lang magdalang ain para kanaku ding misalbag a taung kanakung pinili.


text:
King panaun a ita, O balen ku, e na kailangan ing pikarine yu ing pamag-rebeldi yu kanaku. Ilako ke ing ninumang magmatas at magpalalu at kapilan man e na kayu pasibayung magrebelding laban kanaku king banal kung bunduk-bundukan.


text:
E na la gawang nanumang e mayap kenu man ding mitagan nang memalen ning Israel o magsalitang kalaraman o maglinlang. Mipala la at mipanatag a kabilian, at ala nang takut kaninu man.


text:
Magkanta kang masikan, O Zion; kulisak ka, O Israel! King mabilug mung pusu magsaya ka, O Jerusalem!


text:
Tiknang na na ning Ginu ing kekang parusa; leko na na la sablang kekang kalaban. Ing Ginu, ing Ari ning Israel, atyu keka; ala nang sangkan ngeni ban tumakut ka.


text:
Ing panaun daratang nung kapilan da sabian king Jerusalem, E ka tatakut, siudad ning Zion! E mu paintulut ing mangalambut la ding kekang gamat!


text:
Ing Ginung kekang Dios atyu keka; dinan na kang tagumpe uli ning upaya na. Manakit yang tula keka ing Ginu, at king lugud na ibayu na ing bie mu. Magkanta ya at tumula keka,


text:
masaya yang anti ding taung magpiesta. Ngana ning Ginu, Pinupus ku na ing miplanu mung kasiran, at leko ku na ing kekang kamarinayan.


text:
Ing panaun daratang na! Parusan ku la ding kekayu manalipusta; ding sablang pile kaku lang sagipan, at ding miyugse karing bansang dayuan kaku lang ibalik karing karelang tuknangan. Alilan kung dangalan ing karelang kamarinayan, at ing mabilug a yatu purian na la ngan.


text:
Ing panaun daratang na! Iyuli ku na la ding mikalat yung memalen. Wa, gawan da kayung pikabaluan king yatung kabilugan, at ipala da kayung pasibayu. Ing Ginu ya ing migsalita.


text:
King kadua nang banua ning pamag-ari nang Dario ning Persia, king mumunang aldo ning kanam a bulan, migsalita ya ing Ginu king kapamilatan ning propeta Hageo. Ing mensahi para king gobernador ne ning Juda, i Zerubabel a anak nang Sealtiel at para king matas diling katungkulan a pari, i Josue a anak nang Jeozadak.


text:
Ngana ning Ginung Mayupaya kang Hageo, Sasabian da reting tau king aliwa pa iti ing karampatan a panaun ban italakad yang pasibayu ing Templo ning Ginu.


text:
Kakung memalen, obat manuknangan kayu karing masanting a pibalebale kabang makalugmuk ya king kasiran ing kanakung Templo?


text:
Tinanam kayung dakal, oneng ditak mu ing pinupul yu. Atin kayung pamangan, oneng e makagyu ban kumabsi kayu. Atin kayung alak, oneng e makagyu para lasing kayu! Atin kayung imalan, oneng e makagyung panlaban king dimla. At e makagyu ing panakitan na ning taung manintunan para king pangabiayan na.


text:
Munta kayu karing bunduk-bundukan; kuma kayung dutung at italakad yeng pasibayu ing Templo; kanita ku mu tumula at misamban antimo ing karampatan.


text:
Penaya yu ing mika pupul kayung dakal, oneng ditak mu ing meging bunga. At inyang inuli yu ing pupul, kinalat ku king kapamilatan na ning angin. Obat depatan ku ita? Uling makalugmuk ya king kasiran ing kanakung Templo, samantalang samal neng pagobran ning balang metung kekayu ing bale na.


text:
Aku ing pepalangi king bansa, karing bunduk-bundukan, karing marangle pitatamnanan binutil, karing mulahan ubas at olibo, karing balang tanaman a tutubu king gabun, karing tau ampon animal at king heganaganang buri yung patubuan.


text:
Kanita i Zerubabel at i Josue at ding sablang taung mibalik king pangayugse ra Babilonia, tiparan da itang sinabi na karela ning Ginung karelang Dios. Miyatdanan lang takut at pemintuan de i propeta Hageo, ing tubud na ning Ginu.


text:
Kaybat na nita, binie nang Hageo ing mensahi na ning Ginu para karing memalen. Ngana, Mantabe ku kekayu; iti ya ing pangaku ku.


text:
Pepaisipan ne ning Ginu ing balang metung ban magobra ya king Templo: i Zerubabel, ing gobernador ning Juda, i Josue, ing matas dili katungkulan karing pari, at ding sablang memalen a mibalik king karelang pangayugse. Megumpisa lang megobra king Templo ning Ginung Mayupaya, ing karelang Dios,


text:
King kaduang pulu't metung a aldo ning kapitung bulan na ning banua mu ring ita, migsalita yang pasibayu ing Ginu king kapamilatan nang propeta Hageo.


text:
Sinabi na kang Hageo king sabian na kang Zerubabel, ing gobernador na ning Juda, kang Josue, ing matas dili katungkulan karing pari, at karing memalen ing anti kaniti:


text:
Atin kekayu a e mekakalinguan king leguan na ning sadiang Templo? Nanu ing itsura na ngeni? Balamu ala yang bitasang leguan.


text:
Inyang meko kayu Ehipto, pengaku ku king manatili kung mamantabe kekayu. Angga ngeni kayabe yu ku. Inya e kayu sukat mitatakutan.


text:
Ibagsak ku la ding sablang bansa at midala la keti ding karelang pibandian at kumatmu yang pibandian ing Templo.


text:
Maging maygit ya leguan ing bayung Templo kesa king minunang mitalakad. At karin ku ibie karing memalen ku ing kanawan at ing kapayapan. Ing Ginung Mayupaya ya ing migsalita.


text:
King kaduang pulu't apat a aldo ning kasiam a bulan na ning kaduang banua ning pamag-ari nang Dario, migsalita yang pasibayu ing Ginung Mayupaya kang propeta Hageo.


text:
O nu mong ing metung a tau kuma yang kapirasu king karning mibie bilang ain-sakripisyu at ipamulsa na iti. Kaybat na nita, paburen neng mitagkil ing susulud nang imalan king nanumang tinape, king pamangan, king alak, king larung olibo o nanu pa mang pamangan, ita kayang pamangan a ita maging sagradu ya naman? Inyang miyapag ya iting kutang karing pari, ing pakibat da: Ali ya.


text:
Kanita kitang nang Hageo, O nu mong mirinatan ya ing metung a lalaki uli na ning tigkilan ne ing metung a bangke, at kaybat tagkilan ne ing isanu man kareting mesabing pamangan, mirinatan la munaman deti? Ngarang mekibat ding pari, Wa.


text:
Kanita sinabi nang Hageo, Sasabian na ning Ginu king ing anti kanyan a bage tutu munaman karing memalen na niting bansa at king sablang bage a karelang daraptan. Inya ating dinat ing balang bage yayain da king altar.


text:
Sasabian na ning Ginu, E yu apansinan ing mepalyari kekayo? Bayu ye pegumpisan telakad ing Templo ning Ginu,


text:
lepitan ye ing makatumpuk a binutil at asahan yung manikua kayung aduang pulung datukanan, oneng apulu mu ing atyu karin. Buri yu ing manikua kayung limang pulung galun a alak king metung a datukanan, oneng manikua kayu mung aduang pulu.


text:
Peparala kung mapaling angin at uran-lipat ban siran ing sablang kekayung tenam, makanyan man e kayu sinisi.


text:
Ing aldong iti ya ing kaduang pulu't apat a aldo ning kasiam a bulan, ing aldo nung kapilan ya meyari ing pundasyun na ning Templo ning Ginu. Pagumasdan yu ing mapapalyari manibat ngeni.


text:
Agyang ala nang bitasang mitagan a binutil at e la pa mekapamunga ding ubas, ding tanaman a higera, ding pomegranate at olibo, makanyan man, bendisyunan da kayu manibat ngeni.


text:
King aldo mu ring ita, ing kaduang pulu't apat na ning bulan, binie ne ning Ginu kang Hageo ing metung pang mensahi


text:
para kang Zerubabel, ing gobernador ning Juda. Ngana, Malapit ku nia mung ugunan ing banua at ing yatu,


text:
at ibagsak ku la ding kayarian at angganan ku ing upaya ra. Panuag ku la ding karung panggera at ding magmanehu kareti; mate la ding kabayu at mipapatayan la ding pakasake.


text:
Kuanan da ka king aldong ita, Zerubabel a talasuyu ku, at gawan da kang pamuntuk a mamahala king lagyu ku. Ika ing pinili ku. Ing migsalita ya ing Ginung Mayupaya.


text:
Kanitang kawalu nang bulan ning kadua nang banua ning pamag-ari nang Dario king Persia, binie ne ning Ginu iting mensahi kang propeta Zacarias a anak nang Berekias at apu nang Iddo.


text:
Sinabi na ning Ginung Mayupaya kang Zacarias king sabian na karing tau ing anti kaniti: Aku, ing Ginu, maragul ing mua ku karing kekayung makatua,


text:
E kayu sana mangari karing kekayung makatua. Kanitang panaun a milabas, mipayabut karela ing kanakung mensahi king kapamilatan da ring propeta. Sinabi da reti karela king lakuan da na sa ing e mayap dang pamibiebie at gumulut na la king e ustung dapat. Oneng e la mekiramdam ni memintu kanaku.


text:
King kapamilatan da ring propetang kanakung talasuyu, pepayabut ku la karing kekayung makatua ding kanakung kautusan at babala, oneng e ra la pinsinan. Uli na niti, misakitan la. Kanita la pa mu sinisi at kilalanan king aku, ing Ginung Mayupaya, perusan ku la agpang ketang karapatdapat karela at ketang inari ku na king lub ku.


text:
Kanitang kadua nang banua ning pamag-ari nang Dario, ketang kabengian na ning kaduang pulu't apat a aldo ning kalabing metung a bulan (ing bulan ning Sebat), dininan na kung metung a mensahi ning Ginu king kapamilatan na ning vision.


text:
Ikit ke ing metung nang anghel ning Ginu; makasake ya king kabayung malutu. Tinuknang ya libutad da ring tanaman a mirto king kapatagan at atin pang aliwang kabayu king kagulutan na; kule lang malutu, pultik-pultikan, at maputi.


text:
Ngakung mengutang, Nanu pu ing buri dang sabian deting kabayu? Nganang mekibat, Ipakit ku keka ing buri dang sabian.


text:
Minie lang ulat king anghel. Ngara, Alibutan mi ne ing mabilug a yatu, at ikit mi king panatag ya bili ing mabilug a yatu.


text:
Kanita ngana ning anghel, Ginung Mayupaya, pitu nang pulung banua ngeni ing mua mu king Jerusalem at karing siudad ning Juda. Nu pa anti kaluat bayu mu ipakit ing lunus mu karela?


text:
at sinabi na kanaku ning anghel king ibalita ku iting selita ning Ginung Mayupaya: Atin kung maragul a lugud at malasakit king Jerusalem, ing banal kung siudad.


text:
Tune kung mua karing bansang magtamasa king katahimikan at kapayapan. Kabang aku mo pipigilan ku ing mua ku karing memalen ku, detang bansang deta lalu da na la mang pepasakitan ding memalen ku.


text:
Inya mibalik ku Jerusalem ban ipakit ku ing lunus ku king siudad. Malarin ya ing kanakung Templo at mitalakad yang pasibayu ing siudad.


text:
Sinabi na naman kanaku ning anghel king ibalita ku: Ing Ginung Mayupaya sasabian na king minawa lang pasibayu ding siudad na at saupan neng pasibayu ing Jerusalem at gawan neng sarili nang siudad.


text:
Ngakung kinutang king anghel a kapagsalita ku, Nanu ing buri dang sabian deting sagu? Nganang mekibat, Lalarawan da la reti ding bansang mayupaya at king uli ra mikalat la ding memalen na ning Juda, Israel, at Jerusalem.


text:
Ngakung mengutang, Obat dinatang la ren? Nanu ing daptan da? Nganang mekibat, Dinatang la ren ban pamatakutan da la at idagsa ding bansa a lubus miglupig king bansa ning Juda at king uli ra mikalat la ding memalen na.


text:
Kitang ku king lalaki, Nu ka munta? Pekibat na, Sukdan ke ing Jerusalem ban akit ku nung nu ya anti kakaba at kalualas.


text:
Kaybat, ikit ke ing anghel a akapagsalita ku; linakbang yang palapit at linapit ya ing metung pang anghel ba neng salubungan.


text:
Ngana ning minunang anghel king aliwang anghel, Mulayi ka at sabian mu ketang baintaung ating tatalnan a paniukad king mika tutung dakal a tau at baka king Jerusalem angga king mangari ya karing baryung alang bakud a pader.


text:
Pengaku na ning Ginu king ya mismu ing maging bakud a api a magpadurut king siudad ban idipensa ne, at king sabla nang kamalan karin ya manuknangan libutad da.


text:
Nganang sinabi ning Ginu karing memalen na, Aku ing mikalat kekayu karing miyayaliwang suluk na ning yatu. Oneng ngeni, ikayung miyugse, takasan yu ne ing Babilonia at muli na kayu Jerusalem.


text:
Anti na mo waring aku ing lebanan na ning ninumang lumaban kekayu. Inya tinubud na ku ning Ginung Mayupaya at binie ne iting mensahi para karing bansang meniamsam karing memalen na:


text:
Ing Ginu mismu ya ing lumaban kekayu at masamsam kayu karing taung king misan a panaun gewa yung ipus. Potang iti mapalyari na, abalu na ning metung at metung king ing mitubud kanaku ya ing Ginung Mayupaya.


text:
Ngana ning Ginu, Memalen ning Jerusalem, magkanta kayung mitmung saya! Daratang ku ban manuknangan libutad yu!


text:
King aldong ita dakal lang bansa ding lumapit king Ginu at maging memalen na la munaman. Manuknangan ya libutad yu at abalu yu king tinubud na ku kekayu.


text:
Pasibayu yang maging makapasubaling pibandian na ning Ginu ing Juda king banal nang bansa, at maging siudad yang kaluguran nang dili ing Jerusalem.


text:
Magtahimik ya ing balang tau king arapan na ning Ginu uling daratang yang ibat king banal nang lugal.


text:
Pepakit ne pa kanaku ning Ginu ing Pekapun da ring Paring i Josue a makatalakad arapan na ning anghel ning Ginu. Karin siping nang Josue makatalakad ya i Satanas; makasadia yang miyapag dalum laban kang Josue.


text:
Ngana ning anghel ning Ginu kang Satanas, Parusan na ka sa ning Ginu, Satanas! Parusan na ka sa ning Ginung malugud king Jerusalem! Mengari ya ing taung yan king kapirasung dutung a mesagmit king api.


text:
Ngana ning anghel karing talapagsilbi na karin banua, Ilukas yu ing marinat a imalan a susulud na ning taung yan. Kaybat ngana kang Josue, Leko ku na ing kekang kasalanan at dinan da kang bayung imalan a isulud mu.


text:
Inutus na naman karing talapagsilbi king ikabit de ing malinis a turban king buntuk nang Josue. Memintu la at kaybat pepasulud de kang Josue ing bayung imalan kabang makatalakad ya karin ing anghel ning Ginu.


text:
ing Ginung Mayupaya sinabi na: Nung tuparan mu la ding utus ku at gampanan ding katungkulan a binie ku keka, manatili kang talapanibala ning kanakung Templo at ing paligid na, at pakiramdaman ku la ding panalangin mu antimo nung makananu ku lang pakiramdaman ding panalangin da ring anghel a atyu king arapan ku.


text:
Inya makiramdam ka, Josue, ika a Pekapun da ring Pari. Makiramdam kayu, ikayung kalupa nang pari, ikayung tanda na ning mayap a panaun a daratang: ipalto ke ing kanakung talasuyu a mayayaus Ing Sanga!


text:
Bibili ke arapan nang Josue ing magdili-diling batu'ng ating pitung lupa. Idukit ke ing metung a kasulatan kaniti at king metung mung aldo ilako ku ing kasalanan na niting bansa.


text:
Potang datang ne ing aldong ita, agkatan ne ning balang metung kekayu ing kasiping nang bale ban datang at magsayang mitmung kapayapan at kapanatagan libutad da ring kekayung mulahan ubas at tanaman yung higera.


text:
Linapit yang pasibayu ing anghel a kepagsalita ku at ginising na ku antimo neng gigisingan ya ing ninumang tau king tudtud na.


text:
Nganang kinutang, Nanu ing akakit mu? Metung yang tumpakan-sulu a megawa king gintu, ngakung mekibat. Ating metung a lulanan laru babo na. Pitu la ding sulu king tumpakan-sulu, atin yang pitung piririnan pabelu ing balang metung.


text:
Sinabi na kanaku ning anghel king ibie ke kang Zerubabel iting mensahi a ibat king Ginung Mayupaya: Magtagumpe ka e king kapamilatan na ning sikanan ning sandata at e king kekang sariling upaya, nune king kapamilatan na ning kanakung espiritu.


text:
Lumbug la king arapan mu ding sagabal a kasing katas da ring bunduk. Italakad meng pasibayu ing Templo at kabang bibili me ing katataulian a batu king paglugalan na, sabian dang masikan ding tau, Kasanting na, kasanting na!


text:
Ngana, I Zerubabel ya ing mekabili king pundasyun na ning Templo at ya naman ing manari kaniti. Potang iti mapalyari na, abalu da ring kanakung memalen king aku ing mitubud keka karela.


text:
Masisira na la lub uling ditak mu ing mayayari. Miyatdanan lang tula potang akit da king e patugut i Zerubabel king pamipatalakad na king Templo.


text:
Kitnan na ku ning anghel nung nanu ing ikit ku. Pekibat ku, Metung yang kasulatan a makalulun a sulasulapo; atlu yang pulung talampakan king kaba at labing limang talampakan ya king lapad.


text:
Kanita ngana kanaku, Makasulat kaniti ing sumpa a laganap king mabilug a bansa. Mababasa king metung nang dake niting kasulatan a makalulun king milako ya ing balang mapanako king bansa, at mababasa king kasumangid king milako ya naman ing balang magsalitang kalaraman lalam ning metung a sumpa.


text:
Sasabian na ning Ginung Mayupaya king iparala ne iting sumpa at luban ne bale ing balang mapanako at ing balang magsalitang kalaraman. Manatili ya karing pibalebale at lakuan na lang lasak-lasak.


text:
Nanu ya? ngakung kinutang. Nganang mekibat, Metung yang kaing at lalarawan na ing kasalanan na ning mabilug a bansa.


text:
Atin yang takap ing kaing a megawa king tinggaputi. Kabang lalawan ke, mibuklat ya ing takap at kilub ning kaing ating metung a babaing makalukluk! fig,... kilub ning kaing ating metung a babaing makalukluk!,(5:7)fig*


text:
Ngana ning anghel, Lalarawan na niting babai ing e mayap. Kanita tinimid ne ing babai kilub ning kaing at saka ne tikpan pasibayu.


text:
Linawe ku babo at ikit ku la ding aduang babaing susulapo palapit kanaku; atin lang maragul a pakpak a kalupa na ning king tagak. Diklut de ing kaing at silapo re.


text:
Nganang mekibat, King Babilonia, nung nu la manalakad templo para kaniti. Potang mayari ne ing templo, ibili de karin ing kaing ban samban.


text:
Miglalawe kung pasibayu at ikit ku la ding apat a karung panggera a lulual ibat king pilatan da ring aduang bunduk a tangsu.


text:
Pekibat na, Ila deti ring apat a direksyun na ning angin; kalualalual da pang ibat king arapan na ning Ginu ning mabilug a yatu.


text:
Papunta ya ing karu a kukuliutan da ring matuling a kabayu king norti, king Babilonia; papunta la ding maputing kabayu king albugan, at papunta la ding kabayung pultik-pultikan king bansang atyu king mauli.


text:
Mamalagua lang mako at maniasat king yatu ding kabayung pultik-pultikan. Ngana ning anghel, Sulung, siasatan ye ing yatu! at ita ing depat da.


text:
Kanita kilait na ning anghel kanaku, Ikua rang alako ding kabayung minta king dane norti ing mua ning Ginu.


text:
Ngana, Kuanan mu la ding regalu a binie da ri Heldai, Tobias, at Jedaia a dinatang ibat king pangayugse ra Babilonia, at munta kang agad king pibalebale nang Josias a anak nang Zepania.


text:
Gawa kang korona king pilak at gintu a binie da at ibili me king buntuk ning Pekapun da ring Pari, i Josue a anak nang Jeozadak.


text:
Sabian mu kang Josue king ing Ginung Mayupaya sasabian na, Ya iti ing lalaking mayayaus Ing Sanga; manianga ya nu ya man karin at italakad neng pasibayu ing Templo ning Ginu.


text:
Ya ing mitalakad kaniti at tanggapan na ing dangalan a mangaintulid king metung a ari, at panibalan na la ding memalen na. Talakad ya ing metung a pari lele ning tronu at misaupan la king obra.


text:
Maging metung yang kapigaganakan ing korona bilang parangal kang Heldai, Tobias, Jedaia, at kang Josue kilub ning Templo ning Ginu.


text:
Datang la ding taung manibatan karing marayung lugal at sumaup la kekayu king pangatalakad nang pasibayu ning Templo ning Ginu. At potang mitalakad ne, abalu yu king ing mitubud kanaku kekayu ya ing Ginung Mayupaya. Mapalyari ngan iti nung ganap yu lang pamintuan ding utus na ning Ginung kekayung Dios.


text:
Kanitang kapat nang banua ning pamag-ari nang Dario, king kapat nang aldo ning kasiam a bulan (ing bulan ning Kislev), sinabi na ning Ginu ing amanu na kanaku.


text:
Tinubud de ring memalen na ning Betel i Sarezer at Regemmelec ampon ding karelang tauan king Templo ning GinuMayupaya ban manalangin para king bendisyun ning Ginu,


text:
at ban ikutang da karing pari at propeta ing anti kaniti: Sukat mi pang isundu ing pamagpaldas uli na ning pangalasak na ning Templo king kapamilatan ning pamag-ayunu king kalimang bulan antimo ing daraptan mi karing dakal nang banuang milabas?


text:
Sabian mu karing memalen na ning bansa at karing pari king inyang mig-ayunu la at migpaldas king kalima at kapitung bulan kilub ding pitung pulung banua, depatan da ita e para parangalan da ku.


text:
Iti ya ing sinabi na ning Ginu king kapamilatan da ring minunang propeta kanitang panaun a ing Jerusalem manawa ya pa bili at mitmu yang tau, at kanitang panaun a dakal la pa ring taung manuknangan e mu karing balen a makapadurut king siudad nune pati na king dane mauli at karing kapatagan lele da ring bunduk king dane albugan.


text:
King milabas a panaun binie ku la deting kautusan karing kanakung memalen: Sukat yung pansinan ing pangatupad ning hustisia, at sukat kayung pakit ganaka ampon lunus king metung at metung.


text:
E yu la gigipitan ding babaing mebalu, ding ulila, at ding dayuan a manuknangan libutad yu o ing ninumang atyu king pamangailangan. At e kayu babalak nanumang e mayap a makapanasakit king aliwa.


text:
gewa da lang masias anting batu ding pusu ra. Mimua kung e mu nanu uli na ning e la mebisang makiramdam king turu ku a pepayabut ku king kapamilatan da ring propetang mabie pa kanitang panaun a ita.


text:
Anti ing bagyu kinalat ku la ban manuknangan karing dayuan a bansang e ra bitasang balu. Mipaburen ya iting masanting a gabun, at metung man alang manuknangan.


text:
Maluat ku neng buring saupan ing Jerusalem uli na ning maragul kung lugud karing memalen na, ing lugud a meging sangkan na ning pangamua ku karing kalaban na.


text:
Magbalik ku Jerusalem, ing banal kung siudad, at manuknangan ku karin. Maging pikabaluan ya bilang tapat a siudad, at mayaus yang banal a bunduk-bundukan ing bunduk-bundukan ning Ginung Mayupaya.


text:
Magtukud la ding lalaki at babai uli na ning ketuan da, at pasibayu lang magluklukan karing plasa na ning siudad.


text:
Iti balamu masakit dang paniwalan ding memalen nang mitagan ning bansa, oneng kanaku e masakit paniwalan.


text:
at ibalik ku lang pasibayu ibat king aslagan at ibat king albugan ban manuknangan la king Jerusalem. Ila ding maging balen ku, at aku ing maging karelang Dios a manibala karela king mitmung katapatan ampon katuliran.


text:
Tatagan yu ing lub yu! Ding amanung daramdaman yu ngeni ila naman ding amanung selita da ring propeta kanitang bibili re ing pundasyun na ning Templo para king pangatalakad nang pasibayu.


text:
Bayu na ikuang miras ning panaun a ita alang tau o animal man a malyaring upahan para magobra, at ala munamang metung man a ligtas mo sa king kalaban na. Pipatepate ku la ding tau.


text:
Mananaman la libutad ning kapayapan. Mamunga la ding karelang tanaman a ubas, palto yang dakal a pagkabiayan ing gabun, at mabaldug ing dakal a uran. Ibie ku iting sablang kanawan karing memalen a mitagan niting bansa.


text:
Memalen ning Juda at Israel! King milabas a panaun mipapaniumpa la ding dayuan kapamilatan na ning pamagsalitang Dugpa sana keka ing kasiran a digpa king Juda at Israel! Oneng iligtas da kayu at kaybat na nita, detang dayuan a deta sabian da king metung at metung, Mibendisyunan ka sa antimo ing Juda at Israel! Inya tatagan yu ing lub yu at e kayu sa mitatakutan.


text:
Sasabian na ning Ginung Mayupaya, Kanitang pepamua da ku ding kekayung makatua, mibalak kung miparalang kasiran karela at e ku migbayu isip, nune depat ku itang binalak ku.


text:
Oneng ngeni babalakan ku ing bendisyunan ku la ding memalen na ning Jerusalem at ning Juda. Inya e kayu mitatakutan.


text:
Ila deti ring bage a sukat yung daptan: Magsalita kayung katutuan king metung at metung. Ibie yu king husgadu ing tune hustisia; itang hustisiang magdalang kapayapan.


text:
E kayu mimisip gawang nanu pa mang ikapanasakit ning metung at metung. E kayu magsalitang kalaraman king kapamilatan na ning metung a sumpa. Pikakasaman ku ing pamaglaram, ing alang hustisia, at ing pamanampalasan.


text:
Ding pamag-ayunu a mararapat balang kapat, kalima, kapitu, at kapulung bulan maging selebrasyun lang mitmung tula at kaligayan para karing memalen na ning Juda. Kailangan ing luguran yu ing katutuan at ing kapayapan.


text:
Sasabian na ning Ginung Mayupaya, Daratang na ing oras potang datang la king Jerusalem ding taung ibat karing dakal a siudad.


text:
Detang menibat king metung a siudad sabian da karing menibatan king aliwang siudad, Papunta kami Jerusalem ban samban mi ya ing Ginung Mayupaya at ban maniawad kami king bendisyun na. Tara tuki kayu kekami!


text:
Dakal lang tau at bansang mayupaya ding datang king Jerusalem ba reng samban ing Ginung Mayupaya at ban maniawad bendisyun king Dios.


text:
King panaun a ita, lumapit la ding apulung dayuan king metung a Judio at sabian da, Bisa kaming mirakayanan king mayap yung kalma uling abalitan mi king ing Dios atyu ya kekayu.


text:
Iti ya ing mensahi na ning Ginu: Migsalita yang kaparusan king bansa ning Hadrak at para king siudad ning Damasco. Bandi na la ding sablang tribu na ning Israel; bandi nia naman ning Ginu ing sentru na ning Siria.


text:
Ing Hamat, king angganan na ning Hadrak, bandi nia naman; antimu rin ding siudad ning Tiro at Sidon at ing sablang gelingan a atyu karela.


text:
Mitalakad yang mangatibe kuta ing Tiro para king sarili na, at mitambak yang dakal a pilak at gintu angga na king balamu pangkaraniwan na mung anti ing alikabuk at sukal karing dalan na.


text:
Oneng ilako na ngan ning Ginu ing sablang kayatinan na. Iyugse na ing pibandian na king dagat, at king kapamilatan na ning silab gisanan ne ing siudad angga king mipatag ya king gabun.


text:
Akit na iti ning siudad ning Askelon at mitakutan ya. Akit na naman iti ning siudad ning Gaza at tutu nang panamdaman. Ing Ekron, antimu rin, uling mewala na ing sabla nang asahan. Mate ya ing ari ning Gaza, at malakuan yang alang memalen ing Askelon.


text:
Manuknangan la king Asdod ding taung misamut-samut a lahi. Ngana ning Ginu, Angganan ku na ing pamagmatas-matas da reting Filisteo.


text:
E na la mangan kapilan man king karning ating daya o mangan king makabawal a pamangan. Maging dake na la ning kanakung balen ding sablang miligtas, at maging anti lang metung a pamilya king tribu nang Juda. Maging dake ne ning kanakung balen ing Ekron antimo ding Jebuseo.


text:
Banten ke ing kanakung bansa ban e ra ne aluban ding kalaban na. E ku na paintulut karing magsamantala ing gipitan da la pa ring kanakung memalen. Ikit ku nung makananu lang migkasakit ding kanakung memalen.


text:
Magsaya kayu, memalen ning Zion! Kulisak kayu king tula, ikong tau Jerusalem! Lawan yu, daratang ya kekayu ing kekong ari! Daratang yang kayabe ing tagumpe, oneng mapagpakumbaba ya at metung yang asno ing sasaken na, metung yang biseru, anak ning gaindung asno. fig,Lawan yu, daratang ya kekayu ing kekong ari!,(9:9)fig*


text:
Ngana ning Ginu, Ilako ku na la ding karung panggera ning Israel, at ding kabayung pakigera karin king Jerusalem; ding pana a magagamit king labanan kaku na la ngan siran. Kapayapan ing itatag ning kekong ari karing miyayaliwang kayarian; ing pamamahala na magumpisa king dagat angga king kasumangid a dagat; manibat king Ilug ning Eufrates angga na karing sepu ning yatu.


text:
Ing Ginu sasabian na, Uli ning kasunduan ta a mitatakan king daya ding ain-sakripisyu, ding kekang memalen gawan ku lang malaya; ilako ku la king alang danum a talaga ning pangayugse ra karing aliwang bansa.


text:
Muli na kayu, ikong miyugse a ngeni atin nang kapanayan; magbalik na kayu karing katahimikan da ring kekong tuknangan. Ngeni kekayu sasabian ku dobli-dobli ing ibayad ku kekayu, at bendisyun para king kasakitan a kekong delanan.


text:
Gamitan ke ing Juda anti ing pana ning sundalus, at ing Israel anti ding paslu. Gamitan ku la ding lalaki ning Zion anting metung a espada ban labanan ku la ding sundalus ning Grecia.


text:
Pakit ya ing Ginu karing memalen na; ibugnus na lang paslu na anting kildap. Ing Ginung Dios trumpeta yang tiupan na; lumusub ya libutad ning alisus king mauli manibatan.


text:
Ing Ginung Mayupaya memalen na ingatan na la, at ding kalaban da karela lang paten. Kulisak la libutad ning labanan anti ding taung malasing, at ing daya ding kalaban karelang payagusan; magus anti ing daya ning animal a sasakripisyu, ing dayang tutugtug da karing suluk ning altar.


text:
Potang ing aldong ita datang na, iligtas ne ning Ginu ing balen na, antimo ing pastul a sasagip karing sese nang animal a atyu king panganib. Anti ding iyas king korona sunlag lang masala king bansa na.


text:
E mu nanung kayapan at leguan ing mayakit kanita king bansa! Dagul lang masikan a katawan ding baintau na at dalaga uli ning binutil at alak a pangabiayan da.


text:
Maniawad kayung uran king Ginu king panaun ning kauran. Ing Ginu ya ing parala king lulam at mibabaldug king uran; pasagiwan ne ing marangle para karing sabla.


text:
Sasangguni la ding tau karing idolo at karing mamamanula, oneng pawang kalaraman at alang kabaldugan ing pakibat da reti. Ding aliwa dirinan da lang kabaldugan ding paninap, oneng lilili da la mu; alang kabaldugan ing pamamatula a babie ra. Inya maglibut-libut la ding tau anti ding meliling tupa. Mibibili la king kagutgutan uling ala lang manimuna.


text:
Sasabian na ning Ginu, Mua ku karetang dayuan a mamahala king kanakung balen at parusan ku la ngan deti. Bandi ku la ding memalen na ning Juda, at aku, ing Ginung Mayupaya, ing mingat karela. Ila ding kakung maging pakakabayung mangabilis king pamakilaban.


text:
Magtagumpe la ding memalen na ning Juda a mengari karing sundalus a damusak karing kalaban da libutad ning burak karing dalan. Lumaban la uling atyu karela ing Ginu, at sambutan da la pati na ding kalaban a pakakabayu.


text:
Gawan ku lang masikan ding memalen ning Juda; iligtas ku la ding memalen ning Israel. Malunus ku karela, at iyuli ku la ngan karing bale ra. Maging anti la karing taung e ku bitasang tinggian. Aku ing Ginung karelang Dios; pakibatan ku ing karelang panalangin.


text:
Ding memalen ning Israel maging masikan lang anti ding sundalus, masaya anti ding lalaking miminum alak. E ra kalinguan ding karelang lahi iting tagumpe ra, at maging masaya la uli ning depat ning Ginu karela.


text:
Ausan ku la ding kakung memalen, at miyabeabe kong tipunan. Iligtas ku la ngan, at antimo ing sadia rang kabilian, dakal ing karelang bilang.


text:
Agyang kinalat ku la karing miyayaliwang bansa, makanyan man karing marayung lugal e ra ku kalinguan. Ila at ding anak da miligtas la, at miyabeabe pasibayung muli karing tuknangan da.


text:
Ibat Ehipto at Asiria iyuli ku la bale ra, at papanuknanganan king sariling bansa ra. Papanuknangan ku la naman Gilead, at antimu rin king Lebanon; kumatmu ya karing tau ing mabilug a bansa.


text:
Potang lumabas na la king dagat ning karelang kagutgutan, aku, ing Ginu, ing marug karing alun at mamala ya ing danum nang malalam ning Ilug ning Nilo. Ing ketasan ning Asiria maputut na, at ing mayupayang Ehipto mawala ing upaya na.


text:
Gawan ku lang masikan ding kakung memalen; samban da ku at aku ing karelang pamintuan. Ing Ginu ya ing magsalita.


text:
Manangis kayu at ngulangul, ikong tanaman a sipres; miragsa na la ding tanaman a sedro; mekutud na la detang makayamang tanaman! Manangis kayu at managulele, O tanaman a ensina ning Bashan, uling megisan neng mekutud ing makapal a kagubatan!


text:
Ding pamuntuk manangis lang e makanyan-kanyan, uling karelang ligaya mewala na ngan! Pakiramdaman yu ing galeung ding leon; ing kagubatan a karelang tuknangan king Jordan mewala ya!


text:
Ngana kanaku ning Ginung kakung Dios, Pakiapusan mu ing gagawan na ning pastul ding tupang malapit nang makatat.


text:
Papaten da la ring maniali kareti at makanyan man e la mipaparusan. Pisasali ra ing karni at ngarang sasabi, Salamat king Ginu! Mibandi ta na ngeni! Pati ding mismung pastul da e la malulunus karela. (


text:
Ngana ning Ginu, E ku ne lunusan pa ing ninuman king yatu. Aku mismu ing mibili karing memalen king gamat da ring sasakup karela. Siran de reting pamuntuk ing yatu, at e ku la iligtas ding tau king upaya da reting pamuntuk.)


text:
Inupahan da ku detang maniali at mamisaling tupa, at meging pastul ku karing tupang malapit nang makatat. Kinangwa kung aduang tukud: pemalagyuan keng Mayap a Pilubluban ing metung at ing kadua Pamisasanmetung. At kanaku yang pistulan ing kawan.


text:
Milako ku kapibabatan karing atlung pastul a masama kanaku. At kilub na mu ning pabulan tinabi ku la.


text:
Kanita sinabi ku king kawan, E yu na ku maging pastul. Mate ne itang sukat mate, at malipul ne itang sukat malipul. Mipapatayan la ding mitagan.


text:
Kaybat na nita, kinua ke ing tukud a mipamalagyuan Mayap a Pilubluban at pikli ke ban makalis ya ing kasunduan a gewa ning Ginu karing aliwang bansa.


text:
Inya king aldong ita mebura ya ing kasunduan. Lalawan da ku ding maniali at mamisaling tupa, at balu ra king magsalita ya ing Ginu king kapamilatan na ning depat ku.


text:
Ngaku karela, Nung bisa kayu, ibie yu la ding sueldu ku. Nung e kayu bisa, kekayu na la. Inya beyaranan da kung atlung pulung pirasung pilak bilang sueldu ku.


text:
Oneng ngana kanaku ning Ginu, Ibaldug mu la den king kaban ning Templo. Inya dela ku la ding atlung pulung pirasung pilaking matas diling alaga a isipan dang katulid kuat bildug ku la king kaban ning Templo.


text:
Kaybat pikli ke ing kaduang tukud, itang mipamalagyuan Pamisasanmetung at mepatlud ing pamisasanmetung na ning Juda at Israel.


text:
Kanita ngana kanaku ning Ginu, Misan pa pakiapusan mu ing gagawan na ning metung a pastul, oneng ing pakiapusan mu ngeni ya ing pastul a alang kabaldugan.


text:
Tinuldu kung metung a pastul a manibala king kanakung kawan, oneng e na la pagmalasakitan detang atyu king panganib ni panintunan detang mababating; e na la uluan detang mesugat ni pakanan detang mitagan. Bagkus ing daraptan na ya ing kakanan ne ing matabang dili karing tupa at tutuklapan na la ding kuku da.


text:
Makalunus ing mapalyari king alang kabaldugan a pastul a ita! Pepaburen na la ding tupang papastulan na. Lubus nang siran ning gera ing kayupayan na. Langi ya ing takde na at mabulag ya ing wanan nang mata.


text:
Iti ya ing mensahi tungkul king Israel. Ibat ya iti king Ginu, ing Ginu a miladlad king banua at linalang king yatu at minie bie king tau. Sasabian na,


text:
Gawan keng anting metung a kopang alak ing Jerusalem; minum la king kopa ding bansang makapadurut keting siudad at magsuresure lang anti ding malasing. At potang kubkuban da ne ing Jerusalem, makubkub la naman ding siudad ning Juda.


text:
Oneng potang datang ne ing aldong ita, iyapus ke ing Jerusalem king metung a mabayat a batu; manasakit ya ing bansa a sumubuk mibuat kaniti. Mikampi-kampi la ding sablang bansa ban lusuban de.


text:
Potang datang ne ing aldong ita pamasdanan ku la ngan ding sablang kabayu at guluan ku la pamisip ding sablang pakasake kareti. Banten ku la ding memalen na ning Juda, at bulagan ku la mata ding kabayu da ring kalaban.


text:
Kanita sabian da ring pamilya nang Juda king sarili ra, Babie yang sikanan ing Ginung Dios a Mayupaya karing memalen na a manuknangan Jerusalem.


text:
Potang datang ne ing aldong ita, gawan ku la ding pamilya nang Juda anting metung a silab king kagubatan o kaya king metung a marangle binutil a malapit nang pupulan; lasakan da la ngan ding bansang makapadurut. E la numanu balang ding memalen na ning Jerusalem kilub ning siudad.


text:
Aku, ing Ginu, ing munie mumunang pamagtagumpe karing sundalus ning Juda ban kanita ing dangalan a tanggapan da ring lahi nang David at memalen na ning Jerusalem e maygit kesa ketang karing aliwang dake na ning Juda.


text:
King aldong ita ingatan na la ning Ginu detang manuknangan king Jerusalem; pati ing mainang dili karela maging masikan yang anti i David kanitang milabas a panaun. Ding manimuna karela ila ring lahi nang David, anti la ing anghel ning Ginu, anti ing Dios mismu.


text:
Katmuan ku la ding lahi nang David at ding aliwang memalen na ning Jerusalem king espiritu ning lunus at panalangin. Lumawe la ketang pete ra king tandus, at panangisan de antimo detang manangis king karelang kabubugtungan a anak. Manangis lang kapait-paitan anti detang kematen king anak dang pangane lalaki.


text:
Potang datang ne ing aldong ita mika masikan a pamanangis karin Jerusalem antimo ing pamanangis kang Hadad-rimmon karin king Kapatagan ning Megido.


text:
Manangis ya ing balang pamilya king bansa king sarili na: ing pamilyang ibat kang David, ing pamilyang ibat kang Natan, ing pamilyang ibat kang Levi, ing pamilyang ibat kang Simei, at ding aliwa pang pamilya. Manangis ya ing balang pamilya king sarili na, at manangis lang makayaliwa ding lalaki karing babai king balang pamilya.


text:
Potang datang ne ing aldong ita, nganang sasabi ning Ginung Mayupaya, lunto ya ing metung a sibul ban maos la ding lahi nang David at ding memalen na ning Jerusalem king kasalanan da at king karelang pamanyambang idolo.


text:
King aldong ita kalisan ku la lagyu ding idolo king bansa, at ala nang makaganaka pa karela kapilan man. Itabi ke ing ninumang magbansag propeta, at ilako ku ing pamagnasang samba karing idolo.


text:
Kanita nung atin pang magkapilit magsalitang anting propeta, ing mismung tata na at ima na ilang sumabi king sukat yang mate, uling magbansag yang magsalita king amanu na ning Ginu, oneng pawang kalaraman naman ing sasalita na. Potang mangamanu ya, ing mismung tata na at ima ilang maniaksak at makamate king anak da.


text:
Potang datang ne ing aldong ita, ala metung mang propeta a magmaragul karing vision a ikit na o manugaling propeta o misulud king imalan a magaspang ning propeta ban alinlang na la ding tau.


text:
Bagkus sabian na, E ku propeta. Metung kung ortelanu a sasarul mu king gabun a bandi ku manibat inyang kayanakan ku.


text:
Nung sakali mang ating mangutang keting tau, Obat sugatan ka salu? ipakibat na, Ikua ku la den ketang bale na ning kakaluguran ku.


text:
Sasabian na ning Ginung Mayupaya, Espada, migising ka at dalusungan me ing pastul a makipagobra kanaku! Paten me at misambulat la ding tupa. Lusuban ku la ding kanakung memalen


text:
Paniubukan ke ing katlung dake a mitagan at gawan keng puru antimo ing pilak a madadalise king api. Paniubukan ku la antimo nung makananu yang masusubuk ing gintu. Kanita maus la kanaku at pakibatan ku la. Sabian ku karela king ila ding kanakung memalen, at ibalita da king aku ing karelang Dios.


text:
Malapit ne ing aldo nung kapilan lukluk ya ing Ginu king piukuman. Kuanan da kanita ing pibandian na ning Jerusalem, at pirakerakayan da ing meyakua king mismung akakit yu.


text:
Tipunan na la ning Ginu ding sablang bansa at gerahan de ing Jerusalem. Mibagsak ya ing siudad; panakawanan da la ring pibalebale at salbahian da la ring babai. Mabihag la ding kapitna karing tau at miyugse la king aliwang bansa, oneng e da la ilako king siudad ding mitagan.


text:
Kaybat lage ya ing Ginu at makilaban ya karing bansang deta, antimo ing pamakilaban na king milabas a panaun.


text:
King aldong ita talakad ya babo ning Bunduk ding Olibo, king dane aslagan na ning Jerusalem. Kanita mapirasu ya king adua ing Bunduk ding Olibo king maragul a kapatagan manibat king dane aslagan angga king dane albugan. Malis ya ing kapitna ning bunduk banda king norti, at ing kapitna banda king mauli.


text:
Makatakas kayu king pamandalan yu ketang kapatagan a pipitna king bunduk king adua. Tumakas kayung anti ing pamanakas da ring makatua yu inyang mika ayun kanitang panaun nang Aring Uzzia ning Juda. Datang ya ing Ginung kanakung Dios; kayabe na la ding sabla nang anghel.


text:
ni dalumdum man. Parating ating sala, agyang king kabengian. Bukud mung ing Ginu ya ing makibalu nung kapilan mapalyari iti.


text:
Potang datang ne ing aldong ita, magus ibat Jerusalem ing malinis a danum; magus ing kapitna king Dagat a Mete, at ing kapitna king Mediteraneo. Kaleldo man o kauran, magus alang patugut ing danum.


text:
Kanita maging ari ya ing Ginu king mabilug a yatu; samban ne ning balang tau bilang Dios at abalu ne kaniti mu ring lagyu.


text:
Maging kapatagan ya ing kabilugan a lugal manibat king Geba king norti angga king Rimon king mauli. Oneng manatili ya king matas a lugal ing Jerusalem; lumapad ya ing siudad magumpisa king Pasbul dalan nang Benjamin angga king Pasbul dalan ning Suluk a pipaglugalan na ning minunang pasbul, at manibat king Tore nang Hananel angga king pigagawan nang alak ning ari.


text:
Parala yang makatakut a salut ing Ginu karing sablang bansang makigera king Jerusalem. Malaso ing laman da kabang mabie la pa; malaso la naman ding mata ra at dila.


text:
Potang datang ne ing aldong ita, guluan na la isip ning Ginu, at ibie na ing maragul a takut karing tau angga king ing balang metung karela panasakitan ne king gamat na ing kalupa nang tau.


text:
Lumusub la naman ding lalaking tau Juda ban idipensa re ing Jerusalem. Kuanan da at tipunan ing pibandian da ring makapadurut a bansa, gintu, pilak, at ing dakal a imalan.


text:
Dugpa munaman ing makatakut a salut karing kabayu, mula, kamelyu, at asno; karing sablang animal a atyu karing kampu da ring kalaban.


text:
Kanita munta la Jerusalem balang banua ding sablang miligtas dang memalen ding bansang linusub Jerusalem ban samban de ing bilang ari Ginung Mayupaya, at pagselebran de ing Piesta da ring Dalungdung.


text:
Nung ating metung a bansa a e bisang munta at samba king Ginung Mayupaya bilang ari, e na dugpa ing uran king bansang ita.


text:
Nung tanggian da ring tau Ehipto ing pamagselebra king Piesta da ring Dalungdung, dugpa munaman karela ing mismung salut a binie na ning Ginu king balang bansa a tatangging munta.


text:
Iti ya ing maging parusa a dugpa king Ehipto at karing aliwa pang bansa nung e ra pagselebran ing Piesta da ring Dalungdung.


text:
Potang datang ne ing aldong ita agyang ding kampanilya da ring kabayu midukitan la kareting amanu: Makatalaga ya iti king Ginu. Ding kalderang pipaglutuan kilub ning Templo maging sagradu lang anti ding silyo a atyu arapan na ning altar.


text:
Mitalaga ya ing balang kalderang pipaglutuan karin Jerusalem at king mabilug a Juda ban magamit king pamanyamba king Ginung Mayupaya. Gamitan da la reti ding taung babie ain king pamaglaga king karni da ring animal a miyain king ain-sakripisyu. Potang datang ne ing aldong ita, ala nang taung mayakit pang mangomersyu kilub na ning Templo ning Ginung Mayupaya.


text:
Nganang sasabi ning Ginu karing memalen na, Pepakitanan da kayung lugud. Oneng mekibat la, Makananu mung pepakit ing lugud mu kekami? Mekibat ya ing Ginu, Mikapatad la ri Esau at Jacob, oneng liguran ke i Jacob ampon ding lahi na,


text:
at kesaman ke i Esau at ding lahi na. Sinira ku la ding bulubundukan nang lugal, at likuan ke karing mabagsik a animal ing tuknangan na.


text:
Nung sabian da ring lahi nang Esau, ding Edomita, Melasak la ding kekaming balen, oneng italakad mi lang pasibayu. Kanita ipakibat na karela ning Ginu, Paburen yu lang italakad da la; siran ku lang pasibayu! Ding tau ausan da lang Ing e mayap a bansa at Ing bansa a kamuan na kapilan man ning Ginu.


text:
Akit da iti ding memalen na ning Israel karing mismung mata ra at sabian da, Mayupaya ya ing Ginu agyang king lual na ning bansang Israel!


text:
Nganang sasabi ning Ginung Mayupaya karing pari, Gagalangan ne ning anak ing tata na, at ing ipus ing panginuan na. Aku ing kekayung tata, obat e yu ku gagalangan? Aku ing kekayung panginuan, obat e yu ku gagalangan? Lalapastanganan yu ku, makanyan man kukutang yu kanaku, Makananu da kang lalapastanganan?


text:
E yu na ku gagalangan king kapamilatan na ning pamamie yung ain a alang kabaldugan king kanakung altar. At kaybat kukutang yu pa, Makananu keng milako galang keka? Sabian ku kekayu: milako kayu galang kanaku king kapamilatan na ning keyalan yung galang king kanakung altar.


text:
Potang magdala kayung bulag o masakit o pile animal ban iyain yu kanaku, isipan yu galang ing ustu ita? Subukan yeng ibie ing makanyan a animal king gobernador! Tumula ya kaya kekayo o dinan na kayu kayang pabor?


text:
Ngeni, ikayung pari, subukan yung aduan king Dios king maging maganaka ya sa kekatamu. E na pakibatan ing panalangin yu at iti kasalanan yu.


text:
Sasabian na ning Ginung Mayupaya, Sana isara na la ning metung kekayu ding pasbul ning Templo ban e kayu makapataung alang kwentang api king kanakung altar. E ku tutula kekayu; e ku la tanggapan ding ain a darala yu kanaku.


text:
Gagalangan da ku ring tau manibat king metung nang suluk ning yatu angga na king sumangid na. Nu man karin duruluk lang insenso para kanaku at miyayain lang karampatan a ain-sakripisyu. Gagalangan da ku ngan!


text:
Oneng ikayu insultuan yu ku potang sasabian yung ing altar ku ala yang kwenta, at potang ing pamangan a iyain yu kanaku ya itang e yu buri.


text:
Ngayung sasabi, Sinawa ta nang darapat kaniti! at lalawan yu ku pang marok a mata. Animal lang penako yu ding kekayung yayain kanaku o kaya animal lang pile o ating sakit. Isipan yu galang ing tanggapan ke kekayu ing makanyan a animal?


text:
Dugpa ing sumpa king mapamirait a miyayain kanakung animal a alang kwenta, ngening atin yang animal a alang dipektu karing sese na a pengaku nang ibie kanaku! Uling metung kung aring marangal, at tatakut la kanaku ding sablang tau ning yatu.


text:
Sukat yu kung galangan king nanumang kekayung daraptan. Nung e kayu makiramdam king sasabian ku kekayu, miparala kung sumpa kekayu. Mibili kung sumpa karing bage tatanggapan yu para king kekayung pangabiayan. Mibili na kung sumpa kareti uling e yu pinsinan ing yuyutus ku kekayu.


text:
Parusan ku la ding maging anak yu at ikaskas karing lupa yu ing dinat da ring animal a sasakripisyu yu, at miyugse kayung kayabe ra.


text:
Kanita abalu yu king aku ing minie kekayu kaniting kautusan ban e mapatlud ing kanakung kasunduan karing pari a lahi nang Levi.


text:
King kanakung kasunduan, pengaku ku ing bie at ing kanawan karela, at iti ya ing binie ku karela ban galangan da ku. Ginalang da ku at pitakutan karing aldo reta.


text:
Tiru da ing matulid, aliwa ing e matulid. Mibiebie la agpang king kaburian ku; e mu ing depatan da ing matulid, nune seupan da la pa ding dakal ban tuknang lang darapat e mayap.


text:
Katungkulan da ring pari ing ituru da ing tune kabiasnan tungkul king Dios. Sukat lang lumapit karela ding tau ban abalu ra ing kaburian ku, uling ila ding tubud na ning Ginung Mayupaya.


text:
Oneng ngeni, ikayung pari, linisia kayu king tune dalan. Ing turu yu ya ing minie dalan karing dakal king pamaniapat dang e ustu. Lebagan ye ing kasunduan a gewa ku kekayu.


text:
Inya aku naman tairan ku la ding memalen na ning Israel ban insultuan da kayu, uling e yu pamintuan ing kaburian ku at e kayu parehu lawe karing taung tuturu yu.


text:
E wari metung ya mu ing tatang tamu? E wari metung ya ing Dios a linalang kekatamo? Nung makanyan, obat e tamu tutupad karing pangakung binie tamu king metung at metung? Obat lalabagan ta ya ing kasunduan a gewa ning Dios karing makatua tamu?


text:
E ra tiparan ding memalen na ning Juda ing pengaku ra king Dios, at dinapat lang makasumaming bage king Jerusalem at king mabilug a bansa. Ginawa lang kalapastanganan king Templong pakamalan na ning Ginu. Mekiasawa la ding lalaki karing babaing sasamba karing dios a dayuan.


text:
Ilako ne sana ning Ginu king komunidad ning Israel ing ninumang darapat kaniti, at e na na la paintulutan makiabe kapilan man king ain a darala na ning bansa mi para king Ginung Mayupaya.


text:
Oyni pa ing aliwa yung pamaniaptan. Kakatmuan ye ing altar ning Ginu karing kekayung lua, kiak, at tangis uling e na na la tatanggapan ding ain a darala yu.


text:
Kukutang yu nung ba't e na na la tatanggapan. Ing sangkan ya iti: uling balu na king e yu la tiparan ding pengaku yu king babaing kekayung kesal inyang kayanakan yu. Ya ing kekayung kayabe king bie, oneng e yu tiparan ing pengaku yu king Ginu agyang simpa yu king arapan na ning Dios king maging tapat kayu karing sarasarili yung asawa.


text:
E na kayu wari gewa ning Dios a metung mung katawan at espiritu karing sarasarili yung asawa? Nanu ing parasan na tungkul kaniti? Ing mikayanak kayung tune memalen na ning Dios. Inya mingat ya ing balang metung at metung kekayu ban e na asira ing pangaku na king asawa na.


text:
Nganang sasabi ning Ginung Dios ning Israel, Kasaman ku ing diborsyu. Kasaman ku potang ing metung kekayu darapat yang bigsikan king asawa na. Siguraduan yung e yu na sa labagan ing pengaku yung katapatan king kekayung asawa.


text:
Pegalan ye ing Ginu king kekayung salita. Oneng kukutang yu, Makananu mi yang pegalan? Pegalan ye king kapamilatan na ning pamagsalita yung anti kaniti, Isipan ning Ginung Mayupaya king mayap lang tau ding sablang darapat e mayap; king kamatutuanan kapad na la deti. O kaya, king kekayung pamangutang, Nukarin ya ing Dios a e mangabiran?


text:
Nganang mekibat ning Ginung Mayupaya, Iparala ke ing kanakung tubud ban isadia ne ing dalan para kanaku. At bigla yang datang king Templo na ing Ginung kekayung panintunan. Datang ya ing tubud a buri yung akit at sabian ne ing kakung kasunduan.


text:
Oneng ninu ing malyaring makapibata king aldo ning paniatang na? Ninu ing malyaring makaligtas potang pakit ne? Mangari ya king matapang a sabun, mangari ya king api a gagawan neng puru ing bakal.


text:
Datang ya ban manukum a kalupa na ning taung maminu at gagawang puru king pilak. Nung makananu neng gagawan puru ning plateru ing pilak at ing gintu, makanyan munaman ing daptan na ning tubud ning Ginu: gawan na lang puru ding pari ban idala da la king Ginu detang karampatan a ain.


text:
At ding ain a darala da ring memalen na ning Juda at ning Jerusalem karapatdapat la para king Ginu antimo ing king milabas a panaun.


text:
Sasabian na ning Ginung Mayupaya, Lunto ku libutad yu ban ukuman da kayu at magtestigu kung agad laban karing darapat pamagsalamangka, karing makipangalugud, karing magsalitang kalaraman, karing mamirait karing katuliran dang upa ding magobra da at karetang magsamantala karing babaing mebalu, karing ulila, karing dayuan, at antimu rin karing sablang e gagalang kanaku.


text:
Ikayu, antimo ding makatua yu, ginulut kayu karing kanakung kautusan at e yu la tiparan. Magbalik kayu kanaku at magbalik ku kekayu. Oneng kukutang yu, Nanu ing daptan mi ban makapagbalik ke keka?


text:
Kukutang ku kekayu, matulid ing panakawanan ne ning tau ing Dios? Agyang makananu e ustu ita, makanyan man panakawanan yu ku! Makananu da kang panakawanan? ngayung kukutang. Panakawanan yu ku king kapamilatan da pring sikapulu at ding ain.


text:
Idala yu ing mabilug yung sikapulu king Templo ban mika ating dakal a pamangan karin. Subukan yu ku at aku naman ibuklat ku la ding awang ning banua, at itugtug ku ing dakal a mayap a bage para kekayu.


text:
E ku paintulut ing siran da ring ulad ing kekayung tanam, at mamunga lang dakal a bunga ding mulahan yung ubas.


text:
At ausan da kayung mapalad ding tau da ring sablang bansa, uling maging masanting yang lugal a pituknangan ing bansa yu. fig, ,Aku ing Ginu at e ku magbayu.,(3:6)fig*


text:
Nganang sasabi ning Ginu, Migsalita kayung kalapastanganan tungkul kanaku. Oneng kukutang yu, Nanu wari ing sinabi ming laban keka?


text:
Sinabi yu, Alang kwenta ing susuyu king Dios. Nanung kwenta na ning pamamintu tamu king sasabian na o ing pamagkapilit tamung ipakit king Ginung Mayupaya king malungkut tamu king e ustung depat tamu


text:
ngening akakit tamu king ding taung mapagmatas ila ding pekamasayang tau. E mu ing minawa la bie ding taung e mayap, nune paniubukan da pa ing kapibabatan na ning Dios king kapamilatan ning e mayap dang dapat at e la man nananu balang.


text:
Kanita mipapagsalita la ding taung ating takut king Ginu, at mekiramdam ya ing Ginu, at dimdam na ing sablang sinabi ra. King akakit na, misulat la king libru ning kapigaganakan detang ating takut at kagalangan king Ginu.


text:
Ila ding maging taung kanakung bandi, nganang sasabi ning Ginung Mayupaya. King aldo a kimut ku, maging ganap lang kanaku. Pakitanan ku lang lunus nung makananung ing metung a tata papakit yang lunus king anak nang lalaking susuyu kang tata na.


text:
Pasibayu rang akit ding taung kanakung pinili ing pamiyaliwa na ning bage mapalyari king taung mayap ampon king taung e mayap, king taung susuyu kanaku ampon king taung e susuyu kanaku.


text:
Daratang ne ing aldo nung kapilan ding taung mapagmatas at e mayap masilab lang kalupa na ning are, nganang sasabi ning Ginung Mayupaya. King aldong ita masilab la at alang mitagan metung man karela.


text:
Oneng ikayung mamintu kanaku, ing upaya ning pamagligtas ku sunlag ya kekayu anti ing aldo at dinan na kayung kapaldanan ning sala na. Maging malaya kayu at masaya antimo ding biserung tupa a pepalualan da king kural.


text:
King aldong ita a kimut ku, sambutan yu la ding taung e mayap at maging anti la king alikabuk a daramusakan yu.


text:
E yu la sa kakalinguan ding turu na ning talasuyu kung i Moises, ding utus at tuntunan a binie ku king kapamilatan na king Bunduk ning Sinai para karing memalen na ning Israel ban karelang pamintuan.


text:
Oneng itubud ke pa kekayu ing propeta Elias bayu datang iting maragul at makatakut a aldo ning Ginu.


text:
Tipunan na lang pasibayu ding pengaring lalaki at ding anak; nung e makanyan datang ku at lasakan ke ing bansa yu.


text:
Iti ya ing istoria na ning bie nang Tobit a anak nang Tobiel at apu nang Hananiel ampon apu na king tud Aduel. I Aduel anak neng Gabael at i Gabael anak neng Rafael, at i Rafael anak neng Raguel ning pamilyang Asiel ning tribu nang Neftali.


text:
Metung ya karing mebihag i Tobit kanitang panaun nang Salmaneser, ing ari ning Asiria, karin king Tisbe dane mauli ning Kedes Neftali ning Matas a Galilea, dane norti ning Hazor, king katalindikingan na ning dalan papunta king albugan dane norti ning Peor.


text:
Aku i Tobit. Ing katutuan at ing kabanalan ya ing meging eran na ning bie ku. Dinapat kung dakal a mayap a bage para karing kanakung kamaganak, karing kabalen kung kalupa kung bihag king Nineve ning Asiria.


text:
Inyang kayanakan ku at manuknangan king balen kung Israel kanita ya kinawani ing mabilug a tribu nang Neftali a penibatan ku king kayarian nang David at king Jerusalem, ing siudad a mepili karing sablang tribu ning Israel bilang lugal ning pididinan ain. Karin ya mitalaga ban manatili king kapilan pa man ing Templong tuknangan na ning Dios.


text:
Inya ding sabla kung kamaganak king makatua ming i Neftali babie lang ain-sakripisyu king torong kikilalanan dang dios a pepagawa nang Aring Jeroboam ning Israel karin king siudad ning Dan, king kabundukan dane norti ning Galilea.


text:
Aku na mu king pamilya ku ing menatiling pupunta king Jerusalem. Parati kung tatagunan ing nanumang piesta karin uling iti ya ing alang anggang kautusan a mitakda para karing sablang Israelita. Darala ku la ding mumunang bunga na ning pupul ku, ding mumunang anak da ring sese kung animal, at ing bayung gupit a lana ibat karing tupa, at ing kapulung dake ning penakitan ku. Babie ku iti karing pari a lahi nang Aaron ban iyain king altar.


text:
Babie ku munaman karing Levitang susuyu king Jerusalem ing kapulu nang dake ning pupul ku king alak, king larung olibo, ding bunga ding tanaman a pomegranate at higera, at aliwa pang bunga da ring tanaman ku. Babie ku munaman karin ing kadua kung kapulung dake subali mu neng miras ing mitalagang banua ning pamagpaynawa ning gabun. Pupunta ku Jerusalem at babie ku ing kaduang kapulung dake ning penakitan ku karing ulila at mebalu ampon karing meyagkat na at milapit a lub king Israel.


text:
Oneng karas ning katlung banua, ibie ke kareti ing katlung pamamie kung kapulung dake ning penakitan ku at miyabe-abe kaming mamangan antimo ing aduan na ning Kautusan nang Moises at king panabilin nang Debora a ima ning ingkung kung i Hananiel. (Ulila na ku uling mete ne i tata kung i Tobiel.)


text:
Inyang miras na ing idad a makiasawa ku, kesal ke i Ana a kalupa kung miembru king tribu mi. Mekayanak kaming lalaki; Tobias ya lagyu.


text:
E miglambat mebihag ku at miyugse king Asiria. Makanyan kung mekapanuknangan king Nineve. Kabang manuknangan ke karin ding kamaganak kung kalupang miyugse at ding kalupa kung Judio, mebiasa lang mamangan king pamangan da ring paganu,


text:
Uli na niti, aluguran na kung Aring Salmaneser at aku ing pigkatiwalan nang maniali king sablang kailangan na.


text:
Iti ing sangkan nung inya maralas kung pupunta king Media ban saluan ing kailangan ning ari. Inyang misan a atyu ku king siudad ning Rages ning Media, penilas ku la ding suput a mitmung salaping pilak king kamaganak kung i Gabael a anak ning bapa kung i Gabrias. Titimbang lang anam a ralan a libra deting salapi.


text:
Inyang mete ne i Aring Salmaneser, ing meging ari ya ing anak nang i Senakerib. Manibat na kanita e na ku minta king Media uling meging mapanganib ing pamaglakad karing dalan ning Media.


text:
Dekayanan ku la king pamangan ku at dininan imalan ding lubas. Kitkut ku la ding ikit kung mete kalahi ku king lual ning Nineve.


text:
Misan a aldo, migsalita yang kalapastanganan i Aring Senakerib laban king Dios a Ari ning Banua. Uli na niti, perusan ne i Senakerib at tinakas ya king Juda. King pamanuli na king Media at king mua na pepate na la ding dakal a Israelita. Oneng lihim ku lang kinua ding bangke at kitkut ku la. Iti ing sangkan nung inya e na la ikit Senakerib ding mete inyang papaintun na la.


text:
Oneng ating tau Nineve ing sinumbung king aku ing mengutkut. Uli na niti, mimua ya kaku ing ari. King takut ku sinalikut ku.


text:
King mua ning ari, kinua na ngan ing pibandian ku at inabe king bandi ning kayarian subali mu king asawa kung i Ana at ing anak kung i Tobias.


text:
Kalabas da ring anam a dominggu pete re i Senakerib ding adua karing mismung anak na, at kaybat tinakas la deting anak na at minta king kabundukan ning Ararat. Ing meging ari ya i Esarhadon, ing metung na pang anak Senakerib, at kinua ne ing pangunakan kung i Ahikar a anak nang Anael a kapatad ku bilang katiwala king sablang pibandian ning kayarian.


text:
Iti ya ing kadua nang besis pangatulduan katiwala king alak, talaingat bandi, at king panatak ning ari ampon talaingat uling tilduan na neng minunang Senakerib kanitang mabie ya pa. Sinaupan na ku niting pangunakan ku at peintulut na ning bayung ari ing makapagbalik ku Nineve.


text:
King pamagbalik ku, mekapiyabe-abe kami ning asawa kung i Ana at ing anak kung i Tobias. Aldo na kanita ning Piesta ning Pamamupul a pikabaluan munamang Piesta ding Paruminggu. Migsadia lang maniaman a pamangan para kanaku.


text:
Inyang ikit ku ing dakal a pamangan ngaku king anak kung i Tobias, Anak, lumual na ka at lumawe kang kabalen tamu a pakakalulu a kalupa tamung miyugse keti oneng tapat ya king Dios. Agkatan me keti ban akayabe ta yang mangan. E ku mangan anggang e ka datang.


text:
Inya linual ya i Tobias ban lumawe akayabe nang mangan tata na. Oneng agad yang mibalik at nganang kukulisak, Tatang! Tatang! Ngakung kinutang, O, nanung milyari anak? Pekibat nang Tobias, Pete re ing metung tamung kabalen at makapase ya ing bangke na king palengki!


text:
Inya tinalakad ku at e na melaus mengan. Memirapal kung minta king palengki ban kuanan ing mete. Dela ke king metung a kural. Menatili ya karin ing mete angga king limbug ya ing aldo ban akutkut ke.


text:
Kanita ke aganaka ing sinabi nang propeta Amos karing memalen ning Betel. Ngana: Maging kalungkutan la ding kekong piesta, at maging tangis lang kapait-paitan ding masaya yung kanta. Menangis ku.


text:
Pigsisti da ku ding kasiping kung bale at ngara, E ne medala ing taung yan. King milabas peparakap de ban paten uli na ning dapat nang anti kanyan. Ngeni mengutkut ne namang mete!


text:
Itang benging ita mindilu ku at kaybat minta ku king mulahan ban matudtud lele ning pader. Malisangan kanita inya e ke tikpan ing lupa ku.


text:
E ku apansinan king atin palang ayup a denas a makayapun tulid ning pigkeran ku, at digpa karing mata ku ing mapalipali pang dinat da. Uli na niting dinat da mika maputing tinakap karing mata ku. Pepalawe ku karing doktor oneng ala lang agawa, uling lalu lang melala ding mata ku king panulung binili ra angga na king mebulag ku. Apat kung banuang e manakit, at meligalig la ding kamaganak ku king meging kabilian ku. Sinustentuan na kung Ahikar kilub ding aduang banua bayu ya minta king bansa ning Elam.


text:
Mekipagobra ya i Ana a asawa ku bilang mamabal imalan. Iti ya ing kapanintunan a luluban da ring babai kanita.


text:
Babayaran deng agad i Ana neng ayatad na ing ayari nang obra. Inyang mapupus ne ing panaun ning dimla, inatad na ing ayari nang obra. E mu ing beyaranan de nune dininan de pang metung a biserung kambing.


text:
Minuli yang tatairan ne ing biserung kambing at megumpisa yang ginaga ing kambing. Sinabu ku, Nukarin me ibat ing biserung kambing a yan? Penako me ne? Isubli me karing makibandi. E ustu ing kanan ya ing nanumang pamangan a penako.


text:
Nganang Ana, E ke penako. Binie de kanaku bilang regalu subali pa king upa a tinggap ku. E ke buring paniwalan at pinilit keng isubli ne ing kambing karing makibandi. Melare ku lupa king dine uli na ning depat ning asawa ku. Oneng ngana kanaku, Ngeni, nukarin ing depat mung pamaniaup karing aliwa at ing dapat mung mayap? Ngeni ikit ku ing tune mung pangatau.


text:
O Ginu, makatuliran ka at malunusan. King sablang kekang daraptan, mapaglunus ka, tapat ka, at e mangabiran; ika ing ukum niting yatu.


text:
E mu ku sana kakalinguan, lawan mu ku at lunusan; e mu ku sa paparusan uli ding kakung kasalanan o ding kamalian a e ku sasarian o ding kasalanan ding kakung makatua.


text:
Lebagan da lang kekang kautusan, inya peintulut mu ing mabihag la at magdusa, at mete ding dakal karela. Nu mang bansa ke miyugse kaylian da kami at pagsisti digpa kekami ing maragul a dine.


text:
Kaku lang kikilalanan ding babie mung kaparusan kaku at karing kakung makatua, uling tune lang mangaintuliran at e mi la pemintuan ding kekang kautusan.


text:
Daptan mu kaku itang buri mu, paburen mung mawala na ining bie ku, paburen mung king gabun magbalik na ku. Mas buri ku ing mete na ku kesa king mabie ku, uling ing insultu a e karampatan kakung daramdaman, at atyu ku king kalungkutan. Ginu, mutus ka ban milako na ku king dusa paburen mung muli na ku ketang alang anggang tuknangan. O Ginu, keka sanang pakiramdaman kakung kayaduanan. Mas buri ku ing mate na ku kesa king mie ku kening karumaldumal a kabilian, at kakung daramdaman a insultu.


text:
King aldo mu ring ita, king siudad ning Ecbatana, Media, ating metung a dalaga. Sarah ing lagyu na; anak neng Raguel. Lepastangan ne ning metung karing ipus nang babaing tata na


text:
uling pitung besis neng mekiasawa i Sarah, oneng bayu ra akuang mikasal apate na na la ning demonyung i Asmodeo. Ngana kang Sarah ning babaing ipus nang tata na, Ika ing mekamate karing asawa mu! Pitu na lang meging asawa mu oneng ni metung alang mebie ban adinan na kang anak.


text:
Ba't ikami ing pagbuysitan mu? Mayap pa ing mate na ka ban akayabe mo ding mete mung asawa! Sana kapilan man e ke manakit anak mu!


text:
Tune yang melungkut i Sarah inya mipakiak ya at menik ya babo king kuartu ning bale nang tata na ban magbigti. Oneng migbayu ya isip. Ngana king lub na, Ba't magbigti ku? Siguradung lapastanganan de ring tau i tata ku nung daptan ku ita. Sabian da, Bugtung ya ing anak mung pakamalan at migpakamate ya pa uli da ring problema na. Anti na mong aku ing mitulak kang tata ku king kutkutan ketang ketuan na. Mayap pa ing aduan ku king Ginu ing paten na na ku ban ala na lang lalapastanganan ding tau.


text:
Kanita tinalakad ya i Sarah arap ning awang; tinas na la ding gamat na ban manalangin. Ngana: O Dios a malunusan, karapatdapat kang purian, dapat yang purian ing kekang lagyu; sablang kekang lelangan ika sana ing karelang purian king kapilan pa man.


text:
Kapilan man e ke sinira ing lagyu ku o ing kang tata ku keting bansa nung nu ke miyugse. Aku mu ing kabubugtungan nang anak; ala yang aliwang talapagmana o kamaganak a maging kakung asawa. Pitung besis na kung mebalu, inya ala neng kwenta ining bie ku. Nung e me pa buring kuanan ing bie ku, sana malunus na ka man kaku. E mu na sana paintulut pa ing damdaman kung pasibayu ing pamaglapastangan ding tau.


text:
Inya tiburan ne ing anghel nang i Rafael ban saupan la. Mituburan ya i Rafael ban ilako ne ing maputing tatakap karing mata nang Tobit ban manakit yang pasibayu, at ban ayusan ing kasal nang Sarah kang Tobias a anak nang Tobit. Pisan neng Tobias i Sarah inya atin yang matulid a pakasalan ne. Mituburan ya naman i Rafael ban itabi ne ing demonyung i Asmodeo a manligalig kang Sarah. King penandit mu ring ita, kabang palako ya i Tobit king patyu ban muli bale na, i Sarah a anak nang Raguel titipa ne man king bale ra.


text:
King aldo mu ring ita, aganaka na lang Tobit ding salaping pilak a penilas na kang Gabael ning Rages king Media.


text:
Ngana king lub na, Anti na ning inawad ku na king Dios ing mate na ku, kailangan ing pakisabian ku ne ing anak kung i Tobias tungkul karetang salapi.


text:
Inya pepayaus ne i Tobias at inyang atyu ne ngana, Tobias, potang mete na ku, ayusan mu sanang masalese ing pangakutkut ku. Igalang me i ima mu at e me paburen kabang mabie ya. Gawan mu ing buri na at e me pasukalan a lub.


text:
E me sa kakalinguan, anak ku. Ganakan mu ing sinubu ne ing bie na ban ibait na ka keting masala. Potang mate ne ikutkut me siping ku.


text:
E me kakalinguan ing Ginu kabang mabie ka. E ka sana darapat nanumang e ustu o labag karing kautusan na. Kabang atin kang inawa pagsikapan mung e painabu king e mayap.


text:
Maging maganaka ka karetang tapat mamintu king Dios. E ka maimut kareng kalulu ban e ya maimut keka ing Dios.


text:
Munie ka agpang ketang atyu keka. Nung kapilan darakal ing pibandian mu kanita ka lalung babie dakal. Munie ka mu rin agyang ditak mu ing atyu keka.


text:
King dapat a anti kanyan atin na kang pibandian a kekang kailangan potang miras ka king oras ning kagipitan.


text:
Metung yang katanggap-tanggap a ain king Kakataskatasan a Dios ing pamamie limus. Gawan mu iti at mipangilag ka king maralumdum dang kabilian ding mete.


text:
Anak ku, pangilagan mu la deng babaing mababa uri. Makiasawa ka king babaing kayabe tamu king tribu tamu, uling ibat tamu king lahi da ring propeta. E ka makiasawa king e tamu kamaganak. E mo sana kakalinguan di Noe, Abraham, Isaac, at Jacob a mekiasawa karing kamaganak da. Inya naman dininan na lang dakal a anak ning Dios. Ding anak da ilang magmana king gabun ning Israel.


text:
Uli na niti, pakamalan mu la ding kamaganak tamu. E mo pagmaragulan deng kamaganak tamu. Mamili kang metung karela ban maging asawa mu. Uling ing pamagmaragul mamungang kaguluan at kasiran; mengari ya king katamaran a pasari king kakaluluan at danup.


text:
Bayaran mu lang agad ding makipagobra keka; e mu pibukas-bukas ing upa ra. Makanyan meng suyuan ing Dios at ya ing munie galal keka. Anak ku, kapilan man e ka sana magaslo kilus at ugali.


text:
E mu sana daraptan kareng aliwa itang e mu buring daptan da keka. E ka paisubu keng pamaninum alak ban e maging bisyu keka ing pamaglasing.


text:
Nung ating mete mayap a tau, magsadia kang pamangan para karing meulila na, oneng e mu daraptan potang e ya mayap a tau ing mete.


text:
Parati meng purian ing Ginung Dios at aduan mu ing bendisyunan na king sablang buri mung gawan. E na babie ing kabiasnan king balang bansa; bukud mung ing Ginu ya ing makaibie king sablang mayap. Nung buri neng ibaba ing tau, iti arapat na, at nung buri neng ibaldug king kutkutan, iti arapat na naman. Uli na niti, anak ku, e mu la sa kakalinguan ding amanung sinabi ku keka. Itanam mu la king isip mu.


text:
Tobias, buri kung abalu mu king atin kung penilas a maragul a alagang salapi kang Gabael a anak nang Gabeo ning Rages king Media.


text:
E ka sana malungkut uli mong pakakalulu tamu. Oneng mibandi ka nung atin kang takut king Dios at e darapat kasalanan at daptan itang katanggap-tanggap king Dios.


text:
Oneng makananu ku lang akua ding salaping binggitan yu? E na ku kilala ning taung i Gabael? Nanu ing gawan ku ban maniwala ya kanaku at ibie na la kanaku ding salapi? E kia naman balu ing dalan papunta king Media.


text:
Pekibat nang Tobit, E ka migaganaka. Ating kasulatan a pinirman ming Gabael a pinitna ku. Atyu kanaku ing kapirasu at atyu kang Gabael ing aliwang kapirasu. Atyu king suput da ring salapi ing kapirasung kasulatan a miras kang Gabael. Adua nang pulung banua ing milabas manibat na kanita. Agad na kang lumawe taung apagkatiwalan mu ban akayabe mu king paglakbe. Bayaran te kabalik yu keti. Kailangan ing akua mu la ding salaping deta kang Gabael.


text:
Inya menintun yang taung akayabe nang Tobias a makibalu king dalan papunta Media. Kalual na king bale akatagpu ne i Rafael, ing anghel, oneng e na balung Tobias king tubud ne ning Dios i Rafael.


text:
Nganang Tobias, Abe, nukarin ka tau? Pekibat nang Rafael, Metung kung Israelita; metung ku karing kamaganak mu a dinatang keti Nineve ban manintun obra. Kitnan neng Tobias, Balu me ing dalan papunta Media?


text:
Wa, balu ke, nganang mekibat Rafael, maralas kung pupunta karin at balu ku la ding dalan. Atin kung kamaganak karin a maralas kung daralawan. Gabael ya lagyu at manuknangan ya king Rages king sakup ning Media. Adua yang aldo lakaran ing Rages manibat Ecbatana uling atyu karing kabundukan ing Rages.


text:
Nganang Tobias kang Rafael, Manaya ka ken, abe, lungub ku bale at sabian da ka kang tatang ku. Kailangan da ka king pamunta ku karin at bayaran da ka.


text:
Linub ya bale i Tobias at ngana kang tata na, Tatang, menakit kung taung akayabe ku king paglakbe at kalupa ta yang Israelita. Nganang Tobit, Paluban me. Buri keng abalu ing pamilya na at ing tribung penibatan na, at nung apagkatiwalan yang kayabe mu king paglakbe. Linual ya i Tobias at ngana kang Rafael, Lungub ka, buri na kang akasabing tata ku. Linub ya i Rafael at i Tobit ya ing minunang menatu keya. Kanita nganang Rafael, Sana atyu kayu king mayap a kabilian. Oneng sinabi nang Tobit, Makananung atyu ku king mayap a kabilian ngening bulag ku? Ala kung bitasang akakit; atyu ku king karalumduman. Balamu mete ku; mayap pa pin ing mete na ku! Daramdaman ku la siwala deng tau, oneng e ku no man akakit. Nganang Rafael, E kayu milalako kapanayan. E lumuat uluan na kayu ning Dios. Inya e kayu migaganaka. Kanita nganang Tobit, Bisa yang munta Media ing anak kung i Tobias. Malyari meng tukian at ituru ing dalan? E ka migaganaka, bayaran da ka. Nganang Rafael, Malyari ke pung saupan. Balu ku la ngan pu ding dalan papunta karin. Maralas ku pung pupunta king Media at kabisadu ku la ngan ding kapatagan at bunduk.


text:
Nganang Rafael, E na pu kailangan ing abalu ye pa ing pamilya ku at ing tribu mi. Nganang Tobit, Buri kung abalu nung kaninu ka anak at nung nanu ka lagyu.


text:
Nganang Rafael, Ing lagyu ku pu Azarias; anak na ku ning matuang i Ananias, ing metung karing kamaganak yu.


text:
Kanita nganang Tobit, A makanyan. Ituring meng bale mu na iti. Bendisyunan na ka sa ning Dios, anak ko. E mu sa ipagkasala ing pamangutang ku keka uling buri ke mung abalu ing pamilya mu at ing tribu mu. Ngeni naman pala ibat ka king mayap a pamilya at kamaganak da ka pala. Balu ke i Ananias at i Natan, ding adua nang anak ning matuang i Semaia. Menatili lang tapat king karelang relihiun. Maralas kami kanitang miyabe-abe pupunta Jerusalem ban samba karin. Mayap lang tau; ibat la king mayap a pamilya. Mingat kayu sana king paglakbe yu.


text:
Ngana pang Tobit, Bayaran da kang ustu at dinan da kayung sobrang alaga para panggastus yu king kailangan yu king paglakbe.


text:
Nganang Rafael, Tukian ke. E ye pu pigaganakan, e ke pu numanu balang king pamunta mi karin at king pamagbalik mi keti uling ala pung panganib king dalan. Nganang Tobit, Bendisyunan na sa ning Dios ing lakad yu. Kaybat na nita, inaus ne i Tobias at ngana, Anak, isadia mu na ing sablang kailangan yu king paglakbe at mako na kayu niting kamaganak tamu. Ingatan na kayu sana ning Dios at ning anghel na at ibalik na kayu keti king alang kasasagkulan. Bayu la meko inuma neng Tobias i tata na at i ima na. Nganang Tobit, Mimingat kayu sana king paglakbe yu.


text:
Bigla yang kiniak i ima nang Tobias at ngana kang Tobit a asawa na, Obat tiburan me pang mako ing anak ku? E mu wari balu king ya mung bukud ing kasaup ta at kapanayan king bie ta?


text:
Nganang Tobit king asawa na, E ka migaganaka; e ya numanu balang ing anak ta. Mibalik yang alang kasasagkulan. Akit mia mu ring pasibayu potang magbalik ya.


text:
Tuknang na kang migaganaka kang Tobias at king kayabe na. Patnubayan ne ning mayap a anghel at magtagumpe ing lakad na. Mibalik yang alang kasasagkulan. Uli na niti, tinuknang yang kikiak i Ana a asawa na.


text:
Meko ya i Tobias at ing anghel at tinuki ya karela ing asu nang Tobias. Disnan na la ning bengi king paglakbe ra king Media, at pepalabasan de ing bengi king lele ning Ilug ning Tigris.


text:
Dinulung ya king ilug i Tobias ban manos bitis, oneng bigla yang linundag ing metung a maragul a asan at buri neng akmulan a bitis i Tobias. Kinulisak ya i Tobias.


text:
Ngana ning anghel, Tikma me at pakatalnan at e me paburen mabubulus! Inya tinikma neng Tobias ing asan at sinaka ne king pampang.


text:
Ngana ning anghel, Gilian me at kuanan ing atdu, ing pusu, at ing ate na, at kaybat isikap mu la uling masanting lang panulu ren. Iyugse mu ing aliwang laman lub ning asan.


text:
Inya gili neng Tobias ing asan at kinua na at sinikap ing atdu, ing pusu, at ing ate ning asan. Kaybat linutu ne ing asan at pengan. Dinaing na ing aliwang dake ning asan ban bakalan da. Tiglus da ing paglakad da angga king miras na lang malapit king Media.


text:
Kanita nganang Tobias king anghel a kayabe na, Abe, nanung sakit ing aulu na ning pusu, ate, at atdu ning asan?


text:
Pekibat nang Rafael, Dulukan ya ing pusu at ing ate ning asan at gamitan ban itabi ya ing demonyu o ing e mayap a espiritung manligalig king tau. Tuknang neng manligalig kanita at mipayapa ne ing tau.


text:
Gamitan ya ing atdu bilang panulu king mata a ating tatakap a maputi. Ikuskus me king mata at kaybat labulan me ing tatakap a maputi king mata na, at manakit neng pasibayu ing taung e manakit.


text:
migsalita ya i Rafael. Ngana, Tobias. Nanung buri mu? nganang Tobias. Pekibat nang Rafael, Makitudtud kata ngening bengi king kamaganak mung i Raguel. Metung ya mu ing anak na; babai ya at ing lagyu na Sarah.


text:
Ika ing pekamalapit nang kamaganak, inya atin kang matulid a pakasalan me at magmana king pibandian nang tata na.


text:
Maisip ya i Sarah, matapang ya at tune yang malagu; at tau yang kagalang-galang i tata na. Pakisabian ke ngening bengi i tata na tungkul keka ban paintulut nang ayasawa me ing anak na. Pamagbalik tang ibat king Rages, kanita na ing kasal. Pihung mabisa ya i Raguel uling balu na king ika ing ating matulid a maging asawa na ning anak na. Nung pakasal ne king aliwa pihung miyatulan yang kamatayan, agpang king Kautusan nang Moises. Inya makiramdam ka kanaku. Manik kata bale potang bengi at kayabe ta ne potang muli ta nang ibat king Rages.


text:
Kanita nganang Tobias kang Rafael, Azarias, miras na kanaku ing balita king pitu na la ding meging asawa nang Sarah, at pawa la ngang mete king kabengian ning karelang kasal.


text:
Abalitan ku king demonyu ya ing mekamate karela. Inya tatakut ku uling papaten ne ning demonyu ing ninumang lalaking lalapit kang Sarah. Oneng e ne nananan a balang i Sarah. Aku mung bukud ing anak da ring pengari ku, at nung mate ku anti na mong aku ing mitulak karela king kutkutan da. Ala kung kapatad a mangutkut karela.


text:
Nganang Rafael, Kelinguan mu na ata ing panabilin nang tata mu keka? Penabilin na keka king makiasawa ka king metung karing kamaganak mu. Makiramdam ka kanaku at kalinguan me itang demonyung ita. Pakasalan me i Sarah uling ngening bengi paintulut nang tata na ing mikasal ya keka.


text:
Potang lungub ka king silid nang Sarah idala me ing ate at ing pusu ning asan, at kaybat ibulug mu la king maduduluk a insenso.


text:
Kumalat kanita ing bau at mako ya ing demonyu kabud abau na, at e ne magbalik kapilan man king siping nang Sarah. Oneng bayu kayu magkera talakad kayu at manalangin. Aduan yu king Ginu ing malunus ya sa at iligtas na kayu. E ka tatakut uling mitakda ya para keka i Sarah bayu ya pa melalang ing yatu. Iligtas me king demonyu at tuki ya kekang muli. Mika anak kayung dakal at maging mal la keka deting ayanak yu. Inya e ka sukat migaganaka! Pegaralan na at pibulayan masalese Tobias ing sinabi nang Rafael. Peniwalan na king tune neng kamaganak kang tata na i Sarah. Uli na niti, mengatmu yang lugud kang Sarah at telaga na ing sarili na ban ayasawa ne.


text:
Inyang miras na la Ecbatana, nganang Tobias king kayabe nang i Azarias, Abe, idala mu kung agad king kamaganak kung i Raguel. Inya tiki neng Azarias king bale nang Raguel. Ila ding minunang minie atu kang Raguel a disnan dang makalukluk king pasbul ning bakuran na. Ngana namang mekibat Raguel, Malaus kayu, kakaluguran. Tiki na lang linub king bale na


text:
Nganang mengutang Edna karela, Kakaluguran, nu kayu menibatan? Pekibat da, Ibat kami pu king tribu nang Neftali a ngeni bihag at miyugse king Nineve.


text:
Nganang Edna, Kakilala ye ing kamaganak ming i Tobit? Pekibat da, Opu, balu mi ya. Kitang na pang Edna, Komusta ya?


text:
Mipatalakad ya i Raguel inyang dimdam na ing sinabi nang Tobias at kinaul ne kabang tutulu ing lua na king tula na.


text:
Ngana, Bendisyunan na ka sa ning Dios, anak ku. Marangal ya at mayap yang tau i tata mu. Makalungkut mu pin uling mebulag ya ing metung a taung tapat a antimo i tata mu. Kiniak ya i Raguel at kinaul ne i Tobias.


text:
Mipakiak ya naman i Edna at i Sarah. Matula neng tinggap king pibalebale nang Raguel i Tobias at ing kayabe na. Kaybat ning komustahan at balitanan, pepapulkeru neng Raguel ing metung a lalaking tupa king kawan na. Inyang mekapandilu na la at mekapanos gamat bayu mangan, nganang Tobias kang Rafael a abe na, Azarias, pakisabian mu ne i bapang Raguel ban mikasal na kaming Sarah.


text:
Mangan kayu at magpakabsi at magsaya ngening bengi, uling ika Tobias ing ating matulid maging asawa nang Sarah. E ke apakasal king aliwa uling ika ing pekamalapit kung kamaganak. Oneng atin kung buring ipagtapat keka.


text:
Mikasal ne i Sarah karing pitung lalaki a kamaganak munaman, oneng ing metung at metung mamate ya itang kabengian ning karelang kasal. Oneng ngeni anak ko, mangan na ka at magpakabsi, at sana maging maganaka ya ing Ginu keka at kang Sarah. Nganang Tobias, E ku mangan at minum anggang e yu ibie ing pasya yu.


text:
Mebisa ya i Raguel at ngana, Ibie ke keka i Sarah antimo ing aduan ning Kautusan nang Moises. Ing Dios king banua ya ing mitakda ban maging asawa me, inya kuanan me i Sarah a kamaganak mu at pakasalan me. Manibat na ngeni bandi me at ya naman bandi na ka. Keka ne manibat na ngeni. Bendisyunan na kayu sana ning Ginu ngening bengi. Malunus ya sana kekayu at dinan na kayung kapayapan.


text:
Kaybat na nita, inaus neng Raguel i Sarah at binie ne kang Tobias. Ngana, Tobias, asawa mu ne i Sarah agpang king Kautusan nang Moises. Tanggapan me at ingatan at iyarap kang tata mu. Sana ingatan na kayu at iligtas ning Dios at dinan kapayapan at kanawan.


text:
Inaus neng Raguel ing asawa na at meniawad yang papil a makalulun ban pisulatan king mipakayari king kasal a patutu king binie ne ing anak nang i Sarah kang Tobias ban maging asawa na, agpang king Kautusan nang Moises.


text:
Inaus neng pasibayung Raguel ing asawa na at ngana, Edna, isadia mu ne ing kuartung pambisita para karing bayung miyasawa at ituki mu ne karin i Sarah.


text:
Inayus neng Edna ing kuartu at kaybat linub ne karin ing anak nang i Sarah. Kiniak ya i Sarah at pinulis nang Ednang ima na ing lua na at ngana,


text:
Anak, tatagan mu ing lub mu. Dinan na ka ngening kaligayan ning Ginu ning banua at e kalungkutan. E ka sukat mitatakutan. Kaybat na nita meko ne i Edna.


text:
Inyang mekapangan na la ngan at mekainum at oras na ban magkera, tiki de ring pengari nang Sarah i Tobias at tiru de ing kuartung pitudturan na at i Sarah.


text:
E na kelinguan Tobias ing panabilin nang Rafael tungkul king ate at pusu ning asan. Inya kinua na la deti king pidatukanan na at inabe king maduduluk a insenso.


text:
Ing bau ning ate at pusu ning asan ya ing mitabi king demonyu at tinakas yang minta king Ehipto. Penagal neng Rafael at arakap ne karin at ginapus ding gamat na at bitis.


text:
Inyang ila na namung adua ding bayung kasal at makasara ya ing pasbul, mibangun ya i Tobias at ngana kang Sarah a asawa na, Mibangun ka kakung pakamalan at manalangin kata. Aduan ta king Ginu ing malunus ya kekata at ingatan na kata.


text:
Mibangun ya i Sarah at kaybat nganang menalangin Tobias kabang makatalakad la: O Dios da ring makatua mi, karapatdapat kang pasalamatan, pupurian mi ya ing lagyu mu king kapilan pa man. Pupurian da ka ring sablang kekang lelangan.


text:
Keka yang lelang i Adan, at binie me i Eva ban maging katambayan na, at ila ding meging pengari da ring sablang tau ning yatu. Sinabi mu, E mayap ing magdili-dili ya ing tau; igawa keng karapatdapat a katambayan na a kalupa na.


text:
Tatanggapan ke ngeni bilang asawa kung pakamalan, e uli ning pita ning laman nune king tune pamiyasawa. Ibie mu kekeng adua ing kekang lunus, at e ke sa mikawani angga king tumua kami.


text:
Kaybat na nita metudtud na la. King bengi mu ring ita, mibangun ya i Raguel at inaus na la ding ipus na. Kayabe na lang linual ban gawang kulkul a pikutkutan mete.


text:
Inyang meyari na lang kinulkul, mibalik ya king bale i Raguel at inaus ne ing asawa na at sinabi na,


text:
Edna, tuburan me ing metung karing babaing ipus at palawe mu nung mabie ya pa i Tobias. Nung mete ne, ikutkut ta ne ban alang makabalu.


text:
Sinindi yang sulu i Raguel at binie ne king babaing ipus at biklat ne ing pasbul. Sinabi na king ipus king lungub ya king kuartu, at ikit na lang maniaman a tudtud ding bayung miyasawa.


text:
Kanita pinuri ne at pesalamatan Raguel ing Dios a atyu banua. Ngana: Pasalamatan da ka, O Dios, king mabilug kung pusu. Paburen mung king kapilan pa man ing purian da ka ding sablang tau.


text:
Pasalamatan da ka uli ning binie mung tula kaku; pupurian da ka uling e milyari itang pitatakutan ku, nune pepakit mu kekami ing maragul a lunus mu.


text:
Ing kapasalamatan babie ku keka, uli ning lunus a pepakit mu kareting bayung miyasawa, deting kabubugtungan a anak da ring pengari da. O Ginu, lunusan mu la at iligtas pa, at dinan bie makaba a mitmung lugud at saya.


text:
Kaybat nang menalangin, inutus na lang Raguel ding ipus ban tambunan da ne ing kulkul bayu datang ing abak.


text:
Kaybat na nita, pekisabian neng Raguel ing asawa na king maglutu yang dakal a tinape. Kinangwa ne mang aduang baka at apat a lalaking tupa ban papulkeru karing ipus para king maragul a anda ning kasal.


text:
Inaus ne i Tobias at ngana, Tobias, manatili ka pang aduang dominggu keti. E ka mamako. Minum kata at mangan at paligayan me ing asawa mu ban makalinguan na ing delanan nang kasakitan.


text:
Kaybat, kuanan mu na ing kapitna king pibandian ku at muli na kayung payapa at alang kasasagkulan karing pengari mu. Miyabie keka ing mitagan a kapitna potang mete na ku at ing asawa ku. E mu sa pagdudan ing lugud mi keka. Anak da na ka namang kalupa nang Sarah. Matua mu na kami naman. Inya e ka sa migaganaka.


text:
Azarias, puntalan me king bale na i Gabael ning Rages. Mituki kang apat a ipus at aduang kamelyu. Ibie me iting kasulatan kang Gabael ba na lang ibie keka ding salaping penilas nang tata ku keya. Kaybat kumbiran me at ituki king anda ning kasal ku.


text:
E makalingad keka king bibilangan na lang tata ku ding aldo angga king makapagbalik ku. Pihung e ya mipaindatun agyang metung mung aldo, nung mayantala ku.


text:
Balu mu munaman king buri na ning katuangan kung i Raguel ing manatili ku pa keti, at makarine naman nung e ke pamintuan.


text:
Inya minta ya i Rafael at ding apat a ipus king Rages ning Media, at tinaglus la king bale nang Gabael. Binie neng Rafael kang Gabael ing kasulatan, at belita na king makiasawa ya i Tobias at kukumbiran neng tumagun king kasal na. Memalagua na lang binilang Gabael ding suput ding salapi a e bitasang metagin at seke na la karing kamelyu.


text:
Inyang mikabukasan na, maranun lang meko ban e mitauli king kasal. Inyang milub na la di Rafael at Gabael king bale nang Raguel, ikit de i Tobias libutad ning kasayahan. Agad-agad neng lepitan i Gabael inyang ikit ne at kinomustan ne. Tutulu ing lua nang Gabael inyang atuan ne i Tobias at ngana, Tobias, mayap kang anak; tune anak na ka pin ning marangal a tatang a mapaniapat mayap. Bendisyunan na ka sa ning Ginu at antimu rin ing asawa mu, ding katuangan mu, at pengari. Pasalamatan ke ing Dios uling mikit kata a kamaganak ku. Kalupa na kang tata mu.


text:
Samantala, mainip ne i Tobit. Bibilangan na la ding aldo uling e migbalik ing anak nang i Tobias king mitakdang aldo.


text:
Nganang Tobit, Obat ala yu pa? Marahil e re buri pang muli o magkang mete ne i Gabael at alang makibalu karing salaping penilas ku.


text:
Nganang Ana a asawa na, Mete ne ing anak ku! Ala ne! At megumpisa yang menangis at menagulele king anak na.


text:
Inaru neng Tobit at ngana, Magpayapa ka, asawa ko. E ka migaganaka; mabie ya pa ing anak mu. Marahil atin mung milyari karin a e ra apangilagan. Kamaganak ta ya ing kayabe na at tau yang apagkatiwalan. E me pigaganakan. E lumuat muli ya mu rin.


text:
Oneng ngana ning asawang babai, Patugut ka! Lakuan mu ku. E mu na ku lulokuan. Mete ne ing anak ku! Balang aldo, manibat na kanita, lulual ya at makalawe ya patitingapun king dalan a lekaran ning anak na. E ya mipapatudtud at kabukabukas yang manangis at managulele. Mepupus ing aduang dominggung pamagtau king kasal a tikda nang Raguel para king anak nang i Sarah. Kaybat na nita, pintalan neng Tobias ing katuangan nang i Raguel at ngana, Paintulutan yu na ku sanang muli keta kekami uling panamdaman ku king pigaganakan da na ku ding pengari ku. Paburen yu na ku sanang muli. Abanggit ku na kekayu ing kabilian nang tata ku bayu ku meko.


text:
Nganang Raguel, E ka pa mumuli; antabayanan mu ku pa. Mitubud kung tau kang tata mu ban ibalita da king atyu ka king masanting a kabilian.


text:
Nganang Raguel, Muli na ka. Ituki me i Sarah. Idala mu na naman ing kapitna king pibandian ku, ding ipus a lalaki at babai, ding baka, tupa, asno, at kamelyu. Idala mu na naman ing kapitna karing salapi ku, imalan, at ding mueblis.


text:
Inatad na lang Raguel angga king dalan. Bayu la meko, ngana kang Tobias, Angga keng mikit katang pasibayu, anak ku. Miras kayu sana keta kekayu king alang kasasagkulan. Mananu na sanang bendisyunan na kayu ning Ginu ning banua, at mananu na sanang akit ku la pa ding maging anak yu.


text:
At ngana kang Sarah, Papunta ka ngeni karing katuangan mu; tunggen mu lang tune mung pengari at tune rang anak. Sulung, anak ko, mako na kayung payapa. Sana mayap a balita ing parati kung ababalitan tungkul keka kabang mabie ku. Kaybat nang memun pepalakuan na na la.


text:
Bayu la melaus, nganang Edna kang Tobias, Tobias, anak ko, iras na kayu sanang ligtas ning Ginu king bale yu. Akit ku la sana king bie ku ding maging anak yu. King daramdaman ning Ginu, ipanabilin ke keka ing anak kung i Sarah. E ka sana darapat nanumang makapanasakit kang Sarah kabang bie mu. Manibat na ngeni aku i ima mu at i Sarah ya ing asawa mung pakamalan. Mako na kayung payapa. Sana bendisyunan na katamu ning Dios kabang bie tamu. Inuma na lang Edna at kaybat na nita meko na la.


text:
Masaya yang masaya i Tobias inyang meko ya. Pepasalamatan ne ing Ginu ning banua at yatu, ing Ari ning meto yatu, uling meging matagumpe ing lakad na. At nganang mengaku kang Raguel a katuangan na, Pangaku ku king galangan da kayu at i imang Edna kabang mabie ku. Inyang malapit na la king siudad ning Kaserin a malapit king Nineve,


text:
Inya migpauna na la ilang adua. Kabang maglakad la nganang Rafael kang Tobias, E me sa kakalinguan ing atdu ning asan. Sinulung lang abe ra ing asu nang Tobias.


text:
Makalukluk ne naman kanita lele ning dalan i Ana a ima nang Tobias, at antimo ing sadia nang daraptan, panenayan neng datang ing anak na.


text:
Kabudabud ikit neng daratang i Tobias at nganang kinulait king asawa nang i Tobit, Daratang ne i Tobias at ing lalaking kayabe na!


text:
Ikaskas me karing mata na ing atdu ning asan ban maulu ing maputing tatakap karing mata na. Murung la kanita ding tatakap king mata na at abaklas mu la. Manakit ne kanita i tata mu.


text:
Memulayi yang sinalubung i Ana king anak na; kinaul ne at ngana, Ay salamat ikit da ka pang mabie. Ngeni malyari na kung mate. At mipakiak ya king tula na.


text:
Lepitan neng Tobias i tata na kabang tatalnan ne ing atdu ning asan. Lebulan ne mata i tata na at ngana, Tatang, manakit na kang pasibayu ngeni.


text:
King kapamilatan da ring gamat na bikbak nang Tobias ing maputing tatakap manibat karing suluk da ring mata nang tata na.


text:
Kinaul neng Tobit i Tobias at mipakiak ya king tula. Kaybat nganang migsalitang masikan, Akakit da ka, anak ko a sala ding mata ko! Ngana pang Tobit: Pasalamatan ya ing Dios; purian ya uli ning degulan ning upaya na! Purian la ngan ding sablang anghel na. Manatili na katamu sanang bibendisyunan. Purian lang sabla nang anghel king kapilan pa man.


text:
Dininan na kung kapanamdaman, oneng melunus ya kaku, at ngeni kaku yang akakit ing anak kung i Tobias! Melaus ya bale i Tobias a mitmung tula at kapasalamatan king Dios. Belita na kang tata na ing tagumpe ning lakad na, ding salaping inuli na, at nung makananu neng ayasawa i Sarah a anak nang Raguel. Ngana pa, Datang ne kanyan.


text:
Kaybat na nita, linual ya i Tobit ban salubungan ne ing manuyang na karin king pasbul dalan ning siudad. Masaya yang masaya at pupurian ne ing Dios. Mengapamulala la ding menakit kang Tobit kabang sasalubung ya uling akakit na na ing daralanan na.


text:
Pepasalamatan neng Tobit ing Dios at sinabi na karing tau nung makananu neng linusan ning Dios at binalik a panimanman. Inyang mikit lang Sarah a manuyang na, selubungan ne at ngana, Malaus ka, anak ko. Purian ya ing Dios uling inatad na ka kekami. Bendisyunan ne sa ning Dios i tata mu at antimu rin ika at ing anak kung i Tobias. Malaus ka anak king bayu mung tuknangan. Sana manatili kang ating masanting a pamikakatawan at matula. Malaus ka, anak! Metung yang maligayang aldo ing aldong ita para karing Judiong manuknangan king Nineve.


text:
Dinatang ya i Ahikar at i Nadab, ding pangunakan nang Tobit, ban makiabe king ligayang miras kang Tobit.


text:
Inyang meyari na ing kasayahan, inaus neng Tobit i Tobias a anak na. Ngana, Tobias, e me kakalinguan babayaran ing taung akayabe mu king pamaglakbe. Dagdagan mu ing ibayad mu.


text:
E na ku pepaburen; inuli na kung e ninanu balang. Ya ing minta kang Gabael ban kuanan na la para kanaku ding salaping penilas yu. E mu ita ing depat na, tinabi ne ing demonyung manligalig king asawa ku at inulu na la ding mata yu. Nu anti ing idagdag ku king upa nang Rafael?


text:
Kanita inaus neng Tobias i Rafael at ngana, Abe, tanggapan mu ing kapitna king pibandian a inuli ta keti. Keka yan. Malyari na kang muli keta kekayu. Dakal a salamat king saup mu.


text:
Nganang Rafael kari Tobit at Tobias, Purian ye at pasalamatan ing Dios at sabian yu karing sablang tau ing depat nang mayap kekayu ban parangalan dia naman at pagkantang himno. Kailangan ing abalu da ring sabla ing depat nang mayap ning Dios. E kayu tutuknang pupuri at pasalamat king Dios.


text:
E sukat paniabian ing lihim ning ari, ngana pang Rafael, oneng kailangan paniabian ing dapat nang mayap ning Dios ban parangalan de at purian ding tau. Daptan yu ing mayap at alang marok a miras kekayu.


text:
Mas mayap ing manalangin taimtim at ing paligayan ya ing Dios king kapamilatan na ning pamamie limus karing kalulu kesa king magpakabandi ka king e ustung paralan. Mas mayap ing munie limus kesa king tumipun kang gintu.


text:
Ngana pang Rafael karela, Sabian ku na ngeni kekayu ing mabilug a katutuan at ala kung isalikut kekayu. Asabi ku na kekayu nandin king e sukat paniabian ing lihim ning ari, oneng kailangan ing paniabian ing dapat nang mayap ning Dios ban parangalan de at purian ding tau.


text:
Ngeni, inyang ika Tobit menalangin ka at antimu rin i Sarah, aku ing migdala king panalangin yu king maligaya nang arapan ning Ginu. Makanyan munaman ing depat ku inyang kitkut mu la ding mete.


text:
Kanitang aldo a tinalakad ka at likuan ing pamangan mu ban ikutkut ya itang mete, tinubud na ku kanita ning Dios ban subukan da ka.


text:
Ya naman ing mitubud kanaku ban pakayapan da ka at iligtas ke ing manuyang mung i Sarah king kaligaligan.


text:
Aku i Rafael, ing metung karing pitung anghel a makatalakad arapan ning maligayang kamalan ning Ginu bilang talasuyu na.


text:
Oneng ing anghel a i Rafael sinabi na, E ko tatakut; magpayapa kayu. Ing daptan yu ya ing purian ye ing Dios king kapilan pa man.


text:
E yu ku sukat pasalamatan uling ing Dios ya ing maki kaburian king panga-atyu ku kekayu. Samban ye at pagkantang kapurian kabang bie yu.


text:
Purian ye ing Ginu; munie kayung kapasalamatan king Dios kabang atyu kayu keti king yatu. Mukiat na ku banua ban pakikitan ya itang mitubud kanaku. Isulat yu ing sablang mepalyari kekayu.


text:
Migkanta lang kantang kapurian king Dios; pasalamatan de king sablang makapagmulalang bage a depat na king kapamilatan ning anghel na a pepakit karela.


text:
Mamarusa ya at papakit lunus; darala na lang tau king malalam a kutkutan, at lalako king maragul a kasiran. Ala metung mang makatakas king kayupayan na.


text:
Ikong memalen a Israelita libutad da ring bansa nung nu na kayu inugse, pasalamatan ye king daramdaman da.


text:
Karin ing kayupayan na kekayu pepakit na. Purian ye king akakit ding sabla, uling ya ing Ginu at Dios; ya ing Ibpa at ing Dios tamu king alang angga.


text:
Perusan na kayu uli ning kekong dapat a e ustu, oneng keko ngan ipakit na ing lunus na. Ibat karing bansa, nung nu na ko kinalat tipunan na kayu.


text:
Nung mibalik kayu king mabilug yung pusu't kaladua, at manatiling tapat, kanita kekayu mibalik ya, at e na ne isalikut pa kekayu ing lupa na. Ganakan yu la ngeni ding depat na kekayu, at king masikan a siwala munie kayung kapasalamatan king Ginu. Purian ye ing Ginung e mangabiran, at purian ing Aring alang kayangganan. Munie kung kapasalamatan king Ginu king bansa nung nu ku miyugse, at kakung sabian ing sikanan na at kayupayan king bansang makasalanan. Ikong darapat kasalanan, magbalik na ko ngan king Ginu, daptan yu itang matulid king akakit na. Marahil malunus ya at tanggapan na kayu.


text:
O Jerusalem, Banal a Siudad, parusan na ka uli ding depat da ring kekang anak, oneng pasibayu yang maging malunusan karing makatuliran.


text:
Pasalamatan ye ing mayap a Ginu, at purian ing Aring alang kayangganan. Pasibayu yang mitalakad ing kekong Templo ban tumula kayu. Sana dinan na lang kaligayan ding taung miyugse karing aliwang lugal, at lingapan na la sana ding sablang atyu king kalungkutan, at ding kekong maging anak karing panaun a daratang.


text:
Sunlag yang masala ing kekang sulu karing sablang bansa na ning yatu; ding dakal a marayung bansa datang la keka; ibat karing sablang suluk ning yatu datang la king banal mung lagyu; karing karelang gamat atin lang daralan a regalu ban ibie king Ari ning Banua. Karing kekang dalan dakal lang salising lahi ding magkanta kekang kapurian; manatili ya kapilan man ing kekang lagyu bilang siudad a pinili ning Dios.


text:
Detang magsalitang e karampatan keka misumpa la, pati na detang manlasak keka, at karing pader mu't tore mandagsa, at manyilab karing kekang tuknangan. Oneng detang keka parangal mibendisyunan la king kapilan man.


text:
Sukat kang tumula, Jerusalem, uli ding kekang taung makatuliran ibat king bansa nung nu la miyugse kaku lang tipunan ban ing Ginu karela yang purian, ing Dios a alang kayangganan.


text:
Masaya la ngan detang keka malugud, at matula king kekang kanawan; detang tatangis ngeni uli ning kasakitan a digpa keka; tumula la keka at king kapilan pa man akit da ing kekang tula.


text:
uling mitalakad neng pasibayu ing Jerusalem ban yang maging tuknangan na king kapilan pa man. Jerusalem, tune maging maligaya ku potang ding kakung maging lahi akit dang kekang kamalan, at king Ari ning Banua munie lang kapasalamatan. Ding kekang pasbul dalan magawa la karing iyas a safiro at esmeralda, at ding kekang pader karing batung mangamal. Magawa lang kekang tore king gintu, at ding kekang kuta king purung gintu.


text:
Karing pasbul mung dalan maramdam ing masayang kantahan, at karing sablang kekang bale mikulisak: Purian ya ing Ginu! Purian ya ing Dios ning Israel! Jerusalem, bendisyunan no ning Dios ding kekang memalen, at ila naman karela yang purian ing lagyu nang banal king kapilan pa man. Kareting amanung deti ne pinupus Tobit ing kanta nang kapasalamatan.


text:
Mete ya king mitmung kapayapan i Tobit at kitkut deng mitmung dangalan king Nineve. Idad yang dinalan at labing aduang banua inyang mete ya.


text:
Anam yang pulu't aduang banua inyang mepula la ding mata na, oneng kinayap la ding mata na at dakal ing kabiayan na. E na kelinguan ing pamaniapat mayap at ing pamamuri king Dios at ing pamipasalamat king kamalan na.


text:
Anak ko, munta na ka king Media at ituki mu la karin ding anak mu, uling paniwalan ku ing sinabi na ning Dios king kapamilatan ning propeta Nahum ing tungkul king mapalyari king Nineve. Ing sinabi da ring propeta ning Israel a tinubud na tune mapalyari king Asiria at Nineve; pihu lang miparusan. Ing sablang sinabi ra marapat potang datang na ing oras. Balu ku king siguradung mapalyari ing sablang sinabi na ning Dios. Tutuparan na ning Dios ing pangaku na. Mas ligtas kayu king Media kesa king atyu kayu king Asiria o king Babilonia. Palakuan da la king gabun a mataba ning Israel ding kabalen tamu karin at iyugse king aliwang bansa. Maulila ya ing mabilug a bansa ning Israel at pati na ing Samaria at ing Jerusalem. Masilab ya at mipatag king gabun ing Templo ning Dios, oneng pansamantala mu ita.


text:
Malunus yang pasibayu ing Dios karing memalen na at ibalik na la king bansa ning Israel. Italakad de kanitang pasibayu ing Templo, mu pin e ne anti ing sadia uling e pa miras ing mitakdang panaun. Oneng paniatang ning panaun a ita at potang atyu no ngan karin king Israel, gawan deng masanting ing Jerusalem at ayusan ing Templo, agpang king inula ding propeta na ning Israel.


text:
Kanita mayagkat la king Dios ding sablang bansa ning yatu. Samban de bilang bukud dang Dios at kalinguan da la ring idolo a mitake karela king e katutuan.


text:
Purian de ing alang anggang Dios agpang king kautusan na. King panaun a ita mitipun lang miyabe-abe ding sablang miligtas a Israelita a menatiling tapat king Dios. Datang la Jerusalem ban bandian ing gabun nang Abraham, at karin la manuknangan a alang takut king kapilan pa man. Tumula la detang tune malugud king Dios at mawala na la king yatu ding makasalanan at ding aliwa pang darapat e mayap.


text:
Tobias at ikayung apu ku, oyni ing lalakuan kung panabilin kekayu: suyuan yeng mitmung katapatan ing Dios at daptan yu itang katanggap-tanggap king akakit na.


text:
Ituru yu la ding anak yu ban daptan da ing mayap at munie kayung limus karing kalulu. E ye kakalinguan kapilan man ing Dios at purian ye ing lagyu na king mitmung kataimtiman at king mabilug yung sikanan.


text:
At ika naman Tobias, mako na ka keti Nineve. E ka magdatun keti. Nung ailibing mu ne i ima mu king kutkutan siping ku mako na ka; e na ka manatili pang mabengi king sakup ning siudad. Pawang e ustu at keyalan marine ing akakit ku keting siudad. Anak ku, e mu sa kakalinguan ing depat nang Nadab kang bapa nang i Ahikar a menese at peparagul kang Nadab. Pinilit neng salikut king kutkutan i Ahikar. Oneng miligtas ya i Ahikar, at singilan ne ning Dios i Nadab. Ikit nang pasibayung Ahikar ing sala, oneng menabu ya i Nadab king alang anggang karalumduman uli na ning buri neng paten i Ahikar a bapa na. Uling babie yang limus karing kalulu i Ahikar miligtas ya king bitag a gewa nang Nadab, oneng i Nadab mismu ya ing menakbag king bitag at mete ya.


text:
Makanyan, anak ku, ing bunga na ning babie limus, oneng kamatayan naman ing bunga na ning darapat e ustu. Panamdaman ku king mimina na ku. Kanita kinera de king pagkeran na i Tobit at mete ya. Kitkut deng mitmung maragul a parangal.


text:
Inyang mete ya i ima nang Tobias, kitkut ne lele nang tata na. Kaybat na nita, i Tobias at ing asawa na meko la at minta king Media at menuknangan la Ecbatana, king katuangan nang i Raguel.


text:
Sinese na la at gelangan Tobias ding katuangan na king karelang ketuan. Inyang mete la, kitkut na la king Ecbatana ning Media. Ya ing migmana king likuan nang pibandian Raguel at itang kang Tobit a tata na.


text:
King kekaban ning bie na ikua nang abalitan ing pangalasak ning Nineve, at ikit de ring mata na ing aring i Cyaxares ning Media, inyang dela na lang bihag ding memalen. Pinuri neng Tobias ing Dios uling perusan na la ding memalen na ning Nineve at Asiria. King kekaban ning bie na, e ya tinuknang babie kapasalamatan king Dios a alang angga uli na ning pepagpa na king Nineve.


text:
Kanitang kalabing aduang banua na ning pamag-ari nang Nebucadenesar karing tau Asiria king sentrung siudad ning Nineve, i Arfaxad naman ya ing sasakup karing tau Medes king siudad ning Ecbatana.


text:
Pepabakud neng pader Aring Arfaxad ing mabilug a siudad karing tinabas a batung apat at kapitnang talampakan king kapal at siam a talampakan king kaba. Dinalan at lima yang talampakan king katas at pitung pulu't lima yang talampakan king kapal ing pader.


text:
Pepagawa yang tore a dinalan limang pulung talampakan king katas king balang pasbul dalan a ating pundasyun siam apulung talampakan king kapal.


text:
Dinalan at lima yang talampakan king katas at anam apulung talampakan ya king lualas ing balang metung karing pasbul dalan ban mayan lang lumual at lungub ding sundalus.


text:
Kanitang panaun a ita, mekilaban ya i Aring Nebucadenesar kang Aring Arfaxad ketang malualas a kapatagan a sakup ning Rages.


text:
Dakal lang bansa ding sinaup kang Aring Arfaxad; seupan de ring manuknangan karing bunduk-bundukan, ding taung manuknangan king lele da ring ilug Eufrates, Tigris, at Idape, at pati na ding manuknangan karing kapatagan a sakup nang Ariok, ing ari ding Elamita. Dakal la ding bansang mekiabe kaniting labanan.


text:
Kanita pepadala yang mensahi i Aring Nebucadenesar karing tau Persia at karing taung manuknangan dane albugan, ding tau Cilicia, Damasco, Lebanon, at Antilebanon, at karing sablang manuknangan lele ning dagat.


text:
Miras ya naman ing mensahi na karing tau Carmel, Gilead, karing taung manuknangan dane norti ning Galilea, at karing atyu king malualas nang Kapatagan ning Jezreel.


text:
Pepadala ya namang tubud karing tau Samaria, karing makapaligid nang siudad ning Samaria, at king dane albugan ning Jordan angga king Jerusalem, Betania, Kelus, Kades, at Ilug ning Ehipto. Miras la naman ding tubud na king Tapanhes, Rameses, at king sakup ning Gosen,


text:
Oneng e ra pinsinan ding sablang taung manuknangan kareting mesabing lugal ing kapaniausan nang Aring Nebucadenesar. E la bisang makiabe king ari king pamakilaban at e la naman tatakut king ari uling balu ra king magdili-dili nia mu. Inya minuli lang marine at ala lang agawa ding mituburan.


text:
Uli na niti, mikalabkab ing mua nang Nebucadenesar at pengaku na king mablas ya karing sablang tau Cilicia, Damasco, at Siria; gisanan na la ngang paten king tabak ding tau Moab, Ammon, ing mabilug a Juda, at ding manuknangan king Ehipto at pati na ding manuknangan lele da ring aduang dagat.


text:
Kanitang kalabing pitung banua na ning pamag-ari nang Nebucadenesar, penimunan na la ding sundalus na laban kang Arfaxad. Mesambut ya king labanan i Arfaxad. Simbut na lang Nebucadenesar ding sundalus na at pati na ding pakakabayu at pakakarwahe.


text:
Sekupan na la ding siudad ning Media. Kaybat na nita, tinaglus ya king Ecbatana. Abihag na la ding tore ding pader, gisan na la laman ding palengki, at lesak ne ing malagung siudad.


text:
Arakap ne i Aring Arfaxad karing bunduk a makapadurut Rages, at pete ne king kapamilatan na ning sibat.


text:
Kaybat na nita, mibalik ne i Nebucadenesar at ding sundalus na pati na ing ikua da king Nineve. Karin la migpakasikan pasibayu at migpiesta kilub ding apat a bulan.


text:
Kanitang kaduang pulu't aduang aldo ning mumunang bulan ning kalabing walung banuang pamag-ari nang Nebucadenesar, mika pulung king palasyu. Mepisabi keting pulung nung makananung daptan ing pengaku nang mablas ning Aring Nebucadenesar karing bansang e sinaup king kayarian na.


text:
Pepayaus na la ding heneral at aliwa pang pamuntuk at sinabi na karela nung makananu reng pigtaksilan deting bansa.


text:
Kaybat pikayari da ing paten da la ring tinangging sumaup. Binie ne karela ing planu nung makananu da la reting lusuban.


text:
Inyang meyari na ing pulung, inaus neng Nebucadenesar a ari munaman king Asiria, i Holofernes. I Holofernes ya ing pamuntuk da ring heneral at ya ing wanan nang gamat ning ari. Ngana ning ari,


text:
Aku ing maulang ari at ginu ning meto yatu. Utusan da kang ituki mo ding magaling mung diling sundalus: labing aduang libung pakakabayu at dinalan aduang pulung libung e pakakabayu.


text:
Sabian yu karela king ipagsadia ra kung gabun at danum ban patunayan king bisa lang sumukung alang kapikakunuan. Sukat lang magsadia uling lusuban ke ing balang dake ning bansa ra karing dakal kung sundalung mamuksa karela.


text:
Kumatmu la karing mete da ring kapatagan at mangabara la ding batis at ilug at lumapo la uli da ring bangke.


text:
Muna na ka kanaku at sakupan mu la ding bansa para kanaku. Nung sumuku la, banten mong masalese angga king datang ing aldo a parusan ku la.


text:
E me pakitanan lunus ing ninumang lumaban. Paten la at kuanan ing pibandian da ring bansang sakupan mu.


text:
Ala kang lalabagan king inutus ku keka. E mu kakalinguan king aku ing ari mu. King malalaguang panaun daptan mu ing sinabi ku, at e mu piliban-liban antimo ing inutus ku keka.


text:
Meko ya king arap ning ari i Holofernes, at kaybat inaus na la ding heneral at aliwa pang pamuntuk ding sundalus ning Asiria.


text:
Bilang kapamintuan king ari, mekatipun yang labing aduang libung sundalung pakakabayu at biasang mamana. Mekatipun ya namang dinalan aduang pulung libung sundalung e pakakabayu.


text:
Migdala ya namang dakal a kamelyu, asno, at kabayung talapagdala king karga ra. Dakal la naman ding dela rang tupa, baka, at kambing para pamangan da.


text:
Labis-labis ing rasyun dang pamangan ding sundalus at dakal ing tinggap dang gintu at pilak bilang bayad na karela ning ari.


text:
Inya linakad ne i Holofernes at ding sundalus na uling inutus na ning ari ing muna ne ban lusuban la ding bansang atyu dane ning albugan. Atin lang karwaheng pakigera at sundalung magaling mamana.


text:
Atin pang aliwang sundalus a tinuki karela. Milalu la king karakal; balamu durun lang lulusub o balas a e mu abilang-bilang.


text:
Meko la king Nineve at kalabas ding atlung aldo ning pamaglakad da miras la king kapatagan ning Bectilet. Manibat karin, migkampu la king lele da ring bunduk dane norti ning Cilicia.


text:
Penimunan na la karin Holofernes ding sundalus na, ding e pakakabayu, at ding pakakabayu, at ding pakakarwahe king pamanlusub karing balen a atyu karing bulubundukan.


text:
Ganap na lang lesak ding bansang Libya at Lydia. Kinua na ing sablang pibandian da ring memalen ning Rassis at ding Ismaelitang manuknangan king angganan ning disyerto papunta dane mauli ning sakup da ring Kelean.


text:
Kaybat dinalakit la king Eufrates, dinalan la king Mesopotamia, at ganap da lang lesak ding pakapader a balen a atyu lele ning Ilug ning Abron angga king dagat.


text:
Sekupan ne ing bansa ning Cilicia at papaten ne ing ninumang lalaban. Miras ya angga king angganan na ning Jafet dane nang mauli papuntang Arabia.


text:
Panaun na kanita ning pamamupul king kapatagan ning Damasco inyang linusub la karin. Silaban da ing sablang atyu king marangle. Gisan da lang pete ding tupa at baka. Kinua ra ing sablang pibandian da ring siudad. Sinira de ing kabilugan a kapatagan, at pete do king tabak ding sablang kayanakan a lalaki.


text:
Mikatmuan lang takut at galgal ding manuknangan king Tiro, Sidon, Sur, Osina, at Jamnia. Ginalgal la naman king takut ding tau Asdod at Askelon.


text:
Ngara deting tubud: Talasuyu yu kami pu, O Aring Nebucadenesar; duruku kami arapan yu bilang tanda ning pamamintu mi king nanumang buri yung parapat kekami.


text:
Atyu la king kekayung kapasyahan ding bale mi, ding tolda, ding marangle ming ating tanam trigu, ding sese ming animal, at ing mabilug ming bansa. Gawan yu ing nanumang buri yung daptan.


text:
minta ya i Holofernes at ding sundalus na king lele ning dagat. Mibili yang sundalus a magguardia karing sablang balen a pakapader at memili yang mapilan a maging reserbang sundalus karing memalen karing balang balen.


text:
Sinalubung la kang Holofernes ding sablang manuknangan karing siudad at ding kasiping dang balen a magdalang kwintas a bulaklak at teterak la kabang matitigtig la ding pandereta.


text:
Makanyan man, lesak nia mu ring Holofernes ing mabilug dang bansa at sinira ding dutung dang sagradu uling makautus ing lasakan na la ding sablang kikilalanan dang dios. Uli na niti, sinamba yang bukud kang Nebucadenesar ing metung at metung karing bansa, at ya ing dadalanginan da bilang dios ding balang balen.


text:
E miglambat miras ya mu rin i Holofernes king Jezreel, malapit king Dotan. Iti ya ing masanting diling dalan a paukiat karing kabundukan ning Juda.


text:
Migkampu la pilatan ning Geba at ning Sitopolis. Menatili la karin kilub ning pabulan ban makapagsadia king kailangan da ring sundalus na.


text:
Abalitan da ring taung manuknangan king Juda ing sablang bage tungkul kang Holofernes, ing matas diling pamuntuk da ring sundalus nang Nebucadenesar. Abalitan da nung makananu na lang lisuban ding sundalus na ding bansa at lesakan ding templo ra kaybat dang kinua ing nanumang pibandian a buri da.


text:
Mitakutan lang e mu nanu at bina lang meligalig, magkang makanyan munaman ing gawan nang Holofernes king Jerusalem at king Templo ning Ginung karelang Dios.


text:
Kaybat da pa kanitang minuli king pangayugse. Kanita re pa aitalaga ing Templo, ding kasangkapan na niti, at ing altar, kaybat deng lepastangan ding kalaban.


text:
Uli na niti, peparala lang babala king mabilug a Samaria, king Kona, king Bet Horon, king Belmain, at king Jerico ban magsadia. Pepayabut da naman iti king Koba at Escora at angga na king Kapatagan ning Salem.


text:
Tinuldu lang tau a magbante karing taluktuk da ring bunduk-bundukan. Mibili la namang pader karing baryu at mitambak dakal a pamangan bilang pamagsadia king pamakilaban; kaybat-ibat da pa kanitang minupul.


text:
Ing pekapun da ring pari kanita king Jerusalem ya i Joakim. Silatanan na la ding tau Betulia at Betomestaim a makayarap king Kapatagan ning Jezreel malapit Dotan.


text:
Pekapanabilin na karela king banten da lang masalese ding pidadalanan paukiat king bunduk uling manibat karin mayan yang luban ing Juda. E la misakitan makiarap karing sundalung salake uli ning makiput ya iting pidadalanan; adua lang tau deng midalan.


text:
Misulud lang imalan a magaspang uli na ning lungkut. Makanyan munaman ing depat da ring asawa ra at anak, ding sese rang animal, ding dayuan a makipanuknangan karela, at ing metung at metung karing ipus at ding upahan a makipagobra.


text:
Ila ngan, lalaki't babai at anak, migsakab la arap ning altar; atin lang abu karing buntuk da at makasulud lang imalan a magaspang uli na ning lungkut.


text:
Tikpan dia naman king telang magaspang ing altar at miyabe-abe la king pamanalangin da king Dios ba na lang iligtas ding asawa ra at anak king pangabihag, at antimu rin ding siudad da. Penalangin da king e ya sana malapastangan ing Templo da karing taung e kikilala king Ginu.


text:
At pekiramdaman na ning Ginu ing panalangin da; melunus ya karela uli na ning gipit dang kabilian. Mig-ayunu ya ing mabilug a Juda at Jerusalem kilub ding dakal a aldo karin king altar ning Ginung Mayupaya.


text:
Ing pekapun da ring pari a i Joakim, ding pari, at ding susuyu king Templo makasulud la namang imalan a magaspang neng babie lang ain-a-durulukan, at karing ain-a-kusang-lub dang babie ding tau, at ding ain-panata.


text:
Dirinan da lang abu ding turban karing buntuk da at manalangin lang masikan king Ginu ban malunus ya king mabilug a Israel.


text:
Abalitan nang Holofernes, ing heneral a Asiriano, king magsadia la ding Israelita laban karela at king sebatan da na la ding pidadalanan paukiat karing bunduk, bekuran da lang pader ding mangatas a lugal at sebatan da na la naman ding dalan karing lugal a kapatagan.


text:
Mimua yang e mu nanu i Holofernes. Pepayaus na la ding pamuntuk ning Moab at ning Ammon ampon ding pamuntuk karing lele da ring dagat.


text:
Ngana karela, Anti na ning tau kayu Canaan, sabian yu no mo kanaku ing ugali da ring taung manuknangan kareting kabundukan. Nu karin siudad la manuknangan? Nu la anti karakal ding sundalus da? Nanu ing panibatan ning sikanan da at upaya? Ninu ing aring manimuna karela?


text:
Nganang mekibat Akior, ing pamuntuk da ring Ammonita, Makamal a Holofernes, nung paintulut yu pu, sabian ku ngan ing katutuan tungkul kareting taung manuknangan karing kabundukan a e masiadung malaut king pipagkampuan yu. E ku pu magsalitang kalaraman kekayu.


text:
Menuknangan la kanita king Mesopotamia, uling e la bisang samba karing kikilalanan dang dios ding makatua ra.


text:
Inya likuan da ing turu da ring makatua ra ban samba king Dios ning banua, ing kikilalanan dang Dios. Inyang ding tau Caldea tinabi da la king arap ning kikilalanan dang dios, minta la Mesopotamia. Karin la menuknangan kilub ning makabang panaun.


text:
Kaybat na pu nita, inutus na ning dios da ing lakuan de ing Mesopotamia at munta la king sakup ning Canaan. Karin la menuknangan at meging mabandi la king gintu, pilak, at karing sese animal.


text:
Oneng mika danup at linaganap iti king mabilug a Canaan. Uli na niti, minta la king Ehipto at karin la menuknangan kabang ating pamangan. Merakal nong merakal angga king e na la abilang.


text:
Megulu ya isip ing ari na ning Ehipto uli na ning darakal la. Semantalanan na la at pepagobran e makanyan-kanyan king kapamilatan ning pamangawang laryu. Gipitan na la at gewang mistulang ipus.


text:
Oneng minaus la king dios da. At ing dios da peparala yang pesti karing tau Ehipto at ala lang akarapat. Inyang ding tau Ehipto tinabi da la,


text:
inya mekadalakit la at miras king Sinai at king Kades Barnea. Pepalakuan da la ring sablang manuknangan king dane mauli ning Canaan,


text:
at sekupan de ing bansa da ring Amoreo. Gisan da lang pete ding tau Hesbon. Kaybat, delakitan de ing Ilug ning Jordan,


text:
at menuknangan la karing kabundukan inyang atabi da na la ding Cananeo, Perezeo, Jebuseo, ding tau Sikem, at ding sablang Girgaseo. Karin la menatili king makabang panaun.


text:
Mibandi la deting Israelita kanitang e la mikasala, uling tutu nang kasaman ning dios da ing e ustu. Kayabe re ing dios da.


text:
Oneng inyang linisia na la king dalan a tiru nang dalanan da, mesambut la karing dakal dang pamakipaglaban karing kalaban da. At king katataulian, mebihag la at miyugse king aliwang bansa. Mipatag ya king gabun ing templo ning dios da at mesakup la karing kalaban ding siudad da.


text:
Ngening mekapagbalik na la king dios da, mekauli lang ibat karing miyayaliwang lugal nung nu la mikalat. Ikua reng pasibayu ing Jerusalem nung nu ya karin ing templo, at menuknangan la karing kabundukan uling menatiling alang manuknangan karin.


text:
Makamal a heneral at panginuan ku, nung magkamali la deting tau at mikakasala la king dios da, at nung apatunayan tamung mikasala la, kanita lusuban ta la at bihagan.


text:
Nung ala lang depat e mayap, paburen ta na la uling siguradu na lang saupan ning dios da, at itamu ing mangapakarine king mabilug a yatu.


text:
Kayari nang migsalitang Akior, megumpisa lang mibubulungan bilang tutul ding sablang pakatalakad makapadurut king tolda. Inawad da ring adua nang makatuang opisyal Holofernes at antimu rin ding manuknangan king lele dagat at ding aliwa pang tau Moab king paten ya i Akior.


text:
Inya, tara na, O ginung Holofernes, at lusuban la; siguradung masambut la karing dakal yung sundalus.


text:
Inyang metahimik na king tolda nung nu la mipupulung, migsalita ya i Holofernes kang Akior king daramdaman da ring sablang atyu karin. Ngana:


text:
Akior, ninu wari ika, ika at ding kayabe mung upahan a Ammonita, a balamu propetang magsalita kekami? Ba't sinabi mung e la lusuban ding Israelita uling ingatan na la ning dios da? Atin pa waring dios a maygit kang Nebucadenesar? Gamitan nang Nebucadenesar ing upaya na at palisan na la deting Israelita king yatu, at e no malyaring aligtas ning dios da.


text:
Talasuyu na kaming Nebucadenesar, inya ibagsak mi lang anting metung mung tau. E la malyaring magluat makilaban karing sundalus ming pakakabayu.


text:
Siguradu mi lang sambutan. Magus ing daya karing bunduk da at mitakpan la karing mete ding kapatagan da. Magisan la ngan a lahi kabud lisuban mi la. Iti ya ing utus nang Nebucadenesar, ing ginu ning meto yatu, at e ya makibiru.


text:
At ika naman, Akior, metung ka ping Ammonitang upahan king labanan, kataksilan ing sinabi mu. E mu na ku akit pang pasibayu anggang e ku mekayablas kareting lahing Israelitang ipus a tinakas ibat Ehipto.


text:
E ka sukat malungkut; nung paniwalan mung e la masambut. Oneng oyni ing siguraduan mu: daptan ku itang sinabi kung gawan karing Israelita!


text:
Kanita inutus nang Holofernes karing tauan nang manenaya lual ning tolda king dakpan de i Akior at idala de Betulia at ibie karing Israelita.


text:
Inya dekap de i Akior at liwal king kampu, at dela de king kabundukan a e marayu ketang sibul a atyu king mababa nang dake ning Betulia.


text:
Inyang ding tau karin ikit da la, kinua da la ring sandata ra at memulayi lang minukiat king taluktuk ning bunduk. Kaybat pepauranan da lang batu ding kalaban ban e la makaukiat king bunduk.


text:
Oneng mekapampan la ding kalaban king metung nang suluk ning bunduk. Karin de ginapus i Akior at likuan de. Kaybat na nita, mibalik na la kang Holofernes.


text:
Kinuldas la king bunduk ding Israelita at kelagan de ing tali kang Akior at inuli de Betulia. Inarap de karing pamuntuk da.


text:
Ila deti ri Uzzia a anak nang Mikeas king tribu nang Simeon, i Kabris a anak nang Gotoniel, at i Karmis a anak nang Melkiel.


text:
Kanita pinulung da la ring makatua ning siudad, ding kayanakan a lalaki at babai. Agad-agad lang migtipun. Miyarap ya karela i Akior at pengutnan neng Uzzia nung nanu ing milyari.


text:
Sinabi na ngang Akior ing mepisabi king pulung a penimunan nang Holofernes, nung nanu ing sinabi na karing pamuntuk a Asiriano, at nung makananu nang pigmayabang Holofernes ing daptan na karing Israelita.


text:
Inyang dimdam da iti ding Israelita, migsakab la king gabun ban samban ing Dios. At ngarang menalangin:


text:
O Ginung Dios ning banua, e mu sa kakalinguan ing kapalaluan da ring kalaban. Malunus ka kekami at saupan mu kami.


text:
Kayari ning pulung, tiki ne bale nang Uzzia i Akior at migsadia yang dakal a pamangan para karing makatua. Kabukas lang manalangin king Dios ning Israel at maniawad saup.


text:
Kabukasan, inutus nang Holofernes karing sundalus na at ding kapanalig dang aliwang sundalus king lakuan da ne ing kampu at sakupan na la ding pidadalanan karing bunduk ban alusub ya ing Betulia.


text:
Inya migsadia la ngan king aldong ita. Dinalan pitung pulu't libu la ding sundalung e pakakabayu at labing adua lang libu ding pakakabayu. E la pa kayabe kareti ding aliwang grupu a magdalang kagamitan. Inya meko na la


text:
at migkampu lele ning sibul malapit king Betulia. Maragul ya ing kampu ra inya miraras ya banda king balen ning Dotan at angga king Balbaim, at king kakaba na mamabut ya king Ciamon a katulid ning Kapatagan ning Jezreel.


text:
Mitakutan la ding Israelita inyang ikit da la ring dakal a kalaban, at ngara king metung at metung uli ning takut, Laklakan da ne kanyan ing mabilug a bansa. E la mipagyu karing bunduk at bunduk-bundukan uli na ning keraklan da. Gisanan da na kanyan ing pamangan.


text:
Agyang mitakutan la ding Israelita, kinua da la ring sandata ra, sinindian da la ring sulu karing pader, at kabukas lang migguardia.


text:
Kabukasan, penimunan na lang linage Holofernes ding sabla nang sundalung pakakabayu king akakit da ring Israelitang manuknangan Betulia.


text:
Siniasat na la ding dalan a palub king siudad at ding pikukuanan danum. Sekupan na la deti at mibili yang magguardia bayu ya mibalik king kampu.


text:
Lepitan de ngan ding manimuna da ring sundalung Edomita at Moabita at ding kumander da ring menibat king lele ning dagat.


text:
E la pu manalig ding Israelitang den kareng sandata ra ban idipensa ing sarili da nune karing matas a bunduk nung nu la manuknangan. E la malalaguang aukiatan ding bunduk.


text:
Manatili na kayu mu king kampu yu at ding sundalus karing tolda ra. Utusan yu na la mu pung sabatan da la ring sibul king lele da ring bunduk,


text:
uling den ilang pikukuanan dang danum ding memalen ning Betulia. Potang mamamate na la king kau kanita na la sumuku kekayu. Ikami na naman pu mukiat kami karing taluktuk da ring makasiping a bunduk; karin kami magkampu at ding tauan mi ban ala metung mang Israelitang milual king siudad.


text:
Mate la kanita king danup ding lalaki, ding babai, at ding anak. Agyang e ke pa linusub kumatmu na la ding dalan karing mete ra.


text:
Metula ya i Holofernes at ding kayaduangan na kaniting munikala, inya minie yang utus king daptan ing mesambitla.


text:
Linakad na la kanita ding Moabita at ding limang libung tau Asiria, at migkampu la king kapatagan ban sabatan da la ring sibul a pikukuanan dang danum ding Israelita.


text:
Minukiat no man king bunduk ding Edomita at ding Ammonita at migkampu la king sumangid ning balen ning Dotan. Pepapuntan da la ring aliwa king dane mauli-aslagan a papunta king Egrebel, malapit king Cus lele ning bangin ning Ilug ning Mokmur. Migkampu la king kapatagan ding aliwang kayabe rang sundalung Asiriano. Malualas ya ing lugal a ita at meging maragul yang kampu. Halus kinatmu ya karing tolda at karing kagamitan king pamakilaban.


text:
Kanita, minaus la ding Israelita king Ginung karelang Dios. Meina la lub uling makapaligid la karing kalaban at e la bitasang makatakas.


text:
Mesabat la karing sundalung Asiriano ding dalan a piluluban da at pilulualan ding Israelita kilub ding atlung pulu't apat a aldo. Atyu la karin ding sundalung pakakabayu at e pakakabayu at ding karung panggera. Megisan ing makatipun a danum da ring Israelita.


text:
Mistula lang mete ding anak uli na ning matinding kau. Milalako la male tau ding babai at ding kayanakan uling tutu lang mau. Mangapase la karing dalan at pasbul ing metung at metung uli na ning mangalambut la.


text:
Kanita mitipun la ding lalaki, ding babai, at ding anak arapan nang Uzzia at ding pamuntuk ning balen. Ngarang kukulisak la ding tau,


text:
Ala ngening metung mang sumaup kekatamu. Pepailalam na na katamu ning Dios king upaya da ring kalaban. Mangaina ta na at mamate uli na ning kau.


text:
Sumuku ta na karela at paburen ta ne i Holofernes at ding sundalus na ing kuanan ne ing balen tamu at ing nanumang buri da.


text:
Mayap pa ing mabihag tamu. Wa, gawan da katamung ipus da, oneng mabie ta naman at e ta na la akit pang mamate ding asawa tamu at anak.


text:
Saksi ya ing banua at yatu laban kekayu. Ing Dios a Ginu ding makatua mi ya ing saksi laban kekayu. Parusan na katamu ning Dios uli da ring kasalanan tamu at ding kasalanan da ring makatua tamu. E na sa paintulut ning Dios ing dugpa la kekatamu ding bage makapangilabut.


text:
Kanita ngana karelang Uzzia, E yu painan ing lub yu, kaluguran ku! Manaya ta pang limang aldo at lawan nung malunus ya kekatamu ing Ginung kekatamung Dios. Balu ku king e na katamu lubus paburen.


text:
Pepagbalikan na lang Uzzia ding lalaki karing lugal a guguardian da antimo ding pader at ding tore. Pepaulian na no man ding babai at ding anak karing sarasarili dang bale. Itsura yang alang kapanayan ing kabilugan a balen ning Betulia.


text:
Abalitan nang Judith ing sablang malilyari king balen. I ima na ya i Merari at i apu na ya i Ox, at ing ingkung na king tud ya i Jose a ibat king lahi nang Oziel, Elkias, Ananias, Gideon, Rafaim, Ahitub, Elias, Hilkia, Eliab, Nathanael, Salamiel, Sarasadai, at Israel.


text:
Ing asawa nang Judith ya i Manase a ibat munaman king karelang lahi at makatua. Mete ya i Manase inyang panaun na ning pamamalut sebada.


text:
Panibalan na la kanita ding taung manaling sebada king marangle inyang bigla yang mibual uli na ning pali ning aldo. Kinera de king pagkeran, oneng mete ya king Betulia nung nu ya mibait at meragul. Libing de king kutkutan da ring makatua na ketang marangle pilatan ning Dotan at Balamon.


text:
Inyang mebalu ne, pepagawa yang malating kuartu king kadua nang palapag ning bale na. Karin ya migdatun a makaimalan magaspang bilang pamagpaldas.


text:
Parati yang mag-ayunu kilub ding panaun a deta subali mu neng makabawal: neng bespera ning Aldo ning Sabbath at Aldo ning Sabbath, neng bespera ning Piesta ning Bayung Bulan at neng Piesta ning Bayung Bulan, at aliwa pang aldo pagselebran king Israel.


text:
Tune yang malagu at pibuburian a babai i Judith. Migmana yang gintu at pilak, ipus a lalaki at babai, dakal a baka ampon gabun inyang mete ya ing asawa na. Ya ing mamahala kaniting pibandian a likuan nang Manase, ing asawa na.


text:
Abalitan na namang Judith ing makarine depat ding tau kang Uzzia at karing pamuntuk ning balen uli na ning alang danum, at nung makananu yang mengaku i Uzzia a isuku na ne ing siudad karing Asiriano kalabas ning limang aldo.


text:
Uli na niti, inaus ne ing ipus nang babai a mamahala king sabla nang pibandian. Tinubud ne karing makatua ning siudad ban ipakisabi kang Uzzia, Kabris, at Karmis king munta la bale na at makikit la kang Judith.


text:
Nganang Judith karela inyang dinatang na la, Makiramdam kayu sana kanaku, ikong pamuntuk ning siudad ning Betulia. Ala kayung matulid sabian karing tau ing asabi yu na. E kayu sukat mengaku king daramdaman ning Ginu king isuku ye ing siudad karing kalaban tamu, nung ing Ginu e na katamu saupan kilub ning mapilan a aldo.


text:
Anti na ning e ye atataruk a pilubluban ing tau at e yu balu ing atyu king isip na, lalu yung e balu itang king linalang king tau? Agyu ye waring tarukan a pamisip ing Dios? Agyang makananu ali ye! Kakaluguran, e ye sana pipilitan mimua ing Ginung kekatamung Dios.


text:
Nung sakaling e na katamu man saupan kilub ding limang aldo, malaya yang saupan na katamu nung kapilan na buri o paburen na na katamu pin pamaten da ring kalaban.


text:
E ye sukat dirinan kondisyun ing Ginung kekatamung Dios; e ya malyaring balan ing Dios o makitawaran uling e ta ya kalupa.


text:
Inya manaya tamu king pamagligtas na. Samantala, maniawad tamung saup king Dios. Magkang pakiramdaman na katamu, nung mabisa ya.


text:
Ala metung man ngeni karing tribu tamu o lahi o pamilya o baryu o balen a sasambang dios a gewa ding tau. Wa, sinamba la kareti ding makatua tamu.


text:
Inya naman pepaburen na la ning Dios a pamaten da la ring kalaban, at meyakua ing pibandian da. Mibagsak lang alang kalupa!


text:
Oneng itamu ala tamung aliwang kikilalanan a Dios nune mu ing Ginu, inya panatag tamu bili king e ne tanggian ing ninuman karing kalahi tamu.


text:
Nung mabihag tamu mangabaldugan ing pangabihag tamu king pangabagsak ning mabilug a Judea, at ing pangapanakawanan na ning kekatamung Templo. Siguradung itamu ing pamarsalanan na ning Dios king pangalapastangan ning Templo.


text:
Ing pamakamate at pangayugse da ring kabalen tamu, at ing pangalasak ning bansa tamu ya ing parusa na kekatamu nu mang lugal a idala da katamung ipus ding paganu. Lawan da katamung mababa uri at gawan pikaylian ding maging panginuan tamu.


text:
E ra katamu luguran ding kalaban tamu, nung sumuku tamu karela. Gamitan na la ning Dios ban pamakarine na katamu.


text:
Uli na niti, kakaluguran ku, kailangan ing munie tamung alimbawa karing kabalen tamu, uling ing bie ra makapanalig kekatamu pati na ing Templo at ing altar.


text:
Sukat tamu pang pasalamat king Ginung kekatamung Dios uling susubukan na katamu antimo ing depat na karing makatua tamu.


text:
E yu sa kakalinguan king sibukan ne i Abraham at i Isaac. Ganakan yu itang milyari kang Jacob inyang atyu ya king Mesopotamia, at sinuyu ya bilang pastul da ring sese nang animal ning bapa nang i Laban.


text:
E na katamu pailalam ning Dios king mabayat a kapagsubukan ban lawan ing kekatamung katapatan o mamablas kekatamu, nune didisiplinahan na katamu ning Ginu ban itulid ing kamalian tamung talasamba na.


text:
Kanita nganang Uzzia kang Judith, Ustu ing sinabi mu; ing sablang sinabi mu katutuan at alang makapayali.


text:
Aliwa mu iti ing mumunang oportunidad a pepakit mu ing kekang kabiasnan. Malati ka pa mu ikit mi na ing kayapan ning pamisip mu at ing pamagsalita mung alang pamangabiran.


text:
Oneng mangamate na la king kau ding memalen, inya mepilit kaming mengaku at sinumpang gawang paralan.


text:
Anti na ning babai kang mapanalangin, obat e ka manalangin para karing memalen. Aduan mu king Ginu ing pauran ya ban kumatmu la ding pikukuanan tamung danum, at e na ke mangalyu uli na ning alang danum.


text:
Nganang Judith, Makiramdam kayung pasibayu kanaku. Atin kung gawan at iti e ra na malyaring kalinguan ding memalen tamu king sablang panaun.


text:
Magguardia kayu potang bengi king pasbul dalan, at lumual kung kayabe ing ipus ku. Bayu ya datang ing aldo a pengaku yung isuku ing siudad tamu karing kalaban, iligtas na ne ning Ginu ing bansang Israel king kapamilatan ku.


text:
Oneng e na kailangan pa kekayu ing pakibaluan yu ing gawan ku. E ku sabian ing gawan ku anggang e metupad iti.


text:
Nganang Uzzia at ding pamuntuk, Nung makanyan Judith, lumakad na ka at babie mi keka ing bendisyun mi. Mananu na sanang mantabe ya keka ing Dios king pamanablas a gawan mu karing kalaban tamu.


text:
Kaybat na nita, mibili yang abu i Judith king buntuk na; biklat ne ing imalan na at linto ing imalan a magaspang a susulud na at migsakab ya. Oras na kanita ning pamiyain king pambenging insenso king Templo ning Jerusalem, at menalangin yang masikan i Judith. Ngana,


text:
O Ginung Dios na ning makatua kung i Simeon! Binili me king gamat na ing metung a espada ban mablas karetang dayuan a dinukut kang Dina a metung a birhen, karetang ginabak king imalan na ban salbahian da ing pangababai na agyang binawal mu ing e ra sukat daptan ita.


text:
Uli na nita, binie mu la ding manimuna ra karing Israelita at pete da la. Mitmu ya king daya ra ing mismung pagkeran nung nukarin de sinalbahian i Dina. Pete mo ngan, ipus la man o prinsipi o aring makalukluk karing tronu da.


text:
Pepaburen mu lang meyakua karing pakamalan mung Israelita a tapat tutupad king kaburian mu ding babaing asawa ra, at dela da lang bihag ding dalaga ra, at meyakua ing pibandian da. Mua la ding kapatad nang lalaking Dina king kalapastangan a milyari king pamilya ra. Inya minaus lang miniawad saup keka. O Dios a kakung Dios, pakiramdaman mu sa ing panalangin ku, ing panalangin na ning babaing mebalu.


text:
Ing sablang milyari kanita, bayu at kaybat merapat, ikang makipasari. Ding bage malilyari ngeni at ing mapalyari pa, ika ing maki tangka.


text:
Itang buri mung marapat ya ing tune mararapat. Balu mu nang makauna ing sablang buri mung daptan at itang buri mung marapat.


text:
Akakit mu ngeni ing sikanan da ring sundalung Asiriano. Pagmayabang da la ring kabayu da at ding makasake, pagmaragul da la ring dakal dang sundalung e pakakabayu, at manalig la karing kalasag da at sibat at pana ampon paslu. E ra balu king ika ing Ginu a manyupil karing gera; Ginu ing lagyu mu.


text:
Isambulat mu king upaya mu ing upaya ra at lasawan mu ing sikanan da king mua mu, uling binalak da nang lapastanganan de ing Templo mu nung nu ya misasamban ing maligaya mung lagyu. Buri da naman ing panabakan da la karing espada ra ding sagu ning altar mu.


text:
Lawan mu ing kapalaluan da, ibagsak mu ing mua mu karing buntuk da. Agyang metung ku mung babaing mebalu, dinan mu kung sikanan ban arapat ku itang minamayap kung daptan.


text:
Gamitan mu la ding maglinlang kung amanu ban apate mu la nganipus la man o panginuan. Ibagsak mu ing kapalaluan da king kapamilatan na ning gamat ning metung a babai.


text:
E manalumpakan ing upaya mu king keraklan o sikanan da ring sundalus. Dios da ka ding mapagpakumbaba; sasaupan mu la ding kalulu at ding maina, idipensa mo ding alang akarapat, at ika ing talapagligtas da ring alang kapanayan.


text:
O Dios na ning makatua kung i Simeon, O Dios a panaligan ning Israel, Ari ning banua, ning yatu, at ding dagat, ing Linalang king meto sikluban, pakiramdaman mu sana ing panalangin ku.


text:
Paburen mung ding mapaglinlang kung amanu ilang maniugat at makamate karetang mibalak bigsikan laban king kekang kasunduan at king banal mung Templo, laban king Bunduk ning Zion, at king bansa a binie mu karing memalen mu.


text:
Ibie mu king mabilug a bansa at king metung at metung karing tribu ing beluan king bukud mung ika ing Dios, ing Dios a mayupaya king sabla-sabla, at king ika mung bukud a talapamingua ning Israel.


text:
tinalakad ya at inaus ne ing ipus nang babai. Kaybat tinipa ya at linub king bale nung nu na akaugalian ing magdatun neng Aldo ning Sabbath at kapilan mang ating kapiestan.


text:
Likas ne ing imalan a magaspang a susulud na at ing imalan nang paldas. Kaybat, mendilu ya at migpabanglu. Siklen ne ing buak na at tinali neng lasu, at saka ne sinulud ing pekamalagu nang imalan a susulud na neng ating kasayahan inyang mabie ya pa ing asawa nang i Manase.


text:
Migsandalyas ya at misulud singsing, pulseras, tingga, at aliwa pang alahas. Lalu yang migpalagu ban mipabalikid ya ing ninumang lalaking manakit king itsura na.


text:
Pepadala ne king ipus na ing balat-animal a lulanan alak at metung munamang lulanan a laru. Kitmuan neng sing-le trigu, pepalanging igos, at miyayaliwang tinape ing metung a lulanan, at pepadala ne king ipus na.


text:
Kaybat na nita, miyabe lang linual king pasbul dalan ning Betulia at ikit deng makatalakad magguardia i Uzzia at ding pamuntuk ning siudad a i Kabris, Karmis, at ding makatua.


text:
Ikit deng aliwa itsura at piblas i Judith, at tune lang mengapamulala king lagu na. Ngara kang Judith,


text:
Patnubayan na ka sana ning Dios ding makatua tamu at maging matagumpe sana ing lakad mu ban mipaligayan ya ing Jerusalem at miparangalan ing Israel. Dinuku ya i Judith at menalangin king Dios.


text:
Kaybat, ngana karela, Pabuklat ye ing pasbul at lumual na ku ban daptan itang sinabi ku kekayung daptan ku. Kanita inutusan da la ring kayanakan ban ibuklat de ing pasbul.


text:
Inyang mibuklat ya meko ne i Judith at ing abe nang ipus. Lalawan de ring lalaki kabang kukuldas ya king bunduk papunta king kapatagan at angga king limbug ya karing mata da.


text:
Kabang maglakad ya at ing ipus na king kapatagan, akatagpu da la ring magpatrolyang sundalung Asiriano.


text:
Dekap da la at pengutnan. Ngara ding sundalus, Ninu ikayu? Nukarin kayu menibatan at nukarin kayu munta? Pekibat nang Judith, Hebreo ku; tatakasan ku la ding Israelita uling ibie na la ning Dios king gamat yu ban pamuksan yu.


text:
Pakikitan ke i Holofernes, ing pamuntuk yu, ban ibie ing maulagang ulat. Ituru ke ing dalan a palub king siudad a bulubundukan at ala metung man mate kekayung sundalus na.


text:
Kabang pakiramdaman de, lalawan de lupa at mengapamulala la kang Judith uli na ning malagu ya. At ngara,


text:
Linigtas mu ing bie mu king kapamilatan ning kapagnasan mung makikit king panginuan ming i Holofernes. Puntalan mu ne king tolda na. Tukian da ka ding mapilan kekami ban iyarap da ka kang Holofernes.


text:
Mikalat king mabilug a kampu ing balita tungkul king paniatang nang Judith at dinatang la ding lalaking atyu karing tolda. Pilupungnan de i Judith a makatalakad lual ning tolda nang Holofernes kabang panenayan neng ausan na.


text:
Uli na ning malagu ya, miras king panamdam da king malagu yang lahi ing Israel. Ngara king metung at metung, Makananu ta ya ngening insultuan ing bansang ating mangalagung babaing anti kanyan? Mayap pa ing ala ta nang tatagan mabie metung man karing lalaki da pota agayuma de pa ing mabilug a yatu.


text:
Kanita linual ya ing guardia at ding sablang kasaup nang Holofernes at dela re i Judith king kilub ning tolda.


text:
Magpaynawa ya kanita i Holofernes king katri na a makakulumbung kule ubi a mipalamutian gintu, esmeralda, at aliwang mangamal a alahas a batu.


text:
Inyang sabian dang atyu ne i Judith, meko ya king pagkeran na. Ating magdalang sulu a megawa king pilak king arap na.


text:
Mipamulala la ding sabla king tagle nang leguan Judith. Migsakab ya arap nang Holofernes, oneng telakad de ring ipus.


text:
Nganang Holofernes kang Judith, E ka migaganaka, e ka sukat mitatakutan. Ala ku pang penasakit karetang bisang sumuyu kang Nebucadenesar, ing ari ning mabilug a yatu.


text:
Lepastangan da ku mu ring kabalen mung manuknangan king bulubundukan inya aisipan kung lusuban la. Ila ing maki kasalanan king kaguluan a miras karela.


text:
Ngeni, sabian mu kanaku ing sangkan ba't tekasan mu la at ing sangkan ba't makiabe ka kekami. Linigtas mu ing bie mu king pamunta mu keti. Magpayapa ka. Manibat ngening benging iti o king daratang pang panaun ala na ka king panganib.


text:
Alang tagin keka. Pakiabayan ku lang ustu ding sasakupan na ning panginuan kung i Aring Nebucadenesar.


text:
Nganang Judith, O ginu ku, paintulutan ye sanang makapagsalita iting maluka yung talasuyu. Katutuan pu ing sabian ku ngening bengi kekayu.


text:
Nung tukian yu ing kausukan ku, gawa yang makapagmulalang bage ing Dios king kapamilatan yu, at siguradung magtagumpe kayu king tingka yung daptan.


text:
King lagyu ning mabie at mayupayang i Nebucadenesar, ing ari ning mabilug a yatu a mitubud kekayu ban magdalang kaayusan karing sabla nang sasakupan, sasabian kung mitmung kataimtiman: king e mu ing ayagkat yong sumuyu king ari ding tau nune king kapamilatan yu mamintu la pa pati na ding malyap at matunud a animal at ding ayup. Salamat kekayu; utang dang lub kekayu ing bie ra kabang ari ya i Nebucadenesar.


text:
Abalitan mi ing tagle yung beluan at kabiasnan. Balu ning mabilug a yatu king ala kayung kalupa karing sundalus at heneral ning mabilug a kayarian ning Asiria.


text:
E yu gagawan biru itang sinabi nang Akior, nune pakapagaralan yung masalese uling katutuan. Ala metung mang tau a makapanasakit o makasakup karing memalen mi subali mu nung mikasala kami laban king kekaming Dios.


text:
Oneng magtagumpe kayu ngeni, O ginu ku, uling atyu na la king upaya ning kasalanan. Mitakda na ing kamatayan da. Mimimua ya karela ing Dios da neng darapat lang e ustu.


text:
Uling kegisanan na lang pamangan at inuman, inari da king lub da ing paten da la ring sese rang animal at kanan pati na itang pamangan a e sukat kanan a babawal ning Kautusan ning Dios.


text:
Pikayari da na namang kanan da na la ring mumunang pupul a trigu at ding sikapulung alak at laru agyang pang iti mitalaga na para karing pari ming susuyu king Dios karin king Templo ning Jerusalem. Bawal kekaming e pari ing tagkilan la reti.


text:
Mitubud na lang tau king Jerusalem ban maniawad kapaintulutan king konseho da ring Makatua ning Jerusalem uling makanyan na naman ing daraptan da karin.


text:
Inyang abalitan ku pu ing milyari tekasan ku la at dela na ku keti ning Dios ban magobrang kayabe yu karing bage pagmulalan ding tau kabud abalitan da iti.


text:
Metung ku pung babaing relihiosa; aldo't bengi sasamban ke ing Dios ning banua. Manatili ku pu keti, oneng neng bengi munta ku pu king kapatagan ban manalangin king Dios, at ipabalu na kanaku nung mikasala la.


text:
Kabalik ku sabian ku kekayu ing pepabalu na kanaku, at kanita yu na la panimunan ding sablang sundalus yu king pamaglusub. Ala na kanitang Israelitang makalaban kekayu.


text:
Ituru ke ing dalan ban makadalakit kayu king Judea angga king miras kayu Jerusalem, at ibili ke ing tronu yu king libutad ning siudad. Tuki la kekayung anti ding tupang misalbag a alang pastul. Alang asu a kaung kekayu. Pepabalu na ngan makapauna ning Dios iti kanaku at tinubud na ku kekayu ban ibalita iti.


text:
Metula ya i Holofernes at ding talasuyu na uli na ning sinabi nang Judith, at tune rang pigmulalan ing kabiasnan na.


text:
Kanita nganang Holofernes kang Judith, Salamat king Dios uling tinubud na ka keti ban pasiknangan na ke lub at pamuksan ding sablang meninsultu kang Nebucadenesar a panginuan ku.


text:
Tune malagu kang babai at malagu ka namang magsalita. Nung tuparan mu itang pengaku mu, maging Dios ke ing Dios mu, at manuknangan ka king palasyu nang Aring Nebucadenesar, at maging pikabaluan ka king mabilug a yatu.


text:
Kaybat na nita, inutus nang Holofernes king idala re i Judith ketang lamesa nung nu la makasadia ding kasangkapan nang pilak, at migpasadia yang maniaman a pamangan at alak a bukud mung para kang Judith.


text:
Oneng tinanggi ya i Judith. Ngana, E ku pu malyaring kanan yan uling bawal king kautusan mi. Makagyu na pu ing darala kung pamangan.


text:
Kitang nang Holofernes, Nung megisan na ing bakal mung pamangan, nukarin kami kuma para keka? Ala kaming kayabe keti a kalahi mu.


text:
Pekibat nang Judith, Kabang mabibie kayu, O ginu ku, e ku kakulangan pamangan bayu na gawan ning Ginu itang tikda na king kapamilatan ku.


text:
oneng migising ya bayu ing sala ning abak, at peparala yang amanu kang Holofernes. Ngana, O ginu ku, malyari yu ku pung paintulutan lumual at munta king kapatagan ban manalangin?


text:
Inya inutus nang Holofernes karing guardia ing paintulutan deng lumual king kampu i Judith. Menatili ya king kampu da ring Asiriano i Judith kilub ding atlung aldo, at balang bengi pupunta ya king kapatagan malapit Betulia at mandilu ya ketang batis karin.


text:
Kaybat nang mendilu, manalangin ya king Ginung Dios ning Israel ba nang bendisyunan ing buri nang daptan king ikaligtas da ring memalen ning Israel.


text:
Kaybat na nita, magbalik neng malinis, agpang king kaugalian Judio, at manatili ya king tolda kaybat ning apunan.


text:
Inyang kapat nang aldo, migsadia yang dakal a pamangan i Holofernes bukud mung para karing matas a katungkulan karing pamuntuk na. E la kayabe detang pamuntuk a makatutuk king katungkulan da king aldong ita.


text:
Nganang Holofernes kang Bagoas, ing lalaking kapun a panibalan na king pamibiebie na, Puntalan me ing babaing Hebreong mibie pakibatan keka at agkatan meng makisulu at minum kayabe tamu.


text:
Maragul a kamarinayan nung palagpasan ta ya ing babaing anti kanyan a e tamu migkusuelung kayabe na. Kailian na katamu nung e ta ya ayagkat.


text:
Inya pintalan neng Bagoas i Judith at ngana, O malagung babai, kukumbiran na kang heneral Holofernes king tolda na ban minum at mangan. Tara na at magsaya kang anti ding babaing susuyu king palasyu nang Nebucadenesar.


text:
Nganang Judith, Ninu mo aku a tanggi king panginuan ku? Tula ku ing gawan ing nanumang makaibie tula kang Holofernes. At ipagmaragul ku iti anggang mabie ku.


text:
Inya miniblas yang malagung imalan i Judith at sinulud na ngan ing makalagu. Minuna yang linual i Judith king ipus na, at lidlad na la king gabun arapan nang Holofernes ding balat tupang binie nang Bagoas ban luklukan na neng mamangan ya.


text:
Inyang dinatang ne i Judith, linukluk ya king paglugalan na. Tune yang mengapamulala i Holofernes king lagu na. Penamdaman na ing pamagnasang sipingnan ne at simsiman ing banglu nang Judith. Kanita pang ikit na neng minuna, lalawe neng oportunidad ban akayabe ne.


text:
Tune yang menabu lub i Holofernes kang Judith, inya minum neng minum dakal a alak a e na sadiang daraptan king metung a aldo manibat na inyang meging tau ya.


text:
Inyang malalam nang bengi, memun na lang mako ding bisita nang Holofernes. Sera neng Bagoas ing pasbul ning tolda ban ala nang makalub pang tauan nang Holofernes. At metudtud no ngan. Meluat ing karelang inuman inya mepagal la.


text:
Melakuan ya i Judith kilub ning tolda; ala yang kayabe nune mu i Holofernes a makabulagta king pagkeran uli na ning labis a kalasingan.


text:
Manenaya ya king lual ning tolda ing ipus nang Judith ban manalangin antimo ing sadia nang gagawan. Asabi na na naman Judith iti kang Bagoas bayu ya meko king lumual ya at munta king kapatagan ban manalangin.


text:
Inyang ala na la ding tau; bukud mung i Judith ing melakuan, tinalakad ya i Judith lele ning pagkeran nang Holofernes at menalangin yang tahimik. Ngana, O Ginung Dios a Mayupaya king sabla, saupan mu ku sana king kanakung daptan para king ikaligaya na ning Jerusalem,


text:
at linapit ya at diklut a buak i Holofernes. Ngana, Ngeni, O Ginung Dios ning Israel, dinan mu kung sikanan.


text:
Peparugang ne ing katawan at menabu ya king pagkeran. Kaybat kinua ne ing kulumbung makasabit. E miglambat linual ya king tolda i Judith at binie ne king ipus na ing buntuk nang Holofernes.


text:
Binili na ne man niti king datukanan pamangan. Miyabe lang linual deting aduang babai antimo ing sadia rang daraptan neng manalangin la. Likuan de ing kampu da ring Asiriano at lekaran ing kapatagan, at kaybat minukiat la king bunduk-bundukan papunta king Betulia angga na inyang miras la king pasbul dalan ning siudad da.


text:
Inyang milalapit na la, minaus ya karing guardia i Judith. Ngana, Ibuklat ye ing pasbul! Ibuklat ye ing pasbul! Ing kekatamung Dios kayabe ta ya! Papakit na pa mu rin king Israel ing sikanan na at kayupayan laban karing kalaban tamu. Pepatunayan na iti ngeni!


text:
Inyang damdaman de ring memalen ing siwala na, memalagua la ngan minta king pasbul dalan at inaus ding makatua ning siudad.


text:
Pupulayi la ngang linapit ding kayanakan at makatua, at e la makapaniwala king mekapagbalik ya i Judith. Biklat de ing pasbul at pepaluban da la ring aduang babai. Sinindi lang sulu ban akit de lupa at pilupungnan da la ring aduang babaing mibalik.


text:
Nganang migsalitang masikan Judith, Purian ya ing Dios! O purian ye ing Dios! Purian ye ing Dios a e milako lunus king bansang Israel. Ngening benging iti bigsak na la ding kalaban king kapamilatan ku.


text:
Kinua ne kanita ing buntuk nang Holofernes a makalulan king datukanan pamangan at pepakit ne karing memalen. Ngana karela, Oyni ing buntuk nang Holofernes, ing heneral da ring sundalung Asiriano, at oyni ing kulumbu ning pagkeran na nung nu ya mibulagta inyang malasing ya. Ginamit ne ning Ginu ing metung a babai ban paten ya.


text:
Balu na ning mabie Dios at susumpa ku king e na ku teginan Holofernes agyang melinlang ya king lagu ku at iti ya ing pepasari king pangabagsak na. E na asira ing pangababai ku; ing Ginu ya ing miningat king sablang lakad ku.


text:
Mengapamulala la ngan ding sablang memalen. Kanita mu rin migsakab la king gabun at simban de ing Dios. Ngarang agnan-agnan menalangin, Pupurian da ka, O Ginung kekaming Dios, uling pemakarine mu la ngening aldong iti ding kalaban mi.


text:
At nganang Uzzia kang Judith, Anak ko, miyabie keka ing bendisyun ning Kakataskatasan a Dios. Binendisyunan na kang maygit karing sablang babai ning yatu. Purian ya ing Ginu, ing Dios a linalang king banua at yatu, at ya ing minantabe keka inyang tibtab me batal ing pamuntuk da ring kalaban tamu.


text:
E malyaring makalinguan kapilan man karing tau ing kapanaligan mu king Dios neng gaganakan da ing upaya na ning Dios.


text:
Mananu na sanang dinan na kang alang anggang dangalan ning Dios uli na ning depat mu. Mananu na sanang ablasan na kang dakal a bendisyun uling menatili kang tapat at e ka mikakunung teya mu ing bie mu inyang atyu la king mabagsik a panganib ding kabalen mu. At ngarang mengadua ding sablang tau, Amen! Amen!


text:
Kanita nganang Judith karing memalen, Kakaluguran, makiramdam kayu kanaku. Kuanan ye ing buntuk nang Holofernes at ibitin ye king lual ning pader.


text:
Potang saslag ne ing aldo, ing metung at metung kekayung masikan a lalaki kuma yang sandata na at lumual ya king siudad. Mamili kayung manimuna kekayu, at kaybat pakit yung pupunta kayu king kapatagan ban lusuban la ding kalaban a sundalung Asiriano, oneng e kayu kukuldas king bunduk-bundukan.


text:
Kuanan da la kanita ding Asiriano ding sandata ra, at mulaying munta king kampu ra ban gisingan da la ring pamuntuk da. Munta no man deting pamuntuk king tolda nang Holofernes oneng e re akit. Kanita na la mangalitu at mamanakas.


text:
Tagalan yu la kanita, ikayu at ding sablang manuknangan kilub ning angganan ning Israel. Paten yu la ngan ding atagal yu.


text:
Bayu yu daptan yan, idala ye pa keni kanaku i Akior, ing tau Ammon, ban akit ne at kilalanan ing buntuk ning lalaking meninsultu king Israel at minisip king mate yang kayabe tamu i Akior.


text:
Inya dinakit de i Akior king bale nang Uzzia. Inyang datang ne ikit ne ing buntuk nang Holofernes a tatalnan na ning metung karing memalen; mewalan yang male tau at mipase ya king gabun.


text:
Tinikdo re oneng migsakab ya arap nang Judith bilang pamamie galang at ngana, Mananu na sanang purian na ka ning balang pamilya king bansa ning Judea, at mananu na sanang galgal ya king takut ing balang bansa kabud damdaman de ing lagyu mu.


text:
Malyari mung sabian kanaku ngeni ing depat mu karing milabasan a aldo? Inya king daramdaman da ring tau, sinabi nang Judith ing sablang depat na manibat na inyang meko ya angga na king penandit a babie yang balita karela.


text:
Kayari nang migsalita, kinulisak la king tula ding memalen. Mengatmu yang tula ing mabilug a siudad.


text:
Inyang dimdam nang Akior ing sablang depat ning Dios, meging metung ya karing talasalpantaya king Dios ning Israel. Mesirkunsisyun ya at meging miembru king balayan ning Israel. Meging miembru la naman ding lahi na angga ngening kasalukuyan.


text:
Kabukasan, inyang sinlag ne ing aldo, binitin de ing buntuk nang Holofernes king lual ning pader ning siudad. Kaybat, ing metung at metung karing lalaki kinangwa yang sandata at grupu-grupu lang minta king katalindikingan na ning bunduk.


text:
Inyang mayakit la karing sundalung Asiriano agad-agad dang pepabalu iti karing opisyal da. At deti naman minta la karing pamuntuk da.


text:
Minta no man deting pamuntuk king tolda nang Holofernes at ngara kang Bagoas, Gisingan me ing heneral! Magtangka lang lumusub kekatamu ding Israelitang ipus. Ila nang manintun ngeni king kamatayan da.


text:
Linub ya king tolda i Bagoas at inaus ne ing panginuan na a isipan nang matudtud pang kasiping nang Judith.


text:
Inyang alang mekibat, linele ne ing tabing; linub ya at ikit ne ing mete a alang buntuk a makapase lele ning bangkito.


text:
Kinulisak yang masikan; menangis ya at menagulele at ginabak ing susulud nang imalan uli na ning lungkut na.


text:
Kaybat minta ya king tolda nang Judith. E ne ikit i Judith, inya linual ya at nganang kinulisak karing tau,


text:
Alinlang da katamu ding ipus! Dininan neng maragul a kamarinayan ning metung a babaing Hebreo ing kayarian nang Nebucadenesar. Atyu king kilub ning tolda ing bangke nang heneral Holofernes, oneng ala yang buntuk!


text:
Inyang dimdam de ring pamuntuk da ring sundalung Asiriano, ginabak da ing susulud dang imalan uli ning kalungkutan. Mika kaguluan king kampu at meramdam ing masikan a kulisakan at tangisan.


text:
at ginalgal la king takut. Megulu la. Memulayi ya ing metung at metung nu mang lugal ban makatakas ya. Ating milayi king dalan, karing kapatagan, at kabundukan.


text:
Tinakas la naman detang Asirianong sundalus a makakampung magbante king paligid da ring bunduk-bundukan ning Betulia. King pamanakas da, linusub la karela ding sundalung Israelita.


text:
Mitubud yang tau i Uzzia king Betomestaim, king Bebai, king Choba, at king Kola, at king mabilug a bansang Israel ban ibalita ing milyari, at ban agkatan lang lage para paten la ding kalaban.


text:
Inyang tanggapan da reting lugal ing balita, misanmetung la ban arapan la ring kalaban, at pete da la ring kalaban angga king Choba. Dinatang la naman ding king Jerusalem at pati detang manuknangan king bulubundukan uling miras munaman karela ing balitang milyari king kampu da ring kalaban. Ding tau Gilead at Galilea ila ding dakal a pete uling linage la angga king angganan na ning Damasco.


text:
Ding aliwang memalen ning Betulia ilang linusub king kampu da ring Asiriano at dakal la ikuang pibandian.


text:
Inyang mekapagbalik na la ding lalaking Israelita king pamakilaban, kinua da ing mitagan. Pati detang karing baryu at balen ning kabundukan menikua lang dakal uling tune dakal ing pibandian da ring kalaban.


text:
Kaybat na nita, dinatang ya i Joakim, ing Pekapun ding Pari at ing konseho da ring makatua. Dinatang lang ibat Jerusalem ban lawan ding maragul a bage a depat ning Ginu para karing memalen na. Dinatang la naman ban pakikitan de i Judith at dinan yang mayap a oras.


text:
Inyang akatagpu da ne i Judith pinuri de. Ngarang agnan-agnan migsalita, Ika ing ligaya na ning Jerusalem, ing babaing bayani ning Israel, ing pagmaragul da ring kabalen tamu!


text:
Arapat mung dili mu iting sabla. Maragul a tagumpe ing depat mu para king Israel. Bendisyunan na ka sa ning Ginung Mayupaya king kapilan pa man! At ngarang mekibat ding heganaganang memalen, Amen!


text:
Miras atlung pulung aldo bayu ra ayari ing pamanguang pibandian king kampu da ring Asirianong kalaban. Miyabie ya kang Judith ing tolda nang Holofernes, ding sabla nang kasangkapan a pilak, ding silyo, ding pagkeran na, at ding sablang luklukan. Tinggap na lang Judith at seke king asno na at karing gareta na.


text:
Dinatang la ding sablang babai ning Israel ban akit de at parangalan i Judith. Ating migkanta at tinerak ban parangalan ya. Kaybat na nita, kinangwa yang sanga ning tanaman a olibo at binie na la karing babaing kayabe na.


text:
Kebit da la reti karing buntuk da at king buntuk na namang Judith. Minta ya king mumuna da ring teterak at penimunan na la ding babai king pamanerak, at tinuki la king kagulutan ding lalaki na ning Israel; tatalnan da la ring sandata ra at bulaklak king buntuk da at magkanta lang kapurian king Dios.


text:
Kanita i Judith migkanta yang metung a kanta ning kapurian at kapasalamatan king Dios, at pekiabayan deng mitmung tula ding sablang Israelitang atyu karin.


text:
Ngana ning kanta nang Judith: Magkanta kayung kapurian king kakung Dios. Keko yang pasalamatan; tigtigan lang tambul at pompiang. Gawa kayung bayung kanta; parangalan ye at maus king lagyu na.


text:
Uling ing Ginu ya ing Dios a maglako king gera; linigtas na ku karing kalaban, at binalik king balen na.


text:
Ibat king norting kabundukan dinatang lang Asirianong kalaban, at ding laksa-laksa rang sundalus. Karela lang sebatan ding ilug at ding kapatagan; mitakpan lang kabundukan uling tutu lang dakal ding karelang pakakabayung sundalus.


text:
Buri deng silaban ing kekatamung bansa, at paten ding kayanakan; pati anak karela lang durugan at bihagan; ding babai naman buri da lang salbahian.


text:
E ya mete ing karelang pamuntuk king gamat ding kayanakan a sundalus; aliwa ding matapang ding mekapabagsak o tinabtab king batal na nune i Judith, ing babai a anak nang Merari. Ginamit nang Judith ing lagu na, at pamuntuk ding kalaban metabtab ya batal.


text:
Ban magtagumpe ya ing Israel a balen, likas nang Judith ing paldas nang imalan, at miniblas yang imalan a linen; migpabanglu ya at tinali neng lasu ing buak na ban kalaban tuksuan na ya.


text:
Kareta mung sandalyas nang makasulud, megayuma neng kalaban at pusu na bihag ne ning lagu nang tagle; kaybat nita, tibtab ne batal ing kalaban.


text:
Kanita ding mipasakitan kung kabalen king tula migbiba la uli ning pangakabus da; at tinakas lang kalaban.


text:
Ding anak ding Israelitang babaing ipus tegalan da lang kalaban, at pete do ngan anting ipus a makasalanan. King armada ning Ginu limbug lang kalaban.


text:
Magkanta kung bayung kanta king kakung Dios. O Ginu, tune kang mayupaya, at king kamalan ala kang kalupa. King tagle mung sikanan e la maniambut ding kalaban.


text:
Paburen sablang melalang ing ika ing karelang suyuan, uli ning kekang amanu ing sabla linto, king pangisnawa mu mebie la ding tau. Ala metung man ing makasalangsang king amanung kekang sabian.


text:
Gagalgal lang kabundukan at ding dagat, mangalaso lang batu king kekang arapan; oneng malulunus ka karetang mamintu keka.


text:
E ya tutula ing Dios karing ain-sakripisyu o karing ain a mabanglu; oneng tutula ya karing taung mamintu karing utus na.


text:
Dugpa ing kapahamakan king isanu mang bansang lumaban king kakung balen; king Aldo ning Pamanukum parusan na la ngan ning Ginung Mayupaya. Ibie na la ding katawan da king api at karing ulad, at manangis la king kapilan pa man uli ning kasakitan.


text:
Inyang dinatang na la king Jerusalem ding memalen, lininis na ning metung at metung ing sarili na at simban ne ing Dios. Minie lang ain-a-durulukan, kusang lub a ain, at aliwa pang ain.


text:
Binie na at telagang Judith king Dios ing sablang pibandian nang Holofernes a binie ding memalen. At bilang makabukud a ain king Ginu binie ne ing kulumbung kinua na king pagkeran nang Holofernes.


text:
Miras atlung bulan ing pamagsaya da ring tau karin king arap ning Templo ning Jerusalem, at menatili yang kayabe ra i Judith.


text:
Inyang meyari na ing pamitipun da, minuli ne king bale na ing balang metung karela; minuli nia naman i Judith king asyenda na king Betulia nung nu ya manuknangan. King kekaban ning bie na, meging pikabaluan ya king mabilug a bansang Israel.


text:
Dakal la ding lalaking miglolo kang Judith, oneng e ne mekiasawa manibat na inyang mete ya ing asawa nang i Manase.


text:
Miras ya king idad a dinalan limang banua, at e bitasang meko king tuknangan ning meyangu bie asawa na. Mete ya i Judith king Betulia, at libing de ketang kutkutan nung nu ya milibing ing asawa na.


text:
Pitung aldo reng penangisan ding memalen ning Israel ing kamatayan na. Bayu ya mete, pipartian-partian na ing pibandian na karing kamaganak nang Manase, at antimu rin karing kamaganak na. Binie na king ipus na ing kalayaan.


text:
Inyang mabie ya i Judith at kalabas ding dakal a banua ning kamatayan na, ala nang mengangas pang gawang kaguluan karing memalen na ning Israel.


text:
[1] Meninap ya i Mordecai kanitang mumuna nang aldo ning bulan ning Nisan. Kadua nang banua kanita ning pamag-ari nang Asueru, ing suging ari.


text:
[2] Judio ya i Mordecai; anak neng Jairo at apu neng Simei a lahi nang Cis king tribu nang Benjamin. Manuknangan ya i Mordecai king siudad ning Susa, at maragul ing katungkulan na king pamagobra na kang Aring Asueru.


text:
[3] Kayabe ya i Mordecai at i Aring Jeconia ning Juda karing mebihag inyang lisuban neng Aring Nebucadenesar ning Babilonia ing siudad ning Jerusalem.


text:
[4] Apaninap nang Mordecai king ating masikan a tangisan at inge, duldul, ayun, at kaguluan king mabilug a yatu.


text:
[6] Makatakut ing karelang pamanggaleung at migsadia la ding sablang bansa ban makilaban king makatuliran a bansa na ning Dios.


text:
[8] Magugulu ya ing makatuliran a bansa uli na ning takut king kapahamakan a daratang karing memalen na, at migsadia la king kamatayan a daratang.


text:
[9] Oneng menalangin lang maniawad saup king Dios, at mengari ya king malating agus a meging maragul a ilug ing pakibat king panalangin da.


text:
[10] Dinatang ing abak at sinlag ya ing aldo; meging masikan la ding mapagpakumbaba at pete da la ngan ding mabagsik dang kalaban.


text:
[11] Migising ya kanita i Mordecai; pibulebulayan ne kilub ning patingapun ing apaninap na. Ikit na keting paninap ing buri nang daptan ning Dios.


text:
[12] Magpaynawa ya kanita i Mordecai king patyu ning palasyu. Atyu la karin di Gabata at Tarra, ding aduang lalaking kapun a magguardia karin.


text:
[13] Dimdam na lang Mordecai a mipagsalitang masinsinan at abalu na king babalakan de reti ing paten de i Aring Asueru. Uli na niti, simbung na la king ari.


text:
[14] Pepayaus na la ning ari at kitang na karela nung ating katutuan ing simbung nang Mordecai. Inamin da king tutu pin, at kanita mu rin pepapate na la ning Aring Asueru.


text:
[16] Dininan neng matas a katungkulan ning ari i Mordecai at dakal a galal uli na ning depat nang mayap.


text:
[17] Oneng i Haman a Bugaeno at anak nang Hamedata at malapit king ari, ginawa yang miyayaliwang paralan ban ipanganiaya ne i Mordecai at ding kabalen nang Judio. Depat nang Haman iti uli na ning pangamate da ring aduang kapun.


text:
[1] Ing sasakupan nang lugal Aring Asueru ning Persia inyang kapanaunan na magumpisa ya king India at angga ya king Etiopia. Bibilugan de ring dinalan aduang pulu't pitung probinsia.


text:
[3] King katlung banua na ning pamag-ari na, minie yang bangketi para karing sabla nang opisyal at talapamahala. Atyu la ding dakal a sundalus na ning Persia at Media at ding gobernador ampon ding taung nobli karing probinsia.


text:
[4] Kilub ding dinalan walung pulung aldo pepakit na karela ing pibandian na ning kayarian na at ing labis-labis a kabiayan na.


text:
[5] Kalabas da ring aldong deta, minie yang bangketi para karing aliwang taung manuknangan king Susa, mabandi la man o kalulu. Merapat iting bangketi kilub ding pitung aldo karin king patyu ning palasyu.


text:
[6] Makagayak ya ing patyu king asul at maputing kortinang linen at pakatali king mapinung lubid at telasingsing a pilak, at makasabit la karing asias a marmol. Makaayus la king mapinu at maimpis a telang dakal a kule at rosas king makapadurut ding luklukan a ating sandalan. Mosaik ya ing patyu a megawa king porfido at maputing marmol; atin yang maragul at makintab a perlas ampon mangamal a batu.


text:
[7] Mininum lang alak karing kopang gintu a miyayaliwa tabas. Labis-labis ing mangamal a alak a inampang na ning ari.


text:
[8] Makainum ka anggang bisa ka, uling minie yang utus ing ari karing talapagsilbi ning palasyu king dinan da lang alak ding bisita anggang bisa la.


text:
[10] King kapitung aldo na ning bangketi makainum ya at masaya ing Aring Asueru inyang pepayaus na la ding pitu nang kapun a talapagsilbii Haman, Bazan, Tarra, Boraze, Zatolta, Abataza, at i Taraba.


text:
[11] At inutus na karela king idala re arap na i Reyna Vasti ban iputung ne ing korona king reyna. Buri neng ipagmaragul ning ari karing bisita na uling tune yang malagu ing reyna.


text:
[12] Oneng e ya mebisang tuki ing reyna karing kapun a lalaking tubud ning ari. Uli na niti, mibua ing mua na ning ari.


text:
[13-15] Kanita ngana ning ari karing talausuk na, Dimdam yu ing sinabi na ning reyna. Nanu ing pasya yu tungkul king e na pamamintu kanaku? Ding tagapayu na ila di Carsena, Setar, Admata, Tarsis, Meres, Marsena, at i Memucan. Ila ding pitung pikabaluan a pamuntuk na ning Persia at Media; malapit la king ari.


text:
[16] Nganang mekibat Memucan king daramdaman da ring abe na, E mu pu king ari ya dinapat e ustu i Reyna Vasti, nune karing sablang opisyal at memalen na ning kayarian yu.


text:
[17] Siguradung abalu da na ding sablang babai iting milyari. Uli na niti, mika matulid lang lumaban karing asawa ra. Sabian da, E ya memintu i Reyna Vasti kang Aring Asueru inyang papapuntan ne arapan na.


text:
[18] King aldong iti asisiguru ku nang balu ra na ding babai na ning Persia at Media ing depat ning reyna king ari, at ibalita ra iti karing asawa ra. Inya mika problema la ding lalaki karing asawa rang e bisang pailalam king kaburian da.


text:
[19] Nung burian yu pu, Makamal a Ari, gawa kayung metung a utus king e ne malyaring makikit pa kekayu i Reyna Vasti at alilan yang aliwa a maygit kesa keya. Iyabe ya iting utus karing kautusan ning Persia at Media.


text:
[20] Potang mipabalu ne iting utus king mabilug yung kayarian, pihung galangan ne ning balang babaing talasawa ing asawa na, mabandi ya man o ali ya.


text:
[22] Inya peparala yang sulat karing sablang probinsiang sakup na agpang king karelang sariling salita ban ing asawang lalaki ya ing malyari buri king pamilya na at kautusan la ding amanu na.


text:
[1] Kaybat na nita, milako ne mua ing ari. Makanyan man, parati nang agaganaka itang depat nang Vasti at itang utus a gewa na laban king reyna.


text:
[2] Uli na niti, migmungkahi la king ari ding tagapayu na. Ngara, Baket e kayu pu papaintun mapilan a mangalagu at mayap a dalaga para kekayu?


text:
[3] Mamili kayu pung opisyal king balang probinsia na ning kayarian at idala da la reting malagu at mayap a dalaga king kekayung harem keti king Susa, ing sentru ning kayarian yu. Ipagkatiwala yu la kang Hegai, ing kapun a mamahala karing babai yu, at ibie ing sablang kailangan da ban lalung lunto ing lagu da.


text:
[4] Itang aburi yu kareting dalaga ya ing pilinan yung kayalili nang Reyna Vasti. Metula ya ing ari kaniting munikala, inya mebisa ya.


text:
[5] Kanitang panaun a ita, ating Judio a manuknangan king siudad ning Susa. Mordecai ing lagyu na; anak neng Jair at apu neng Simei at apu na ne man king tud Cis king tribu nang Benjamin.


text:
[7] I Mordecai ya ing menese kang Ester a anak nang bapa nang Aminadab. Ulila neng lubus i Ester. Tune yang malagung babai i Ester.


text:
[8] Metung ya i Ester karing dakal a dalagang midala king siudad ning Susa inyang mipatupad ya ing utus ning ari. Miyabe ya karetang mipagkatiwala kang Hegai a mamahala king harem ning ari.


text:
[9] Meging malapit ya lub i Hegai kang Ester. Inya depat na ing sablang agyu na ban lalung lunto ing lagu nang Ester. Dininan neng makapasubaling pamangan ampon gamit pampalagu, at memili yang pitung babai king palasyu ning ari ban magasikasu keya. E mu ita, dininan neng masanting a lugal king harem na ning ari.


text:
[10] E na pepabalu nung nanung lahi ing penibatan na o nung ninu ding kamaganak na, uling iti ing panabilin a binie nang Mordecai kang Ester.


text:
[11] Labas-labas ya aldo-aldo i Mordecai king patyu ning harem ban lawan na nung nanu ing mapapalyari kang Ester.


text:
[12] Pabanua ing reglamentu king pamipalagu karing dalaga: anam a bulan ing masahian lang larung mira, at anam a bulan ing king pabanglung pampalagu.


text:
[13] Kaybat na nita, liwas-liwas da lang iyarap king Aring Asueru ding dalaga. Kaybat na nita, miyabie ya ing balang metung karela king mamahala king harem ning ari at king palasyu.


text:
[14] Munta ya king ari itang bengi at idala re pangayabak king aliwang harem at ipagkatiwala kang Hegai, ing metung a lalaking kapun a mamahala karing babai na ning ari. E ya malyaring makapagbalik king ari ing ninumang babai, nung e ya metula at nung e ne pakiduang a lagyu.


text:
[15] Miras ing oras ban makikit ya i Ester king ari. I Ester, ing anak nang Aminadab a bapa nang Mordecai a menampun, ala yang inawad nanumang isulud na. Bukud nang tikian ing sinabi nang Hegai, ing lalaking kapun a mamahala king harem ning ari. Kelaguan la ngan at nayun ding sablang menakit kang Ester.


text:
[16] Bulan ning Adar kanita, ing kalabing aduang bulan na ning kapitung banua ning pamag-ari nang Asueru, inyang idala re i Ester king palasyu ning ari.


text:
[17] Milsinta ya ing ari kang Ester at meyama ya kesa karing aliwang babai. Inya kang Ester ne pinutung ing korona.


text:
[18] Minie yang maragul a bangketi ing ari kilub ding pitung aldo para karing opisyal na at talapamahala ban pagselebran ing kasal na kang Ester. Beba na naman alaga ing pamamayad king buis king mabilug a kayarian.


text:
[20] E na pa kanita bilalag Ester ing lahing penibatan na o ding kamaganak na antimo ing penabilin nang Mordecai, antimo ing pamamintu na inyang malati ya pa mu lalam ning lingap na oneng sukat neng pitakutan at galangan ing Dios at pamintuan ing kautusan.


text:
[21] Mimua la ding aduang kapun a opisyal ding guardia inyang ing ari tinas ne katungkulan i Mordecai. Uli na niti, buri deng paten ing ari.


text:
[22] Abalu nang Mordecai iti at belita na iti kang Reyna Ester, at sinabi na namang Ester iti king ari.


text:
[23] Pepasiasat na la ning ari deting aduang opisyal at pepabite na la, at inutus na ning ari king isulat king talaan ning palasyu ing depat nang kasuyuan Mordecai bilang parangal keya.


text:
[1] E miglambat kaybat na nita, tinas ne katungkulan Aring Asueru i Haman a Bugaeno at anak nang Hamedata. Ya ing gewa nang kaduang matas a katungkulan king kayarian na.


text:
[2] Inutus na ning ari karing opisyal na ing dukuan de at galangan i Haman. Oneng e ya duruku o gagalang kang Haman i Mordecai.


text:
[3] Ngarang kinutang ding aliwang pamuntuk ning ari, Mordecai, obat e mu tutuparan ing utus na ning ari?


text:
[4] Pakisabian de aldo-aldo, oneng e ya rin mebisa. Judio ku, nganang Mordecai, at e ke malyaring galangan i Haman. Inya simbung de kang Haman king e ya mamintu i Mordecai king utus ning ari.


text:
[6] Inya tingka na ing gisanan lang paten ding sablang Judio a manuknangan king sakup ning kayarian nang Aring Asueru.


text:
[7] King kalabing aduang banua nang pamag-aring Asueru, minutus ya i Haman a mika bagutan ban abalu ya ing aldo at ing bulan a gampanan ya ing tingka nang gisanan lang paten ding Judio. Ing linual ya ing kalabing apat a aldo ning bulan ning Adar.


text:
[8] Kanita na sinabing Haman kang Aring Asueru ing anti kaniti, Atin pung metung a lahi a makakalat king mabilug yung kayarian. Makayaliwa la ugali at e la bisang mamintu karing kautusan na ning kayarian yu. E pu makakayap iti kekayu at king kayarian nung paburen na lang makanyan.


text:
[9] Nung burian yu pu, Makamal a Ari, gawa kayung kautusan ban paten la ngan deting tau. Nung mika kautusan a anti kanita, pangaku kung mambag atlung dalan pitung pulu't limang toneladang pilak king kaban na ning ari.


text:
[12] Inya king kalabing atlung aldo na ning mumunang bulan, inaus na lang Haman ding kalihim na ning ari at inutusan na lang gawang sulat para karing opisyal da ring sundalus at gobernador ning kayarian. Misulat iti king salitang gagamitan da at king lagyu na ning Aring Asueru. Kaybat tetakan na la king singsing a panatak ning ari at miparala la karing dinalan aduang pulu't pitung probinsia magumpisa king India angga king Etiopia.


text:
[13] King kapamilatan da ring talapanatad sulat, miras la ding sulat karing sukat tanggap ban king metung mung aldo, ing kalabing apat a aldo ning kalabing aduang bulan, ing bulan ning Adar, paten la ngan ding sablang Judio at kuanan ing sablang pibandian da.


text:
[1] Ngana ning mababasa king sulat: Aku i Asueru, ing Mayupayang Ari, susulat ke iting kautusan karing gobernador at kasaup mamahala karing dinalan aduang pulu't pitung probinsia magumpisa king India angga king Etiopia.


text:
[2] Wa, aku ing ari at panginuan ding bansa at ning mabilug a yatu, oneng e ku pagmaragul ing kanakung kayupayan. Ing taimtim kung kapagnasan ya ing maging matatag ya at mapagmalasakit ing kayarian ku. Buri ku ing mibiebie lang payapa ding memalen at ligtas la king nanumang kaligaligan, at alang takut maglakbe nu man karin king kayarian.


text:
[3] Kitnan ku la ding tagapayu ku nung makananung apakiabutan iting kapagnasan. Mekibat ya i Haman. I Haman ya ing pikabaluan dili karing tagapayu, ing malapit at tapat ampon pagkatiwalan na ning ari; at pangadua ya karing mayupaya king kayarian.


text:
[4] Sinabi nang Haman king ating metung a lahi a makasamut manuknangan king kayarian oneng makayaliwa la ugali. Laban la ding kautusan na karing balang bansa, at menatili yang sasalangsang karing utus ning ari. Uli na niti, e ya makapisanmetung ing kayarian.


text:
[5] Balu mi king ding taung deti laban la karing sabla; atin lang sariling tuntunan at makayaliwa ing ugali ning pamibiebie ra. Ala lang aliwang pagsikapan nune mu ing pangabagsak ning kayarian. Inya ala tamung katamihikan.


text:
[6] Uli na niti, iyutus mi karing sablang taung babanggitan na ning sulat nang Haman, ing talapamahala king kayarian at ing kikilalanan tamung pangaduang ibpa, king gisanan la ngang paten deting tau at pati na ding anak da at asawa. E la sukat pakitanan nanumang lunus. Daptan iti king kalabing apat nang aldo ning bulan ning Adar, ing kalabing aduang bulan ning banuang iti,


text:
[7] ban magisan la lahi kilub namu ning metung a aldo deting taung deti a maluat nang manligalig king kayarian at agnan-agnan lang manabu king tuknangan da ring mete. King anti kaniting paralan ya mika katahimikan ing kayarian.


text:
[14] Padalan yang kopia ning kautusan a iti ing metung at metung karing probinsia ban makapagsadia ya.


text:
[15] At mipabalung agad ing utus ning ari king Susa, ing sentru ning Persia. At kabang miminum yang alak ing ari at i Haman angga na king melasing la, magugulu ne man ing siudad ning Susa uli na ning e ra balu ing daptan da ring tau.


text:
[1] Inyang abalitan nang Mordecai ing sablang milyari, ginabak na ing imalan na uli na ning lungkut na. Kaybat misulud yang imalan a magaspang, mibili yang abu king buntuk na, at miglakad king siudad; kiniak yang masikan at king mitmung kapait-paitan. Ngana, Lalasakan de ing bansang alang kasalanan.


text:
[2] Miras ya angga na king dalan palub king palasyu. Tinuknang ya; e ya linub uling makabawal kenu man ing lungub a makaimalan magaspang at ing ating abu king buntuk.


text:
[3] King balang probinsia nung nu ya miras ing utus ning ari, mika tangisan mitmung kapait-paitan karing Judio; misulud la ngang imalan a magaspang at mibiling abu karing buntuk da.


text:
[4] Miras ing balita kang Reyna Ester king kapamilatan da ring damas na at ding lalaking kapun. Tune yang meligalig ing reyna; pepadalan neng imalan i Mordecai ban alilan na ing imalan a magaspang a susulud na, oneng e ya mebisa i Mordecai.


text:
[5] Uli na niti, pepayaus neng Ester i Hatak, ing metung karing lalaking kapun na ning ari a miyatasan sumuyu keya. Inutusan neng paintunan ne i Mordecai at ikutang nung baket mipakanyan ya.


text:
[6] Inya linual ya i Hatak at ikit ne i Mordecai king plasa na ning siudad, arap ning dalan palub king palasyu.


text:
[7] Sinabi na ngan Mordecai kang Hatak ing sablang milyari at pati na ing atlung dalan pitung pulu't limang toneladang pilak a pengaku nang ibie Haman king kaban ning kayarian, nung mapuksa la ding sablang Judio.


text:
[8] Dininan nia namang kopia ning kautusan ning ari a mibulalag na king Susa ban ibie ne kang Ester, at ibalita ing karelang gipit a kabilian, at ban lumapit ya king ari at aduan na ing malunus ya sa karing kabalen nang Judiong Ester. Ngana, Sabian mu king reyna king e na sa kakalinguan king peparagul ke king maluka kung pibalebale. Anti na ning inawad nang Haman, ing kaduang taung matas a katungkulan king kayarian, ing pamaten da kami, kailangan yang manalangin king Ginu at makipagsalita king ari para kekami. Sukat na kaming iligtas king kamatayan.


text:
[11] Balu ra ngan ding sablang probinsiang sakup na king paten ya ing ninumang lalaki o babai a lumapit king ari a e na pepayaus. Iti ya ing bukud kautusan a mipatupad subali mu karetang kaninu ne ituldu ing gintu nang setro. Atlu nang pulung aldo ngeni ing e na ku payaus ning ari.


text:
[13] At ngana namang peparalang pakibat Mordecai kang Ester: E mu sana isipan king bukud nang ika karing sablang Judio ing miligtas.


text:
[14] Nung manatili kang e bubulad king panaun a anti ngeni, siguradung ibat king aliwang lugal ating magligtas karing Judio, oneng ika at ing lahi mu magisan ya. Ninu mo ing makibalu king inya reyna ka ngeni king palasyu uli na ning problemang iti?


text:
[16] Sulung, tipunan mu la ngan ding sablang Judio king Susa at mag-ayunu kayu at ipanalangin yu ku. E kayu mamangan o miminum kilub ding atlung aldo at bengi. Aku at ding damas ku mag-ayunu kami munaman. Kaybat, lapitan ke ing ari agyang labag iti king kautusan na. E bala ing mate ku, nung iti ing kailangan.


text:
[2] O Ginu, ika ing Ginu at Ari ning meto sikluban, atyu lalam mung upaya ing sablang bage at alang makasabat keka nung buri meng iligtas ing Israel.


text:
[5] Balu mu ing sablang bage. Balu mu king e ku magmaragul inyang e ke dikuan at ginalang ing palalung i Haman.


text:
[7] Oneng e ku daptan ita kang Haman uling mas maragul ing kagalangan ku Keka kesa king tau. Bukud mung keka, O Ginu, karin ku duku at gumalang, at iti e kapagmaragulan.


text:
[8] Ngeni, O Ginung Dios, Ari, at Dios nang Abraham, iligtas me ing balen mu. Buri da kaming gisanan a lahi ding kalaban mi, ikaming memalen a pinili mu.


text:
[9] Kanitang milabas a panaun linigtas mu kami karing gamat da ring tau Ehipto; e mu ke sana paburen ngeni.


text:
[10] Pakiramdaman mu ing panalangin ku. Malunus ka kekami. Alilan mung tula ing kiak mi ban manatili keng mabie at pupuri keka. E mu paintulut ing tuknang la ding lahi a pupuri keka.


text:
[11] At menalangin lang mitmung kataimtiman at masikan ding sablang memalen ning Israel uling balu ra king malapit na lang mangamate.


text:
[13] Likas na ing imalan reynang susulud na at miniblas yang imalan ning pamagpaldas at ning kalungkutan. Lugal king tugtugan neng mal a pabanglu ing buntuk na, ing tigtug na abu at dinat ning animal. Miglupa yang makalunus at ing katawan nang sadiang malinis ngeni mitakpan ya king sabung-sabung nang buak.


text:
[14] Nganang menalangin king Ginung Dios ning Israel: O Ginu ku at Ari at bukud mung ika ing Dios, saupan mu ku uling magdili-dili ku, at alang makasaup kanaku nung e mu ika.


text:
[16] O Ginu, e ku malyaring kalinguan itang sinabi na kanaku ning makatua ku nung makananung ika, Ginu, pinili me ing Israel karing aliwang bansa ban maging balen mu king kapilan pa man. Tiparan mu ing sablang pengaku mu karing makatua mi.


text:
[17] Oneng mikasala kami keka, inya peintulut mu ing sakupan da kami ding kalaban mi uling simban mi la ding kikilalanan dang dios.


text:
[19] Oneng ngeni e la pa matula ding kalaban mi agyang gewa ra kaming ipus da. Ginawa lang taimtim a pangaku karing idolo ra.


text:
[20] E mu ing gisanan da la lahi ding taung pupuri keka, nune ilako da la pa ding Kautusan mu at ilako ing ligaya na't dangalan ning Templo mu at ing altar.


text:
[21] Buri da king ding sablang bansang sasakupan da ing samba la karing idolo a alang kabaldugan at samba munaman karing aring mistulang taung ating kamatayan.


text:
[22] O Ginu, e mu paintulut ing insultuan da reting kikilalanan dang dios ing upaya mu. E mu paintulut ing insultuan da kami deting kalaban mi busal ning kasakitan mi. Paintulut mung ing e mayap dang tangka kekami karela magbalandra, at gawan meng alimbawa itang taung migtangka kaniti.


text:
[23] E mu ke sana kakalinguan, O Ginu. Datang na ka sa kaniting oras ning kaguluan mi. Dinan mu kung tetagan lub, O Ari da ring sablang dios at Pekapun da ring sablang upaya keti king yatu.


text:
[24] Dinan mu kung sikanan a marap king leon a i Asueru ban ayagkat keng mimua king taung manyira kekami, at kanita ne mipahamak at ding kapanalig na.


text:
[26] Ginu, balu mu ing sabla. Balu mu king e ku buri ing dangalan a tinggap ku kareting paganu. Balu mu king mandiri ku neng makisiping ku king ninuman kareting taung e mesirkunsisyun.


text:
[27] Oneng balu mu, Ginu, king ala kung akarapat. E ku matula neng susulud ke ing korona neng mamarap ku kareng tau king katipunan a mitakda. Pandirian keng anti ing basan a megamit king pamagregla.


text:
[28] Kapilan man e ku mekisulung mengan kang Haman; tinggian ku ing anyaya na ning ari karing anda na. E ku munaman minum king alak a inain da karing kikilalanan dang dios.


text:
[29] Manibat na inyang dela ra ku keti at angga na ngeni, aku a talasuyu mu, e ku mekatakman nanumang ligaya. Bukud mung ika ing tula ku at kaligayan, O Ginung Dios nang Abraham.


text:
[30] O Dios a Mayupaya, pakiramdaman mu sana ing panalangin da ring memalen mu. Iligtas mu kami kareting e mayap a tau, at ilako mu ing takut kanaku.


text:
[1] Atlu yang aldo menalangin i Ester. Kaybat na nita, likas na ing imalan a sinulud na at pasibayu nang sinulud ing imalan reyna.


text:
[2] Inyang makagani ne king malagung piblas migsadia ya ban makikit king ari; menalangin ya king Dios a manakit king sabla at ing Talapagligtas.


text:
[5] Tune yang malagu i Reyna Ester. Masaya ya at kalugud-lugud, oneng kilub ning pusu na tatakut ya.


text:
[6] Lebasan na la ngan ding sablang pasbul ning palasyu angga king miras ya king arapan na ning ari. Makalukluk ya ing ari king tronu na, at susulud na ing mal a imalan ari a kikislap uli da ring palamuting gintu at alahas. Ala yang kalupa ing imalan a makasulud king ari.


text:
[7] Masaya yang masaya ing ari, oneng mibua ya king mua inyang ikit ne i Ester. Minerbiusan ya i Ester; menimutla ya at ditak nia milako male tau, inya sindal ne ing buntuk na king pago ning metung karing damas na.


text:
[8] Oneng inalilan nang lunus ning Dios ing mua na ning ari. Memalagua yang tinalakad ing ari at inalale ne karing gamat na angga king mekatalakad yang masalese. Ban sikan ya lub i Ester, nganang maganakang migsalita ning ari,


text:
[12] Tinas ne ning ari ing gintu nang setro at tigkilan ne kaniti i Ester king batal. Kaybat, inuma ne at ngana, Sabian mu kanaku ing buri mu.


text:
[13] Nganang Ester, Makamal a Ari, inyang lawen da kayu, balamu metung kayung anghel ning Dios king panakit ku. Inya mebigla ku uli na ning kakamal-kamalan ning panga-ari yu.


text:
[16] Meligalig ya ing ari at ding sablang talasuyu na. Gewa ra ing sablang agyu ra ban pasibayu yang mika male tau ing Reyna Ester.


text:
[3] Kitang ning ari, Nanu ing saria mu keti, Reyna Ester? Sabian mu ing kailangan mu at ibie ku agyang ing kapitna na ning kayarian ku.


text:
[4] Pekibat nang Ester, Nung malyari pu sana, Makamal a Ari, kukumbiran da kayu at i Haman ngening aldong iti ban mangan at minum king sidia ku para kekayu.


text:
[5] Sinabi na ning ari, Ausan ye ngeni mu rin i Haman ban matupad ing kayaduanan na ning Reyna Ester. Inya meging bisita neng Ester ing ari at i Haman king tuknangan na.


text:
[6] Kabang miminum lang alak, nganang mengutang ning ari kang Ester, Atin kang buri kako? Sabian mu at ibie ku ing nanumang aduan mu.


text:
[8] Ing aduan ku at pakisabing mayap kekayu ya iti: nung burian yu, agkatan da kayung pasibayu bukas, ikayu at i Haman ban mangan.


text:
[9] Masaya yang masayang minuli i Haman king aldong ita. Oneng mikapali ya buntuk inyang ikit ne ing Judiong i Mordecai king patyu ning palasyu.


text:
[10] Makanyan man, tinaglus yang minuli. Karas na bale na, pepayaus na la ding kakaluguran na at pekisabian ne i Zeres a asawa na ing makiabe ya karela.


text:
[12] Ngana pang Haman, At aku mu ing kinumbira nang Reyna Ester a maging kayabe na ning ari king pamangan at inuman a sidia na. Kumbiradu ku munaman bukas a kayabe ning ari.


text:
[13] Oneng ala ngang kabaldugan kanaku iti kabang akakit ke ing Judiong i Mordecai a makalukluk king patyu ning palasyu.


text:
[14] Kanita nganang Zeres a asawa na at ding kakaluguran na, Obat e ka pagawang pibitayan a pitung pulu't limang talampakan king katas? At bukas abak, aduan mu king ari ing ibitin ya batal karin i Mordecai. Kaybat, masaya kang pakiabayan me ing ari king pamangan a sidia ning reyna. Metula ya i Haman kaniting munikala, inya pepagawa ne ing pibitayan.


text:
[1] King benging ita, e ne pepatudtud ning Ginu i Aring Asueru, inya pepakua ne king kalihim na ing librung talaan king istoria ning kayarian at binasa ne para king ari.


text:
[2] Mebasa keting talaan nung makananu nang atuklasan Mordecai ing tangka ding aduang lalaking kapun a guardia ban paten de ing ari.


text:
[3] Nganang kinutang Aring Asueru, Nanung ablas o parangal ing miyabie kang Mordecai tungkul kaniting mayap a depat na kanaku? Ngarang mekibat ding talasuyu na, Ala pu!


text:
[4] Kabang mangutang ya ing ari tungkul king depat nang mayap Mordecai, linub ya king patyu ning palasyu i Haman. Dinatang ya karin i Haman ban aduan king ari king ibitin ya batal i Mordecai king pibitayan a makasadia na. Kitang ning ari, Ninu itang atyu king patyu?


text:
[6] Linapit ya i Haman at ngana ning ari, Haman, nanu ing sukat kung daptan king taung buri kung parangalan? Ngana king lub nang Haman, Ninu mo ing parangalan na ning ari nung aliwa aku?


text:
[9] Ibie ing imalan at ing kabayu king metung karing kekayung magaling a pamuntuk ban ipasulud na ing imalan king taung buri yung parangalan. Kaybat isake ne king kabayu at ilibut king plasa ning siudad kabang kukulisak na ing anti kaniti: Oyni ing lalaking buri nang parangalan mitmung tula ning ari!


text:
[10] Kanita ngana ning ari kang Haman, Nung makanyan, malagua ka, kuanan me itang imalan ku at itang kabayu. Ing sablang sinabi mu ya ing daptan mu kang Mordecai, ing Judiong makalukluk king patyu ning palasyu. Ala ka sanang lalaktawan king sinabi mu.


text:
[11] Inya kinua neng Haman ing metung karing imalan ning ari at ing kabayu. Sinulud na kang Mordecai ing imalan at seke ne king kabayu; linibut ne king mabilug a siudad kabang kukulisak na, Oyni ing lalaking buri nang parangalan mitmung tula ning ari!


text:
[12] Kaybat na nita, mibalik ya i Mordecai karin king patyu ning palasyu. Memalagua ne mang minuli keta karela i Haman; malungkut ya at tatakpan ne ing lupa na uli na ning mengapakarine ya.


text:
[13] Kinwentu na kang Zeres a asawa na at karing kakaluguran na ing sablang milyari. At nganang Zeres at ding kakaluguran na, Haman, malapit nang milako ing upaya mu at miyabie na kang Mordecai. Judio ya. E me malyaring sambutan uling atyu kang Mordecai ing mabie Dios.


text:
[14] Kabang mipapagsalita la pa, dinatang la ding lalaking kapun a tubud na ning ari, at tiki re i Haman king pamangan a sidia nang Ester.


text:
[2] Pasibayu, king kaduang aldong ita, kabang miminum lang alak, nganang kinutang ning ari kang Ester, Nanu ing buri mu, Reyna Ester? Sabian mu at ibie ku keka agyang ing kapitna ning kayarian ku.


text:
[3] Pekibat nang Reyna Ester, Nung tune ping apapaligaya da kayu at nung burian yu, O Makamal a Ari, e yu sa paintulut ing paten da ku at ding kalahi ku.


text:
[4] Mepisali ku at ding kabalen ku ban pamaten at lubus gisanan a lahi; kinua da na naman ing pibandian mi. E na ku sana bubulad nung pisali da kami mu ban gawan ipus, at e da na kayu inabala pa, uling agyu ming pibatan ing kasakitan. E ya sukat meging kayabe yu ing kalaban mi king kekong konseho.


text:
[6] Pekibat nang Ester, Ing kalaban mi ya ining Haman a ini a e mayap! Ginalgal ya king takut i Haman king arapan na ning ari at ning reyna.


text:
[7] Tinalakad ya ing ari at likuan na ing pamangan at minta ya king hardin ning palasyu. Melakuan ya i Haman ban ipakisabi neng mayap ing bie na kang Reyna Ester uling anti na nang akakit ing parusan neng mabayat ning ari.


text:
[8] Inyang mibalik ya karin ing ari, ikit neng makasakab i Haman king luklukan nung nu ya makasandal ing reyna. Uli na niti, nganang migsalitang masikan ning ari, Pati pala ing reynang asawa ku buri meng salbahian king mismung bale ku! Inyang dimdam nang Haman iti meko yang malungkut.


text:
[9] Kanita nganang Bogatan, ing metung karing lalaking kapun a talasuyu ning ari, E mu pu ita ing depat nang Haman; pepagawa ya pa pung pibitayan king bale na a pitung pulu't limang talampakan katas para kang Mordecai a migligtas kekayu!


text:
[10] Karin ye bitayan! nganang minutus ning ari. Inya binite re i Haman ketang pibitayan a pepagawa na para kang Mordecai. Kaybat na nita, milako ne mua ing ari.


text:
[1] King aldo mu ring ita, binie nang Aring Asueru kang Reyna Ester ing sablang pibandian nang Haman, ing kalaban da ring Judio. At milapit ne man king ari i Mordecai uling sinabi nang Ester king kamaganak ne.


text:
[2] Likas ne ning ari ing singsing nang panatak a kinua nang pasibayu kang Haman, at binie ne iti kang Mordecai. At tilduan neng Ester i Mordecai bilang katiwala king pibandian a likuan nang Haman.


text:
[3] Pasibayu yang linapit i Ester kang Aring Asueru; migsakab ya arap na at menigapu king ari king gawa ya sanang paralan ban e mibalaus ing tingka nang Haman a paten la ngan ding Judio.


text:
[5] at ngana, Nung burian na ning ari, at nung makaligaya ku kekayu, ipakisabi kung mayap king gawa kayung metung a kautusan ban pawalan yang bisa ing kautusan a pepasari nang Haman a paten la ding heganaganang Judiong manuknangan karing probinsiang sakup yu.


text:
[6] E ku malyaring apibatang akit ing kamatayan da ring kabalen ku. Ala nang ulaga ing bie ku, nung masira ya ing bansa ku.


text:
[7] Kanita nganang Aring Asueru kang Ester, Binie ku na keka ing pibandian nang Haman at pepabite ke uling buri na lang paten ding Judio. Ngeni, nung atin ka pang kailangan


text:
[8] malyari kang gawang sulat karing Judio at isulat mu ing nanumang buri mu king lagyu ku. Kaybat pirman ke at tatakan king singsing ku. E malyaring milako bisa ing nanumang utus a pinirman ku at tetakan ku.


text:
[9] Kanitang kaduang pulu't atlu nang aldo ning mumunang bulan, ing Nisan, meyaus la ding kalihim ning ari at midikta ya karela ing metung a sulat para karing gobernador at talapamahala karing dinalan aduang pulu't pitung probinsia, magumpisa king India angga king Etiopia. Sinulat da la karing salita ra deting probinsia.


text:
[10] Megawa la deting sulat king lagyu nang Aring Asueru at mitatakan ya king singsing a panatak na ning ari. Kaybat, inatad da la king kapamilatan da ring lalaking makasake karing kabayung mabilis.


text:
[11] King kapamilatan da reting sulat, paintulutan na la ning ari ding Judio king balang lugal ing mitipun la ban idipensa ing sarili da at ing pamilya ra laban king ninumang lumusub karela. Malyari lang lumaban at makamate karing manyira karela o maniamsam king pibandian da.


text:
[12] Daptan da iti king mabilug nang kayarian Aring Asueru, king kalabing atlung aldo ning Adar, ing kalabing aduang bulan.


text:
[1] Iti ya ing sasabian na ning kopia ning sulat ning ari: Aku i Asueru, ing Mayupayang Ari, pagmananuan da kayu ngan, ikayung sablang gobernador karing dinalan aduang pulu't pitung probinsia magumpisa king India angga king Etiopia. Pagmananuan ku la naman ding sablang tapat a taung kakung sasakupan.


text:
[2] Dakal la deng taung manabusu neng midinan lang dangalan at uli na ning labis-labis a kalam a miyabie karela.


text:
[3] E mu ing abusuan da la ring memalen kung sasakupan da nune buri de pang pakisiran itang minie karelang dangalan.


text:
[4] E la biasang pasalamat o kilalang utang a lub. Isipan da king aligtasan da ing kayatulan ning Dios a milalablab a mua keng e mayap at manakit king sabla. King kapalaluan da makiramdam la king e tutung pamamuri da ring taung alang beluan at alang kayapan.


text:
[5] Maralas munamang mayayakit king detang malapit kareting manimunang mipagkatiwalan upaya king ayayagkat da la king e ustu. Uli na ning tiwala la kareting malapit karela, mirarame la king pamakamate karing taung alang kasalanan at aliwa pang krimen a agyang pang sisian da ing merapat ala na mu ring malyari.


text:
[6] King kapamilatan na ning kalaraman at kapamiraitnan da ring kakaluguran ning mamuntukan magsamantala la reting tauan na king ganaka na.


text:
[7] Antimo ing mitala na e mu milyari king milabas a panaun ing anti kaniting pamagsamantala king upaya, mapapalyari angga man ngeni uli da ring karumaldumal a bage a pamaniaptan da kekayu deting e mayap a manungkulan ngening kasalukuyan.


text:
[8] Pagkapilitan kung manatili yang matatag at payapa ing kayarian king daratang a panaun para karing sablang tau.


text:
[9] Alilan ku la ding aliwang patakaran at atulan kung alang pamangabiran ing nanumang pisasabian a pakiarapan ku.


text:
[10] Bilang alimbawa, lawan ing depat nang Haman a tau Macedonia at anak nang Hamedata. Metung yang dayuan at alang bitasang dayang Persiano. Ala yang pasalamat o utang a lub king depat kung mayap keya. Makanyan man tinggap ke


text:
[11] at pekinabangnan na ing pepakit kung malasakit at lugud karing sablang tau. King kamatutuanan, ya ing mipamansagan Ibpa ning kayarian at tinanggap yang e mu nanung dangalan a e na tinggap ning ninuman subali mu aku, ing ari.


text:
[12] Oneng e pa makagyu ita kang Haman, pignasan na kung paten at samsaman ing kayarian ban ya ing mag-ari.


text:
[13] King katosuan na at kapamiraitnan migkapilit yang papate ne i Mordecai, ing metung karing tapat kung tauan a king misan a panaun ya ing migligtas kaku king kamatayan. Pigtangkan nia naman paten i Reyna Ester, ing alang kasalanan at pakamalan kung asawa, at pati na ding sablang Judio.


text:
[14] King kapamilatan da reting paralan pignasan na ing mawala la ding tauan ming talapaglualu at milipat ya ing kayarian ning Persia karing tau Macedonia.


text:
[15] Oneng ikit ku king e la pala marok a tau ding Judiong binintanganan nang Haman at pagnasan paten. Makatuliran la ding sablang kautusan a tutukian da.


text:
[16] Ing sasamban da ya ing Dios a mabie, ing Dios a maula at mamalale king mitmung kaayusan king kekatamung kayarian manibat na kanitang panaun da ring makatua tamu at angga na ngeni.


text:
[17] Uli na niti, iyutus ku kekayu king e yu sana gagawan itang sasabian na ning sulat a peparala na kekayung Haman.


text:
[18] Iting lalaking iti ing makipasari kaniting kaguluan, inya pepabite ku ne karin king pasbul dalan ning Susa at ing mabilug nang pamilya. Ing Dios a mag-ari king sabla ya ing memalaguang minie king parusa a mangaintulid kang Haman.


text:
[19] Iyutus ku naman kekayu ing ipastil yu la ding kopia keting utus ku karing lugal a pititipunan ban abalu re ding sabla. E yu la pakialaman ding Judio king pamibiebie ra a makayagpang king karelang kaugalian.


text:
[20] Ibie yu karela ing sablang saup a agyu yu ban adipensa ra ing bie ra laban kareng kalaban a lumusub karela keng kalabing atlung aldo ning bulan ning Adar, ing kalabing aduang bulan, ing petsang mitakda king pangapuksa ding Judio.


text:
[21] Ing Dios a ari ning sabla, gewa ne iting aldo ning pamakamate ban maging aldo ne ning tula para karing taung pinili na.


text:
[23] Ipaganaka na niti kekatamu at karing kasangga tamu ngeni at king daratang a panaun ing pamaningat ning Dios king kayarian tamu, at maging babala ya karetang magtangkang e mayap kekatamu king sintangan na la ning Dios.


text:
[24] Takman na ing bigsikan ku ning isanu mang probinsia o siudad a e mamintu kareting utus ku. Paten ke king kapamilatan ning gera at ipatag king gabun king kapamilatan ning silab. Ala na kanitang munta karin metung man at pangilagan de ring ayup ampon animal king sablang panaun.


text:
[13] Mipastil kayung kopia niting utus ku king balang lugal ning kayarian ban abalu de ring sabla, at ban makapagsadia la ding Judio para king aldong ita laban karing kalaban da.


text:
[14] Memalagua lang sinake karing kabayung mabilis ding talapanatad sulat ban tuparan ing utus ning ari. Mipastil ya naman iting utus king siudad ning Susa.


text:
[15] Meko ya i Mordecai king palasyu; makapiblas yang imalan ari, makaturban yang mapinung purpurang linen, at ating koronang gintu king buntuk na. Migbiba la ding memalen na ning Susa inyang ikit de,


text:
[17] Migpiesta la king tula ra nu mang lugal a miras ya ing utus ning ari. At dakal la ding paganung pepasirkunsisyun at migbansag Judio uli na ning takut da ngeni karing Judio.


text:
[1] Miras ing kalabing atlung aldo ning bulan ning Adar, ing aldo nung kapilan ya mipatupad ing utus ning ari, ban ding kalaban paten da la ring heganaganang Judio.


text:
[2] Oneng kabaligtaran ing malyari, uling ding kalaban ding Judio ilang megisan mete. Nu man karin tatakut la ding tau karing Judio at alang maniambut karela.


text:
[3] Sinaup la pa karela ding gobernador at ding aliwa pang pamuntuk ning balang probinsia uli na ning takut da kang Mordecai.


text:
[4-10] Tinanggap lang utus king ari king sukat deng galangan king mabilug a kayarian ing lagyu nang Mordecai. King siudad mismu lima lang dalan a tau ding apate da ring Judio; kayabe la kareti di Farsanestain, Delfon, Fasga, Faradata, Barea, Sarbaka, Marmasima, Aroufaeus, Arsaeus, at i Zaboutaeus, ding apulung anak nang Haman a anak nang Hamedata a Bugaeno, ing kalaban da ring Judio.


text:
[12] Kanita ngana ning ari kang Ester, Limang dalan a katau la pala ding mete king Susa. Nanu kaya ing milyari karing aliwang probinsia? Nanu pa ing buri mu? Sabian mu at ibie ku keka.


text:
[13] Nganang mekibat Ester, Paintulutan yu la sana ding Judio king Susa ing daptan dang pasibayu bukas itang mepaintulut a depat da ngening aldong iti. At ibitin la ding bangke da ring apulung anak nang Haman king pititipunan da ring tau.


text:
[14] Mebisa ya ing ari, inya inutus na king ibitin da la ring bangke da ring apulung anak nang Haman king pititipunan da ring tau.


text:
[15] King kalabing apat nang aldo ning bulan ning Adar, mitipun lang pasibayu ding Judio ning siudad ning Susa, at atlu lang dalan a kalaban ding apate ra. E da teginan ing nanumang pibandian da ring kalaban.


text:
[16] Mitipun-tipun la naman ding aliwang Judio karing miyayaliwang lugal na ning kayarian at iningat da ing bie ra. Asupil da la ring kalaban da at mekapate lang labing limang libu katau. Oneng e ra teginan ing pibandian da. Milyari iti king kalabing atlung aldo na ning bulan ning Adar.


text:
[17] Migpaynawa la kanitang kalabing apat a aldo uling ala nang pamakamate; inya masaya lang migpiesta.


text:
[18] Oneng mitipun la ding Judiong manuknangan king Susa king kalabing atlung aldo, at king kalabing apat a aldo ban arapan la ding kalaban, oneng masaya lang migpiesta king kalabing limang aldo.


text:
[19] Iti ing sangkan nung inya pagselebran de ring Judiong manuknangan karing baryu ing kalabing apat nang aldo ning bulan ning Adar bilang kapiestan da, at panaun ne ning pamamie regalung pamangan king metung at metung. Oneng karetang Judiong manuknangan karing siudad ing kalabing lima nang aldo ning bulan ning Adar ya ing aldo ning kapiestan at panaun ning pamamie regalung pamangan king metung at metung.


text:
[20] Sinulat na ngan Mordecai king metung a libru ing sablang milyari at peparala ne iting libru karing sablang Judiong manuknangan king kayarian nang Aring Asueru, malapit la man o marayu.


text:
[21] Penabilinan na la king pangilinan de ing kalabing apat at kalabing limang aldo na ning bulan ning Adar,


text:
[22] uling kareting aldong deti da la simbut ding kalaban da; aldo lang masaya lugal king aldo lang malungkut. Sinabi na karela ing magpiesta la at magsaya kilub da reting aldo, at mamie lang regalung pamangan karing kakaluguran da at karing kalulu.


text:
[24-25] Nung makananung i Haman a anak nang Hamedata a Bugaeno, mekilaban ya karela; nung makananu yang ginawang bagutan ban pilinan ya ing aldo a paten la ngan ding Judio; nung makananu yang minta king ari ban magmungkahing ibite ya i Mordecai; at nung makananung ing sablang e mayap a tingka na para karing Judio migbalandra king sarili na at ya ing mebite at ding anak nang lalaki.


text:
[26] Iti ing sangkan nung inya deting aldo kapiestan inaus da lang Purim, ngana wari, bagutan. At uli da ring sulat nang Mordecai at ning sablang milyari karela ngan,


text:
[27] inari da king lub da at tikda para karela at karing maging lahi ra at ding makianib karela king pagselebran da lang alang kapilisian deting aduang aldo balang banua, agpang king sinulat nang panabilin Mordecai.


text:
[28] Mepikayari king ing balang pamilyang Judio king daratang a panaun at nu mang probinsia o siudad king sukat da lang tandanan at pagselebran deting aduang aldo na ning Purim king kapilan pa man.


text:
[29] At i Reyna Ester a anak nang Aminadab at i Mordecai a Judio sinulat da ing sablang depat da at petibayan da ing tungkul king Purim.


text:
[30-31] Ila ding tinanggap pakibatan tungkul kaniting kalutasan at teya ra ing bie ra kaniting piestang pagselebran.


text:
[32] Tikda neng Ester iting kapiestan ning Purim ban pagselebran king kapilan pa man king kapamilatan ning upaya ning panga-reyna na.


text:
[1] Sapilitan na lang pepamayaran buis ning Aring Asueru ding taung sakup na pati na ding atyu karing marayung pulu.


text:
[2] Ing kayupayan na at ing sablang depat nang mayap pati na ing parangal at pangatas na katungkulan Mordecai, misulat ngan king Librung Istoria da ring Ari ning Media at Persia.


text:
[3] Pangadua ya king kayupayan i Mordecai a Judio king Aring Asueru. Metung yang taung kagalang-galang at katanggap-tanggap karing kalupa nang Judio, uling pigmalasakitan na ing ikakayap da at ikasaplala da ring sabla nang kalahi.


text:
[3] Meging ilug ya ing batis at sinlag ya ing aldo. Ing ilug ya i Ester a ayasawa na ning ari at meging reyna na.


text:
[6] Ing metung a bansa ya ing bansa kung Israel. Minaus ya king Dios ning Israel ban iligtas ne, at linigtas ne ning Ginu king kapahamakan king kapamilatan da ring milagru a e pa bitasang meganap karing aliwang bansa.


text:
[7] Milyari iti uling e parehu ing tikda nang kapalaran ning Dios para king balen na at karing aliwang bansa.


text:
[10] Inya manibat ngeni, balang kalabing apat at kalabing limang aldo ning bulan ning Adar, mitipun la arapan ning Dios at pagselebran da lang mitmung tula deting aldo. Isundu ra iting pamagselebra balang banua at king kapilan pa man. Iting mesabing sulat tungkul king Piesta ning Purim darala neng Dositeus a sasabing metung ya karing paring Levita. Dela ne iti kanitang kapat nang banua ning pamag-ari nang Tolomeo at Cleopatra. Kayabe ne ing anak nang i Tolomeo, at patutuan da king tune ya ing sulat a ita. Agpang karela, ing miglikas king sulat ya i Lisimakus a anak nang Tolomeo; miembru ya king aguman da ring Judio king Jerusalem.


text:
Ikong pamuntuk ning yatu, luguran yu sa ing hustisia. Ibili ye king isip yu ing Ginu at pagkapilitan yeng panintunan king mitmung katapatan.


text:
Oneng mikawani la king Dios detang ating marinat a isip, at mangmang ka pin nung subukan me, at mangapakarine ka mu.


text:
E ya lungub ing Kabiasnan king taung ating e mayap a kapagnasan, at e ya manuknangan kapilan man king taung ipus ning kasalanan.


text:
Dumayu ya king mapamirait iting banal a espiritung talaturu; e ya magdatun king taung ating marinat a isip at labanan na ing alang hustisia.


text:
Metung yang espiritu ing Kabiasnan a mitalaga para king ikakayap da ring tau, oneng e ne patawaran ing ninumang magsalitang kalapastanganan king Dios, uling balu na ning Dios ing kekatamung panamdaman at isipan, at daramdaman na ing balang amanung kekatamung sasabian.


text:
Anti na ning atyu ing espiritu ning Ginu king mabilug a yatu at atyu king gamat na ing sablang bage, balu na ing balang amanung sasabian da ring tau.


text:
Masiasat ing nanumang pamalak da ring taung alang Dios a katawan; miras la king Ginu ding amanu ra, at kaybat miyatulan lang kaparusan uli na ning dapat dang e mayap.


text:
E na paintulut ning Dios ing ating lumaban king Dios; at anti na ning daramdaman na ing sabla, e mu asalikut king Dios ing kekang pamanialangsang at pamagreklamu.


text:
Inya e ka magreklamu uling alang mayap ibie ita; pangilagan ing nanumang paginakit. Siguradung mabalu ing nanumang sasabian mung lihim at ing pamaglaram ya ing makasira keka.


text:
E mu sana panintunan ing sarili mung kamatayan king kapamilatan na ning e ustung pamibiebie o ning e mayap a dapat.


text:
Lelang na ing sabla-sabla ban manatili kapilan man, at mayap at masanting ing sablang lelang na. Alang lasun a makamate king lelang na. E ya mag-ari keti king yatu ing kamatayan


text:
Ding taung e mayap ilang makipasari king kamatayan uli na ning e mayap a sinabi ra at depat. Ila mismu ding mignasang mekipagkalaguyo king kamatayan. Ila mismu ding mekipagkaluguran king kamatayan. Uli na niti, mangaintulid karela ing kamatayan.


text:
Magkamali la deng taung e mayap neng sasabian da king sarili da: Makuyad mu ing bie mi at mitmu yang kaguluan, at e mu apangilagan ing paniatang ning kawakasan ning tau. Ala pang mete a migbalik mabie ibat king kutkutan na.


text:
Mipaintagun mu ing mibait tamu at kaybat na nita lumbug tamung balamu e tamu bitasang linto. Mengari mung asuk ing pangisnawa tamu at ing pamisip tamu anti ya mu king tilamsik ning titibuk tamung pusu.


text:
At potang tuknang neng titibuk, muli ne kanita king gabun ing katawan tamu at miyabe king angin ing pangisnawa tamu.


text:
King katataulian, makalinguan la ding lagyu tamu; ala nang makaganaka pa karing depat tamu. Mawala anti ing lalabas a biga ing bie tamu, at lumbug anti ing ulap king pali ning aldo.


text:
Anti ya king lalabas a anino ing bie tamu at alang makapigil king oras ning kekatamung kamatayan. Mitakda na iti at ala nang makapagbalik pa.


text:
Ngara pa ding taung e mayap: Uli na niti, tara magpakasawa tamu king sablang mayap a bage at mibiebie keti king yatu antimo kanitang kayanakan tamu.


text:
Minum tamu king mal diling alak at gamitan ing mal diling pabanglu, at samantalanan la ding bulaklak king panaun ning karelang pamaniampaga.


text:
Tara, miyabe-abe tamu king pamagsaya at king balang lugal milakuan tamung bakas ning tula tamu, uling mangaintulid iti kekatamu at makanyan ing bie.


text:
Gipitan ta la ding pakakalulu agyang matulid la pamibiebie. Samantalanan ta la ding babaing mebalu at e ta la sukat gagalangan ding makatua.


text:
Sabatan ta la deng taung matulid uling sagabal la mu kekatamu. Laban la king sablang daraptan tamu; sasabian da king lalabag tamu karing Kautusan at karing kaugalian tamu.


text:
Mababa ing lawe da kekatamu at anti tamung dinat a pangilagan da. Pagmaragul dang sasabian king ing Dios ya ing karelang Ibpa, at sasabian da pa king ligaya ing kamtan ding makatuliran paniatang ning kawakasan.


text:
Makanyan lang mipagsalita deng taung e mayap, mu pin magkamali la. Mabubulag la king dapat dang e ustu.


text:
E da la balu ding malalam nang lihim ning Dios; e da la aisip ding galal ning kabanalan at ning bie alang kapintasan.


text:
Inyang lelangan na katamu ning Dios e na kapagnasan ing mate tamu; lelang na katamung kalupa nang alang kamatayan.


text:
Ing diria ning diablo ya ing makipasari king paniatang ning kamatayan king yatu, at detang maka-diablo ila ding mate.


text:
Bala da reng mangmang king mete la deng taung matulid at king ing kamatayan da metung yang kapahamakan.


text:
Wa, lakuan da katamu, oneng iti e kapahamakan. King kamatutuanan atyu la king kapayapan ding taung matulid.


text:
Mapalyaring magdusa la king akakit da ring tau, oneng atin lang matibe kapanayan king bie alang angga.


text:
At kaybat ning makuyad dang kasakitan, tanggap lang maragul a kaligayan uling mesubuk la king Dios at meyakit lang tapat.


text:
Potang datang ne ing Dios ban dinan lang galal ding taung matulid sunlag lang maslag anti ding batuin neng benging madalumdum.


text:
Ila ding manimuna karing bansa at karing tau, at ing Ginu ya ing karelang maging Ari king kapilan pa man.


text:
Kamtan da ring manalig king Ginu ing tune beluan tungkul karing paralan na. Detang menatiling tapat mibiebie lang kayabe na king lugud uling maganaka ya at malunusan karing pinili na.


text:
Oneng tanggap lang parusa ding taung e mayap, ing parusang karapatdapat uli na ning e ustung kaisipan at uling linaban la king Ginu at e ra ginalang ing hustisia.


text:
Makalunus ing kararasan na ning taung alang pansin king kabiasnan at king pamagaral. Ala yang asahan; alang ulaga ing dapat na at ala yang arapat nanumang makabaldugan.


text:
Mibili la king sumpa ding maging lahi na. Mapalad ya ing babaing e bitasang mikayanak, nung e ya mikasala king pamakipangatawan king e na asawa. Tanggap yang galal king Dios paniatang ning Aldo ning Pamanukum.


text:
Mapalad ya naman ing lalaking kapun a e linabag king Kautusan at e misinup paginakit laban king Ginu. Tanggap yang galal uli na ning katapatan na. Midinan yang makapasubaling galal a maygit karetang mikayanak. Mirinan yang lugal king Templo ning Ginu king banua.


text:
Ing matulid a dapat kalupa ne ing tanaman a dakal a bungang maniaman. Ing kabiasnan kalupa ne ing uyat a mabie at parating manyuli.


text:
Oneng e la maglambat ding anak a bunga na ning pamakipangatawan o ning bawal a pamisiping; agad lang mate.


text:
Mas mayap ing e mikayanak oneng menatiling malinis a pamibiebie uling e makalinguan iti kapilan man. Kilalanan na ning Dios at ning tau ing kalinisan.


text:
Ing malinis a pamibiebie babie yang mayap a alimbawa karing tau. Panintunan da, nung alayu iti. Ya ing mal diling galal a malyaring apakirasan na ning tau at manatili yang maulaga king kapilan pa man. Ing malinis a pamibiebie ya ing mayap diling pibandian a abandi ning tau.


text:
Agyang pang dakal la ding anak a bunga na ning pamakipangatawan, ala la mu ring ulaga uling anak la king kilual. E la mipaindatun at e la manatili.


text:
Anti la karing tanaman a mababo uyat. Agad lang tumubu oneng e la magluat uling agad lang mibubual potang mitiupan lang angin.


text:
Potang datang na ing Aldo ning Pamanukum deting anak a bunga na ning pamakipangatawan magtestigu lang laban karing kasalanan da ring pengari da.


text:
Kanitang misan a panaun ating metung a taung mibiebie kalugud-lugud king Dios at kaluguran ne ning Dios. Enoc ing lagyu na. Kabang mabibie ya libutad da ring taung makasalanan, kinua na ne ning Dios


text:
Balu tamu king bubulagan na la ning e mayap ding tau ban e ra akit ing katutuan at ing kayapan. Malilinlang la deng taung alang malit neng ing karelang isipan ya ing sarili dang kapagnasan.


text:
King makuyad mung panaun ikua nang kimtan Enoc ing kabanalan a e ra disan ding dakal agyang makaba ing bie ra.


text:
Metula ya ing Dios kang Enoc, inya memalagua neng leko keting e mayap a yatu. Balu ding tau ing paglako na, oneng iti e ra aintindian ni mekapagaral kaniting mepalyari


text:
Agyang pang mete na la at ala ding taung matulid, pamakarinayan da la pa mu rin ding taung likuan dang mabibie king e ustung paralan. King ketuan da ring taung e mayap mangapakarine la karing kayanakan a miras king pangasakdal.


text:
Mapalyaring akit da ring taung e mayap ing kamatayan da ring biasa, oneng e ra aintindian king iti paralan na ning Ginu ban maingat la.


text:
Wa, kaylian da ing kamatayan na ning taung biasa, oneng e lumuat ila ding kailian na ning Ginu. E la miparangalan potang mate la. Masumami la at mainsultu king kapilan pa man libutad da ring mete.


text:
Iyugse na la ning Ginu king gabun at mapipi la. Mangari la karing bale a meugun a pundasyun; mibagsak la at malasak. Misakitan la at makalinguan karing tau.


text:
Mitakutan la king Aldo ning Pamanukum uling tunggal-tunggal lang mabilang ding kasalanan da. Ing depat dang pamanialangsang king kautusan ya ing mangondena karela.


text:
King aldong ita, talakad yang alang takut ing taung matulid arapan da ring menalipusta king bie na at pepayalang ulaga karing dapat na.


text:
Mangapamulala la at galgal king takut kabud akit de uling e ra abut isipan ing miligtas ya ing taung matulid.


text:
Sisian da kanita ing depat da; sabian da king metung at metung kabang sasaingsing la at singap-singap a pangisnawa:


text:
Iti ya ing taung gewa tamung pikaylian. Bala tamu ing sira ya buntuk; itamu pala ing sira buntuk! Bala tamu kamulangan ing ikit tamung bie na at e ta ya perangalan inyang mete ya.


text:
Itamu ing linisia king dalan ning katutuan. E tamu mibiebie king aslag ning katuliran; e tamu bitasang miyaslagan king sala na.


text:
Mas buri ta pa ing durut-durutan ta la ding mapaling disyerto kesa king dalanan ya ing dalan a tiru ning Ginu. Inya naman miras tamu king panganib at king kasiran.


text:
Iti ing meging bunga na ning kekatamung kapalaluan at pati na ing pagmaragul tamung pibandian a alang binungang mayap para kekatamu.


text:
Susulapo ya king banua ing ayup, oneng ala kang akit a bakas na king delanan na. Susulapo yang mabilis king kapamilatan da ring pakpak nang babagse king angin, oneng ala yang lalakuan a bakas na king pamanyulapo na.


text:
Potang ibugnus ya ing paslu king pana at mikawani ing angin a dalanan na papunta king pupuntirya na, ala ka munamang akit a bakas na king delanan na.


text:
Makanyan munaman ing mapapalyari kekatamu. Mibait tamu at kaybat mate tamu. Ala tamung nanumang likuan a bakas ning kayapan. Ing kekatamung e ustung depat ya ing sinira kekatamu.


text:
Mengari ya ing kapanayan da ring taung e mayap king are a simbulat na ning bagyu o king bula ning danum a sepulan na ning alun o ning asuk a tatange na ning angin. Anti ya wari king taung dinalo metung mung aldo at kaybat meko ne.


text:
Oneng ding taung matulid mie la king kapilan pa man. Dinan na lang galal ning Ginu; ingatan na la ning Kakataskatasan.


text:
Lusuban na la ding kalaban na angga king magisan la ngan at gamitan ne ing meto lelangan bilang sandata na ban parusan na la ding kalaban na.


text:
Itais na ing mua na ban gamitan anting tabak at pakiabayan ne ning puersa ning naturalesa ban labanan la ding mangmang a sasalangsang.


text:
Dugpa la ding mataram a kildap king pupuntiryan na, anti waring ing Ginu gewa neng pana ing makapal a biga at bubugnus na lang paslu na.


text:
Pauran yang mangaragul a tipak a yelu karing kalaban na, sapulan na la ning masikan nang alun ning dagat, at panyud na la ning maragul a albug.


text:
Ibalugse na la ning masikan a angin at mikalat lang anti ing are. Ing kaguluan ya ing sumira king yatu at mibagsak la ding kapamahalan uli na ning dapat dang e mayap.


text:
Ikong sablang ari makiramdam kayu at paki-intindian iti; ikong sablang manimuna ning yatu, pakiramdaman yu ing sasabian ku.


text:
Ibat king Ginu ing kekong upaya; binie na ning Kakataskatasan ing kekong pamag-ari. Ya ing sumuri king kekong dapat at sumiasat king kekong pilubluban.


text:
Manungkulan kayu king uli na ning Dios at ning kayarian na. At nung ing kekayung pamanungkulan e makatuliran, nung e yu patupad ing kautusan, nung e kayu mibiebie agpang king kaburian ning Dios,


text:
kanita bigla yang datang at parusan na kayung alang kapara. Makatalaga ing mabagsik a kayatulan karetang tatalan upaya.


text:
Mapalyaring lunusan na la at patawaran ding taung karaniwan, oneng maging mabayat ing parusa da ring tatalan upaya.


text:
Uling e ya tatakut kenu man ing Ginu ding sabla, nu ya man iti karangal. Ya mismu ing maki kaburian, maging malati la o maragul a kabilian, paraparehu ing lawe na karela.


text:
Banal la deting bage at nung gamitan yu la king paralan a banal, maging banal kayu. Nung abalu yu la deting aral, malyari yung adipensa ing sarili yu king Aldo ning Pamanukum.


text:
uling panintunan na la detang karapatdapat, at akit na ka nu ka man karin. Maganaka ya at akayabe me king nanumang kekang isipan.


text:
Ing pamagumpisa na ning Kabiasnan ya ing tune kapagnasan a bisa kang mabiasa. Ing pamagnasa king Kabiasnan pamaglugud na king kabiasnan.


text:
Ing pamaglugud king Kabiasnan ya ing pamamintu karing kautusan; ing pamamintu karing kautusan na ya ing kasiguraduan king bie alang kapupusan.


text:
Uli na niti, ikong mamahala karing bansa, nung paulagan yu lang tronu yu at setro, galangan yu ing Kabiasnan ban mag-ari kayung alang angga.


text:
Sabian ku kekayu nung nanu ing Kabiasnan at nung makananu yang linto. Ala kung isalikut kekayu. Panuyatan ku ing pegumpisan na at iladlad ku karing sabla ing beluan. Ala kung lakton a dake ning katutuan.


text:
Atyu king keraklan da ring taung biasa ing dalan ning pangaligtas ning yatu, at ing biasang ari ya ing munie kapanatagan karing sasakupan na.


text:
Atin kung kamatayan anti ding aliwang tau. Ibat ku king minunang tau a megawa king gabun. Midinan kung laman king atian nang ima ku.


text:
Ibat ku king bini nang tata ku a mitanam king ebun nang ima ku king uli na ning malugud dang pamisiping. Kilub ding siam a bulan meubug ya ing katawan ku king uli na ning daya nang ima ku.


text:
Inyang mibait ku, mengisnawa ku naman king angin a pangisnawanan da ring tau. Kinera da ku king gabun a tatalpakan da at ing minunang meramdam kanaku ya naman ing kiak da ring sablang anak a mibabait.


text:
Metung ya mung dalan ing dalanan ding tau king paniatang da at metung ya naman potang mako la keting yatu.


text:
Uling balu ku king tau ku mu, menalangin ku at midinan kung beluan. Dinatang ya kanaku ing espiritu ning Kabiasnan.


text:
Maygit ya king isanu mang mal a alahas; pati ing sablang gintu keti king mabilug a yatu mengari mung kasakmal a balas at ing pilak antimong pila.


text:
Pakamalan keng maygit king masikan a pamikakatawan ampon sintingan. Maslag ya at e ya bitasang kukupas at mas buri ke king isanu mang sala.


text:
Inyang datang kanaku ing Kabiasnan, dinatang munaman kanaku ing sablang mayap a bage. Ya ing minie king alang kaparang pibandian.


text:
Masaya ku uling binie na ngan iti kanaku ning Kabiasnan. E ku kapilan man asahan king ing Kabiasnan ya pala ing panibatan na niti ngan.


text:
Taimtim keng buring abalu ing Kabiasnan. Ngeni matula keng idake karing aliwa ing abalu ku king Kabiasnan.


text:
Alang makagisan king pibandian ning Kabiasnan. Gamitan yu iting pibandian ning Kabiasnan at maging kakaluguran na kayu ning Dios. Ikatula na ing mabiasa kayu king tuturu na.


text:
Paintulut na sa ning Dios king ing pamisip ku maging karapatdapat ya king abalu ku king Kabiasnan, at magsalita ku agpang king kaburian na. Ing Dios ya ing patnube ning Kabiasnan at ya ing sasaup karing biasa.


text:
Makapailalam ta ngan king upaya na ning Dios, antimo ing sarili tamu, ding amanu tamu, ing sablang kekatamung beluan ampon kagiwan.


text:
Ya ing minie kanaku king tune beluan tungkul king upaya ning naturalesa, ing sangkap ning sablang makalto at ing kaayusan keti king yatu;


text:
nung makananu mung abalu ing oras mabalu ya king kapamilatan na ning kimut ning aldo at ding miyayaliwang panaun antimo ing kauran at kaleldo;


text:
Abalu ku munaman king Kabiasnan ing kaniwan da ring aliwang mabibie lelangan, ing ugali da reng malyap a animal, ing sikanan na ning angin, ing pamisip ning tau, ding miyayaliwang tanaman, at ing pamanggamit karing yamut da bilang panulu king sakit.


text:
uling ing Kabiasnan, ing miyubug king sabla, ya ing mituru kanaku. Biasa ya at banal ing espiritu na ning Kabiasnan. Bukud yang metung ing kaniwan na, oneng pakilala ya king dakal a paralan. E ya megawa king bage material at malaya yang munta keta at karin. Malino ya, malinis, matatag, at e ya malyaring manyira. Malugud ya king mayap, mataram ya, at e asambut.


text:
Maganaka ya at kakaluguran de ring sablang tau. Apagsandalan ya at siguradu ya at ala yang kabalisan. Mayupaya ya at akakit na ing sabla. Atyu king isanu mang espiritu a biasa at dalise at atataglusan na ing nanumang maselan a bage.


text:
Mayan yang kimut ing Kabiasnan king isanu mang pangimut. At uling dalise ya atataglusan na at alalaganapan ing sablang bage.


text:
Ya ing pangisnawang ibat king upaya ning Dios; ing dalise at maslag a aslag a ibat king Mayupaya. Alang bage marinat a makapanagkat king Kabiasnan.


text:
Ya ing aslag ning alang anggang sala, ing alang mantsang salamin ning dapat ning Dios, at ing larawan na ning kayapan.


text:
Agyang magdili-dili ya, makanyan man agagawa na ing sablang bage. Agyang e ya mibabayu, makanyan man agagawa nang ibayu ing sablang bage. Manibat na kanitang minunang pamagumpisa ning lahi lulub ne karing kaladua da ring banal, at gagawan na la deting kakaluguran at propeta na ning Dios.


text:
Pakamalan ke ing Kabiasnan at migkapilit kung panintunan ke manibat na kanitang kayanakan ku. Pignasan keng anti ing babaing pakasalan ku at pilsintan ku ing lagu na.


text:
Lalung maging maligaya ing marangal nang pangabait king kapamilatan na ning pamakilaguyo na king Dios, ing Ginu ding sabla, ing malugud.


text:
Nung buring akua ing pibandian keting bie, lalu yang pakikuanan ing Kabiasnan a pakimut king sablang bage.


text:
Nung atin mang pakinabang king beluan, lalung maragul ing pakinabang king Kabiasnan a babie itsura king sablang bage.


text:
Nung pakamalan mu ing kayapan e mu sa kakalinguan king ing sablang kayapan bunga na la ning Kabiasnan antimo ing pamamigil king sarili, ing beluan, ing hustisia, at ing tepangan. Ala nang maygit pang maulaga king bie nung aliwa deti.


text:
Bisa kang mika maragul a sibukan king bie? Balu na ning Kabiasnan ing milabas a panaun at balu nang sabian ing daratang pa. Balu nang dinan kabaldugan ing sasabian da ring tau at nung makananu lang lutasan ding problema na ning bie. Balu na la ding milagru a daptan ning Dios at nung nanu ing mapalyari king yatu.


text:
Inya inari ku king lub ku king maging katubale ke ing Kabiasnan, uling balu ku king dinan na kung mayap a payu at pasiknangan a lub king panaun ning problema at kalungkutan.


text:
Ngaku king lub ku, King uli na maging pikabaluan ku king katipunan da ring tau. Galangan da ku ding makatua agyang pang anak ku pa mu.


text:
Potang tahimik ku, panayan da ku ban magsalita, at pota namang magsalita ku, makiramdam la. Agyang pang makaba ing sabian ku makiramdam la mu rin king mitmung kataimtiman.


text:
Mitakutan la kanaku ding taksil a mamuntukan kabud dimdam de ing lagyu ku. Ipakit ku karing kanakung sasakupan king mayap kung ari at mayap a sundalus.


text:
Potang muli na ku keta kekami, makatagpu kung kapaynawan king Kabiasnan uling alang pamisalangsangan o sakit lub neng kayabe ya; pawang tula at kaligayan ing atyu king Kabiasnan.


text:
ganap a tula ing luguran ya, alang kalupang pibandian ing daptan ing parapat na, pamanatul a alang pamangabiran ing pamakiabe king Kabiasnan, at babie karangalan ing makipagsalita kaniti. Inya inari ku king lub ku ing makisanmetung king Kabiasnan anting kakung asawa.


text:
Atin na kung mayap a pangatau agyang inyang anak ku pa. Mapalad ku uling atin kung tinggap a mayap a kaladua o metung a masanting a pamikakatawan uli na ning tagle kung kayapan.


text:
Makanyan man, akilala ku king e ku sa tinggap ing Kabiasnan, nung e ne binie kanaku ning Dios. Balu ku king bukud mung ing Dios ya ing makaibie kanaku king Kabiasnan. Iti metung yang tanda ning beluan. Inya, king mitmung kataimtiman menalangin ku king Ginu at king mabilug kung pusu ngakung mekisabing mayap:


text:
O Dios da ring kakung makatua at malunusan a Ginu, king kapamilatan na ning amanu mu lelangan mu ing sabla-sabla.


text:
King kapamilatan na ning kekang Kabiasnan lelangan me ing tau ban mamahala king sablang kekang lelangan.


text:
Lelang me ban pamahalan ne king kabanalan at king katuliran ing mabilug a yatu, at ban ipatupad ing hustisia king mitmung katapatan.


text:
Ipus mu ku, anak na ku ning ipus mung babaing i ima ku; metung ku mung taung maina at makuyad mu ing bie ku. Ditak mu ing aintindian ku king Kautusan at king hustisia.


text:
Inutus mu kanaku ing gawang metung a Templo king banal mung bunduk, at metung a altar king Jerusalem, ing siudad a pinili mung kekang tuknangan. Iting Templo larawan ne nitang Templong atyu banua a sidia mu manibat na kanitang minunang panaun.


text:
Atyu kayabe mu ing Kabiasnan at balu na ing kekang daraptan. Atyu ya inyang lelangan me ing yatu. Balu na nung nanu itang katanggap-tanggap keka, itang mayap at makayagpang karing utus mu.


text:
Ibat king kekang banua, manibat king kekang maligayang tronu, itubud me ing Kabiasnan ban pakiabayan na ku king kanakung daraptan, at ban ituru na kanaku itang babie tula keka.


text:
Balu na at aintindian ing sablang bage. Patnubayan na ing sablang dapat ku, at ingatan na ku king kapamilatan na ning upaya na.


text:
Kanita ayatulan ku lang alang pamangabiran ding kekang memalen at maging karapatdapat ku king tronu nang tata ku. At maging katanggap-tanggap keka ing sablang dapat ku.


text:
uling ding malalaso ming katawan abitan na keng pababa at iting katawan ming gabun pabayat ya king kaisipan ming mitmung pamalak.


text:
Ala kaming aliwang arapat nune mu ing mamatulus karing bage keti king yatu; magkasakit kaming abalu mi la ding bage a makapaligid kekami. Ninu ngeni ing makaintindi karing bage atyu banua?


text:
Ala metung mang mekabalu king kaburian mu subali mu nung dininan meng Kabiasnan at tinubud kapamilatan na ing banal mung espiritu.


text:
King anti kaniting paralan la mu mituntun ding tau king dalan a matulid, at mebiasa ketang katanggap-tanggap keka, at miligtas king kapamilatan na ning kekang Kabiasnan.


text:
Ing Kabiasnan ya ing meningat king minunang taung meubug king gabun, kanitang ya mung bukud melalang. Ing Kabiasnan ya ing migligtas king pamikasala na


text:
Oneng ating taung e mayap a likuan na ing Kabiasnan; king mua na sinira na ing sarili na king kapamilatan na ning pamakamate na king kapatad na.


text:
Uli na ning kasalanan a ita, limbug ya ing yatu, oneng linigtas neng pasibayu ning Kabiasnan. Pitnubayan ne ing metung a taung matulid a makasake king matbud a dutung a bangka.


text:
Kanitang mebigu la ding bansa king e mayap dang balak, kilala ne ning Kabiasnan ing metung a taung malinis a bie at iningat ne ban e ya mikasala king akakit na ning Dios. Dininan neng sikanan ban apamintuan na la ding utus ning Dios lipat ning lugud na king anak na.


text:
Ing Kabiasnan ya ing migligtas king metung a taung matulid a bie kanitang mamate la ding taung e mayap. Miligtas ya iting lalaki king api a sinilab karing Limang Siudad.


text:
Mayayakit la pa angga ngeni ding bakas da reting taung e mayap. Alang tutubu king gabun at babasuk ya. Mamunga la deng tanaman, oneng e la lululut at ating asias a asin a monumento na ning e meniwala.


text:
E da sikasu ding tau karin ing Kabiasnan, inya e ra balu nung isanu ing mayap at ing e mayap. Paganaka na ning mesira karin ing kamulangan na ning karelang pamibiebie ban e tamu kalinguan.


text:
Ing Kabiasnan ya na naman ing miningat king metung a taung malinis a bie kanitang tatakasan na ing mikakalukung mua na ning kapatad na. Tinaid ne iting tau king matulid a dalan. Pepakit ne keting tau ing Kayarian ning Dios at dininan beluan karing bage banal. Gewa neng mabandi at matagumpe king sablang obra na.


text:
Inyang meriria la at buri dang kuanan ding taung matako ing pibandian na, ing Kabiasnan ya ing sinaup at lalu neng gewang mabandi iting tau.


text:
Iningat ne karing kalaban na a manenayang sabat at makamate keting tau. Dininan neng tagumpe king mabayat a pamakilaban ban akilala na king ing kabanalan maygit yang mayupaya kesa king isanu mang bage.


text:
Ing Kabiasnan ya naman ing meningat king metung a taung malinis a bie a pisali da ring kapatad na bilang ipus. Iningat ne ban e ya manabu king pamikasala.


text:
Kayabe ne king sukulan at e ne likuan angga king dininan neng upayang mipailalam ya king bie na ing metung a kayarian at gewang pamuntuk da ring taung king misan menalipit keting tau. Pepakit na king kalaraman mu ing simbung da, at kaybat binie na keting tau ing alang anggang dangalan.


text:
Ing Kabiasnan ya naman ing minie kalayaan king metung a lahing alang kasalanan at banal. Linigtas na la ding memalen king bansang manalipit.


text:
Linub ya ing Kabiasnan king kaladua na ning metung karing talasuyu ning Dios. Inya tinalakad ya iting tau arap da ring pitatakutan a ari at pepalto yang dakal a milagru.


text:
Dininan na lang galal ding taung banal king karelang kasakitan. Pitnubayan na la king makapagmulalang pamaglakbe ra. Dininan na lang salilungan neng aldo at sulu neng bengi.


text:
Inya kinua da ring taung matulid ing gamit da ring taung e mayap at migkanta lang kapurian king banal mung lagyu, O Ginu, at pepasalamatan da ing pamagligtas mu karela.


text:
Biklat na la asbuk ning Kabiasnan ding pipi ban makapagsalita la, at mekapagsalita lang masalese pati ding bingut.


text:
Pepagtagumpen na la ning Kabiasnan ding memalen na ning Israel king kapamilatan ning banal a propeta.


text:
Ing kasakitan a ginamit mu ban parusan la ding kalaban da ya ing migligtas karing kekang memalen king panaun ning karelang pamangailangan.


text:
oneng dininan mu lang labis-labis a danum king panaun a e ra asahan. Peintulut mu ing kumau la karin king disyerto ban ipatakman mu karela ing parusa mu karing karelang kalaban.


text:
Binili mu la king mabayat a kapagsubukan, at iti disiplina karelang magdalang lunus, ban abalu ra nung makananu mong pasakitan ding taung e mayap potang atulan mu la.


text:
Berug mu la ding kekang memalen antimo nung makananung ing metung a tata babarugan ne ing anak na ban dinan mong babala. Oneng anting mabagsik a ari; inatulan mo ding kalaban.


text:
Inyang aintindian da king ing karelang parusa para king ikakayap da ring kekang memalen, kanita da akilala king ita dapat mu, O Ginu.


text:
Itang lalaking inugse ra inyang malati ya at e ra buri ya ing meging pibuburian da at pagmumulalan. Alang kalupa ing karelang kau; e na kalupa ning kau da ring taung malinis a bie.


text:
Ing dapat dang e ustu ya ing tinaid karela king kamangmangan. Inya sinamba la karing ubingan at aliwa pang animal a alang isip at makasumami. Uli na niti, perusan mu la king kapamilatan da ring dakal a animal a alang isip a kekang peparala,


text:
Ing kekang kayupayan, O Ginu, ya ing linalang king yatu king kapamilatan na ning bage alang itsura. Mayan keka ing parala kang dakal a animal a oso o ding mabagsik a leon ban parusan la.


text:
Malyari kang lalang bayu at mabagsik a animal a mangisnawang api o papalual makapal a asuk o papalual api a balamu kildap karing mata ra.


text:
Mayan keka ing lalang kang bayung animal at e na kailangan pang lumusub la at pamaten deting tau. Akit da la reti mate na la king takut.


text:
Oneng iti e na kailangan uling malyari mu lang gisanan a lahi king kapamilatan na ning hustisia o king metung mung labul. Oneng pinili mu ing sukdan, bilangan, at timbangan ing sablang kekang daraptan.


text:
Ing mabilug a yatu, king kekang panlalawe, anti yang metung a butil a balas a e na apakimut man ing timbangan; anti yang kapatak a ambun neng abak a maranun.


text:
Tune kang mayupaya ban arapat ing sabla, oneng malunusan ka king ninuman; panupaya mu la ding kekeng kasalanan at dirinan mu kaming oportunidad ban sumisi.


text:
Kaluguran mu ing sablang makalto at ala kang kasaman king nanumang kekang lelangan. Nung e mu makanyan, e mu sa lelangan.


text:
Makananung makapanatili ya ing metung a bage nung e mu kaburian? Makananu yang makapanatili nung e me lelangan iti?


text:
Peintulut mu, O Ginu, ing manatili ya ing balang metung king kekang lelangan, uling iti keka at kaluguran mu ing sablang mabibie.


text:
inya pakakalale mu lang tutulid detang mikasala keka. Paganaka mu karela ing daraptan da at dirinan babala ban lakuan da ing dapat a e ustu at ibili ra ing kapanaligan da keka, O Ginu.


text:
ala lang lunus mekamate karing anak at pengan da ing laman at daya ding kalupa rang tau. Mekiabe la karing makalihim a ritual


text:
nung nu ding pengari pete da la ring anak dang alang kabalu-balu. Inya ding makatua mi pete da la reting tau uling iti ing kaburian mu


text:
ban kanita ing gabun a mal king panlalawe mu maging karampatan yang tuknangan da ring kekang memalen.


text:
Makanyan man pepakit ka mu ring lunus kareting kalaban uling tau la mu. Peparala kang dakal a tamumu a muna karing sundalus mu ban tunggal ditak da lang gisanan ding kalaban.


text:
Wa, agyu mu lang apagisan a lahi deting taung alang Dios a katawan kapamilatan da ring memalen mung banal o karing mabagsik a animal o king metung mung mataram a amanu.


text:
Oneng paparala mung pakakalale ing kekang kayatulan ban midinan lang panaun sumisi agyang balu mu ing ibat la king e mayap a lahi; king e la mayap kabait da, at king e la magbayu king e ustung pamisip.


text:
Manibat na king ibat makasumpa ne ing karelang lahi. E mu la perusan uli ning kasalanan da, e uling tatakut ka king kaninu pa man.


text:
Ika ing linalang kareting taung e mayap at alang makapagsalita ban idipensa la o matul keka king pamakamate mu karela. Alang makapangutang keka king depat mu o amunan ing kekang kayatulan.


text:
Ing sablang bage atyu king kekang pamaningat at alang aliwang dios a karela sukat mung matuliranan ding kekang kayatulan.


text:
Alang ari o pamuntuk king yatu ing mamarsala keka king ala kang matulid parusan mu la detang taung deta.


text:
Makatuliran ka at pamahalan mu ing sabla king katuliran. E mu gagamitan ing kekang upaya king pamamarusa king taung e mangaintulid parusa.


text:
King kekang sikanan manibat ing kekang hustisia. Malyari kang pakit lunus king ninuman uling ika ing Ginu ding sabla.


text:
Papakit mu ing kekang sikanan karetang magduda king kekang sakdal a upaya, at parusan me ing ninumang makibalu kaniti, oneng sasarian nang e na kikilalanan iti.


text:
Ganap ing kekang kayupayan, oneng malunusan kang babie kayatulan. Malyari mu kaming parusan nanumang oras a buri mu, makanyan man pamahalan mu kaming mitmung kapibabatan.


text:
King kapamilatan da ring depat mu tiru mu karing memalen mu king ing taung matulid sukat ya namang maganaka. Dininan mu lang dakal a oportunidad ban sumisi la karing kasalanan da.


text:
Meging maingat ka at maganaka king pamamarusa mu karing kalaban da ring kekang memalen. Agyang pang kamatayan ing mangaintulid karela makanyan man binie mu pa ing sablang oportunidad ban lakuan da ing e ustung pamibiebie.


text:
Oneng meging maigpit ka karing mismung kekang memalen king pamamie mung kayatulan agyang mekikasundu ka karing karelang makatua at pengakuanan mong dinan karing mayap a bage.


text:
Wa, paparusan mu kami, oneng apulung libung besis mu lang parusan ding kekeng kalaban ban kanita e mi kalinguan ing kekang kayapan neng atulan mi la reng aliwa, at neng ikami ing miyayatulan malyari keng maniawad lunus.


text:
Pepasakitan mu la detang mibiebie e ustu at ing ginamit mu king pamamarusa karela ila ding mismung bage makasumami a karelang simban.


text:
Tune lang melili king katutuan at simban da la ring makasumaming animal. Anti ding anak a malati, malagua lang melinlang.


text:
Inya perusan mu no man uli na ning karelang kamangmangan at linto lang mangmang king kekang kayatulan.


text:
Mayan ya mu ing parusang binie mu karela, oneng detang alang pansin king kekang babala mangaintulid la king beyatan ning kekang kayatulan.


text:
Inyang ding animal a kikilalanan dang dios ginamit na la ning Dios king pamamarusa karela mibuklat la mata, at akilala da king ing tune Dios ya ing maluat nang e da buring kilalanan. Inya digpa karela ing mabayat a parusa.


text:
Tune lang mangmang ding e makibalu king Dios. Akakit da ing mayap a bage king yatu, oneng e de akakit ing mabie Dios. Pegaralan da la ring bage gewa na, oneng e re balu itang kareti linalang.


text:
Ding kikilalanan dang dios a mamahala king yatu ya ing api o ing angin o ing bagyu o ding batuin o ing mamagus a danum o ding saslag king banua.


text:
Nung magagayuma la king leguan da reting kikilalanan dang dios sukat dang abalu ing maygit ya ing linalang king sabla, ing Ginung Kakataskatasan. Ya ing penibatan da reting sablang malagu.


text:
At nung mangasdan na la king upaya ra at sikanan da reting bage, dapat sanang akilala da king lalu yang mayupaya ing linalang kareti.


text:
Akikilala ta ya ing Miglalang king kapamilatan na ning pamagumasid king mabilug a yatu at king malagung melalang.


text:
Mapalyaring e la lubus parsalanan; marahil migkapilit lang akilala de ing Dios. Mu pin melili la king karelang pamanintun.


text:
King pamagaral da karing bage makapaligid karela, tune lang megayuma king leguan ning ikit da angga king meniwala la king deti dios la.


text:
Ding pekamangmang karing mangmang ila ding mamasa karing bage a alang bie, ing samba karing bage gewa ning tau antimo ding larawan da ring animal a megawa king gintu, pilak o karing alang silbing batung dinukit da kanitang minunang panaun.


text:
Ating metung a taung biasang mandukit. Kinutud yang metung a tanaman; leko ne balat at ginawa yang kagamitan a pakinabangnan na ning tau.


text:
King metung a kapirasung ala nang kasilbian, uling baluktut ya at dakal a buku, king penandit a ala yang gagawan maingat neng inubug at dinukit king larawan ning tau


text:
o king larawan ning animal a alang silbi. Kaybat, pininturan neng malutu at tikpan na kaniting pintura itang dake a e pulidu panga-obra.


text:
Ginawa yang masanting a pibibilianan king pader ning bale at karin ne binili, at pekatatag ne kabilian king kapamilatan da ring paku.


text:
Pekasamasnan ne kabilian ban e ya manabu uling balu na king larawan ya mu at mangailangan yang saup uling e na asaupan ing sarili na.


text:
Oneng manalangin ya king larawan a alang pangisnawa tungkul king pamakiasawa na, tungkul karing anak na at king pibandian na. At e ya marine.


text:
Maina ya iting larawan, oneng manalangin ya king larawan ban mika masanting ya pamikakatawan. Mete ya iting larawan, oneng manalangin ya king larawan ban e ya mate. Ala yang akarapat, oneng manalangin ya king larawan ban magtagumpe ya king lakad na.


text:
E la man makakimut ding gamat na, oneng manalangin ya king larawan ban saupan ne king negosyu na, king kapanintunan na, at king obra na.


text:
Makanyan ing daraptan ning taung magsadiang maglayag king mayalun a dagat. Maniawad yang saup king metung a dutung a e matibe at e ne kalupa ning barku a saken na.


text:
Pinlanu ne ning metung a tau ing barku king kapagnasan a manakitan ya, at belangkas ne at gewa ning magaling a pangamat.


text:
Oneng king ingat mu, O Ibpa, ika ing migmanehu kaniti at ing linawe king dalanan na. Ika munaman ing mitnube king pandalan na karing alun na ning dagat.


text:
Agyang ala yang sibukan ing ninuman, malyari yang maglayag king dagat uling iligtas me king nanumang panganib.


text:
Kaburian mu ing maging magamitan ing sablang bage a kekang lelang king kapamilatan na ning kekang Kabiasnan. Inya manalig la ding tau king dutung a barku a sasagasa king alun at kaybat miras lang ligtas king pupuntalan da.


text:
Makanyan ing milyari kanitang minunang panaun, kanitang mamamate ne ing mapagmatas a lahing higanti. King kekang patnube mekatakas yang makasake king barku ing kapanayan na ning yatu. Uli na niti, e ya mitda at linto ya ing metung a bayung lahi ning tau.


text:
oneng misumpa ya ing larawan a gewa ning tau. Makasumpa ya naman ing taung gagawang larawan uling kikilalanan neng dios ing bage masisira a gewa na.


text:
Dugpa munaman ing kayatulan karing larawan a sasamban da ring paganu agyang megawa la ketang bage lelang ning Dios. At meging makasumami la; makaibie lang kakatakiran at bitag karing bitis da ring taung mangmang.


text:
Magumpisa ing pamakipangatawan kanitang meisip la at megawa ding larawan. Meging e mayap ing pamibiebie da ring tau manibat na kanitang linto la.


text:
Linto la deti uli na ning ketasan nang lub ning tau, inya naman mitakda kareti ing malalagua rang kawakasan.


text:
Misan, ating metung a tata a labis melungkut king pangamate nang e oras ning anak na. Aisip na ing gawa yang larawan na ning anak nang mete. Kaybat na nita, simban ne iting anting dios at tiru na ing lihim a seremonia ning pamanyamba karing taung sasakupan na.


text:
King kelambatan linaganap iting e ustung pamanyamba, at king utus da ring ari mipatupad ing pamanyambang larawan.


text:
Ating taung manuknangan karing marayung lugal a bisang munie parangal king ari, oneng uli na ning marayu la e ra arapat iti arap ning ari. Inya ginawa lang larawan na ning ari agpang ketang alarawan na ning isip da.


text:
Oneng ing pamagnasa na ning taung magaling a pangamat king pamandukit a ginawa king larawan ya ing pepasari king pangalaganap na ning pamanyambang larawan. Miyawa pati detang e makibalu king ari.


text:
Malyaring pagnasan na ning magaling a pangamat king pamandukit ing purian ne ing ari, inya ginamit na ing gelingan na ban gawa yang larawan a mas masanting kesa king tune nang itsura ning ari.


text:
Inya mayayagkat la ding tau king leguan ning megawang larawan ban karelang samban anting dios a kapilan pa mu parangalan anting tau.


text:
Iti ngan meging bitag a makamate, uling ding taung malungkut o atyu lalam nang upaya ning ari kuma lang batu at dutung at kaybat ibie da kareti ing parangal a mangaintulid mu king metung mung Dios.


text:
E sapat karela ing lisian da ing beluan tungkul king Dios, mibiebie la pa libutad ning e ustung pamakilaban, at king karelang kamangmangan inaus da iting kapayapan.


text:
Makamate lang anak neng tatanggap lang bayung kayanib, pagselebran da la ring malalam a lihim a seremonia, at magpasasa la king pamangan at inuman a makalasing at magdalang dapat a manawang.


text:
Milalako karela ing pamangawat king sarili at akakalinguan dang gagalangan ing kabanalan na ning bie talasawa. Patraidul lang makamate tau o palungkutan de iti king kapamilatan na ning pamakipangatawan da king asawa na.


text:
Magulu ing sabla; makapangilabut a patayan, pamanako, pamamirait, alang katapatan, alang kaayusan, magbabo ing kalaraman,


text:
e la biasang kilalang utang a lub, gigipitan da la ring taung alang kasalanan, alang kagalangan, maging bakla la deng lalaki at buri da ring babai ing maging lalaki la, mikakawani la ding miyasawa, dakal ing pamakipangalugud at ala lang marine.


text:
Ing pamanyamba karing larawan, a e man sukat banggitan ing lagyu ra, ya ing pamagumpisa na at kawakasan ampon bunga na ning balang e mayap.


text:
Milalako la king sarili da ring sasambang larawan uli na ning tula ra o mamagsalita lang kalaraman antimong ibat king Dios o mibiebie la king e ustung dapat o king alang nanuman kapikakunuan siran da ing binie rang amanu.


text:
Magsalita lang kalaraman agyang sinumpa lang sabian da ing katutuan, at balu da ing e la miparusan uling binili da ing karelang kapanaligan karing e mangisnawang larawan.


text:
Oneng datang mu rin ing parusa uling linisia la tungkul king beluan king Dios uli ning pamanyamba dang larawan, at uling lepastangan da ing kabanalan king kapamilatan na ning pamagsalita dang kalaraman ban apirait da la ring tau.


text:
E king upaya na ning nanumang binie rang sumpa king ukuman ing mamarusa karing taung e mayap, nune ing kayatulan a karapatdapat king mikasala. Iti ing mangaintulid karela.


text:
Oneng ika, O kekaming Dios, maganaka ka, tapat ka, at mapibabata. Pamahalan meng ating lunus ing meto lelangan.


text:
Agyang pang mikasala kami, bandi mu ke pa mu rin uling kikilalanan mi ing kekang kayupayan. At e kami mikasala uling balu mi king bandi mu kami.


text:
Ing beluan keka ganap makatuliran, at ing pamangilala king kekang kayupayan ya ing pamagumpisa na ning bie alang angga.


text:
E na kami alili ning e ustung dapat na ning tau antimo ing ginulis ning metung a pintor o ding larawan a pininturan miyayaliwang kule.


text:
Ing ginawa o magnasa o sasamba king larawan lulugud ne king metung a bage e mayap, at tanggapan na ing mangaintulid neng bibili na ing kapanayan na kaniti.


text:
Lalamasan ne ning gagawang kuran ing malambut a pila at kaybat iyubug neng mitmung kaingatan ban gawan kasangkapan. Gagawa yang bage a magamitan at e magamitan, oneng gagawan no ngan king mismung pila at iyubug. Ya mismu ing bala nung isanu ing gamitan at nukarin ya gamitan.


text:
Tau ya ing gagawang kuran a kapilan pa mu miyubug ibat king gabun. At e maglambat magbalik ya king gabun a penibatan na, potang isubli ne ing bie a inandam na. Oneng gigisanan na naman ing panaun na at sikanan king pila ban gawa munamang larawan a alang kabaldugan.


text:
E na pansin king e lumuat sakit ya o mate ya. Ing interes na ya ing makiligligan ya karing platerung gintu, platerung pilak, at platerung tangsu. At pagmaragul na ing gagawan na agyang deti e la tutu.


text:
Alikabuk ya mu ing pusu na, mas maulaga ya ing burak kesa king kapanayan na, at mas maulaga ya ing pila na kesa king bie na,


text:
Tuturing neng pialung mu ing bie, anting metung a palengki nung nu ka manakitan salapi. Ngana, Kailangan kung manakitan salapi agyang king e ustung paralan.


text:
Mas balu na kesa karing aliwa niting taung gagawang larawan at kasangkapan a pila king mikakasala ya.


text:
Oneng ding lalung mangmang pa kesa karing anak a alang kabalu-balu ila ding kalaban a manggipit karing kekang memalen, O Ginu.


text:
Bala da king dios la ding sabla rang larawan agyang atin lang mata ding larawan makanyan man e la manakit; atin lang arung, oneng e la mangisnawa; atin lang balugbug, oneng e la makaramdam; atin lang taliri, oneng e la makatagkil; atin lang bitis, oneng e la makalakad.


text:
Ing tau ya ing ginawa kareti, at itang menandam pangisnawa na ya ing miyubug karela. Ala metung mang tau a ating upayang gawang dios a kalupa ning tau.


text:
Tau ya mu at ating kamatayan, at ala lang pangisnawa ding gagawan da ring gamat na. Maygit ya kesa king larawan a sasamban na. Ya mabie ya, oneng ding sasamban na e la mika bie kapilan man.


text:
Ala la mang bitasang leguan deting animal at ala metung mang maki buri karela. Melaktawan la king Dios kanitang petunayan na at binendisyunan na ing sablang lelang na.


text:
Uli na niti, tinanggap lang karampatan a parusa king kapamilatan da ring pulupulutung a ayup-ayupan.


text:
Oneng ika, Ginu, e mo perusan ding memalen mu, bagkus pepakit kang ganaka karela at pepadalan mu lang pugu ban mika maniaman lang pamangan at kumabsi la.


text:
Depat mu ngan iti ban kanita e la makapangan ding tau Ehipto, neng danupan la uli da ring pepadala mung makasumaming animal. Oneng meranup la mu ding memalen mu king sinaguli mung panaun, at kaybat na nita mengan la king pekamaniaman a pamangan.


text:
Kailangan lang dumalan maragul a kasakitan ding manalipit king kekang balayan ban akit da ring memalen mu nung makananu mu lang pasakitan ding kekang kalaban.


text:
Inyang ding makatakut at mabagsik a kamandagan a ubingan lisuban da la at pete ding kekang memalen, e migluat ing mua mu at milako, at e mu peintulut ing magisan lang mate.


text:
Metung ya mung babala karela itang makuyad a kasakitan a ita. E miglambat dininan mong metung a tanda ning kaligtasan. Iti ya ing tangsung ubingan a munie paganaka king aduan na karela ning kekang Kautusan.


text:
Kumayap ya nung lawan ne ning metuktuk king ubingan, e ketang ikit na, nune king kapamilatan mu, ing magligtas king meto ketawan.


text:
King pamaniapat mu kaniti pepakit mu karing kalaban mi king ika ing magligtas king tau king nanumang e mayap.


text:
Mete la ding kalaban mi king ket da ring durun ampon lango at alang nanumang makapakayap karela, uling mangaintulid lang miparusan king kapamilatan da reti.


text:
Oneng e la ninanu balang ding kekang memalen pati karing kamandagan a ubingan uling atin kang lunus, at segipan mu la ampon inulu.


text:
Metuktuk lang ubingan ban kanita aganaka da la ring kekang kautusan, at agad mu lang linigtas ban e la mangalinguan keka at ban pakinabangnan da ing mayap mung dapat karela.


text:
Alang panulu o tatapal o panguskus ing mekapakayap karela. Ing pepakayap karela, O Ginu, ya ing kekang amanu; ing amanung pakayap karing sablang tau.


text:
Ika ing ating upaya king bie at king kamatayan; ika ing makadala king tau king kamatayan at ika mu rin ing makabalik king bie na.


text:
Mapalyaring ing metung a taung e mayap makamate yang kalupa nang tau, oneng e ne malyaring abalik a bie ing pete na o iligtas ing kaladuang makasukul king tuknangan da ring mete.


text:
Lawan mu la detang taung e mayap a detae ra ka buring kilalanan Dios. Uli na niti, perusan mu la king kapamilatan na ning kekang maragul a upaya. Berug mu la karing masikan a bagyu at uran-lipat, at megisan la king api.


text:
Ing makapagmulalang bage ya iti: ing danum a pamatda king api lalu nang pepalablaban iti. Makilaban la ding sablang puersa ning meto lelangan ban idipensa da la ring taung matulid.


text:
King metung a pamikatagun mitda ing api ban e na la paten ding tinubud nang animal a mamarusa karing taung e mayap. Kailangan dang akilala deting tau ing tutukian na la ning parusa na ning Dios.


text:
Oneng king aliwang situasyun lalung milablab ing api king makapadurut a danum ban siran na ing pupul king marangle da ring makasalanan.


text:
Oneng e la mirasnan kaniting kasakitan ding memalen mu, nune dininan mu la king pamangan da ring anghel. Ibat banua, dininan mu lang pamangan a e na kailangan ilutu pa; makasadia nang kanan. Iti pamangan a babie tula king metung at metung agyang nanu ing panlasa na.


text:
King kapamilatan na niti pepakit mu nung nu anti karagul ing pamaningat mu karing kekang anak. Aburi da ngan itang pamangan a ita, uling maging maniaman ing lasa na agpang ketang buri na ning mamangan.


text:
Sukat sanang malaso anting yelu, oneng e melaso agyang pang ilutu king api. Kaniti mu pepakilala king balen mu king ing api a minyilab king pupul da ring karelang kalaban kabang masikan mababaldug ing uran at lipat


text:
Ika ing linalang king meto sikluban; makapailalam ya king kekang upaya. Gagamitan na ning meto lelangan ing upaya na ban parusan la ding taung e mayap. Oneng maging banayad ya at maganaka karetang manalig keka.


text:
Atin yang miyayaliwang itsura ing meto lelangan ban ipakit mu nung makananu mu lang ingatan ding sablang mamaus keka.


text:
Iti ngan milyari, O Ginu, ban ipayabut mu karing memalen mung pakamalan king e la bukud mabibie karing karelang tanaman. Ing kekang amanu ya ing babie bie karetang sablang manalig keka.


text:
Milyari iti ban ituru mu kekami king sukat keng mibangun bayu ya sunlag ing aldo ban munie kapasalamatan keka, at manalangin kabang saslag ya ing aldo.


text:
Oneng malasong anting yelu ing kapanayan na ning taung alang pasalamat at magus anti ing danum a e magagamit.


text:
Makapagmulala la, O Ginu, at masakit lang pakaintindian ding kekang kayatulan. Uli na niti, malilili la detang e mekapagaral kareti.


text:
Kanitang isipan da ring taung alang pansin king kautusan king atyu ya king upaya da ing balen mung banal, ila mismu ding bihag na ning karalumduman ning kabengian. Makakulung la kilub dang bale at makawale la king alang angga mung ingat.


text:
Bala ra king alang makibalu karing makasalikut dang kasalanan at isipan da king makapampan la king matuling nang tabing ning pamangalinguan, oneng ngeni gagalgal la king takut, balisa la, at magugulu la isip karing balamu multung akakit da.


text:
Agyang pang makasalikut la king madalumdum luluban na la mu rin ning maragul a takut, uling makapadurut la king makapangilabut a inge a kakabling at akakit da la ring makatakut a multu.


text:
E na la agyung dinan sala ning nanumang api, at ala lang akarapat ding masalang batuin ban itabi ing makamate dalumdum.


text:
Ing bukud mung babie sala karela ya itang makatakut a api a e na sinindian ning tau, at king karelang takut maniwala la king ing yatu e ya mayap, agpang ketang isipan da.


text:
Mewalang kabaldugan ing pamaglinlang a bunga na ning karelang pamagsalamangka at antimu rin ing karelang pagmaragul a kabiasnan.


text:
Pigmaragul da king atabi da ing takut at ing kabalisan da ring taung magugulu isip, oneng ngeni ila mismu ding menamdaman king takut a e naman tune takut.


text:
Agyang alang bage sukat pitakutan, makanyan man gagalgal la king takut agyang king kaluskus da ring galagalang animal at ubingan.


text:
Mete lang gagalgal king takut at e la bisang mibuklat a mata, oneng e ra no man apiak ding karelang mata.


text:
Tune atyu king e mayap a tau ing takut, ya mismu ing babie kayatulan king sarili na. Ya naman neng misan ing susukilkil king konsiensia na at pasari king kasakitan na.


text:
Oneng king kapitangan ning bengi balisa lang matudtud deting tau agyang ala yang upaya karela ing dalumdum uling ibat ya iti king alang upayang tuknangan da ring mete.


text:
Mebihag la ding ortelanu, ding pastul, at ding magobra king marangle king metung mung kapalaran at migapus la king tanikalang e mayayakit busal ning karalumduman.


text:
Pitatakutan da ing tiup ning angin o pasiuk ding ayup a atyu karing sanga da ring tanaman o king danum a mamagus


text:
o king inge da ring batung mananabu o king inge da ring e mayayakit a melalang a pupulayi o ding gagaleung a malyap a animal o ing kabling ibat karing bunduk.


text:
Bukud mung ding taung deta ilang makabalut kaniting madalumdum a bengi. Larawan ne ning madalumdum a kamatayan ing manenaya karela. Oneng lalu yang mabayat ing pusan a karelang daralan kesa king karalumduman.


text:
Oneng para king kekang memalen a banal saslag yang masala ing kekang sala. Dimdam da ring karelang kalaban ing siwala da, oneng e ro akakit. Mariria la king mayap dang kapalaran ding kekang memalen a e magkakasakit.


text:
Pasalamat la ding kalaban da uling agyang diptanan da lang e mayap e no man minablas karelang e mayap. Inya meniawad lang tawad king depat dang pamakipate karela.


text:
Kanita pitnubayan mu la ding kekang memalen king pamunta da king bansang e ra balu. Pitnubayan mu la king kapamilatan na ning asias a api a balamu aldo a maslag, oneng e naman manyilab.


text:
Oneng ding kalaban dang e mipaintulutan manakit king sala mangaintulid karela ing maging bihag na la ning karalumduman, uling gewa da lang bihag ding kekang memalen. At uli da ring kekang memalen sinlag ya ing alang anggang sala na ning Kautusan a miyabie king meto yatu.


text:
Pete da la ring bingut da ring kekang memalen, oneng ating metung a miligtas. Inya pete mu la naman ding karelang bingut, at gisan pete ding karelang dakal a sundalus king kapamilatan na ning maragul a albug.


text:
Sinabi mu nang minuna karing makatua mi ing mapalyari king benging ita ban tumula la at sikan a lub king pangatuparan da ring pangaku mu karela.


text:
Itang paralan a depat mu ban parusan la ding kekang kalaban ya naman ing ginamit mu king pamaniaus kekami ban dinan mu kami king kekang maligayang dangalan.


text:
Lihim lang minie ain-sakripisyu ding tapat a lalaki na niting mayap a bansa. Pikayari da ngan ing mamintu la karing utus ning Dios at miyabe-abe la busal ning kasakitan at ning kanawan. Kanita pa kakanta da na la detang matuang kanta ning kapurian keka.


text:
Miparusan ya ing ipus nung makananu yang miparusan ing panginuan. Makanyan munaman ing miras king ari at king karaniwan a tau.


text:
Paraparehu lang kematen anak. Tutu lang dakal ding mete. Ditak la mu ding mitagan karela at e do agyung ikutkut ding mete. King ditak mung penandit mete la ding pamakalan dang anak.


text:
E la kasi minie pansin karing babala; ing penaligan da ya ing upaya ning karelang salamangka. Oneng inyang mete no ding anak dang lalaking pangane, kanita da akilala king anak ne ning Dios ing balen ning Israel.


text:
Kabudabud dinatang ing mayupaya mung amanu a ibat king kekang mal a trono king banua, at anti ing mabagsik a sundalus minta ya libutad na ning bansang ita.


text:
Darala ne ing mataram a panabak at ing utus mu. Tinalakad ya; susukdul ya king banua ing buntuk na at kitmuan neng kamatayan ing mabilug a bansa.


text:
Delanan da munaman ing kamatayan ding taung matulid king paglakbe da king disyerto, oneng ing mua mu e migluat.


text:
Metung yang taung alang kasalanan ing migligtas karela king panaun a ita. Depat na ing sukat marapat bilang pari. Menalangin ya at dinuluk yang insenso. Matatag yang tinalakad arap ning kekang mikakalukung mua at dininan nang kawakasan ing kasakitan. King depat nang iti pepatunayan na king ya talasuyu me.


text:
Migtagumpe ya king pangawakasan na ning mapait a salut; e king kapamilatan na ning sikanan nune king pamanalangin at pamamanggit karing pangaku mu karing karelang makatua.


text:
Memilatan ya inyang mitambak la ding mete, memilatan ya at mepigil ing mua ning Dios. At tinuknang ing salut.


text:
Makalarawan ya ing mabilug a yatu king makaba nang balabal. Makadukit la karing apat a hilerang batu ding kapigaganakan ding karelang makatua at atyu ing kekang kamalan king diadema at makabili ya king kanuan na king kapamilatan na ning turban.


text:
Tatakut ya kareti ing Anghel ning Kamatayan at tinuknang ya. Makagyu ne itang kapurit a sibukan a ita ban tuknang ing kekang mikakalukung mua.


text:
Oneng alang tuknang dang panamdaman ding taung e mayap ing alang lunus mung mua, uling balu mu na ing daptan da bayu ra depatan.


text:
Kabang malungkut la ding tau Ehipto karing kutkutan da ring mal king bie ra, inari da king lub da ing tagalan da la ring Israelita a ngeni tinuring dang tatakas.


text:
Ing kapahamakan a mangaintulid karela ya ing mitulak karela ban daptan da ita. Akalinguan da iting milyari ban maging ganap ing parusa karela.


text:
Atagpuan da ing alang kalupang kamatayan kabang susundu da ring kekang memalen ing makapagmulalang pamaglakbe ra.


text:
Mibayu ya itsura ing meto sikluban king uli na ning kekang utus ban e la numanu balang ding kekang memalen.


text:
Lilungan ne ning anino ning biga ing karelang kampu, misagsag ing danum, at linto ing malanging gabun. Linto ya ing metung a kapatagan a ating berding dikut libutad ning Dagat a Malutu ban mayan lang makadalakit.


text:
Anti la karing kabayung atyu karing madikut a pastulan; mengari lang tupang lulundag king tula at pupuri la keka, O Ginu, uling linigtas mu la.


text:
Agaganaka ra ing delanan dang bie inyang ipus la king bansang likuan da; linto la king gabun ding niknik lugal king lunto la ding baka, at linto la ding tugak lugal king lunto la ding asan.


text:
Kaybat na nita, inyang buri da ing maniaman a pamangan ban uluan ing danup da, ikit da la ring aliwang ayup a kanita da pa ikit.


text:
Oneng mirinan lang babala ding taung e mayap tungkul king dugpang parusa karela. Karapatdapat mu ing parusan la uli na ning e ustung depat da. Sobra ing sama ra karing mekipamalen karela.


text:
Ating bansang e tinanggap karing taung ibat karing aliwang bansa, oneng maygit lang e mayap deti. Inipus da la ring bisita dang sinaup karela.


text:
Oneng deting tau tinggap da la at pigpiestan da la at tinggap kalupa da, at kaybat pepasakitan da lang mitmung bigsikan.


text:
Mebulag la naman a kalupa da retang taung minta king pasbul nang Lot. Kakapkapan da ing karelang daralanan inyang meging madalumdum ing makapaligid karela.


text:
Milibe-libe la ding bage elemento, kalupa ning mibabayu ya sunis ing alpa agyang e ya mibayu ing nota ding kwerdas na. Iti malino mayayakit karing bage mangapalyari.


text:
Ding animal a manuknangan king bansa maging animal na la ning danuman, at ding king danuman sasaka la king gabun.


text:
Makanyan man e na asilab ning api agyang ing mayan masilab a milapit o alaso ing pamangan ibat banua a karaniwan malalaso antimo ing yelu.


text:
Ginu, king heganaganang bage gewa mu lang maragul at marangal ding kekang memalen. E mo bitasang pepaburen nu mang lugal ampon panaun.


text:
Ninu mo ing makabilang king patak ning uran o king balas ning pampang? Ninu ing makabilang karing aldo ning alang kapupusan?


text:
Ninu ing makasukad king katas ning banua? Ninu ing makasukad king lualas ning yatu? Ninu ing makataruk king lalam ning dagat? Ninu ing makasaliksik pakibat kareting kutang?


text:
Atin mung bukud metung a biasa, at sukat tamung talakad arap ning tronu nang luklukan a ating kagalangan.


text:
Ing Ginu ya ing linalang king Kabiasnan; ikit na at kilala na ing ulaga na, inya tigtug na ing sablang Kabiasnan king sabla nang lelangan.


text:
Minie yang Kabiasnan king metung at metung, oneng labis-labis ing binie na karetang lulugud king Ginu.


text:
Ing takut king Ginu ya ing babie tula king pusu; keka munie yang tula at ligaya ampon makabang inawa.


text:
At king katataulian ning bie mu ing sabla maging mayubu. Bendisyunan na ka ning Ginu king aldo ning kamatayan mu.


text:
Ing takut king Ginu ya ing mumunang lakbang ban kamtan ing Kabiasnan. Miyabie na ing Kabiasnan karetang tapat bayu la pa mipanganak.


text:
Menuknangan ne ing Kabiasnan manibat na kanitang minuna, at ding anak a mibait karing daratang a panaun manalig la king Ginu.


text:
Ing takut king Ginu ya ing korona ning Kabiasnan a maniampagang kapayapan, at masanting a pamikakatawan.


text:
Anti ing patak ning uran, babie yang beluan at pamanalastas, at parangalan na la detang pailalam king upaya na.


text:
Ing Kabiasnan ya ing talaingat karing mayap a aral a babie da ring kasebian, oneng pawang kalapastanganan ing balu da ring makasalanan tungkul king kabanalan.


text:
Nung bisa kang mabiasa kailangan ing pamintuan mu la ding utus ning Ginu, at ya naman dinan na kang labis-labis a Kabiasnan.


text:
E me tatas ing sarili mu, uling pota mibagsak ka at mipakarine. Ibulalag na ning Ginu ing lihim a sasalikut mu at pamakarine na ka arapan da ring dakal a tau king sinagoga, uling e ka dinatang karin a maki kagalangan king Ginu, nune mitmu yang pamagkunwari ing pusu mu.


text:
Manalig ka king Ginu at saupan na ka. Tuntunan me ing dalan a tiru na at e ka milalako kapanayan king Ginu.


text:
Ikong sablang tatakut king Ginu, panayan yeng ipakit na kekayu ing lunus na. E kayu lalaut king Ginu ban e kayu madisgrasya.


text:
Ikong sablang tatakut king Ginu, asahan yu la ding mayap a bage antimo ing lunus na at ing alang anggang tula.


text:
Ganakan yu itang mepalyari karing makatua tamu. Atin kayung balu a mebigu karing migtiwala king Gino? Atin ne waring pepaburen ing Ginu karetang tatakut at gagalang king kadiosan na? Ninu na mo ing minaus king Ginu at kaybat e ne pekibatan?


text:
Maganaka ya at malunusan ing Ginu; patawaran na la ding kasalanan tamu at liligtas na katamu king panganib.


text:
Kapahamakan ing makapanaya karetang milako na kapanayan. Nanu ing daptan da potang datang ne ing Ginu ban ukuman na la?


text:
E la lalabag karing kautusan detang tatakut king Ginu; detang malugud king Ginu tapat lang mamintu karing utus na.


text:
Daraptan da retang tatakut king Ginu ing sablang agyu ra ban paligayan ya; detang malugud king Ginu matula lang mamintu karing kautusan na.


text:
Parati lang makasadiang sumuyu king Ginu detang ating takut. Bababa ra ing sarili da arapan na ning Ginu at ngarang sasabi,


text:
Ipanibala mi ing bie mi karing gamat ning Ginu at e king tau pablasang ing lunus ning Ginu kasing dagul ne ning kamalan na.


text:
Anak, aku i tata yu; makiramdam kayu kanaku. Daptan yu ing sabian ku kekayu at milisia kayu king panganib.


text:
Dininan na lang upaya ning Ginu ding pengaring lalaki karing anak da, at dininan pakibatan ding anak karing pengari dang babai.


text:
Nung galangan ye i tata yu, datang ing panaun a ding anak yu paligayan da kayu at pakibatan ning Ginu ing panalangin yu.


text:
Kumaba ing bie yu, nung ing utus ning Ginu pamintuan yu king kapamilatan ning pamipaligaya yu kang tata yu at ima yu.


text:
Uling ing bendisyun ning tata gagawan neng matatag ing tuknangan da ring penganak, oneng malasak ya neng paniumpa da la ring anak da.


text:
E yu ikakatula ing kamarinayan a miras kang tata yu, uling ing pangapakarine na e munie dangalan kekayu.


text:
Ing maging dangalan ning tau manibatan king pangatau nang tata na. Ing pengaring babaing e ra gagalangan ding anak na, kamarinayan iti karela.


text:
Anak, e yu la paburen ding tata yu potang matua na la. E yu la sana dirinan sukal a lub kabang mabie la.


text:
Panupaya yu la sana potang mangalinguan na la; e yu la lalapastanganan ngening kasiknang-siknangan yu.


text:
E na kalinguan ning Ginu ing malasakit a depat yu karing tata yu; iti makasaup king pangapatawaran ning kasalanan yu.


text:
Ganakan ning Ginu ing depat yung mayap karing tata yu, at ding kasalanan yu malaso lang tunggal ditak anti ing yelu a miyaslagan king aldo.


text:
Anti na mong ing Dios ya ing lalapastanganan yu neng kakalinguan yo ding tata yu, at isumpa ne ning Ginu ing ninumang penganak a pamua kang ima na.


text:
Anak ko, maging mapagpakumbaba ka sana king sablang daraptan mu, at kilalanan da iti ding tau maygit king isanu mang regalu.


text:
E mu na la sana pakikuanan pang pakaintindian detang bage masakit pakiabutan o sasaliksikan detang bage a alang kang upayang atagpuan la.


text:
Ing pibulayan mu na mu ya ing Kautusan a binie ning Ginu keka. E mu na la pangabalanan pa detang bage e na sinabi ning Ginu.


text:
Idala na ka mu ning kesiasan buntuk king kapahamakan at mate ya king panganib ing mahilig king panganib.


text:
Mipasubu ya karing dakal a kaligaligan ing taung masias a buntuk. Ala lang patugut mitatambak kasalanan ding palpikasala.


text:
Lalu lang mabibiasa deng biasa king pamagaral da karing kasebian at karing talimhaga. Makiramdam la uling bisa lang mabiasa.


text:
Nung makananu nang apapatda ning danum ing mikakalabkab a api, makanyan mipatawaran ing kasalanan king kapamilatan na ning pamamie limus.


text:
Magsadia ya para king daratang a panaun ing ninumang sasaup darapat mayap karing aliwa; ating sumaup potang datang ing pamangailangan na.


text:
Anak ko, e mo sana lalako pagkabie deng pakakalulu at e mo papapanayan detang mangailangan kasaupan keka.


text:
Pakikuanan mung maging katanggap-tanggap ka karing kabalen mu. Igalang mu la ding atyu king kayupayan.


text:
Iligtas mu la ding mayayalipit karing gamat da ring manalipit. At e ka mangabiran neng babie kang kayatulan.


text:
Maging anti ka sanang tata karing ulila; saupan mu la ding babaing mebalu ketang e ra na aibie ding mete asawa ra. Kanita maging anak na ka ning Kakataskatasan at luguran na kang maygit king lugud nang ima mu.


text:
Ing pamaglugud king Kabiasnan pamaglugud na king bie. Tune kaligayan ing mibabangun maranun neng abak ban panintunan ya.


text:
Tanggap yang maragul a dangalan ing ninumang manikuang kabiasnan. Bendisyunan ne ning Ginu nu ya man munta.


text:
Talasuyu na la nitang Bukud a Banal detang susuyu king Kabiasnan, at luluguran na la ning Ginu detang malugud king Kabiasnan.


text:
King mumuna, idala na ka ning Kabiasnan karing baku-bakung dalan. Pamatakutan na ka at painan a lub. Mabayat ya ing disiplinang patupad na at ibili na ka king kapagsubukan angga king lubus na kang apagkatiwalan.


text:
Kaybat na nita, datangan na kang agad ban ibulalag na la keka ding lihim na at gawan na kang masaya.


text:
Anak ko, samantalanan mu ing malagung panaun, oneng pangilagan mu itang e mayap. E mu lalawan malati ing sarili mu.


text:
Kapurian at kagalangan ing kapakumbaban, oneng ing lawe malati king sarili ibaldug na ka king pamikasala.


text:
E mu paintulut ing samantalanan da ka ring aliwa; e mu paburen madadamusak ing karapatan mu ban e ka masira.


text:
Talakaran mu ing matulid agyang pang mitaya ing bie mu, at pakiabayan na ka ning Ginung Dios king pamakilaban mu.


text:
E mu sa isipan king ala kang kikilalanan a maki upaya keka. Nung makanyan ing palage mu king sarili mu, siguradu na kang parusan ning Ginu.


text:
E mu sasabian, Tune yang malunusan ing Dios, patawaran na ing kasalanan ku nu man anti karakal. Wa, malunusan ya, oneng mimimua ya at bubulus na ing mua na karing palpikasala.


text:
Mibalik na kang agad king Ginu. E mu isipan king iti malyari mung pibukas-bukas. Mapalyaring biglang datang ing mua na keka at mate ka king parusa na.


text:
E mu sa panaligan ing pibandian a ibat king e ustung paralan, uling e mu naman agamit king aldo ning pamanukum ning Dios.


text:
Maging matatag ka sana king kekang katatalakaran a kapaniwalan at e milaban-laban ing kekang sasabian.


text:
Mapalyaring miparangalan ka o mangapakarine king kekang sasabian; malyari na kang idala ning dila mu king kapahamakan.


text:
E mu paintulut ing maging pikabaluan ka anting maindredus, at e ka mangalat balita a makasira karing kalupa mung tau. Mangapakarine la ding mapanako at pikakasaman no man ding malaram.


text:
at sukat kang maging kakaluguran lugal king maging kalaban ka. Magdalang kamarinayan at alang tiwala ing sira ka dangalan. Mangaintulid mu iti karing makasalanan a malaram.


text:
E ka paisoso king pelian ning buntuk; pota saguan ne ing kaladua mu antimo nung makananu neng sasaguan ning toro ing kalaban na.


text:
O laklakan na la ding bulung mu at gisanan ding bunga, at lakuan na kang anti ing malanging tanaman.


text:
Ing banayad at magalang a pamakipagsalita mamungang dakal a kakaluguran. Ing magalang a pakibat tanggap yang malagung pakibat.


text:
Pakikuanan mung maging kakaluguran da ka ding dakal, oneng karing libu metung ya mu sanang tau ing aduananan mung payu.


text:
Ing tune tapat a kakaluguran anti ya king matibe tuknangan. Ing manakit kakaluguran anti neng menakit dakal a pibandian.


text:
Anti ya king panulu a maniagip bie, at ding bukud mung makatagpu king tapat a kakaluguran ila detang ating takut king Dios.


text:
Itang tatakut king Ginu manakit yang tune kakaluguran, uling nung makananu neng pakamalan ing bie na makanyan neng pakamalan itang kakaluguran na.


text:
Anak ko, dinan mung ulaga ing Kabiasnan kabang anak ka; e ka tutuknang manintun Kabiasnan angga na king tumua ka.


text:
Nung makananu neng sasarulan at sasalbagan ning ortelanu ing marangle na at kaybat manenayang pupulan na, makanyan ing kekang daptan king pamanese king Kabiasnan. Wa, magal ka king ditak a panaun, oneng kaybat takman mu ing bunga ning kekang kapagalan.


text:
Masakit deng akua detang e bisang magaral, at e naman manatili ing Kabiasnan karetang alang kapibabatan.


text:
Munta ka ketang lugal nung nu la mititipun ding makatua; karin ka manintun taung biasa at keka yang pakiabayan.


text:
Taimtim ka sanang makiramdam karing pisasabian tungkul king Dios, at pakatandanan mu la ding kasebian a payabut da ring mangabiasa.


text:
Nung atin kang akatagpung biasa, maranun kang migising at puntalan me, at e me patugutan pupuntalan angga king magasgas ya ing talpakan nang bitis ning pasbul na.


text:
Gamitan mu ing sablang panaun mu king pamagaral karing kautusan ning Ginu at pakapibulayan mu la. At ya naman dinan na kang kamalinawan a isip at ibie na ing Kabiasnan a kekang pakikuanan.


text:
E mu pagnasan ing maging ukum ka nung ala kang sikanan lub ilako ing keyalan hustisia. Masira ka pangatau nung payamuyut ka karetang ating upaya.


text:
E ka darapat nanumang e ustu laban king balen mu, at e mu paintulut ing maging makarine ka karing kabalen mu.


text:
E mu sana sasabian, Kilalanan na ning Ginu ing dakal kung regalu a babie ku; tanggapan na la ning Kakataskatasan a Dios ding babie kung ain.


text:
E me sa kaylian ing taung mengapakarine na. Ating Dios a pasari king pangasaldak ning tau, oneng kaybat italakad neng pasibayu.


text:
King kapulungan da ring makatua, e ka sana sasalita nang sasalita; at e ka ulit-ulit king kekang pamanalangin.


text:
E mu pangilagan ing obra king marangle o ing nanumang mabayat a obra, uling iti tikda ning Kakataskatasan a Dios.


text:
E ka makikiabe king katipunan da ring makasalanan; e mu sa kakalinguan king ing mua ning Dios siguradung datang.


text:
E me panganiaya ing kekang kakaluguran uli na ning salapi; e me paglibe agyang pang ibie da keka ing sablang gintu.


text:
E mu palagpusan ing malagung oportunidad a makapakiasawa ka king biasa at mayap a babai. Maygit ya king gintu ing mayap a asawa.


text:
Nung atin kang anak a babai, pakaingatan mu ing karelang puri, at e mu la panusignan king sablang karelang buri.


text:
Potang makiasawa na la, ayari mu na ing katungkulan mu karela. Oneng e mu paintulut ing makapakiasawa la karing lalaking e karapatdapat.


text:
Nung ating kang mayap a asawa, e me sa kakawanian; e mu pagkatiwala ing sarili mu king e mu kaluguran.


text:
Igalang me i tata mu king mabilug mung pusu, at e mu kakalinguan ing kasakitan nang ima mu inyang beit na ka.


text:
E mu bitasang kakalinguan king utang mu karela ing bie mu. E mu malyaring bayaran kapilan man ing depat da keka.


text:
Pitakutan me't galangan ing Ginu king mabilug mung pusu, at igalang mu la ding pari a susuyu king Ginu.


text:
Luguran me ing Dios a linalang keka king mabilug mung sikanan, at munie ka king pagkabie da ring ministru na.


text:
Pitakutan me ing Ginu at igalang mu la ding pari na. Ibie mu karing talasuyu na itang mangaintulid karela antimo ing miyutus kekayu: ing mumunang bunga, ing ain-a-kapamayaran-king-kasalanan, ing pago ning animal a iyain sakripisyu, at ing sablang karapatdapat ibie at iyain.


text:
E mu kakalinguan ing magbisita karing masakit, uling maging kalugud-lugud ka king anti kaniting dapat.


text:
E ka makipate king taung dakal a pibandian, pota suhulan na la ding tau at magtestigu lang laban keka. Dakal ne sinirang tau at pirait a ari ing gintu.


text:
E mu gagawan biru ing sasabian da ring taung biasa, pakapagaralan mu la ding karelang kasebian. King kapamilatan na ning karelang kabiasnan makapagaral kang maging tapat a taung susuyu karing tatalan kayupayan.


text:
Pakapakiramdaman mu ing sasabian da reng makatua, uling ila man mebiasa la karing turu da ring makatua ra. Makapagaral kang misip masalese at abalu mu ing kekang daptan king oras ning pamangailangan.


text:
E me tatalakaran ing ninumang manutang a e mu agyung bayaran, at nung menalakaran ka kailangan ing makasadia kang mamayaran.


text:
E ka maglakbe kayabe ning e maingat a tau, uling mitake ka mu king panganib. Gawan na ing sablang agyu na at kayabe na kang kawalan bie.


text:
E ka makipate king taung mapali buntuk o maglakbe a ya mung kekang kayabe. Alang ulaga keting tau ing pamanampalasan at malyaring panasakitan na ka nung alang sumaup keka.


text:
E mu daraptan king arap ning taung ala kang kabaluan ing bage a sukat mung isikap, uling e mu balu nung nanu ing gawan na keka niting tau.


text:
E ka magbabad king kandungan da ring babaing magtinda king katawan da, pota magisan ing kekang pibandian.


text:
Ilako mu ing lawe mu king babaing malagu, e mu lalawan ing leguan ning e mu asawa. Dakal na lang mipahamak a lalaki uli ning malagung babai a pasari king pita ning laman a milalablab anting api.


text:
E ka mamangan kayabe ning asawa na ning aliwang lalaki o miminum kayabe na, pota matuksu ka king lagu na at kaybat ing pangatau mu masira ya.


text:
E me kakalinguan ing maluat mu nang kakaluguran; e ne akua ulaga ning bayung kakaluguran. Mengari yang bayung alak ing bayung kakaluguran, nung kapilan luluat makatigang kanita lalung maging maniaman.


text:
E mu sa kakaririan ing tagumpe ning makasalanan, uling e mu naman balu ing kapahamakan a keka manenaya.


text:
E ka sa tutula karing bage a ikakatula da ring taung alang Dios a katawan, uling e ra alisian ing kaparusan kabang bie ra.


text:
Lumaut ka king taung ating upayang makamate keka, at milako ing takut mu king kamatayan. Nung e mu apangilagan ing e me lapitan, kailangan ing maingat ka ban e na ka apate. Isipan mu ing anti ka sanang maglakad karing makaumang a bitag o king babo ning pader neng panaun ning labanan.


text:
Pakikuanan mung akilala mo ngan ding sablang tau king paligid mu, at karetang atin mung kabiasnan karela ka tanggap payu.


text:
Kareta mung biasa karin ka makipagsalita at ding Kautusan ning Kakataskatasan a Dios ilang kekong pisabian.


text:
Ding taung ating kayapan ilang bukud kekang pakiabayan king pamangan at ing takut mu't kagalangan king Dios ya ing kekang ipagparangalan.


text:
Mapupuri ya ing taung magaling a pangamat karing bage a keyang depat, oneng makikilala ya ing kabiasnan ning manimuna king pamagsalita na.


text:
Ing tsismoso ya ing pitatakutan da ring kabalen na; pikakasaman de ring sabla uli ning pabigla-bigla nang pamagsalita.


text:
Tuturu na la ning biasang manimuna ding sasakupan na at dirinan na lang matatag at maayus a kapamahalan.


text:
Siran ne ning ari a alang pegaralan ing kayarian na, oneng ing manimunang ating kabiasnan gawan neng matatag a kabilian.


text:
Atyu king gamat ning Ginu ing pamamahala king mabilug a yatu; king mitakdang panaun parala yang mayap a taung manungkulan.


text:
Atyu munaman king gamat ning Ginu ing tagumpe ning metung at metung karing tau, at parangalan na la ding gagawang kautusan.


text:
E mu tatanam king lub mu ing balang kamalian ning kalupa mung tau. E ka darapat nanumang katampalasan neng mapali ka buntuk.


text:
Uli na ning keyalan hustisia, ketasan, at kasakiman mibabagsak lang bansa; miliwas-liwas da lang sasakupan ding miyayaliwang bansa.


text:
Ma-iinsultu ya gelingan ing doktor king maluat a sakit a e na apapakayap. Mabie ya ngeni ing ari oneng bukas mete ne.


text:
Ing pamangalinguan king Ginu ya ing panibatan ning ketasan lub ning tau, ing pamanialangsang na king Talapaglalang na.


text:
Mengari ya ing ketasan lub king metung a batis nung nu sisibul ing pamikasala; mangatmu yang e mayap ing ninumang magbabad. Inya parala yang parusa ing Ginu karing dakal a tau at lubus na lang paten.


text:
Puputputan na la ning Ginu ding yamut da ring bansa at kaybat ding tatanam na ila ding taung mapagpakumbaba.


text:
Ninu ing melalang a sukat parangalan? Ing tau, uling katakutan ne at gagalangan ing Ginu. Ninu ing e sukat parangalan? Ing taung e mamintu karing Kautusan.


text:
Parangalan de ring mitutubale ing buntuk ning pamilya ra at parangalan na la ning Ginu detang ating takut at biasang gumalang king keyang Kadiosan.


text:
Ding mabanding tau, ding pikabaluan a tau, at ding pakakalulu ing bukud mung karelang pagmayabang ya ing takut da at kagalangan king Ginu.


text:
E sukat ipagkaymut ing parangal king taung biasa agyang kalulu ya, oneng e ya sukat dinan parangal ing palpikasala.


text:
Miparangalan la ding ari, ding pamuntuk ning balen, at ing ukum, oneng metung man alang marangal antimo ing taung ating takut at kagalangan king Ginu.


text:
E mu pagmayabang ing gelingan mu neng magobra ka at e ka magmatas king oras ning kekang pamangailangan.


text:
Mas mayap ing magobra ka at maglapo-lapo ing kekang kabiayan kesa king magmayabang ka, oneng ala ne mang laman ing kekang atian.


text:
Malyari deng galangan ding tau ing pakakalulu uli ning kabiasnan na; gagalangan dia naman ing taung ating pibandian.


text:
Nung miparangalan ya ing metung a tau agyang kalulu ya, lalu reng parangalan nung mika atin yang pibandian. Nung malalapastangan ya kabang mabandi ya, lalu reng lapastanganan, nung makalulu ya.


text:
E ya sukat marine ing taung pakalulung ating kabiasnan uling balu da ring tau king metung yang taung marangal.


text:
E me kaylian ing taung makaimalan basan a daralan kasakitan. King e ra apapansingan ding tau, darapat yang makapagmulalang bage ing Ginu.


text:
Dakal na la mu rin ding ari a minuling makalukluk na king gabun kabang detang e pikabaluan a tau ila ding makalukluk king tronu.


text:
Dakal na la mu rin ding manimunang kewalan dangalan at dakal a pikabaluan a taung mipailalam king upaya da ring aliwa.


text:
E ka makialam king pisasabian a e mu balu. E ka makikiabe king pisasabian da ring darapat pamikasala.


text:
Anak ko, e mu luluban ing tutung dakal a bage. Misakitan ka, nung kekang gawan iti at e mu ayari ing kekang obra. Nung pamiraplan mu maging magadtu at e mu na alisian ita.


text:
Atin namang taung mabagal magobra, maina ya, kalulu ya, at kailangan yang saupan. Oneng matula ya keting tau ing Ginu at liligtas ne king makalunus nang kabilian.


text:
Manibat ngan king Ginu ing mayap at ing e mayap a kalma, ing bie at ing kamatayan, ing kakaluluan at ing pibandian.


text:
Manibat munaman king Ginu ing kabiasnan, ing pamanalastas, ing beluan karing Kautusan, ing lugud, at ing dapat a mayap.


text:
Manibat na king kapupurmeruan kakambal da na ding makasalanan ing kamalian at ing karalumduman, at detang matula king e ustu dalan dang tumua.


text:
Manatili la king kapilan pa man ding babie na ning Ginu para karing relihiosung tau. Parati kang magtagumpe, nung katanggap-tanggap ka king Ginu.


text:
Malyaring mibandi ya ing metung a tau uli ning pamagsikap na at pamagtipid. Oneng nanu mo ing pakinabang na kaniti?


text:
Sabian na king sarili na, Malyari na ku ngening magpaynawa at magsaya uling dakal ku tipun. Oneng e na balu nung nu ya anti kakaba ing bie na bayu ya mate, at kaybat malakuan mu karing aliwa ing pibandian a tinipun na.


text:
E mo kariririan ing tagumpe a kakamtan da ring taung e mayap; manatili ka king obra mu at manalig ka king Ginu. Mayan king Ginu ing bigla na lang gawan mabandi ding kalulu.


text:
Ing bendisyun ning Ginu ya ing regalu na karing relihiosung tapat at ibie ne iti king saglit a penandit.


text:
At e mu isipan king atyu na ngan keka ing sablang kekang kailangan o alang e mayap a dugpa keka king daratang a panaun.


text:
Mayan king Ginu ing ibie na ing mayap a ablas o ing parusa king taung miras king aldo ning kamatayan na.


text:
King oras a ita, mibulalag ing sablang depat na; makalinguan ngan king penandit a ita ing kasakitan.


text:
Inya e mu sasabian king masuerti ya ing metung a tau kabang mabie ya, uling king oras na mu ning kamatayan na kanita mayakit ing pangatau na.


text:
Masilab ya ing bale king metung mung lipatu at ing pamamaramdam na ning taung e mayap mumuli king dayang mamagus.


text:
Mingat ka karing taung anti kareti at king e mayap dang kapagnasan, uling ing kekang pangatau lubus dang siran.


text:
Miyablasan ing depat mung mayap king taung makadios; nung e na ka man ablasan ing Kakataskatasan ya ing munie ablas keka.


text:
Daptanan meng mayap ing taung mapagpakumbaba, oneng ala kang babie king taung e makadios. E me bitasang dirinan pamangan. Abusuan na mu ing ganaka mu at king katataulian ika ing keyang pabayatnan.


text:
Mimimua ya ing mismung Kakataskatasan karing palpikasala, at siguradu na lang parusan king depat dang kasalanan.


text:
Ding saupan mu ila ding mayap a tau. E mo sasaupan kapilan man ding makasalanan. Isadia mu ing dapat mung mayap karing mapagpakumbaba, e karing barumbadu.


text:
E mo abalu ding tune mung kakaluguran king panaun ning kasaplalan, oneng keka lang akilala ding kekang kalaban king oras ning kagipitan.


text:
At king oras ning kagipitan lakuan da ka pati na ding kekang kakaluguran. Oneng potang matagumpe ka anti lang kakaluguran ding kalaban.


text:
E me pagkatiwalan kapilan man ing kalaban, uling mengaring manyirang kalawang ing e mayap nang ugali.


text:
Mingat ka king anti kaniting tau; banten me agyang pang papakit nang matunud ya. Uling mengari ya king salamin a bakal, nung e me lilinisan kanan ne ning kalawang.


text:
E me paburen siping mu magkang kuanan ne ing lugal mu. E me paluklukan king banda mung wanan, magkang kuanan ne ing kekang luklukan. Kanita mu na aintindian ing katutuan ding amanu ku at sumisi ka kabud aganaka mu ing babala a sinabi ku keka.


text:
Mayumu la ding amanu na, oneng kilub nang pusu buri na ing asilu na ka king bitag na. Kunwari makirame ya king kekang kalungkutan, oneng paten na ka kabud mika oportunidad ya.


text:
Nung miras keka ing e mayap a kalma kunwari yang datang sumaup keka, oneng ing nasa na ya ing ipalbug na ka.


text:
Nung talan kang alketran siguradu kang midinan, nung makikiabe ka karing taung palalu siguradu kang maging anti karela.


text:
E me bubuat ing mabayat a e mu agyung ibuat, at e ka makikiabe karing taung mas mabandi at mayupaya kesa keka. E mo malyaring pisipingan ing kaldera at ing kuran; mabalbal ya ing kuran, nung turan ne ning kaldera.


text:
Nung dapat yang e mayap ing taung mabandi king kenu man ya pa ing mimua, at ing taung kalulung keraptanan ya pa ing e mayap.


text:
E na ka ibili ning mabandi kabang pakinabangan na ka, oneng kalinguan na ka potang ya ing kekang kailangan.


text:
Parati na kang pakiabayan kabang atin kang pibandian, at tunggal ditak gisanan na king alang kapikakunuan.


text:
Bilugan na ka buntuk neng atin yang kailangan keka; matiman ya at pamurian na ka. Kaybat ikutang na pa, Nanu ing asuyu ku keka?


text:
Pakaistiman na ka king pamangan na at e me buring pakarinayan. Oneng kaybat, makatadua o makatatlu na kang pagsamantalan at ika pa ing kaylian na. Nung sakaling akasalubung me, pangilagan na ka at piling-piling neng buntuk na.


text:
Nung agkatan na ka king bale na ning taung masikanan e ka sa agad mabibisa. Kanita na ka lalung pamilitan.


text:
E me pakisabian a balamu pante kayu mu, at e mu agad paniwalan ing sasabian na. King maluat yung pamipagsalita susubukan na ka at titimbangan kabang timan-timan ya.


text:
Ala yang lunus ing taung mikakalat king kekang lihim at e ya mikakunung panasakitan na ka at pasukul.


text:
Inya ika na mu ing misikap king kekang lihim at mingat ka, uling ing kekang lalakaran ya ing sarili mung kapahamakan.


text:
E la malyaring misulung mangan ing pusa at ing asu, at anti naman ing mabanding tau ampon ing kalulu.


text:
Lalaklakan ne ning leon ing asnong malyap ning disyerto, sasamantalanan na ne man ning taung mabandi ing pakakalulu.


text:
Pikakasaman ne ning taung palalu ing mapagpakumbabang tau, makanyan ya naman ing mabandi king pakakalulu.


text:
Neng misakab ya ing mabandi, italakad de ring kakaluguran na; potang ing kalulu ya ing misakab lakuan de pa ring kakaluguran na.


text:
Dakal lang sasagip king mabandi potang magkamali ya, at nung magsalita yang kabarumbaduan karela yang panakpan. Potang ing kalulu ya ing magkamali pawang kalibakan ing keyang tanggapan. Agyang pang tutu na ing keyang sasabian alang makiramdam.


text:
Potang ing mabandi ya ing magsalita tahimik la ding sabla, kaybat pamurian da angga king banua ing sinabi na. Potang ing kalulu ya ing magsalita sabian da, Ninu mo ya? At itulak de pa nung magkamali ya king pamagsalita na.


text:
Mayap ing pibandian, nung e ibat king e ustung dapat. E kasalanan ing kalulu. Ding e makadios ilang sasabing kasalanan ing kakaluluan.


text:
Ing tanda ning maligayang bie ya ing masayang lupa. Ing pamangawang kasebian makalumpis lupa. Ing pamangawang kasebian makiduang kaisipan a makapagal.


text:
Nung meging maymut ka king sarili mu ban makatipun, miras mu karing aliwa ing kekang tinipun. Gamitan da ing tinipun mung pibandian ban magpasasa king luhu.


text:
Baket maimut ya ing tau king sarili na, oneng maganaka ne man karing aliwa? Ba't e na gamitan ing pibandian na ban paligayan ing sarili na?


text:
Ala nang aliwa pang maygit king kaimutan kesa king taung maimut king sarili na. Ing kaimutan na ya ing mamarusa king bie na.


text:
Anak ku, gawan mu ing agyu mu ban e mipaburen ing sarili mu at parating mong babie ding ain a karapatdapat king Ginu.


text:
E me pagkaimutan tula ing sarili mu aldo-aldo. Gawan mu itang buri mung gawan, nung iti e labag king kautusan.


text:
Inya mamie ka at matulang tanggap king babie ra keka ding aliwa. Magsaya ka uling e ka manakit tula king tuknangan da ring mete.


text:
Nung makananu yang kukupas ing imalan makanyan yang kukupas ing katawan. Sasabian na ning matuang kautusan king mate ta ngan.


text:
Mengari la ding tau karing bulung ning tanaman, ating malalaglag at atin namang sisibut a bayung bulung. Ating mamamate kekatamu at atin namang mibabait.


text:
Malaso at mawala ing sablang gewa da ring gamat ding tau, at tukian nang matda ning tau ding gewa na.


text:
Manuknangan kang malapit king tuknangan na; itasak mu la king pader na ding tulus ning kekang tolda.


text:
Nung katakutan me at gagalangan ing Ginu, iti ya ing daptan mu: Pakapagaralan me ing Kautusan na at kamtan mu ing Kabiasnan.


text:
Gawan na kang maygit kagalang-galang karing kasiping mung bale, at potang magsalita ka king kapulungan da ring tau, ituru na ing sabian mu.


text:
E mu sasabian king linili na ka. E na kailangan ing saup da ring taksil king pangatuparan ding binalak nang kapagnasan.


text:
Mikakamas ya ing Ginu king sablang uri ning kasalanan; e la mayayagkat king nanumang e mayap detang tatakut king Ginu.


text:
Nung bisa ka, atuparan mu la ding utus ning Ginu, atyu keka nung buri mu ing maging tapat ka o ali king Ginu.


text:
E mu pagnasan ing dakal a anak a alang silbi, at e ka matutula karing anak a lalaking alang Dios a katawan.


text:
E mu pagnasan ing kumaba la bie at e asahan ing mika mayap lang kinabukasan. Mas mayap ing metung ka anak kesa karing libu o mate alang anak kesa king dakal la, nung ala no mang Dios a katawan.


text:
Malyaring dagul ya bilang ing metung a siudad king uli na ning metung a taung biasa, oneng mate ya ing lahi da ring taung e mayap.


text:
Silaban ne ning milalablab nang mua ning Ginu ing kapulungan da ring makasalanan o ing bansang alang kapamintuan king Ginu.


text:
E na la pepatawaran detang higanti kanitang minunang panaun, detang linaban a menalig king karelang sikanan.


text:
Makanyan munaman ing merapat karing anam a ralan a libu katau a miyabe-abe linaban king Ginu kanitang miglakbe la king ilang.


text:
Agyang metung ya mu ing masias a buntuk, maging makapagmulala nung miligtas ya king parusa. Malunusan ya ing Ginu, oneng biasa ya namang mimua. Malyaring maglapo ing kapatawaran na o ing mua na.


text:
Tune maragul ing lunus na at maragul munaman ing bigsikan ning mua na. Ukuman na la ding tau agpang ketang depat da.


text:
E ne paintulutan miligtas ing mapanako at ing penako na, at ablasan na ne man ing mapibabatang taung makadios.


text:
E mu sukat sabian ing anti kaniti: Salikutan ke ing Ginu. Ninu ing king banua a makaganaka pa kanaku? Ninu ing makapansin kaku libutad da ring dakal a tau. Binang dakal ing melalang, inya nanu ing ulaga ku?


text:
Gagalgal ing sabla neng daratang ya ing Ginu, ing yatu at ing danum lalam na niti, ing biga at ding banua lagpas kareti.


text:
Nung daptan ku naman itang matulid ala namang mamalita kaniti king Ginu. Ninu ing manenaya kaniti? Mabagal yang tupad ketang sinabi nang daptan na.


text:
Inyang lelangan ning Dios king kapupurmeruan ing sablang keyang depat, dininan neng lugal ning Ginu ing metung at metung karing keyang lelangan.


text:
Inisip na ing sablang dapat da para karing sablang panaun, manibat king pamagumpisa da at angga na king marayu dang paintungulan.


text:
Kitmuan ne ing balat ning yatu karing sablang bage ating bie; kaybat mate la ban mibalik king keyang penibatan.


text:
Karela tikda na ing kaba ning bie ra, at dininan kayupayan karing sabla nang lelangan keti king yatu.


text:
Dininan na lang takut ding sablang lelang na ban mitakutan la karela. Dininan na lang kayupayan mamahala karing sablang animal at ayup.


text:
Kitmuan na lang beluan ampon pamanalastas, at pepakit na karela ing pamiyaliwa ning e mayap at ning mayap.


text:
Dininan neng manimuna ing balang metung karing bansa, oneng ing Israel ya ing pinili na ban maging sariling bandi na.


text:
Parati nang lalawan ning Ginu ing daraptan da reng tau; maygit masala king aldo ing akakit na karing tau.


text:
King Ginu ing pamamie saup karing kalulu anti ya king singsing a mal. Ing maganakang tau mal yang anti ing bie king arap na.


text:
Oneng paintulut na ing mibalik la arap na detang sisisi king depat dang e mayap, at pasiknangan na la lub detang milalako kapanayan.


text:
Lumapit ka king Ginu at tuknang na kang darapat kasalanan. Makisabi kang mayap king Ginu ban mabawas ing pupusanan mung mabayat a kasalanan.


text:
Detang mabie makaibie lang kapasalamatan king Ginu, oneng atin king tuknangan da ring mete ing makapagkantang kapurian king Gino?


text:
E la malyaring makaibie kapurian king Ginu ding mete uling ala na la. E ne manakit paralan ban purian ne. Ding mabie mu at ding masikan a katawan ilang malyaring makaibie kapurian king Ginu.


text:
Atin pang masala kesa king aldo? Makanyan man akmulan ne ning dalumdum ing aldo. Lalung mayan na lang akmulan ning dalumdum ding kaisipan ning tau.


text:
Ala metung man a dininan nang sapat a kayupayan ban ilarawan na ing depat na. Alang makataruk king makapagmulala nang dapat.


text:
Ninu ing malyaring makasukad king makamal nang upaya? Ninu ing malyaring magsalita king sablang lunus na?


text:
Alang makadagdag o makabawas kareti. Tune masakit lang tarukan ding makapagmulalang dapat ning Ginu.


text:
Neng mayayari ne ing istoria ning tau, e ta pa man mekapagumpisa, at potang yari ne malilitu ya pa mu rin.


text:
oneng nung ilimpi la deti king panaun a alang angga anti lang kapatak a danum king dagat o metung a binutil ning balas king pasigan.


text:
Akakit na at balu na ing mapait a kawakasan da, inya parati yang makasadiang munie kapatawaran karela.


text:
Ing lunus ning tau para mu karetang kakilala na, oneng ing king Ginu para karing sablang tau. Babarugan ne ing tau ba yang mipakayap; iyanad ne at tuturuanan, at anti ing pastul panintunan ne neng malilili ya.


text:
Anak ku, e mu ne paniabianan ing taung daraptanan mung mayap. Ala na kang sasabian a makapanasakit kapanamdaman ban ing pamaniaup mu e mawalang kabaldugan.


text:
Parimlan na ning ambun ing pali ning aldo. Inya ing amanu mu atin yang arapat a maygit king saup a babie mu.


text:
Ing maganakang pamagsalita maygit yang matimbang kesa karing peka mal a lamak. Nung talagang maganaka ka parehu mu lang ibie.


text:
Kailangan ing balu mu ing sabian mu bayu ka magsalita, at kailangan ing ingatan me ing katawan mu bayu ka sakit.


text:
Magpakumbaba ka bayu datang ing sakit a parusa. Neng mekarapat kang pamikasala, pakit mu king sisisian mu.


text:
Nung mengaku ka king Ginu, daptan mu ing sablang agyu mu ban atuparan mu; e potang malapit na kang mate.


text:
Misip ka sa! Buri meng mimua keka ing Ginu king oras ning kamatayan mo? Potang marap ka king piukuman na, buri mu ing gulutan na ka?


text:
E mu sa kakalinguan ing danup neng atyu keka ing sablang pamangan. E mu kakalinguan ing kakaluluan neng atin kang dakal a pibandian.


text:
Maingat ya ing taung biasa king sablang daraptan na. Lalu yang maingat king tuksung makapadurut ban e ya manabu.


text:
Nung dukuan mu ing kabiasnan kabud damdaman mu iti, maging biasa ka naman at asaupan mu la ding aliwa king kekang sasabian a kabiasnan.


text:
Nung makanyan ing kekang gagawan e ka mika pibandian. Nung salaula ka ketang ditak a atyu keka e magluat kagisanan ka.


text:
Ing alak at ding babai makasira la king matinu rang isip ding lalaki. Ing lalaking pupunta karing babaing magtinda king katawan da maging ala yang marine uling e ne maningat.


text:
Ing agad magtiwala king tau mangabaldugan ing kakuyaran na ning kaisipan, at ing kekang sarili ya ing mismung kekang panasakitan neng darapat kang kasalanan.


text:
E mu na paniabian king kakaluguran o king kalaban, subali mu nung kailangan ing magsalita ban e ka mikasala.


text:
Pakisabian meng tapatan ing kekang kakaluguran, nung dinapat ya ping kasalanan. Marahil iti e tutu, at nung katutuan naman e na na ulitan.


text:
Pakisabian meng tapatan ing kasiping mung bale tungkul king abalitan mung sinabi na, pota e na sinabi ita. Nung sinabi na pin, e na na ulitan.


text:
Pakisabian meng tapatan ing kekang kakaluguran king ababalitan mu tungkul king pangatau na, magkang ita pamanyira da reng tau. E ka agad maniwala keng balabalita.


text:
Neng misan asasabi na ning tau ing e na sukat sabian. Ninu wari ing e mikakasala king pamagsalita na?


text:
Pakisabian me pang tapatan ing kekang kasiping bale bayu me kamuan. Kaybat na nita, ing Kautusan ning Kakataskatasan ya na ing bala.


text:
Ing takut at kagalangan king Ginu ya ing kabilugan a Kabiasnan. Ing ganap a Kabiasnan ya ing pamanupad king Kautusan.


text:
Mas mayap ing atin kang takut king Dios at alang balu kesa king biasa ka oneng lalabagan mu ne man ing Kautusan.


text:
Ating taung gagamit king beluan da king e makatuliran, at ating manabusu ban apakilala ra ing matulid.


text:
Atin munamang taung magkunwaring makaduku at papakit malungkut, oneng kilub dang pusu buri da ing maglinlang.


text:
Ating panaun a e sukat paniabianan ing metung a tau. Ustu ing manahimik ka pa king oras a anti kanita.


text:
Ing taung gagamit puersa ban lunto ing matulid kalupa ne ing kapun a magnasang manialbahi king puri ning babai.


text:
Ating taung kikilalanan dang biasa uling tahimik ya, at ating taung pikakasaman da uling masalita ya.


text:
Atin namang taung tahimik uling ala yang balung sabian, at atin munamang taung e magsalita uling e pa miras ing oras.


text:
Makainip ya ing taung makabang magsalita, at kasaman da ne man ing taung e bisang munie dalan ban makapagsalita la ding aliwa.


text:
Ating taung ating dangalan a miyangganan king kamarinayan, oneng ating taung e pikabaluan a maging bantug king karangalan.


text:
Neng misan king ditak a salapi dakal ka asali, oneng potang kekang lawan pitung besis ka palang mikamalan.


text:
Manikua yang kakaluguran ing taung biasa neng magsalita ya, oneng metung man ala yang akua ing mangmang agyang pamurian na la.


text:
Ditak mu ing babie na, oneng dakal a pamanatsa ing kayantabe na. Ban damdaman de ring dakal anti yang loro a dadaldal. Nung atin yang peparam ngeni buri na bukas keka yang isubli. Ninu mo ing e masora king taung anti kanyan?


text:
Ing mangmang sabian na, Ala kung kakaluguran. Alang pasalamat king daraptan kung mayap. Tatanggapan da ing babie ku, oneng kagulut ku panyiran da ku.


text:
Mas mayap ing misakab ka keng dalan kesa king ing dila mu ya ing mitalusad; makanyan lang biglang mate ding taung ating kasalanan.


text:
Mengari ya ing taung magaspang a ugali king istoriang alang kwenta a ulit-ulitan nang kukwentu ning mangmang a tau.


text:
Ing taung e makagawang kasalanan uli ning kakaluluan na e ya maligalig a kaisipan potang matudtud ne king keyang pagkeran.


text:
Makalunus ya ing taung papaten na ing sarili na uli ning malamarine ya o uli ning pakiramdaman na ing sasabian da ring mangmang.


text:
Makalunus ya ing taung pengakuanan ne ing kakaluguran na uling e ne buring pakarinayan, inya ginawa yang kalaban na.


text:
Mas mayap ya ing mapanako kesa king taung malaram. Oneng ing mapanako at ing malaram parehu lang papunta king kasiran.


text:
Mitatas ya katungkulan ing taung biasa uli ding amanu na; akakua na la pilubluban ding tatalan upaya.


text:
Itang babie tula karing manimuna mipanupaya ya king kamalian a agawa na. Itang sasarul at tatanam king marangle na mupul yang dakal.


text:
Agyang deng biasa mabubulag la kareng regalu at suhul, maging sangkan la king e ra pamagsalita king katutuan.


text:
Oneng mas mayap ya ing taung misasalikut king kamangmangan na kesa king taung misasalikut king kabiasnan na.


text:
Anak ko, mekarapat kang kasalanan? E mu na pasibayuan at maniawad kang kapatawaran karing agawa mung kasalanan.


text:
Nung makananu meng pangilagan ing ubingan makanyan mung pangilagan ing kasalanan. Nung lapitan me, tuktukan na ka. Anti la ding ipan na karing ipan ning leon at mate ka.


text:
Ing taung e bisang sasabianan king e ustung depat na lalakad ya king dalan da ring makasalanan, oneng itang tatakut at gagalang king Ginu sisisi ya king mabilug nang pusu.


text:
Ing taung mandam salapi ban italakad ne ing bale na, anti yang manipun batu para king pikutkutan na.


text:
Ing katipunan ding taung lalabag karing kautusan anti ya king kabuntun a pikataman; e lumuat mitaung agad.


text:
Ing dalan a tutuntunan da ring palpikasala malualas ya at patag, oneng papunta ya king tuknangan da ring mete.


text:
Ing ninumang bisang tupad karing Kautusan sukat nang pakibaluan ing pakiduang ning Kautusan. Mika kabiasnan ka, nung katakutan me at gagalangan ing Ginu.


text:
Anti ya king ilug a e kakati ing beluan ning taung ating kabiasnan, anting danum a sisibul ing payu na.


text:
Potang makaramdam yang mayap a aral ing taung biasa purian na, at mayayagkat ya ban lunto ing aliwa pang kaisipan. Potang ing mangmang ya ing makaramdam pikakasaman na at agad nang kalinguan.


text:
Nung makiramdam ka king salita na ning taung mangmang, mangari ka king taung maglakad a ating pupusanan a mabayat. Oneng makayama ing makiramdam king sasabian na ning taung biasa.


text:
Matula lang makiramdam ding taung atyu king kapulungan king sabian ning taung biasa, at karelang pibulebulayan ing buri nang sabian.


text:
King taung biasa naman ing pamagaral metung yang gintung alahas, anti yang pulseras a makasulud king gamat na.


text:
Mamalagua yang lungub king bale ing mangmang, oneng ing taung ating sibukan at ating modu manenaya yang paluban.


text:
Sisilip ya ing mangmang king pasbul ning e na bale kabang ing ating pegaralan manenaya ya king lual.


text:
Ulitan na ning madaldal karing aliwa itang dimdam na, oneng titimbangan na pa ning biasa itang sabian na.


text:
Ing anak a babaing masias a buntuk sukal yang lub king asawa na at kang tata na at parehu deng e buring tanggapan.


text:
Anti yang masayang tigtigan king panaun ning kalungkutan ing pamangamanung e makatud king oras, oneng ing pamamarug bilang disiplina makapanaun ya balang oras.


text:
Anti meng papakat ing kuran a mebalbal neng tuturuanan me ing mangmang o kaya anti kang gigising king taung matudtud maniaman.


text:
Anti kang tuturu king mitutundu neng tuturuanan me ing mangmang, at potang meyari ka ikutang na: Nanu na ing sinabi mo?


text:
Pagkalungkutan ta la reng mete uling limbug ne karela ing aslag ning aldo. Sukat ta lang pagkalungkutan ding mangmang uling ala lang mayap a kaisipan. E tamu masiadung pakadibdiban ing pamanangis kareng mete uling makapaynawa na la, ing pakadibdiban tamung panangisan ila ding mangmang uling ing kabilian da mas grabi kesa king kamatayan.


text:
Pitung aldo ta la mung pagpaldasan ding mete, oneng alang angga ing king mangmang o king alang dios a katawan.


text:
E ka makipagsalitang maluat king mangmang o daralo man king bale ning alang isip. Pangilagan me. Kanita e ka miyawa at mie kang payapa at alang pangabala king kamangmangan na.


text:
E ne augun agyang ning ayun ing tanan a dutung a makapakung matatag king bale. Antimu rin e ne augun ning nanumang kagutgutan ing isip a masigasig magaral.


text:
Manakbag la ding malating batung atyu babo ning pader potang mitiupan lang angin. Makanyan munaman ing mapalyari king isipan ning mangmang potang datang ing makasalikut a kagutgutan.


text:
Tulsikan me ing mata at tumulu ing lua. Sugatan me kapanamdaman ing tau, at akit mu ing atyu king lub na.


text:
Sulapo la ding ayup nung basibasan mu la, at nung samantalanan me ing kakaluguran lakuan na kang lubusan.


text:
Nung sakaling mekapagsalita kang mataram king kekang kakaluguran, e ka milalako kapanayan uling ating panulu kanyan.


text:
Nung mipate ko man malyari kayung mikasundung pasibayu. Nung keka yang insultuan at pagmaragulan ampon pataksil a siksak king gulut at bilalag ing keyang lihim, siguradu na kang lakuan.


text:
Makipagkaluguran ka king pakakalulung kasiping mung bale, at potang mibandi ya akayabe me king tula na. Saupan me king oras ning pamangailangan na, at potang datang ing mayap nang suerti e na ka kalinguan.


text:
Sana ating magbante king asbuk ku at maniara karing labi ku. Kanita e ku makarapat kamalian at milaut ku king kasiran a pasari ning dila ku.


text:
O Ginung kakung Ibpa at Ari ning bie ku, e mu paintulut ing ipusan na ku ning dila ku king kapahamakan.


text:
Dinan mu kung beluan a magsilbing pamarug karing kaisipan ku at layun madisiplina ining bie ku. Kanita e ku mipanupaya karing kamalian ku at e makalimbatawan ing depat kung kasalanan.


text:
E na munaman kanita dakal ing kakung kakulangan at pamikasala. E na ku masambut pa karing kakung kalaban o gawan dang pikaylian.


text:
Ikabus mu ku king kasakiman o king e mayap nang pita ning laman; e mu paintulut ing maging ipus na ku ning makarineng kapagnasan.


text:
Anak ko, makiramdam kayu king sabian ku tungkul king ustung pamagsalita. Pakapakiramdaman yu ing ituru ku ban e kayu mipakarine.


text:
Mangapakarine la deng palpikasala uli ning pamagsalita dang masaklo; palalu la at lapastangan mangamanu.


text:
E la mamako ding late king katawan ning ipus a parating mababarug. Makanyan munaman, siguradu yang mikakasala ing taung parating susumpa at babanggit king banal nang lagyu ning Dios.


text:
Mitatambak ing kasalanan na ning taung parating susumpa, inya e ne lakuan ning kapahamakan ing pibalebale na. Nung e na tiparan ing sinumpa na, maging dobli ing kasalanan na. At nung sinumpa yang alang katapatan, mikasala ya mu rin. Inya naman mangatmu yang kaguluan ing pibalebale na.


text:
Ating pamagsalita a kalupa na ning kamatayan. Mananu na sanang kapilan man iti e maramdam karing lahi nang Jacob. E la magsalitang makanyan ding taung ating Dios a katawan at e magbabad king kasalanan.


text:
E yo kakalinguan ding pengari yu neng atyu kayu king kapulungan da ring kagalang-galang a tau. Pota mangalinguan kayu at makagawang e ustu uli ning penugalian yu. Kanita pagnasan yung e na kayu mibait at isumpa ye ing aldo kebaitan yu.


text:
Ating aduang uring tau a daragdagan da nang daragdagan ing kasalanan da, at ing katlu naman agkatan na ing mua na ning Ginu. Oneng ing kasalanan ning pita ning laman anti yang milalablab a api; e ya matda anggang e ya mapupud. E ya tuknang ing taung mahilig king pita ning laman anggang e ne agisan dilukan ning api.


text:
Nganang sasabi king sarili na ning lalaking taksil king asawa na, Alang manakit kaku uling madalumdum at makapadurut ku karing pader. Alang manakit kaku, inya ala kung pigaganakan. E na la apansin ning Kakataskatasan ding kakung kasalanan.


text:
Ding tau ilang katakutan na ning taung anti kaniti. Kelinguan na king ding mata ning Ginu apulu lang libu kasala king aslag ning aldo, king akakit na ngan ning Ginu ing daraptan da ring tau at pati na itang pakalihim-lihim da.


text:
Mumuna, lebagan ne ing Kautusan ning Kakataskatasan; kadua, sinira ne dangalan ing asawa na; katlu, gewa nang taksil ing sarili na at mikayanak ya king e na asawa.


text:
Kanita ra aintindian ding tau king ala nang mayap dili nung e mu ing pitakutan ya at galangan ing Ginu, at ala nang maniaman nung e mu ing mamintu karing kautusan na.


text:
Makiramdam ka! Oyan ing Kabiasnan kakanta na ing sarili nang kapurian libutad ding memalen nang Israelita,


text:
Kanita ing Linalang kaku, at king meto sikluban tildu ne kaku ing lugal nung nu ku manuknangan. Ngana, Italakad me ing kekang tuknangan king Israel, at ding lahi nang Jacob ilang maging kekang memalen.


text:
Karin ku meragul anti ing tanaman a sedro ning Lebanon, anti ing tanaman a sipres ning Bunduk ning Hermon.


text:
Meragul kung anti ing tanaman a palma ning Engedi, anti ding rosas ning Jerico, anti ing malagung tanaman a olibo king marangle, anti ding tutubung kastanyo lele ning danum.


text:
Mabanglu kung anti ing kanela, sasalingalngal anti ing mira o ing gilbano o ing mabanglung insenso king banal nang Tolda.


text:
Anti ing tanaman a ubas dakal ku suli, at malagu la. Ding kakung sampaga maging marangal la at maligayang bunga.


text:
Ing Kabiasnan ya ing Kautusan, ing Kautusan a patupad nang Moises kekatamu, ing kasunduan ning Dios a Kakataskatasan, ing mana da ring memalen ning Israel.


text:
Nung makananu yang mamagus a danum ing Ilug ning Pison makanyan ya namang mamagus a kabiasnan ing Kautusan. Anti ya king Ilug ning Tigris king panaun ning pamamupul.


text:
King Kautusan sisibul ing beluan, maglapo anti ing Ilug ning Eufrates, anti ing Ilug ning Jordan king panaun ning pamamupul.


text:
King Kautusan la sisibul ding mayap a turu, anti ya king Ilug ning Nilo at ning Gihon king panaun ning pamamupul ubas.


text:
E ne lubus balu ning minunang taung melalang ing Kabiasnan, at e nia naman abalu ning katataulian a tau.


text:
Uling ding kaisipan na malapad la kesa king dagat at malalam la ding pamalak na kesa king pekamalalam a danum lalam ning yatu.


text:
Nasa ku mu ing paranuman ya ing kakung hardin at diligan ding tamnanan a maniampaga. Oneng e miglambat meging ilug ya ing paligi at ing ilug meging dagat ya.


text:
Gawan keng pasibayung masala ing kakung kabiasnan, masala anti ing aldo saslag neng abak ban mayakit ya ing sala na angga karing marayung lugal.


text:
Wa, ing kakung kapagalan e mu para king sarili kung kapakanan nune para kareta yang manintun kabiasnan.


text:
Ating atlung bage a kakung katulan, ding bage a katanggap-tanggap king Dios at karing tau. Ila deti: ding mikakapatad a mikakasundu, ding misiping bale a mikakaluguran, at ding miyasawang mikalugud.


text:
Atin namang atlung uring tau a e ku atanggap at tutu kung kasaman ing karelang dapat. Ila deti: ing pakakalulung mapagmatas, ing mabanding malaram, at ing matuang lalaking mangmang a mahilig king pita ning laman.


text:
Makawili yang lalawan miyabe-abe ing maputing buak at ing kayatulan a alang pamangabiran at mayap a turu.


text:
Ing Kabiasnan, ing beluan, at ing mayap a turu makabage la king tutua king idad at karing taung kagalang-galang.


text:
Ing dakal a sibukan ya ing korona da ring makatua, at ala lang malyaring ipagmaragul nung e mu ing takut da't kagalangan king Ginu.


text:
Ating siam a tau a para kaku ila ding pekamasayang tau, at atin pang metung a idagdag ku. Ila deti: itang pengari a maligaya uli ding anak na, itang akit na lang mibagsak ding kalaban na,


text:
ing lalaking mekatagpung mayap a asawa, ding miyasawang mibabage ugali, ing taung e mikakasala king pamagsalita na, ing taung e makipagobra king taung mababa pangatau,


text:
at ing tune maligaya ya itang mekatuklas kabiasnan. Oneng ing lalung maligaya kareti ngan ya itang ating takut at kagalangan king Ginu.


text:
Ala yang kalupa ing taung anti kaniti, uling ing takut at kagalangan king Ginu ya ing maulagang dili keti king yatu.


text:
Ing maplas diling sugat ya ing sugat king pusu. Ding mabayat diling problema ila ding pasari da ring babai.


text:
Ing masakit diling kasakitan ya ing kasakitan a pepasari na ning kalaban a masama keka. Ing masakit dili ya ing pamanablas a depat na ning kalaban.


text:
Ing mabagsik diling lasun ya ing kamandag ning ubingan, at ing mabagsik diling mua a makamate ya ing mua na ning babai.


text:
Neng makasumpung ya ing asawang babai manaliwa ya itsura angga king maglupa ya king muang animal a oso.


text:
Ala lang kalupa ding kaligaligan a pasari ning babai. Sana kamtan da ring anti kareting babai ing mangaintulid karing palpikasala.


text:
Mengari ya ing tahimik a lalaking mekapakiasawa king babaing masalita king matuang lalaking mumukiat king bunduk-bundukan a balas.


text:
Neng ing babai ya ing manintunan ban pakanan ne ing asawa na, mikamuan ya at mangapakarine ampon mapalmura ing lalaki.


text:
Sakit lub, maslam a lupa, at kabiguan ing pasari ning e mayap a asawang babai. Ing mangaina gamat at mainang tud ila ding tanda ning lalaking e maligaya king babaing ayasawa na.


text:
E mu paintulut tumulu ing danum king lulanan, lalu meng e paintulutan ing sakupan na ka ning e mayap a babaing kekang asawa.


text:
Metung ya ing mayap a asawang babai karing regalung binie na ning Ginu karetang tatakut at gagalang arap na.


text:
Ating atlung bage a katakutan ku, at ing kapat tutu keng katakutan. Ila deti: ing indredus a kakalat king mabilug a balen, ing katipunan da ring taung mag-rebeldi, at ing sangkanan da ka king kasalanan a e mu depatan. Mas mabagsik la deti kesa king kamatayan.


text:
Oneng ing babaing mangalalu king katunggali na pasari yang sakit lub at kalungkutan; maniugat ya ing dila na king kenu man.


text:
Mengari ya ing e mayap a asawa king paud a e lapat. Anti kang tatalan alakdan king pamakiutus king asawang makanyan.


text:
Ing asawang babaing lasinggera makasora yang lalawan; e na malyaring takpan ing keyalan nang kamarinayan.


text:
Banten meng masalese ing anak mung babaing masias a buntuk, uling samantalanan na ka potang makabalikid ka.


text:
Mengari ya king taung maglakbe a mau; nanumang danum a akit na inuman na. Magkera ya nu man karin ban makisiping king ninumang lalaking maki buri king katawan na.


text:
E kukupas ing leguan ning asawang babai a mahinhin; e no abut sabian ning amanu ing malinis nang puri.


text:
Anti ya king aslag a manibat king sagradung sulu ning Templo ing malagu nang lupa at ing balangkinitan nang katawan.


text:
Saliksikan me ing mabilug a bansa ban manakit kang gabun a mataba at tamnan me karing sarili mung bini at magtiwala king mayap mung lahi.


text:
Anti yang lura ing babaing magtinda king katawan na; ing babaing talasawa a makipaglalaki pasari yang kamatayan karela.


text:
Ing lalaking e tutupad king batas makapakiasawa yang babaing e mayap, oneng ing lalaking gagalang king Ginu makapakiasawa ya king babaing tapat.


text:
Ing talasawang babai a alang marine tula na ing siran na ing mismung sarili na, oneng ing mayap a talasawang babai mahinhin ing ugali na agyang ilang adua ning asawa na.


text:
Marawak ya kareng tau ing babaing masias a buntuk, oneng ing babaing ating marine parangalan ne ing Ginu.


text:
Makilala yang biasa ing babaing gagalang king keyang asawa, nung siran ne dangalan ing asawa na, makilala ya karing sabla bilang taung marok at alang Dios a katawan. Mapalad ya ing lalaking mekatagpung mayap a asawa uling kumaba ing bie na.


text:
Ing babaing maindredus at masalita mengari ya king trumpetang babie senias king pamaglusub, at ing ninumang lalaking ating asawang makanyan anti yang makigera kabang mabie ya.


text:
Ating aduang bage a babie kalungkutan kaku, at ing katlu pamuan na ku. Ila deti: ing sundalus a mekalulu, ing biasang tau a e ra gagalangan, at ing taung banal a meging makasalanan. Parusan neng kamatayan ning Ginu ing taung anti kaniti.


text:
Masakit nang pangilagan ning mangalakal ing pamaniapat pamikasala; e ya malyaring e mikasala ing ninumang magtinda.


text:
Masakit ilako ing kapamiraitnan king pamisaliwanan, uling anti yang tulus a mesipit pilatan ding aduang batu.


text:
Potang ikusug me ing panialak ing malakuan ya ing dinat. Makanyan munaman king tau, neng magsalita ya lunto ing kakulangan na.


text:
Masusubuk la king ornu ding kuran a gewa ning taung gagawang kuran. Masubuk ne man ing tau king sasabian na.


text:
Makilala ya ing masese tanaman karing bunga na; ing atyu king lub ning tau mayakit ne man karing amanung sasabian na.


text:
Ding ayup a miyuyuri miyabe-abe la, at ing katapatan datang ketang bisang maging tapat king dapat na.


text:
Manaya ya ing kasalanan ketang darapat kasalanan; anti yang leon a manenayang tikma king paglaklakan na.


text:
Parating makabaldugan ing pamagsalita da ring taung banal, oneng ing king mangmang manaliwa yang anti ing bulan.


text:
Makasorang pakiramdaman ing sasabian da reng mangmang; gagawan dang biru at pikaylian pati ing mabayat a kasalanan.


text:
Miyangganan king pamipatayan ing pamipate da ring palalu; makasorang pakiramdaman ing karelang pamipanagkasan.


text:
Luguran me ing kakaluguran at maging tapat ka king kekang kakaluguran; nung ibulalag mu ing lihim na, kalinguan mu nang atin kang kakaluguran.


text:
Malyari yang uluan ing sugat at patawaran ing insultu, oneng ala kang kapanayan nung kekang bilalag ing lihim.


text:
Makawili ya neng kapagsalita me at pamurian na ka. Oneng kagulut mu aliwa na ing paniabian na, at ing kekang sinabi ibaligtad na ngan laban keka.


text:
Ala kung aliwang kasusumamian a tau nung e mu ing anti kanitang tau, at kasusumamian nia naman ning Ginu.


text:
Gagamitan na ning taung palalu karing kalupa nang tau ing pamamiru at pamaninsultu, oneng anti yang leon a manenaya itang parusang tanggapan na.


text:
Detang matutula king pangabagsak ding banal manakbag no man king bitag, at tune lang misakitan bayu la mate.


text:
Ing taung mapagbengansa tanggapan na ing bengansa ning Ginung makibalu karing sablang kasalanan ning ninuman.


text:
Patawaran mu ing depat nang pamikasala keka ning kalupa mung tau. At potang manalangin ka mipatawaran ing kekang kasalanan.


text:
Nung ala yang lunus ing tau king kalupa nang tau, makananu yang makapaniawad kapatawaran karing kasalanan na?


text:
E mu kakalinguan king datang ing aldo a ika mate ka at malaso ya ing kekang katawan. Inya ilako mu na ing mua at mamintu ka karing utus ning Ginu.


text:
E mu la kakalinguan ding kautusan at e ka paimua king kalupa mung tau. Ganakan me ing kasunduan ning Kakataskatasan at e mo papansinan ding kamalian ding aliwa.


text:
Pangilagan mu ing pamakipate ban e ka parating mikakasala, uling ing pelian buntuk ya ing pasari king pamakipate.


text:
Pipapate na la ning makasalanan ding mikaluguran at sasalbag yang kaguluan karing taung mibiebie king kapayapan.


text:
Lalung milalablab ing api uli ning daragdag a panangab, at papali ing pamakipate uli ning dakal a kesiasan a lub. Nung nu ya anti kasikan o kabandi ing ninuman, ing mua na makanyan munaman.


text:
Ing bugasuk a pamagsalita pasari na ing pelian buntuk; ing biglang pelian buntuk miyangganan king pamipatayan.


text:
Dakal ne sinira ing mapakialam a dila, inya dakal lang taung maglipat-lipat karing aliwang bansa. E mu iti ing daraptan ning manyirang dila; lesak na la pati balen a payapa at tuknangan ding taung kagalang-galang lesak na la.


text:
Uli ning dilang mapakialam dakal lang tapat a babaing kewanian ding karelang asawa, at mewala ing sablang karelang pipagalan.


text:
Ing ninumang makiramdam king dilang manyira e ya mipaindatun kapilan man ni mika kapayapan king kaisipan na.


text:
Masuerti ya ing taung miligtas king dilang mataram at e mibata king bigsikan na o megapus king tanikala na o mipasuluran king paud na.


text:
Ing pasari na ning mapanyirang dila ya ing makapangilabut a kamatayan, inya mayap pa ing mete na ka.


text:
Oneng ding taung king Ginu tapat e no ananu balang ning dilang manyira, e no asilab ning milablab nang api.


text:
Ding biktima na ila mu detang ginulut king Ginu. E na malyaring patdan pa ing silab ning dilang manyira. Anti ing leon, itikma na la at anti ing leopardo paglapakan na la.


text:
inya keka lang ingatan at timbangan ding amanung kekang sasabian. Gawa kang pasbul at kandadu para king kekang asbuk.


text:
Mingat ka magkang mitalusad ya ing kekang dila, at mibagsak ka arap da ring kalaban a manenaya keka.


text:
Pamaniapat mayap ing paraman ya ing kekang kasiping bale; tutuparan mu ne kanita ing kautusan, nung keka yang sasaupan.


text:
Paraman me ing kalupa mung tau king oras ning pamangailangan na; nung ika ing mendam mamayad ka king takdang panaun.


text:
Tuparan mu ing kekang pangaku at maging tapat ka, at king oras ning kekang pamangailangan ating sumaup keka.


text:
Dakal lang taung bala ra ing utang suerti yang kabud na dinatang, inya papagkasakitan da lang karelang pikautangnan.


text:
Potang manutang la simba-siklaud la king pipanutangnan da; alang tuknang ing karelang pamamuri. Oneng potang oras nang mamayad piliban-liban da at dakal la balung sabian a sangkan.


text:
Nung sakaling mepilit lang mamayad, kapitna mu ing karelang bayaran, inya sukat neng tumula ing pipanutangnan. Ing maralas malilyari ya pin ing lalbug la ding salaping meyandam, at maging kalaban ya ing menandam. Palmura at sumpa ampon keyalan kapasalamatan ing tanggapan da ring peparam.


text:
Mas mayap ing mawala lang salapi para karing kapatad o kakaluguran kesa king kanan na la ning kalawang.


text:
Gamitan mu lang kekang salapi agpang king kautusan ning Kakataskatasan, at makinabang kang lalung dakal kesa king gintu.


text:
Ibilang mung maragul a pibandian ing pamamie limus karing kalulu, at iti magsilbing kaligtasan king sablang kekang kakulangan.


text:
Agamit mung parati ing pamamie limus laban karing kalaban; maygit ya karing matibe kalasag at matibe tandus.


text:
Tatalakaran ne ning mayap a tau ing utang ning kalupa nang tau; e na daptan ning alang marine tau ing anti kanita.


text:
Nung ating taung menalakaran ban makapanandam ka, e mu kakalinguan king atin kang utang a lub keting tau, uling teya na ing pangatau na para keka.


text:
Ating palpikasala a pawalan dang ulaga ing pamanalakaran para karela; ala lang pasalamat at kakalinguan de ing taung sinaup karela.


text:
Dakal lang taung ating pibandian a mekalulu uli ning karelang pamanalakaran, ing sibukan da anting bagyung manyira king bie ra.


text:
Menga-embargu la tuknangan ding atinan uli ning karelang pamanalakaran, at ngeni lakad-lakad la karing aliwang bansa.


text:
Ing maulagang diling kailangan ning tau ya ing danum, pamangan, imalan, at tuknangan nung nu ka makapagdili-dili.


text:
Mas mayap ing manuknangan ka king pakakalulung kubu kesa king mamangan kang maniaman king bale ning aliwang tau.


text:
Makalunus ing mabibie makipanuknangan karing miyayaliwang bale; e ka makapagsalita uling makipanuknangan ka mu.


text:
Ika ing talasalubung at babie inuman karing bisitang daratang a ala mang pasalamat king kekang daraptan. Mangalati ka potang karelang sabian:


text:
O kaya sabian da, Mabating na ka, dayuan; atin kung bisitang datang, datang ya ing kapatad ku at kailangan ne ing kuartung pitutudturan mu.


text:
Tune masakit king taung ating pegaralan ing pamaramdaman ne ning makibale o ing tagal-tagalan ne ning pikautangnan na.


text:
Mupul yang dakal a pakinabang ing pengaring minie turu king anak na, at apagmaragul ne karing kakaluguran na.


text:
Atin yang likuan a anak a singil karing kalaban na, at ya ing mamayad karing taung pikautangan nang lub.


text:
Oneng ing pengaring kusintirul king anak na dakal ya uluan a sugat, at manganerbiusan ya kabud makaramdam yang kulisak.


text:
Kabang anak ya pa, e mu paintulut ing sablang buri nang daptan at e ka magbulag-bulagan king depat nang kamalian.


text:
Pamaklian mu ne butul o barugan mu ne kabang anak ya pa ban e ya dagul masias a buntuk at lapastangan keka at pasukalan na lub.


text:
Mas mayap ing kalulung ating masanting a pamikakatawan kesa king dakal ka pibandian, oneng masakit ne man ing kekang katawan.


text:
Mas maulaga ya ing masanting a pamikakatawan at alang kapanamdaman kesa king dakal a gintung pibandian.


text:
Alang kabaldugan ing miyapag pamangan karing larawan, uling e no man makapangan o makabau. Makanyan ya kabilian ing taung ating sakit a binie ning Ginu.


text:
Lalawan na ing pamangan na at mangisnawa yang saldak, uling ala yang ganang mangan; anti ya king lalaking kapun a kakaul king metung a babai oneng ala yang akarapat.


text:
Magsaya ka at tumiman; itabi mung kalungkutan. Dakal ne pete ing kalungkutan at ala yang depat a mayap kareng malungkut.


text:
Ing pamangalalu at ing mua kukuyaran na ing bie, at ing kaiisip agad na kang gawan matua king e oras.


text:
Mitatabi ing tundu uli ning kabalisan a isip king kapanintunan; anting grabing sakit a e ka mipatudtud.


text:
Ala yang patugut magobra ing mabandi ban lalu yang mibandi; kaybat mag-retiru ya at magpasasa king bie.


text:
Magobra ya namang alang patugut ing pakakalulu, oneng e ya makatipun at potang mag-retiru ya kalulu ya pa mu rin.


text:
E ya mipayalang sala ing taung malugud king salapi; ing pamagpakasalapi inabu na ka king pamikasala.


text:
Atin kayung balung taung makanyan? Ninu ya ba ta yang parangalan? Uling ya mung bukud karing kalupa nang tau ing mekarapat pagmumulalan.


text:
Uling delanan na ing pagsubuk at akabiusan nang e ya mikasala. Inya atin yang matulid magparangalan. Mika oportunidad ing mikasala ya, oneng e ya mikasala, at mika oportunidad yang dapat e ustu, oneng e ya dinapat e ustu.


text:
Neng atyu ka arap ning lamesang ating dakal a pamangan, e mu papakit ing kakayat ka wawa at e mu sasabian: Kaniaman ing pamangan a ine!


text:
Manawang ing masaklo ka mata. E mu sa kakalinguan yan. King sablang melalang bukud mung ing mata ya ing pekamatako. Uli na niti, maralas ing lua na tutulu.


text:
Intindian mo ding aliwang kalupa mu kapanamdaman, at daptan mu karela itang buri mung daptan da keka.


text:
Kanan mu ing pamangan a inapag da keka bilang taung ating pegaralan, at e ka langut nang langut a makabuklat a asbuk ban e ka maging pikakasaman.


text:
Matudtud yang maniaman ing mamangan kasantingan; maranun yang migigising at mayan ya pamikakatawan. Oneng ing labis a pengan, e ya mipatudtud maniaman at manyuka ya naman.


text:
Nung dakal ing kekang pengan at masakit na ka atian, talakad ka at mako king lamesa at king lual mu isuka ban mipasno ka.


text:
Anak ku, makiramdam ka king kakung sabian at e mu sa mamarokan. Datang mu rin ing aldo a kilalanan mu ing ulaga ning kakung turu. Pakakalale ka sa king nanumang kekang daraptan at e dugpa keka ing nanumang kapanamdaman.


text:
Pasalamatan de ing taung maganaka at migsadiang pamangan a maniaman, at e malyaring payalian kapilan man ing mayap nang pilubluban.


text:
Oneng sasaingsing de ing taung kuriput king sidia nang pamangan, at iti e malyaring payalian kapilan man.


text:
E mu patunayan ing pangalalaki mu king kapamilatan na ning pamaninum alak, uling dakal na lang mipahamak king uli ning alak.


text:
King ornung mapali ya masubuk ing pangapasbu ning bakal, king pamaninum alak ne man masubuk ing pangatau ning palalu.


text:
Babie sigla ing alak king katawan, nung inuman yang katamtaman. E maniaman ing mabibie nung alang alak? Melalang ing alak ban munie tula king tau.


text:
Ing kalasingan ning mangmang ya ing mitutulak ban panasakitan na ing sarili na; magigisan ya sikanan at milalantad ya king dakal a kapahamakan.


text:
E me paniabianan ing ninuman neng maki-inuman ya karing abe na o lalawan alang kabaldugan kabang magsaya ya. E oras ita ban makipate o manyingil karing utang na.


text:
Nung mepili kang lukluk king kabisera ning lamesa e mu pagparangalan; manugali ka sanang anti ding aliwang kumbiradu. Lawan mu la pa at panayan ding aliwa bayu ka lukluk.


text:
Lukluk na ka kabud atuparan mu ing kekang katungkulan, at makipagsayang kayabe ra. At mapuri ka uli ning mapinu mung ugali.


text:
Nung ika ing pekamatua karela, atin kang karapatan magsalita. Oneng balu mu sana ing kekang sasabian at e mu abalanan ing musika.


text:
Agyang kayanakan ka pa, malyari kang magsalita, nung kailangan o bilang pakibat king kutang. At makagyu na ing aduang besis.


text:
E mo lalawan ing kasingpara mu la ding kagalang-galang a tau, at e ka salita nang salita kabang ating magsalita.


text:
Antimo ing kildap, mumuna ya king duldul; makanyan munaman, balu mu ne kayapan ing pikabaluan a tau bayu me akatagpu.


text:
Potang yari na ing katatagan agad na kang mamun; e na ka maglambat pa at taglus-taglus na kang muli.


text:
Tanggapan mu ing pamaniupil ning Ginu, nung atin kang takut at kagalangan king Ginu. Bendisyunan ne ning Ginu itang maranun migigising neng abak ban manalangin.


text:
Abalu mu ing matulid, nung atin kang takut at kagalangan king Ginu, at sunlag ing dapat mung mayap anti ing sulung masala.


text:
E na tanggapan ning makasalanan ing turuanan me, at dinan nang matulid ing nanumang buri nang daptan.


text:
Kilalanan na ning taung ating matinu isip ing nanumang pisasabian a maulaga, oneng e me asabat ing taung palalu king buri na.


text:
Mingat ka king nanumang kekang daraptan; iti ya ing buri nang sabian ning pamamintu karing kautusan ning Ginu.


text:
Pamintuan na la ning maniwala king Kautusan ding kautusan, at nung ing Ginu ya ing panaligan na e ya numanu balang.


text:
E ne pikakasaman ning taung biasa ing Kautusan, oneng ing taung e tapat king Kautusan anti yang bangkang sapul-sapulan na ning angin a masikan.


text:
Isadia mu pa ing sabian mu ban pakiramdaman da ka ring tau; tipunan mu pa ing kekang beluan bayu ka makibat.


text:
Anti ya king parugang ning gareta ing kaisipan ning mangmang, at anti la king ehe a dudurut ing sasabian na.


text:
Anti ya king kabayung malyap ing kakaluguran a mapanlibak; lundag neng lundag, nung saken ne ning ninuman.


text:
Oneng king degulan ning kabiasnan ning Ginu lelang na lang e paraparehu ding tau, at dininan na lang miyayaliwang obra at kagiwan.


text:
Gewa na lang banal ding aliwa at tinas a matas ban milapit la arap na. Sinumpa na la ding aliwa at gewang mababa uri at leko king karelang kabilian.


text:
Antimo ing pila king gamat ning mangawang kasangkapan a kapsa, iyubug ne ing pila ketang buri na. Makanyan tamu munaman king gamat ning kekatang Talapaglalang, iyubug na katamu ketang buri na.


text:
Ing kabangkilas na ning mayap ya ing e mayap, ing kabangkilas na ning bie ya ing kamatayan, at ing kabangkilas na ning kasalanan ya ing katapatan ning tau king Ginu.


text:
Pibulayan mu ing depat ning Kakataskatasan: atin yang kabangkilas ing balang lelang na; makayaliwa ya ing metung king metung.


text:
Aku ing tauling diling menagtal ubas, anti ku mo waring mamulut mu kaybat ning pamamupul. Oneng binendisyunan na ku ning Ginu, uling dakal la pa mu rin ding ubas a ikua ku; akatmu ke ing pipapaslan kung ubas.


text:
E yu sa kakalinguan king depat ku ita e uli ning sarili kung kapakanan, nune para karing sablang magnasang mabiasa.


text:
Makiramdam kayu kaku, ikong pamuntuk ding tau; ikong manimuna karing kapulungan, makiramdam kayu king kakung sabian!


text:
E mu pailalam ing bie mu king kenu man kabang mabie ka, agyang pang anak me o asawa o kapatad o kakaluguran. E mu babie kenu man ing kekang pibandian pota sumisi ka at makisabing mayap ban akua mung pasibayu.


text:
Ika ing dapat mamahala king sabla mung sukat daptan, at e mu paintulut ing midungisan ya ing kekang dangalan.


text:
Sukat yang dinan kumpe, karga, at barug ing asno. Antimu rin, ing ipus sukat yang dinan pamangan, obra, at disiplina.


text:
Papagobran me ing kekang ipus ban mipanatag ka lub. Nung e me dinan pagobran na mika panaun yang misip king ikalaya na.


text:
Paswang king arung at paud ing gamitan ban ituru ya ing damulag, parusa at pango ing king ipus a e mayap.


text:
Papagobran mu neng papagobran; e me dirinan oras a alang gagawan, uling ing alang gagawan ituru neng dapat e ustu.


text:
Nung atin kang ipus tratusan meng anti ing tratus a buri mu king sarili mu, uling seli me karing salaping tinipun mu.


text:
Ibilang meng antimong kapatad mu, uling kailangan me antimo ing sarili mu. Nung mabagsik ka king ipus takasan na ka. Nukarin me panintunan?


text:
Mapipirait lang mangmang king alang kabaldugan at e tutung kapanayan; mawiwili la karing apapaninap da.


text:
Ala la ngang kabaldugan ding ula, ding vision, at paninap, uling ing buri nang akit ning tau ya ing akakit na.


text:
Ganap ya ing Kautusan agyang alalu deting e katutuan, at sasalita de ring taung tapat ing sakdal a kabiasnan.


text:
Dakal ya balu ing taung mekapaglakbe na king aliwang lugal; makabaldugan ing sasabian ning taung ating sibukan.


text:
Ala yang dakal a balu ing taung e mekapaglakbe, oneng itang mekapaglakbe na karing aliwang lugal dakal ya balung sabian.


text:
E mate ing sikanan dang lub detang ating takut at kagalangan king Ginu, uling binili ra ing kapanaligan da king makapagligtas karela.


text:
E la mitakutan king nanuman detang ating takut at kagalangan king Ginu; e la mataloti uling ing kapanayan da atyu king Ginu.


text:
Mapalad la detang ating takut at kagalangan king Ginu, uling balu ra nung ninu ing lapitan dang aduananan saup.


text:
Ingatan na la ning Ginu detang malugud king Ginu; ya ing mayupaya rang talaingat at matibe kambilan. Ya ing karelang salilungan neng mapali ya ing aldo o neng kaugtuan aldo, at ya ing mamalale ban e la mitisud at misakab.


text:
Paligayan na la at pakislapan a mata; dinan na lang masanting a pamikakatawan at makabang bie at bendisyunan.


text:
Kalapastanganan king Ginu ing dinan yang ain a e mayap penibatan; iti e katanggap-tanggap king Ginu.


text:
E ya tutula ing Kakataskatasan king taung alang dios a katawan, at e na patawaran ing kasalanan da agyang alang tuknang ing pamanain da.


text:
Nung ing penako mu karing kalulu ya ing inain mu, kanita anti mu neng pete ing anak king arapan nang tata na.


text:
Ing pamangan ya ing kabud bie da ring taung pakakalulu; nung kuanan mu iti karela anti mu na lang pete.


text:
Pamakamate tau na ing pagkaimutan meng kapanintunan ing ninuman o nung e mu babie ing karampatan a sueldung mangaintulid king makipagobra.


text:
Nung ing metung manalakad yang bale at ing aliwa naman lasakan ne, nanu ing maging pakinabang nune mu ing mepagal la?


text:
Nung ing metung manalangin ya at ing aliwa naman maniumpa ya, ninu karelang adua ing pakiramdaman na ning Ginu?


text:
Nung miglinis kang katawan kaybat mung tinalan mete at kaybat telan mu ne naman, nanu mo ing meging ulaga ning pamaglinis mu?


text:
Nung mag-ayunu ka uli ning mikasala ka at kaybat dapat kang pasibayung pamikasala, nanu ing apala mu king kekang pamag-ayunu? Ninu ing makiramdam king kekang panalangin?


text:
Ing pamanupad king Kautusan katumbas ne ning dakal a ain, uling ing pamamintu karing utus anti na king minie karing ain-ning-pamisulusulu.


text:
Ing pamangilalang utang a lub anti na king pamamie king masanting diling arina, at ing pamamie limus karing kalulu anti nang pamamie ain-a-kapasalamatan.


text:
Tutula ya ing Ginu ngening kekang pangilagan ing e ustu, at ing pamakilaban king keyalan hustisia metung nang lakbang ban ing kekang kasalanan mipatawaran.


text:
Neng babie ne ning taung makatuliran ing ain na, ing banglu ning taba a maduduluk king altar miraras king arap ning Kakataskatasan.


text:
Samban me ing Ginu king kapamilatan ning pamamie mung ain; e mo pagkaimut king Ginu ding mumuna mung pupul.


text:
Atin ya sanang timan ing kekang lupa neng yayain mu la; masaya ka sana neng babie mu la ding kekang sikapulu.


text:
Oneng e me susuhulan ing Ginu uling e na tanggapan, at e mo panaligan ding ain a e mayap a panibatan. E ya mangabiran ing Ginu uling ya ing ukum.


text:
Ing luang tutulu king pisngi ning babaing mebalu kukulisak laban ketang pepasari king keyang kaguluan.


text:
Lalagpus la king biga ding panalangin na ning taung mapagpakumbaba angga king miras la king Ginung Kakataskatasan. E ya patugut anggang e ne pansingan at dinan king hustisiang mangaintuliran.


text:
Agad ne mang kimut ing Ginu; e na la malyaring pibatan ding dinapat e ustu. Ganap na lang ablasan ding alang lunus at ding paganung bansa. Lubus na lang gisanan a lahi ding palalu at paklian na ing upaya da ring taung e mayap.


text:
Ibie na king metung at metung itang mangaintulid king depat na at pignasan. Uli na ning lunus ning Ginu, tumula la ding memalen na potang atulan na la.


text:
Anti ing uran a panenayan neng maleldo, makanyan panenayan ing lunus ning Ginu king oras ning kaguluan.


text:
Ginamit mu kami ban ipakit karela nung nu anti ka kabanalan; ngeni gamitan mu la ban ipakit kekami ing kekang kayupayan.


text:
O Ginu, paintulut mung mabiasa la antimo nung makananu keng mebiasa king ala nang aliwang Dios nung e mu ika.


text:
Paragulan mu ing mua mu, ibugnus mu ing bigsikan mu, lasawan mong kalaban mu, pamuksan mu lang kalaban mu.


text:
Ganakan me itang aldo a tikda mu at pamalaguanan mu neng datang ban apisabi rang pasibayu ding tau ing makapagmulala mung daraptan.


text:
Paintulut mung laklakan na la ning mikakaluku mung mua ding miligtas; paten mo ngan detang menalipit karing kekang memalen.


text:
Tipunan mu lang pasibayu ding tribu ning Israel at isubli karela ing gabun a kekang pepamana karela kanitang minunang panaun.


text:
O Ginu, malunus ka king Israel, ing balen mung mayayaus king lagyu mu a pemalagyuan mung pangane anak mung lalaki.


