# verses

text:
Kinumbira neng Aring Hezekia ing mabilug a Israel at Juda ban munta king Templo ning Jerusalem at pagselebran ya ing Pamaglagpus para king Ginu, ing Dios ning Israel. Silatanan na la naman ding tau Efraim at Manase tungkul king katatagan ban makiabe king pamagselebra!


text:
Ing ari, ding galame na, at ing mabilug a kapulungan pikayari da ing daptan da iting pamagselebra king kadua nang bulan ning banua,


text:
uling e ra aitalaga ding keraklan karing pari ing karelang sarili at ditak la mu ring dinatang king milabas a bulan. Inya e re apagselebran ing Piesta ning Pamaglagpus ning Ginu king mitakdang panaun.


text:
Inya kinumbira da la ngan ding memalen na ning Israel manibat king Beerseba angga king Dan. Sukat lang munta Jerusalem ban pagselebran ya ing Piesta ning Pamaglagpus ning Ginu, uling e ya pa mipagselebran iting ating dakal a dinatang, agpang king aduan na ning Kautusan nang Moises.


text:
Ngana ning masasabi king sulat a pinirman na ning ari at ding galame na a dela da ring talapagdalang sulat king mabilug a Israel at Juda: Memalen na ning Israel at Juda, mibalik na kayu lub king Ginu, king Dios da ri Abraham, Isaac, at Jacob ban lingapan na lang pasibayu ding mitagan pa kekayung e na abihag ning ari ning Asiria.


text:
E kayu sana makiapus karing makatua yu at kapatad a taksil king Ginu. Iti ya ing meging sangkan nung inya perusan na la. Iti ikit yu.


text:
E kayu sana masias a buntuk antimo ila; mamintu kayu king Ginu. Munta kayu king Templo na a gewa nang banal para king kapilan pa man. Karin ye samban ing Ginung kekayung Dios ban milako na ing mua na kekayu.


text:
Nung magbalik kayu king Ginu, kanita ding mekabihag at migdala karing kekong kamaganak at anak pakitanan da lang lunus at ibalik da la kekayu, uling maganaka ya at malunusan ing Ginung kekayung Dios, at nung magbalik kayu tanggapan na kayu.


text:
Minta la ding talapagdalang sulat karing balang siudad a sakup da ring tribu ning Efraim at Manase at angga na king Zebulun, oneng keylian da la mu at ininsultu.


text:
Makanyan man, atin mu ring mapilan karing tribu ning Aser, Manase, at Zebulun a matulang minta king Jerusalem.


text:
Magobra ya ing Dios king Juda at pisanmetungan na la ding tau karin ban tupad king utus ning ari at ding pamuntuk na.


text:
Tutu lang dakal ding taung dinatang king Jerusalem kanitang kaduang bulan ban pagselebran ya ing Piesta ning Tinape Alang Lebadura.


text:
Leko da la ring altar king Jerusalem a megamit king pamiyain ain-sakripisyu at insenso, at inugse da la king Kapatagan ning Kidron.


text:
King kalabing apat nang aldo ning kaduang bulan, pete da la ring biserung tupa para iyain king Piesta ning Pamaglagpus. Merine la ding pari at ding Levita, inya lininis da ing sarili da, agpang king aduan ning kautusan, at kaybat telaga ra ing sarili da king Templo at makaduluk na la ngening ain.


text:
Minta la karing karelang puestu ban gampanan ing katungkulan da agpang king inutus nang Moises, ing tau ning Dios. Pisik da ing daya, ing dayang tinggap da ring pari karing Levita.


text:
Uling dakal la karing atyu king kapulungan ding e malinis, agpang king aduan ning Kautusan nang Moises, ding Levita ilang mekamate karing biserung tupa a mitalaga king Piesta ning Pamaglagpus at ila mu rin ding miyain para king Ginu.


text:
Dakal la munaman ding taung ibat king tribu ning Efraim, Manase, Isacar, at Zebulun ding e dinalan king pamaglinis, agpang king aduan ning kautusan. Makanyan man, mekapangan la karing ain, uling menalangin ya i Aring Hezekia para karela. Nganang menalangin, Sana king kayapan mu, O Ginu, patawaran mu la


text:
Pigselebran deng masaya ing Piesta ning Tinape Alang Lebadura kilub ding pitung aldo. Aldo-aldo lang pupuri at pasalamat king Ginu ding pari at ding Levita.


text:
Pinuri na lang Aring Hezekia ding Levita uli na ning maayus dang pamanimuna king pamanyamba king Ginu. Kaybat da ring pitung aldong pamagselebra at pamiyain ain ampon pamagkantang kapasalamatan king Ginu, ing Dios da ring karelang makatua,


text:
pikayari da ngan ding tau ing magselebra la pang pitung aldo. Inya migpiesta lang pasibayu king mitmung tula.


text:
Libu lang toro at pitung libung tupa ding inambag nang Aring Hezekia para paten da at kanan ding tau. Libung toro at apulung libung tupa no naman ding binie da ring pamuntuk. Uli da, dakal la ring paring mitalaga king karelang sarili.


text:
Masaya lang masaya ding memalen na ning Juda, ding pari, at ding Levita, ding taung menibatan king norti, at ding dayuan a menatili nang manuknangan king Israel at Juda.


text:
Kanita pa mika maragul a kasayahan king Jerusalem manibat na kanitang panaun nang Aring Solomon a anak nang David.


text:
Gimpanan da ring pari at ding Levita ing katungkulan da, at binendisyunan da la ring tau. Ing karelang bosis at panalangin meramdam king banua, ing banal a tuknangan ning Dios.


text:
Inyang meyari na ing piesta memamunta la ding sablang memalen na ning Israel king balang siudad ning Juda at piglasak da la ring sagradung asias at sinira ding sablang larawan ning diosang i Asera. Lesak da la naman ding altar at ding pisasamban da ring paganu. Makanyan munaman ing depat da king mabilug a Juda at karing sablang lugal a sakup ning Benjamin, Efraim, at Manase anggang e ra la asira ngan. Kaybat na nita, minuli na la bale ra.


text:
Pasibayu neng telakad Aring Hezekia ing katipunan da ring pari at Levita ban agampanan da ing karelang sarasariling katungkulan. Atin karelang minie ain-a-durulukan, ating minie ain-a-kapasalamatan at kapurian, at ating sasaup king kasuyuan pamanyamba. Ding aliwa naman talapagkanta lang kapurian karing miyayaliwa nang lugal king Templo ning Ginu.


text:
Ya ing minie karing sese nang animal ban gamitan karing ain-a-durulukan neng abak at neng bengi at pati na neng Aldo ning Sabbath, neng Piesta ning Bayung Bulan, at aliwa pang piesta a tikda na ning Kautusan ning Ginu.


text:
Bukud pa kanyan, inutus na karing memalen na ning Jerusalem ing ibie da karing pari at Levita itang ain a mangaintulid karela ban ding pari at Levita lubus dang aibie ing karelang panaun a aduan na karela ning Kautusan ning Ginu.


text:
Katanggap da ring memalen ning Israel king utus minie lang labis-labis king mumunang pupul ning karelang pekamasanting dang binutil, alak, larung olibo, pulut-panilan, at aliwang pupul king marangle. Binie da naman ing kapulung dake ning sablang penakitan da.


text:
Dela da naman ding memalen a makatuknang king Israel ing kapulung dake da ring karelang baka at tupa, at migdala la namang dakal a ain a telaga da king Ginung karelang Dios. Mitambak ing karelang ain a binie uli na ning keraklan na.


text:
Inyang ikit nang Aring Hezekia at ding opisyal na ing dakal dang binie ding tau, pinuri de ing Ginu at pinuri da la ring memalen na ning Israel.


text:
Nganang mekibat Azaria, ing pekamatas a katungkulan karing pari at lahi nang Zadok, Manibat na kanitang dela da ring memalen ing babie da king Templo mika dakal a pamangan at miglabis-labis. Iti milyari uli na ning binendisyunan na la ning Ginu ding memalen na.


text:
Inya inutus nang Hezekia ing magsadia lang kamalig a pipagponduan king metung nang dake ning Templo ning Ginu. At sidia da la ring kamalig.


text:
King mitmung katapatan karin da ngan dela ding tau ing karelang babie at ing kapulung dake. I Conania, ing metung karing Levita, ya ing penibalan da. Kasaup ne i Simei a kapatad na.


text:
Ding aliwa pang Levitang mitulduan maging kasaup da ila ri Jehiel, Azazia, Nahat, Asahel, Jerimot, Jozabad, Eliel, Ismakia, Mahat, at i Benaia. I Aring Hezekia at Azaria, ing pekapun da ring pari, ilang memili karela.


text:
I Kore a Levitang anak nang Imna at bante king Pasbul dalan dane Aslagan ning Templo, ya ing mamahala karing kusang lub a ain at ya naman ing magrasyun kareti.


text:
Ding kasaup na karing aliwang siudad nung nu la manuknangan ding pari ila di Eden, Miniamin, Jesua, Semaia, Amaria, at i Sekania. Ila ding tapat munamang migrasyun karing karelang kalupang Levita, agpang king karelang grupu, matua la man o anak,


text:
at e agpang king pamilya ra. Dininan da la ring sablang lalaking idad atlung pulung banua at paitas a ating aldo-aldo katungkulan king Templo, agpang king karelang katungkulan.


text:
Mitutukan lang katungkulan da ring pari agpang king karelang pamilya, at antimu rin ding Levitang idad aduang pulung banua at paitas, mitutukan lang obra agpang king grupu da.


text:
Linista da la ring karelang asawa, anak a lalaki at babai at ding aliwa pang kayabe ra uling mayayawad munaman karela ing gampanan da ing karelang banal a katungkulan king nanumang oras a mayaus la.


text:
Karing paring manuknangan karing siudad o karing pipagpastulan a sakup da ring siudad a makatalaga karing lahi nang Aaron, ating lalaking mepili a magrasyun pamangan karing sablang lalaking makaugne king pamilya da ring pari at karing listahan da ring pamilya da ring Levita. fig,...ya ing mamahala karing kusang lub a ain at ya naman ing magrasyun kareti.,(31:14)fig*


text:
Makanyan ing depat nang Aring Hezekia king mabilug a Juda; depat na itang mayap, matulid, at katanggap-tanggap king akakit na ning Ginung Dios na.


text:
Meging matagumpe ya uling ing sablang depat na para king Templo o king pangatuparan ning Kautusan; depat na ngan king mitmung katapatan king Dios na.


text:
Lipat ning katapatan a pepakit nang Hezekia, dinatang ya pa mu rin king Juda i Senakerib, ing ari ning Asiria; kibkuban na la ding siudad a pakapader ban alusub na la.


text:
sinangguni ya karing pamuntuk na at karing opisyal militar, at pikayari da ing sabatan da ing agus ning danum lual ning siudad ban ala lang akuang danum ding Asiriano potang miras na la Jerusalem.


text:
Minaus lang dakal a tau at sebatan da la ring sablang batis at agus ning danum a lulual king karelang lugal ban ala lang akuang danum ding kalaban potang datang la.


text:
Pepalarin na la ning ari ding sirang pader a peka dipensa ning siudad at pepakabit yang tore at pepagawa ya namang aliwa pang pader king lual. Pekatibe ne ing Milo ning Siudad nang David. Pepagawa ya namang dakal a sandata at kalasag.


text:
Tinuldu yang opisyal militar ban manimuna karing lalaki ning balen. Tinipun na la king plasa arap ning pasbul dalan ning siudad. Migsalita ya karela ban pasiknangan no lub.


text:
Ngana, Magpakatatag kayu; e yu painan ing lub yu. E kayu sukat mitakutan o paisira lub king ari ning Asiria o karing sundalus a panimunan na uling ating metung a mas mayupaya a kayabe tamu kesa ketang karela.


text:
Takde la mung tau ding kayabe na, oneng ing kayabe tamu ya ing Ginu tamung Dios. Ya ing sumaup kekatamu at ing makilaban karing kekatamung pamakilaban. Mesikan la lub ding tau uli na ning sinabi nang Hezekia.


text:
Kaybat ning mapilan a panaun, kabang atyu ya king Lakis i Senakerib at ding sundalus na, peparala na la ding tubud na king Jerusalem ban ipayabut ing amanu kang Aring Hezekia at karing memalen na ning Juda a atyu kanita king Jerusalem.


text:
Aku, i Senakerib, ing ari ning Asiria. Makiramdam kayu kanaku. Kibkuban da na kayu! Obat manatili kayu pa ken? Ninu ing panaligan yu?


text:
Lilinlangan na kayu mung Hezekia neng sasabian nang iligtas na kayu ning Ginung kekayung Dios king gamat ku ban kanita mate kayu king danup at kau.


text:
Aliwa wari i Hezekia mismu ing pepalasak karing altar at karing lugal a pisasamban, at ing minutus king metung nia mu ing pisasamban at ing pidadaunan ain?


text:
E yu wari balu ing depat ku at ding makatua ku karing aliwang tao? Aligtas da la ring dios da king gamat ko?


text:
Ninu kareting dios da ring bansang lesak da ring makatua ku ing mekapagligtas karela? Makananu na kayu ngening iligtas kanaku ning kekayung dios?


text:
Inya e kayu paipirait kang Hezekia, antimo ing gagawan na ngeni kekayu. E kayu maniwala keting tau uling alang dios ning ninumang bansa o kayarian ing malyaring makapagligtas karing tauan na karing gamat ku o karing makatua ku. Lalu na kayung e aligtas king gamat ku ning dios yu!


text:
Atin ya pang sinulat i Aring Senakerib a maglapastangan king Ginu, ing Dios ning Israel. Ngana ning sulat: Ding dios da ring bansa e ra la aligtas ding memalen da king gamat ku. Inya e na la naman aligtas ning dios nang Hezekia ding memalen na.


text:
Kilisak dang masikan iti ding tubud king salitang Hebreo karing memalen na ning Jerusalem a atyu lele da ring pader ban pamatakutan da la at painan a lub layun bihagan ing Jerusalem.


text:
Migsalita la tungkul king Dios ning Jerusalem a balamu mo wari kalupa de ring dios da ring aliwang bansa, ding idolo a gewa da ring gamat ding tau.


text:
Inya menalangin ya i Aring Hezekia at i Isaias a propeta a anak nang Amoz at meniawad lang saup king Dios.


text:
Mitubud yang anghel ing Ginu at gisan nong pete ding sundalus at ding opisyal nang Aring Senakerib. Migbalik yang mengapakarine ing ari ning Asiria king kayarian na. Misan a aldo, kabang atyu ya ketang templo ning dios na, pete de ring mapilan karing anak nang lalaki king kapamilatan da ring espada ra.


text:
King anti kaniting paralan ne linigtas ning Ginu i Hezekia at ding memalen na ning Jerusalem king gamat nang Senakerib a ari ning Asiria at karing aliwa pang kalaban. At mika kapayapan ya karing kasiping dang bansa.


text:
Dakal lang tau ding memamunta king Jerusalem ban miyain ain king Ginu at mangamal a regalu para kang Hezekia. Manibat na kanita kilala da neng mayupaya ding sablang bansa i Hezekia.


text:
Kanita mu ring panaun a ita, mesakit ya i Hezekia at digsu nia mete. Menalangin ya king Ginu at pekiramdaman na ne man at dininan neng metung a tanda king kumayap ya.


text:
Oneng migmatas ya i Hezekia at e ya pepasalamat king Dios. Inya mimua ya ing Ginu kang Hezekia at king Juda at king Jerusalem.


text:
Oneng e miglambat migpakumbaba ya at sinising abe ding memalen na ning Jerusalem. Inya e digpa ing mua ning Ginu king kayarian kabang mabie ya i Hezekia.


text:
Meging mabandi yang mabandi at kagalang-galang i Hezekia. Pepagawa yang lugal a pisisinupan karing pilak na, gintu, mal a batu, pabanglu, kalasag, at aliwa pang mangamal a bage.


text:
Pepagawa ya namang mangaragul a kamalig ban pipagponduan karing pupul na a binutil, king bayung alak ampon larung olibo. Pepagawa ya namang kural para karing miyayaliwa nang sese animal antimo ding baka at tupa.


text:
Ya mu rin i Aring Hezekia ing sinabat king agus ning danum ning Gihon king dane matas, at pepayagusan na papunta king kilub ning Siudad nang David. Migtagumpe ya i Hezekia king sabla nang depat.


text:
Agyang inyang dinatang la ding tubud ning Babilonia ban mangutang tungkul king makapagmulalang malilyari king kayarian, likuan ne ning Dios ban subukan ne nung nanu ing gawan na at ban abalu na ing laman ning pusu na.


text:
Makasulat king Visionning Propeta Isaias a anak nang Amoz at king Istoria da ring Ari ning Juda at Israel ing sablang mayap a depat nang Aring Hezekia pati ing dakal a kayapan a pepakit na.


text:
Mete ya i Hezekia at mikutkut ketang dane matas nang lugal ding kutkutan da ring ari. Perangalan de ring sablang memalen na ning Juda at Jerusalem inyang mete ya. I Manase, ing anak na, ya ing menalili bilang ari.


text:
Labi yang aduang banua i Manase inyang meging ari ya, at mig-ari ya king Jerusalem kilub ding limang pulu't limang banua.


text:
E mayap ing depat na king akakit na ning Ginu. Tikian na ing makasumaming kaugalian da ring taung tinabi na ning Ginu kanitang lulub la ding Israelita king gabun a mipangaku.


text:
Pepatalakad na lang pasibayu ding pisasamban da ring paganu a pepalasak nang Hezekia a tata na. Pepagawa na la ding altar a pisasamban kang Baal at pepagawa ya namang larawan na ning diosang i Asera at sinamba ya karing batuin.


text:
Ya ing pepagawa karing paganung altar kilub ning Templo ning Ginu, ing lugal nung nu na sinabi ning Ginu ing karin ya misamban king kapilan pa man.


text:
Binie na la ding anak nang lalaki king Kapatagan ning Hinom bilang ain-a-durulukan. Mewili ya king pamamanula, pamangulam, pamanialamangka, at meniawad yang turu karing mamag-espiritista. Tune e ustu ing depat na king akakit na ning Ginu. Inya pepamua ne ing Ginu.


text:
Kinua ne ing larawan a gewa na at kebit king Templo ning Dios, ing lugal nung nu na sinabi ning Dios kang David at kang Solomon a anak na, King Templong iti at keti Jerusalem a pinili ku karing sablang lugal a sakup da ring labing aduang tribu ning Israel karin yu ku samban king kapilan pa man.


text:
At nung tapat da lang pamintuan ding utus ku at ding tuntunan a binie ku karela king kapamilatan nang Moises, e ku na la palakuan king bansa a pepamana ku karing karelang makatua.


text:
Oneng linili na lang Manase ding memalen na ning Juda at ning Jerusalem. Lalung e mayap ing depat da kesa karing taung tinabi na ning Ginu kanitang lulub la ding Israelita king gabun a mipangaku.


text:
Inya tinubud na la ning Ginu ding pekapun da ring sundalus ning ari ning Asiria, at binihag de i Manase; ginapus deng tanikalang tangsu at dela re king Babilonia.


text:
Uli na ning kasakitan a delanan na, migpakumbaba ya at minaus king Ginu, ing Dios da ring makatua na.


text:
Pekiramdaman ne ning Ginu, binalik ne king Jerusalem at king kayarian na. Kanita na akilalang Manase king ing Ginu ya ing Dios.


text:
Kaybat na nita, pepagawa ne ing lual nang pader ning Siudad nang David, king dane aslagan lele ning Sibul ning Gihon angga ketang lugal palub king Pasbul dalan Asan at ketang malapit king dake ning siudad ning Ofel. Pepatas ne ing pader. Mitutuk yang opisyal at sundalus para karing sablang pakakutang siudad ning Juda.


text:
Leko na la ding kikilalanan dang dios ding dayuan, at pati na ing larawan a atyu king Templo ning Ginu. Leko na la ding sablang altar a pepagawa na karing mangatas a lugal at king Jerusalem, at pepayugse na la king lual ning siudad.


text:
Pepalarin ne ing altar ning Ginu at miyain yang ain-ning-pamisulusulu at ain-a-kapasalamatan. Sinabi na karing memalen na ning Juda king sumuyu la king Ginu, ing Dios ning Israel.


text:
Makanyan man, sindu da ring tau ing pamiyain ain karing lugal a pisasamban da ring paganu, oneng depat da iti bukud mung para king Ginu.


text:
Makasulat ngan king Istoria da ring Ari na ning Israel ing aliwa pang mengapalyari king pamag-ari nang Manase pati na ing panalangin na king Dios at ding amanung selita ra ding propeta na ning Ginu, ing Dios ning Israel.


text:
Makasulat ne man king Istoria da ring Propeta ing panalangin na at ing pekibat ning Dios. Makasulat munaman karin ing kasalanan na at ing depat nang kataksilan pati na ding pepagawa nang pisasamban karing lugal a mangatas, ding pepagawa nang larawan nang Asera at ding pepagawa nang rebultu bayu ya mibalik lub king Dios.


text:
Adua yang pulu't aduang banua i Amon inyang meging ari ya, at mig-ari ya king Jerusalem kilub ding aduang banua.


text:
Kalupa nang Manase a tata na, e katanggap-tanggap king Ginu ing depat nang Amon. Simban na la ding idolo a simban nang tata na.


text:
E ya migpakumbaba king Ginu; e ne pekiapusan i tata na a migpakumbaba arapan ning Ginu. Mangaragul ing pamikasalang depat na.


text:
Oneng mimua la ding memalen karing mekamate king Aring Amon, inya pete da la naman. Kaybat na nita, i Josias a anak na ya ing gewa rang ari.


text:
Walu yang banua i Josias inyang meging ari ya king Juda, at mig-ari ya king Jerusalem kilub ding atlung pulu't metung a banua.


text:
Depat nang Josias itang katanggap-tanggap king Ginu. Tikian na ing mayap nang alimbawang Aring David a makatua na; e ya linisia king dalan a tiru na ning Ginu.


text:
King kawalung banua na ning pamag-ari na, agyang anak ya pa kanita, sinuyu neng mitmung katapatan king Dios ning makatua nang i David. King kalabing aduang banua ning pamag-ari na, pegumpisan na lang leko king Jerusalem ding lugal a pisasamban da ring paganu, ding larawan ning diosang i Asera, ding dinukit a rebultu at larawan.


text:
King utus na, lesak da la ring tauan na ring altar nang Baal at lesak da la ring altar a pidurulukan insenso. Linaso da lang mapinung-mapinu ding larawan nang Asera at ding rebultu. Kaybat, silbag dang anting alikabuk karing kutkutan da ring sinamba at minain karela.


text:
Silaban na la ding butul da ring paganung pari king babo da ring altar nung nu la sinamba. King depat na alinis neng pasibayu ing Juda at ing Jerusalem.


text:
Makanyan munaman ing depat na karing mengalasak a siudad ning Manase, Efraim, at Simeon, at angga na king Neftali dane norti.


text:
Lesak na la ding altar at ding larawan nang Asera, linaso na lang mapinu ding rebultu, at pemirasung mangalati ding altar a pidurulukan insenso king kabilugan nang bansa ning Israel. Kaybat na nita, mibalik ne king Jerusalem.


text:
Inyang kalabing walung banua na ning pamag-ari nang Josias, kaybat neng alinis ing bansa at ing Templo, agpang king aduan ning kautusan, tinubud ne i Safan a anak nang Azalia at i Maaseia, ing gobernador ning Jerusalem, at i Joa a anak nang Joahaz a matas a katungkulan karing opisyal ban larinan ya ing Templo ning Ginung Dios.


text:
Minta la kang Hilkia, ing matas dili katungkulan karing pari, at binie da la ring salaping atipun da ring Levitang bante karing pasbul ning Templo. Ibat la ding salapi karing memalen na ning Manase, Efraim, at karing aliwa pang tau Israel at karing tau Juda, Benjamin, at Jerusalem.


text:
Inintriga da la ring salapi karing lalaking miyatasan maglarin king Templo ning Ginu, at binie da na la man


text:
karing kalpinteru, at aliwa pang magobra ban saliwan da la ring batu at dutung a gamitan paglarin king gusaling pepaburen dang mesira ding ari na ning Juda.


text:
Megobra lang mitmung katapatan ding talapagobra. Ding menibala king obra da ila ding Levitang i Jahat, i Obadias ning pamilya nang Merari, i Zacarias, at i Mesullam ning pamilya nang Kohat. (Mangagaling la ngan manigtigan karing musikang instrumento ding Levita.)


text:
Ding aliwa namang Levita ila ding mika pakibatan king pangadala ding materialis at pamanibala karing magobrang miyayaliwa gagawan. Migsilbi lang talapaglista o bante ding aliwa.


text:
Kabang lulual da la ring salapi king pisisinupan king Templo ning Ginu, ikit neng Hilkia a pari ing libru ning Kautusan a binie na ning Ginu king kapamilatan nang Moises.


text:
Nganang Hilkia kang Safan a kalihim, Ikit ke king Templo ning Ginu ing libru ning Kautusan. Binie ne iti kang Safan,


text:
Ikua mi na la ding salaping makasikap king Templo ning Ginu at inintriga mi la karing magobra at karing talapanibala.


text:
Ngana pang sinabi, Atin ya pung binie libru kanaku i Hilkia. Binasa neng Safan ing libru king arapan ning ari.


text:
Inyang dimdam na ning ari ing amanung mababasa king Kautusan, ginabak na ing susulud nang imalan uli ning lungkut.


text:
Inutus na kang Hilkia, kang Ahikam a anak nang Safan, kang Abdon a anak nang Micaia, kang Safan, ing kalihim, at kang Asaia, ing talasuyu na ning ari, ing maniawad lang turu king Ginu.


text:
Ngana karela, Ikutang yu king Ginu para kanaku at para karing taung manuknangan king Israel at Juda nung nanu ing kaugnayan na ning librung meyakit. Talagang mua ne ing Ginu kekatamu uli na ning e la memintu ding makatua tamu karing utus na; e la mibiebie agpang king makasulat keting libru.


text:
King utus na ning ari, minta ya i Hilkia at ding aliwa pa king babaing propetang i Hulda a asawa nang Sallum, ing anak nang Tikva a anak nang Haras a talaingat imalan at manuknangan king bayung tatag a balen ning Jerusalem. Belita ra ing milyari.


text:
At ngana ning babaing propetang i Hulda karela, Oyni ing pasabi na ning Ginu, ing Dios ning Israel, ketang mitubud kekayu:


text:
Parala kung kapahamakan king lugal a iti at karing memalen na. Matupad ngan ing sablang sumpa a mebasa king libru king arapan ning ari ning Juda.


text:
Uling likuan da ku ding tau at dinuluk lang insenso para karing aliwang dios a gewa da ring gamat da. Pepamua da ku uli na ning pemaniapat da at ala nang makasabat pa king alang tuknang a parusang ipagpa ku karela.


text:
Sabian yu king ari na ning Juda a mitubud kekayu para mangutang king Ginu, Oyni ing sasabian na ning Ginu, ing Dios ning Israel, tungkul karing amanung dimdam yu:


text:
Uling mekiramdam ka at migpakumbaba arapan ku inyang dimdam mu ing sinabi kung laban king lugal at karing manuknangan, ginabak mu ing susulud mung imalan at menangis ka. Dimdam ku ing panalangin mu.


text:
Paintulutan ku ing mate kang payapa. E mu na akit pa ing kapahamakan a ipagpa ku king lugal at karing taung manuknangan keti. Migbalik la kang Aring Josias ding tubud a darala da iting mensahi.


text:
at miyabe-abe lang linub king Templo ning Ginu a kayabe da ring pari at Levita at ding sablang memalenkalulu at mabandi. Binasa ne karela ing mabilug a libru ning kasunduan a meyakit king Templo ning Ginu.


text:
Tinalakad ya ketang paglugalan ning ari at ginawa yang kasunduan king Ginu king tuparan na la king mabilug nang pusu at kaladua ding sabla nang kautusan at tuntunan.


text:
Kaybat na nita, pepangakuanan na la ngan ding sablang memalen na ning Jerusalem at Benjamin king sukat dang pamintuan ing sablang kautusan a makasulat king librung mebasa. At memintu la ding memalen na ning Jerusalem, agpang king kasunduan a gewa ra king Dios, ing Dios da ring makatua da.


text:
Deyu na la ngan Josias king mabilug a Israel ding sablang bage makasumami king Dios. Inutus na karing sablang atyu Israel ing sumuyu la king Ginung karelang Dios, ing Dios da ring makatua da. At memintu la ding memalen king kekaban ning bie nang Josias.


text:
Pigselebran ne king Jerusalem ning Aring Josias ing Piesta ning Pamaglagpus bilang parangal king Ginu, at king kalabing apat nang aldo ning mumunang bulan pete da la ring animal para king piesta.


text:
Tituk na karing pari ing katungkulan a sukat dang gampanan king Templo ning Ginu at pekisabian na lang mayap king gampanan da sanang masalese.


text:
Pekisabian na la naman ding Levita, ding talaturu na ning Israel a makatalaga king Ginu. Ngana karela, Idala ye ing sagradung Kaban ning Kasunduan king Templong pepagawa nang Aring Solomon a anak nang David. E yu ne kailangan pidaladala pa karing miyayaliwang lugal, nune suyuan ye ing Ginung kekayung Dios at ding memalen nang Israelita.


text:
Ibili yu ing sarili yu agpang king kekayung pamilya at grupu at agpang karing katungkulan a tituk na kekayung Aring David at ing anak nang i Aring Solomon.


text:
Talakad kayu karing mituldung sagradung lugal ban kanita ating makasadiang sumaup karing balang pamilya ding tau Israel.


text:
Paten ye ing biserung tupa. Linisan yu ing sarili yu, agpang king aduan ning kautusan, at magsadia kayu para karing kalupa yung Israelita ban atuparan da la ring kautusan a binie na ning Ginu king kapamilatan nang Moises.


text:
Minie yang atlung pulung libung biserung tupa at kambing i Josias para iyain da ring memalen king Piesta ning Pamaglagpus. Minie ya namang atlung libung toro.


text:
Minie la naman ding opisyal na para karing tau, ding pari, at ding Levita. Di Hilkia, Zacarias, at Jehiel, ding mamahala king Templo ning Dios, minie lang aduang libu anam a ralan a biserung tupa at atlung dalan a toro karing pari para gamitan king Piesta ning Pamaglagpus.


text:
I Conania, i Semaia at ing kapatad nang i Netanel, at i Hasabia, i Jeiel, at i Jozabad, ding manimuna da ring Levita, minie lang limang libung biserung tupa at limang dalan a toro ban gamitan da ring Levita king pamiyain ain-sakripisyu.


text:
Inyang ayayus da na ing sabla para king Piesta ning Pamaglagpus, minta la ding pari at ding Levita karing sarasarili dang lugal, antimo ing inutus na karela ning ari.


text:
Pete da la ring biserung tupa, at pisik da ring pari ing daya king altar kabang ding Levita babalatan da la ring animal.


text:
Kaybat, pirake da la karing memalen, agpang karing karelang pamilya, ding ain-a-durulukan ban iyain da agpang king makasulat king libru nang Moises.


text:
Linitsun de ing biserung tupa a mitalaga, agpang king tuntunan. Linutu ra karing kuran, kaldera, at palanggana ding banal a ain. Binie rang malalagua karing tau inyang lutu na.


text:
Kaybat na nita, migsadia no mang pamangan ding Levita para karela at para karing pari a ibat king lahi nang Aaron, uling anggang bengi samal lang duruluk mabilug a animal at taba da ring ain-sakripisyu.


text:
Makatalakad la karing lugal da ring Levitang manigtigan a ibat king lahi nang Asaf, agpang king inutus nang Aring David. Ila di: Asaf, Heman, at Jedutun, ing propeta na ning ari. E na la kailangan mako pa ding bante king pasbul uling ding magsadiang pamangan para karela ila ding kalupa rang Levita.


text:
Merapat ing sabla king aldong ita agpang king inutus ning ari: ing pamanyamba king Ginu, ing pamagselebra king Piesta ning Pamaglagpus, at ing pamiyain karing ain-a-durulukan king altar.


text:
Pigselebran de ring Israelitang atyu karin ing Piesta ning Pamaglagpus at ing Piesta ning Tinape Alang Lebadura kilub ding pitung aldo.


text:
Ala pang makanyan a merapat a pamagselebra king Piesta ning Pamaglagpus manibat na kanitang panaun nang Samuel. Ala metung man karing meging ari ning Israel ing mekapagselebrang kalupa na ning kang Josias, ding pari, ding Levita, at ding sablang memalen na ning Juda, Israel, at Jerusalem.


text:
Kaybat nang agampanan Aring Josias ing bage para king Templo, linual ya i Aring Neco ning Ehipto ban makigera king Carkemis banda na ning Ilug ning Eufrates. Linual ya i Josias ban pigilan ne,


text:
oneng ngana ning tubud nang Neco, Ari ning Juda, e kata sukat mipapate. Aliwa ika ing kalaban ku nune ding kanakung kalaban. Sinabi na kanaku ning Dios ing magmalagua ku. Makapanig ya ing Dios kanaku, inya e mu ku sana kakalabanan, magkang ika ing paten na.


text:
Oneng inari na king lub nang Josias ing labanan ne. E ne pekiramdaman ing Dios a migsalita king kapamilatan nang Neco. Inya migbalatkayu ya ban labanan ne i Neco karin king kapatagan ning Megido.


text:
Pinana de ring mamana ning Ehipto at mesugat ya king paslu a tinud king katawan na. Inya ngana karing kayabe na, Ilako yu ku keti; grabi ya ing sugat ku.


text:
Inya linipat de king aliwang karwahe; dela re king Jerusalem at karin ya mete. Kitkut de king kutkutan da ring ari. Pigkalungkutan da ring memalen na ning Juda at Jerusalem ing pangamate na.


text:
Ginawa yang poesiang malungkut i propeta Jeremias para kang Aring Josias. Meging kaugalian na karing talapagkantang lalaki at babai ning Israel ing ikanta de ing poesia bilang kapigaganakan. Kakanta de pa angga ngeni at mayayakit ya king Libru da ring Tagulele.


text:
Ing sablang depat nang Josias king panaun na ning pamag-ari na, antimo ing katapatan na king Dios at ing kapamintuan na karing kautusan,


text:
at ing bie na manibat king kapupurmeruan angga king kawakasan makasulat king Istoria da ring Ari ning Israel at Juda.


text:
Adua yang pulu't atlung banua inyang meging ari ya, at mig-ari ya king Jerusalem kilub da mu ring atlung bulan.


text:
Leko ne panga-ari ning Aring Neco ning Ehipto at pepagbuisan ne ing Juda king alagang pitung libu limang dalan a librang pilak at pitung pulu't limang librang gintu.


text:
Ing gewa nang ari ban mamahala king Juda at Jerusalem ya i Eliakim, ing kapatad nang Joahaz. Inalilan ne ing lagyu nang Eliakim king lagyung Jeoiakim. Dela neng Neco i Joahaz king Ehipto.


text:
Adua yang pulu't limang banua i Jeoiakim inyang meging ari ya king Juda, at mig-ari ya king Jerusalem kilub ding labing metung a banua. E mayap ing depat na king akakit na ning Ginung Dios na.


text:
Lisuban neng Aring Nebucadenesar ning Babilonia ing Juda; mebihag ya i Jeoiakim at midala yang makatanikala karin king Babilonia.


text:
Kinua na la namang Nebucadenesar ding kasangkapan ning Templo ning Ginu at dela na la king palasyu na Babilonia.


text:
Ing aliwa pang mepalyari king panaun ning pamag-ari nang Jeoiakim antimo ing makasumami at ing e mayap a depat na, makasulat king Istoria da ring Ari na ning Israel at Juda. Ing anak nang i Jeoiakin ya ing menalili bilang ari.


text:
Walu yang banua i Jeoiakin inyang meging ari ya king Juda, at mig-ari ya king Jerusalem kilub da mu ring atlung bulan at apulung aldo. E mayap munaman ing depat na king akakit na ning Ginu.


text:
Inyang mapupupus ne ing panaun ning dimla, pepayaus neng Aring Nebucadenesar at dela re Babilonia a kayabe ding maulagang kasangkapan ning Templo ning Ginu. Ing gewa nang Aring Nebucadenesar bilang kayalili na king Juda at Jerusalem ya i Zedekia, ing bapa nang Jeoiakin.


text:
Adua yang pulu't metung a banua i Zedekia inyang meging ari ya king Juda, at mig-ari ya king Jerusalem kilub ding labing metung a banua.


text:
E mayap munaman ing depat na king akakit na ning Ginung Dios na at e ya mekiramdam kang propeta Jeremias, ing magsalita king amanu na ning Ginu.


text:
Mig-rebeldi ya i Zedekia laban kang Aring Nebucadenesar a memilit sumpa ya king lagyu ning Dios king pamintuan ne. Meging masias ya buntuk at pusu at e bisang mibalik lub king Ginu, ing Dios ning Israel.


text:
Subali pa kanyan, lalu lang meging taksil ding manimuna da ring pari at ding memalen. Pekiapusan da ing makasumaming dapat da ring aliwang bansa, at dinatan de ing Templo ning Ginu a telaga nang banal.


text:
King kapamilatan da ring tubud, ing Ginu, ing Dios da ring makatua da, paulit-ulit na lang dirinan babala ding memalen uling buri na lang iligtas at ing Templo.


text:
Oneng ding tau ininsultu da la ring tubud ning Dios, tinggian da la ring amanu na, at gewang pikaylian ding propeta na angga king mikalabkab ing mua na ning Ginu karing tau at ala nang makaligtas pa king mua na.


text:
Inya tinubud ne ning Ginu laban karela ing ari ning Babilonia ban lusuban la. Pete na la ning ari ning Babilonia ding kayanakan a lalaki ning Juda at agyang king Templo. Ala yang lunus kenu mananak o matua, lalaki o babai, masakit o e masakit. Binie na la ngan ning Dios king gamat na.


text:
Kinua na la ngan ding kasangkapan king Templo ning Dios, malati't maragul, ing pibandian a makasalikut karin, pati pibandian ning ari at ding galame na dela na ngan king Babilonia.


text:
Silaban de ing Templo ning Dios, lesak de ing pader ning Jerusalem at ding gusali. Pengan ning api ing sablang maulagang bage pati na ding palasyu na, at likuan deng lasak-lasak ing siudad.


text:
Midala la anting bihag detang miligtas king tabak, at gewa na lang ipus ning ari at ding anak na angga na kanitang sakupan ne ning Persia ing Babilonia.


text:
Makanyan yang metupad ing ula nang propeta Jeremias a ing gabun makapagpaynawa ya kilub ding pitung pulung banua ban makapagbawi ya king e na pamagselebra king paynawa ning Sabbath.


text:
Kanitang mumuna nang banua ning pamag-ari nang Ciro ning Persia, peintulut ning Ginu ing matupad ing sinabi na king kapamilatan na ning propeta Jeremias. Tigkil ne kapanamdaman ning Ginu i Aring Ciro ban ipasiag na king mabilug nang kayarian at isulat na:


text:
Aku i Ciro, ing Ari ning Persia, sasabian ku: Ing Ginu, ing Dios ning Banua, ya ing minie kanaku karing sablang kayarian king yatu at inutus na kanaku ing mitalakad kung Templo para karin king Jerusalem ning Juda. Inya paintulutan keng munta karin Jerusalem ing ninuman kekayung kabilang karing memalen na. Patnubayan na kayu sana ning Ginung kekayung Dios.


text:
Kanitang mumuna nang banua ning pamag-ari nang Ciro ning Persia, peintulut ning Ginu ing matupad ing sinabi na king kapamilatan na ning propeta Jeremias. Tigkil ne kapanamdaman ning Ginu i Aring Ciro ban ipabalu na king mabilug nang kayarian at isulat na ing anti kaniti:


text:
Aku i Ciro, ing Ari ning Persia, pabalu ku: Ing Ginu, ing Dios ning banua, ya ing minie kanaku karing sablang kayarian keti king yatu at inutus na kanaku ing mitalakad kung Templo karin king Jerusalem ning Juda.


text:
Inya paintulutan keng munta karin Jerusalem ing ninuman kekayung kabilang karing memalen na. Patnubayan na kayu sana ning Ginung kekayung Dios. Italakad yeng pasibayu ing Templo ning Ginu, ing Dios ning Israel, ing Dios a atyu king Jerusalem.


text:
Nung mangailangan yang saup king pamagbalik na Jerusalem ing ninuman karing memalen nang miyugse nu mang lugal, sukat deng saupan ding kasiping nang bale king kapamilatan na ning pamamie rang pilak at gintu ampon aliwa pang kailangan na antimo ding sese animal, subali pa king kusang lub a ain para king Templo ning Dios karin Jerusalem.


text:
At migsadia la ding pamuntuk da ring pamilya da ring tribu nang Juda at Benjamin, ding pari at ding Levita, at ing metung at metung a tigkilan na pusu ning Dios ban mibalik Jerusalem at italakad deng pasibayu ing Templo ning Ginu karin Jerusalem.


text:
Sinaup la ding kasiping dang bale; dininan da lang kasangkapan a pilak, gintu, kagamitan, sese animal, at mangamal a kasangkapan, subali pa karing kusang lub a ain para king Templo.


text:
Sibli na la karelang Aring Ciro ding kasangkapan na ning Templo a kinua nang Nebucadenesar king Templo ning Jerusalem a dela na king templo ning kikilalanan nang dios.


text:
Binie na la kang Mitredat, ing talaingat bandi, at inintriga na no man niti kang Sesbazar, ing gobernador ning Juda.


text:
Oyni ing bilang da ring kasangkapan: atlung pulung palangganang gintu, libung palangganang pilak, aduang pulu at siam a insensaryu,


text:
atlung pulung silyo a gintu, apat a ralan at apulung miyayaliwang pilak a datukanan, at libung miyayaliwang kasangkapan.


text:
Limang libu at apat a ralan ing heganaganang kasangkapan a pilak at gintu. Dela na la ngan Sesbazar deti inyang ya ampon ding aliwa pang Judiong miyugse king Babilonia mibalik la Jerusalem.


text:
Likuan de ring dakal karing Judiong mebihag ing probinsia ning Babilonia ban mibalik karing sarasarili dang tuknangan king Jerusalem at Juda. Deting Judiong bihag ila ding mitagan karing mebihag a dela nang Aring Nebucadenesar king Babilonia.


text:
Ngeni mumuli na la king pamanimuna nang Zerubabel, Jesua, Nehemias, Seraia, Reelaia, Mordecai, Bilsan, Mispar, Bigvai, Rehum, at Baana. fig,Likuan de ring dakal karing Judiong mebihag...,(2:1)fig* Iti ya ing listahan da ring lalaking memalen na ning Israel a minuli:


text:
ding pamilya nang Pahat Moab a alang aliwa nune di Jesua at Joab, adua lang libu walung dalan at labing adua;


text:
Ding paring Levita: karing pamilya nang Jedaia a lahi nang Jesua, siam a ralan at pitung pulu't atlu la;


text:
karing guardia karing pasbul dalan a lahi da ri Sallum, Ater, Talmon, Akub, Hatita, at Sobai, dinalan at atlung pulu't siam la.


text:
Heganagana, atlu lang dalan siam apulu't adua ring mibalik a pamilya at anak da ring kasaup na ning Templo at ding kasaup nang Solomon.


text:
Atin munamang aliwang menibatan Tel Mela, Tel Arsa, Kerub, Adan, at Immer a mibalik karin Jerusalem at Juda, oneng e ra la amasalese ding makatua da o nung Israelita la o ali la. Ila deti:


text:
Ding pamilya da ring pari: Habaia, Hakoz, at Barzilai. I Barzilai ya ing mekapakiasawa king metung karing anak nang Barzilai a tau Gilead at tikian ne lagyu ing katuangan nang lalaki.


text:
Alalu ding lagyu ra king listahan da ring pari, inya mituring lang e malinis, at e la mibilang ibat king pamilyang pari.


text:
Sinabi na karela ning gobernador king e la malyaring mangan king pamangan a miyain king Dios anggang e na asangguni ning pari iting bage king kapamilatan na ning Urim at Tumim.


text:
Heganaganang bilang da ring miyugse a mibalik: apat lang pulu't aduang libu at atlung dalan anam apulu.


text:
E la kabilang ding lalaki ampon babaing ipus a pitung libu at atlung dalan atlung pulu't pitu, at ding aduang dalan a lalaki ampon babaing talapagkanta.


text:
apat lang dalan at atlung pulu't lima ring kamelyu, at anam lang libu at pitung dalan aduang pulu ding asno.


text:
Inyang miras na la king Jerusalem, ding mapilan karing pamuntuk da ring pamilya miyain lang kusang lub a ain para king Templo ban mitalakad yang pasibayu iti king sadia nang lugal.


text:
Binie da itang sablang agyu ra para kaniting obra. Mekatipun lang libu at atlung pulung librang gintu, limang libu at pitung dalan apat apulung librang pilak, at dinalan a imalan-pari.


text:
King balen at paligid na ning Jerusalem la menuknangan ding pari, ding Levita, at ding mapilan karing taung mibalik. Karing makalapit a balen naman karin la menuknangan ding talapagkanta, ding guardia karing pasbul dalan, at ding magobra king Templo. Menuknangan la ding keraklan karing balen nung nu la menuknangan ding makatua da.


text:
Inyang miras ing kapitung bulan, panatag na la ngan manuknangan ding memalen na ning Israel karing sarasarili dang balen. Kaybat, mitipun la Jerusalem.


text:
Kanita i Jesua, ing anak nang Jozadak, at ding kayabe nang pari ampon i Zerubabel, ing anak nang Sealtiel, at ding kamaganak na mitipun la ban larinan ya ing altar ning Dios at karin da dulukan ing yayain dang ain, agpang king makasulat king Kautusan nang Moises, ing tau ning Dios.


text:
Uli na ning takut da karing taung manuknangan karin, telakad de ing altar ketang sadia nang lugal. Kaybat na nita, aldo't bengi lang duruluk ain para king Ginu.


text:
Pigselebran dia naman ing Piesta da ring Dalungdung at miyain lang ain-a-durulukan, agpang king aduan ning kautusan.


text:
Karagdagan kaniti, inain da la ring aldo-aldo ain at kusang lub a ain para king Ginu. Gimpanan da la ngan ding piestang tikda ning Ginu antimo neng Piesta ning Bayung Bulan.


text:
Agyang e pa mipagumpisan ing pamaglarin king Templo ning Ginu, miyain na lang ain-a-durulukan king mumunang aldo na ning kapitung bulan.


text:
Minie lang salapi para karing kanteru at karing kalpinteru. Minie la naman pamangan, inuman ampon laru para karing tau Sidon at Tiro ban ipangutud da lang dutung a sedro karin king Lebanon at kaybat ilipat da la king dagat papunta Jopa. Paintulut na iti ning Aring Ciro ning Persia.


text:
Inya king kadua nang bulan ning kadua nang banua ning pamagbalik da king Templo king Jerusalem lalam dang pamanimuna di Jesua a anak nang Jozadak at Zerubabel a anak nang Sealtiel ampon ding kabalen da, ding pari, at ding Levita pegumpisan da ing pangatalakad nang pasibayu ning Templo. Tilduan da la ring Levitang idad aduang pulung banua at patas ban panibalan da ing obra. Mekiabe la ngan king obra ding sablang miyugse at mibalik king Jerusalem.


text:
I Jesua, ding anak nang lalaki, at ding kamaganak na ampon i Kadmiel at ding anak nang lalaki (ding pamilya nang Hodavia) miyabe-abe lang mig-asikasu king pangatalakad nang pasibayu ning Templo. Sinaup la karela ding Levitang ibat king pamilya nang Henadad.


text:
Inyang agawa da ne ring manalakad ing pundasyun na ning Templo, sinulud da ring pari ing imalan-pari at migpuestu la ketang lugal a sukat dang paglugalan at tiniupan da la ring trumpeta. Ding Levita namang pamilya nang Asaf titigtigan da la ring karelang pompiang ban purian ya ing Ginu, agpang king panabilin nang Aring David.


text:
Ngarang mipakibatan magkanta ding tau bilang kapurian at kapasalamatan king Ginu: Ing Ginu mayap ya, ing lugud nang e kukupas king Israel manatili kapilan man. Ing metung at metung kukulisak yang anggang binit na, pupuri ya king Ginu, uling megawa ne ing pundasyun na ning Bale ning Ginu.


text:
Ding dakal karing pari, Levita, buntuk ding pamilya, at makatua a menakit ketang minunang Bale menangis lang masikan inyang akit deng tatalakad da ing pundasyun. Ding keraklan naman kukulisak lang anggang binit da king tula ra.


text:
E na balu ning ninuman nung isanu ing inge ning tula at ning kiak, uling misamut ing kulisakan. At iti meramdam angga karing marayung lugal. fig, ,...megawa ne ing pundasyun na ning Bale ning Ginu.,(3:11)fig*


text:
Abalitan da ring kalaban ding memalen na ning Juda at Benjamin king ding miyugse a mekapagbalik na lalarinan de ing Templo ning Ginu, ing Dios ning Israel.


text:
Pintalan de i Zerubabel at ding pamuntuk da ring pamilya at ngara karela, Saupan da kayung mitalakad king Templo uling sasamban mi ya naman ing Dios a kekayung sasamban at miyayain ain manibat na inyang dela na kami keti ning Aring Esarhadon ning Asiria.


text:
Ngarang mekibat di Zerubabel, Jesua, at ding aliwang pamuntuk da ring pamilya ning Israel, Ala kayung pangataid king Templong tatalakad mi para king kekaming Dios. Agyu mi yang italakad iting Templo para king Ginu, ing Dios ning Israel, agpang king inutus na kekami ning Aring Ciro ning Persia.


text:
Kanita ginawa lang paralan ding taung manuknangan karin ban siran la lub at pamatakutan ding Judio ban e re isundung pagobran ing Templo.


text:
Sihulan da la ring pamuntuk na ning kapamahalan ning Persia ban kimut laban karela. Megumpisa iti king panaun nang Aring Ciro angga na inyang ari ne i Dario.


text:
King pamagumpisa na ning kapamahalan nang Aring Asueru, mindalum la ring memalen ning lugal a ita laban karing tau Juda at Jerusalem.


text:
Makanyan munaman ing depat da inyang panaun nang Aring Artaxerxes. Ding mindalum karela ila di Bislam, Mitredat, Tabel, at ding aliwa da pang kayabe. Sinulat de ing dalum da king salitang Aramaico, oneng linikas de iting sulat ban aintindian ne ning mamasa.


text:
Kanita i Rehum, ing gobernador, at i Simsai, ing kalihim na ning probinsia, sinulat lang laban king Jerusalem at peparala de iting sulat king Aring Artaxerxes. Ngana ning sulat:


text:
Ibat ya iting sulat kang Rehum, ing gobernador, at kang Simsai, ing kalihim, karing kayabe ra, karing ukum, at karing aliwa pang pamuntuk a tune tau Erec, Babilonia, at Susa ning bansang Elam,


text:
kayabe da ring aliwa pang tau a linipat at pepanuknanganan na ning marangal at mayupayang Osnapar karing siudad ning Samaria at karing miyayaliwa na pang sakup ning probinsia dane Albugan ning Ilug ning Eufrates.


text:
Iti ya ing sasabian na ning sulat: Kang Aring Artaxerxes Ibat ya iting sulat karing talasuyu yu king dane Albugan ning Ilug ning Eufrates.


text:
Buri mi pung abalu yu, Kagalang-galang a Ari, king ding Judiong dinatang keni kekami a ibat karing miyayaliwa yung sakup a kayarian menuknangan la Jerusalem at tatalakad deng pasibayu iting e mayap at rebelding siudad. Pegumpisan da na la pung telakad ding pader ning siudad at e magluat mayari na la.


text:
Kagalang-galang a Ari, buri mi pung ausan ing pansin yu, uling nung pasibayu ya pung mitalakad iting siudad at ding pader na, tuknang na la pung mamayad buis ding tau at mina ya panakitan ing kayarian yu.


text:
Mangabiayan kami uli na ning pangataid mi kekayu, inya karapatdapat ing pagmalasakitan da kayu uling e mi buring akit ing malapastangan kayu. Iti pu ing sangkan ning pamaniulat mi.


text:
Uli na pu nian, mumungkahi mi pu ing pasaliksik yu la ding kasulatan a sinikap da ring makatua yu at abalu yu king manibat na kanita pang minunang panaun rebeldi ya iting siudad at sakit deng buntuk ding ari at ding gobernador. Tutu la pung masakit pamahalan ding memalen na. Inya naman melasak ya iting siudad.


text:
Buri mi pung abalu yu, Kagalang-galang a Ari, nung malarin ya iting siudad at antimu rin ding pader na, milako kayu upaya keting probinsia dane Albugan ning Ilug ning Eufrates.


text:
Ngana ning pakibat a peparala na ning Ari: Kang Rehum, ing gobernador, kang Simsai, ing kalihim, at karing kayabe rang manuknangan king Samaria at king aliwa nang lugal dane Albugan ning probinsia ning Eufrates: Kukomustan da kayu ngan.


text:
Inya minie kung utus ban siasatan iting bage, at meyakit pin king manibat na king kapupurmeruan rebeldi ya ing siudad ning Jerusalem, at sinalangsang ya karing meging ari na.


text:
Abalu ku munaman king mika aring mayupaya a sinakup keting siudad at mig-ari king mabilug a probinsia dane Albugan ning Ilug ning Eufrates. At memayad lang miyayaliwang buis ding memalen karela.


text:
Inya gawa kayung kautusan ban mituknang ing pangalarin na ning siudad ning Jerusalem kabang ala ku pang aliwang kautusan.


text:
Inyang abasa re iting sulat ning Aring Artaxerxes kang Rehum, Simsai at ding kayabe ra memalagua lang minta Jerusalem at pinuersa da lang tuknang magobra ding Judio king pamaglarin king siudad.


text:
Mituknang ing pamaglarin king Templo ning Ginu karin king Jerusalem. Alang bitasang megobra angga na king kadua nang banuang panga-aring Dario ning Persia.


text:
King panaun a ita, ating aduang propeta; ila di Hageo at Zacarias a anak nang Iddo. King lagyu na ning Dios ning Israel sinabi da ing kaburian ning Dios karing Judio a manuknangan king Juda at Jerusalem.


text:
Inya i Zerubabel a anak nang Sealtiel, at i Jesua a anak nang Jozadak, penimunan dang pasibayu ing pangatalakad na ning Templo a atyu Jerusalem. Kayabe da la at kasaup deting aduang propeta na ning Dios.


text:
Kanita mu rin minta ya Jerusalem i Tatenai, ing gobernador ning probinsia dane Albugan ning Ilug ning Eufrates, i Setar Bozenai at ding kayabe ra at ngarang kinutang, Ninu ing minie paintulut kekayu ban italakad yang pasibayu at arian ing Templong iti?


text:
Oneng makalawe ya ing Dios karing manimuna da ring Judio, inya ding tau Persiang pamuntuk e ra la pepatuknangan magobra anggang alang utus a manibat king Aring Dario.


text:
Buri mi pung abalu yu, Kagalang-galang a Ari, king minta kami king probinsia na ning Juda, king Templo ning mayupayang Dios. Tatalakad da ne pu ngening salukuyan. Mangaragul lang tinabas a batu ding gagamitan da at tabla lang mangakapal ding gagamitan da para king dingding na. E la tutuknang magobra ding tau, inya e magluat mayari ya.


text:
Kitang mi pu karing pamuntuk da ring tau karin nung ninu ing minie paintulut ban pagobran ya at arian ing Templo.


text:
Oneng ing pakibat da pu anti ya kaniti: Talasuyu na kami ning Dios ning banua at yatu, at tatalakad mi yang pasibayu ing Templo na king sadia nang lugal nung nu ne pepatalakad karing dakal nang banuang milabas ning mayupayang ari ning Israel.


text:
Oneng pepamua re ding makatua mi ing Dios ning Banua, inya peintulut na ing mabihag la kang Aring Nebucadenesar ning Babilonia, ing Caldeo a linasak keting Templo, at dela na la ding memalen karin king Babilonia.


text:
Makanyan man, king mumuna nang banuang pamaniakup Aring Ciro ning Persia, minie yang metung a utus ban iting Templo ning Dios mitalakad yang pasibayu.


text:
At ding sablang gintu at pilak a kasangkapan ning Templo ning Jerusalem a kinua nang Nebucadenesar at dela na king templo na Babilonia sibli na lang Aring Ciro at inintriga king lalaking milagyuan Sesbazar, ing tilduan nang gobernador ning Juda.


text:
Sinabi na ning ari king kuanan na la ding kasangkapan at isubli king Templo karin Jerusalem, at italakad yang pasibayu ing Templo ketang sadia nang lugal.


text:
Inya minta ya i Sesbazar king Jerusalem at pepagawa na la ding pundasyun na ning Templo ning Dios, at manibat na kanita tatalakad da ne; angga man ngeni e pa meyari.


text:
Inya Kagalang-galang a Ari, nung malyari pu sana, papaintun ye ing dokumento king pisisinupan ning kayarian ken king Babilonia ban abalu yu nung tutu o ali ing minie ya ping utus ing Aring Ciro tungkul king pangatalakad nang pasibayu ning Templo ning Dios karin Jerusalem. Kaybat, pabaluan yu kami pu king nanumang pasya yu tungkul kaniting pisasabian.


text:
Inya inutus nang Aring Dario ing saliksikan de ing dokumento king pisisinupan ning kayarian ning Babilonia.


text:
Karin king siudad ning Ecbatana ning probinsia ning Media karin ya meyakit ing dokumento. Mababasa ing anti kaniti:


text:
King mumunang banua ning pamag-ari nang Ciro inutus na king italakad yang pasibayu ing Templo karin king Jerusalem nung nu la miyayain ding ain-a-durulukan. Kailangan ing siam yang pulung talampakan king katas at siam yang pulung talampakan munaman king lualas.


text:
Atlu lang hilerang mangaragul a batu ding pader na at metung a hilerang dutung. Bayaran na ning palasyu ing sablang magastus.


text:
Isubli la naman king sadia rang lugal king Templo karin Jerusalem ding gintu at pilak a kasangkapan a kinua nang Nebucadenesar at inuli na Babilonia.


text:
Kaybat na nita, peparala neng Aring Dario ing pakibat na. Ngana: Kang Tatenai, ing gobernador ning probinsia dane Albugan ning Ilug ning Eufrates, at Setar Bozenai ampon ding kayabe yung pamuntuk. Lumaut kayu king Templo


text:
at e yu sasabatan ing pangatalakad nang pasibayu ning Templo. Paburen ye ing gobernador na ning Juda at ding pamuntuk da ring Judio ing italakad deng pasibayu king sadia nang lugal.


text:
Subali pa kaniti, utusan da kayung saupan yu la king obra at bayaran ing nanumang gastus da. Pamayad yu la ding buis a metipun king probinsia dane Albugan ning Ilug ning Eufrates ban e mayantala ing pangatalakad nang pasibayu ning Templo.


text:
E yu kakalinguan babie aldo-aldo king alang kapilisian karing pari ing nanumang kailangan da antimo ding biserung toro, lalaking tupa, trigu, asin, alak o larung olibo para king ain dang durulukan king Dios ning Banua.


text:
Saupan yu la ban makayain lang ain-sakripisyung katanggap-tanggap king Dios ning Banua at ipakipanalangin da ku at ing pamilya ku.


text:
Iyutus ku naman king ing ninuman ing e tupad kaniting utus ku, pakua ke ing metung karing trosu ning bale na at karin ya igapus makatalakad. Kaybat, gawan yang ugsianan basura ing bale na.


text:
Mananu na sanang ing Dios a memili king Jerusalem a maging lugal na nung nukarin ya misamban ibagsak ne ing ninumang ari o bansa a labag kaniting kautusan at mangangas lasak king Templo karin. Aku, i Dario, ing mumutus. Sukat matupad ganap ing utus ku.


text:
Tiparan nang Tatenai, ing gobernador, at Setar Bozenai ampon ding kayabe ra ing sablang inutus na ning ari.


text:
Inya sindu da ring Judio at ding pamuntuk da ing pangatalakad ning Templo at mebilis ing obra, antimo ing inula da ri Hageo at Zacarias a anak nang Iddo. Ayari da ing obra agpang king inutus na ning Dios ning Israel at king utus a peparala ding Aring Ciro, Dario, at i Artaxerxes ning Persia.


text:
Meyari ya ing Templo king kaduang pulu't atlung aldo ning bulan na ning Adar ning kanam a banua nang pamag-aring Dario.


text:
Kaybat, telaga re king mitmung tula ding memalen na ning Israel, ding pari, at ding Levita, at ding sablang mibalik a miyugse.


text:
Para king pangatalaga na ning Templo ning Dios miyain lang dinalan a lalaking baka, aduang dalan a lalaking tupa, apat a ralan a biserung tupa, at labing aduang lalaking kambing para ain-a-kapatawaran-king-kasalanan da ring labing aduang tribu na ning Israel.


text:
Inayus da lang paka-grupu ding pari at ding Levita tungkul king obrang gampanan da king Templo, agpang king makasulat king Kautusan nang Moises.


text:
King kalabing apat nang aldo ning mumunang bulan pigselebran de ring mibalik a Judiong miyugse ing Pamaglagpus.


text:
Migpakalinis lang miyabe-abe ding pari at ding Levita; malinis la ngan agpang king aduan na ning Kautusan. Pete da la ring animal para king ain ning Pamaglagpus para karing sablang memalen a mibalik, karing pari, at para karing sarili ra.


text:
Miyabe-abe lang mengan ding memalen na ning Israel a mibalik ibat king pangayugse, at ing metung at metung a mekiabe karelang meko na karing paganu at ngeni dinatang ban samba king Ginung Dios ning Israel.


text:
At kaybat kilub ding pitung aldo pigselebran deng mitmung tula ing Piesta ning Tinape Alang Lebadura. Tutu lang masaya uling ing Ginu gewa neng maganaka karela ing ari ning Asiria ban saupan na la king pangatalakad nang pasibayu ning Templo ning Dios, ing Dios ning Israel.


text:
Kaybat na ning mapilan a panaun, inyang i Artaxerxes ya ing ari ning Persia, ating metung a lalaking milagyuan Ezra; anak neng Seraia a anak nang Azaria. I Azaria anak neng Hilkia at


text:
I Buki naman anak neng Abisua a anak nang Fineas. I Fineas anak neng Eleazar a anak nang Aaron, ing pekapun da ring pari.


text:
Dinatang ya iting i Ezra ibat Babilonia. Talasulat ya at tune biasa king Kautusan nang Moises a binie na ning Ginu, ing Dios ning Israel. Babie na ning ari ing nanumang aduan nang Ezra uling patnubayan ne ning Ginung Dios na.


text:
Dinatang ya ibat Babilonia i Ezra kanitang kapitung banua nang panga-aring Artaxerxes. Kayabe na lang dinatang ding mapilan a Israelita, ding pari, at Levita, at ding talapagkanta ning Templo, at ding guardia karing pasbul dalan ning Templo, at ding kasaup king Templo.


text:
at king saup ning Dios miras la Jerusalem king mumuna nang aldo ning kalimang bulan, king kapitung banua nang panga-aring Artaxerxes.


text:
Telaga nang Ezra ing mabilug nang pangatau king pamagaral king Kautusan ning Ginu, king tuparan ya iti at ituru karing Israelita.


text:
Iti ya ing kopia king sulat a binie nang Aring Artaxerxes kang Ezra a pari, ing talasulat, at ing biasa karing Kautusan ning Dios a binie na king Israel:


text:
Ibat ya iting sulat king Aring Artaxerxes, ing ari da ring ari, at miparala ya kang Ezra, ing pari, ing talasulat at biasa king Kautusan ning Dios ning Banua.


text:
Iyutus ku king malyari yang tuki keka king Jerusalem ing ninumang bisa karing Israelita o pari o Levita ning kakung kayarian.


text:
Aku at ding pitu kung tagapayu tutubud da ka ban lawan ing kabilian na ning Juda at ning Jerusalem agpang king Kautusan ning Dios mu a mipaniwala keka.


text:
Idala mu la ding pilak at gintu a babie mi king Dios ning Israel king Templo nang tuknangan a atyu Jerusalem.


text:
Idala mu munaman karin ing sablang pilak at gintu a akit mu king mabilug nang probinsia ning Babilonia, at ing kusang lub a ain da ring Israelita at pari a matula rang babie para king Templo ning karelang Dios karin king Jerusalem.


text:
King mitmung kaingatan gamitan mu la deting salapi king pamanialing biserung toro, lalaking tupa, biserung tupa, binutil ampon alak at kaybat iyain mu la king altar na ning Templo ning kekang Dios karin Jerusalem.


text:
Malyari mu lang gamitan ding mitagan a pilak at gintu para king nanumang isipan mung mayap, at ding kabalen mu, agpang king kaburian ning kekayung Dios.


text:
Idala mu la naman king Templo ning kekayung Dios ding kasangkapan a miyabie kekayu para gamitan karing kasuyuan king Templo.


text:
At nung atin pang aliwang kailangan ning Templo ning Dios, malyari mung kuanan king talaingat-bandi na ning ari.


text:
Karing talaingat-bandi na ning probinsia dane Albugan ning Ilug ning Eufrates, iyutus ku king ibie ra king malaguang panaun ing sablang aduan nang Ezra, ing pari, ing talasulat, at ing biasa king Kautusan ning Dios ning Banua.


text:
Dinan yeng anggang pitung libu at limang dalan a librang pilak, limang dalan a takal a trigu, limang dalan at limang pulung galun a alak, limang dalan at limang pulung galun a larung olibo, at asin anggang bisa ya.


text:
Pamintuan yu king mitmung kataimtiman ing sablang iyutus na ning Dios ning Banua ban e ya mimua kanaku at karing anak kung lalaki.


text:
Buri ku namang ipabalu kekayu king bawal ing singil nanumang buis karing pari, karing Levita, karing talapagkanta, karing guardia karing pasbul dalan, at karing kasaup king Templo o king ninumang magobra king Templo ning Dios.


text:
At ika, Ezra, anti na ning dininan na kang kabiasnan ning kekang Dios, tuldu kang ukum a mamahala at matul karing sablang taung manuknangan king probinsia dane Albugan ning Ilug ning Eufrates. Sukat lang biasa deting ukum a mapili king Kautusan ning Dios, at ituru mu la detang e biasa.


text:
Ing ninumang e mamintu king utus ning kekang Dios at king utus ning ari agad ipatupad ing parusa, maging kamatayan o kaya iyugse ya king aliwang lugal o kuanan a pibandian o isukul.


text:
Nganang mekibat Ezra, Purian ya ing Ginu, ing Dios da ring makatua tamu, uling gewa neng maganaka ing ari ban gawan neng masanting ing Templo ning Ginu karin king Jerusalem.


text:
Sinaupan na ku ning Ginung kakung Dios ban maging malapit ya lub kanaku ing ari, at ding tagapayu na ampon ding aliwa na pang pamuntuk. Mesikan ku lub king uli na at ikua ku lang atipun ampon apanimunan mibalik ding pamuntuk da ring pamilya nang Israel. fig,...ikua ku lang atipun ampon apanimunan mibalik...,(7:28)fig*


text:
Iti ya ing listahan ding pamuntuk da ring pamilya a miyugse king Babilonia at mibalik Jerusalem kayabe nang Ezra inyang i Artaxerxes ya ing ari:


text:
i Gersom, king pamilya nang Fineas; i Daniel, king pamilya nang Itamar; i Hatus a anak nang Sekania, king pamilya nang David;


text:
i Elieoenai a anak nang Zerahia, king pamilya nang Pahat Moab, at ding aduang dalan a lalaking kayabe na;


text:
i Obadias a anak nang Jehiel, king pamilya nang Joab, at ding aduang dalan at labing walung lalaking kayabe na;


text:
i Selomit a anak nang Josifia, king pamilya nang Bani, at ding dinalan at anam apulung lalaking kayabe na;


text:
i Zacarias a anak nang Bebai, king pamilya nang Bebai, at ding aduang pulu't walung lalaking kayabe na;


text:
i Joanan a anak nang Hakatan, king pamilya nang Azgad, at ding dinalan at apulung lalaking kayabe na;


text:
i Elifelet, Jeuel, at Semaia, king pamilya nang Adonikam, at ding anam apulung lalaking kayabe ra a tauling mekapagbalik;


text:
Tinipun ku lang makapamisan lele ning ilug a mamagus papunta king balen ning Ahava at migkampu kami karin kilub ding atlung aldo. Kabang pagumasdan ku la ding tau at ding pari, apansinan ku king ala metung mang Levita karela.


text:
Inya pepayaus ku la di Eliezer, Ariel, Semaia, Elnatan, Jarib, Elnatan, Natan, Zacarias, at i Mesullam. Pepayaus ku la naman di Joiarib at Elnatan, ding lalaking talaturu.


text:
Tiburan ku la ngan kang Iddo, ing pamuntuk na ning lugal a ausan dang Casifia, ban pakisabi ra kang Iddo at karing kasaup nang magobra king parala yang taung akayabe ming sumuyu king Templo ning kekaming Dios.


text:
At king saup ning malugud a Dios, peparala re kekami i Serebia; tau yang mayagyu at Levita yang ibat king pamilya nang Mahli. Kayabe na lang dinatang ding labing walung anak nang lalaki at ding kapatad nang lalaki.


text:
Peparala ria munaman i Hasabia at i Jesaia na ning pamilya nang Merari a kayabe da ring aduang pulung kamaganak da.


text:
E la kayabe kareti ding dinatang a aduang dalan at aduang pulung talapagobra ning Templo, ding lahi da ring taung kelilua nang Aring David at ding pamuntuk na ban sumaup karing Levita. Makalista la ngan a lagyu.


text:
Karin king lele ning Ilug ning Ahava inutus ku ing mag-ayunu ke ngan at magpakumbaba arapan na ning kekaming Dios, at aduan ing panimunan na kami king pamaglakbe at pagdipensa na kami ampon ding anak mi at ing sablang pibandian mi.


text:
Marine na kung lumapit king ari ban maniawad sundalus a pakakabayu ban lumaban karing kalaban kabang maglakbe kami, uling sinabi ku king bendisyunan na la ning Dios detang manalig, oneng mimua ya karetang tatanggi king Dios.


text:
Inya mig-ayunu ke ngan at menalangin kami king Dios king ingatan na ke sana. Pekibatan na ing kekaming panalangin.


text:
Memili kung labing aduang pari karing pikabaluan karela; ila di Serebia, Hasabia, at ding apulu karing kayabe ra.


text:
Tinimbang ku king akakit da ing pilak at gintu at ding kasangkapan a peparala na ning ari at ding tagapayu na at ding pamuntuk na, at itang binie da ring Israelita para king Templo. Binie ku ngan iti karing pari.


text:
Titimbang aduang pulu't limang tonelada ing pilak, dinalan limang pulung libra ing timbang da ring pilak a kasangkapan, at pitung libu at limang dalan a libra ing gintu;


text:
aduang dalan at pitung pulung onsa ing timbang da ring aduang pulung gintung silyo, aduang mapinung tangsung silyo a kasing alaga da ring gintung silyo.


text:
Ngaku karela, Mitalaga kayu king Ginu, ing Dios da ring makatua yu, at antimu rin ding kasangkapan a pilak at gintu a miparala para king Ginu bilang kusang lub a ain.


text:
Ingatan yu lang masalese angga king miras kayu king Templo. Timbangan yu la karing kuartu da ring pari at kaybat intriga yu la karing pamuntuk da ring pari at Levita at karing manimuna karing memalen na ning Israel king Jerusalem.


text:
Inya ding pari at ding Levita tinggap da la ring mi-intrigang pilak, gintu, at ding kasangkapan. Kaybat dela da la king Templo na ning Dios karin king Jerusalem.


text:
Meko kami king ilug ning Ahava kanitang kalabing aduang aldo ning mumunang bulan ban munta kami king Jerusalem. Pitnubayan na kami ning kekaming Dios at linigtas karing kalaban at karing taung bisang manambang kekami king dalan.


text:
King kapat a aldo minta kami king Templo; tinimbang mi karin ing pilak at gintu at ding kasangkapan, at kaybat inintriga mi la kang Meremot, ing paring anak nang Uria. Kayabe na la di Eleazar a anak nang Fineas at ding adua pang Levita, i Jozabad a anak nang Jesua, at i Noadia a anak nang Binui.


text:
Migdala no mang ain-a-durulukan para king Dios ning Israel ding sablang mibalik a taung miyugse. Miyain lang labing aduang biserung toro para king Israel, siam apulu't siam a lalaking tupa, pitung pulu't pitung biserung tupa. Miyain la namang labing aduang lalaking kambing bilang ain-kapamayaran-king-kasalanan. Dilukan da la ngan deting animal bilang ain king Ginu.


text:
Binie ria naman ing dokumento ning utus ning ari karing embahador ning ari at karing gobernador at ding pamuntuk na ning probinsia dane Albugan ning Ilug ning Eufrates, at sinaup la karing Israelita at king Templo ning Dios.


text:
Kalabas da reting bage milyari, lepitan da ku ring mapilan karing pamuntuk da ring memalen na ning Israel at ngara kanaku, Ding memalen na ning Israel, ding pari, at ding Levita menugali lang makasumaming anti ding Cananeo, Hiteo, Perezeo, Jebuseo, Ammoneo, Moabita, Ehipto, at Amoreo.


text:
Mekiasawa la at pati na ding anak dang lalaki kareting taung deti. Inya misamutan yang aliwang lahi ing balen na ning Dios. Ding menimuna kaniting kataksilan ila kabud ding pamuntuk at talapamahala.


text:
Inyang dimdam ku iti ginabak ku ing imalan a susulud ku, ginut ku ing buak ku at ing balbas ku, at linukluk mitmung lungkut.


text:
Lepitan da ku at pepadurutnan ding sablang mitakutan king Amanu na ning Dios, uli na niting kataksilan da ring mibalik a miyugse. Menatili kung makalukluk mitmung lungkut angga king miras ing oras ning pamiyain ain para king gatpanapun.


text:
Inyang oras ning pamiyain ain, tinalakad ku ketang lugal nung nu ku migmalun; gabak-gabak ku imalan at balabal. Kaybat siniklaud ku at tinas ding gamat ku ban manalangin king Ginung kanakung Dios.


text:
Ngaku, O Dios ku, e ku makayatna keka uling marine ku, uli da ring kekaming dakal a kasalanan at susukdul la angga banua.


text:
Manibat na king kapanaunan da ring makatua mi angga na ngeni menatili kami king maragul a pamikasala. Uli da ring kekaming kasalanan, mipailalam kami karing gamat ding ari da ring paganu, ikami, ding ari mi, at ding pari mi. Pete da kami, kinua pibandian, binihag, at mibili king alang kalupang kamarinayan.


text:
Oneng king sinaguling panaun, O Ginung kekaming Dios, meging maganaka ka at peintulut mu ing makatakas la king pangabihag ding mapilan kekami at ngeni manuknangan payapa keting banal ming lugal. Dininan mu kaming pamikatagun ban milako king panga-ipus.


text:
Ipus kami, oneng ika, O Dios, e mu ke peinggulutan king kekaming panga-ipus. Pepakit mu ing lugud mung e kukupas king kapamilatan da ring ari ning Persia, at peintulutan da kaming italakad yang pasibayu ing kekang Templo, larinan ding pader na, at manuknangan payapa king Juda at Jerusalem.


text:
Oneng ngeni, O Dios, nanu ing malyari ming asabi? Ala, uling lebagan mi no naman ding kekang kautusan


text:
a binie mu kekami king kapamilatan da ring talasuyu mung propeta. Ngara deti kekami, Ing gabun a kekayung pupuntalan ban bandian lugal yang e malinis, uling e mayap at makasumami ing dapat da ring taung manuknangan karin.


text:
Inya e yu la paintulutan makapakiasawa ding anak yu karing anak da. E kayu gagawang kasunduan karela ni makiabiayan man karela. King anti kaniting paralan kayu sikan, mangabiayan labis-labis, at apamana ing gabun karing anak yu king kapilan pa man.


text:
Kaybat mi lang pipulan ding depat ming kasalanan at dewakan, balu mi, O Dios, king mayan mu ing parusang pepagpa mu kekami, at peintulut mu ing ating mitagan kekami.


text:
Ngeni lebagan mi no naman ding kekang kautusan at mekiasawa kami kareting taung makasumami dapat. E ka wari mimua kekami at pamaten mu kami ban ala nang mitagan kekame?


text:
O Ginung Dios ning Israel, makatuliran ka; peintulut mu ing mitagan kami. Tatanggapan mi king mikasala kami keka; ala keng matulid talakad arapan mu.


text:
Manangis ya i Ezra at mangumpisal kabang makaruku yang manalangin king arap ning Templo ning Dios, uli na ning pamikasalang merapat. Lepitan de ring dakal a lalaki, babai, at anak; manangis la namang kapait-paitan.


text:
Nganang Secania, ing anak nang Jehiel ning pamilya nang Elam, kang Ezra, Sinira mi ing tiwala na ning kekatamung Dios at mekiasawa kami karing babaing e mi kalahi keting lugal a iti. Makanyan man, atin ya pa mu ring kapanayan ing Israel.


text:
Gawan mi ngeni ing taimtim a pangaku king kekatamung Dios king kawanian la deting ayasawa ming babaing e tamu kalahi at ding ayanak mi karela. Daptan mi iti, nung iti ing mamayapan mu at ding aliwa pang makitakut king utus ning kekatamung Dios.


text:
Talakad na ka; katungkulan mu ing gawa kang lakbang at atyu kami kagulutan mu. E mu painan ing lub mi; kimut na ka!


text:
Tinalakad ya i Ezra at pepapangakuanan na lang taimtim ding manimuna da ring pari, ding Levita, at ding memalen king daptan da itang binie nang munikalang Secania.


text:
Kaybat meko ya king arap ning Templo, at minta ya king kuartu nang Johanan a anak nang Eliasib, at karin na pepalabasan ing bengi. E ya bitasang mengan at minum uling tutu yang malungkut uli na ning kataksilan a depat da ring taung miyugse a mibalik.


text:
Miparala ya ing metung a kapabaluan king mabilug a Jerusalem at Juda king mitipun-tipun la king Jerusalem ding sablang taung miyugse a mibalik.


text:
Iti utus da ring pamuntuk at makatua da ring Israelita. Ing e datang kilub ding atlung aldo, mayakua ing pibandian na at mitiwalag ya king katipunan da ring taung mibalik a miyugse.


text:
Inyang miras na ing katlung aldo, mitipun la Jerusalem ding sablang lalaki na ning Juda at Benjamin. Kaduang pulung aldo na kanita ning kasiam a bulan. Mitipun la ngan at linukluk arap ning patyu ning Templo ning Dios. Mumuran masikan kanita at gagalgal la uli na ning panaun at ning ulaga ning pisasabian.


text:
Tinalakad ya i Ezra, ing pari, at nganang sinabi karela, Mikasala kayu at mekiasawa karing babaing e tamu kalahi. Inya meragul ing kasalanan na ning Israel.


text:
Ngeni ipagtapat yu king Ginu, ing Dios da ring kekayung makatua, ing depat yung pamikasala at daptan ing kaburian na. Kawani kayu karing tau na niting bansa at kawanian yu la munaman ding asawa yung e yu kalahi.


text:
King masikan a siwala nganang mekibat ning mabilug a katipunan, Daptan mi ing nanumang kekang sabian.


text:
Oneng tutu keng dakal at mumuran pang masikan. E ke makapaglambat keti king lual. Mabayat iting pisasabian at e malyaring malutas iti kilub ning metung o aduang aldo, uling dakal la kekami ding mikasala keting bage.


text:
Ding pamuntuk mi ila na ding malakuan at ipanibala mi na karela iting pisasabian. Kaybat detang ating asawang e ra kalahi ila nang datang keting siudad king mituldung aldo a kayabe da ring pamuntuk at ukum. Iti ing daptan tamu ban e mibagsak kekatamu ing mabagsik nang mua ning Dios.


text:
Mebisa la ngan, oneng tinutul ya i Jonatan, ing anak nang Asahel at apu nang Tikva. Migpanig ya kang Jonatan i Mesullam at i Sabetai a Levita. fig,Oneng tutu keng dakal at mumuran pang masikan.,(10:13)fig*


text:
Tinggap de ring taung miyugse a migbalik ing pikayari; inya i Ezra, ing pari, pinili na la ding pamuntuk da ring pamilya at linista da la lagyu. King mumunang aldo na ning kapulung bulan kanita ra pegumpisan siniasat ing pisasabian,


text:
at king mumunang aldo na ning mumunang bulan ayari da lang siniasat ding sablang lalaking mekiasawang e ra kalahi.


text:
Iti ya ing listahan da ring lalaking mekiasawa karing e ra kalahi: King grupu da ring pari: i Maaseia, Eliezer, Jarib, at i Gedalias. Pamilya na lang Jesua at ding kapatad na, at i tata ra ya i Jeozadak.


text:
Pengaku ra king kawanian da la ring karelang asawa at miyain lang metung a lalaking tupa bilang ain-a-kapamayaran-king-kasalanan da.


text:
karing talapagkanta ning Templo: i Eliasib. Karing guardia karing pasbul dalan ning Templo: i Sallum, Telem, at i Uri;


text:
karing memalen na ning Israel: king pamilya nang Paros: i Ramia, Izzia, Malkija, Mijamin, Eleazar, Malkija, at i Benaia;


text:
Ila ngan deti ring lalaking ating asawang e ra kalahi. Kewanian da la at pepalakuan da la pati na ding ayanak da karela.


text:
Iti ya ing istoria na ning depat nang Nehemias, ing anak nang Hacalia. Bulan ne ning Kislev kanita at adua neng pulung banuang ari king Persia i Artaxerxes. Aku, i Nehemias, atyu ku kanita king Susa, ing sentrung siudad.


text:
Dinatang ya i Hanani, ing metung karing kapatad kung lalaki, kayabe ne ing metung a grupu ding lalaking ibat Juda. Kitnan ku la tungkul king kabilian na ning Jerusalem at antimu rin ding kalupang Judiong miyugse a mekabalik ibat Babilonia.


text:
Ngarang mekibat kanaku, Makalunus ing kabilian da ring miligtas a mekapagbalik Jerusalem, ing lugal nung nu la mibait. Manga-insultu la karing paganu a manuknangan karin. Lasak-lasak ya pa mu rin ing pader at ding pasbul dalan ning siudad manibat na kanitang mesilab la.


text:
Linukluk ku at kiniak inyang dimdam ku iti. Melungkut ku at e ku mengan kilub ding mapilan a aldo. Menalangin ku king Dios.


text:
Ngaku, O Ginung Dios ning Banua, mayupaya ka at gagalgal kami king kekang arapan. Tutuparan mu ing kekang pangaku karetang malugud keka at tutupad karing utus mu.


text:
Lawan mu ku at pakiramdaman ing panalangin ku aldo at bengi para karing talasuyu mung Israelita. Wa, aku at ding makatua ku mikasala kami keka.


text:
E mayap ing depat mi keka; e kami memintu karing utus mu at tuntunan a binie mu king kapamilatan nang Moises a talasuyu mu.


text:
Ganakan mu ing sinabi mu king talasuyu mung i Moises. Ngamu, Nung e kayu maging tapat kanaku, ikalat da kayu karing miyayaliwang bansa.


text:
Nung mibalik kayu kanaku at tupad karing utus ku, tipunan da kayu nu kayu man miyugse at ibalik da kayu ketang lugal a pinili ku nung nu yu ku samban.


text:
Ila ding kekang talasuyu at ding sarili mung memalen. Ila ding linigtas mu king kapamilatan na ning kekang upaya at sikanan.


text:
O Ginu, pakiramdaman mu sana ing panalangin ku at ing panalangin da ring aliwang talasuyu mu a bisang munie parangal keka. Papagtagumpen mu sana ngeni ing lakad ku at malunus ya sa kanaku ing ari. Kanitang panaun a ita aku ing talaingat king kopa nang alak ning ari.


text:
Bulan na kanita ning Nisan at kaduang pulung banua na ning pamag-ari nang Artaxerxes. Mamangan ya ing ari at inyang idala ku ing alak apansinan na king kanita ku pa malungkut.


text:
Inya nganang kinutang, Nehemias, obat lupa kang malungkut? Keng lawe ku e na ka man masakit; siguru atin kang problema ne? Mikarugan ku salu


text:
at ngakung mekibat, Kagalang-galang a Ari, kumaba pu sana ing bie yu! Malungkut ku pu uling lasak-lasak ya ing siudad nung nu la mikutkut ding makatua ku at silab la ding pasbul nang dalan. fig,Nehemias, obat lupa kang malungkut?...,(2:2) fig*


text:
at kaybat ngaku king ari, Kagalang-galang a Ari, nung e kayu mimua kanaku paintulutan yu ku sanang muli king Juda, ing siudad nung nu la mikutkut ding makatua ku, ban alarin keng pasibayu ing siudad.


text:
Mebisa ya ing ari (kasiping neng mamangan kanita ing reyna na). Kitang na nung nu anti kaluat ing ala ku at nung kapilan ku mibalik. Sinabi ku nung nu anti kaluat at nung kapilan ku mibalik.


text:
Inawad ku king ari ing igawa na ku sanang sulat para karing gobernador na ning probinsia dane Albugan ning Ilug ning Eufrates ban paintulutan da kung lumabas angga king miras ku Juda.


text:
Inawad ku naman king igawa na kung sulat para kang Asaf, ing talaingat king kagubatan ning ari, ban dinan na kung dutung a gamitan para karing pasbul na ning kutang bantayan ning Templo, para karing pader ning siudad, at para king bale a pituknangan ku. Binie na ngan ning ari ing sablang inawad ku, uling mamantabe ya kanaku ing Dios.


text:
Pepatukian na la kanaku ning ari ding mapilan a opisyal at sundalung pakakabayu ban akayabe ku king pamaglakbe king probinsia dane Albugan ning Ilug ning Eufrates. Inyang miras na ku, binie ku la ding sulat ning ari para karing gobernador.


text:
Oneng inyang abalitan na iting Sanbalat ning Bet Horon at i Tobia, ing pamuntuk king probinsia ning Ammon, e la matula uling ating dinatang para king kapakanan da ring memalen na ning Israel.


text:
Ala kung belitanan tungkul king obrang parapat na kanaku Jerusalem ning kakung Dios. King kapitangan ning bengi, mibangun ku at linual king siudad a kayabe ding mapilan a kapanalig. Metung yang animal ing dela mi, ing asno a seken ku.


text:
Malalam ya pa ing bengi inyang meko ku king siudad. Dinalan kami king Pasbul dalan ning Kapatagan dane albugan, at kaybat minta ku dane mauli ning Sibul ning Dragon angga na king Pasbul dalan ning Basurahan. Linawe ku lang masalese ding melasak nang pader ning Jerusalem at ding pasbul dalan a mesilab.


text:
Kaybat minta ku king Pasbul dalan ning Sibul at king Talaga ning Ari. Alang dalan ban makalabas ya ing asnong sasaken ku.


text:
Inya king kapitangan ning bengi minta ku king Kapatagan ning Kidron at siniasat ke ing pader, at mibalik ku ketang delanan ku king Pasbul dalan ning Kapatagan.


text:
Ala lang kabaluan ding opisyal nung nukarin ku minta at nung nanu ing depatan ku. Ala ku pa munamang belitanan karing kalupa kung Judio, ding pari, ding manimuna, ding pamuntuk o ninuman karing kayabe kaniting obra.


text:
Kaybat ngakung sinabi karela, Akakit yu ing problemang liban tamo? Lasak-lasak ya ing Templo at silab la ding pasbul nang dalan. Tara, larinan ta la ding pader na ning siudad ban milako ta na king kamarinayan.


text:
Sinabi ku naman karela nung makananu na kung pitnubayan at sinaupan ning Dios, at itang sinabi na kanaku ning ari. Ngarang mekibat, Tara na at magobra ta na. At pegumpisan da na ing obra.


text:
Oneng pisunu-sunu da kami inyang abalitan da ri Sanbalat, Tobia, at ing metung a tau Arabia a mayayaus Gesem ing obrang pegumpisan mi. Ngara, Nanu ing kekong daraptan? Mag-rebeldi kayung laban king ari?


text:
Ngakung mekibat, Papagtagumpen na kami ning Dios ning Banua. Talasuyu na kami at italakad mi yang pasibayu ing Templo. Oneng, ikayu, ala kayung dake o katuliran o nanuman keting siudad a iti.


text:
I Eliasib, ing pari a matas dili katungkulan, at ding kalupa nang pari pegumpisan deng pegobran miyabe-abe ing Pasbul dalan ding Tupa. Kebit da la ring pasbul at kaybat telaga re. Telaga re ing pader angga na king miras ya king Tore ding Dinalan at ing Tore nang Hananel. ...pegumpisan deng pegobran miyabe-abe...(3:1)


text:
Pegobran da ne man ding lalaki na ning Jerico ing tutuking dake, at i Zacur a anak nang Imri, ya ing misundu king katuking dake.


text:
Pegobran da ne man ding pamilya nang Hasenaa ing Pasbul dalan ding Asan. Kebit da la ring amba at ding pasbul king pagkabilian da, at kaybat ding bisagra na at ding kabat karing pasbul.


text:
I Meremot, ing anak nang Uria at apu nang Hakoz, ya ing megobra king katuking dake. I Mesullam, ing anak nang Berekias at apu nang Mesezabel, ya ing sinalising megobra king katuking dake. I Zadok, ing anak nang Baana, ya naman ing megobra king katuking dake.


text:
Ding sinalising megobra king katuking dake ila ding lalaki na ning Tekoa, oneng tinanggi lang mamintu ding pikabaluan a lalaki na ning balen karing kapatas a mangasiwa king obra.


text:
I Joiada, ing anak nang Pasea, at i Mesullam a anak nang Besodia, ila ding mitalakad pasibayu king Pasbul dalan nang Jesana. Kebit da la ring amba at ding pasbul king pagkabilian da, at kaybat ding bisagra na at kabat karing pasbul.


text:
Ding sinalising megobra ila di Melatia ning Gibeon, Jadon ning Meronot, at ding lalaki ning Gibeon at Mizpa. Inari da itang obra angga king tuknangan na ning gobernador ning probinsia dane Albugan ning Ilug ning Eufrates.


text:
I Uziel, ing anak nang Haraia, ya ing sinalising megobra. Plateru yang gintu i Uziel. Selisian neng Hanania, ing gagawang pabanglu. Angga ya ketang Malualas a Pader ing pegobran na.


text:
Ing sinalising megobra ya i Refaia, ing anak nang Hur. I Refaia ya ing pamuntuk na ning kapitna nang dake ning Jerusalem.


text:
Ing sinalising megobra ya i Jedaia, ing anak nang Harumaf. Malapit ya king bale na ing pegobran na. Selisian neng Hatus, ing anak nang Hasabneia.


text:
Ding sinalising megobra ila di Malkija, ing anak nang Harim, at i Hasub, ing anak nang Pahat Moab. Pegobran dia naman ing Tore ding Ornu.


text:
I Sallum, ing anak nang Halloes, ya ing sinalising megobra. Kayabe na lang megobra ding anak nang babai. Ya ing pamuntuk na ning kapitna nang dake ning Jerusalem.


text:
Ding miglarin king Pasbul dalan ning Kapatagan ya i Hanun at ding memalen na ning Zanoa. Kebit da la ring pasbul king pagkabilian da, ding bisagra at ding kabat karing pasbul. Linarin dia naman itang pader a ating sukad libu limang dalan a talampakan a mamabut angga king Pasbul dalan ning Basurahan.


text:
Ing miglarin king Pasbul dalan ning Basurahan ya i Malkija, ing anak nang Rekab. Kebit na la ding pasbul king pagkabilian da, ding bisagra at ding kabat karing pasbul. I Malkija ya ing pamuntuk ning Bet Hakerem.


text:
Ing miglarin king Pasbul dalan ning Sibul ya i Sallum, ing anak nang Colhoze. Dininan neng bubung ing pasbul dalan, kebit na la ding pasbul, ding bisagra at kabat karing pasbul. I Sallum ya ing pamuntuk na ning Mizpa. Pegobran nia naman itang pader lele ning Talaga nang Sela at ning hardin ning ari angga karetang balitang pababa king Siudad nang David.


text:
Ing sinalising megobra ya i Nehemias, ing anak nang Azbuk. Ya ing pamuntuk na ning kapitna ning Betzur. Angga ya king pantiun nang David ing pegobran na at ning talaga, at king tuknangan da ring sundalus.


text:
Ding sinalising megobra ban malarin ya ing pader ila ding Levita. Ila deti: i Rehum, ing anak nang Bani, pegobran ne itang tutuk na. Kaybat na, i Hasabia, ing pamuntuk na ning kapitna ning Keila. Megobra ya king lagyu ning distritu na.


text:
Ing sinalisi kang Hasabia ya i Bavai, ing anak nang Henadad. Ya ing pamuntuk na ning kapitna ning Keila.


text:
Ing katuki na ya i Ezer, ing anak nang Jesua. Ya ing pamuntuk ning Mizpa. Ing pegobran na ya ing arap ning pisisinupan sandata at angga na ketang nung nu ya liliku ing pader.


text:
Ing sinalising megobrang mitmung sipagan ya i Baruk, ing anak nang Zabbai. Minabut ya ing pegobran na king pasbul dalan ning bale na ning Pekapun ding Paring i Eliasib.


text:
Kaybat na, ing sinalising megobra ya i Meremot, ing anak nang Uria at apu nang Hakoz. Minabut king angganan na ning bale nang Eliasib ing pegobran na.


text:
i Benjamin at i Hasub, megobra la ketang dake angga king tulid dang bale; i Azaria, ing anak nang Maaseia at apu nang Ananias, pegobran ne itang dake tulid nang bale;


text:
i Binui, ing anak nang Henadad, pegobran ne itang dake manibat king bale nang Azaria angga ketang suluk na ning pader;


text:
i Palal, ing anak nang Uzai, pegobran ne itang dake magumpisa ketang suluk ning pader at tulid ning tore ning palasyu lele na ning patyu ning mag-guardia;


text:
i Pedaia, ing anak nang Paros, pegobran ne itang dake tulid ning Pasbul dalan ning Danum king dane aslagan at ing toreng bantayan ning Templo. Malapit ya iti king siudad ning Ofel, ing lugal nung nu la manuknangan ding abe-kasaup magobra king Templo.


text:
Ding sinalising megobra ila ding lalaki na ning Tekoa. Iti ya ing kadua rang pamagobra, at ing pegobran da ya ing sumangid na ning maragul a bantayan ning Templo angga king pader lele ning Ofel.


text:
Pegobran de ring metung a grupu ding pari itang dake papunta dane norti, nung ibat ka king Pasbul dalan Kabayu. Pegobran ne ning metung at metung karela itang dake tulid ning bale na.


text:
I Zadok, ing anak nang Immer, pegobran ne itang dake tulid ning bale na. I Semaia, ing anak nang Secania, ya ing sinalising megobra. Ya ing guardia king Pasbul dalan Aslagan.


text:
Ing sinalising megobra ya i Hanania, ing anak nang Selemia; at i Hanun, ing kanam nang anak Zalaf. Iti ya ing kadua rang besis pamagobra. I Mesullam, ing anak nang Berekias, ya ing sinalising megobra. Pegobran ne itang dake tulid nang bale.


text:
Ing sinalising megobra ya i Malkija; metung yang platerung gintu. Minabut ing pegobran na king bale da ring abe-kasaup king Templo at ding negosianti. Iting dake ning lugal atyu tulid ning Pasbul dalan ning Mifkad papunta king Templo, malapit king silid babo ning suluk ning pader.


text:
Ing tauling dake pegobran da ya itang pilatan ning silid babo ning suluk ning pader at ning Pasbul dalan ding Tupa. Ding megobra kaniti ila ding platerung gintu at ding negosianti.


text:
Mibua ing mua nang Sanbalat inyang abalitan nang tatalakad mi yang pasibayu, ikeng Judio, ing pader na ning Jerusalem. E mu ita, pituyatuya na ke pa.


text:
Nganang sinabi king arapan da ring kayabe na at ding Samaritanung sundalus, Nanu ing daraptan da reng alang akarapat a Judiong den? Abalik da pa kaya ing sadiang bage? Magsakripisyu la? Ayari da kaya ing obra kilub ning patingapun? Abawi da la pa kaya ding batung mitambunan at mesilab?


text:
Makatalakad ya siping nang Sanbalat i Tobia, ing Ammonita, at nganang tinuglung, Nanung klasing pader ing tatalakad da? Dumalan ya mu ing asung-gubat mibagsak ya!


text:
Inya menalangin ku. Ngaku, Pakiramdaman mu, O kekaming Dios, ing pamaninsultu a sasabian da kekami. Paburen mung magbalandra karela ing pamaninsultu da. Paburen mung masamsam ing sabla rang pibandian at mabihag la ampon midala king dayuan a bansa.


text:
E mu la sana patawaran at e mu kakalinguan ing karelang kasalanan, uling inalipusta da kami king gagawan mi.


text:
Inya tiglus mi ing pamitalakad pasibayu king pader, at e miglambat ayari mi ya ing kapitna ning katas na uling makasadia la ngang magobra ding tau.


text:
Mimua yang e mu nanu i Sanbalat, i Tobia, ding tau Arabia, Ammon, at Asdod inyang abalitan dang alang tuknang ing pamagobra mi karing pader na ning Jerusalem at halus mikakit na la ding pilatan da ring pader.


text:
Atin lang kakanta ding memalen na ning Juda. Ngana ning kanta ra: Mangaina kami king bayat ning kekeng pupusanan; ding batu ning pader a melaso kailangan mi lang ilako. Malyari mi ya kayang italakad pasibayu ing pader?


text:
Bala da ring kalaban mi king e mi la akakit o e mi balu ing balak dang salake kekami angga king apate da kami at mituknang ing obra.


text:
Oneng oras-oras babalita da kekami ding Judiong kasalamuha ra ing tangka da reting kalaban laban kekami.


text:
Inya dininan ku lang espada, tandus, at pana ampon paslu. Kaybat, pinuestu ku la, agpang king pamilyang penibatan da, kagulutan ning pader a e pa meyari.


text:
Apansinan ku king magugulu la isip ding tau, inya ngakung sinabi karela at karing karelang manimuna ampon pamuntuk, E kayu sukat mitatakutan karing kalaban tamu. E tamu sana kakalinguan king ing Ginu tamu maragul ya at mayupaya. Makilaban tamu para karing kabalen tamu, para karing anak tamu, asawa, at pibalebale.


text:
Abalitan da ring kalaban mi ing balu mi na pala ing tangka ra, at api-isip-isip da king ing Dios ya ing sinabat kaniti. Inya tiglus mi ing pamagobra king pader.


text:
Manibat na kanita, magobra la ding kapitna karing tauan ku at ding kapitna naman mag-guardia la. Pakasulud lang baluti, atin lang tandus, kalasag, pana ampon paslu. At binie da ring kekaming pamuntuk ing sablang agyu rang isaup karing memalen


text:
Atin yang makasakbit a sandata king awakan na ing metung at metung karing magobra. Parati yang atyu lele ku itang mitutukan tumiup king trumpeta.


text:
Ngakung sinabi karing manimuna at pamuntuk at karing tau, Dakal ing obra tamu at masiadu tamung mikakanlaut king metung at metung king pamagobra tamu king pader.


text:
Datang kayu kabud damdaman yeng tumiup ing trumpeta at miyabe-abe tamu. Ing kekatamung Dios ya ing makilaban para kekatamu.


text:
Aldo-aldo, kabuklat ning masala angga king lunto la ding batuin neng bengi, magobra kami. Magobra la ding kapitna kekami king pader kabang ding kapitna tatalan lang tandus at mag-guardia. fig,Tatalan yang sandata pati ing metung dang gamat detang mamakut materialis.,(4:17)fig*


text:
Sinabi ku naman karing kapatas at karing tauan da ing sukat lang atyu Jerusalem neng bengi ban aguardia mi ya ing siudad neng bengi at makapagobra munaman neng aldo.


text:
E ku na likas ing imalan ku, uling parati keng tatalnan ing kanakung sandata. Makanyan munaman ding kayabe ku, kasaup, at guardia. Tatalnan ne ning metung at metung kekami ing sandata na.


text:
Kalabas ning mapilan a panaun, migreklamu la ding dakal karing lalaki at babai na ning balen laban karing karelang kalupang Judio.


text:
Ngara ding mapilan karela, Maragul kami pamilya; mangailangan kaming binutil a apangan mi ba kaming e mate king danup.


text:
Ngara naman ding aliwa, Singla mi la ring kekaming gabun a asikan, mulahan ubas, at bale ban e kami mate king danup.


text:
Ding aliwa pa sasabian da, Mepilitan kaming menutang salapi ban makapamayad kaming buis king ari para karing kekaming asikan ampon mulahan ubas.


text:
Metung kami mu ibatan at paraparehung Judio. Paraparehu ing kabilian da ring anak mi ampon ding anak da. Makanyan man, mepilitan kaming pisali mi lang bilang ipus ding anak mi uling ala keng akarapat. Ipus na la ding mapilan karing anak ming babai; e mi na la bandi ding kekaming marangle at mulahan ubas.


text:
at inari king lub ku ing sumbatan ku la ding manimuna at pamuntuk da ring memalen. Ngakung migsalitang mataram karela, Gigipitan yu la ding mismung kapatad yu king gagawan yung yan! Minaus kung maragul a pulung ban lunasan iting problema.


text:
Ngaku king kapulungan, Depat tamu ing sablang agyu tamu ban ayatbus ta la ding kalupa tamung Judio king karelang panga-ipus karing aliwang bansa. Oneng ikayu naman ngeni pipilitan yu la ding kapatad yu ban maging ipus yu a kalupa yung Judio. E la makabulad; tahimik la.


text:
Inya sinabi ku, E ustu ing daraptan yu! Sukat kayung tumakut king kekatamung Dios ban e ra katamu insultuan ding bansang kekatamung kalaban.


text:
Aku at ding kapatad ku ampon tauan paparam kaming salapi ampon binutil. E ta na la sisingilan pa king karelang utang.


text:
Isubli yu la ngeni mu ring aldong iti ding karelang marangle, mulahan ubas at olibo, ding bale ra, salapi, binutil, alak at larung olibo a malambat yu nang sisingil karela.


text:
Ngarang mekibat, Wa, isubli mi la at e mi la aduananan nanumang patubu. Daptan mi ing sinabi mu. Kaybat inaus ku la ding pari at pepangakuanan arapan da ring manimuna king tuparan da ing pengaku ra.


text:
Kanita kinua ke at pigpag ing babat a ating bulsa king awakan ning imalan ku at sinabi ku karela, Anti kaniti ing daptan na kekayu ning Dios, nung e yu tuparan ing pangaku yu; ipagpag na kayu at alang mitagan nanuman king pibandian yu. At ing metung at metung king katipunan pekibat na, Amen at pinuri de ing Dios. Tiparan da ing pengaku ra.


text:
Kilub da ring labing aduang banuang pamanungkulan ku bilang gobernador na ning Juda, manibat na king kaduang pulung banua nang pamag-aring Artaxerxes angga na king katlung pulu't aduang banua, e ku mengan at ding kamaganak ku ketang pamangan a mangaintulid king metung a gobernador.


text:
Meging pabayat la karing tau ding mengalabasan a gobernador; migmolestia lang pamangan at alak karing tau subali pa karing apat apulung pirasung pilak a aduan da. Kayabe la pati ding abe ra bale king pamanabusu karing tau. Oneng aku makayaliwa ku ugali karela uling tatakut ku king Dios.


text:
Pakigisanan ku ing kanakung sikanan king pamitalakad pasibayu king pader, at e ku pignasan ing mika pibandian ku. Kayabe ku lang magobra king pader ding abe ku king bale.


text:
Atin kung pakanan a dinalan at limang pulung Judio at pamuntuk subali pa karetang dayuan a lalapit kanaku.


text:
Aldo-aldo makamate kung metung a biserung baka, anam a tupa, at dakal a manuk, at balang kapulung aldo milalage kung miyayaliwang alak. Makanyan man, e ku kakuanan itang sustentung pamangan a katuliran na ning gobernador uling magkakasakit la ding tau.


text:
Abalitan da ri Sanbalat, Tobia, Gesem, at ding aliwa pang kalaban king ayari mi neng gagawan ing pader at ala nang pilatan a mitagan, agyang e mi la pa akabit ding pasbul nang dalan.


text:
Inya inagkat da ku ri Sanbalat at Gesem a makipagsalita karela king metung karing baryu ning Kapatagan ning Ono. Metung ya iting paralan ban panasakitan da ku.


text:
Mitubud kung mapilan a tau ban sabian karela king ating kung maulagang pagobran a e ku malyaring lakuan; inya e ku malyaring makipagsalita karela. E ku apaintulutan tuknang ing obra ba ku mung munta at makipagsalita karela.


text:
Apat a besis da kung inagkat at apat a besis ku munamang sinabi king e ku malyaring makipagsalita karela.


text:
Ngana ning sulat: Mikakalat ing balita karing siping-siping a bansa king ika ampon ding kalupa mung Judio magbalak kayung mag-rebeldi, inya tatalakad yeng pasibayu ing pader. Patutuan nang Gesem iting balitang miras kanaku. Sasabian na naman king bisa ka kanung maging ari.


text:
Tinuldu na ka namang kanung propeta ban sabian king Jerusalem king atin nang ari king Juda. Pihung miras iting balita king Ari. Inya masanting ing mikit kata at pisabian iting bage.


text:
Iti ya ing peparala kung pakibat kang Sanbalat: Alang bitasang katutuan ing sinabi mu. Ika mu ing makigawa king balitang yan.


text:
Buri da ing pamatakutan da kami ban tuknang kaming magobra. Ngakung menalangin, O Dios ku, pasiknangan mu ku sana ngeni.


text:
Kaybat na nita, dinalo ke i Semaia, ing anak nang Delaia at apu nang Mehetabel, uling e ya malyaring lumual king bale na. Ngana kanaku, Ika ampon aku kailangan ing salikut kata king Banal nang Lugal ning Templo at isara ta la ring pasbul. Datang la ngening bengi ban paten da ka.


text:
Sinabi ku, Kailangan waring mamulayi ya ing taung anti kanaku at salikut king Templo ban iligtas ne ing bie na? E ku daptan ing anti kanita.


text:
Api-isip-isip ku king e ne tinubud ning Dios i Semaia, nune inupahan de ri Sanbalat at Tobia ban sabian na iti kanaku.


text:
Inupahan de ban pamatakutan na ku at inabu king pamikasala, at ban masira ku dangalan. Kanita mika matulid lang siran da ing pangatau ku at insultuan da ku.


text:
Ngakung menalangin, O Dios ku, e mu la sana kakalinguan di Tobia at Sanbalat. Parusan mu la uli na ning depat da. Makanyan munaman ing daptan mu king babaing propetang i Noadia at ding aliwa pang propetang bisang mamatakut kanaku.


text:
Meyari ya ing pader kalabas na ning limang pulu't aduang aldo pamagobra. Kaduang pulu't limang aldo ne kanita ning bulan na ning Elul.


text:
Mengapamulala la at mengapakarine ding siping-siping a bansa inyang abalitan da iti ding kalaban. Ikit da king meyari ing obra uli na ning saup ning Dios.


text:
Dakal la ding makapanig kang Tobia uling Judio ya ing katuangan nang lalaki, i Secania a anak nang Ara. Subali pa kaniti, ayasawa ne ning anak nang i Jeohanan, ing anak nang Mesullam a anak nang Berekias.


text:
Pupurian de ring tau i Tobia king arapan ku uli na ning mangayap nang dapat, at babalita ra ing sablang sasabian ku. E ya pepatugut paralang sulat kanaku i Tobia ban pamatakutan na ku.


text:
Ngeni yari ne ing pader, mikabit na la ngan ding pasbul dalan king pagkabilian da, at balu da na ring guardia karing pasbul king Templo, ding talapagkanta, at ding Levita ing obrang mitutuk karela.


text:
Tilduan ku la ding aduang lalaki ban mamahala king siudad ning Jerusalem: i Hanani a kapatad ku at i Hanania a pamuntuk opisyal ning kuta, at tau yang tune apagkatiwalan at ating takut king Dios.


text:
Sinabi ku karela king e ra la bubuklat ding pasbul dalan ning Jerusalem anggang e ya matas a aslag ing aldo, at isara la mu neng limbug ne at bayu la magretiru ding guardia. Sinabi ku naman karela king mamili lang guardia karing mismung memalen a manuknangan Jerusalem, at dinan da lang pilming lugal a guardian da at mag-ronda la ding aliwa karing lugal nung nu la karin ding bale ra.


text:
Metung yang maragul at malualas a siudad ing Jerusalem, oneng ditak la mu ding manuknangan karin at mapilan la pa mu ring bale makatalakad.


text:
Kanita tigkilan na ku panamdam ning Dios ban tipunan la ding memalen, ding manimuna, at pamuntuk da, at lawan la lagyu ding pamilyang penibatan da. Ikua ke ing listahan da retang minunang miyugse mibalik. Iti ing ikit ku:


text:
Dakal la ding bihag a meko king probinsia ning Babilonia ban mibalik karing sarasarili dang tuknangan king Jerusalem at Juda. Menuknangan la ding pamilya ra Babilonia manibat na kanitang dela na la karin ning Aring Nebucadenesar bilang bihag na.


text:
Ding manimuna karela ila di Zerubabel, Josue, Nehemias, Azaria, Raamia, Nahamani, Mordecai, Bilsan, Misperet, Bigvai, Nehum, at i Baana.


text:
Iti ya ing listahan da ring pamilya ning Israel at ing bilang da ring balang pamilya a mibalik ibat king pangabihag: Paros adua lang libu at dinalan pitung pulu't adua; Sefatia atlu lang dalan pitung pulu't adua; Ara anam a ralan limang pulu't adua la; Pahat Moab (ding lahi da ri Jesua at Joab) adua lang libu at walung dalan labing walu; Elam libu at aduang dalan limang pulu't apat la; Zatu walu lang dalan apat apulu't lima; Zacai pitu lang dalan anam apulu; Binui anam a ralan apat apulu't walu la; Bebai anam a ralan aduang pulu't walu la; Azgad adua lang libu at atlung dalan aduang pulu't adua; Adonikam anam a ralan anam apulu't pitu la; Bigvai adua lang libu at anam apulu't pitu; Adin anam a ralan limang pulu't lima la; Ater (ausan dia namang Hezekia) siam apulu't walu la; Hasum atlu lang dalan aduang pulu't walu; Bezai atlu lang dalan aduang pulu't apat; Harif dinalan labing adua la; Gibeon siam apulu't lima la.


text:
Ding mibalik agpang karing balen da ring pamilyang karelang penibatan: Betlehem at Netofa dinalan walung pulu't walu la; Anatot dinalan aduang pulu't walu la; Bet Azmavet apat apulu't adua la; Kiriat Jearim, Kefira, at Beerot pitu lang dalan apat apulu't atlu; Rama at Geba anam a ralan aduang pulu't metung la; Mikmas dinalan aduang pulu't adua la; Betel at Ai dinalan aduang pulu't atlu la; ing aliwang Nebo lima lang pulu't adua; ing aliwang Elam libu at aduang dalan limang pulu't apat la; Harim atlu lang dalan aduang pulu; Jerico atlu lang dalan apat apulu't lima; Lod, Hadid, at Ono pitu lang dalan aduang pulu't metung; Senaa atlu lang libu at siam a ralan atlung pulu.


text:
Ding pamilya da ring pari a mibalik: Jedaia (ding lahi nang Jesua) siam a ralan pitung pulu't atlu la; Immer libu at limang pulu't adua la; Pasur libu at aduang dalan apat apulu't pitu la; Harim libu at labing pitu la.


text:
Ding pamilya da ring Levita: Jesua at Kadmiel (ding lahi nang Hodavia) pitung pulu't apat la; ding talapagkanta ning Templo (ding lahi nang Asaf) dinalan apat apulu't walu la; ding guardia ning Templo (ding lahi nang Sallum, Ater, Talmon, Akub, Hatita, at Sobai) dinalan atlung pulu't walu la.


text:
Ding pamilya da ring magobra ning Templo: Ziha, Hasufa, Tabaot, Keros, Sia, Padon, Lebana, Hagaba, Salmai, Hanan, Giddel, Gahar, Reaia, Rezin, Nekoda, Gazam, Uza, Pasea, Besai, Meunim, Nefusesim, Bakbuk, Hakufa, Harhur, Bazlit, Mehida, Harsa, Barkos, Sisera, Tema, Nezia, at Hatifa.


text:
Ding pamilya da ring talasuyu nang Solomon: Sotai, Soferet, Perida, Jaala, Darkon, Giddel, Sefatia, Hatil, Pokeret, Hazebaim, at i Amon.


text:
Atlu lang dalan siam apulu't adua ding heganaganang lahi da ring magobra king Templo at talasuyu nang Solomon ding mibalik ibat king pangayugse.


text:
Anam lang dalan apat apulu't adua ding pamilyang ibat kang Delaia, Tobia, at Nekoda. Ibat la karing balen ning Tel Mela, Tel Harsa, Kerub, Addon, at Immer. Oneng e ra apatunayan king lahi lang Israelita.


text:
Ila naman deti ring pari a mekapagbalik, oneng ala lang apakit a katunayan tungkul karing pamilyang karelang penibatan: Hobaia, Hakoz, at i Barzilai. (Mekapakiasawa ya ing penibatan na ning pamilyang paring Barzilai king metung a babaing tau Gilead at tikian ne lagyu ing katuangan nang lalaki.) Manibat na kanita migkasakit na lang panintunan de ing pamilyang karelang penibatan. Inya e la metanggap bilang pari.


text:
Sinabi na karela ning Judiong gobernador king e la malyaring makapangan king pamangan a miyain king Dios anggang alang paring makagamit king Urim at Tumim.


text:
Apat apulu't aduang libu la at atlung dalan anam apulu ding heganaganang mekapagbalik ibat king pangayugse.


text:
Pitu lang libu at atlung dalan atlung pulu't pitu ding ipus a lalaki at babai; adua lang dalan apat apulu't lima ding lalaki at babaing talapagkanta ning Templo.


text:
Pitu lang dalan at atlung pulu't anam ding kabayu, adua lang dalan at apat apulu't lima ding mula, apat lang dalan atlung pulu't lima ding kamelyu, anam lang libu pitung dalan aduang pulu ding asno.


text:
Dakal la ding minie ambag ban mitalakad yang pasibayu ing Templo. Oreti ding minambag: ing gobernador aduang dalan pitung pulung onsang gintu, limang pulung silyo, at limang dalan atlung pulung imalan-pari; ding pamuntuk da ring pamilya atlung dalan atlung pulu't pitung librang gintu, atlung libu at aduang dalan labing limang librang pilak; ding aliwang memalen atlung dalan atlung pulu't pitung librang gintu, aduang libu at siam a ralan aduang pulu't atlung librang pilak, anam apulu't pitung imalan-pari.


text:
Menuknangan la karing balen at siudad ning Juda ding pari, ding Levita, ding guardia ning Templo, ding talapagkanta, ding karaniwan a memalen, nanupata ing mabilug a balen ning Israel.


text:
Inyang miras ne ing kapitung bulan, panatag na lang manuknangan ding memalen na ning Israel karing karelang sarasariling balen. King mumunang aldo na ning bulan a ita mitipun la Jerusalem, karin king plasa lele ning Pasbul dalan ning Danum. Inawad da kang Ezra, ing pari at biasa king Kautasan a binie ning Dios king Israel king kapamilatan nang Moises, ing kuanan ne ing libru ning Kautusan.


text:
Inya dela neng Ezra ketang lugal nung nu la mititipun ding lalaki, babai, at anak a makaintindi na king pisasabian.


text:
Binasa ne karela ing Kautusan ketang plasa nung nu la makatipun ding memalen manibat na itang abak anggang ugtung aldo. At mekiramdam lang masalese ding sabla.


text:
Makatalakad ya i Ezra king entabladung dutung a gewa ra para king pamitipun a ita. Makatalakad la banda nang wanan di Matitia, Sema, Anaia, Uria, Hilkia, at i Maaseia. Makatalakad no man banda nang kayli di Pedaia, Misael, Malkija, Hasum, Hasbadana, Zacarias, at i Mesullam.


text:
Makalawe la ngan a mata ding tau kang Ezra kabang makatalakad ya. Tinalakad la ngan ding tau inyang biklat ne ing libru.


text:
Nganang Ezra, Purian ya ing Ginu, ing maragul a Dios! Tinas da la ring gamat da ring tau at ngarang mekibat, Amen! Amen! Diku do ring buntuk da at migsakab la king gabun king pamanyamba king Ginu.


text:
Kaybat na nita, tinalakad la at ding Levitang di Jesua, Bani, Serebia, Jamin, Akub, Sabetai, Hodia, Maaseia, Kelita, Azaria, Jozabad, Hanan, at i Pelaia inisplika re ing Kautusan karela.


text:
Binasa re karela ing Kautusan ning Dios at linikas de ampon binie kabaldugan ban aintindian de ring tau.


text:
Inyang abalu da ring tau ing sukat dang daptan, agpang king aduan ning Kautusan, metagkil la kapanamdaman at mipakiak la. Inya i Nehemias, ing gobernador, i Ezra a pari at biasa king Kautusan, at ding Levitang manisplika king Kautusan sinabi ra karing tau, Banal ya ing aldong iti para king Ginung kekayung Dios, inya e kayu sukat malungkut o kikiak.


text:
Muli na kayu at magsaya. Mangan kayu at minum at dinan yu la detang alang pamangan at inuman, uling banal ya iting aldo king kekatamung Ginu. Inya e kayu sukat malungkut. Ing tula a babie na ning Ginu kekayu ya ing kekayung sikanan.


text:
Inya ding Levita pepamayapan da la ring tau. Ngara, Magtahimik kayu uling aldo yang banal ing aldong iti; e kayu sukat malungkut.


text:
At minuli la ding tau ban mangan at minum ampon dinan detang alang pamangan at inuman. Masaya la ngan uling aintindian de ing Kautusan a mebasa karela.


text:
Kabukasan, mitipun la ding pamuntuk da ring pamilya, at ding pari ampon Levita, pintalan de i Ezra ban magaral karing turu na ning Kautusan.


text:
Atuklasan da king Kautusan a binie ning Ginu kang Moises, king makautus karing memalen na ning Israel ing manuknangan lang pansamantala karing dalungdung king kekaban na ning Piesta da ring Dalungdung.


text:
Inya pepalual lang metung a kapabaluan para karing memalen na ning Jerusalem at karing aliwa pang siudad at balen: Munta kayu karing bunduk-bundukan at kumang sangang olibo, agusu, mirto, palma, at aliwa pang dutung ban gawan dalungdung, agpang king makasulat king Kautusan.


text:
Inya memangua lang sanga at ginawa lang dalungdung karing karelang patag a bubungan, karing karelang mulahan, king patyu ning Templo, at king plasa lele ning Pasbul dalan ning Danum at ning Pasbul dalan ning Efraim.


text:
Ginawa la ngang dalungdung ding sablang taung mibalik ibat king pangayugse at karin la menuknangan. Iti ya ing mumunang diling merapat manibat na kanitang panaun nang Josue a anak nang Nun. Masaya yang masaya ing balang metung at metung.


text:
Babasan de aldo-aldo ing libru ning Kautusan ning Dios angga na king katataulian a aldo ning karelang selebrasyun. Migpiesta la kilub ding pitung aldo at mika masusi lang pamitipun king kawalung aldo, agpang king aduan ning Kautusan.


text:
Inyang kadua nang pulu't apat a aldo ning bulan a ita, mitipun la ding memalen na ning Israel ban mag-ayunu. Misulud lang imalan a magaspang at mibiling alikabuk karing buntuk da.


text:
Kewani ra ing sarili da karing dayuan; tinalakad la at pigtapat da ing kasalanan da at antimu rin ing depat dang pamikasala ding karelang makatua


text:
Makatalakad la karing lugal da kilub ning atlung oras kabang mababasa ya ing Kautusan ning Ginung karelang Dios. At karing tutuking atlung oras pigtapat da ing depat dang pamikasala, at simban de ing Ginung karelang Dios.


text:
Makatalakad la babo ning entabladu ding Levitang di Jesua, Bani, Kadmiel, Sebania, Bunni, Serebia, Bani, at i Kenani. King masikan a siwala, menalangin la king Ginung karelang Dios.


text:
Kaybat na nita, sinabi da ri Jesua, Kadmiel, Bani, Hasabneia, Serebia, Hodia, Sebania, at i Petahia: Talakad tamu at purian ya ing Ginung kekatamung Dios, purian ya king kapilan pa man! Purian ya ing makaligaya nang lagyu agyang alang amanung kapurian at pamipanuan a malyaring karapatdapat.


text:
Kanita miyabe-abe reng sinabi iting manalangin: Bukud mung ika Ginu, ing Ginu; ika ing linalang king meto sikluban at karing batuin. Ika ing linalang king yatu, king dagat, at karing karela manuknangan; ika ing minie bie karela. Ding sablang upaya king banua duruku la at sasamba keka.


text:
Ika ing Ginung Dios, ing memili kang Abram at milual king Ur ning Babilonia; Abraham ing pemalagyu mu.


text:
Ikit mu king tapat ya keka, inya kang Abraham ka ginawang kasunduan. Pengaku mung ibie mu la kang Abraham ding gabun da ring Cananeo, Heteo, Amoreo, Perezeo, Jebuseo, at Girgaseo, ban karin la manuknangan ding lahi na. Tiparan mu ing kekang pengaku uling tune kang tapat.


text:
Ikit mu ing kasakitan a delanan da ring kekaming makatua karin Ehipto; ing karelang aus dimdam mu inyang atyu la king Dagat da ring Timbu.


text:
Ginawa kang bage pagmumulalan laban king karelang ari, karing pamuntuk at memalen na, uling pigbagsikan da la ring kekaming makatua. At ing Lagyu mu angga ngeni pikabaluan ya.


text:
Pinitna me ing dagat king akakit da; king malanging gabun libutad ning dagat karin la linakad, at detang tatagal karela anti lang batung pepalbug mu king kalalaman na.


text:
Bukud kaniti, neng aldo pitnubayan mu la king kapamilatan ning asias a biga, at asias a api neng bengi ban suluan ing dalanan da king paglakbe ra.


text:
Ibat banua king Bunduk ning Sinai karin ka minta; karing kekang memalen migsalita ka, at ding mayap mung tuntunan at kautusan karela binie mu la.


text:
Pepabalu mu karela king ing Aldo ning Sabbath sukat deng pangilinan, at king kapamilatan ning talasuyu mung i Moises ding kekang tuntunan at kautusan karela binie mu la.


text:
Inyang meranup la, peparala kang tinapeng ibat banua, at inyang mau lang danum king batung ating sibul karin mu la pepainum. Sinabi mu karela king bandian de ing gabun a pengaku mung ibie karela.


text:
Karing utus mu e la memintu; kelinguan da ing sablang bage pagmumulalan a depat mu; buntuk da pepasias da la, at memili lang karela manimuna ban king Ehipto maging ipus pasibayu. Oneng metung kang Dios a makasadiang mamatawad, maganaka, at malunusan, e agad mimua, at tune malugud. Inya e mu la pepaburen.


text:
Ginawa lang rebultu a kawangis ning biserung baka, at sinabi ra king iti ya ing dios dang milual karela king Ehipto! Makanyan lang dinapat maragul a kalapastanganan keka.


text:
Uli ning maragul mung lunus e mo pepaburen king ilang; e me leko ing asias a biga at api neng maglakbe la aldo't bengi.


text:
King kekang kayapan tiru me karela ing dalan a sukat dang dalanan; e mu pigkaymut karela ing pamangan a manna at ing danum a inuman da.


text:
Apat apulung banua mong sinustentuan king ilang, at e la migkulangan king nanuman; e melaun ing karelang imalan, at bitis da e la mengalbag king karelang paglakad.


text:
Dininan mu lang kayarian ampon taung sasakupan; dininan mong gabun, inya sekupan de ing Hesbon, ing gabun nang Aring Sihon, at ing gabun ning Bashan, ing gabun nang Aring Og.


text:
Peparakal mu la ding anak da, kasing dakal da la ring batuin ning banua, at dela mu la king gabun a pengaku mung ibie karing makatua da ban maging bandi ra.


text:
Inya sekupan de ing gabun ning Canaan, at simbut ding taung karin manuknangan. Karing gamat da ari at kalaban da binie mu la, ban daptan da ing buri dang gawan karela.


text:
Abihag da lang pakakutang siudad, matabang gabun, bale mitmung pibandian, depositung danum, mulahan olibo at ubas, at miyayaliwa pang tanaman a mamunga. Mengan la at kinabsi at metaba la. Meligaya la king mayap a binie mu karela.


text:
Oneng linaban la keka; e la memintu karing utus mu, linele re ing Kautusan mu. Pete da la ring propeta a babie babala karela ban mibalik lub keka. Dinapat lang maragul a kalapastanganan keka.


text:
Inya pepailalam mu la karing kalaban da, at pepasakitan da la. King karelang delanan a kasakitan minaus la keka, at ibat banua pekiramdaman mu la. Uli ning maragul mung lunus karela dininan mu lang manimuna ban karing kalaban iligtas da la.


text:
Inyang payapa na, dinapat no namang pamikasala laban keka, inya pasibayu mu lang pepailalam karing karelang kalaban. Inyang minaus la't sinaingsing keka, ibat banua pekiramdaman mu la, at king kekang maragul a lunus ulit-ulit mu lang kinabus.


text:
Belan mu la ban mibalik at tupad karing utus mu, oneng migmatas la at e la memintu karing utus mu agyang ing Kautusan mu ya ing babie bie karela. Mesias la buntuk at e la bisang mamintu.


text:
Pibata mu la kilub ding dakal a banua, inaus mu la pansin kapamilatan ding pepawaga mu karing propeta, oneng migmaklak-maklakan la. Inya karing gamat ding dayuan keka lang pepailalam.


text:
Makanyan man, e mu la gilutan at gisan uli ning maragul mung kapakaluluan. Dios kang maganaka at malunusan.


text:
Inya, ika, ing kekeng Dios, Dios kang marangal, mayupaya ka, at makapangilabut; tapat tutupad king kekang pangaku. E mu sana lalawan mayan ing digpang kasakitan karing kekeng ari, manimuna, pari, at propeta; karing kekeng makatua, at karing sablang kekang memalen memagkasakit la uli ning pamaniakup da ring ari ning Asiria.


text:
Ding kekeng makatua, ari, manimuna, at pari e re tiparan ing kekang kautusan. Ding kekang utus at babala e da la pekiramdaman.


text:
Kabang atilu king karelang kayarian at ning binie mung labis-labis a kayapan king malapad at matabang gabun a binie mu karela; e la rin tinuknang king dapat dang pamikasala ni keka sinuyung tapat.


text:
Inya meging ipus kami ngeni king mismung binie mung gabun, keting matabang lugal a babie king kabiayan mi.


text:
Ing dakal nang pupul karing ari mumuli, uli ning pamikasala mi karela pepailalam mu kami, pati animal a sese mi; alang kalupa ing kasakitan mi ngeni!


text:
Uli na niting sablang milyari, ikaming memalen na ning Israel, susulat mi ing masusi ming pangaku. At ding kekaming manimuna, ding kekaming Levita, at pari ayunan da at migpirma lang kayabe mi.


text:
Ding Levitang migpirma ila deti: i Jesua, ing anak nang Azania; Binui ning pamilya nang Henadad; i Kadmiel,


text:
Ikami, ding memalen na ning Israel, ding pari, ding Levita, ding guardia ning Templo, ding talapagkanta king Templo, ding magobra king Templo, at ikaming sablang kinawani karing dayuan a manuknangan king kekaming gabun uli na ning kekaming kapamintuan king Kautusan ning Dios, at ding asawa mi at anak a atyu na king idad at pamanalastas,


text:
makisanmetung kami karing kekaming kapatad at manimuna king taimtim a pangaku a tuparan mi la ding sablang tuntunan at Kautusan ning Dios a miyabie king kapamilatan nang Moises a talasuyu na. Nung labag kami, makasadia kaming tanggap parusa.


text:
E mi la paintulutan makiasawa ding anak ming lalaki at babai karing dayuan a manuknangan king kekaming lugal.


text:
E ke sali nung ding dayuan magtinda lang binutil o nanumang paninda neng Aldo ning Sabbath o king isanu mang aldo pangilinan. E mi ya tamnanan ing asikan king kapitung banua, at e mi na la singilan detang ating utang kekami.


text:
Ing kawalung dake na ning metung a onsang pilak ing ibie mi balang banua para king gastus ning Templo.


text:
Ibie mi la naman deting tuki-tuking bage para king pamanyamba king Bale ning Dios: ing sagradung tinape, ing aldo-aldo binutil a ain, ing animal para ain-a-durulukan, ding sagradung ain neng Aldo ning Sabbath, ding Piesta ning Bayung Bulan at aliwa pang piesta, ding aliwa pang sagradung ain, ding ain-a-kapamayaran-king-kasalanan na ning Israel, at nanumang bage a kailangan king Bale ning Dios.


text:
Ding pari, ding Levita, ding memalenikaming sabla, mibagutan kami balang banua ban abalu mi nung ninu ding pamilyang magdalang dutung a gamitan para karing ain-a-durulukan king altar ning Ginung kekaming Dios, agpang king aduan na ning Kautusan.


text:
Idala mi la naman karing pari a susuyu king Bale ning Dios ding anak ming lalaking pangane, ding baka, at aliwa pang sese animal, agpang king aduan na ning Kautusan, ban italaga la king Dios.


text:
Idala mi munaman karing paring susuyu king Bale ning Dios ing masa a megawa king trigung mumunang pupul balang banua at ing aliwa pang ain: bungang tanaman, alak, at larung olibo. Ibie mi la naman ding sikapulu da ring kekaming asikan. Ding lumikum kareti ila ding Levita at kaybat idala da la karing bodega ning Bale ning Dios.


text:
Kailangan ing atin lang kayabe metung a pari (a lahi nang Aaron) ding Levita neng lilikuman da la reng sikapulu. Ing kapulung dake da reti ya ing idala ra karing bodega na ning Bale ning Dios.


text:
Ding memalen na ning Israel at ding Levita ila ding magdala king melikum a binutil, alak, at larung olibo karing bodega na ning Bale ning Dios; karin la naman makasalikut ding kasangkapan na ning Bale ning Dios at karin manuknangan ding paring susuyu, ding guardia, at talapagkanta ning Bale ning Dios. E mi ya paburen ing Bale na ning kekaming Dios.


text:
Menuknangan la Jerusalem ding manimuna da ring memalen, at mibagutan la ding aliwa karing memalen ban pilinan ya ing metung a pamilya karing balang apulu ban manuknangan king banal a siudad ning Jerusalem, kabang ding siam naman karing apulu malyari lang manuknangan karing aliwang siudad.


text:
Menuknangan la Jerusalem ding pamuntuk na ning probinsia, oneng karing sarasariling balen na ning Juda ya menuknangan ing balang memalen, ding pari, ding Levita, ding magobra king Templo, at ding lahi da ring talasuyu nang Solomon.


text:
Oreti ding lahi nang Juda a menuknangan Jerusalem: i Ataia, ing anak nang Uzzia at apu nang Zacarias. Ding aliwa pang pamilyang penibatan na ila di Amaria, Sefatia, at i Mahalalel. Lahi na la ngang Juda king anak nang i Perez.


text:
I Maaseia, ing anak nang Baruk at apu nang Colhoze. Ding aliwa pang pamilyang penibatan na ila di Hazaia, Adaia, Joiarib, at i Zacarias. Lahi na la ngang Juda king anak nang i Sela.


text:
Apat lang dalan anam apulu't walung mayagyung lalaki ding menuknangan king Jerusalem a lahi nang Perez.


text:
Ding lahi nang Benjamin a menuknangan Jerusalem ila ding pamilya nang Sallu a anak nang Mesullam at apu nang Joed. Ding aliwa pang pamilyang penibatan na ila di Pedaia, Kolaia, Maaseia, Itiel, at i Jesaia;


text:
i Gabai at i Salai, ding malapit nang kamaganak Sallu. Siam lang dalan aduang pulu't walu heganagana ding menuknangan Jerusalem a lahi nang Benjamin;


text:
i Joel a anak nang Zikri ya ing karelang manimuna, at i Juda a anak nang Hasenua ya ing kaduang matas a katungkulan a pamuntuk ning siudad.


text:
I Seraia, ing anak nang Hilkia at apu nang Mesullam. Ding aliwa pang pamilyang penibatan na ila di Zadok, Meraiot, at i Ahitub, ing Pekapun ding Pari.


text:
Walu lang dalan aduang pulu't adua heganagana ding pamilya da ring sinuyu king Bale ning Dios. I Adaia, ing anak nang Jeroam at apu nang Pelalia. Ding aliwa pang pamilyang penibatan na ila ri Amzi, Zacarias, Pasur, at i Malkija.


text:
Adua lang dalan apat apulu't adua heganagana ding buntuk pamilya na niting pamilya. I Amasai, ing anak nang Azarel at apu nang Azai. Ding aliwa pang pamilyang penibatan na ila di Mesilemot at i Immer.


text:
Ating dinalan aduang pulu't walung miembru na niting pamilya da ring pikabaluan a matapang a sundalus. I Zabdiel ya ing manimuna ra; ibat la king mayap a pamilya.


text:
Ding Levita: i Semaia, ing anak nang Hasub at apu nang Azrikam. Ding aliwa pang pamilyang penibatan na ila di Hasabia at i Bunni.


text:
I Sabetai at i Jozabad, ding aduang pikabaluan a Levita a memahala king obra lual ning Bale ning Dios.


text:
I Matania, ing anak nang Mica at apu nang Zabdi a lahi nang Asaf. Ya ing menimuna karing talapagkanta ning Bale ning Dios king pamagkanta king panalangin na ning kapasalamatan. I Bakbukia, ing kasaup nang Matania. I Abda, ing anak nang Samua at apu nang Galal a lahi nang Jedutun.


text:
Adua lang dalan walung pulu't apat heganagana ding Levitang menuknangan king banal nang siudad ning Jerusalem.


text:
Ding guardia ning Bale ning Dios: i Akub, Talmon, at ding karelang kamaganak. Dinalan pitung pulu't adua la heganagana.


text:
Menuknangan la ding aliwang memalen na ning Israel at ding mitagan a pari at Levita karing sarili dang gabun a mana karing balen ning Juda.


text:
Oneng menuknangan la king Ofel ding magobra king Templo, at megobra la lalam dang pamamahala di Ziha at Gispa.


text:
I Uzzi, ing memahala karing Levitang manuknangan king Jerusalem, anak neng Bani at apu neng Hasabia. Ding aliwa pang pamilyang penibatan na ila ri Matania at Mica at dake na la ning pamilya nang Asaf, ing pamilya a ating pakibatan king musika neng ating kasuyuan king Bale ning Dios.


text:
I Petahia, ing anak nang Mesezabel ning pamilya nang Zera at ning tribu nang Juda, ya ing pekakatawan ning memalen na ning Israel king korti na ning ari.


text:
Menuknangan la ding keraklan karing tau karing balen malapit karing marangle asikan da. Menuknangan la detang ibat king tribu nang Juda king Kiriat Arba, Dibon, Jekabzel, at karing baryu lele da reti.


text:
Zanoa, Adullam, at karing baryu siping da reting balen. Menuknangan la naman king Lakis at karing marangle na, king Azeka at karing baryu na. Inya alaganapan deng sekupan manibat king Beerseba dane mauli angga king Kapatagan ning Hinom dane norti.


text:
Menuknangan la ding pamilyang ibat king tribu nang Benjamin king Geba, Mikmas, Ai, Betel, at karing makalapit a baryu,


text:
Miyabe la karing tau na ning tribu nang Benjamin ding aliwang grupu da ring Levita a menuknangan king sakup ning Juda.


text:
Iti ya ing listahan da ring pari at Levitang mibalik ibat king pangayugse a kayabe nang Zerubabel a anak nang Sealtiel at i Jesua: i Seraia, Jeremias, Ezra,


text:
Sallu, Amok, Hilkia, at i Jedaia. Ila deti ring manimuna da ring kalupa dang pari king panaun nang Jesua.


text:
Ding Levita ila di Jesua, Binui, Kadmiel, Serebia, Juda, at i Matania at ding kapatad na ila ding ating pakibatan karing kantang kapasalamatan.


text:
Ding grupu da ring talapagkanta karing pakibat a kanta ila di Bakbukia, Unno, at ding kapatad dang lalaki.


text:
Oreti ding paring pamuntuk da ring pamilyang pari inyang i Joiakim ya ing Pekapun ding Pari: i Meraia ning pamilya nang Seraia, i Hanania ning pamilya nang Jeremias,


text:
Kanitang kapanaunan da ring Pekapun ding Paring di Eliasib, Joiada, Joanan, at Jadua milista la lagyu ding buntuk da ring pamilya da ring Levita at ding pari. Meyari ing pamaglista inyang i Dario ya ing ari ning Persia.


text:
Mitala la king Libru ning Istoria ding lagyu da ring buntuk ding pamilya da ring Levita angga na king panaun nang Joanan a apu nang Eliasib.


text:
Lalam nang pamanibalang Hasabia, Serebia, Jesua, Binui, at Kadmiel, gewa da lang makagrupu ding Levita. Agpang king inutus nang David, ing talasuyu ning Dios, adua lang grupu ding magkantang kapurian at kapasalamatan king Dios.


text:
Di Matania, Bakbukia, Obadias, Mesullam, Talmon, at Akub ila ding guardia ning Bale ning Dios a magbante karing bodegang malapit karing pasbul dalan ning Templo.


text:
Mibiebie la ngan deti inyang kapanaunan nang Joiakim, ing anak nang Josue at apu nang Jeozadak, at inyang i Nehemias ya ing gobernador, at i Ezra ya naman ing pari a biasa king Kautusan.


text:
Inyang italaga da ne ing pader na ning Jerusalem inaus da la ngan ding sablang Levita a manuknangan karing miyayaliwang lugal ban makapakiabe la king pamitalaga at king kantang kapasalamatan, at pamagkantang babagayan da ring pompiang, alpa, at lira.


text:
Dinatang la ding pamilyang Levitang talapagkanta a manuknangan king paligid na ning Jerusalem at karing baryu ning Netopatites,


text:
At depatan da ring pari at ding Levita ing pamaglinis king sarili da, agpang king aduan na ning Kautusan. Makanyan munaman ing depatan da ring memalen. Lininis da la naman ding pasbul dalan at ing pader.


text:
Tinipun ku la ding manimuna na ning Juda king babo ning pader at tilduan mamahala karing aduang maragul a grupu a lumibut Jerusalem ban magpasalamat king Dios. Minta ya ing metung a grupu karela bandang wanan papunta king Pasbul dalan ning Basurahan.


text:
Tinuki ya karela i Hosaia kagulutan da ring talapagkanta at tikian de ring kapitna karing pamuntuk na ning Juda.


text:
at ding mapilan a anak da ring paring tutiup karing trumpeta. Ila deti: i Zacarias a anak nang Jonatan at apu nang Semaia. (Kabilang la karing makatua na di Matania, Micaia, at i Zacur ning pamilya nang Asaf.)


text:
Katuki na la ding aliwa nang miembru ning pamilya nai Semaia, Azarel, Milalai, Gilalai, Maai, Netanel, Juda, at i Hanani. Magdala la ngang musikang instrumento a kalupa da retang ginamit nang Aring David, ing talasuyu ning Dios. I Ezra, ing biasa king Kautusan, ya ing menimuna kaniting grupu.


text:
Karin king Pasbul dalan ning Sibul sindu ra ing pamaglakad paukiat king Siudad nang David, lagpus king palasyu nang David. Kaybat migbalik la king pader lele ning Pasbul dalan ning Danum papunta king dane aslagan ning siudad.


text:
Minta ya king bandang kayli na ning babo ning pader ing kaduang grupu da ring magkantang kapasalamatan. Tikian ku lang kayabe ding kapitna karing tau. Migmartsa kaming lagpus king Tore ding Pugun papunta king Malualas a Pader,


text:
at manibat karin miglakad kaming lagpus king Pasbul dalan ning Efraim, Pasbul dalan ning Jesana, Pasbul dalan ning Asan, Tore nang Hananel, at ing Tore ding Dinalan papunta king Pasbul dalan da ring Tupa. Tinuknang keng lalakad inyang miras kami king Pasbul dalan da ring Guardia lele ning Bale ning Dios. fig,Minta ya king bandang kayli...ing kaduang grupu...,(12:38)fig*


text:
Mitagpu la ding aduang grupu da ring talapagkanta tulid na ning Bale ning Dios. Subali pa karetang manimuna a kayabe ku,


text:
kayabe ku la naman ding paring tutiup karing trumpeta. Ila di Eliakim, Maaseia, Miniamin, Micaia, Elioenai, Zacarias, at i Hanania.


text:
Ding tutuki a atyu kagulutan da ila di Maaseia, Semaia, Eleazar, Uzzi, Jeohanan, Malkija, Elam, at i Ezer. Migkanta la ding talapagkantang panimunan nang Jezrahia.


text:
King aldong ita, dakal ing miyabie ain-sakripisyu at tune lang masaya ding tau, uling peligayan na la ning Dios. Kayabe la ding babai at anak kaniting kasayahan. Ing inge ning kasayahan da meramdam angga karing mangarayung lugal.


text:
King panaun a ita, tinuldu lang lalaki ban mamahala karing bodegang pibibilianan karing babie da ring tau antimo ring ambag, ding mumunang bungang binutil at prutas ampon ding sikapulu, agpang king aduan na ning Kautusan. Deting lalaki ila ding munta karing marangle at tipunan da itang babie da ring tau para karing pari at Levita a parehung susuyu king Bale ning Dios. Matula la ding memalen ning Juda karing pari at ding Levita uli ning karelang pamagsilbi.


text:
Gagampanan da ing aduan ning Dios tungkul king pamaglinis. Gagampanan da naman ding talapagkanta at ding guardia karing pasbul dalan ing karelang katungkulan agpang king inutus nang Aring David at Solomon a anak na.


text:
Manibat na inyang kapanaunan nang Aring David at i Asaf a manimuna da ring talapagkanta, menimuna na la deting talapagkanta king pamagkantang kapurian at kapasalamatan king Dios.


text:
King kapanaunan nang Zerubabel at Nehemias, babie lang saup aldo-aldo ding sablang memalen na ning Israel para king kailangan da ring talapagkanta at guardia ning Bale ning Dios. Babie lang ain karing Levita at babie da naman ding Levita itang dake a mangaintulid karing pari.


text:
Itang aldo a babasan de king publiku ing libru nang Moises, ikit de ing metung a bersikulu nung nu makabawal karing tau Ammon at Moab ing makiabe la karing memalen na ning Dios.


text:
Bawal iti uling e da la dininan pamangan at inuman ding Israelita inyang dinalan la king gabun da kanitang meko la Ehipto. Lugal king saupan da la ring Israelita, beyaranan de i Balaam ban isumpa na la. Mu pin, gewa neng bendisyun ning Dios ing sumpa para karing Israelita.


text:
Bayu mepalyari ita, i Eliasib a pari at mamahala karing bodega na ning Bale ning kekatamung Dios, maluat neng ating pamakiugnayan kang Tobia.


text:
Peintulutan ne i Tobia a gamitan ne ing metung a maragul a kuartu. Bukud yang magamit iting maragul a kuartu para pisinupan karing ain-a-binutil at insenso, karing kasangkapan, karing ain para karing pari, ding sikapulung trigu, alak, at larung olibo a miyabie karing Levita, karing talapagkanta, at karing guardia.


text:
Ala ku kanita king Jerusalem inyang milyari iti uling katlung pulu't adua nang banuang Artaxerxes bilang ari na ning Babilonia minta ku karin ban munie ulat. Kaybat na nita, peintulutan na kung meko


text:
at mibalik na ku Jerusalem. Kanita ku abalu ing kapaintulutan a binie nang Eliasib kang Tobia ban gamitan ne ing maragul a kuartu king Bale ning Dios.


text:
Kaybat inutus ku king linisan de ing kuartu at ibalik lang pasibayu ding kasangkapan na ning Bale ning Dios, ding ain-a-binutil, at insenso.


text:
Abalu ku munaman king ding Levita ampon ding talapagkanta a ating pakibatan at katungkulan meko la at minuli karing asikan da, uling e ra binie ding tau itang dake a mangaintulid king pagkabiayan da.


text:
Inya sebianan ku la ding talapamahala. Ngaku karela, Obat mipaburen ya ing Bale ning Dios? Pepayaus ku la ding Levita at ding talapagkanta at binalik ku la king obra da.


text:
Kaybat na nita, binie da ring sablang memalen na ning Juda ing sikapulu na ning karelang pupul a binutil, alak ampon larung olibo, at dela ra king bodega na ning Bale ning Dios.


text:
Gewa ku lang talapamahala di Selemia a pari, i Zadok a biasa king Kautusan, at i Pedaia a Levita. I Hanan a anak nang Zacur at apu nang Matania ya ing karelang kayaduangan. Apagkatiwalan la ngan deti at balu ku king ibie ra itang kailangan a mangaintulid karing kalupa rang talapagobra.


text:
E mu sana kakalinguan, O Dios ko, iting sablang bage a depatan ku king kekang Bale at king kapanyamban a mararapat karin.


text:
King panaun a ita, ikit ku la ring lalaki na ning Juda a kakuang katas karing ubas king Aldo ning Sabbath. Titipunan da ring aliwa at kakarga karing asno ra ing karelang pupul a binutil, alak, ubas, bungang higera at miyayaliwa pa, at kaybat darala da king Jerusalem agyang king Aldo ning Sabbath. Belan ku la king e ra pisasali iti king Aldo ning Sabbath.


text:
Ating tau Tiro a manuknangan Jerusalem a magdalang asan at miyayaliwa pang paninda, at pisasali ra iti karing memalen na ning Juda at ning Jerusalem king Aldo ning Sabbath.


text:
Sebianan ku la ding pamuntuk na ning Juda. Ngaku karela, Lawan yu ing e ustung pepasari yu. Lalapastanganan ye ing Aldo ning Sabbath!


text:
Iti mismu ing sangkan nung inya perusan na la ning Dios ding makatua tamu at bildug na ing kasiran keting siudad. Makanyan man, lalu yeng pamuan ing Dios king Israel uli na ning e yu pamangiling king Aldo ning Sabbath. fig,Lalapastanganan ye ing Aldo ning Sabbath!,(13:17)fig*


text:
Inya inutus ku king isara la ding pasbul dalan na ning siudad kaumpisa ning balang Aldo ning Sabbath, potang lumbug ne ing aldo, at ibuklat la mu kaybat ning Aldo ning Sabbath. Tilduan ku la ding mapilan karing tauan ku ban guardian da la ring pasbul dalan at ala lang paintulutan nanumang bage a milub neng Aldo ning Sabbath.


text:
Misan o makatadua la migkampu lual ning pader ning Jerusalem ding negosianting magtindang miyayaliwang tinda.


text:
Belan ku la king anti kaniting amanu: E kayu magkampu ken! Kabud inulit yung pasibayu yan, mapilitan kung gumamit puersa laban kekayu. Manibat na kanita e na la mibalik king Aldo ning Sabbath.


text:
Inutus ku karing Levita king linisan da ing sarili da at kaybat ila ding mag-guardia karing pasbul dalan ban pihu yang manatiling sagradu ing Aldo ning Sabbath. E mu munaman sana kakalinguan, O Dios ko, iting depat ku, at iligtas mu ku uli na ning maragul a lugud mu.


text:
King panaun munamang ita, atuklasan ku king dakal la ding Judio a mekiasawa karing babaing tau Asdod, Ammon, at Moab.


text:
Magsalita la ding kapitna karing karelang anak king salitang Asdod o karing aliwang salita, at e la makapagsalita king salitang Judio.


text:
Inya sebianan ku la, belan, berug, at ginut a buak. Kaybat pepangakuanan ku la king lagyu na ning Dios king e da la paintulutan makiasawa ding anak dang lalaki o babai at ila man karing e ra kalahi.


text:
Ngaku pa karela, E ya wari mikasala i Aring Solomon ning Israel king kapamilatan na ning pamakiasawa na karing babaing anti karete? Ala metung man karing dakal a bansa a mika aring kalupa na; kaluguran ne ning Dios at gewa neng ari king mabilug a Israel. Makanyan man, mikasala ya i Aring Solomon uli da ring babaing dayuan.


text:
Ngeni, pakiapusan mi wari ing daraptan yung e ustu at pagtaksilan ing kekatamung Dios king kapamilatan na ning pamakiasawa karing babaing dayuan?


text:
Mekapakiasawa ya ing metung karing anak nang lalaking Jeoiada at apu nang Eliasib a Pekapun ding Pari, king anak nang babaing Sanbalat a tau Bet Horon. Uli na niti, tinabi ke Jerusalem.


text:
E mu la sana kakalinguan, O Dios ko, deting taung linapastangan king katungkulan da bilang pari at ing kasunduan a tinatag mu karing pari at Levita.


text:
Inya leko ku karela ing nanumang bage dayuan at ginawa kung tuntunan a tukian da at gampanan ding pari ampon Levita.


text:
Binie ku ing dutung a panangab karing ain-a-durulukan king mitakdang oras, at ing kaayusan para karing ain tungkul karing mumunang pupul a binutil at prutas. E mu sana kakalinguan, O Dios ko, at kilalanan mu sa iting depat kung mayap.


text:
Ing sasakupan nang lugal Aring Asueru ning Persia inyang kapanaunan na magumpisa ya king India at angga ya king Etiopia. Bibilugan de ring dinalan aduang pulu't pitung probinsia.


text:
King katlung banua na ning pamag-ari na, minie yang bangketi para karing sabla nang opisyal at talapamahala. Atyu la ding dakal a sundalus na ning Persia at Media at ding gobernador ampon ding taung kagalang-galang karing probinsia.


text:
Kilub ding dinalan walung pulung aldo pepakit na karela ing pibandian na ning kayarian na at ing labis-labis a kabiayan na.


text:
Kalabas da retang aldong deta, minie ne mang bangketi para karing sablang taung manuknangan king Susa, mabandi la man o kalulu. Merapat iting bangketi kilub ding pitung aldo karin king patyu ning palasyu.


text:
Makagayak ya ing patyu king asul at maputing kurtinang linen a pakatali king mapinung lubid at argoliang pilak at makasabit la karing asias a marmol. Megawa la king gintu at pilak ding luklukan a ating sandalan. Mosaik ya ing patyu a megawa king porfido, maputing marmol; atin yang maragul at makintab a perlas at mangamal a batu.


text:
Mininum lang alak karing kopang gintu a miyayaliwa tabas. Labis-labis ing mangamal a alak a sidia na ning ari.


text:
Makainum ka anggang bisa ka uling minie yang utus ing ari karing talapagsilbi ning palasyu king dinan da lang alak ding bisita anggang bisa la.


text:
King kapitung aldo na ning bangketi makainum ya at masaya ing ari inyang pepayaus na la ding pitu nang kapun a talapagsilbi nai Mehuman, Bizta, Harbona, Bigta, Abagta, Zetar, at i Carkas.


text:
Inutus na karela ing idala de i Reyna Vasti; sukat yang makaputung king buntuk na ning reyna ing korona na. Buri neng ipagmaragul ning ari karing bisita na uling tune yang malagu ing reyna.


text:
Oneng e ya mebisang tinuki ing reyna karing kapun a lalaking tubud ning ari. Inya mikalabkab ing mua na ning ari.


text:
Ugali na ning ari ing mangutang ya at maniawad payu karing tauan nang biasa king kautusan at kayatulan.


text:
Ding kutnanan na ila di Carsena, Setar, Admata, Tarsis, Meres, Marsena, at i Memucan. Ila ding pitung pikabaluan a opisyal na ning Persia at Media; malapit la king ari.


text:
Ngana ning ari karela, Agpang king kautusan, nanu ing sukat daptan kang Reyna Vasti uling e ya memintu king utus ku inyang peparakit ke karing tubud kung kapun?


text:
Nganang mekibat Memucan king daramdaman da ring abe na, Makamal a Ari, e mu kekayu ya dinapat e ustu i Reyna Vasti, nune karing sablang pamuntuk at memalen na ning kayarian yu.


text:
Siguradung abalu da ring sablang babai iting milyari. Inya, mika matulid lang lumaban karing karelang asawa. Sabian da, E ya memintu i Reyna Vasti kang Aring Asueru inyang papapuntan ne arapan na.


text:
King aldong iti asisiguru ku nang balu da na ding babai na ning Persia at Media ing depat ning reyna king ari at ibalita ra iti karing asawa ra. Inya mika problema la ding lalaki karing asawa rang e bisang pailalam king kaburian da.


text:
Nung burian yu pu, Makamal a Ari, gawa kayung metung a utus king e ne malyaring makikit pa kekayu i Reyna Vasti at alilan yeng aliwa a maygit kesa kang Reyna Vasti. Iyabe ya iting utus karing kautusan na ning Persia at Media at e sukat mauman.


text:
Potang mipabalu ne iting utus king mabilug yung kayarian, siguradung galangan ne ning balang babaing talasawa ing asawa na, mabandi ya man o ali ya.


text:
Inya peparala yang sulat karing sablang probinsiang sakup na agpang king karelang sariling pamanyulat at salita ban ing asawang lalaki ya ing malyari buri king pamilya na at kautusan la ding amanu na.


text:
Kaybat na nita, milako ne mua ing ari. Makanyan man, parati nang agaganaka itang depat nang Vasti at itang utus a gewa na laban keya.


text:
Inya migmungkahi la king ari ding taga-payu nang malapit keya. Ngara, Baket e kayu pu papaintun mangalagung dalaga para kekayu?


text:
Mamili kayu pung opisyal king balang probinsia na ning kayarian at idala da la reting mangalagung dalaga king kekayung harem keti king Susa, ing kabiserang siudad. Ipagkatiwala yu la kang Hegai, ing kapun a mamahala karing babai yu, at ibie ing sablang kailangan da ban lalung lunto ing lagu da.


text:
Itang aburi yu kareting dalaga ya ing pilinan yung kapalit nang Reyna Vasti. Metula ya ing ari kaniting munikala, inya mebisa ya.


text:
Kanitang panaun a ita, ating Judiong manuknangan king siudad ning Susa. Mordecai ing lagyu na; anak neng Jair at apu neng Simei at apu ne king tud Kis ning tribu nang Benjamin.


text:
Metung ya karing abihag nang Aring Nebucadenesar, at ibat Jerusalem dela ne Babilonia. Kayabe ne i Aring Jeconia ning Juda.


text:
Atin yang pisan a dalaga i Mordecai; Ester ing lagyu naHadasa king Hebreo. Malagu ya at balangkinitan a katawan, oneng ala neng pengari. Inampun neng Mordecai antimong tune nang anak i Ester inyang mete la ding pengari na.


text:
Metung ya i Ester karing dalagang midala king siudad ning Susa inyang mipatupad ya ing utus na ning ari. Miyabe ya karetang mipagkatiwala kang Hegai a mamahala king harem ning ari.


text:
Meging malapit ya lub i Hegai kang Ester. Inya depat na ing sablang agyu na ban lalung lunto ing lagu na. Dininan neng makapasubaling pamangan ampon gamit pampalagu, at memili yang pitung babai king palasyu ning ari ban lingun keya. E mu ita, dininan neng masanting a lugal king harem na ning ari.


text:
E na pepabalung Ester nung nanung lahi ing penibatan na o nung ninu ding kamaganak na, uling iti ing panabilin a binie nang Mordecai keya.


text:
Labas-labas ya aldo-aldo i Mordecai king patyu ning harem ban abalu na ing kabilian nang Ester at nung nanu ing mapapalyari keya.


text:
Pabanua ing reglamentu king pampalagu karing dalaga: anam a bulan ing masahian lang laru ampon mira, at anam a bulan king balsamung laru, at aliwa pang pabanglung pampalagu. Kaybat na nita, liwas-liwas da lang iyarap king Aring Asueru ding dalaga.


text:
Munta ya king ari itang bengi, at idala re pangayabak king aliwang harem at ipagkatiwala kang Saasgaz, ing metung pang kapun a mamahala karing babai na ning ari. E ya malyaring makapagbalik king ari ing ninumang babai nung e ya metula keya at nung e ne pakiduang a lagyu.


text:
Miras ing oras ban makikit ya i Ester king ari. I Ester, ing anak nang Abihail at pisan nang Mordecai a minampun keya bilang anak na, ala yang inawad nanumang isulud na. Bukud nang tikian ing payu nang Hegai, ing lalaking kapun a mamahala king harem ning ari. Kelaguan la ngan at nayun ding sablang menakit kang Ester.


text:
Bulan ning Tebet kanita, ing kapulung bulan na ning kapitung banua ning pamag-ari nang Asueru, inyang idala re i Ester king palasyu ning ari... inyang idala re i Ester king palasyu ning ari.(2:16)


text:
Mas kaluguran ne ning ari i Ester kesa karing aliwang babai, at tune yang menabu lub keya. Inya kang Ester ne pinutung ing korona at ya ing meging reynang kayalili nang Vasti.


text:
Minie yang maragul a bangketi ing ari para karing opisyal na at aliwang pamuntuk bilang parangal kang Ester. Migdeklara yang metung a piesta opisyal king mabilug a kayarian at memie yang dakal at mangamal a regalu karing tau.


text:
Makalukluk ya kanita i Mordecai lele na ning pasbul dalan ning ari inyang tipunan da la king kaduang besis ding dalaga.


text:
E na pa pigtapat Ester ing lahing penibatan na o ding kamaganak na antimo ing penabilin nang Mordecai keya. Pemintuan na ing penabilin na kalupa ning pamamintu na inyang malati ya pa mu lalam ning lingap na.


text:
Karing aldo a deta, kabang makalukluk ya king pasbul dalan na ning ari, dimdam na lang mipagsalitang Mordecai di Bigtan at Teres, ding aduang kapun a lalaking guguardia karing kuartu na ning ari. Mua la kang Aring Asueru at pikayari da ing paten de.


text:
Abalu nang Mordecai iti at sinabi na kang Reyna Ester, at sinabi na namang Ester iti king ari, makayagpang king atuklasan nang Mordecai.


text:
Pepasiasat na ning ari iting bage at meyakit king tutu pin. Inya binite da la ring aduang taung migtangkang makamate king ari. Misulat iti king opisyal a talaan na ning kayarian.


text:
Kalabas da reting bage milyari, tinas ne katungkulan Aring Asueru i Haman a Agageo at anak nang Hamedata. Ya ing gewa nang matas a pamuntuk da ring ministru na.


text:
Inutus na ning ari karing opisyal na ing dukuan de at galangan i Haman. Oneng e ya duruku o gagalang i Mordecai.


text:
Pakisabian de aldo-aldo, oneng e ya rin mebisa. Inya simbung de kang Haman ban lawan nung nanu mo ing daptan na kang Mordecai, uling sinabi na king metung yang Judio.


text:
Lalu yang mimua inyang abalitan nang Judio ya pala i Mordecai. Inya e mu i Mordecai ing buri nang paten nune ding sablang Judiong manuknangan king kayarian nang Asueru.


text:
King mumunang bulan, ing bulan ning Nisan, ning kalabing aduang banua nang pamag-aring Asueru, minutus ya i Haman a mika aldo-aldong bagutan a ausan dang Pur ban abalu ne ing aldo at bulan a gampanan ya ing tingka nang e ustu laban karing Judio. Ing linual ya ing kalabing atlung aldo ning Adar, ing kalabing aduang bulan.


text:
Kanita na sinabing Haman kang Aring Asueru ing anti kaniti, Atin pung metung a lahi a makakalat king mabilug yung kayarian at atatagpuan la karing balang probinsia. Makayaliwa la ugali at e la bisang mamintu karing kautusan na ning kekayung kayarian. E pu makakayap iti kekayu at king kayarian nung paburen na lang makanyan.


text:
Nung burian yu pu, Makamal a Ari, gawa kayung kautusan ban pamaten la ngan deting tau. Nung mika kautusan a anti kanita, siguradung mika atlung dalan pitung pulu't limang toneladang pilak king kaban na ning ari a malyaring magamit king obra na ning kayarian.


text:
Likas ne ning ari ing singsing nang ating panatak at binie ne kang Haman, ing Agageo at anak nang Hamedata at kalaban da ring Judio.


text:
Inya king kalabing atlung aldo na ning mumunang bulan, inaus na lang Haman ding kalihim na ning ari at inutusan na lang gawang sulat para karing gobernador da ring probinsia at pamuntuk balen. Misulat iti king salitang gagamitan da at king lagyu na ning Aring Asueru. Kaybat tetakan na la king singsing a ating panatak ning ari.


text:
King kapamilatan da ring talapanatad sulat, miras la ding sulat karing sukat mirinan ban king metung mung aldo, ing kalabing atlung aldo ning kalabing aduang bulan, ing bulan ning Adar, paten la ngan ding sablang Judiokayanakan at makatua, babai at anak at kuanan ing sablang pibandian da. Ala lang tatagan metung man; kailangan ing gisanan la ngang paten.


text:
Mirinan yang kopia king utus ing balang probinsia ban ipabalu ing kalamnan na king metung at metung karing memalen ban magsadia ya king aldo mitakda.


text:
King utus na ning ari, memalagua lang meko ding talapanatad sulat, at abalu reng agad ding tau ning balang probinsia ing utus lalung-lalu na king Susa, ing sentrung siudad. Makalukluk ya at miminum ing ari at i Haman kabang magugulu ne man ing siudad ning Susa.


text:
Inyang abalitan nang Mordecai ing sablang milyari, ginabak na ing imalan na uli na ning lungkut na. Kaybat misulud yang imalan a magaspang at mibili yang abu king buntuk na at miglakad king siudad. Manangis yang masikan at king mitmung kapait-paitan


text:
angga na king miras ya king dalan palub king palasyu. E ya linub uling makabawal kenu man ing lungub a makaimalan magaspang.


text:
King balang probinsia nung nu ya miras ing utus ning ari, mika tangisan mitmung kapait-paitan karing Judio; mig-ayunu la at misulud magaspang a imalan, at migkera la king abu ding keraklan karela. fig,... mika tangisan mitmung kapait-paitan karing Judio.,(4:3)fig*


text:
Miras ing balita kang Reyna Ester king kapamilatan da ring damas na at ding lalaking kapun. Bina yang meligalig ing reyna; pepadalan neng imalan i Mordecai ban alilan na ing magaspang a imalan a saku a susulud na, oneng e ya mebisa i Mordecai.


text:
Inya pepayaus neng Ester i Hatak, ing metung karing kapun na ning ari a miyatasan sumaup keya. Inutusan neng paintunan ne i Mordecai at ikutang nung baket mipakanyan ya.


text:
Inya linual ya i Hatak, at ikit ne i Mordecai king plasa na ning siudad, arap ning dalan palub king palasyu.


text:
Selita na ngan Mordecai kang Hatak ing sablang milyari at pati na ding salaping ibie nang Haman king kaban ning kayarian, nung magisan lang mate ding sablang Judio.


text:
Dininan neng kopia ning kautusan ning ari a gisanan lang paten ding Judio a linual king Susa ban ibie ne kang Ester, at ibalita ing karelang gipit a kabilian, at ban lumapit ya i Ester king ari at malunus ya sa karing kabalen nang Judio.


text:
Balu ra ngan ding sablang pamuntuk na ning ari at ding memalen karing probinsiang sakup na king paten ya ing ninumang lalaki o babai a lumapit king ari a e na pepayaus. Iti ya ing bukud kautusan a mipatupad subali mu karetang kaninu ne ituldu ing gintu nang setro. Atlu nang pulung aldo ngeni ing e na ku payaus ning ari.


text:
At ngana namang peparalang pakibat Mordecai kang Ester: E mu sana isipan king uli na mo ning atyu ka king palasyu na ning ari bukud mung ika karing sablang Judio ing miligtas.


text:
Nung manatili kang e bubulad king panaun a anti ngeni, pihung ibat king aliwang lugal ating magligtas karing Judio, oneng ika at ing lahi mu mate ya. Ninu mo ing makibalu king inya atyu ka ngeni king palasyu uli na ning problemang iti?


text:
Sulung, tipunan mu la ngan ding sablang Judio king Susa, at mag-ayunu kayu para kanaku. E kayu mamangan o miminum kilub ding atlung aldo at bengi. Aku at ding damas ku mag-ayunu kami munaman. Kaybat, lapitan ke ing ari agyang iti labag king kautusan. E bala ing mate ku, nung iti ing kailangan.


text:
Kalabas da ring atlung aldo, sinulud nang Ester ing imalan reyna at minta ya't tinalakad king korti na ning ari, tulid na ning palasyu ning ari. Makalukluk ya kanita ing ari king tronu na kilub ning palasyu at makayarap ya king pasbul palub king palasyu.


text:
Ikit ne ning ari i Reyna Ester at ikua kapanamdaman kabang makatalakad ya karin. Tildu ne kang Ester ing tatalnan nang gintung setro, inya linapit ya king ari i Ester at tigkil ne ing punta ning setro.


text:
Ngana ning ari, Nanu ing sadia mu keti, Reyna Ester? Sabian mu ing kailangan mu at ibie ku agyang pang ing kapitna na ning kanakung kayarian.


text:
Nganang mekibat Ester, Nung malyari pu sana, Makamal a Ari, kukumbiran da kayu at i Haman ngening aldong iti ban mangan at minum king sidia ku para king ari.


text:
Sinabi na ning ari, Ausan ye ngeni mu rin i Haman ban matupad ing kayaduanan na ning Reyna Ester. Inya meging bisita neng Ester ing ari at i Haman king tuknangan na.


text:
Kabang miminum lang alak, nganang mengutang ning ari kang Ester, Atin kang buri kako? Sabian mu at ibie ku keka agyang pang ing kapitna na ning kayarian ku.


text:
Nung tune ping apapaligaya da kayu at tula yu ing ibie ing nanumang aduan ku kekayu, nung burian yu, agkatan da kayung pasibayu bukas, ikayu at i Haman ban mangan. Kanita ku na sabian kekayu ing buri ku.


text:
Masaya yang masayang minuli i Haman king aldong ita. Oneng mikapali ya buntuk inyang ikit ne i Mordecai king lele ning pasbul palub king palasyu, uling e ya dinuku o minie galang.


text:
Makanyan man, ayaguanta na ing sarili na at tinaglus yang minuli. Karas na bale na, pepayaus na la ding kakaluguran na at i Zeres a asawa na.


text:
Pigmayabang na karela ing dakal nang pibandian, ding dakal nang anak, ing pangatas na katungkulan, at nung nu ya anti kaulaga king ari maygit karing aliwang opisyal.


text:
Ngana pang Haman, Aku mu ing kinumbira nang Reyna Ester a maging kayabe na ning ari king pamangan at inuman a sidia na. Kumbiradu ku munaman king reyna bukas a kayabe ning ari.


text:
Oneng ala ngang kabaldugan kanaku iti kabang akakit ke ing Judiong i Mordecai a makalukluk king pasbul palub king palasyu.


text:
Kanita nganang Zeres a asawa na at ding kakaluguran na, Obat e ka pagawang pibitayan a pitung pulu't limang talampakan king katas? At bukas abak, aduan mu king ari ing ibitin ya batal karin i Mordecai. Kaybat, masaya kang pakiabayan me ing ari king pamangan a sidia ning reyna. Metula ya i Haman kaniting minungkahi ra, inya pepagawa ne ing pibitayan.


text:
King benging ita, e ya mipatudtud ing ari, inya pepakua ne ing librung pisusulatanan king istoria ning kayarian at binasa de king ari.


text:
Mebasa king metung nang dake niting libru nung makananu nang atuklasan Mordecai ing tangka da ri Bigtana at Teres, ding aduang lalaking kapun a guardia karing kuartu na ning ari, a paten ya ing ari.


text:
Nganang kinutang ning ari, Nanung ablas o parangal ing miyabie kang Mordecai tungkul kaniting mayap a depat na kanaku? Ngarang mekibat ding talasuyu na, Ala pu!


text:
Nganang kinutang ning ari, Ninu itang atyu king korti? Kalub-alub na pa kanitang Haman king korti ning palasyu ban aduan king ari ing ibitin ya batal i Mordecai king pibitayan a makasadia na.


text:
Ngarang mekibat ding talasuyu ning ari, I Haman pu ing atyu karin. Sinabi na ning ari, Paluban ye keni.


text:
Linapit ya i Haman at ngana ning ari, Haman, nanu ing sukat daptan king taung buri nang parangalan ning ari? Ngana king lub nang Haman, Ninu mo ing parangalan na ning ari nung aliwa aku?


text:
Inya nganang Haman king ari, Pakua yu itang imalan a sinulud yu at itang kabayung seken yu inyang miputungan kayung korona bilang ari.


text:
Ibie ing imalan at ing kabayu king metung karing kagalang-galang a pamuntuk na ban ipasulud na ing imalan king taung parangalan na ning ari. Kaybat isake ne king kabayu at ilibut ne king plasa ning siudad kabang sasabian nang masikan ing anti kaniti: Oyni ing lalaking buri nang parangalan mitmung tula ning ari!


text:
Kanita ngana ning ari kang Haman, Malagua ka, kuanan mu itang imalan ku at itang kabayu. Ing sablang sinabi mu ya ing daptan mu kang Mordecai, ing Judiong makalukluk king pasbul palub king palasyu.


text:
Inya kinua nang Haman ing imalan-ari at ing kabayu. Sinulud na kang Mordecai ing imalan at seke ne king kabayu; linibut ne king mabilug a siudad kabang sasabian na, Oyni ing lalaking buri nang parangalan mitmung tula ning ari! fig,Oyni ing lalaking buri nang parangalan mitmung tula ning ari.,(6:11)fig*


text:
Kaybat na nita, mibalik ya i Mordecai karin king pasbul palub king palasyu. Memalagua ne mang minuli i Haman keta karela; malungkut ya at tatakpan ne ing lupa na uli na ning mengapakarine ya.


text:
Kinwentu na kang Zeres a asawa na at karing kakaluguran na ing sablang milyari. Kanita nganang Zeres at ding kakaluguran na, Nung metung yang Judio i Mordecai a pegumpisan na ning pangabagsak ning upaya mu, e me malyaring sambutan; ika ing siguradung sambutan na.


text:
Kabang mipapagsalita la pa, dinatang la ding lalaking kapun a tubud na ning ari, at malalagua deng tiki i Haman king pamangan a sidia nang Ester.


text:
pasibayung mangan karin. Kabang miminum lang alak, nganang kinutang ning ari kang Ester, Nanu ing buri mu, Reyna Ester? Sabian mu at ibie ku keka agyang pang ing kapitna ning kayarian ku.


text:
Nganang mekibat Reyna Ester, Nung tune ping apapaligaya da kayu at nung burian yu, o Kagalang-galang a Ari, e yu sa paintulut ing paten da ku at ding kanakung kalahi.


text:
Pisali da ku at ding kabalen ku ban paten at lubusan gisanan a lahi. E na ku sana bubulad nung pisali da kami mu ban gawan ipus at e ra na kayu inabala pa, uling agyu ming pibatan ing kasakitan.


text:
Kanita kitang nang Aring Asueru kang Reyna Ester, Ninu ing maki dapat kanyan? Nukarin ya ing taung pangangas a makirapat kanyan?


text:
Nganang mekibat Ester, Ing kekaming kalaban at manligalig kekami ya ining Haman a ini a marawak! Ginalgal ya king takut i Haman king arapan na ning ari at ning reyna.


text:
Mimua ya ing ari at likuan na ing pamangan at minta ya king hardin ning palasyu. Melakuan ya i Haman ban ipakisabi neng mayap ing bie na kang Reyna Ester, uling anti na nang akakit ing parusan neng mabayat ning ari.


text:
Inyang mibalik ya karin ing ari, ikit neng makasakab i Haman king luklukan nung nu ya makasandal ing reyna. Inya nganang migsalitang masikan ning ari, Pati pala ing reynang asawa ku buri neng salbahian king akakit ku at king mismung palasyu ku! Kayari nang migsalita ning ari, tinikma de ring talasuyu na ning ari i Haman at tikpan de lupa.


text:
Kanita nganang Harbona, ing metung karing lalaking kapun a talasuyu ning ari, E mu pu ita ing depat nang Haman; pepagawa ya pa pung pibitayan king bale na a pitung pulu't limang talampakan king katas para kang Mordecai, ing mekapagligtas king bie yu!


text:
Karin ye bitayan! nganang minutus ning ari. Inya binite re i Haman ketang pibitayan a pepagawa na para kang Mordecai. Kaybat na nita, milako na ing mua na ning ari.


text:
King aldo mu ring ita, binie nang Aring Asueru kang Reyna Ester ing sablang pibandian nang Haman, ing kalaban da ring Judio. At milapit ne man king ari i Mordecai, uling sinabi nang Ester king kamaganak ne.


text:
Likas ne ning ari ing singsing nang ating panatak a kinua nang pasibayu kang Haman at binie ne iti kang Mordecai. At tilduan na ne mang Ester i Mordecai bilang katiwala king pibandian a likuan nang Haman.


text:
Pasibayu yang linapit i Ester kang Aring Asueru; migsakab ya arapan na at tutulu luang mekisabing mayap king ari king gawa ya sanang paralan ban e mibalaus ing tingka nang Haman a Agagite a pamaten la ngan ding Judio.


text:
Nung burian na ning ari at nung makaligaya ku kekayu, at nung king panlalawe na ning ari king iti matulid, ipakisabi kung mayap king gawa kayung metung a kautusan ban pawalan yang bisa ing kautusan a pepasari nang Haman, ing Agageo at anak nang Hamedata, ban paten la ding Judiong manuknangan karing probinsiang sakup yu.


text:
Kanita nganang Aring Asueru kang Reyna Ester at kang Mordecai a Judio, Lawan mu, binie ku na kekayu ing pibandian nang Haman at pepabite ke uling buri na lang paten ding Judio.


text:
Ngeni, malyari kayung gawang sulat para karing Judio at isulat yu ing nanumang buri yu king lagyu ku. Kaybat pirman ke at tatakan king singsing ku. E malyaring milako bisa ing nanumang utus a pinirman ku at tetakan ku.


text:
Milyari iti kanitang kaduang pulu't atlu nang aldo ning katlung bulan ning Sivan. Inaus na lang Mordecai ding talasulat ning ari at dinikta ne ing metung a sulat para karing gobernador at talapangasiwa karing dinalan aduang pulu't pitung probinsia, magumpisa king India angga king Etiopia. Sinulat da la karing salita da reting probinsia.


text:
Pepasulat na la deting Mordecai king lagyu nang Aring Asueru at tetakan na la king singsing a panatak na ning ari. Kaybat, inatad da la king kapamilatan da ring lalaking makasake karing kabayung mangabilis na ning palasyu.


text:
King kapamilatan da reting sulat, paintulutan na la ning ari ding Judio king balang lugal ing mitipun la ban idipensa ing sarili da at ing pamilya da laban king ninumang lumusub karela. Malyari lang lumaban at makamate karing mangangas a makamate karela o maniamsam king pibandian da.


text:
Daptan da iti king mabilug nang kayarian Aring Asueru, king kalabing atlung aldo ning Adar, ing kalabing aduang bulan.


text:
Mika kopia ya kaniting utus ing balang probinsia at mipabalu karing sablang tau ban makapagsadia lang magdipensa ding Judio king sarili da king aldong ita laban karing kalaban da.


text:
Inya king utus ning ari, sinake la ding talapanatad sulat karing mangabilis nang kabayu ning palasyu at memalagua lang miglakbe. Kinalat dia naman ing utus ning ari king kabilugan ning Susa, ing sentrung siudad.


text:
Kaybat na nita, linual ya king palasyu i Mordecai; makaimalan yang ari a kule asul at maputi, at balabal a mapinung linen at metung a masanting a koronang gintu. Migbiba la ding tau ning Susa king tula ra inyang ikit de.


text:
Nu mang lugal a mipabalu ya ing utus ning ari, mika tula at pamagpiesta karing Judio. At dakal la karing tau ding meging Judio uli na ning mitatakutan na la ngeni karela.


text:
Miras ing kalabing atlung aldo na ning bulan ning Adar, ing aldo nung kapilan ya mipatupad ing utus ning ari ban paten la ding heganaganang kalaban dang Judio. Oneng e ra balu king kabaligtaran ing milyari, uling ding Judio ila ding makamate.


text:
King aldong ita, mitipun la ding Judio ning balang siudad na ning kayarian ning Aring Asueru nung nu la manuknangan ban paten ing ninumang bisang makamate karela. Oneng alang mengangas a lumusub karela uling tatakut la karela ding dakal.


text:
Sinaup la karela ding gobernador at ding aliwa pang pamuntuk ning balang probinsia uli na ning takut da kang Mordecai.


text:
Meging pikabaluan king mabilug a kayarian king i Mordecai metung ya ngening mayupayang tau king palasyu at lalu ya pang meging mayupaya.


text:
Inya ding Judio pete da la ring sabla dang kalaban at depat da itang buri dang daptan karing masama karela.


text:
Ila deti ring apulung anak nang Haman a anak nang Hamedata, ing kalaban da ring Judio. Oneng e ra teginan ding Judio ing pibandian da ring kalaban da.


text:
Ngana ning ari kang Reyna Ester, Limang dalan la pala katau ding mete king Susa at kabilang la kareti ding apulung anak nang Haman. Nanu kaya ing milyari karing aliwang probinsia? Nanu pa ing buri mu? Sabian mu at ibie ku keka.


text:
Nganang mekibat Ester, Nung burian yu, Makamal a Ari, paintulutan yu la sana ring Judio king Susa ing daptan dang pasibayu bukas itang mipaintulut a depatan da ngening aldong iti. At ibitin la king pipagbitayan ding bangke da ring apulung anak nang Haman.


text:
Inya inutus na ning ari ing ibitin da la king pibitayan ding bangke da ring apulung anak nang Haman.


text:
King kalabing apat nang aldo ning bulan ning Adar, mitipun lang pasibayu ding Judio ning siudad ning Susa, at atlu lang dalan a kalaban ding apate ra. E da munaman teginan ing nanumang pibandian da ring kalaban.


text:
Mitipun-tipun la naman ding aliwang Judio karing miyayaliwang lugal na ning kayarian at pigdipensa ra ing bie ra. Asambut da la ring kalaban da at mekapate lang pitung pulu't limang libu kataung masama karela. Oneng e ra teginan ing pibandian da.


text:
Milyari iti king kalabing atlung aldo na ning bulan ning Adar. Ala nang pamakamate itang kalabing apat a aldo, inya masaya lang migpiesta.


text:
Kanita mitipun la ding Judiong manuknangan king Susa king kalabing atlung aldo at king kalabing apat a aldo ban arapan la ding kalaban, oneng masaya lang migpiesta king kalabing limang aldo, uling agisan da na lang pete ding kalaban da.


text:
Iti ing sangkan nung inya pagselebran de ring Judiong manuknangan karing baryu ing kalabing apat nang aldo ning bulan ning Adar bilang kapiestan da at panaun ning pamamie regalu king metung at metung.


text:
Sinulat na ngan Mordecai iting sablang milyari ban e makalinguan, at peparala yang sulat karing sablang Judiong manuknangan king kayarian nang Aring Asueru, malapit la man o marayu.


text:
Penabilinan na la king galangan de balang banua ing kalabing apat at kalabing limang aldo na ning bulan ning Adar,


text:
uling kareting aldong deti da la simbut ding karelang kalaban; aldo lang meging masaya lugal king maging kalungkutan la. Sinabi na karela ing magpiesta la at magsaya kilub da reting aldo, at mipapamie lang regalu king metung at metung at karing kalulu.


text:
Inari da king lub da ing isundu ra ing pegumpisan da at tukian balang banua ing panabilin a sinulat na karelang Mordecai.


text:
Ginawa yang e mayap a tangka i Haman a Agageo at anak nang Hamedata at kalaban da ring Judio ban gisanan na lang paten ding Judio. Binalak ne ing ausan dang bagutan, ing purim, ban pilinan ya ing aldo a gisanan lang paten.


text:
Oneng pintalan neng Ester ing ari, at kaybat sinulat ne ning ari ing metung a utus. Inya ing e mayap nang tangkang Haman laban karing Judio mibagsak king sarili na, at ya at ding anak na ila ding mebite king pibitayan.


text:
Iti ing sangkan nung inya deting aldo kapiestan inaus da lang Purim, ngana wari, bagutan. At uli da ring sulat nang Mordecai at ning sablang milyari karela ngan,


text:
inari da king lub da at tikda para karela at karing maging lahi ra at ding makiabe karela king paselebran da lang alang mintis deting aduang aldo balang banua, agpang king sinulat nang panabilin Mordecai.


text:
Mepikayari king ing balang pamilyang Judio king daratang a panaun at nu mang probinsia o siudad king sukat da lang tandanan at pagselebran deting aduang aldo na ning Purim king kapilan pa man.


text:
At i Reyna Ester a anak nang Abihail, at i Mordecai a Judio sinulat la naman ban patibayan ya ing sulat tungkul king Purim a abanggit na nang Mordecai king minuna nang sulat.


text:
Miparala ya ing sulat at ing kopia na karing sablang Judio a manuknangan karing dinalan aduang pulu't pitung probinsia na ning kayarian nang Asueru. Nasa da ring sulat ing kapayapan at ing katutuan,


text:
at king sukat da lang pagselebran ding aldo ning Purim king mitakdang panaun, antimo ing penabilin na karelang Mordecai at ning Reyna Ester. Mayayawad munaman karela at karing maging lahi ra ing mag-ayunu la at manangis.


text:
Misulat ya king metung a libru ing sulat nang Ester a patibe king pamagselebra karing aldo ning Purim.


text:
Sapilitan na lang pepamayaran buis ning Aring Asueru ding taung sakup na at pati na ding atyu karing mangarayung pulu.


text:
Ing upaya na at ing sablang depat nang mayap, pati na ing parangal at pangatas na katungkulan Mordecai, misulat ngan king Librung Istoria da ring Ari ning Media at Persia.


text:
Pangadua ya king upaya i Mordecai a Judio king Aring Asueru. Metung yang taung kagalang-galang at katanggap-tanggap karing kalupa nang Judio, uling pigmalasakitan na ing ikakayap da at ing ikaunlad da ring sabla nang kalahi.


text:
Ating metung a lalaki king sakup ning Uz a milagyuan Job; ala yang kapintasan at makatuliran ya. Metung yang taung ating takut king Dios at mangilag king e ustu.


text:
Atin yang pitung libung tupa, atlung libung kamelyu, limang dalan a paris a baka, limang dalan a gaindung asno ampon dakal a ipus. Ya ing mabanding dili karing tau king Aslagan.


text:
Meging kaugalian da ring anak nang lalaki ing liwas-liwas lang magtau karing karelang pibalebale king aldo a mitutuk karela, at parati da lang kukumbirahan ding atlu rang kapatad a babai ban mangan at minum kayabe ra.


text:
Itang abak a kayari ning karelang anda, maranun yang mibangun i Job at miyain yang ain-sakripisyu para karing balang metung karing anak na; pota ating karelang mikasala king e na sasarian at mekalapastangan ya king Dios.


text:
Inyang datang ne ing aldo ban marap la king Dios ding lelangan ning banua, dinatang lang kayabe ra i Satanas.


text:
Nganang kinutang ning Dios, Satanas, nukarin ka ibat? Pekibat nang Satanas, Ibat ku keta at karin; lilibutan ke ing yatu.


text:
Ngana ning Ginu kang Satanas, Apansingan mu ne ing talasuyu kung i Job? Ala kang akit kalupa na king yatu. Tau yang alang kapintasan at makatuliran; atin yang takut king Dios at mangilag ya king nanumang e ustu.


text:
Manibat king ibat ingatan mu ne at ing pamilya na at ing sablang heganaganang pibandian na. Bibendisyunan mu ing heganaganang daraptan na at dininan meng baka a halus laganapan da ne ing mabilug a bansa.


text:
Ngana ning Ginu kang Satanas, Nung makanyan, bibili ku king kekang upaya ing heganaganang atyu kang Job; e mia mu panasakitan. Kaybat na nita meko ne king arapan na ning Ginu i Satanas.


text:
Misan a aldo inyang ding anak nang lalaki at babaing Job mamangan la at miminum alak king bale ning pangane,


text:
dinatang yang pupulayi ing magdalang balita kang Job. Ngana, Kasalukuyan mi ya pung sasarulan ing asikan karing baka at manyibsiban la ding asno king pipagpastulan,


text:
inyang bigla lang linusub ding Sabeo at dela da la ngan. Pete da la ngan ding ipus yu. Bukud mung aku pu ing mekatakas ban mamalita kekayu.


text:
Kabang magsalita ya pa, dinatang ne naman ing metung pang ipus at ngana, Mituran la pu king kildap ding tupa yu pati na ding pastul yu at mete la ngan. Bukud mung aku pu ing miligtas ban mamalita kekayu.


text:
Kabang magsalita ya pa, dinatang ne naman ing metung pang ipus at ngana, Selakayan da ke pu ding atlung grupung Caldeo; dela da la ring kamelyu at pete ding kekong ipus subali mu aku. Bukud mu pung aku ing mekatakas ban mamalita kekayu.


text:
Kabang magsalita ya pa, dinatang ne naman ing metung pang ipus at ngana, Ding anak yu pung lalaki at babai mamangan la at miminum alak king bale ning pangane,


text:
inyang dinatang ya ing masikan a angin a ibat king disyerto. Digsa ne ing bale; mibagsak ya karing anak yu at mete la ngan. Bukud mu pung aku ing miligtas ban mamalita kekayu.


text:
Kanita tinalakad ya i Job; ginabak na ing imalan na uli ning lungkut na. Sitsat ne ing buntuk na, migsakab ya king gabun, at sinamba ya king Dios.


text:
Ngana, Lubas ku inyang mibait ku at lubas ku naman keng mate ku. Ing Ginu ya ing minie at ya ing kinangua. Purian ya ing lagyu na ning Ginu! fig,Ing Ginu ya ing minie at ya ing kinangua.,(1:21)fig*


text:
Inyang datang yang pasibayu ing aldo ban marap la king Dios ding lelangan na ning banua, dinatang lang kayabe ra i Satanas ban marap king Dios.


text:
Ngana ning Ginu kang Satanas, Apansinan mu ne ing talasuyu kung i Job? Ala kang akit kalupa na king yatu. Tau yang alang kapintasan at makatuliran; atin yang takut king Dios at mangilag ya king nanumang e ustu. Ganap pa mu rin ing kasalpantayanan na anti ing sadia agyamang inamun mu kung paintulutan da kang ipahamak me king alang kasangkanan.


text:
Kanita ngana ning Ginu kang Satanas, Nung makanyan, atyu ne king lalam mung upaya, oneng e mia mu papaten.


text:
Kaybat na nita meko ne king arapan ning Ginu i Satanas, at pepalto na la kang Job ding bayang mangatdas king mabilug nang katawan, manibat king talampakan na angga na king bumbunan na.


text:
Kanita ngana ning asawa na, O nanu, angga man ngeni atin ka pang katapatan king Dios antimo ing sadia? Obat e me pa isumpa ing Dios at saka na ka mate? fig,Obat e me pa isumpa ing Dios at saka na ka mate?,(2:9)fig*


text:
Nganang mekibat Job, Makanyan lang magsalita ding babaing mangmang. Nung tatanggapan ta ing tula king Ginu, e ta wari sukat munamang tanggapan ing kalungkutan? Agyamang ketang daralanan nang kasakitan a ita ala yang sinabing laban king Dios i Job.


text:
Inyang abalitan da ring atlu nang kakaluguran ing heganaganang kapahamakan a miras kang Job, pikayari da ing dalawan de ban makirame at pasiknangan a lub. Deting atlu ila ri Elipas ning siudad ning Teman, Bildad ning sakup ning Suah, at i Zofar ning sakup ning Naama.


text:
Marayu la pa ikit da ne i Job, oneng e re akilala. Menangis lang masikan inyang akilala re, at uli na ning lungkut da ginabak da ing imalan da at mibili lang alikabuk king buntuk da.


text:
Kaybat na nita, linukluk la king gabun siping nang Job kilub ding pitung aldo at pitung bengi, at alang migsalita metung man karela uli na ning ikit dang degulan na ning kasakitan a daralanan na.


text:
Paburen yang aldong ita a maging maralumdum ya! Sana ing Dios babo e na ne panintunan pa ni aslagan ning sala.


text:
Paburen bandian ne ning lungkut at ning dalumdum; paburen ding biga karin la magdatun; paburen ing karalumduman takpan ne ing aldo.


text:
Paburen samsaman na ning karalumduman ing benging ita; paburen e ne tumulang miyabe pa karing aldo ning pabanua; paburen mung e ne mibilang pa karing bulan ning banua.


text:
Paburen maging maralumdum la ding batuin ning munag sumala na; paburen meng manayang alang panayan a sala, at e na na kapilan man akit pang datang ing sala ning abak.


text:
Uli ning ing benging ita peintulut nang mibait ku pa, at karing kakung mata e na pimpanan ing kalungkutan.


text:
o matudtud na sanang abe ding prinsiping karing gintu at pilak a bandi ra king bale ra kitmuan da la.


text:
Obat kaya e da ku meging kalupa ding pungul a mibait mete na o ding bingut a e bitasang menakit king masala?


text:
King kutkutan ding taung e mayap ala na lang arapat, at karin manakit lang kapaynawan ding taung mepagal.


text:
Karin maging ding pakasukul abe-abe la king kapayapan; e da na damdaman ing kulisak ding mabagsik dang manibala.


text:
Obat ing bie mipagkalub pa king taung daralan kasakitan? Obat ing bie mipagkalub pa king magdusang kapait-paitan?


text:
Panenayan na ing kamatayan oneng e naman daratang; minamayap na pa ing kutkutan kesa king nanumang pibandian.


text:
Obat miyabie pa king tau ing sala nung makasalikut ne man ing dalanan na, ing kilungan na kilub ning Dios?


text:
Bukud na mung pangisnawang saldak ing kakung pamangan, at anting danum a mamagus ing kakung saingsing.


text:
Ing heganaganang kakung pitatakutan ya na pin man ing kaku daratang, at ing heganaganang kakung pangilagan ya na pin man ing kakung atatagpuan.


text:
E wari ing takut mu king Dios ya ing kekang tiwala, at ing kalinisan ding dapat mu ila ding kekang kapanayan?


text:
Anting leon ding e mayap mamuangit la at mumungul, oneng ing Dios patahimikan na la; pamaklian na lang ipan da.


text:
Ating makatalakad king arapan ku, e ya bitasang kikimut; linawe ke oneng e ku abitasa nung nanu ya; mistulang tahimik kanita inyang ing metung a siwala meramdam ya:


text:
Agyamang karing talasuyu na banua e na aibie ing tiwala na, agyang karing anghel na manakit yang kasalanan da;


text:
lalu na ding lelangan na a manuknangan karing bale pila; mistulang alikabuk ing karelang ibatan a malyaring dunutan anting ayup-ayupan.


text:
E na la manakit pang karatunan ding anak nang lalaki; ala mang karela talakad magdipensa arap ding ukuman.


text:
Kanan da ring danupan ing pupul ning mangmang pati itang tutubu karing suksukan; ding mau buri dang kamkaman ing keyang pibandian.


text:
King sarili na ning tau manibatan ing kaguluan na, kalupa ning king api manibat ing susulapo lipatu.


text:
Oneng liligtas na la ning Dios ding kalulu king kamatayan; ipangilag na la ding mangailangan karing manalipusta.


text:
Iligtas na ka king kamandag ning dila; potang ing kapahamakan keka daratang e mu pitatakutan ing keyang kasiran.


text:
Kanita payapa kang mie kilub ning kekang tolda; siasatan mu la ding kekang kawan at akit mu ing ala lang kulang.


text:
Siniasat mi iti at kekeng apagaralan king katutuan. Pakiramdaman mu at pakibaluan para king kekang kapakanan.


text:
Nung malyari mu sanang mibili la king timbangan ding heganagana kung kaguluan pati na ing kaligaligan,


text:
mayakit ing mabayat la kesa king balas ning dagat; makanyan kang e dapat magmulala king mapali kung pamagsalita.


text:
Pakatusuk la kaku ding paslu ning Mayupayang Dios; kakalat king mabilug kung pangatau ing lasun dang e mu nanu. Makatalakad arap ku ing heganaganang makatakut ning Dios.


text:
Ing asno panatag ya potang king dikut mamangan ya, at antimu rin ing baka neng makayarap ya king are na.


text:
Nung balu kung iti daptan na, magluksu ku king tula, nu man anti karagul ing sakit a ipagpa na. Balu ku king ing Dios banal ya; mamintu ku king kaburian na.


text:
Ala na kung sikanan a mitagan pa ban iligtas ing kakung sarili; ala na kung alapitan ban aduanan kasaupan.


text:
Kelinguan ke ing Dios o ali ke man, king anti kaniting kaligaligan kailangan ku la ding kakaluguran.


text:
Oneng ikong kakung kakaluguran, ing kalupa yu batis a lilipas; mistulang kalalangian kabud ala nang uran.


text:
Ding maglakbe lakuan deng dalan da, ing batis yang panintunan da; king pamaglibut-libut da king ilang mawala la.


text:
Kaku ngeni makanyan kayu: anti kayung malanging sapa; ikit yu ing kabiguan ku, king takut betingan yu ku.


text:
Isipan yu king ing heganaganang kakung sasabian alang kabaldugan; obat kekayu lang pakibatan ding amanu kung maniambitan? fig,Isipan yu king ing heganaganang kakung sasabian alang kabaldugan.,(6:26)fig*


text:
E wari king yatu ing bie ning tau anting pilit a pamagserbisyu? E wari ing bie nang daralanan kalupa na mu ning king upahan?


text:
Ngakung kukutang potang magkera na ku: Kapilan ku mibangun? Uli ning ing bengi tutu yang makaba; kabukas bibiling ku anggang sasala.


text:
Ding aldo ku lalabas lang ala namang kapanayan, lalabas lang mabilis kesa king gamat ning gagawang imalan.


text:
Nung makananung ing biga matatda ya at mawawala, makanyan ya namang e na magbalik ing taung mete na.


text:
Inya e ku malyaring manahimik. Magsalita ku pin uli ning sakit a kakung daralanan. Magreklamu ku pin uli ning mapait kung panamdaman.


text:
Kasaman ke ing bie ku; e na ku man mie kabang-kaba. Paburen mu na ku mung makanyan, ing bie ku ala nang kabaldugan. fig,Kasaman ke ing bie ku; e na ku man mie kabang-kaba.,(7:16)fig*


text:
Nanu ya wari ing tau para keka? Baket dirinan meng maragul a ulaga, at ing pamisip mu pane makaukul king tau?


text:
Ikang magbante karing tau, nung mikasala ku, nanu keka ing gewa ku? Baket apili mu kung kekang puntirian? Baket tutu kung makapangabayat keka?


text:
Baket e mu pa patawaran ing kakung kasalanan, at panupaya ing maling kakung depatan? Saguli namu ikutkut da na ku, panintunan mu ku man, ala na ku.


text:
Malyari waring ing Dios matulid yang ilisia na? Malyari waring ibaluktut na ning Mayupaya ing hustisia?


text:
nung matulid ka at kapintasan ala keka, datang ya at saupan na ka at kanawan king pibalebale mu keka ibie na.


text:
Aduan ku keka ing mangutang ka sana king panaun dang milabas ding kekang makatua, pagaralan mu nung nanu ing atuklasan da;


text:
pablasang itamu kapilan ta pa mu, ala tamung kamalayan nanuman; ing bie tamu anting anino mung daralan.


text:
Makanyan la kararasan ding taung king Dios mangalinguan; ding alang Dios a katawan muling ala ing karelang kapanayan.


text:
Anti lang dikut ding taung e mayap lalam ning aldo lalsut la, ding suli da mabilug a mulahan katmuan da.


text:
Wa, ya na ngan iti ing tula ding e mayap a lalaki, at kaybat da reti datang la ding karelang kayalili.


text:
Nung ipilit ning ninuman ing makiargu ya king Ginu, agyang metung mu karing libu nang kutang ala yang malyaring apakibatan.


text:
Potang ayun padala na la, mangakimut ya ing yatu king kabilian na; pagalgalan ne angga na king pundasyun na.


text:
Ing Dios ya'ng mibili king kabilian da ring batuin king banua, ing Saru, ing Orion, ding Pleiades, at ding batuin ning mauli.


text:
E ta la abut mang isipan ding maragul nang daraptan. E la mabilang-bilang ding makapagmulala nang dapat.


text:
Agyamang ala kung kasalanan, e ku pa mu rin makiargu; maniawad na ku mung lunus king Dios a ukum ku.


text:
Nung ing labanan tungkul king sikanan, ya na ing mas masikan; nung ing pisasabian keng ukuman ninu ing malyaring maus king Ginu?


text:
Tapat ku at alang kasalanan, oneng ding amanu ku ilang mangondena kaku, ing anggang sasabian ku ilang babie kayatulan king sarili ku.


text:
Metung mu ing heganagana; ita ya ing kakung sasabian, ing Dios parehu na lang siran ding ala o ating kasalanan.


text:
Miyabie ya ing yatu karing e mayap a tau. Tatakpan na la mata ding ukum. Nung aliwa ya ing Dios ing makirapat, ninu mo?


text:
Nung sabian ku ing tuknang na kung daraing, at alilan ku na ing itsura ku, at timan ing mayakit king lupa ku,


text:
Uling ing Dios e ne man tau ban malyaring pakibatan ku, inya e kami malyari ikeng adua marap king ukuman.


text:
Anti ning milako na ku gana king bie, kakung tutul alang pamamigil kaku yang ibie. Magsalita ku tungkul king kapait-paitan ning kakung panamdaman.


text:
Matulid para keka ing alipitan mu ko? Ing insultuan mu la ding mismung dapat ding gamat mo, at kaybat panusigan pa ing tangka da ring e mayap?


text:
Makalunus ku king arapan mu nung mikasala ku! Nung ali ku keka alang nanu naman; makarine ining kabilian ku at kaligaligan king kekang arapan.


text:
Nung gawa na ku mang pamanalakaran anti kung leon a kekang pakirakpan. Apanasakit mu ku mu sana gawa kang bage makapagmulala.


text:
Alang tuknang mu lang babayu ding testigu laban kaku; alang tuknang darakal ing mua mu kaku; ala kang tuknang mimisip bayung paralan laban kaku.


text:
Baket peintulut mu ku pang linual king atian ning kakung ima? Mayap pa ing mete na ku bayu ating menakit kaku.


text:
E wari malapit nia mung mapupus ing kakung bie? Lakuan mu kung magdili-dili ban ditak mu man magkamit kung kaligayan.


text:
E wari karampatan lang pakibatan ding dakal a salitang mesabi? Makalako la waring kasalanan king taung masalita?


text:
Isipan mu galang ing e ra ka agyung pakibatan? Isipan mu galang mangapipi kami uli ding amanu mung manalipusta?


text:
at ipakilala na keka ing dakal ya dake ing kabiasnan; dakal la ding bage malalam kaisipan tau e na agyung dasan. Ing parusang babie ning Ginu kulang ketang mangaintulid keka.


text:
Lalagpus ya banua, at e me agyung pakirasan. Malalam ya pa king kutkutan ding mete, at ala kang kamalayan.


text:
Kanita maging masala ya pa king kaugtuan aldo ing bie mu; at ding kalungkutan na sunlag lang antimo ing abak.


text:
Manintun lang alang asahan ding taung e mayap, at akilala da ing ala na lang dalanan pang pitakasan. Ing bukud mung kapanayan da sana datang na ing kamatayan.


text:
Alang kapikakunuan ikayu ing siwala ding taung dakal. Keng mate kayu, mate munamang kayabe yu ing kabiasnan.


text:
Atin ku munamang pamangilalang kalupa yu; e na ku man mitauli kekayu; balu da ngan ding tau ing sinabi yu.


text:
Meging pikaylian ku karing kakung kakaluguran; aku ing minaus king Dios, at pekibatan na ku; tau kung makatuliran at alang kapintasan, ngeni metung kung pikaylian.


text:
Ikong alang kaligaligan tutung mababa ing panlalawe yu karing taung milako kalma; kekayu lang insultuan taung miraragsa.


text:
Samantalang ding tulisan at alang Dios a katawan mabibie la king katahimikan, agyamang ala lang panginuan nune mu ing sarili dang sikanan.


text:
King gamat ning Dios atyu ya ing bie ding lelangan na, makalalam king upaya ning Ginu ing bie ding tau.


text:
Nung makananu yang magkusuelu ing dila king panlasa ning pamangan, makanyan ya naman ing balugbug king amanung daramdaman na.


text:
Masikan ya at siguradu yang magtagumpe ing Dios; atyu la lalam nang upaya ding mapipirait at ding mamirait.


text:
Lawan yu; ikit da na ding kakung mata ing heganagana, dimdam da na ding balugbug ku at aintindian ku na.


text:
At ikayu naman, tatakpan yu king kalaraman ing kekong alang beluan; kalupa yo ding manulung e na bitasang makapaldan karing karelang uluan.


text:
Nung isara yu la mu ding asbuk yu king katahimikan, apapaniwalan yu la ding aliwa king atin kayung beluan.


text:
Magsalita kayung kalaraman para king Dios? Ya ita ing kekong kapagnasan pati na ing pamagsalitang maki pamaglinlang?


text:
Minamayap yu naman potang ikayu ing surian na? Alinlang ye kaya kalupa ning pamaglinlang ning tau kareng kalupa nang tao?


text:
Ing kawangis da ring kekong kasebian abu'ng alang kasilbian, at burak mu ing kalupa da ring kekong pamangatuliran.


text:
Manahimik kayu pamu, paburen yung magsalita ku; at nung nanu kaku ing ibunga da, ya na ita. fig,Manahimik kayu pamu, paburen yung magsalita ku.,(13:13)fig*


text:
Ala na ku mu ring kapanayan agyang ing bie ku kuanan na ne, oneng idipensa ke pa mu rin ing sarili ku king arap na.


text:
Daratang ka kaku, O Dios, ba mu kung bintanganan? Nung datang na ka, makasadia na kung manahimik at mate.


text:
Nanu la wari ding mali ku at kasalanan? Ipakilala mu la kaku ding kakung kasalanan, at pamanialangsangan?


text:
Ginapus mu la ding bitis ku, babanten mu balang takbang a gagawan ku, keka lang pagumasdan pati bakas ding bitis ku.


text:
Mibubukadkad yang anti ing bulaklak, at kaybat malanat ampon malagas; kalupa ning anino agad yang lilipas.


text:
Kapilan man alang malinis a malyaring manibatan king nanumang marinat antimo ing tau. Ala metung man.


text:
Anti na ning ding aldo na makabilang la, at ding bilang ding bulan atyu la keka, at tikda mu na la ding angganan a e na malyaring dalanan,


text:
ilaut mu la king tau ding kekang mata, at lakuan meng dili-dili na; paburen meng magkusuelu king bie nang mabayat, nung iti apalyari na.


text:
Tanaman 'tin yang kapanayan, nung iti makutud ya man; ibalik na ing bie na karing suling tumubu. fig,Tanaman 'tin yang kapanayan, nung iti makutud ya man.,(14:7)fig*


text:
Oneng potang ing tau mate ya, at ikutkut king malalam; ita na ing angganan na. Nu ya pa karin kanita?


text:
ding tau kamate ra talakad ali na la; anggang ing banua manatili ya e mu na la agising king tudtud da.


text:
Sana isalikut mu ku king tuknangan da ring mete; paburen mung makapampan ku kabang ing mua mu atyu, at itakda me ing panaun ban ganakan mu ku.


text:
Nung mate ya ing tau mie ya pa kaya? Minamayap ku pa ing manayang masanting a panaun; panayan ku nang miyangganan ya ing panaun ning kaligaligan.


text:
Kanita banten mu na la ding balang takbang a kakung gawan, oneng e mu na la tandanan ding balang kakung kasalanan.


text:
lalagasan no ning danum ding batu, tutuki ning agus ing gabun ning yatu; makanyan mung lalasakan ing kapanayan king bie ning tau.


text:
Laban king tau kapilan man ika ing magwagi; itabi me kapilan man at e na makapagbalik, king kamatayan na lupa na mangakibit.


text:
Tanggap la mang dangalan ding anak na, ala neng kamalayan; mibili la man king kamuran, ala ya ring kabaluan.


text:
Ala neng daramdaman subali namu ing kaplas ning sarili nang katawan, at ing sarili na ya namu ing pagkalungkutan na.


text:
Nung ing kekang paralan ya mu ing mapalyari, ala nang mitakutan king Dios, at ala nang manalangin pa.


text:
Mayayakit ing kekang kasalanan kapamilatan ding sasabian mu sasalikut ka pa karing mangasanting mung amanu.


text:
Ikua mu la waring abalu ding planung tingka ning Dios? Keka na wari makabukud ing kabiasnan ning tau?


text:
Tinggap mi ing beluan mi karing maputi na buak at makatua libutad mi, maygit lang matua deti kesa kang tata mu.


text:
Lawan mu, agyang karing anghel na ing Dios e ya magtiwala. E la naman sakdal deti king paglalawe na.


text:
Ding mangabiasa tiru da kaku ing katutuan a karelang abalu karing karelang makatua, ala lang selikut nanuman king karelang beluan.


text:
Buitri la ding makapanayang mangan king laman ning keyang katawan. Balu na king makasadia ne ing aldo ning karalumduman.


text:
King kesiasan nang buntuk sinugud yang linaban king Dios; king makapal nang kalasag makaprotekta ya.


text:
Menuknangan ya karing siudad a mesalanta; karing pibalebale a e ra na dapat pang tuknangan ning ninuman, at mitalagang maging kabuntun mung batu.


text:
karalumduman e na atakasan. Mangari ya king tanaman a sanga na king api masilab la, at ing angin isulapo na la ding sampaga na.


text:
Ubas ing kalupa na, pamalag na lang bubut nang bunga. Tanaman a olibo ing kalupa na pamalag na lang sampaga na.


text:
Ding taung king Dios e maniwala e la mika lahi. Ding bale mitalakad king suhul tampusan na la ning api.


text:
Dimdam ku na la ding amanung makanyan; ing pamamatula yu kaku lalung makabayat kening kakung panamdaman. fig,Ing pamamatula yu kaku lalung makabayat kening kakung panamdaman.,(16:2)fig*


text:
Ala na waring kayangganan ing pamagsalita yung kayabangan? Nanu naman ing sangkan ba't e ko tutuknang makibat?


text:
Nung ikayu ing atyu king kabilian ku, makapagsalita ku namang kalupa yu; balu ku la namang pitairan-tairan ding amanung laban kekayu, at kakung pipiling-piling ing buntuk ku kekayu.


text:
E naman makasaup kaku ing nanumang sabian ku; nung kuanan ku naman king e bubulad e munaman makapaldan ita king sakit a panamdaman ku.


text:
King mua na piglapak na ku at pikasaman nang e mu nanu; pinggaligitan na ku karing keyang ipan, at lawe na kaku mataram.


text:
Mabibie kung tahimik, oneng ing Dios sigmit na ku batal; bitbat na ku at melugmuk ku. Telakad na ku anting pipagpuntirian na.


text:
Ibat karing lugal paslu ding pana na daratang la; tinirik lang miniugat king laman ku; makanyan man e ya pepakit lunus kaku.


text:
Saksak keni, saksak keta ing gewa na kaku; delusungan na kung anting sundalus a milablab a mua kaku.


text:
Menangis ku angga king melare yang lupa ku, mengalbag lang mata ku; menuling lang talukap ding mata ku.


text:
Kakung Dios, magsalita kung katutuan; maniwala ka sa kening kakung sasabian. Ala nang aliwa pang manalakaran king kakung sasabian.


text:
Agpang king metung a matuang kasebian, ing tau pagtaksilan ne ing keyang kakaluguran uli ning pibandian, inya anak na ilang misakitan.


text:
Iting kasebian ya ngeni ing gagamitan ding tau laban kaku; daratangan da ku at pagluran ing lupa ku.


text:
Nung kakung kakaluguran karelang sasabian king ing bengi aldo ya; sasabian da malapit nia mu ing sala, oneng kakung balu ing atyu ku king karalumduman.


text:
Ing makatagan nang kapanayan ku ya ing tuknangan da ring mete nung nukarin ku magkera ban matudtud king karalumduman.


text:
Job, ding taung anti keka e la biasang tahimek? Nung tuknang ka mu ban makiramdam makipagsalita kami keka.


text:
Ala kang panasakitan king mua mu nung e mu ing sarili mu. Mipaburen ya wari ing yatu uli ning mua mo? Iyalis na la wari ning Dios ding bunduk king uli mo?


text:
Ngeni king tolda na agyang ninu malyari yang manuknangan; ing asupri yang sinabug dang paglinis king tolda na.


text:
Isipan yu king mayap kayu kesa kaku, at tatanggapan yu ing kaguluan a miras kaku bilang patutu king pamikasala ku.


text:
Tututulan ku ing bigsikan na, oneng ala namang makiramdam; ala na ku mang tatanggapan king pamaniawad kung katuliran.


text:
Bubugbugan na ku king mingatba-ngatba. Anting tanaman pitput nang kakung kapanayan, at likuan na ku ban langi at mate.


text:
Kelinguan da na ku detang meging bisita ku king pibalebale ku; tuturing da kung anting e kakilala ding ipus kung babai; mistula kung dayuan king karelang panlalawe.


text:
Baket pakiapusan ye ing Dios king pamanligalig yu kaku? E pa wari sapat ing pasakit a depat yu kaku?


text:
Sana kapamilatan ding matilus a bakal midukit la king tapias a batu ban manatili la king kapilan pa man.


text:
Uling balu ku king mabie ya ing Talaingat ku, at king katataulian talakad ya babo ning yatu ban ingatan na ku.


text:
Akit ke king siping ku; tangalan de ring mata ku, at ala nang aliwa pa. Meina ku lub uli ning sinabi yu:


text:
Oneng ngeni, sukat kayung tumakut king pataram, ing pataram a pakilala king mimimua ya ing Dios king kasalanan, at ba yung akilala king ating metung a mamatul.


text:
Agyamang ing degulan na mamabut king banua at uli ning katas na miraras ya ing buntuk na karing biga,


text:
anting alikabuk isulapo neng marayu ning angin. Detang sadiang makakilala pagmulalan da nung nu ya minta.


text:
Pakikuanan ding anak na ing maglarin la, ban ding taung inargabiaduan na karela ibalik da ing pibandian a kimkam na.


text:
E na no akit pa ding ilug a agusan ning larung olibo ni ding sapang agusan ning gatas at pulut-panilan.


text:
Kaybat nang mengan ala nang mitatagan, oneng miyayangganan na ngeni ing heganaganang keyang pibandian.


text:
Libutad ning kayatinan na panamdaman na ing kakulangan; datang ing kabiguan na king mitmung bigsikan.


text:
Potang bagutan de king katawan na, tutulu ya king daya ing kikinang nang punta, mikatmuan ya king takut mabilug nang pangatau.


text:
Mawala ngan ing heganaganang tinipun nang pibandian; ing aping e na pepatawan ning ninuman tampusan neng abe ding atyu king keyang tuknangan.


text:
Baket kaya ing Dios paintulut na lang mabibie ding e mayap? Baket akakua dang tutua at maging mayupaya?


text:
Sasabian ding e mayap king Dios king lakuan na lang magdili-dili; e da na nasa pang abalu ing kaburian na king bie ra.


text:
Paniwalan da king e na kailangan pa ing Dios pagsilbian ya, at king Dios ala naman pakinabang ing manalangin la.


text:
Sabian da king ing tagumpe ra ibat king sikanan da, oneng ing anti kaniting kaisipan e ku malyaring tanggapan.


text:
Kapilan ne mo mitda ing sulu ning e mayap? Atin na karelang tinakman king kapahamakan? Perusan na no ning Dios king kamua na deting e mayap


text:
Sasabian yu king parusan ne ning Dios ing anak uli ding kasalanan ding pengari na. Ali! Paburen mung parusan ne ning Dios ing mikasala; paburen mung ipakit na king ita gewa na uli ding kasalanan da.


text:
Paburen lang magdusa ding mikasala king parusang digpa karela; paburen lang panamdaman da ing mua ning Dios a Mayupaya.


text:
Atin namang mamate a ala yang tikman a tula nanuman; mebie ya at mete ya, pusu na mitmu yang mapait.


text:
Oneng ikayu, pakikuanan yu kung pamatulan karing amanu yung ala namang kabaldugan. Balang kekong sasabian pawa mung kalaraman.


text:
Atin ya kayang nanumang silbi ing tau king Dios, ngening agyang ing peka biasang dili ing makinabang mu ya ing keyang sarili?


text:
Ban makapamayad ya keka ing kapatad mu king utang na, kinua mung keyang susulud at likuan meng alang imalan.


text:
E wari ing Dios manuknangan ya karin king matas a banua, at nu la man anti katas ding tala angga la mu king durungdungan na?


text:
Inya ngamung kukutang, Nanu ing balu ning Dios? Makapampan ya karing biga, makananu na katamung atulan?


text:
Isipan mu king ing makapal a biga tatakpan na la ding mata na, kabang maglakad ya king suklub ning banua.


text:
Makanyan man ing Dios ya ing maki gawa king pangabandi ra; e ku la aintindian a pamisip detang taung e mayap.


text:
Job, makikasundu ka king Dios at tuknangan mu neng bibilang antimong kalaban; bendisyunan na ka nung ita ing kekang gawan.


text:
Magpakumbaba kang magbalik king Dios, at pangilagan mu na ing e ustu a mararapat king kekang tuknangan.


text:
Ing Mayupaya ya ing kekang maging pibandian, at ya ing gintu at pilak a para keka matas a pangaimbak.


text:
Kanita king Mayupaya ya miyabie lubus mung tiwala, at akilala mu ing ya ing panibatan ning kekang tula.


text:
Karin malyari yang makipagmatulid ing taung mayap, at payalan na kung kasalanan king kapilan pa man.


text:
Penintun ke king dane Aslagan, oneng e ke ikit ing Dios karin. Penintun ke king dane Albugan; alayu munaman karin.


text:
Penintun ke king dane Norti, oneng e ke ikit karin; minta ku munaman king dane Mauli, oneng e ria naman ikit karin ding kakung mata.


text:
Lalako da la ring tau ding batung pekatanda ding angganan ban dagul ing gabun da; manako lang tupa, at yayabe da la karing sarili dang kawan.


text:
Kukua la karing asno da ring ulila, at e re ibie ing bakang singla ning mebalu anggang e ya mekabayad king utang na.


text:
Pipigilan da lang kalulu ban e re atanggap ing karelang katuliran, at mangapilitan lang tumakas at salikut ding mangailangan.


text:
Kailangan da lang palutan ding marangle a e naman karela, at pagnapnapan ding ubasan da ring taung e mayap.


text:
Ding e mayap sasamsaman da la ding bingut a mengulilang tata, at kukuanan da la ring anak da ring kalulu bilang kabayaran ning utang da.


text:
Libut-libut lang lubas, ala lang imalan; mangaranup-danup la samantalang trigu ing karelang pupupulan.


text:
Laru ing gagawan da libutad ding olibong bandi ra ding e mayap; papaslan da lang ubas ban maging alak, oneng king kau ra ala namang panulu.


text:
Manibat karing siudad ding sugatan at mamamate mamaus la, oneng e na pansin ning Dios ing dalangin da.


text:
Maralumdum pa talakad ne ing taung makamate karing kalulu; karas ning bengi ing pamanako naman ya ing gawan na.


text:
Karas ning bengi ding mapanako manlub lang bale, oneng neng aldo sasalikut la; ing sala pangilagan da.


text:
Tutuki ne ning albug ing taung e mayap; at atyu lalam ning sumpa ning Dios ing gabun a bandi na; e ne pupunta ban magobra king ubasan a mula na.


text:
Nung makananu yang mawawala ing yelu neng mapali, makanyan ya naman ing makasalanan king tuknangan da ring mabie.


text:
Mangapalyari ngan iti uling mebalung babai lepastangan na la, at e papakit ganaka karing e mikayanak a babai.


text:
Malyaring paintulutan neng mie panatag ning Dios, oneng makabante yang makalawe king kekaban ning keyang bie.


text:
Mibandi ya man king ditak a panaun ing e mayap, oneng kaybat anting tanaman langi ya, kalupa ning mabungang tinalage king gabun mebagut at mipase.


text:
Mayupaya ya ing Dios; talakad lang mitmung takut, at kagalangan ding tau; manatili ing kapayapan king kayarian na banua.


text:
Pepatahimikan ne ing dagat king upaya na; king gelingan na pete ne i Rahab, ing dambuala ning dagat.


text:
Lawan mu, deti malati lang dake na ning upaya na, ding sitsit na ila mu ding daramdaman tamu. Ninu ing makabalu king tune nang upaya ning Dios?


text:
Anggang mabie ya ing Dios a milako king katuliran ku, at ing Mayupaya a minie kalungkutan king bie ku,


text:
Marayung-marayu kaku ing sabian ku ing ustu kayu; ipilit ku pin anggang mabie ku king aku ala kung kasalanan.


text:
Kapilan man e ke gulutan ing pamanalakaran ku king atyu ku king matulid; malinis ya ing konsiensia ku.


text:
Sana ding heganaganang sasalangsang at lalaban kaku miparusan lang anting e mayap at taung e makatuliran.


text:
Nanu mo ing kapanayan da detang taung alang Dios a katawan king oras a ing Dios kuanan na ing bie ra?


text:
Paburen yung ituru ku kekayu ing degulan ning upaya ning Dios, at ikwentu ku kekayu nung nanu ing binalak ning Dios a Mayupaya.


text:
Dakal la man ding anak da, oneng mate la ngan king gera; kulang mung kulang ing pamangan a pagkabie ra.


text:
Ing tatalakad nang bale anti ya king bale babagua o kalupa ning kubu ning ipus a magbante king marangle.


text:
Bibiung yang dagpa karela ing angin kabang pupulayi la, pamatakutan na la ketang mapanyira nang upaya.


text:
Ating minahan nung nukarin ing pilak karelang kukulkulan; atin munamang lugal nung nu ing gintu karelang gagawan puru.


text:
Sasalugsugan de ing kalalalaman ning karalumduman ning yatu; batu king maralumdum karelang kukulkulan.


text:
Marayu king tuknangan da ring tau o marayu pa king lugal a lekaran na na ning ninuman; kukulkul lang gagawang dalan palub karing minahan. King kalungkutan magobra la, pakakalawat la karing lubid kilub ding kulkul a gewa ra.


text:
Ing yatu ya ing panibatan ning pamangan ning tau, oneng lalam na pangulkulan da ne man, at pamirasuan.


text:
Kukulkulan da la ring tau ding mangasias diling batu, at alukayan de ing bunduk king katatalakaran na.


text:
Nung makanyan nukarin ya ing penibatan ning kabiasnan? Nukarin kami magaral ban atin keng aintindian?


text:
Ing bukud mung Dios ya ing makibalu king dalan. Balu ne ing lugal ning kabiasnan nung nukarin me atagpuan.


text:
Ngana ning Dios king tau: Lawan mu, ing takut at kagalangan king Dios ya ing kabiasnan, at ing gumulut king kasalanan ya ing beluan.


text:
Dirinan da kung dakal a gatas ding baka ku at kambing, agyang keng mabatu tutubu la ding tanaman kung olibo.


text:
potang akit da ku ding kayanakan lelele la ba da kung dinan dalan, at tatalakad la ding makatua ban ibie dang karelang galang.


text:
Potang saingsing ya ing kalulu, sasaup ku; sinaupan ku la ding ulilang e ra balu man nung ninu ing karelang lapitan.


text:
Kapurian babie da kaku detang tau atyu king kalalaman ning karelang kasakitan. Aku ing sangkan inya magkanta la ding babaing mebalu king tula ra.


text:
Ing kalupa ku ya ing tanaman a king danum kakung yamut e la kagigisanan, at ding kakung sanga kabukas king ambun mabasa la.


text:
tatanggapan do ngan ding sabla kalupa ning pamanialubung ning ortelanu king uran kaybat ning kaleldo.


text:
Kinua ku ing pamamahala, at gewa ku ing pamagpasya; penimunan ku la anting ari karing tropa na, at dininan tula king panaun ning kalungkutan da.


text:
Oneng ngeni gagawan da na ku mung pitutulan ding lalaking mas anak kesa kaku! Ala lang bitasang kabaldugan ding karelang tata; e ku la man buring kasaup ding asu kung magbante tupa.


text:
Kailangan lang manuknangan karing kulkul a delanan ning danuman, karing busbus a kilkulan da gilid ning bunduk.


text:
Anting animal king ilang magbitaul lang masikan, at abe-abe lang misisiksikan lalam da ring tanaman.


text:
Uling ing Dios gewa na kung maina at ala nang akarapat, lubus-lubusan da ing bigsikan da nung arapan da ku.


text:
Deting magulung tau nung luban da ku arap-arapan; tinabi da kung mengapapulayi; sasadia da laban kaku ing kakung kasiran.


text:
Mikatmuan ku king takut; mewala ing nanumang dangalan ku anting tinabi ning angin, at anting biga ing pibandian ku mewala.


text:
Mamaus ku keka, O Dios, oneng kapilan man e mu ku pekibatan; at neng manalangin ku e mu ku pakiramdaman.


text:
E wari menangis ku para karetang atyu king kaligaligan? E wari mebagbag ku kapanamdaman karetang atyu king kakaluluan?


text:
Oneng inyang manintun kung tula dinatang ing kaguluan; inyang manaya ku king sala, dinatang ing karalumduman.


text:
Malisuas ya ing pusu ku, ala yang kapaynawan. Tuki-tuki la ding aldo daratang pawang kasakitan ing karelang daralan.


text:
Lakad-lakad ku; malungkut ing itsura ku, ala yang sala nanuman ing lupa ku. Mamarap ku karing tau kasaupan da ing aduan ku.


text:
Magdili-dili ya at malungkut ining kakung siwala, anti ya king siwala ning tuku o ning asung magbitaul.


text:
Kanita ing masayang tigtigan ing king lira ku mararamdam, ngeni keni mang plauta ku ing kekang daramdaman musika yang maniambitan.


text:
Nanu ya ing maging dake ku king Dios a atyu babo, at ing kakung katuliran ibat king Mayupayang atyu king katasan?


text:
Susumpa ku king kapilan man e ku ginawang kasalanan, at e ku pignasan ing ding aliwa kaku lang linlangan.


text:
Paburen mung timbangan na ku ning Dios karing ustung timbangan, at akit na nung makananu kung alang kasalanan.


text:
Nung wari't linisia ku king ustung dalan o pignasan ku ing e ustu o mimantsan la ding gamat ku king kasalanan,


text:
kanita paburen mung masira lang kakung tanaman, at king pupul ku ding aliwa ila ding mangan at makinabang.


text:
paburen mung ing asawa ku maglutu yang pamangan para king lalaking aliwa, at siping ning aliwang lalaki karin ya magkera.


text:
Nung e mu pin makanyan makananung ing Dios kaku yang arapan? Nanu ing malyari kung sabian potang ing Dios ya'ng datang at aku ing keyang atulan?


text:
Ing kasalanan a anti kanita kamatayan ing katulid na, uling metung yang kalapastanganan king Dios a Mayupaya.


text:
Kapilan man e ku ketula ing kasiran da detang kaku maki mua o migsaya inyang ing e mayap miras karela;


text:
E ku pitakutan kapilan man nung nanu ing sabian da ring aliwa. E ku kinua king e bubulad o sinalikut kaya uli namu ning takut ku king malyaring sabian da kaku.


text:
Alang bisang makiramdam king sasabian ko? Susumpa ku king ing balang sasabian ku tutu. Paburen pakibatan na ku ning Dios a Mayupaya. Nung misulat la mu ban kakung abasa ding sumbung ding kalaban a laban kaku,


text:
paburen mung tumubu ing suksuk ampon ing dikut kayalili ning sebada at trigu. Keti la mepupus ding amanu nang Job.


text:
Uli na ning kapaniwalan nang Job king ala yang kasalanan, tiknangan deng pakibatan ding atlung lalaki.


text:
Kanita ya mimua i Elihu a anak nang Barakel at lahi nang Bus, king pamilya nang Ram, uling ing sarili nang Job ya ing dirinan nang matulid at aliwa ing Dios.


text:
Mua ya naman karing atlu nang kakaluguran Job uling agyang sinabi da king i Job atyu ya king kamalian oneng ala lang balung ipakibat da kang Job inya lalto pa king balamu ing Dios ya pa ing atyu king kamalian.


text:
at megumpisa yang migsalita i Elihu. Ngana: Anak ku mu at matua na kayu, inya mikakunu ku at tatakut kung sabian ing atyu king lub ku.


text:
Sinabi ku king sarili ku king dapat lang magsalita ding maki idad na, king idake ra ing dakal a kabiasnan da.


text:
Mibata kung mekiramdam kabang magsalita kayu, at menaya ku kabang panintunan yu la ding amanung maki kabiasnan.


text:
Maingat da kayung pekiramdaman, at lawan yu, ala metung man ing mekatutul kekayu king sinabi nang Job.


text:
Makananu yung sabian ngeni ing atyu kekayu ing kabiasnan? Uli ning e ye atutulan i Job, ing Dios ya ngeni ing kailangan makibat.


text:
Parala yang miyayaliwang sakit king tau, miyayaliwang kapanamdaman ning katawan ba nia mung atulid king gagawan na.


text:
Sana datang yang sumaup ing metung mu man karing libu-libung anghel a paganaka karing katungkulan da ring tau.


text:
King lunus na ing anghel nganang sumabi, Ilako ye! E ne mabaldug pa king tuknangan da ring mete. Oyni ing panatbus.


text:
manalangin ya at makiramdam ya ing Dios; samban ne king mitmung tula ing Dios; ipamalita na karing tau ing pangaligtas na.


text:
Sabian na karing tau, Mikasala ku. Aliwa ing mayap ya ing gewa ku, oneng pepatawaran na ku ning Dios.


text:
Oneng makibat ka, nung atin na ka mang buring sabian, masaya ku namang tanggapan ing kekang katuliran.


text:
Agyang atyu king matulid bibilang deng malaram, agyang ala yang kasalanan ing sugat ning panamdam na ala nang pangapaldan.


text:
Menakit na kayung taung kalupa na ning Job a ine? Kapilan man e na papakit ing kagalangan king Dios.


text:
Dirinan na lang ablas ding tau agpang king karelang depat, at pakiabayan na la agpang king mangaintulid karela.


text:
Ing katutuan, e ya gagawang e ustu ing Dios a Mayupaya; kapilan man e na paintulutan ing e makatuliran.


text:
E ya papakit pamangabiran karing manungkulan ni karing mabandi laban karing kalulu, uling ya ing linalang karela ngan.


text:
King metung mung saglit mate la king kapitangan bengi. Ing barugan na mate ya; king alang nanuman ding mayupaya paten na la.


text:
Ding mata na makalawe la karing balang gewa da ring tau; alang makasalikut king Dios, uling balu na ngan ing takbang da.


text:
uling tinuknang la king pamanuki ra king Dios, at ala na lang pinsinan metung man karing keyang kautusan.


text:
Ila ding meging sangkan inya ding kalulu sinaingsing la king Dios, at dimdam na ing kulait ding maniawad kasaupan.


text:
Nung ing Dios ala yang gawan nanuman, ala metung man ing makapintas. Nung isalikut ne ing lupa na, nanu ing akarapat ning ninuman?


text:
Ala lang agawa nanuman ding bansa ban apalakuan de ing manungkulan a alang Dios a katawan a karela manalipit.


text:
Inawad mu na king Dios ing ipakilala na la keka ding kekang kamalian, at pengaku mu nang tuknang gagawang kasalanan?


text:
Anti na ning tutul ka king gagawan ning Dios panenayan mu ngeni ing gawan na ing kaburian mo? Atyu keka ing disisyun alayu kaku; sabian mu ngeni kekami nung nanu ing isipan mu.


text:
o kaya kutnan me ing Dios, Makananu wari keka ing kasalanan ku? Nanu mo ing apala ku nung aku e ku mikakasala?


text:
Nung mikakasala ka man, e mu ne man ananu balang ing Dios. Nung ulitan mu lang kekang kasalanan maligalig ya?


text:
Ing kalupa mung tau ya ing magdusa karing kekang pamikakasala, at king mayap munaman ya ing misasaupan.


text:
Oneng e re lalapitan ing Dios a karela Linalang, ing malyaring sumaup karela king maskup dang kabilian.


text:
Ika nang sinabi, Job, king ing Dios e me akakit; manaya ka at mibabata pa, ing kasu mu atyu king arap na.


text:
Maleparan ing beluan ku, at gamitan ku ngan ban apakilala ku keka king makatuliran ya ing kakung Miglalang.


text:
Ingatan na la ding makatuliran; kayabe ding ari paintulutan na lang manimuna; kabang-kaba parangalan da la.


text:
Susundu ra ing mua ra detang alang Dios a katawan, tanggap la mang parusa e la mu rin manalangin maniawad kasaupan.


text:
Tuturu na la ning Dios ding tau kapamilatan ning kasakitan, at gagamitan na ing kaligaligan ban mibuklat la mata.


text:
Linaut na ka ning Dios king kaligaligan, at pepatakman na keka ing bie panatag; ing lamesa mu mitmu ya king pamangan.


text:
E na ka asaupan nung saingsing kang maniawad kasaupan; e na na ka asaupan ngeni ning mabilug mung sikanan.


text:
Ala metung man ing makasabi king Dios nung nanu ing gawan na o abintanganan meng ginawa yang kasalanan.


text:
Ding heganaganang tau ikit da ing gewa na; karelang tatangalan ketang marayu dang kabilian. fig,Ding sablang tau ikit da ing gewa na.,(36:25)fig*


text:
Tutubud ne ing kildap king malualas a banua, oneng ing kalalaman ning dagat manatili king karalumduman.


text:
Tutubud ne ing kildap king malualas a banua, manibat king metung nang punta ning yatu angga king kangatba na.


text:
Katuki na maramdam ne man king duldul ing makamal nang siwala, samantalang ing kildap gugulis ne man.


text:
King utus na mabaldug ing yelu king yatu, at parala ya namang uran a alang tuknang, at ya naman ing paralang uran a masikan.


text:
uli ning pamamintu ra king kaburian ning Dios. Mamintu la ngan king utus ning Dios, nukarin pa man king kabilugan ning yatu.


text:
Padala na ing uran ban paranuman ing gabun; malyaring padala na bilang pamamarusa o ban pakit na ing pakamal na.


text:
Balu mu nung makananu yang mumutus ing Dios, at nung makananu nang king banua payaslagan na ing kildap?


text:
Balu mu nung makananu nang papagato ning Dios ing biga? Yan ing makapagmulalang dapat ning Dios a ganap king beluan.


text:
Agawa mung kalupa ning Dios ing iladlad me ing suklub ning banua, at apasias meng kalupa ning kikintab a bakal?


text:
Ituru mu kami nung nanu ing sabian mi; ala na kaming balung sabian, ala lang laman dening kekeng utak.


text:
At ngening ing angin dinalan ya, at lininis ne ing banua; makasilo ya ing sala king banua, tutu yang masala para alawe ta ya.


text:
Manibat king norti daratang ing ginintuan a leguan; maka imalan ya ing Dios king makapagmulala nang kamalan.


text:
Ing upaya ning Dios tutung maragul, e ta man makalapit; bina yang makatuliran, ala yang pamangabiran.


text:
Ninu ing migpasya nung nu ya anti ing sukad na? Ninu ing miyatiat babo na king gulis a paniukad? Balu mu la ding pakibat?


text:
King munag sumala ning aldo a ita ding batuin miyabe-abe lang migkanta, at ding lelangan ning banua mengulisak la king tula ra.


text:
Ninu ing misara karing pasbul ban masabat ya ing dagat inyang ita misapuak ya ibat king yatung sepupunan na?


text:
Ding bunduk-bundukan, at ding kapatagan king aslag ning aldo linto la, kalupa ding tuklip ning imalan melino la, kalupa ning marka na ning panatak king pila.


text:
Ing sala ning aldo bina yang masala karing e mayap, at mangapigil la king tangka rang gawang kasiran.


text:
Ibat na ka karing panibatan da ring sibul king kalalalaman ding dagat? Linakad na ka king kalalalaman ding danuman?


text:
Nu ya karin ing dalan papunta king lugal a panibatan ning sala o ing lugal a panibatan na ning angin ning aslagan?


text:
Ninu ing kinulkul king paliging dalanan na ning mananabung uran, at ing minie dalanan king kildap abe ning duldul?


text:
Aturu me ing dalanan da ring batuin king miyayaliwang panaun, at ing dalanan da ring batuin ning Maragul at ning Malating Saru king banua?


text:
Balu me ing kautusan a pamintuan da ring atyu king suklub ning banua, at apalyari mung gampanan da ing atyu keti king yato?


text:
Atuburan mu la ding kildap ban keka mamintu la, at keka sabian da, Atyu na ke pu kekayu makasadiang sumuyu?


text:
Ninu ing maki kabiasnan a makapamilang karing biga? Ninu ing makatagilid karen ban ibaldug karelang bitbit a uran,


text:
Ninu ing magsadia king apangan da ring awak potang king danup ding malutub da malisuas la at pamangan kaku maniawad la?


text:
Balu mu nung kapilan la mibabait ding malyap a kambing da ring bundok? Linawe mu na la deng usa neng manganak la?


text:
Balu mu nung nu la anti kaluat king atian ning gaindu ra bayu la miganap? Balu mu ing panaun nung kapilan la miramdam?


text:
Binie ke karela ing ilang ban maging karelang tuknangan, at peintulutan karing gabun a malat manuknangan.


text:
Makasadia ya mo kayang magobra para keka ing malyap a baka? Bisa ya mo kayang kabukas ya king kekang kuadra?


text:
Apanaligan me kaya uli ning maragul nang sikanan, at ayasahan meng gawan na ing kekang mabayat a obra?


text:
Ayasahan me kayang iyuli na ing kekang pinupul, at idala na ing mepalut manibat king lugal ning pidadaran?


text:
Matikas lang mamayagpag ding pakpak ning ayup a ostrich, oneng den kaya pakpak lang magdalang lugud?


text:
Ketang pangimut na ding ebun balamu e no bandi, ala yang malasakit agyang masayang ing kapagalan na.


text:
Ika wari, Job, ing minie sikanan king kabayu? At king buak nang makaba king tundun ika wari ing minie?


text:
Uli mu wari inya makalundag yang anting durun, at potang gagaleung ya karing tau sindak naman ing ipasari na?


text:
Kukudkud na lang patus na king kapatagan; king mabilug nang sikanan mamirapal yang munta king labanan.


text:
Gagaleung ya karing balang tiup ding trumpeta; marayu ya pa ing labanan ababau na na, daramdaman na ing kulisak nang utus ding opisyal.


text:
Uli na wari ning kekang kabiasnan inya balawe matas ya sulapo, at kaladlad ding pakpak na papuntang mauli ing sulapo na?


text:
Panayan na pa wari ning agila kekang utus bayu sulapo ya, at king bunduk a matas sale na karin ne gawan?


text:
Ngana pang migsalita ning Ginu kang Job: Ing taung mapanintun kamalian makilaban ya king Mayupaya? Paburen mung makibat ya itang bisang makipagsalita king Dios.


text:
Keka ya ngening buring ipakilala king e ku makatuliran, ba mung apakilala ing ika ing ustu at aku ing mali?


text:
Lawan me ing dambualang Behemot; aku ing linalang king dambuala; aku munaman ing linalang keka. Kalupa ding baka dikut ing kakanan na, fig,Ayup a ostrich...kabayu...agila...ing dambuala...,(39:14, 24, 27; 40:15)fig*


text:
Ya ing makapagmulalang dili karing kakung lelangan! Ing bukud mung Linalang ya ing malyaring sumambut keting dambuala.


text:
Ing dikut a pamangan na tutubu karing bunduk-bundukan nung nukarin mamialung la ding malyap at mabagsik a animal.


text:
Sasalilung ya lalam da ring masuksuk a tanaman, at ding tanaman ning sapa makapaligid la king dambuala.


text:
Atusuk mo kaya king balat na ding dakal a sibat ding manasan, o taglusan ne kaya ning tandus ing buntuk na?


text:
Paburen mung ibalita ku la keka ding bitis ning Leviatan, at ilarawan keka nung nu ya anti karagul at kasikan.


text:
Lulual naman ing asuk karing busbus ding arung na; kalupa ning asuk ning dikut a mitatau lalam ning kuran.


text:
Ala yang takut kenu man ing pusu nang masias anting batu; matatag ya antimo ing batung panglalam ning gilingan.


text:
King dambuala ing palupalu mengari yang are pipalutan, kaylian na la mu deng taung miyayasiwas tandus.


text:
Anti yang mataram a kapsa ing atian na; nung magsapad ya anti ya mong balsa, pikakawanian na gabun a malambut.


text:
Kitang mu nung ba't masikan ku lub mangutang king kekang kabiasnan samantalang metung ku mung taung ala namang beluan. Migsalita ku karing bage a e ku aintindian, karing bage tutung pagmumulalan a e ku aintindian.


text:
Sinabi mu ing makiramdam ku kabang magsalita ka, at pakikuanan kung apakibatan ku la ding kekang kutang.


text:
Kanitang minuna ing balu ku mu keka ya ing dimdam ku karing aliwa, oneng ngeni ikit da ka ding sarili kung mata.


text:
Ngana ning Ginu kang Elipaz kayari nang migsalita kang Job, Mua ku keka at karing adua mung kakaluguran, uling e kayu migsalita king katutuan tungkul kanaku antimo ing gewa ning talasuyu kung i Job.


text:
Ngeni, magdala kayung pitung baka at pitung tupang lalaki kang Job, at iyain yu lang ain-sakripisyu para karing sarili yu. Ipanalangin na kayung Job at tanggapan ku ing panalangin na at e ku gawan kekayu itang mangaintulid kekayu. E kayu migsalita king katutuan tungkul kanaku a antimo ing gewa nang Job.


text:
Gewa da ri Elipaz, Bildad, at Zofar ing sinabi na karela ning Ginu at pekiramdaman ning Ginu ing panalangin nang Job.


text:
Kaybat na lang penalangin Job ding atlu nang kakaluguran, gewa neng pasibayung mabandi ning Ginu. Dininan neng dobli king sadia nang bandi.


text:
Dinalo de ring kapatad nang lalaki at babai at ding sadia nang kakaluguran, at migpiesta lang kayabe na king pibalebale na. Pisiag da ing pamakirame ra kang Job at inaru de karing kasakitan a pepagpa na ning Ginu. Minie yang ditak a salapi at gintung singsing ing balang metung karela. fig,Gewa neng pasibayung mabandi ning Ginu.,(42:10)fig*


text:
Binendisyunan ne ning Dios ing tauling dake ning bie nang Job maygit king minuna. Meging bandi na la ding labing apat a libung tupa, anam a libung kamelyu, libung kaparis a baka, at libung gaindung asno.


text:
Ala nang babai pa king mabilug a yatu a kasing lagu da ring anak nang Job. Kalupa da ring anak nang lalaki, pepamanan na la ding babai.


text:
Mebie yang dinalan apat apulung banua i Job, at ikit na la ding apu na, ding apu na king tud, at ding apu na king talampakan.


text:
Mapalad ya ing taung e makiramdam king tuturu ding e mayap a dapat, at e makikiabe king dapat ding makasalanan o makikiluklukan karetang alang Dios a katawan.


text:
Mengari ya king tanaman a tutubu lele ning danuman, at mamunga ya king keyang kapanaunan. Sagiwa lang parati ding keyang bulung; magtagumpe sabla nang daraptan.


text:
Potang datang ing pamanukum na taung e mayap mitalakad ali la; mikawani la ding makasalanan king katipunan ding makatuliran.


text:
Ari keting yatu abe-abe la, at e mayap ing buri da; karelang mamuntukan mipupulung la; ing Ginu ya'ng buri dang labanan at ing aring pinili na.


text:
Ngana naman ning aring pinili na, Kakung isalita utus ning Ginu: Ika ing kakung anak, king aldo'ng iti meging tata mu ku.


text:
Maniawad ka at ibie ku lang sablang bansa keka; pati na ing mabilug a yatu iyabe mu la king bandi mu.


text:
suyuan ye't pitakutan ing Ginu, tumula kayu at galgal; kekayu yang suyuan, nung ali mimua ya at magisan ko ngan; uling tutu yang mayan mimua. Mapalad la ding sablang lalapit pasaup king Ginu.


text:
Malyari na ku ngening magkera ban matudtud, at kaybat migising ku, uling ing Ginu ya ing magbante kaku.


text:
Me keni, Ginu! Iligtas mu ku, O Dios ko! Ding kakung kalaban keka lang parusan, at ilako sikanan. ding sablang makasalanan.


text:
Pakibatan mu ku sana, O Dios a makatuliran, neng mamaus ku keka; king kaligaligan liligtas mu ku; lunusan mu ku at pakibatan dalangin ku.


text:
O Tao, angga pa kapilan ing insultuan yu ing kakung dangalan? Angga pa kapilan ing luguran yu ing alang kabaldugan, at panintunan ing kalaraman?


text:
Malyari kayung mimua, oneng e kayu sa mikakasala; karing kekong pagkeran misip kayu sa at magpayapa.


text:
Ing lalung maragul a tula binie mu king pusu ku; maygit yang e palak king tulang kakamtan da detang labis-labis a kakanan at inuman.


text:
Payapa kung magkera, at agad-agad mipapatudtud ku, uling ika mung bukud O Ginu, ing makapanatag king lub ku.


text:
Oneng aku, uling tutu mu kung kaluguran, malaus ku king bale mu; king mitmung takut samba ku kilub ning banal mung Templo.


text:
O Ginu, ituru mu kaku ing kekang katuliran, uling dakal lang kakung kalaban; pakit meng masala kaku ing kekang kaburian ba keng mayan atuparan.


text:
Uling alang mayayakit a katutuan karing asbuk ding kakung kalaban, mitmu lang kapanyiran; kutkutan la waring e mitambunan; pamanyunu ing karelang sasabian.


text:
Atulan mu la't parusan, O Dios ko; sablang babalakan da ya sanang ikabigu ra. King arap mu itabi mu la, uli ning linaban la keka, at ning dakal dang pamikasala.


text:
Oneng ding sablang lalapit keka tumula la, at keka ikanta da kapilan man ing tula ra, at ding sablang malugud keka keka lang ingatan ban magkanta la king tula da.


text:
Magdusa kung e makanyan-kanyan king maragul a kalingasngasan. O Ginu, angga kapilan, iting kasakitan?


text:
Mepayo na ku kening kakung pamanangis; balang bengi karing lua ku ulunan mabasa ya, at pati na ing kakung pagkeran.


text:
nung wari't inablasan keng e mayap ing tapat kung kaluguran o semantalanan ing kakung kalaban a alang kasalanan,


text:
bustan mung atagal da ku at dakpan ning kakung kalaban, at bie ku pandamusakan na, at king alikabuk lakuan!


text:
Ginu, mibangun ka at mimua, O Dios ko, talakad na ka! Ing mua ding kalaban ku daigan mu, saupan mu ku, ika a patupad king katuliran.


text:
Ing ukum ding bansa ya ing Ginu. O Ginu, atulan mu ku ketang kakung katuliran, at keyalan kasalanan.


text:
O Dios a e mangabiran a talasuri ning pusu at kaisipan, ding taung mitmung kasalanan keka na la sanang parusan, at patatagan ding taung banal.


text:
Nung ing tau e ya sumisi at tuknang king pamikasala na; kanita itais ne ning Dios ing espada na o isadia ne ing pana na.


text:
Gagawa yang metung a kulkul, at pekalalam ne; oneng ya mu rin kabud ing mayakmul king gewa nang kulkul!


text:
Inya ing Ginu kaku yang pasalamatan, uling makatuliran ya; ing lagyu ning Ginung Kakataskatasan pagkanta keng kapurian.


text:
O Ginung kekeng Ginu, sakdal ya kamalan ing lagyu mu king mabilug a yatu! Kekang dangalan lalagpus king banua;


text:
Neng pagumasdan ke ing banua, ing banuang gewa da ring taliri mu; at ing bulan at batuin karin binili mu;


text:
Pasalamatan da ka, O Ginu, king mabilug kung pusu; kakung pamalita sablang depat mung makapagmulala. fig,Pasalamatan da ka, O Ginu...,(9:1)fig*


text:
Inatulan mo ding bansang e kikilala keka; ding e mayap pete mu la, lagyu ra kapilan man e na masambitla pa.


text:
Gisan mu la't tinampus ding kekeng kalaban, pati siudad da keka lang lesakan; inya lubus na lang makalinguan.


text:
Ukuman neng yatu king mitmung katuliran, atulan na la king katutuan na, ding sablang taung lelangan na.


text:
Matibe yang kuta ing Ginu para karing malulupig a tau; metung yang matibe tuknangan king oras ning kaligaligan.


text:
Detang mekasubuk king lagyu mu manalig la keka, O Ginu; kapilan man e mu la lakuan ding lalapit king kekang arapan.


text:
Magkanta kayung kapurian king Ginung manuknangan king Zion! Mayap a depat na ibalita karing sablang bansa.


text:
E na malyaring kalinguan ing saingsing ding atyu king kasakitan, nune singilan na la ding tampalasan king dayang pepatulu ra.


text:
Malunus ka sa kaku, O Ginu! Lawan mung kasakitan a depat da kaku detang masama kaku; king bingit ning kamatayan damputan mu ku,


text:
ban kilub ning siudad ning Zion kakung ikanta ing kekang kapurian, at tumula king kaligtasan a kekang binie.


text:
Ding taung alang Dios menakbag la king mismung kulkul a gewa ra; king bitag a inumang da kaku karin la merakap ding sariling bitis da.


text:
Uling ding atyu king pamangailangan kapilan man e la makalinguan, at itang kapanayan ding kalulu kapilan man e mawala.


text:
Me keni, O Ginu, e mu paintulut magtagumpe ya'ng tau, bustan mung mayatul la arapan mu ding bansang e kikilala keka.


text:
Abusuan ne at gigipitan ning taung e mayap ing taung kalulu; ila sanang marakap king bitag a karelang yuyumang para karing kalulu.


text:
Ing taung e mayap pagmaragul na pa ing e mayap nang nasa ning pusu na; angga king ing Ginu pituya-tuya ne at susumpa.


text:
Uling sapat na ing atyu king bie na; ala neng panintunan pa. Ala, alang Dios! ngana ning kaisipan na.


text:
Magtagumpe ya ing taung e mayap king nanumang gagawan na; ing kekang pamanukum ala man king kaisipan na; pituya-tuya na lang kalaban na.


text:
Ing asbuk na mitmu yang pamalmura, pamaglaram, at pamamala; kaguluan at e mayap ing atyu king dila na.


text:
Karing baryu karin ya salasalikut, manenayang makamate king lihim karing taung alang kasalanan. Silip-silip yang magugumasid,


text:
manenayang makapampan, leon ing kalupa na ban sagmitan taung kalulu kabud linub ya king makaumang nang lambat.


text:
Oneng akakit mu, O Ginu, ing kasakitan at kaligaligan, at makasadia kang sumaup. Ing taung alang arapat keka na ipanibala ing sarili na, uling bukud ika ing talasaup da ring ulila.


text:
Ilako mu na ing upaya na ning taung e mayap at palpikasala; parusan mung kasalanan da angga king iti lubus matda na!


text:
Ing Ginu ya ing ari king kapilan pa man, at detang alang Dios a katawan lubus lang mitabi king balen na.


text:
O Ginu, ing panalangin ding taung mababa lub keka sanang pakiramdaman; pusu ra keka la sanang dinan sikanan.


text:
Layun mo sanang pagdipensa ding ulila at ding gigipitan da; ban ing mistulang tau e ne mamatakut kapilan man.


text:
Ing Ginu ya'ng kaku mimingat, makananu yung ngeni kaku sabian, Karing bunduk sulapo kang anting ayup;


text:
uling ding taung e mayap sasadia da na lang pana ra; paslu da kakasa da na la ban king karalumduman ibugnus da la para king taung malinis a pilubluban.


text:
Ing Ginu atyu ya king banal a Templo na, ing tronu na atyu karin banua; mata na king yatu makalawe la, miraras karing sablang tau ing pamaglalawe na.


text:
Ding banal at ding makasalanan parehu na lang susurian; oneng kasaman na lang maburing darapat katampalasanan.


text:
Pauran yang baya at asupring bubukal karing sablang makasalanan; mapaling angin ing dugpang parusa karela.


text:
Ing Ginu matulid ya, at malugud king katuliran; inya karing taung makatuliran, pakit ne ing lupa na. fig,...inya karing taung makatuliran, pakit ne ing lupa na.,(11:7)fig*


text:
Ginu, keka la sanang patahimikan ding labi a papalual kalaraman, at ding dilang magsalitang kayabangan;


text:
detang sasabing atyu king dila ing karelang sikanan, at alang makabawal karela, at ala lang giginuan.


text:
Oneng ngana ning Ginu, Kimut na ku para karing gigipitan dang kalulu, at karing sasaingsing saup karela kakung ibie.


text:
Angga kapilan kakung pibatan ing kakung panamdaman, at ing aldo'ldo kung kasakitan? Angga kapilan na ku daigan ning kakung kalaban?


text:
Lawan mu ku at pakibatan, O Ginu at Dios ko! Ibalik mu mewala kung sikanan ban ing kamatayan e ku takman.


text:
Ding mangmang karelang sasabian Alang Dios! Makanyan la ngan ding taung e mayap; makasumami ing karelang dapat. Ala metung man karela ing darapat mayap.


text:
Manibat banua ing Ginu maglalawe ya; lalawan na karing taung lelangan na nung atin pang biasa, at sasamba arap na.


text:
Oneng ding sabla melili la ngan king dalan, pawa ngang e mayap ing karelang gagawan. Metung man alang darapat kayapan.


text:
Nganang kinutang ning Ginu, E no kaya mabiasa pa deting sablang darapat e ustu a mengaring mamangan putu king balen ku, mangalinguan lang samba kaku?


text:
Kakung nasa king datang ya sanang ibat king Zion ing magligtas king Israel. I Jacob tumula ya at ing Israel magsaya ya potang pasibayu neng bendisyunan ning Ginu ing balen na.


text:
O Ginu, ninu ing malyaring lungub kilub ning Templo mu? Ninu ing karapatdapat manuknangan king Zion a banal mung bunduk-bundukan?


text:
Ya itang taung ala kang asabi king keyang pamibiebie, itang darapat king katuliran; itang parating magsalitang katutuan,


text:
at e gagamit king dila na king kapanyiran; e gagawang makapanasakit king kakaluguran na, at e magsalitang kalaraman king kenu man.


text:
E na la katulan detang tatanggi king Dios; oneng detang king Dios mamintu, at tatakut ilang gagalangan na; tutuparan na sabla nang kapangakuan nu man anti ing maging kabayaran.


text:
Itang e mamatubu king salaping paparam na, at e me asuhul laban karing taung alang kasalanan. Ing taung mibiebie makanyan matatag ya, at e maugun kapilan man.


text:
Detang sasambang aliwang dios, anti rang parakalan ing karelang kasakitan; ain karela e ku magdala ni lagyu ra e ko banggitan.


text:
Ika, Ginu, ing bukud kung pibandian, ing tula a kakung pagnasan; karing gamat mu atyu ing mayap kung kapalaran.


text:
Ing Ginu kaku yang purian, uling kaku babie yang mayap a dalan ban kakung tuntunan; tatairan neng kakung kaisipan king kapitangan ning kabengian.


text:
E mu paintulut ing miras ku king tuknangan da ring mete ni e mu itulut king ing kekang kakaluguran dungdungan ne ing kutkutan.


text:
Ing dalan a papunta king bie kaku papakit me; siping mu atyu tulang alang kapante; ing saup mu magdalang tulang alang kapupusan.


text:
O Ginu, pakiramdaman mu ku; katuliran ing aduan ku; kakung dalangin miras sa king kekang panandam, uling tau kung e maglinlang.


text:
Keka ku sana tanggapan ing kayatulan a kakung katuliran, bustan mu sanang karelang akit ing katutuan.


text:
Pusu ku balu me; bengi man sisi-siasatan me. Sibukan mu ku at ala kang ikit a e mayap; uling kakung pamagsalita kakung ingatan.


text:
Ding taung mapanagkas e ku la pakiapusan, uling tapat ku lang pamintuan ding amanung king labi mu manibatan.


text:
Ipakit mu ing alang kupas mung lugud, O talapagligtas ding keka lalapit pasaup; siping mu ligtas ku karing kakung kalaban.


text:
Balamu leon lang danupan manintun paglapakan; balamu leon lang malati, pakasalikut lang manaya ban aku ing karelang sagmitan.


text:
Ginu, me keni keka lang arapan; gisanan mu lang sambutan! Iligtas mu ku karing taung e mayap king kapamilatan ning kekang panabak.


text:
Ginu, iligtas mu ku karing taung anti kareti; gamat mung mayupaya gamitan mu ne kareting taung labis-labis king pagkabie; parusan mu la ketang parusang sidia mu karela; ding anak at apu ra idame mu la.


text:
Lupa mu kaku yang tangalan, uling darapat kung katuliran, at kagising ku neng abak tula kumatmu ku uling 'tyu ku arapan mu.


text:
Kaku ing Ginu anti yang batung maragul a e mauugun; anti yang pader a matibe a babie kaligtasan. Ing kakung Dios batu ya waring matibe a magdipensa kaku, at anti yang kalasag ku.


text:
Kaniting gipit kung kabilian, ing Ginu ya ing kakung inaus; king Templo na kakung bosis dimdam na, kakung saingsing miras king panamdam na.


text:
Kanita ing yatu meugun ya, at ginalgal pati na pundasyun ding bunduk; milyari iti uling mimua ya ing Dios.


text:
Ing kalalaman ning dagat linto ya, at ding pundasyun ning yatu meyakit la inyang ding kekang kalaban sebianan mu la, O Ginu, uling mimua ka.


text:
Dinungo ya ing Ginu ibat banua, at saka na ku inabut, layun na kung sinaka ibat king kalalaman ning dagat.


text:
Inablasan na ku ning Ginu uli ning kakung katuliran; binendisyunan na ku, uling malinis lang kakung gamat.


text:
Inya ing Ginu ablasan na kung mayap, uli ning pamanupad ku karing utus na; ding kakung gamat malinis la; iti akakit ding mata na.


text:
Ginu, tapat ka karetang tapat keka; karetang keka e migkulang, papakit mu munamang e ka magkulang karela;


text:
Iting Dios dapat na ganap la; ayasahan lang amanu na. Detang lalapit pasaup king Ginu kalasag ya karela.


text:
Kukulisak lang maniawad saup, oneng karela alang migligtas; kinulisak la't pepasaup king Ginu, oneng saup e na binie.


text:
Mapinung-mapinu ku lang dinurug, ban angin ipaid na lang anting alikabuk, at karing dalan dekurak ku lang anting burak.


text:
Linigtas mu ku king pamag-rebeldi da ring tau, karing karelang bansa gewa mu kung pamuntuk da; taung e ku kakilala kaku pepasakup la.


text:
Ing kakung Ginu mabie ya, mipuri ya ing kakung batung tuknangan! Ing Dios a talapagligtas ku ya ing purian!


text:
Liligtas na ku karing kakung kalaban; karing kalaban pepagtagumpian na ku, segipan na ku karing mabagsik a tau.


text:
Maragul a tagumpe ing binie na king ari na; papakitanan ne king lugud a manatili ing pinili na, i David, at ding lahi na.


text:
makanyan man king mabilug a yatu kakablas ing bosis da, at karing wakas ning yatu ing mensahi ra. Karin ing Dios mibili yang metung a tolda para king aldo.


text:
Lulual yang anting lalaking kakasal ibat king silid na; mengari ya king mamialung a masayang makilaban.


text:
King dane aslagan karin ya saslag ing aldo, lalbug ne man king dane albugan; king pali ning aldo ing sabla mirarasnan.


text:
Ganap ya ing kautusan ning Ginu; babie yang bayung bie king tau. Apanaligan lang tuntunan na ning Ginu, kabiasnan babie ra king taung alang balu.


text:
Ding kautusan ning Ginu matulid la; ninuman ing tupad tula ing kamtan na. Ding utus ning Ginu ustu la; babie lang sala karing mata.


text:
Karapatdapat ing gumalang mitmung takut king Ginu, sukat manatili iti kapilan man. Ding atul ning Ginu pawa lang katutuan, at makatuliran la ngan.


text:
Mal lang maygit king gintu; maygit lang pagnasan king purung gintu; mas mayumu la kesa king inuyat, maygit la kaniaman king pulut-panilan.


text:
Ninu mo ing makibalu king sabla nang pamagkulang ning tau? Inya karing kamalian a e ku balu patawaran mu ku.


text:
Iligtas me ining kekang talasuyu king kasalanan ning kapalaluan; e me paburen mag-ari iti kaku, kanita maging lubus kung alang kapintasan; alang mantsa ning mabayat a kasalanan.


text:
Ding amanung lulual karing labi ku at ing pamibulebule ning kakung pusu, maging katanggap-tanggap la sa arapan mu, O Ginu a peka batu kung matibe at kakung talapagligtas!


text:
Pakibatan na ka sa ning Ginu king oras ning kekang kaligaligan! Ingatan na ka sa ning lagyu ning Dios nang Jacob!


text:
Kulisak keng masikan uli ning tagumpe kimtan mu, at ing lagyu ning Ginu ya'ng purian tamu! Ibie na ngan sa ning Ginu sablang kekang aduan.


text:
Ngeni balu ku na: ing Ginu tagumpe babie na ketang aring pinili na; ibat king banal nang banua ibie nang pakibat kayabe ding tagumpe a dapat ning wanan nang gamat.


text:
Manalig lang aliwang tau karing karung panggera o karing kabayu da; ikami manalig ke king lagyu ning Ginu.


text:
Matula ya ing ari uli ning sikanan a binie mu, O Ginu; matula yang e mu nanu king tagumpe a binie mu.


text:
Meging maragul ya't marangal, uli ning saup a kekang pepabal; bintun mu king ari ing ligaya at kamalan.


text:
Binili ning ari king Ginu ing kapanaligan na, at manatili yang matatag king kapilan pa man, uli ning lugud na't lunus ning Kakataskatasan.


text:
Dulukan mu la king milalablab a ornu king aldo a datang ka at palto. At ing Ginu king mua na gisanan na la, at ing api silaban na la ngan.


text:
O Dios ko, aldo't bengi ikang kakung ausan; e ku mipaindatun kening kakung kabilian; obat e mu ku pa pakibatan?


text:
Ngarang sasabi, Ing Ginu ya ing kekang penaligan, obat ngeni e na ka papansinan? Nung kaluguran na ka pin, obat e na ka sasagipan?


text:
Ding kalaban ku anti lang toro'ng makapadurut kaku, kalupa da la ring mabagsik nang toro ning Bashan.


text:
Ing sikanan ku mebating; ing kalupa na danum a mitugtug king gabun; mengalisia-lisia la sablang kakung butul. Pusu ku anti yang kandila; kilub ning kakung salu malalaso ya.


text:
Anti yang gabun a malangi ing batal ku; mipapakat ya kening telabanua ining dila ku; halus mete ku inyang king alikabuk likuan mu ku.


text:
Padurutnan da ku ding balamu asu, kukubkuban da ku ding e mayap a tau; gamat ku bisbus da la pati na ding bitis ku.


text:
Ikong maki takut king Ginu, purian ye! Ikong sablang lahi nang Jacob, parangalan ya! Ikong sablang lahi nang Israel, samban ye!


text:
Uling ala yang inumis ni pepaburen ninumang pakakalulung atyu king kagipitan; kabud karela yang ausan agad na lang pakibatan.


text:
Ika ing kakung purian king maragul a kapulungan, uli ning kekang depatan; kakung penata kakung tuparan king karelang arapan.


text:
Mangan la at kumabsi ding kalulu; detang king Ginu lalapit purian de. King kapilan pa man sana minawa la!


text:
Ding sablang tau aganaka re ing Ginu at kilalanan de, datang lang sablang bansa ban king Ginu samba.


text:
Duku la king Ginu ding sablang mayupaya at palalu; ding sablang king alikabuk menibatan, king arap na duku la ngan.


text:
Ding anak a mibait king panaun a daratang ya ing karelang suyuan; ing daratang a lahi balitanan ya tungkul king Ginu.


text:
Dirinan na kung bayung sikanan. Tatairan na ku king dalan ning katuliran, antimo ing keyang pengaku.


text:
Agyang king libis a mapanganib karin ku dumalan, e ku numanu balang, uling ika ing kakung kayabe. Ing pamarug mu't tukud ilang kaku babie sikanan lub. fig,Agyang karing libis a mapanganib karin ku dumalan...,(23:4)fig*


text:
Misasadia yang pamangan king kakung arapan king mismung akakit ding kakung kalaban; tutugtugan neng laru ing buntuk ku, tula ku e makanyan-kanyan.


text:
Pawang ing kayapan at lugud ilang mantabe kaku kabang mabie ku, at king bale ning Ginu manuknangan ku king kapilan pa man.


text:
Ing sabla bandi ning Ginu, at ing sablang atyu king yatu. Bandi ne ing mabilug a yatu, at ding sablang keti manuknangan.


text:
Ninu ing maki katuliran mukiat king bunduk ning Ginu? Ninu ing maki matulid lungub king banal nang Templo?


text:
Ya itang ating malinis a gamat, itang ating pusung dalise; itang e magnasa king e mayap, at e magsalitang kalaraman laban king kenu man.


text:
Ninu wari iting ari ning ligaya? Alang aliwa nune ing Ginung Mayupaya; tagumpe akakua na king marangle ning gera.


text:
Ding keka manalig e la tanggap kabiguan; bukud mung daratang ing kabiguan karetang keka alang katapatan.


text:
Ituru mu ku at tairan king kekang katutuan, uling ika ing kakung Dios at kaligtasan; patitingapun ikang kakung panayan.


text:
Kalinguan mu na sa ing gewa kung kasalanan, at keinan inyang anak ku; uli ning wagas a lugud mu at kayapan lub e mu ku sa kalinguan, O Ginu!


text:
Ding sablang dalan ning Ginu katapatan la, at para kareta lang tutupad king kasunduan na at kautusan.


text:
Mananu na sanang ing kakung katapatan at katuliran ilang maging kakung salilungan, uling ika, Ginu, ing kakung panaligan.


text:
O Ginu, ibie mung kakung katuliran, uling matulid ing kakung daraptan, at bukud mung ika ing kakung panaligan.


text:
Ginu, wasan ku la ding kakung gamat anting tanda king ala kung depat a pamikasala; kekang altar kaku yang lapitan.


text:
Bitis ku matatag la talakad king gabun a patag; arap ding taung pakatipun, ing Ginu ya'ng kakung purian!


text:
Ing Ginu ya ing kakung sulu at kaligtasan, ninu ing kakung pitakutan? King panganib ing Ginu ingatan na ku, ninu ing pitakutan ku?


text:
Neng lalapitan da ku ban paten ding e mayap a tau, deting kakung kalaban at kapagkamua, ila ding mismung mitakid at mibulang.


text:
Kubkuban da ku man ding dakal a kawal e ku mu rin mitakutan; sagupa la man kaku ding kalaban, ing Dios ya pa mu rin ing kakung panaligan.


text:
Metung mung bage ing aduan ku king Ginu, at metung mu ing kakung pagnasan; king Templo na sa karin ku manuknangan king kapilan pa man ban kakung tangalan ing keyang kayapan, at turu na tanggapan.


text:
Siguradu na kung ingatan neng atyu ku king kaguluan; king panganib ya'ng kakung salilungan, at itas na ku at ibili king batung matatag.


text:
Inya kaku lang sambutan makapadurut a kalaban, at iyain kilub ning Templo na ain at matulang kulisak; pagkanta ke at purian ing Ginu!


text:
Lupa mu e me sa papampan kaku. King kamua mu e me sa palakuan ining kekang alipan. Ika ing kakung kasaupan; e mu ku sa lalakuan o paburen man, O Dios a kakung kaligtasan!


text:
Ituru me, O Ginu, ing sukat kung dalanan; king patag a dalan karin mu ku sa tairan, uling dakal ku kalaban.


text:
E mu la paburen maniambut kaku, uling malaram la ding testigu ra laban kaku, at buri da kung panasakitan.


text:
Keka, O Ginu, mamaus ku; ika ing panaligan ku, pakiramdaman mu ku! Nung e mu ku pansinan mangari ku karing malapit na king kamatayan.


text:
Pakiramdaman mung kakung saingsing, ngening mamaus ku keka, ngening manalangin kung makayarap king banal a Templo mu.


text:
E mu ku sa yayabe kareng taung e mayap a pamibiebie; maniabi lang kayapan karing labi ra, oneng e ustu naman ing karelang isipan.


text:
Ablasan mu ing karelang depat, itang depat dang e mayap; ing mangaintulid king dapat da ya ing ibie mu karela!


text:
Sablang depat ning Ginu pati mayap a dapat na, e ra bitasang sikasu. Iragsa no sana at e na mitalakad pa.


text:
Ing Ginu ya ing kakung kalasag at sikanan, ya ing bukud kung pagkatiwalan, inya manakit kung kasaupan; masaya ku at pagkanta keng kapasalamatan.


text:
Ginu, iligtas me ing balen mu, bendisyunan me iting bandi mu. Ika sa ing karelang pastul ban karela lingun kapilan man.


text:
Lagyu nang marangal sukat yeng parangalan; ing Ginu kekayu yang samban potang pakit nang kabanalan na.


text:
Ing bosis ning Ginu mararamdam babo ning danuman! Ing upaya ning Dios duldul ing kawangis; ing bosis na kakablas king maragul a danuman.


text:
Palundagan ne ing Bunduk ning Lebanon anti ing luksu ning bakang biseru, at ing Bunduk ning Hermon anting malyap a toro.


text:
King bosis na mangapanganak lang usa; king bosis na sablang tanaman ning kagubatan malalagas la; kabang kilub ning Templo na Ing Ginu purian ye! ngara ding tau.


text:
Pupurian da ka, O Ginu, uling linigtas mu ku; e mu peintulut ing tumula la kakung kalaban king kakung kabiguan.


text:
Pagkanta yang kapurian ing Ginu, ikong sablang tapat! E yu kakalinguan pasalamat king lagyu nang banal!


text:
Saguli mu ing mua na; kabang-kaba ing ganaka na; karas ning bengi mapalyaring ating lua, oneng datang ing tula.


text:
Uli ning kayapan mu telakad mu kung matatag anti ding bunduk a e makikimut; inyang ing lupa mu keka yang pimpan, kaku dinatang ing takut at kaligaligan.


text:
Nanu ing apala mu nung mate ku, nung wari't king aun kuldas ku? Apurian da ka kaya ding mete o asabi ing kekang kayapan?


text:
Inalilan mung pamanerak ing kakung kalungkutan; leko mu ing paldas kung imalan, king tula karin mu ku belabalan.


text:
Inya ngeni e ku malyaring magtahimik; alang tuknang kapurian keka ikanta. O Ginu, kakung Dios, parati kung pasalamat keka.


text:
Ika, O Ginu, ing kakung lalapitan; e mu paintulut miras kaku ing kamarinayan! Iligtas mu ku king kekang katuliran.


text:
Pakiramdaman mu ku; malagua ka, saupan mu ku. Maging anti ka sanang batu'ng pisalikutan, at kutang matatag a kaku babie kaligtasan.


text:
E mu paintulut ing bihagan na ku ning kalaban; kalayaan kekang binie ban kaku lang dasan lugal a kakung buring puntalan.


text:
Bie ku halus kalungkutan ya; king saingsing magigisan ya. Ing sikanan ku mababating uli ning kakung kaligaligan; marurunut pati kakung butul.


text:
Gewa da kung kalibakan ding kakung kalaban; ding kasiping kung bale makanyan munaman; karing kakung kakaluguran, metung na ku mang pitatakutan. Detang kaku manakit king dalan, e ra balu nung makananu da kung lisian.


text:
Daramdaman ku ing pisisitsitan da ku; tatakut ku nu ku man marap; uling misanmetung la ngan ban bie ku karelang patayan.


text:
Ginu, keka mamaus ku; e mu ku paburen mabibigu! Ding sukat tanggap kabiguan at mipatahimikan king kutkutan ila detang darapat e ustu.


text:
Isara mu lang asbuk dang malaram a magsalitang kapalaluan at kapanyiran laban karing darapat katuliran.


text:
O Ginu, ing kayapan mu alang kalupa, makasadia para karetang ating takut keka! Balu ding sabla ing kekang ganaka a kekang babie karetang manalig keka.


text:
Ika ing mimingat karela ban milaut la king intriga da; tatairan mu la king ligtas a lugal, king e ra dasan ding taung manyira.


text:
Purian ye ing Ginu, uli ning lugud nang e kukupas; makapagmulala ing depat na kaku inyang balamu siudad kung karelang kibkuban.


text:
King kakung takut ngakung mipakulisak, Milaut ku king kekang panimanman. Makanyan man kekang dimdam ing kakung aus inyang keka meniawad kung saup.


text:
Luguran ye ing Ginu, ikong sablang pinili na! Ding tapat king Ginu, ingatan na la, oneng detang palalu, maygit na lang parusan.


text:
Aldo at bengi ing kekang gamat dagpa ya kaku misnang bayat; sikanan ku menapnap, balamu bulung tanaman a mepanat.


text:
Kanita linapit ku keka, Ginu, at pigtapat sablang kasalanan a makasalikut kaku. Ngaku, Ikumpisal ku king Ginu ing sablang kakung kasalanan; at keka namang deyu ing beyatan ning kakung kasalanan.


text:
Inya ing balang metung karing keka tapat maus ya king oras ning kaligaligan na. Agyang datang man ing agus a masikan ding keka tapat e la mirasnan.


text:
Ika, Ginu, ing kakung salikutan; liligtas mu ku king oras ning kaligaligan. Padurutnan mu kung kaligtasan.


text:
Ngana ning Ginu, Ituru ke ing sukat mung dalanan; dinan da kang kausukan, at mata ku keka e ku la ikawang.


text:
E ka sa mangari king kabayu o king asno a alang pamisip a malino; mangailangan lang paket at renda ban mamintu la keka.


text:
Tumula kayu king Ginu, tumula kayu, ikong banal! Ikong sablang ating malinis a pusu, tula ikulisak yu.


text:
Ikong sablang matulid a pamibiebie, king Ginu tumula kayu; ikong maki pusung dalise, kapurian sukat yung ibie.


text:
Uling dakal ya sundalus magwagi ne wari ing ari? Uling tutu yang masikan ing makilaban akua na na wari ing kaligtasan?


text:
Ding kabayu ala lang kabaldugan ban sumambut king pamakilaban; karelang sikanan e mu apanaligan ban miligtas.


text:
Ing e mayap keko nang lakuan, at ing mayap yang kekong daptan; panintunan at pakikuanan ing kapayapan.


text:
Dakal ing kasakitan a daralanan na ning taung-matulid, oneng iligtas ne ning Ginu kareting kasakitan.


text:
Talnan meng kekang tandus at palakul, laban karing kaku tatagal; kaku, O Ginu, sabian mu king ika ing talapagligtas ku.


text:
Mipakarine la sa at milako puri ding sablang bisang makamate kaku; pasiyatras la sa at isip magulu ding ating e mayap a tangka kaku!


text:
King alang sangkan buri da kung dakpan, kinulkul lang malalam ba ra kung patayan; e ku man balu ing sangkan.


text:
King e ra kamalayan dugpa sana karela ing kasiran; king inumang dang lambat sana ila ding marakap, king gewa rang kulkul ila sana ding manakbag!


text:
King mabilug kung pangatau sabian ku, Ginu, ninu ing kalupa mu? Ding maina keka lang sasagipan ketang masikan karela, at ing pakakalulu king manalipusta king bie na.


text:
Inyang masakit la diname ku karela, at pati king pamangan menaguanta; alang tuknang ing panalangin ku para karela.


text:
Uling kapatad at kakaluguran ing turing ku karela; linakad kung mitmung lungkut, anti ku waring kewalan ima.


text:
Inyang aku ing misakitan migsaya la pang e makanyan-kanyan; mitipun-tipun la ba ra kung insultuan. King e ku kamalayan pinyira da kung alang tuknang.


text:
O Ginu, angga ka kapilan na mu makalawe? Iligtas mu ku kaniting kakung kaligaligan, ing bie ku kareting leon a mabagsik.


text:
E mu paintulut tumula lang kakung kalaban ngening ala kung kasalanan. E mu sa paburen ing pikindatan da ku detang alang sangkan mua kaku.


text:
O Ginu, ibie mu kakung katuliran uling makatuliran ka, at e mu paintulut karing kakung kalaban ing lunto ku karelang kalibakan.


text:
E mu paburen isipan da at sabian, Oyni ing panayan tamo! at e mu paintulut sabian da, Simbut ta ne, ikit na!


text:
Pamakarine mu la at guluan a isip ding matula king kabilian kung gipit. Mipakarine la sana't milako dangalan detang migmaragul kaku.


text:
Oneng kulisak lang matula detang king katuliran ku magnasa; sabian dang alang patna, Purian ya ing Ginu, uling buri na ing makakayap kaku.


text:
Tutung maragul ing lawe na king sarili na; inya isipan na king alang manakit at mua king depat nang pamikasala.


text:
Asbuk na mitmu yang kapamiraitnan at kalaraman, ing kabiasnan lubus nang gilutan, at pati na ing pamaniapat kayapan.


text:
Kabang makakera ya king pagkeran na e mayap itang isipan na; pamibiebie na e na buring larinan, ing e mayap e na buring lakuan.


text:
Ding kautusan mu't kaburian anti la karing matas a bunduk; ing kayatulan mu malalam anti ing dagat. O Ginu, ding tau at animal parehu mu lang pagmalasakitan.


text:
Pagumasdan yu: ding taung e mayap mibagsak la; e na la pasibayung makatalakad pa king pangalugmuk da.


text:
Magtahimik ka king arap ning Ginu at ya'ng panayan mu. E ka paisakit lub king taung mipapala o king ninumang magtagumpe king e mayap nang nasa.


text:
E ustu ing babalakan na ning taung e mayap laban king taung malinis a daraptan, at pititigis na lang keyang ipan;


text:
Begut ne ing espada na ning taung e mayap, at inigut neng keyang pana ban na lang paten ding kalulu at gipit at pati na ding taung matulid.


text:
Ing ditak nang kayatinan ning kalulu maygit yang e palak king dakal dang pibandian ding taung e mayap;


text:
Oneng mate la ding e mayap a tau; lumbug lang kalaban ning Ginu, malanat lang anti ding bulaklak, at matda anting asuk ning silab.


text:
Ing taung e mayap mandam ya, oneng e na balung isubli itang inandam na; ing taung mayap mapaglunus ya at mamie ya.


text:
Ding binendisyunan na ning Ginu manuknangan la king bansa a binie na, oneng detang taung sinumpa na mitabi la.


text:
Manibat na inyang anak ku angga na ngening metua na ku metung man taung matulid ala kung ikit a pepaburen na mo sa ning Ginu; o ding lahi na a mepilit magpalimus pamangan karing tau.


text:
King sablang oras darapat yang mayap at karing manandam babie yang kasaupan; pati anak na tanggap lang kanuanan.


text:
uling kaluguran ning Ginu ing katuliran, inya ding taung tapat king Ginu kapilan man e na la gulutan; oneng lahi da ring darapat e ustu angganan na.


text:
oneng ing Ginu e na paintulut ing manabu ya ing taung matulid karing gamat da ni paburen mayatul potang marap ya king ukuman.


text:
Magtiwala ka king Ginu, at keka lang pamintuan ding kautusan na; saupan na ka ban ing mipangakung gabun keka yang bandian, at akit mu lang mitabi ding taung ating dapat e ustu.


text:
Pagumasdan ye ing taung matulid; ing taung tapat keko yang pansinan; lahi na manatili la king kapilan pa man.


text:
Ing kaligtasan ding taung matulid king Ginu manibatan; ya ing karelang salilungan king oras ning kaligaligan.


text:
Saupan na la ning Ginu at iligtas; iligtas na la karing gamat ding taung e mayap, uling ing Ginu ya ing karelang sasalilungan.


text:
Malulumud ku king keraklan ding kakung pamikasala; e ku la adala-dala uling anti lang mabayat a karga.


text:
Yuyumang do kaku ding silu da, kaku kamatayan ing nasa ra; detang bisang makapanasakit kaku pisasabian da ing kasiran ku; patitingapun katraydulan ing karelang babalakan.


text:
Ngakung sinabi, E mu sa paintulut karing kakung kalaban ing gawan da kung pikaylian, detang magmaragul kaku potang miraragsa ku!


text:
Ngaku king lub ku, Mingat ku king kakung daraptan ban dila ku e ya makarapat kasalanan; asbuk ku kaku yang pigilan kabang kayarap ku lang taung makasalanan.


text:
Menahimik ku, inya e ku bubulad; ala kung sinabi pati kayapan man, oneng lalung merakal ing kakung kasakitan.


text:
Ginu, sabian mu nung kapilan ku mate. Nu pa kakaba ining kaku binie mung bie? Pabalu mung tutu yang mabilis kumupas ing bie ku.


text:
Makuyad yang tutu ing bie ku; balamu ala yang ulaga king arapan mu. Anti ya mung sakildap ing bie ning tau keti king yatu.


text:
Mengari yang anino ing taung mabibie; sabla nang daraptan muli mung alang kabaldugan; ing pibandian a titipunan na e na balu nung kaninu iti malakuan.


text:
Iligtas mu ku king sabla kung kasalanan; e mu sa paintulut ing gawan da kung pikaylian ding mangmang.


text:
Paparusan mu ing pamikasala na ning tau ban akua nang magpakatinu; ipas ka waring gigisan king kayatinan na; wa, ing tau angin ing kalupa na.


text:
O Ginu, kakung panalangin kekang pakiramdaman; O Ginu, kakung saingsing kekang pakiramdaman. E ka sa magmaklak-maklakan kening kakung tangis. King bale mu anti kung bisitang dinatang; dayuan a makituknang anti ding kakung makatua.


text:
Masanting pa lakuan mu na ku ban mipaldan ku; kanita tula tanggapan ku bayu ku man mako at mawala keting yatu.


text:
Leko na ku king kulkul a malalam, at king maglaklak a burak. Bitis ku tiklu na la king metung a batu, at kakung talakad gewa nang matatag.


text:
Binili ne king asbuk ku ing bayung kanta; kanta yang kapurian para king kekatamung Dios. Dakal la ring manakit kaniti at mitakutan la, at manalig la king Ginu.


text:
Maligaya ya ing taung manalig king Ginu; itang e makikiabe karing taung palalu at e lalapit karing dios a e tutu.


text:
Maragul, O Dios a kakung Ginu, ing milagrung depat mu, at tatangka mu para kekeng tau. Ala kang kalupa keti king yatu! Nung kaku lang sabian kekang depatan, e ku la agyung sabian ngan!


text:
E ain-sakripisyu o ain ing kekang pagnasan; e animal a sisilaban king altar ing kekang aduan o ain a kapamayaran king kasalanan; nune balugbug a keka biasang makiramdam.


text:
King maragul a katipunan ning balen mu, ing mayap a balita ning pamagligtas mu sinabi ku. Ginu, balu mu king e ku tutuknang magsalita karing kekang depatan. fig,... ing mayap a balita ning pamagligtas mu pisiag ku.,(40:9)fig*


text:
E ku selikut king pusu ku ing depat mung pamagligtas, king maragul a katipunan lalu kung sinabi, ing pamaniaup mu, katapatan, at ing lugud mung alang kayangganan.


text:
Ginu, e mu sana pagkaimut lunus mu kaku, bustan mung ing lugud at katapatan mu ilang parating mingat kaku.


text:
Makapadurut ku king e abilang-bilang a kaguluan; pasakitan da ku ding kakung kasalanan, at mata ku e la manakit; mas dakal la king buak king kakung buntuk, at mewala ngan kakung sikanan.


text:
Detang kaku bisang makamate mabaligo la sa, at mangapakarine; detang maburi king kakung kasiran, mabigu la sa at milako dangalan!


text:
Deta namang lalapit keka dinan mo sanang tulang alang kalupa; mananu na sanang ding pasalamat keka uli ning depat mung pamagligtas karela, sabian da, Ing Dios tune marangal ya!


text:
Maina ku at pakakalulu; oneng e na na ku man kakalinguan ning Ginu kening kakung kabilian. Ika, ing kakung talasaup at Talapagligtas; malagua mu ku sanang saupan, O Dios ko!


text:
Masaya ya ing taung karing kalulu magmalasakit, uling ing Ginu matula neng saupan king oras ning kagipitan.


text:
Ingatan ne ning Ginu at pakaban a bie at gawan masaya keti king masala; karing gamat ding kalaban na e ne paburen mipailalam.


text:
E la tapat detang kaku magbisita; lalawe lang e mayap a ipagindredus da, at makanyan ing daraptan da potang kalako ra.


text:
Pati na ing matalik kung kakaluguran at pagkatiwalan; itang kasulu kung mamangan pigtaksilan na ku naman.


text:
Balu ku ing saupan mu ku, uling ing mayap ya ing daraptan ku; arap mu talakad ku king kapilan pa man.


text:
Nung makananu yang kakau ing usa king danum a mamagus, makanyan yang kakau keka, O Dios, ing kakung kaladua.


text:
Aldo't bengi ing lua ku yang meging kakung pamangan kabang kakung kalaban karelang kukutang, Nu ya karin ing kekang Dios?


text:
Saskup ya ing salu ku potang ing panaun a milabas agaganaka ku, lalung-lalu na inyang kayabe lang taung dakal ing bale ning Dios yang kekeng pintan, kabang masaya lang kukulisak, at pasalamat ding taung tatagun king kapiestan.


text:
Ba't malungkut ku? Ba't ala kung kapanatagan a lub? Ing Dios ya'ng kakung panaligan; pasibayu ibie ku king Ginu ing kapurian; ing kakung Dios a babie kasaupan.


text:
Kaladua ku malungkut ya, inya agaganaka da ka king bansa ning Jordan, at karin king Hermon at king Bunduk ning Mizar.


text:
Sana lugud nang e kukupas ning Dios aldo-aldo ipakit na ban king kabengian kaku yang pagkanta; ing Dios ning bie ku ya ing dalanginan.


text:
Kakung sabian king Dios a kaku maningat, Obat kelinguan mu ku? Obat manatili keng magpaldas a pasakitan ning kalaban?


text:
Tutu da kung pasakitan ding kakung kalaban, at pikayli-kaylian; alang patugut karelang sasabian, Nukarin ya ing Dios mu?


text:
Obat malungkut ku? Obat manamdaman ku? Ing Dios ya ing panaligan ku, uling pasibayu keng pasalamatan; ya ing kakung talasaup at Dios ku.


text:
O Dios ko, sabian mu king ala kung kasalanan; idipensa mung kakung piamanuan laban karing taung alang Dios a katawan. Iligtas mu ku karing taung mitmung kapamiraitnan, at karing e makatuliran!


text:
Ika, O Dios, ing kaku mimingat; obat likuan mu ku? Obat kailangan ku pang dumalan kasakitan karing mabagsik kung kalaban?


text:
Iparala mung kekang sala, at ing katutuan ban aku ing karelang patnubayan, at tairan king Zion, ing bunduk a banal nung nukarin yang kekang tuknangan!


text:
Karin ketang altar mu, O Dios, lumapit ku; ikang babie kaku king tulang e mu nanu; tigtigan keng alpa at purian da ka, O Dios a kakung Dios.


text:
Ba't malungkut ku? Ba't manamdaman ku? Ing Dios ya'ng panaligan ku; uling pasibayu ibie ku ing kapurian king Ginu. Ya ing talasaup ku at Dios ku.


text:
Inistoria da kekami, O Dios, ding makatua mi ing makapagmulala mung depatan kanitang karelang kapanaunan.


text:
Ika kanu ing mitabi karing dakal a paganu ban karelang gabun kekang pabandi karing taung pinili mu; ding paganu keka lang pepagdusan, oneng ing kekang balen dininan meng kanawan.


text:
E re asamsam ing gabun a ita kapamilatan ding karelang espada o king sikanan a atyu karela; nune uli ning kekang kayupayan at sikanan, at uling minantabe ka karela. Iti kekang depatan uling keka lang kaluguran.


text:
Makanyan man likuan mu kami, at pepaburen karing mabagsik a animal libutad ning makapal a karalumduman.


text:
Maglapo yang malagung amanu ing kakung kaisipan, kabang ing ari kaku yang pagkanta. Ing dila ku kasing bilis ne ning panyulat ning mayap a talasulat.


text:
Karing sablang anak ding tau ika ing masanting dili; ing pamagsalita mu makawili, parati na kang bibendisyunan ning Dios.


text:
Sulung maglakbe na kang mitmung kamalan ban magtagumpe ing katutuan at ing katuliran; magtagumpe ka uli ning kekang sikanan.


text:
Mataram la ngan ding kekang paslu, ding pusu ding kalaban ilang karelang tuturan; sablang bansa sisiklod la ngan king kekang arapan.


text:
Ing kayarian a kekang tinggap king Dios manatili ya kapilan man. Kayabe ning pamaniakup mu ing katuliran.


text:
Kaluguran mu ing katuliran, at kekang kasaman ing e mayap. Iti ing sangkan nung inya ing Dios a kekang Dios, pinili na ka at dininan dakal a tula kesa karing aring aliwa.


text:
Ing susulud mung imalan mabanglu ya king aloe at mira. King palasyu mu king garing pelamutian karin da ka panigtigan.


text:
Karing damas king kekang palasyu kabilang la ding prinsesa, at king dane mung wanan ing kekang reyna karin ne man; gintung puru lang alahas na.


text:
Makiramdam ka, O babaing maging reyna, pakiramdaman mung kakung amanu; kekang kamaganak at kabalen keka na la ngan kalinguan.


text:
Ing prinsesang king palasyu manuknangan ala yang kalupa king lagu na; ing imalan nang susulud megawa king gintung sinulad.


text:
King malagu nang susulud a imalan makanyan deng king ari tairan; alalayan de ring damas na a miyarap munaman king aring marangal.


text:
Ika, O ari, mika marakal kang anak a lalaki, ban karing makatua mu manalili at maging ari; gawan mu lang mamuntukan a mag-ari king mabilug a yatu.


text:
E na ka kalinguan ning kakung kanta ngeni at kapilan man, at parati da kang purian ding taung dakal.


text:
Inya e tamu sukat mitatakutan agyang ding bunduk manabu la karing kalalalaman fig,... e tamu sukat mitatakutan.,(46:2)fig*


text:
Atyu ing Dios libutad ning siudad, inya e ya masira kapilan man; sakoruan ne ning Dios paniatang ning abak a maranun.


text:
Mitatakutan lang bansa; ding kayarian gagalgal la, at yatu malalaso ya kabud damdaman na ing balamu duldul nang bosis ning Dios.


text:
Ing sablang pamigera king yatu patuknangan na na; papatluran ne ing pana, at ing tandus papaklian ne, at ing kalasag king api ne iyugse!


text:
Ngana, Tuknang na kong milalaban at kekong kilalanan king aku ing Dios; sakup ko ding bansa pati ing mabilug a yatu.


text:
Uling ing Ginung Kakataskatasan sukat yang pitakutan; king mabilug a yatu, ya ing aring sakdal a degulan.


text:
Ding pamuntuk ding aliwang bansa migtipun la, kayabe ding lahing pinili na ning Dios nang Abraham; uling ding sandata ding sablang tau ning yatu bandi na la ngan ning Dios a mayupaya king sabla.


text:
Ing Ginu sakdal ya dangalan, inya karapatdapat yang purian karin ketang keyang siudad, ketang bunduk nang banal.


text:
Ing bunduk ning Dios ya ing Zion; matas ya at masanting yang lalawan; ya ing siudad a bandi ning aring marangal at babie tula king mabilug a yatu!


text:
Iting depat ning Dios kekeng dimdam, at ngeni kekeng ikit king siudad ning Dios, ing Ginung Mayupayang tutu; kapilan man king siudad ya ing mag-dipensa.


text:
Nukarin man pupurian da ka ding tau, at pikabaluan king mabilug a yatu. Mitmung katuliran ing pamanibala mu.


text:
Bustan lang tumula ding tau ning Bunduk ning Zion, bustan la namang magsaya ding king Juda, uling makatuliran ing pamanatul ning Dios.


text:
Pader na kekayu lang pansinan, kuta na kekayu lang siasatan. ban king daratang a lahi kekong banggitan:


text:
Pansinan ku lang kasebian, at karelang kabaldugan kakung pakibaluan kabang ining alpa kaku yang titigtigan.


text:
Katutuan king ala metung mang tau ing makayatbus king sarili na ni asali king Dios ing alaga ning bie na.


text:
Balu na king mate la ngan pati ding biasa at mangmang, at ing sablang tinipun dang pibandian karing aliwa da mu lakuan.


text:
Ding karelang pantiun ilang maging karelang tuknangan kapilan man; maging tuknangan da lang alang kapupusan, agyang pang ing gabun a seli da makalagyu karela.


text:
Ing kawakasan da kamatayan kalupa da ring tupa, at ing Kamatayan yang maging pastul da. Masambut la karing makatuliran; katawan da malaso ya, at ing Sheol yang maging tuknangan da.


text:
Uling potang mate ya ala ne mang idala ni ketang kutkutan na. fig,....potang mate ya ala ne mang idala.,(49:17)fig*


text:
makanyan man potang mate ya ding makatua na akayabe na la; manatili ya kapilan man king karalumduman.


text:
Ing Mayupayang tutu, ing Dios a Ginu, magsalita ya; ausan ne ing mabilug a yatu manibat king aslagan angga king albugan.


text:
Daratang ya ing kekatamung Dios, oneng e king katahimikan; makauna ya ing aping milalablab, at ing masikan a bagyu ya ing makapadurut king Dios.


text:
Ngana, Tipunan yu la ding taung tapat, ding memalen a mekikasundu kaku kayabe ning karelang ain-sakripisyu.


text:
Memalen ku, makiramdam kayu, uling magsalita ku; Israel, laban keka munie kung patutu, uling aku ing Dios, ing kekang Dios.


text:
Uling bandi ku la ngan ding animal king kagubatan, at ding baka karing libu-libung bunduk-bundukan. fig,.... bandi ku la ngan ding animal king kagubatan.,(50:10)fig*


text:
Ing sukat king Dios a kekang iyain ya ing kapasalamatan, at kekang pangaku king Kakataskatasan kekang tuparan.


text:
Oneng ngana ning Dios karing darapat e mayap, Nanung matulid yung manggit karing kakung kautusan? Ala kayung matulid ban ing kasunduan kekayu yang pisabian!


text:
Daraptan yu yan, at uling e ku bubulad bala yu king kalupa yu ku. Oneng ngeni paniabianan da kayu ngan ban kakung malinawan maling kekong depatan.


text:
Ing ninumang miyayain ain-a-kapasalamatan aku ing parangalan na; ing ninumang mabibieng makatuliran kaku tanggap yang kaligtasan.


text:
O Dios ko, malunus ka kaku, uli ning alang kupas a lugud mu. Uli ning maragul a lunus mu wasan mu lang kakung kasalanan!


text:
Mikasala ku laban keka; bukud mung keka ku mikasala. Depat ku itang e mayap king arapan mu, inya matulid ing atulan mu ku. Makatuliran ing parusan mu ku.


text:
Katapatan at katutuan ing kekang panenayan; katmuan me sa king kekang kabiasnan ining kakung kaisipan.


text:
Wasan mu ing kasalanan ku, at luminis ku. Wasan mu ku, at maging maputi ku; maputi pa kesa king yelu.


text:
Katmuan mu ku king tula at saya; agyamang pepasakitan mu ku't pepalasan, makanyan man tumula kung pasibayu.


text:
Ibalik me kaku itang tulang bunga ning pamagligtas mu, at gawan mu kung mapamintu king sablang kaburian mu.


text:
Ing ain ku, O Dios ko, mapagpakumbaba yang espiritu. Ing pusung sisisi at magpakumbaba kapilan man e me tanggian.


text:
Kanita, matula mu lang tanggapan ding ain a karampatan, at ain ming durulukan; main keng baka king kekang altar.


text:
O taung magkakalalake, ba't kekang pagmaragul ing e mayap a depat mu? Tapat ya ing Dios king kapilan pa man.


text:
Tatangka mu ing kasiran, ing kekang dila anti yang labahas a mataram; ing sasabian na pane kalaraman.


text:
Oneng ing Dios idala na ka king kasiran a alang angga; ilako na ka king kekang tolda at iyabe karing mete.


text:
Oyan ing taung king Dios e bisang lumapit nune menalig king dakal nang pibandian; ing pemuhunan na ya ing ugali nang e mayap.


text:
Oneng aku anti ku king tanaman a olibo king lele ning bale ning Dios tutubu; king kapilan man lugud nang maniaman yang kakung panaligan.


text:
Pasalamatan da ka king kapilan pa man, uli ning kekang depatan; lagyu mu kaku yang sabian uling iti mayap, arapan ding kekang memalen sabian ku ing kekang kayapan.


text:
Ding mangmang karelang sasabian, Alang Dios. Makanyan la ngan, ding taung e mayap; makasumami ing karelang dapat. Ala metung man karela a darapat mayap.


text:
Manibat banua ing Dios maglalawe ya; lalawan na karing taung lelangan na nung atin pang biasa at sasamba arap na.


text:
Oneng ding sabla ing dalan a sukat dang dalanan, karela yang linisian; pawa ngang e mayap ing karelang gagawan. Metung man alang darapat kayapan!


text:
Nganang kinutang ning Ginu, Tutu na la waring alang balu deting sablang darapat e ustu a mengaring mamangan putu king balen ku, at mangalinguan lang samba kako?


text:
Oneng king takut galgal lang alang kalupa, uling ing Dios ikalat na la butul ding kalaban ning balen na; tinggian na la ning Dios.


text:
Kakung nasa king datang ya sanang ibat king Zion ing magligtas king Israel! I Jacob tumula ya at ing Israel magsaya ya potang pasibayu neng bendisyunan ning Dios ing balen na.


text:
Uling lulusuban da ku ding taung palalu; buri da kung paten ding taung alang pusu, ding taung alang kagalangan king Dios.


text:
Gagalgal ku neng kakung daramdaman ing e mayap a balak ding kakung kalaban; tutu kung panamdaman ing e mayap a karelang gagawan; parati da kung guguluan; kamuan da ku't pikakasaman.


text:
O Ginu, guluan mu la pati king pamipapagsalita da, uling king siudad da mag-ari ing katampalasan at kaguluan.


text:
Nung dapat na iti ning metung a kalaban, ing pamaninsultu na agyu kung pibatan; nung ing magmayabang metung yang kalaban, akua keng asalikutan.


text:
Datang sa karing kalaban ing kamatayan; manakbag la sanang mabie king kutkutan, uling karing pibalebale ra at pusu ing e ustu ya ing atyu.


text:
Ing Dios a ari manibat king mula, damdaman na ku at daigan na la, e la bisang magbayu at takut king Dios karela ala.


text:
Ing pamagsalita na tutung masanting, oneng mua ing atyu king pusu na; amanung sasabian na masanting la, oneng mataram lang anting espada.


text:
Idala ing kaligaligan yu king Ginu, at alalayan na kayu; e na paintulut kapilan man ing maraig ya ing taung makatuliran.


text:
O Dios, keka yang kuanan bie da ring makamate tau, at mapaglinlang; e ra na akuang tumua man, oneng aku, Ginu, ika ing kakung panaligan.


text:
Ing amanu't pangaku ning Dios kakung pasalamatan at panaligan; pengaku na kakung pupurian. Ba't kalupa kung tau kaku yang pitakutan?


text:
Patitingapun ala lang daraptan, aku ing karelang pasakitan; ala lang aliwang pag-imbutan nune mu ing kakung kasiran.


text:
Balu mu nung nu karakal ing kakung problema; lua kung tinulu balu mu la; king kekang libru iti ngan kekang linista.


text:
Kakung kalaban mamulayi la ngan kabud kekang damdaman kakung kapaniausan. Iti ing kakung paniwalan: ing Dios aku ing papanigan na.


text:
King Dios ku binili ing kakung kapanaligan, inya ala kung sukat pigaganakan. Ba't kalupa kung tau kaku yang pitakutan?


text:
Linigtas mu ku king kamatayan; e mu pepaburen ing tanggap kung kabiguan, inya arap mu maglakad kung kayantabe ning sala a kekang babie.


text:
Malunus ka kaku, O Dios, malunus ka sa, uling ika ing kakung lalapitan; king lalam ding kekang bagyus karin ku salilung, anggang e la mako ding bagyung masikan.


text:
Ibat banua pakiramdaman na ku at iligtas, at daigan na la ding kaku manalipusta. Kaku iparala nang lugud na at katapatan.


text:
Atyu ku libutad ding taung balamu leon, balamu leon lang mamangan-tau; ding ipan da balamu paku la at paslu, at dila ra anti lang espadang mataram.


text:
Miyumang lang silu ding kakung kalaban, inyang masasambut ku king kakung kaligaligan; ginawa lang kulkul king kakung daralanan, oneng ila mismu ding menabu.


text:
Pasalamatan da ka, O Ginu, arap ding sablang tau; magkanta kung kapurian keka libutad ding sablang bansa.


text:
Ikong pamuntuk, babie yu kaya ing makatud a kayatulan? King pamanatul yu karing tau e kayu kaya mangabiran?


text:
Mangabiran kayu! Uling ing bukud mung kekong isipan ya ing e mayap a malyaring kekong daptan; king bansa katampalasan ing kekong pamaniaptan.


text:
Ding taung matulid tumula la ngan kabud karelang lawan ing digpa karelang kaparusan; magtampiso la king daya ding makasalanan.


text:
Kanita karelang sabian, Talaga palang miyablasan lang mayap ding makatuliran, at ating Dios king yatu mamatul!


text:
Buri da kung tambangan deting kalaban; mikampi-kampi la ban aku ing karelang labanan, e uling atin kung kasalanan o pamagkamaling depatan, O Ginu.


text:
Mibangun ka, O Ginung Dios a Mayupaya, me keni at saupan mu ku, at lawan kakung kabilian, O Dios ning Israel. Migising ka at layun parusan ding paganu, at e ka papakit lunus karing taksil a tau.


text:
Ding asbuk da bubula la, karelang dila anti lang mataram a espada! Makanyan man karela pang sasabian, Alang makaramdam king kekatamung pamaniabian.


text:
Ing sikanan mu yang kakung panaligan; ika ing kakung salilungan, O Dios, inya ika ing kakung purian.


text:
Kaluguran na ku ning kakung Dios, uli niti, saupan na ku, ban ipakit na lang mesambut ding kakung kalaban.


text:
O Dios, kalaban e mu la pa mu papaten, magkang mangalinguan yang kakung balen; nune keka lang isalbag at ibagsak kapamilatan ning kekang kayupayan, O Ginung kekeng talapagligtas.


text:
Karing asbuk da at labi e mayap ing karelang pamaniabian; bustan mu lang marakap king karelang kapalaluan. Uli ning pamaniumpa ra at pamaglaram.


text:
Lubus mu lang gisanan paten; king kekang mua papagdusan mo ngan, kanita ding tau karelang kilalanan king ika ing Dios a mag-ari king Israel at king meto yatu.


text:
Neng bengi magbalik la; king siudad gagala la; anti lang asu king pamagbitaul da; gala-gala lang manintun alaklak da, at nung e la kumabsi mimimua la.


text:
Oneng aku, ikanta ku ing kekang kayupayan; balang abak kakung ikanta kekang pakamal, uling ika ing meging kakung salilungan, ing kakung salikutan king oras ning kaguluan.


text:
Keka, O kakung sikanan, magkanta kung kapurian; uling ika, O Dios, ing kakung salilungan, ing Dios a e mapapagal king pamaglugud.


text:
O Dios ko, likuan mu ke ngan, at digpa kekami ing kabiguan; e na ka sa mimimua, kekami magbalik na ka sa.


text:
Pepagalgalan me ing bansa, at keka yang biklat; ulipan me ing gabun a mengabtak ban e ya misambulat.


text:
Pepaburen mong migdusang e makanyan-kanyan ding kekang memalen; pase-pase kaming anting taung malasing.


text:
Datang na ka ban ding kekang pakamalan miligtas la king karelang kasakitan, at kekeng panalangin kekang pakibatan.


text:
Karin ketang banal nang santuaryu ing Dios nganang mengamanu, Magtagumpe ku at kaku yang pirakayan ing bansa ning Sikem, at kaku yang ibie ing Sucot king kakung balen.


text:
Ing Gilead bandi ke at ing Manase; ing kakung helmet ya ing Efraim, at ing Juda ya ing kakung pekasetro.


text:
Ing Moab yang gawan kung pipanuasan, at ing Edom yang piyugsianan kung sandalyas ban patutuan kung bandi ke. King Filistia ikulisak ing tagumpe.


text:
Kening lugal nung nu ku miyugse ika ing kakung ausan, uling malungkut ya ing kakung pusu. Iligtas mu ku at ingatan.


text:
Bustan mung kapilan man king kekang tolda karin ku manuknangan, at karing kekang bagyus karin mu ku lukuban.


text:
Dimdam mu la, O Dios ko, ding sinabi kung pangaku, at itang karapatdapat karing tatakut king lagyu mu kaku binie mu.


text:
King kekang arapan mamuntukan ya sana kapilan man; ing kekang pakamal at katapatan ila sa ding maging peka-guardia na.


text:
Ya ing bukud kung talaingat at talapagligtas; ya ing kuta a kakung dipensa, inya kapilan man e ku numanu balang.


text:
Ing bukud yung nasa ya ing milako ya king marangal a kabilian. Ing tula yu ya ing magsalitang kalaraman, karing labi yu kekayu yang pamurian, oneng ing pusu yu mitmu yang kapanyiran.


text:
Ya mung bukud ing mimingat at magligtas kaku; ya ing kakung kuta a kakung salilungan, inya e ku bitasang mitakutan.


text:
King Dios makatalakad ing kakung kaligtasan at dangalan; ya ing mayupaya kung talapagligtas; ing Dios ya ing kakung salilungan.


text:
Ikong kakung kabalen, manalig kayu sana king Dios king sablang panaun. Sabla yung kaguluan king Dios idala yu, uling ya ing salilungan tamu.


text:
Ding tau mengari lang bula a agad matatda, taung marangal at mababa ala na lang ulaga. Nung parehu mu lang timbangan ala kang akit dang beyatan. Bula ing karelang kalupa.


text:
E kayu sa manalig king pamanampalasan; ala kayung apala nung manako na kayu man. Nung sakaling dakal man ing kekong pibandian, iti e yu sa panaligan.


text:
at king ing lugud na manatili kapilan man. Ika, O Ginu, keka yang ablasan ing ninuman ketang depat na.


text:
O Dios, ika ing kakung Dios, tune ra kang panintunan; ing mabilug kung pangatau kakau ya keka; kaladua ku pagnasan na ka; mengari kung melangi at abtak a gabun a kakau keka.


text:
Ing kaladua ku kumabsi ya antimo neng ating piesta, pagkanta da ka karing masayang kanta ning kapurian.


text:
Oneng ing ari magsaya ya king Dios, at ding sablang mangaku king lagyu na paligayan de, uling asbuk ding malaram misara la.


text:
King makasalikut a paralan karela yang sasabatan ing taung alang kasalanan, at uling ala lang takut bigla reng panasakitan.


text:
Misasabuatan la king e mayap dang tangka, king pamiyumang dang silu misasanmetung la; karelang sasabian, Kekatamu alang manakit metung man;


text:
alang makabalu king krimen a kekatamung gawan; e tamu marakap uling kekatamu yang pekaisipan. Tune ing pusu na't kaisipan ning tau metung lang misteryu.


text:
At ding sablang tau mitakutan la; karelang pibulayan sabla nang depatan, at karing aliwa karelang ibalita.


text:
Ding sablang matulid tumula la king Ginu uli ning depat nang mayap; manakit lang tuknangan king Ginu. Ding mayap a tau ya ing karelang purian.


text:
O Dios, matulid ing munie keng kapasalamatan keka king Zion, at ding penata mi keka kekami lang tuparan,


text:
Kaligaya na ning taung kekang pipilinan, at king kekang santuaryu karin me patuknangan. Lubus keng ligaya kilub ning kekang tuknangan; karing bendisyun ning Templo mung banal.


text:
O Dios a kekeng talapagligtas, kekaming kayaduanan kekang pakibatan kapamilatan ding makapag- mulalang kekang depatan. Ika ing kapanayan ding sablang tau pati ding atyu king lipat ning dagat.


text:
King kekang sikanan keka lang telakad ding kabundukan; makanyan mung papakit ing maragul mung kayupayan.


text:
Ing mabilug a yatu pagmulalan na lang kekang makapagmulalang depat. Misusumangid nang wakas ning yatu kukulisak dang tula ra uli ding dapat mu.


text:
Ing yatu keka yang daralawan at pauranan; layun pataban ban mamunga yang dakal. Ibat banua tutugtug na ban ing gabun palto yang miyayaliwang tanaman. Makanyan mu ngang sidia:


text:
Wa, ding mataba at dakal a tupa gagala la, at ing marangle dakal a trigu papalto na. Papalakpak ing sabla at magkanta la pang matula.


text:
Magkanta kayu king ikaligaya na ning lagyu na; ibie ing tapat a kapurian! Dalit kayu king ikaligaya na ning lagyu na.(66:2)


text:
Sabian iti king Dios, Tutu lang makapagmulala ding kekang daraptan! Uling maragul ing kekang kayupayan, inya duruku la't gagalgal arapan mu ding kekang kalaban.


text:
Ding atyu king yatu keka samba la; magkanta lang kapurian para keka, at kekang lagyu ya ing purian da.


text:
Pepamalan neng dagat, inya mekalakad la libutad na taung kekatamung makatua! Mesaya tamu uli niting depat na.


text:
Ya ing mag-aring mitmung kayupayan king kapilan pa man; pagumasdan na la ding bansa, inya e ya sukat magkamaling lumaban king Ginu ing ninuman!


text:
Peintulut mu ing masambut kami karing kalaban; king silab at albug karin mu ke pepadalanan, makanyan man kekang peintulutan ing miras ke king ligtas a lugal.


text:
Munie kung ain-a-durulukan, tupa lang pepataban; toro ampon kambing ibie ku la naman, at ing asuk da miras banua.


text:
Ikong sablang ating takut king Dios, 'me ko keni at makiramdam kayu. Ibalita ku kekayu ing sablang depat na kaku.


text:
Purian ya ing Dios uling kakung dalangin e na tinggian, at lugud nang e kukupas kaku e na kelinguan.


text:
Mananu na sanang ding tau, O Dios, ika ing karelang purian; ika sana ing purian na ning sabla mung lelang!


text:
Paintulut mung bansa tumula la at magkantang masaya, uling alang pamangabiran ing kekang kayatulan karing sablang tau, at keka lang patnubayan.


text:
Mananu na sanang ding tau, O Dios, ika ing karelang purian; ika sana ing purian da ring taung kekang lelangan!


text:
King kekeng asikan dakal ing kekeng pipulan, ing Dios, ing kekatamung Dios, ya ing minie kaniti ngan.


text:
Talakad ya ing Dios at isambulat na lang kalaban na! Detang masama king Dios tumakas la ngan king arap na.


text:
Nung makananung mipapaid ing asuk, makanyan na la namang ipaid; anting kandilang malalaso king api, makanyan lang malaso ding darapat e mayap king arap na.


text:
Magkanta kayu para king Dios, purian ya ing lagyu na; isadia yang dalan para ketang daratang king biga makasake. Ginu ing lagyu na, magsaya kayu arapan na.


text:
Ya ing Ibpa da retang alang tata, at ding babaing mebalu ya ing talaingat da; makanyan ya ing Dios a manuknangan ketang banal a Templo na.


text:
Atin yang tuknangan para karetang alang tuknangan, at lulual na la ding bihag king sukulan; oneng ding sasalangsang king malanging gabun karin la manuknangan.


text:
O Dios, kanitang keka lang teiran ding kekang memalen, at kanitang ing disyerto yang kekang delanan,


text:
ginalgal ya ing gabun; ing banua mildug yang uran, uling ing Dios ning Sinai, ing Dios ning Israel, ya ing daratang.


text:
Kanita ding kekang memalen karin menakit lang tuknangan; uli ning kekang kayapan ding atyu king kalipitan e la misakitan.


text:
Ngara, Tatakas na la king labanan ding ari at ding sundalus da! Ding babaing king bale melakuan, ilang mirakerake king pibandian a mesamsam:


text:
patipati lang makabalut pilak ding karelang pakpak; ding karelang bagyus kikinang king mapinu rang gintu. (Obat ding mapilan kekayu atyu la karing kural da ring tupa kabang makilaban la?)


text:
O bunduk a matas, obat keka yang kasusumamian ing aliwang bunduk a pinili ning Dios ban maging tuknangan na? Karin ing Ginu manuknangan ya king kapilan pa man!


text:
Kayabe ding libu-libu nang matibe karung panggera king Sinai ing Ginu meko ya, ban king banal a lugal ya munta.


text:
King matas a taluktuk minukiat ya, dakal a bihag lang darala na, tinanggap yang regalu karing taung mig-rebeldi. Ing Ginung Dios karin manuknangan ya.


text:
Ing Ginu purian ya, uling aldo-aldo lulunasan na kekatamung problema, at Dios yang kekatamu misasalba. fig,Ing Ginu purian ya, uling aldo-aldo lulunasan na kekatamung problema.,(68:19)fig*


text:
Ing kekatamung Dios, Dios yang magligtas! Ya ing Ginu a Ginu tamu, at king kamatayan liligtas na katamu.


text:
Nganang sinabi ning Ginu, Ding kekang kalaban ibalik ku la manibat Bashan; kuanan ku la ibat king dagat a malalam


text:
ban magtampiso kayu king daya rang tinulu, at kekong asu makadilat la naman king daya da ring kalaban.


text:
Ikit da ing matagumpe mung pamaglakad, O Dios ko, ing paglub mu bilang Dios at ari ketang banal a santuaryu mu.


text:
Purian ye ing Dios king katipunan ning balen na; ikong lahi nang Israel, ing Ginu kekayu yang purian!


text:
Ing tribu nang Benjamin a malating dili ya ing mumuna, ding pamuntuk ning Juda at ding kayabe na katuki na la, at pamuntuk ding Zebulun at Neftali tuki la.


text:
Sabianan me ing Ehipto, ing malyap a animal libutad ding timbu, at ding bansa a mengaring toro a maki biseru angga king keka sumuku la, at karelang pilak ibie ra keka. Isambulat mu la ding taung maburi king gulu.


text:
Sugu ibat Ehipto datang lang magdalang tangsu, at ding tau Etiopia king Dios mabiasa lang manalangin.


text:
Ing Ginung maglakbe king banua, ing banuang milalu na tua. Oyan! kekayu yang pakiramdaman uling magsalita yang masikan.


text:
Ing kayupayan ning Dios kekong ibalita; ya ing mag-ari king bansang Israel at upaya na king banua kekong akit.


text:
Karin ketang santuaryu nang tuknangan ing Dios tune yang pagmulalan; karing memalen na yang babie upaya at sikanan. Ing Dios kekatamu yang purian!


text:
Lalbug na ku kening malalam a burak; ala na kung apitukluan mang masias; atyu na ku king dake a malalam, at halus ilumud da na ku ding alun a maragul.


text:
Mepayo na kung papiglo; melangi na ku akmulan. Mepula na lang kakung mata king pamanayang kasaupan keka.


text:
Ding mua kaku agyang ala lang asangkan mas marakal la kesa king kakung buak. Ding kalaban kung malaram buri da kung paten, at tutu la ngan masikan. Pilit dang pasubli kaku ing pibandian a e ku naman penako.


text:
E mu la sa pakarinayan, agyang atin kung kakulangan, detang ika ing karelang panaligan. O Ginung Dios a tutung Mayupaya! O Dios ning Israel, e mu sa paintulut, king uli ku, mipakarine la ding lalapit keka.


text:
Tiktak karagul ing pamagmalasakit ku king bale mu, balamu api a mikakaluku king pusu ku; ing pamag-insultu da keka kaku digpa.


text:
Oneng para kaku, keka ku manalangin, O Ginu, O Dios, king panaun a tula mu pakibatan mu ku, uli ning maragul a lugud mu ika pakibatan mu ku, uling tutuparan mu ing pangaku mung iligtas mu ku!


text:
Iligtas mu ku at sagipan king burak, at king danum a malalam; karing kakung kalaban sagipan mu ku naman.


text:
E mu paintulut ing itange na ku ning albug o malumud king malalam; e mu paintulut ing kuanan na ku ning kamatayan.


text:
King uli ning mayap mung pilubluban at katapatan, O Ginu, uli ning maragul mung lunus kaku, saupan mu ku.


text:
E me sana gugulutan ining kekang talasuyu; king maragul a kaguluan makapadurut ku; sana ibie mung agad ing kekang pakibat.


text:
Balu mu nung makananu da kung ininsultu, nung makananu da kung pilmuran, at leko dangalan; kakung kalaban balu mu la ngan.


text:
King pamaninsultu ra kaku mispak yang kakung salu; tutu kung ala nang akarapat, kalungkutan ing atyu kaku; manintun kung dumame kaku, oneng ala metung man; mamatula kaku ala kung atagpuan.


text:
Paintulut mung ing pamangan king lamesa ra maging dalan ne ning kasiran da, at sagradung pamisulusulu ra maging dalan ne ning pangabagsak da.


text:
Paintulut mung labug la at mabulag a mata ban e na la manakit pa; paburen mung mina la ding katawan da.


text:
Ala na sanang manuknangan karing lugal a pitutuknangan da, karing pibalebale ra ala na sanang taung mitagan.


text:
Uling liligaligan da la ring kekang perusan, at daragdagan da la pa ding kasakitan a binie mu karela.


text:
Kalisan mu la ding lagyu ra king libru ding mabie; king listahan ding taung makatuliran e mu la yayabe.


text:
Uling ing Ginu pakiramdaman na ing saingsing ding atyu king pamangailangan, at e na la lakuan detang kaluguran na a atyu king sukulan.


text:
Iligtas ne ning Dios ing siudad ning Zion, at ding siudad ning Juda italakad na lang pasibayu; ding tau karela yang bandian at karin na manuknangan;


text:
ding anak da ring talasuyu na ilang magmana, at karin la manuknangan ding sablang malugud king Dios.


text:
Detang bisang makamate kaku mabaligo la sa at mabigu! Detang matula king problemang kaku digpa mabigu la sa pati dangal milako sana!


text:
Deta namang lalapit keka tumula la sana at magsaya! Mananu na sanang ding pasalamat keka king pamagligtas mu karela sabian da, Ing Dios marangal ya!


text:
Aku, Ginu, maina ku at pakakalulu; magmalagua mu ku sanang saupan, O Dios ko! Ika, Ginu, ing kakung talasaup at talapanatbus; agad mu ku sanang saupan!


text:
Uli ning makatuliran ka, kakung asahan ing saupan mu ku at iligtas; dalangin ku pakiramdaman mu; sagipan mu ku.


text:
Maging anti ka sanang matibe salilungan para kaku, metung a kuta a dipensa ku kapilan man; ika ing kakung salilungan at talaingat.


text:
O Dios ko, iligtas mu ku karing e mayap a tau; king gamat ding e matulid at mabagsik a tau iligtas mu ku.


text:
King mabilug kung bie keka ku manalig, ika na ing miningat at minantabe kaku manibat na kanitang mibait ku. Inya naman kapilan man ika ing kakung purian.


text:
Ngening matua na ku, e mu ku sana lalakuan; e mu ku sana paburen ngening tatakasan na na ku ning kakung sikanan.


text:
Mananu na sanang kaku sasalake masambut la at mate; detang magnasang panasakitan da ku milako la sana dangalan at mangapakarine.


text:
Ibalita ku ing kekang kayapan, at aldo-aldo ibalita ku ing binie mung kaligtasan agyamang iti e ku aintindian.


text:
Purian ku, O Ginung Dios, Kakataskatasan, ing makapagmulala mung kayupayan kakung sabian masikan, ing keka bukud mung kayapan.


text:
Manibat na inyang kayanakan ku, O Dios, tiru mu na ku at aku naman ala kung tuknang mamalita karing makapagmulala mung dapat.


text:
Ngening matua na ku at maputi na buak, O Dios ko, e mu ku sana lalakuan. Mantabe ka kaku kabang ipamalita ku pa karing lahing daratang ing kekang kayupayan at sikanan. fig,Ngening matua na ku...,(71:18)fig*


text:
O Dios, mayupaya ka, at ing kekang katuliran miraras angga king matas a banua. Kekang depatan makapagmulala; O Dios, ala kang kalupa.


text:
Peintulut mu ing kakung dalanan ing dakal a mabayat a kaligaligan, makanyan man kaku parati mung babalik ing sikanan ban e ke dasan ing malalam a kutkutan.


text:
King kakung lira, O Dios, purian da ka't pasalamatan, purian ku ing kekang katapatan; pagkanta da ka at bagayan ning alpa, O bukud Banal ning Israel.


text:
Kulisak kung mitmung saya potang magkanta ku para keka; uli ning pamagligtas mu kaku, kaladua ku purian na ka.


text:
At king kekaban ning patingapun ining kakung dila ing katuliran mu ipamalita na: uling mengapakarine la at milako dangalan detang bisang aku ing karelang panasakitan.


text:
O Dios ko, ing kekeng ari keka yang turuanan matul a alang pamangabiran; king kekang hustisia dakayanan me sana,


text:
ban king mitmung katuliran pamahalan ne ing kekang balen, at karing magigipit ibie na ing katuliran.


text:
Idipensa na sana ning ari ing katuliran ding atyu king kakaluluan; ding king kalipitan saupan na la, at ding manalipit karela lupigan na la.


text:
Mag-ari ya sa karing mingatba- ngatbang dagat, at manibat king Ilug ning Eufrates angga king wakas ning yatu.


text:
Ding ari ning Tarsis at ding aliwang kapuluan buis da king ari ibie ra; ding ari ning Arabia at ning Etiopia datang lang magdalang regalu para king ari mi.


text:
Ing bie na sa ning ari kumaba, at miyabie sa king ari mi ing gintu ning Arabia. Ala sanang tuknang ing pamanalangin para king tronu na, at ing bendisyun ning Dios king kayarian na manatili sana.


text:
Nukarin man sa tumud ing pupul, ding kabundukan mitakpan la sanang tanaman mabungang anti ding king Lebanon; dakal la sa ding taung manukna- ngan karing siudad na anting dikut a malabung king marangle.


text:
E ya sa makalinguan ing lagyu na kapilan man, at manatili ing kabantugan na kalupa na ning aldo. Mananu na sanang ding bansa aduan da ing bendisyunan na ning Dios anti ing gewa na king ari.


text:
Purian yang alang angga ing mayupaya nang lagyu; mananu na sanang kumatmu ya ing yatu king ligaya na!


text:
Ing peka kwintas karing karelang batal ya ing ketasan, at ing karelang imalan ya ing pamanampalasan.


text:
Iti ing sangkan nung inya pati na ing balen ning Dios tutuki ya karela, at maniwala king balang sabian da.


text:
angga king mipalub ku king Templo ning Dios. Karin kaku tune meging malino ing maging kararasan da ring e mayap a tau.


text:
Ninu mo ing asahan ku banua nung e mu ika? At keti king yatu neng kayabe da ka ala na kung aliwang panintunan pa.


text:
Mina ya mang kakung katawan at kaisipan ing Dios mu rin ya ing kakung sikanan; ya mung bukud ing kakung kailangan king kapilan pa man.


text:
Para kaku alang kalupang kayapan ing maging malapit king Dios, ing maging salilungan ke ing Ginung Dios; ding makapagmulala nang dapat ipamalita ku la ngan.


text:
Ganakan me ing kekang balen a pinili mu king panaun a maluat nang milabas, ing lahi a kekang linigtas king panga-alipan maging sarili mung mana; ganakan me ing Bunduk ning Zion a king misan meging kekang tuknangan.


text:
Paindalanan mu la at pasyalan deting lugal a lubus melasak; sinira da la ring kalaban ding sablang bage atyu king Templo!


text:
Karin king Templo tagumpe kukulio da ring kalaban; karelang bandera tinas de bilang tanda ning karelang tagumpe.


text:
Ngarang misabisabi, E tamu patugut anggang e ta la asambut. Inya silaban da lang sablang banal a lugal king bansa.


text:
Ala nang palatandanan a manibat king Dios; ala nang propeta metung man at alang makasabi nung kapilan iti miyangganan.


text:
Angga kapilan, O Dios, ing pikayli-kaylian da ka ding kekeng kalaban? Paburen mo waring insultuan da ka king kapilan pa man?


text:
King kekang upaya keka yang pinitna ing dagat; keka lang linaso buntuk ding dambuala king danuman manuknangan.


text:
Ika ing linaso king buntuk ning Leviatan, at gewa meng pamangan para karing animal a atyu king ilang.


text:
ika ing mibili karing angganan na ning yatu; ika ing mitatag king kaleldo at king panaun ning dimla.


text:
Ganakan mu, Ginu, kaylian da ka ding kekang kalaban; ala lang Dios a katawan at ikang karelang pikakasaman.


text:
E me babie ing balen mung alang kalaban-laban king mabagsik nang kalaban ni e kakalinguan kapilan man ing balen mung karelang insultuan.


text:
E mo sa paburen mipakarine ding malulupig; paintulut mung purian da ka ding kalulu at ding taung gipit.


text:
Talakad ka, O Dios, idipensa mu ing kekang piamanuan, ganakan mung kaylian-kaylian da ka patingapun ding alang Dios a katawan.


text:
Babie keng kapasalamatan, O Dios! Pasalamatan da ka. Sasabian mi ing kekang degulan layun babalita ding makapagmulala mung depatan.


text:
Karing palalu kakung sabian, Ing kekong pamagmayabang kekayu nang ituknang. At karing taung e mayap,


text:
nune manibatan king Dios ing pamanatul; pawalan na lang sala ding aliwa oneng ding aliwa parusan na la.


text:
Atin yang tatalnan a kopa ing Ginu, mitmu ya king alak ning mua na. Itugtug na iti ban ding taung e mayap inuman da; minum la angga king iti agisan da.


text:
Ika, O Ginu, sari ka linang at degulan! Karagul mu kamalan ngening magbalik ka ibat karing kabundukan nung nu mo simbut ding kekang kalaban.


text:
Ding sundalus dang matapang mewala ing pibandian a karelang asamsam, ngeni matudtud lang maniaman king kutkutan; ngeni ala nang kabaldugan ing karelang sikanan at kayalistuan.


text:
Oneng ika, Ginu, pitatakutan da kang e makanyan-kanyan! Ninung mangangas talakad king kekang arapan potang ing mua mu mikakalatang?


text:
Ing mua ning tau lalu nang daragdagan ing kapurian keka; ding mitatagan king gera pagselebran da lang kekang piesta.


text:
Ding panata yu king Ginung kekong Dios tuparan yu la; pagdala yeng regalu, ikong bansang pakalapit. Buri ning Dios ing pitakutan de ring tau.


text:
King oras ning kaguluan manalangin ku king Ginu; tinas ku la king pamanalangin kabukas ding kakung gamat, oneng ing tula a kakung kailangan e ku tinggap.


text:
Kaku lang ganakan detang depat mung pagmulalan, O Ginu, wa, detang depat mu king panaun a milabasan.


text:
O Dios, inyang ikit na ka ning danuman ginalgal yang e makanyan-kanyan pati na itang laman ning dagat.


text:
Bilus ning lulam ing uran; ibat king banua memaksing ing duldul; kildap mu kinislap king makapadurut.


text:
Ing kekang duldul memaksing king banua; ing kekang kildap mabilug a yatu inaslagan na; ing yatu kinurug at ginalgal ya.


text:
Inyang keka yang delakitan ing maragul a dagat, at linakad babo ning danum, alang menakit karing bakas mung likuan.


text:
Makiramdam ka, O balen ku, king kakung tuturu; itingid mung kekang panamdam karing amanung kakung sabian.


text:
Ing asbuk ku magsalita ya king kapamilatan ning talimhaga, at ibulalag ku lang lihim a aral a milihim king milabas a panaun;


text:
E tamu kailangan lilihim karing kekatamung lahi, nune kailangan tamung ilipat at sabian karing tutuking lahi ing sikanan ning Ginu, at ding makapagmulalang bage depat na.


text:
Kang Jacob minie yang kautusan; penabilin na karing kekatamung makatua king ituru lang kautusan na karing karelang anak.


text:
Kanita abalu da la naman ding tutuking lahi, at pati na ding daratang a lahi. Ila man ituru da la karing maging anak da,


text:
kanita king Dios ibili ra ing kapanayan da, at e ra kalinguan ing dapat ning Dios, nune tupad lang parati king kautusan na.


text:
Kanita e la mangari karing karelang makatua; king Dios e la maging masias a buntuk at lahing mapaglaban; maging lahi lang matatag at manatiling tapat king Dios.


text:
Binangal na lang batu king ilang; dininan na lang dakal a inuman antimo waring meyakua king kalalaman.


text:
Makanyan man king Dios sindu ra ing e tupad king kaburian na; keta king disyerto lebanan de ing Kakataskatasan.


text:
Angga king ing Dios lepastangan de pa. Ngara, Agyu na kata waring pakanan keting ilang; keti king disyerto, nanung malyari nang ayampang?


text:
Wa, ya itang mikpuk king batu, at ing danum sinibul lapo-lapo. Oneng agyu na kata kayang dinan tinape at karning apangan tamo?


text:
Ing pamangan para karela anting alipugpug nang pepauran, at peparatang yang dakal a ayup a kasing dakal ning balas king pampang ning dagat.


text:
ing mua ning Dios mikalatang, at ding pekamasikan karela gisan na lang pete, at ding magaling nang kayanakan ning Israel.


text:
Agyamang makanyan na ing milyari, sinulung da pa mu rin ing karelang pamikasala; karing milagru pilit lang e bisang meniwala.


text:
Inyang atin neng paten karela ding aliwa kanita king Dios linapit la; migbalik la lub at taimtim sinisi la.


text:
Makanyan man, ing Dios a mapaglunus pepatawaran na la at kinabus. Maralas nang pipigilan ing mua na, at ing kasbu na.


text:
Peparala yang dakal a lango ban pasakitan da la ring tau Ehipto; pepalto yang tugak a misna karakal ban marangle karela yang siran.


text:
Ing uran-lipat naman pepagpa na karing ubas a tenam da; ding karelang tanaman a sikomoro pete na la king dimla.


text:
Ding karelang baka mete la ngan king yelung peparatang na; ding karelang tupa't kambing king kildap la mituran.


text:
Bignus na karela ing bigsikan na, ing kamua na at kasbu; mengari lang pulutung ding anghel a tinubud nang makamate karela.


text:
E na pinigil ing mua nang mikakalabkab, e na la linigtas king kamatayan at karing salut karin no gisan.


text:
Tinaid na lang mitmung kaingatan, inya e la mitakutan, kabang ding karelang kalaban king dagat la mitakpan!


text:
Penabi na lang memalen karin, at pirakerake na at pepabandi karing tribu ning Israel; ing gabun ding memalen karin at ding tuknangan da pepatuknang na la karela.


text:
Peinggulutan de at meging taksil la pa antimo ding makatua ra; e la apagkatiwalan antimo ing baluktut a pana.


text:
Pepamua re ing Dios karing santuaryung telakad da para karing karelang idolo, peparatangan de pangalalu karing dios-diosan a karelang simban.


text:
Pepaburen neng mebihag ing Kaban ning Kasunduan, ing tanda ning kayupayan na at kaligayan menabu ya karing kalaban.


text:
Megisan la ding lalaki rang kayanakan king labanan, inya ala lang katulid a asawa ding karelang kadalagnan.


text:
Karin ing Templo na telakad ne; kalupa ning tuknangan na karin banua; gewa neng tutung matatag kalupa ning yatu.


text:
O Dios, ding paganu liban deng kekang bansa. Ing banal mung Templo karela yang lepastangan, at kasiran ing karelang likuan king Jerusalem.


text:
Ding katawan ding kekang talasuyu karing ayup gewa da lang pamangan; ding bangke ding kekang talasuyu gewa da lang pamangan para karing animal.


text:
Ing daya ding kekang memalen pepayagusan dang anting danum king Jerusalem, at ala nang mitagan ban karela mangutkut.


text:
O Ginu, nu pa anti kaluat ing mua mu kekami? Ing mua mu kekami ala na kayang angga? Ing mua mu manatili kayang milalablab anti ing api?


text:
E mu ke paparusan uli ding kasalanan ding kekeng makatua; lunus mu kekami ibie mu ngening ala na keng kapanayan.


text:
Saupan mu kami, O Dios a kekeng talapagligtas; sagipan mu kami at patawaran pamikasala mi alang-alang king lagyu mung marangal.


text:
Baket ding aliwang bansa karelang kukutang, Nukarin ya ing kekong Dios? Paintulut mung karing bansa akit mi ing pamanablas mu, uling pepatulu ra ing daya ding kekang talasuyu.


text:
Paintulut mung ing saingsing ding bihag miras king arapan mu, at king kapamilatan ning maragul mung kayupayan iligtas mu la detang miyatulan kamatayan.


text:
Kanita ikami namang kekang memalen at tupang kekang papastulan ikang pasalamatan king kapilan pa man, at purian alang kapupusan.


text:
Pakiramdaman mu kami, O Pastul ning Israel, pakiramdaman mu kami, ikang pamuntuk ning kekang kawan. Ika a makalukluk king tronu babo da ring kerubin.


text:
Ipakilala mu ing kekang sarili karing tribu nang Efraim, Benjamin, at Manase. Ipakit mu kekami ing kekang sikanan; me keni at iligtas mu ke ngan.


text:
Pepaburen meng pipaten da ring bansang kekeng kasiping ing kekeng gabun; ding kalaban mi kaylian da kami at pagsisti.


text:
Liwal me Ehipto ing metung a tanaman ubas; tinabi mu la ding dayuan king sarili dang lugal, at keka yang tenam ing tanaman ubas.


text:
O Dios a Mayupayang tutu, balikdan mu ke sanang pasibayu; ibat banua mung matas lawan mu kami; me keni at iligtas meng tenam mung ubas;


text:
Silaban de ring kekeng kalaban at layun kinutud. Mate la sana potang lawen mu la king mua mu karela!


text:
Magkanta kayung masaya para king Dios a kekatamung sikanan! King Dios nang Jacob, magkanta kayung kapurian!


text:
Ing pamagkanta pagumpisan yu na, at tigtigan yu na lang pandereta, a kayabe ning malambing dang sunis ding alpa at lira.


text:
Binie neng anting tuntunan karing anak nang Israel inyang segupa ne ing Ehipto. Ing metung a siwalang e ku sadiang daramdaman ngana kaku,


text:
King oras ning kagutgutan kaku minaus ka, at linigtas da ka. Makasalikut ku king duldul kanitang pekibatan da ka, at paniubukan da ka inyang 'tyu ka karing batis ning Meriba.


text:
Aku ing Ginung kekang Dios a midala keti keka ibat Ehipto. Ibuklat me ing kekang asbuk at kaku yang subuanan.


text:
Ing Dios ya ing manimuna king kapulungan karin banua, king kapulungan da ring dios nganang minieng kayatulan:


text:
Ing pamanatul yung alang katuliran kekayu nang ituknang, at tuknangan yu na lang papanigan ding taung alang kayapan!


text:
Ibie yu ing katuliran da ring kalulu at ding ulila; ibie yu ing mangaintulid karing mangailangan at karing alang akarapat.


text:
Kamangmangan yo! Ala kayung balu! King karalumduman karin kayu manuknangan, at ing hustisia keti king yatu mewala na.


text:
Atin lang lihim a babalakan laban karing kekang memalen; atin lang tatangka laban karing taung kekang ingatan.


text:
Daptan mu munaman itang binie mung dusa karing tau Midian, karing tau Sisera, at karing tau Jabin ning Ilug ning Kison.


text:
Sabik ya at mau, O Ginu, ing kekang talasuyu a miras kilub ning bale mu. Magkanta yang matula ing mabilug kung pangatau para king Dios a mabie.


text:
Agyang ding denas king Templo mu atin lang sale, at ing sibad atin yang bale; malutub na daragul la lele ning kekang altar. O Ginung Mayupayang tutu, O Ari ku at Dios ku! fig,Agyang ding denas king Templo mu atin lang sale.,(84:3)fig*


text:
Kabang daralan la king malanging gabun ning kapatagan ning Baca, maging lugal yang dakal a sibul, at ing maranun a uran kakatmuan neng batis!


text:
Kabang susulung la, lalu lang sisikan; ing Dios da ring dios karela yang tangalan karin king kabundukan ning Zion.


text:
O Ginu, O Dios a Mayupayang tutu, pakiramdaman mu sa ing panalangin ku; O Dios nang Jacob, dalangin ku pakiramdaman mu.


text:
Bendisyunan me, O Dios, ing ari ming talapaglualu at maging maganaka ka sa anti ning ya ing ari a kekang pinili.


text:
Ing metung a aldo kilub ning Templo mu maygit ya kesa king libung aldo nukarin man. Mas buri ku ing maging bante kung pasbul king Templo mu kesa king manuknangan ku karing palasyu da ring e mayap a tau.


text:
Ing Ginung Dios ya ing kekatamung kalasag at aring marangal; dininan na katamung ganaka. Ala yang pagkaimut a bage mayap karetang lalakad king daklat na.


text:
Ing sasabian ning Ginung Dios kakung pakiramdaman, uling ipangaku na ing kapayapan kekatamung memalen na, karetang tapat at karetang e na magbalik king karelang kamulangan.


text:
Tutu yang makasadiang magligtas ing Dios karetang ating takut, at kanita king kekatamung bansa manatili ing lingap na.


text:
Ining bie ku keka sanang ingatan, uling keka tapat na ku man; iligtas mu ku uling aku ing kekang talasuyu at keka magtiwala ku.


text:
O Ginu, ituru mu ing buri mung parapat kaku, at pamintuan da kang mitmung katapatan; ituru mu kung sumuyu keka king taimtim a pilubluban.


text:
Pasalamatan da ka, O Ginung kakung Dios, king mabilug kung pusu, at king kapilan pa man kaku yang parangalan ing kekang lagyu.


text:
Ding taung palalu, O Dios ko, lulusuban da ku; bie ku buri deng paten ding taung alang pusu, ding taung keka e kikilala.


text:
Balikdan mu ku sa at lunusan; kening kekang talasuyu ibie mu, uling kalupa nang ima ku sinuyu ke keka.


text:
Kaku patutuan mu, O Ginu, ing kekang kayapan; ban detang taung kaku masama mangapakarine la kabud akit dang pematulan mu ku at seupan.


text:
Potang isulat ku la lagyu ding bansang mapamintu kaku, iyabe ke ing Babilonia at Ehipto; iyabe kia naman ing Filistia, Tiro, at Etiopia karetang king Jerusalem manuknangan.


text:
Tungkul king Zion ding tau karelang sabian king ding sablang bansa sasakupan na la, at gawan nong masikan ning Kakataskatasan.


text:
Ding sablang manuknangan karin magkanta la at terak, at karelang sabian, Ing sablang bendisyun at kekatamung tatanggapan king Zion manibatan.


text:
O Ginung Dios a kakung talapagligtas, patitingapun aduan ku ing saup mu, at neng bengi ika mu rin ing kakung ausan.


text:
Anti ra kung likuan libutad ding mete; kawangis da retang pete ra king kutkutan makarate na; kalupa da na ku detang taung kekang kelinguan a e mu na malyaring asaupan.


text:
Daralumdum na ing kakung akakit kening kakung kasakitan; O Ginu, patitingapun ika ing kakung ausan at keka ku manalangin.


text:
Abalita da pa kaya karin king kutkutan ing alang kupas a lugud mo o ing kekang katapatan king tuknangan da ring mete?


text:
Akit da la kayang kekang milagru king madalumdum o ing kekang pamagligtas king tuknangan da ring taung mekalinguan?


text:
Makalunus ku uling manibat na inyang anak ku, misasakitan na ku at digsu na mete; e ku na akarga ing kaku babie mung dusa.


text:
Leko mo kaku pati na ing matalik kung kakaluguran; ing bukud mung kayabe kung makatagan ya ing karalumduman.


text:
Parati kung ikanta, O Ginu, ing lugud mung e kukupas; ibalita ku ing katapatan mu king kapilan pa man.


text:
Ding banua sasabian da la, O Ginu, ding makapagmulalang dapat mu; ing katipunan ding kekang banal sasabian da ing kekang katapatan.


text:
Itang dambualang i Rahab piglati me at pete; king mayupaya mung sikanan simbut mu la ding kekang kalaban.


text:
Ing hustisia at katuliran ila ding asias ning kekang kayarian; ing lugud at katapatan mayayakit king sabla mung daraptan.


text:
Mapalad la, O Ginu, ding taung biasang samba at magkantang kapurian keka, ding mabibie king aslag ning kekang ganaka!


text:
Kanitang minuna, king kapamilatan ning vision, migsalita ka karetang tapat keka. Ngamu karela, King metung a bayani pinutung ku ne ing korona; likluk ke king tronu na itang pinili ku karing maldang tau.


text:
kanita kaku lang parusan king dapat dang makasalanan. Kaku lang papagdusan king dapat dang kamalian.


text:
Misan mu at para king kapilan man; sinumpa ku king banal kung lagyu; kang David kapilan man e ku maglaram!


text:
Oneng ngeni keka yang tinggian at gilutan, at kamuan meng e makanyan- kanyan ing aring kekang pinili.


text:
Ding sablang daralan panakawanan dang keyang pibandian; pituya-tuya de ring bansang keyang kasiping.


text:
E mu sa kakalinguan king makuyad mu ing bie ku; ganakan mu sa king lelangan mu kaming ating kamatayan.


text:
O Ginu, nukarin ing lugud mung wagas king panaun a milabas? Antayu ing pengaku mung katapatan kang David?


text:
Ganakan mu, O Ginu, nung makananu reng insultuan ding tau ining talasuyu mu, at ing insultu a pibata ku karing paganu.


text:
Bayu mo pa pepalto ding kabundukan o ing yatung kekang lelangan, ika na ing Dios a alang kayangganan, at Dios ka kapilan man.


text:
Babalik me ing tau king alikabuk a keyang ibatan; kekang sasabian, O anak ding tau, king alikabuk mibalik kayu.


text:
Anti lang patingapun ding libung banua keka; mengari la king napun a linabas na o anting oras a makuyad neng bengi.


text:
Tatange mu la ding tau anting agus ning albug; kasing kaba na kami mu ning paninap; mengari kaming dikut a neng abak sisibut.


text:
Ing bie mi angga mung pitung pulung banua; miraras kaming walung pulung banua nung masikan ke pa; makanyan man, kaguluan at problema ing darala ra; mabilis yang lilipas ing bie at kaybat mawala ne.


text:
Ninu ing makibalu king puersa ning kekang mua? Ninu ing makaintindi king kasbung makatakut a kekang darala?


text:
Kagising mi neng abak katmuan mu ke sa king lugud mung alang kupas, ban magkanta kami at tumula kabang mabie kami.


text:
Ipakit mu karing talasuyu mu ing makapagmulalang dapat mu; paintulut mung ding lahi mi karelang akit ing mayupaya mung dapat.


text:
O Ginung Dios, ing keka sanang bendisyun ibie mu kekami; king sablang dapat mi tagumpe keka sanang ibie.


text:
Malyaring ding libu king siping mu mate la, at ding apulung libu a makapadurut keka, oneng e ka numanu balang.


text:
Keka lang damusakan ding leon at ding ubingan, ding leon a mitmung bigsikan at ubingan a kamandagan.


text:
Ngana ning Dios, Iligtas ku la detang malugud kaku, at idipensa detang tatanggap kaku bilang karelang Ginu.


text:
Potang maus la kaku kaku lang pakibatan; kaku lang saupan king karelang kagutgutan; kaku lang iligtas at parangalan.


text:
Mayap ing isalita ing lugud nang e kukupas balang abak, at ing keyang katapatan karas ning kabengian,


text:
Agyang pang lumabung lang anting dikut ding taung e mayap, at dakal man ing karelang pibandian, makanyan man miras karela ing mitakdang kasiran,


text:
Ding taung banal lumabung lang kalupa ning palma; lumabung lang kawangis ding tanaman a sedro ning Lebanon.


text:
Mangari la karing tanaman a mitanam king tuknangan ning Ginu, king Templo ning Dios dagul la at lumabung.


text:
Ing Ginu ari ya; makagani ya king kamalan at sikanan. Ing yatu matatag ya pundasyun; kapilan man e ya maugun.


text:
Ing tronu mu, O Ginu, matatag ya manibat na kanitang minuna, at ika atyu na ka bayu pa megumpisa ing sabla.


text:
Maygit pa king alingongo ning maragul a danuman, at mayupaya king alun ning dagat ing pamag-ari ning Ginung makapayan.


text:
O Ginu, ding kekang kautusan ala lang kayangganan; ing kekang tuknangan sidsad ya king kabanalan kapilan man.


text:
Angga la kapilan magmayabang ding darapat kasalanan, angga ro kapilan pagmayabang ding e ustu rang gagawan?


text:
Karelang sasabian, Ing Ginu e na naman akakit ing kekatamung daraptan, ing Dios ning Israel iti e na apapansinan.


text:
Sasabianan na la ding bansa; e no wari parusan? Ya ing talaturu ding sablang tau; ya wari ing alang balu?


text:
Ibie mu keting tau ing kapaynawan king panaun ning kagutgutan kabang kukulkulan de ing aun para karing darapat kasalanan.


text:
Ninu ing tinalakad para kaku laban karing e mayap a tau? Laban karing darapat kasalanan ninung sinaup kaku?


text:
Miyabe-abe lang lalaban karing taung makatuliran, at detang alang kasalanan atulan da lang kamatayan.


text:
Parusan na la king depat dang pamikasala, at paten na la uli ning kasalanan da. Wa, ing Ginung kekatamung Dios, paten na la.


text:
Bandi ne ing dagat, uling ya ing linalang kaniti; bandi nia naman ing gabun, uling gewa nia naman iti.


text:
Me ko keni, duku tamu at samban ya; tara, siklaud tamu king arapan ning Ginu. Ya ing linalang kekatamu!


text:
Ya ing kekatamung Dios; itamu ding memalen a pagmalasakitan na, anti tamung tupang ingatan na. Pakiramdam yu ngeni ing sasabian na.


text:
E kayu sa masias a pusu; e yu sa pakiapusan ing gewa ra ding kekong makatua inyang atyu la king Meriba king disyerto karin Masa.


text:
Ing lahing ita pikasaman ke kilub ding apat apulung banua; inya kakung sinabi, Ding taung deti tune lang alang katapatan; e da la buring pamintuan ding kakung kautusan.


text:
Uling ing Ginu maula ya, at dapat yang purian, kailangan yang galangan maygit karing aliwang dios-diosan.


text:
Karing sablang bansa sabian yu: Ing Ginu ari ya. Ya ing minie tetagan king yatu, inya e ya numanu; king mitmung katuliran ukuman na lang sablang tau.


text:
Paburen yang tumula ing banua; paburen ing yatu magsaya ya, at pati na ing dagat at ing sablang keyang sakup;


text:
paburen yung ding marangle at ding sablang tanam da tumula la! Kanita ding sablang tanaman ning kagubatan magkanta la uli ning tula ra, fig,...sablang tanaman ning kagubatan magkanta la uli ning tula ra.,(96:12)fig*


text:
potang datang ya ing Ginu ban mag-ari king yatu. Pamahalan no ding sablang tau king alang pamangabiran, at king mitmung katuliran.


text:
Ing biga at dalumdum makapatulug king Ginu; manalumpakan king kabanalan at alang pamangabiran ing pamag-ari na.


text:
Mibili la king kamarinayan ding sablang sasamba karing idolo; detang magparangalan karing idolo dang alang kabaldugan. Ding sablang dios da duku la king arapan na.


text:
Ing Zion makiramdam ya at matula ya, at ding siudad ning Juda magsaya la, uli ding kayatulan mu, O Ginu.


text:
Kaluguran na la ning Ginu detang masama king e mayap; ing bie ding memalen na ingatan na; liligtas na la karing gamat da ring taung e mayap.


text:
Pagkanta yeng bayung kanta ing Ginu, uli ning makapagmulala nang depatan! King sarili nang kayupayan at banal nang gamat ing tagumpe ikua na.


text:
Ing pengaku na king balen ning Israel e na kelinguan; karela mitmu yang lugud at katapatan. Ing tagumpe ning Dios ikit ding sablang tau ning yatu.


text:
Gawa kang masayang inge king Ginu, O mabilug a yatu, purian yang kayabe ding kanta, at kulisak ning tula.


text:
Magkainge ka, O dagat, pati na ing sablang atyu keka! Magkanta ka, O yatu, at sablang manuknangan keka.


text:
king arap ning Ginu, uling daratang ya ban yatu ya'ng pamahalan na, at ukuman ding tau ketang katuliran at alang pamangabiran.


text:
Ing Ginu mag-ari ya, at ding tau gagalgal la! Makalukluk ya king tronu na babo da ring kerubin; kabang makalukluk ya, ing yatu gagalgal ya.


text:
Mayupayang Ari, ing matulid yang kekang kaluguran; king Israel tinatag mu ing katuliran; at binie mung katuliran at alang pamangabiran.


text:
I Moises at i Aaron pari na la, i Samuel naman menalangin ya; deti ngan king Ginu minaus la, at pekibatan na la.


text:
Migsalita ya karela busal ning biga, at tiparan da lang tuntunan at kautusan a binie ning Ginu karela.


text:
O Ginung kekaming Dios, pekibatan mu lang kekang memalen; pepakit mu karela king Dios kang mapamatawad agyamang perusan mu la uling mikasala la.


text:
Ing Ginung kekatamung Dios kailangan yang purian; king banal nang bunduk kekatamu yang samban, uling banal ya ing Ginung kekatamung Dios.


text:
Kilalanan yu king ing Ginu ya ing Dios. Ya ing linalang kekatamu at bandi na katamu; itamu ding memalen na at tupang papastulan na.


text:
Ding pasbul ning Templo na luban yu na la kayabe ing kapasalamatan, at ding patyu na a ating kapurian. Pasalamatan ye at purian.


text:
King dalan ning kabanalan karin ku dumalan. O Ginu, kapilan mu ku kaya datangan? Mibiebie kung alang kapintasan king mismung kakung tuknangan.


text:
E ku paintulut magbabo ing nanumang e mayap. Pikasaman ku ing dapat ding taung e mayap, at e ku la pakiabayan.


text:
Ing ninumang king lihim sisira king kalupa nang tau kaku yang tanggian; e ke kampian ing taung palalu at mayabang.


text:
Ding taung tapat king Dios ilang kakung pakiabayan; king kakung palasyu paintulutan ku lang manuknangan; detang talagang apagkatiwalan ila mung mipaintulutan aku ing karelang suyuan.


text:
E ya malyaring manuknangan king kakung palasyu ing taung malaram; e lumuat king kakung arapan ing taung mapagkunwari.


text:
Aldo-aldo kaku lang paten ding sablang taung e mayap ning kekatang bansa; king siudad ning Ginu kaku la ngan itabi ding taung darapat e mayap.


text:
E mu ku sa lalakuan neng atyu ku king kaguluan. Saingsing ku keka sanang pakiramdaman, at potang keka mamaus ku agad mu ku sanang pakibatan.


text:
Mengari kung ayup a malyap king disyerto; magdili-dili kung anti ing kulayu karing lasak-lasak a gusali.


text:
Aldo-aldo da kung e patugutan insultuan ding kakung kalaban; detang manyunu kaku gagamitan dang paniumpa ing kakung lagyu.


text:
Uli ning kasbu mu at mua kaku abu ing meging kakung pamangan, at ing lua ku miyabe king kakung inuman. Dimput mu ku at belugse.


text:
Talakad ka at lunusan me ing Zion; oras na ban keka yang lunusan; ing takdang panaun miras na ban keka yang sakluluan.


text:
Pitakutan de ring bansa ing lagyu ning Ginu, at ding sablang ari king yatu, pitakutan da ing upaya na.


text:
Isulat yu para karing daratang a lahi ing depat ning Ginu, ban pati ding e pa mibait munie lang kapurian king Ginu.


text:
O Dios ko, bie ku e mu pa sana kakuanan kabang e ku pa miras king ketuan. O Ginu, ika mabie ka kapilan man.


text:
King panaun a malambat nang milabas, ing yatu keka yang telakad, at ing banua lelangan de ring kekang gamat.


text:
Deti ngan lumipas la, ika mu ing mitagan; malaso la ngan anti ing imalan; anti ing imalan a mirinatan keka lang alilan.


text:
Ding anak mi mibiebie lang mitmung kapanatagan, at ding lahi da manatili lang alang pigaganakan king lalam mung kayampunan.


text:
Pepakilala na kang Moises ing kapagnasan na, at king balen nang Israel ding dapat nang pagmumulalan.


text:
Nung makananu yang marayu ing aslagan king albugan, makanyan la karayu king Ginu ding kasalanan tamu.


text:
Nung makananu na lang lulunusan ning tata ding anak na, makanyan na la naman lulunusan ning Ginu ding ating takut king kadiosan na.


text:
king tiup ning angin malagas ya, at lumbug nia king lugal na. fig,king tiup ning angin malagas ya, at lumbug nia king lugal na.,(103:16)fig*


text:
Oneng ing lugud ning Ginu karing malugud at ating takut manatili angga king alang angga; ing lugud na mamabut karing anak da ring anak da.


text:
Ikong masikan at mayupayang anghel, purian ye ing Ginu, ikong mayupaya at masikanan a mamintu king keyang amanu.


text:
Purian ye ing Ginu, ikong sablang lelangan na, king sablang lugal nung nu ya mamuntukan! O kaladua ku, ing Ginu keka yang purian!


text:
Purian me ing Ginu, O kaladua ku! O Ginung kakung Dios, ing degulan mu e mu nanu! Makaimalan ka king dangalan at kamalan.


text:
at babo ning danuman telakad me ing kekang bale. Ding kekang peka karwahe ila ding biga, at babo ding pakpak ning angin ka makasake.


text:
Ing angin ya ing kekang tubud- tuburan nukarin man, at ing kislap ning kildap ya ing kekang utus-utusan.


text:
Ibat king matas mung tuknangan tutugtugan mu la ding kabundukan angga king kumatmu ing gabun king babie mung kalam.


text:
Sagiwang dikut para karing animal kekang patubuan, at tanaman a gamitan ning tau ban pikuanan king kabiayan,


text:
Ding kambing a malyap manuknangan no man king kabundukan, at karing pilatan ding batu karin la manuknangan ding kunehu.


text:
Ding anak ding leon gagaleung la kabang manintun lang apangan da; libut-libut lang manintun king pamangan a babie ning Dios karela.


text:
O Ginu, ding kekang lelangan e la mabilang-bilang! King mitmung kabiasnan keka la ngang lelangan! Mitmu ya ing yatu karing kekang lelangan.


text:
Kabilang ya kareti ing dagat a tutung maragul at malapad; mabibie la karin ding lelangan a e mu abilang-bilang malati o maragul man;


text:
Potang darayu ka karela mangatakutan la; nung patluran mung karelang pangisnawa mate la; magbalik la king alikabuk a ibatan da.


text:
Mawala la sana keti king yatu ding makasalanan; ding taung e mayap sana mawala no ngan. Purian me ing Ginu, O kaladua ku! Purian ya ing Ginu!


text:
O munie kayung kapasalamatan king Ginu; maus kayu king lagyu na; sablang keyang depatan karing tau kekong sabian.


text:
Deti namang tau Ehipto peparatangan na la kasbu laban king balen na, at karela pepalinlang ding talasuyu na.


text:
Peparala na ing dalumdum at meralumdum ya ing bansang Ehipto, oneng selangsangan da ring tau Ehipto ing keyang amanu.


text:
Ding pangane rang lalaki king bansang ita pete na la, ding sablang mumunang anak king balang pamilya.


text:
Kaybat tinaid neng linual ing Israel; gintu at pilak karelang daralan. Masikan la ngan at masalese pamikakatawan.


text:
Inaspak ne ing batung maragul, at linual ing dakal a danum; sinibul at minagus ing danum anting ilug king disyertong ita.


text:
Ninu ing makapagsalita karing dapat nang maragul ning Ginu? Ninung makaibie ganap a kapurian king Ginu?


text:
Ginu, e mu ku sana kakalinguan potang ing kekang balen keka neng saupan; iyabe mu ku karetang kekang sagipan.


text:
Paintulut mung kakung akit ing kasaplalan ning kekang balen, at king karelang tula makiabe layun ligaya karing sablang ibat keka.


text:
Ikami at ding kekeng mangatua parehu kaming dinapat pamikasala; ing depat ming kasalanan alang kalupa.


text:
Kanitang atyu la king Ehipto ding kekeng makatua e da la aintindian ding makapagmulala mung depatan; karelang kelinguan ing lugud mung alang angga, at karin king Dagat da ring Timbu, keka O dios a Kakataskatasan, mig-rebeldi la.


text:
Makanyan man keka lang segipan antimo ing kekang pengaku, ban kekang ipabalu ing upaya ning kekang lagyu.


text:
Kanita ing gabun mignganga ya, at inakmul ne i Datan, at i Abiram at ing mabilug nang pamilya mikutkut ya.


text:
Ing milalablab a api dinatang, at ding talatuki da mesilab la ngan; mesilab la ngan detang darapat e matulid.


text:
Karin king Horeb ginawa lang metung a biserung baka, at iting larawan a pinandayan ya ing karelang simban.


text:
Tune makapagmulala ing depat na king bansang ita, at king Dagat da ring Timbu makapangilabut ing pepasari na.


text:
Binalak na ing paten na la, oneng i Moises a talasuyu na tinalakad ya ban mamilatan para karela, at e na belaus ning Dios itang karela buri nang ipagpa.


text:
Karin king Peor sinamba la kang Baal, at mengan la karing ain a miyabie karing dios a e naman mabie.


text:
Pete da la't inain ding anak dang ala pang kamalayan, inya ing lugal a ita king daya da karin ya midinatan.


text:
Inya pepaburen na lang mipailalam king upaya da ring dayuan, at ding sinakup karela ila ding kalaban.


text:
Maralas na lang linigtas, oneng ing lumaban king Ginu ya ing mas buri da, at lalu lang migbabad king pamikasala.


text:
Iligtas mu kami, O Ginung kekaming Dios, ibat karing miyayaliwang bansa tipunan mu kami ban ika ing kekeng pasalamatan, at ing lagyu mung banal kekami yang purian.


text:
Ing Ginu, ing Dios ning Israel, ya ing purian; purian ye ngeni at king kapilan pa man! Amen ing dapat dang sabian ding sablang tau.


text:
at ibat karing miyayaliwang bansa tinipun na ko ngan manibat king aslagan at albugan, norti at mauli.


text:
Kanita minaus la king Ginu, uli ning kasakitan a karelang daralanan, at linigtas na la king gipit dang kabilian.


text:
Uli ning alang kupas a lugud na, ing Ginu kailangan deng pasalamatan, alang-alang karing milagrung depat na para karela ngan!


text:
Mesakit la ding aliwa uli ning karelang pamikasala, at dinalan lang kasakitan uli ning e ustung karelang depatan.


text:
Kanita minaus la king Ginu uli ning kasakitan a karelang daralanan, at linigtas na la king gipit dang kabilian.


text:
Uli ning alang kupas a lugud na, ing Ginu kailangan deng pasalamatan; alang-alang karing milagrung depat na para karela ngan!


text:
Tinas na lang matas a matas ding barku da; at kaybat sildak na la angga king kalalalaman. Mesira la lub; bala ra mate no ngan.


text:
Metula lang e mu nanu uli ning katahimikan, at pitnubayan na la angga king sadsaran a karelang pakirasnan. fig,....at pitnubayan na la angga king sadsaran...,(107:30)fig*


text:
Uli ning alang kupas nang lugud, ing Ginu kailangan deng pasalamatan, alang-alang karing depat na para karela ngan!


text:
King katipunan ding tau kailangan dang ihayag ing kayupayan na, at king kapulungan ding makatua kailangan da ne mang purian.


text:
ing gabun a sadiang mataba meging gabun a malat, uli ning ugali rang e mayap ding taung karin manuknangan.


text:
Oneng linigtas na la ding mayayalipit at mangailangan; ding anak da peparakalan na lang anting kawan.


text:
Ninumang biasa, deting bage kailangan na lang pakaintindian; ing lugud ning Ginu karela sanang pagaralan tanggapan.


text:
Makasadia ya ining pusu ku, O Dios ko; makasadia na ku; makasadia kung magkanta at magsalitang kapurian keka! Migising na ka, O kakung kaladua!


text:
ban ing balen a kekang pakamalan kaligtasan akua na; gamitan mu ing upaya mu; pakibatan mung panalangin ku.


text:
Ibat ketang banal nang santuaryu ing Dios sasabian na, Bilang tanda ning kakung tagumpe, ing gabun ning Sikem kaku yang pitnan at ing Kapatagan ning Sucot kaku yang pamartian.


text:
Ing Gilead kaku ya at ing Manase. Ing Efraim yang gawan kung helmet, at ing Juda ya ing kakung maging setro.


text:
Ing Moab gawan keng pipanuasan, at ing Edom yang piyatsanan kung sandalyas. Ing mabilug a Filistia maging kaku ya.


text:
Oneng ninu, Ginu, ing kaku tuki king panlub ku keting kutang matibe? Ninu ing sumaup kaku ban king Edom miras ku?


text:
O Dios ko, talaga kayang lubus mu na keng gilutan? Talaga kayang e mu no saupan ding kekaming kawal?


text:
Uling ding taung e mayap, at malaram aku ing karelang pakisiran; laban kaku magsalita lang kapanyiran.


text:
potang miyarap king ukuman lunto ya sanang makasalanan; lawan mung kasalanan pati keyang panalangin!


text:
Bustan ing pibandian na samsaman da ring pikautangan na; bustan ding aliwang tau ilang numabang king pipagalan na.


text:
Ing kasalanan ding makatua na ing Ginu e no sa kalinguan; at ing pamikasala nang ima na e sa makalinguan kapilan man!


text:
Mananu na sanang ing Ginu karelang kasalanan e na kakalinguan, oneng ila naman lubus la sanang makalinguan.


text:
Uling e ya pepakit ganaka king kalupa nang tau; pepasakitan na la ding pakakalulu, gipit, at alang akarapat.


text:
Anting imalan a susulud na ing pamaniumpa; bustan mung mibabad ya ing katawan na king sumpa na; managlus sanang anting laru angga karing butul na.


text:
Paburen mung mangaring imalan a makabalut king katawan na, at sinturun a makabatabat king awakan na.


text:
Makanyan na la sanang parusan ning Ginu ding kakung kalaban, ding sablang kaku magsalitang kapanyiran.


text:
Oneng, O Dios, a kakung Ginu, saupan mu ku anti ing pengaku mu; iligtas mu ku uling mayap ka at malugud.


text:
Mawawala ku antimo ing anino ning kabengian; mananakbag kung anti ing durun neng ugunan de ing tanaman.


text:
Isumpa da ku man, oneng bendisyunan mu na ku man; pamakarine mu lang kakung kapate; bustan mung tumula na ku man.


text:
Ngana ning Ginu king kakung ginu, Lukluk ka king banda kung wanan, angga king agawa ku lang dalpakan mung bitis ding kekang kalaban.


text:
Manibat king Zion ing Ginu palawakan na ing gabun a kekang sasakupan; kalaban king kekang kayupayan keka na la ipailalam.


text:
King aldo a arapan mu lang kekang kalaban, ding memalen magkusa lang ika ing karelang saupan; ibat king sagradung bunduk ding kayanakan datang lang anting ambun ning abak ban keka makiabe.


text:
Atin yang pangaku ing Ginu keka, at iti e ne bawian. Ngana, Pari ka kapilan man; king pangapari nang Melkisedek karin ka makabilang.


text:
Ukuman na lang sablang bansa, mitambak lang bangke king lugal ning labanan; ding ari king mabilug a yatu sambutan na la.


text:
Binie na ing kaligtasan, karing memalen na, at karela ginawa yang alang anggang kasunduan. Banal ya at mayupaya ing lagyu na.


text:
Ing ating takut king Ginu ya ing pasimula king kabiasnan; dirinan na lang mayap a pamanalastas ding mamintu karing utus na. Purian ya kapilan pa man.


text:
Makabuklat ya gamat, at karing pakakalulu mapaniapat yang mayap; manatili kapilan man ing mayap nang pilubluban. Maging mayupaya ya at miparangalan.


text:
Akit da iti ding taung e mayap; migagaligit la at mamako agad, uling mewala ngan ing karelang asahan.


text:
King pangapase ding kalulu king gabun babangun na la; tatas na no man ding atyu king kalulung kabilian,


text:
Ing babaing e mikakayanak parangalan ne king pibalebale na; paligayan ne kapamilatan ning pamamie nang anak. Purian ya ing Ginu!


text:
Keka, O Ginu, bukud mung keka, at e kekami mangaintulid ing dangalan at ligaya, uling alang kupas ing lugud mu at katapatan.


text:
Atin lang gamat, oneng e no man makatagkil, atin lang bitis, oneng e no man makalakad, katiting mang siwala e la makagawa.


text:
Ikayung pari a lahi nang Aaron, ing Ginu ya ing kekong panaligan, uling ya ing kekayu babie kasaupan at kalasag.


text:
Ing Ginu e na katamu malyaring kalinguan; bendisyunan na katamu ngan, ding memalen ning Israel bendisyunan na la, at pati na ding pari a lahi nang Aaron.


text:
Linigtas na ku king kamatayan; ing lua kung mamagus pinulis na ngan, at e na ku pepaburen meraig king kabiguan.


text:
O Ginu, aku ing kekang talasuyu, susuyuan da ka antimo ing pamaniuyu na keka ning kakung ima. King kamatayan linigtas mu ku.


text:
Ikong sablang bansa, ing Ginu purian ye sa. Purian ye ikong sablang tau keti king yatu. fig,Ikong sablang bansa, ing Ginu purian ye sa.,(117:1)fig*


text:
Uling maragul ing lugud na kekatamu ngan, at ing katapatan na manatili king kapilan pa man. Purian ya ing Ginu!


text:
Nung ing Ginu atyu ya king kakung siping ala kung pitakutan; ing ninumang tau kaku ala yang arapat nanuman.


text:
Anti lang putakti a linusub kaku, mitatau lang kalupa ning talahib; oneng king lagyu ning Ginu gisan ku la ngan!


text:
Kekong pakiramdaman ing masayang kantahan ning tagumpe ding king tolda da ring memalen ning Dios. Ngara, Ing mayupaya nang gamat ning Ginu ya ing makirapat kaniti!


text:
Ginu, ika ing kakung pasalamatan, uling kakung panalangin kekang pekibatan layun mu kung pepagtagumpayan.


text:
Ing Ginu ya ing Dios; meging maganaka ya kekatamu! Kabang tatalan tamung sangang tanaman, pagmulan ing piesta at maglakad tamung makapadurut king altar.


text:
Makananu yang makapanatiling malinis a bie ing lalaking kayanakan? Ing keyang daptan ya ing tuparan na lang kekang kautusan.


text:
Pagkapilitan da kang suyuan king mabilug kung pusu; e mu paintulut ing kaku lang labagan ding kekang kautusan.


text:
Maging maganaka ka sa kakung talasuyu mu ban e ku mate, ban makatupad ku karing amanung kekang binie.


text:
Mipulung la ding mamuntukan ban misabisabi lang laban kaku, makanyan man kaku lang pegaralan ding kekang tuntunan.


text:
Ing sablang kakung depatan keka pigtapat ku ngan, at kekang pekiramdaman; kaku ituru mu lang kekang tuntunan.


text:
Saupan mu kung kaku lang aintindian ding kekang kautusan, at ding dapat mung pagmumulalan kakung isip-isipan.


text:
E ku mipaindatun anggang e ko ngan atuparan ding kekang kautusan, uling ing pamanalastas babie mu naman.


text:
O Ginu, ituru mu la kaku ding kabaldugan ding kekang kautusan, at kaku lang pamintuan king kapilan pa man.


text:
Saupan mu kung magnasang tupad karing kekang tuntunan, at aliwa ing pikualtan ya ing kakung sisikasuan.


text:
E mu paintulut ing sikasuan ku la ding bage a alang kabaldugan, at kalupa ning pengaku mu mipala ku sa.


text:
Aku, pagnasan ku lang tuparan ding kekang kautusan; bayung bie kekang babie uli ning kekang katuliran.


text:
Pawang kalaraman ing piniabi ra tungkul kaku, sisiran da ku ding taung palalu; kekang kautusan kaku lang pamintuan king mabilug kung pusu.


text:
Ika ing linalang at mimingat kaku; dinan mu kung kabiasnan ban kaku lang apagaralan ding kekang kautusan.


text:
Panakit da kaku ding keka gagalang magsaya la ngan, uling ing kekang amanu yang kakung pagkatiwalan.


text:
Bustan mung ing alang kupas a lugud mu yang mamatula kaku antimo ing kekang pengaku kaku a kekang talasuyu.


text:
Mangapakarine la sa ding taung palalu, uli ning maling bintang da kaku; aku naman ding tuntunan mu ilang isip-isipan ku.


text:
Detang ating takut at gagalang keka lumapit la kaku; lumapit la ding sablang makibalu karing kautusan mu.


text:
Ala kung silbi kalupa ning mebusbus a balat pilulanan alak; makanyan man, e ku la kelinguan ding kekang kautusan.


text:
Guguluan da ku deting tau king karelang pamaglaram; ding kekang kautusan tune lang apagkatiwalan, inya aku sana ing kekang saupan.


text:
Ing kekang kautusan gagawan na kung mas biasa kesa karing kakung kalaban, uling kayabe keng utus mu kapilan pa man.


text:
Maygit ing pamanalastas ku kesa karing kakung talaturu, uling kaku lang pagaralan ding kekang tuntunan.


text:
Darakal ing kakung kabiasnan a manibat karing kekang kautusan, inya ing e ustung dapat kakung pikakasaman.


text:
Pasiknangan mu ku antimo ing pengaku mu at e ku mate; e mu paintulut ing mabigu ya ing kapanayan ku.


text:
Keka lang tatanggian ding e mamintu karing kekang tuntunan; ding mapamirait dang tangka mumuling alang kabaldugan.


text:
Tuturing mu lang anting basurahan ding taung darapat e mayap, inya aku naman kaku lang pakamalan ding kekang kautusan.


text:
Ding kekang tuntunan e la mangabiran kapilan man; didinan mu kung beluan ban ining bie e miyangganan.


text:
Ginu, bosis ku keka sanang pakiramdaman, alang-alang king alang kupas a lugud mu; lunusan mu ku at ingatan me ining kakung bie.


text:
Lawan mu, pakamalan ku la ding kekang kautusan; agpang king lugud mung e mibabayu, inya ikabus mu ku.


text:
Ing suma na ning kekang kautusan ya ing katutuan, at ding sabla mung tuntunan manatili la kapilan man.


text:
Ding mayupayang mamuntukan guguluan da kung alang bitasang kasangkanan, oneng pamintuan ku la mu rin ding kekang kautusan.


text:
O Ginu, miras sa king kekang arapan ing aduan kung kasaupan! Anti ing pengaku mu, dinan mu kung kabiasnan.


text:
Dinan mu kung bie ba ra kang apurian, at bustan mung ding kekang kautusan kaku ilang munie kasaupan.


text:
Mengari ku king tupa a mebating; ining kekang talasuyu keka ya sanang panintunan, uling e ku la kelinguan ding kekang kautusan.


text:
Mesaya ku inyang sinabi ra kaku, Tara, munta tamu king bale ning Ginu! fig,Tara, munta tamu king bale ning Ginu!,(122:1)fig*


text:
Alang-alang karing kamaganak at kaluguran ku, keka Jerusalem, sabian ku, Ing kapayapan manatili keka!


text:
Kalupa ning ipus a lalaki o babai a magtiwala king ginu na, makanyan kaming magtiwala keka, O Ginung kekeng Dios, angga king lunusan mu kami.


text:
Malunus ka sana kekami, O Ginu; malunus ka sana kekami, tutu nang dakal ing kalibakan a kekeng tinggap.


text:
Nung makananu lang makapadurut ding bunduk king Jerusalem, makanyan neng padurutnan ning Ginu ing keyang balen ngeni at king kapilan man.


text:
Uling ding e mayap e no man mamahala kabang-kaba king bansa ding makatuliran; miyawa la namang gawa king e mayap.


text:
Potang parusan mu la ding taung e mayap, iyabe mu la ding painggulut karing kekang kautusan. Ing kapayapan manatili king Israel!


text:
Sasagakgak kami at magkanta king tula mi. Kanita ngarang sinabi ding bansang manakit, Ing depat ning Ginu karela binang makapagmulala.


text:
Detang menangis inyang tatanam la, kailangan lang magsaya ngening pupupul la! fig,...kailangan lang magsaya ngen ing pupupul la!,(126:5)fig*


text:
Detang tatangis kabang daralan da ing bining itanam da, magbalik lang magkanta king tula kabang sasaka ra ing pupul da!


text:
Nung aliwa ing Ginu ing mitalakad king bale, alang ulaga ing gewa da ring manalakad-bale. Nung ing Ginu e ne ingatan ing siudad, alang kabaldugan ing pamagbante da ring guardia.


text:
Baket paipagal ka pang manintunan, migigising maranun at magpuyat? Ing Ginu e no paburen ding kaluguran na kabang matudtud la.


text:
Mapalad ya ing taung dakal a paslu king lulanan na; e ya masambut potang arapan no ding keyang kalaban king lugal ning piukuman.


text:
King pibalebale mu ing kekang asawa mangari ya king ubas a mabunga; ding anak mu mangari lang makapadurut a olibong tanaman.


text:
Ing Ginu bendisyunan na ka sa manibat king Zion; akit mu sanang minawa ya ing Jerusalem king kekaban ning bie mu.


text:
Manibat inyang anak ku pa mu ding kapate ku gilu da na ku at pepasakitan; oneng kapilan man e ra ku deigan.


text:
Karing lalabas alang sumabi, Bendisyunan na ka sa ning Ginu! Bendisyunan da kayu king lagyu ning Ginu!


text:
Panayan ke ing Ginu; maygit king pamanaya na ning bante king paniatang ning abak fig,... maygit king pamanaya na ning bante king paniatang ning abak.,(130:6)fig* Wa, maygit king pamanaya na ning bante king paniatang ning abak.


text:
Ginu, ala na kaku ing nanumang katasan lub; likuan ku na ing sablang kapagmaragulan. E ku no panintunan pa ding bage makarangal o nanumang bage lampas king agyu kung isipan.


text:
Abalitan mi king karin Betlehem atyu ya karin ing Kaban ning Kasunduan, at king marangle ning Jearim karin mi ya atuklasan.


text:
Me keni, Ginu, at lungub ka king kekang tuknangan, kayabe ning Kaban ning Kasunduan ning kekang kayupayan, keti manatili ka king kapilan pa man.


text:
Kang David tapat mung pengaku, at e mu painggulutan ing binie mung amanu. Ngamu, Ing metung karing anak mu maging ari ya, at ya ing manalili keka.


text:
Nung ding anak mu king kasunduan tupad la, at karing kautusan a babie ku karela, kanita ding anak da naman maging ari lang kekang kasalisi angga king kapilan man.


text:
Papagtagumpen ku ing sablang gagawan ding pari na; magkanta la at kulisak king tula ding sablang memalen na.


text:
Karing lahi nang David palto kung metung a aring marangal, at papanatilian keng mamahala ing kakung pinili.


text:
Kasampat na at kalagung lalawan potang ding memalen ning Dios misasanmetung la ngan! fig,Kasampat na at kalagung lalawan potang ding memalen ning Dios misasanmetung la ngan!,(133:1)fig*


text:
Mengari king larung mabanglu king buntuk mitugtug, at managlus karing balbas at talab ning baru nang Aaron.


text:
Mengari king ambun king Bunduk ning Hermon a mananabu karing bunduk-bundukan ning Zion. Karin ing Ginu pengaku na ing bendisyun na, king bie a alang angga.


text:
Meko keni, ikong talasuyu na, ikong susuyu kabukas king Templo na, lumapit kayu at purian ye ing Ginu.


text:
Ya ing paratang king biga ibat karing suluk ning yatu; ya ing pasari king kildap neng babagyu, at papalual king angin king keyang pisisinupan.


text:
Ding dios-diosan da ring bansa megawa la king gintu ampon pilak; gewa da la ring taung magaling a pangamat.


text:
Ing Ginu kekayu yang purian, ing Ginung atyu king Zion, king Jerusalem a keyang tuknangan! Purian ya ing Ginu!


text:
Ya mung bukud ing makarapat karing maragul at makapagmulalang milagru; uling ing lugud na alang angga.


text:
Karing pampang ding ilug ning Babilonia karin kami pakalukluk, at manangis inyang agaganaka mi ya ing Zion.


text:
Ding memihag kekami inawad da ing magkanta kami ban patulan mi la; Ipagkanta yu kami, ngarang sinabi, metung a kanta tungkul king Zion.


text:
E na ku sana makapagkanta pa sakaling kalinguan da ka, nung aliwa ika ing ituring kung maragul diling tula king bie ku!


text:
Ganakan mu sa, O Ginu, ing gewa da ring tau Edom kanitang mebihag ya ing Jerusalem. Ganakan mu nung makananung ulit-ulitan dang sasabian, Lasakan ya at iragsa angga king gabun!


text:
King mabilug kung pusu pasalamatan da ka, O Ginu; arapan da ring anghel magkanta kung kapurian keka.


text:
Arapan ke ing banal mung Templo; duku ku at purian ing kekang lagyu, uling pepakilala mu king sablang bage makapaygit ya ing lagyu at kautusan mu.


text:
Atyu ka king Kakataskatasan, ding mababa lub keka no mang ingatan, at keka e la makasalikut ding palalu.


text:
Makapadurut ku man king kagutgutan; ining bie ku keka yang ingatan. Kalaban kung mua kaku keka lang sasabatan, at liligtas mu ku kapamilatan ning upaya mu.


text:
Tuparan mung sablang kekang pangaku; ing alang kupas a lugud mu, O Ginu, alang kayangganan; ing bage kekang pegumpisan keka munamang pupupusan.


text:
Mukiat ku man king banuang matas atyu ka karin; nung magkera ku man king tuknangan da ring mete, karin atyu ka mu rin!


text:
Malyaring aduan ku king dalumdum ing isalikut na ku o kaya king sala a makapadurut kaku ing maging dalumdum,


text:
oneng ing dalumdum e maralumdum keka, ing bengi masalang antimong aldo. Ing sala at ing karalumduman parehu keka.


text:
Pasalamatan da ka uling kailangan kang pitakutan, at pagmumulalan ing dapat mu! Balu ku iti king mabilug kung pusu.


text:
Inyang miyuyubug ku king mitmung kaingatan king atian nang ima ku, inyang daragul ku king palanakan, ita keka e lihim.


text:
Balu mu ing kaba ning bie ku, uling iti makasulat king libru mu bayu ku pa man magumpisang mangisnawa, inyang deti metung man ala pang linto.


text:
Nung kaku lang bilangan, maygit la kabilangan kesa karing binutil. At nung miras na ku king karelang angganan, atyu ku pa mu rin king kekang siping.


text:
Ding taung deti e mayap ing sasabian da tungkul keka; magsalita lang e mayap a bage laban king lagyu mu.


text:
Ingatan mu ku, Ginu, king upaya ding taung e mayap; ilisia mu ku karing taung tampalasan a magnasa king kakung kasiran.


text:
Ding palalu misadia lang metung a silu para kaku; binili da na la ding bitag da, at karing gasgas makayumang la ding kaku paniakap da.


text:
E mu binie ing parasan da ring taung e mayap; e mu paintulut magtagumpe ing e mayap dang kapamalakan.


text:
E mu la paintulutan magtagumpe ding kalaban ku; baldug mu karela itang e mayap dang banta laban kaku.


text:
Manabu sana karela ing uling a mibabaya; mabaldug la sana king malalam a kulkul at e na misaka kapilan man.


text:
E sana magtagumpe ing bintang ding malaram; makatagal sana ing e mayap king tampalasan ban na lang pamuksan.


text:
Sana tanggapan mu ing panalangin ku antimong mabanglung insenso, at ding gamat kung makatas king panalangin antimong pambenging ain-sakripisyu.


text:
Ipangilag mu ku king pamagnasang gawang kasalanan, at king pamakiabe karing taung darapat e mayap. Kapilan man e ku sa makisulu karing karelang pamangan.


text:
Ing mayap a tau malyari na kung parusan o sabianan, iti bunga ning mayap nang pilubluban; oneng kapilan man e ku tanggapan ing kapurian ding e mayap a tau, uling alang tuknang manalangin ku laban king e ustu dang pamaniaptan.


text:
Potang ding pamuntuk da pagnabu da la karing mabatung libis, kanita ding sabla tanggapan da king tutu la ding kakung amanu.


text:
Kalupa na ning tanaman a mekutud at mepirasu, makanyan lang misambulat ding butul da angga na king labi ning kutkutan da.


text:
Manatili kung magtiwala keka, O Ginung Dios, pagnasan ku ing ingatan mu ku; e mu paintulut ing mate ku.


text:
Pangilag mu ku karing silu a inumang da para kaku, lubus mu kung ilisia karetang bitag a sidia da kaku deting e mayap a tau.


text:
Deting taung e mayap ila sana ding marakap karetang sidia rang silu kaku kabang aku naman lumabas kung e man ninanu.


text:
Potang lumapit na kung sumuku balu na ing kailangan kung daptan. Ding kalaban ku inumang de ing silu para kaku king gasgas a daralanan ku.


text:
Potang lumawe ku siping ku, ala kung akakit makasadiang sumaup kaku; ala metung mang magdipensa kaku. Ala na metung mang magmalasakit kaku.


text:
Ginu, mamaus kung maniawad saup keka; ika, O Ginu, ing kakung santungan, ika mung bukud ing nasa ku kabilugan ning bie ku.


text:
Tingiran mu ing pamaniawad kung kasaupan, uling milako na ing kakung kapanayan. Iligtas mu ku karing gugulu kaku; masikan lang e palak kaku.


text:
Iligtas mu ku kening kakung kagutgutan; kanita libutad ding memalen mung makatipun purian da ka, uli ning ganaka mu kaku.


text:
Tingiran mu ing panalangin ku, O Ginu; pakiramdaman mu ining kakung panalangin uli ning makatuliran ka; pakibatan mu ku uling tapat ka!


text:
Kalaban ku e na ku tiknangan tutukian at lubus na kung deigan. Binili na ku king madalumdum a sukulan, at meging kawangis ko ding mete king panaun a milabasan.


text:
Gaganakan ku la ding aldo milabas; gaganakan ku ing sablang kekang depat, isip-isipan ku ing sablang gewa mu.


text:
Tatas ku la keka dening kakung gamat king panalangin; kalupa ning malanging gabun kakau ya keka ining kakung kaladua.


text:
Mamalagua kang makibat kaku, O Ginu! Mepupus na ing sabla kung kapanayan. E me sasalikut ing sarili mu kaku, nung ali kayabe ku karetang manabu king tuknangan da ring mete.


text:
Ipaganaka mu kaku balang abak ing lugud mung alang kupas, uling keka ku magtiwala! Ding panalangin ku miraras la keka; ituru me ing dalan a kailangan kung tuntunan.


text:
Uling ika ing Dios ku; ituru mu kung mamintu king kaburian mu! Maging maganaka ka sa kaku, karing dalan a alang panganib patnubayan mu ku.


text:
Alang-alang king pangaku mu, O Ginu, iligtas me ing bie ku. King kekang kayapan anguan mu ku karing kakung kagutgutan!


text:
Uli ning lugud mu kaku paten mu lang kalaban ku, at gisanan mu la ding sablang manalipusta kaku uling talasuyu mu ku.


text:
Purian ya ing Ginu, ing kakung talaingat! Sasane na ku king pamakilaban; sasadia na ku king labanan.


text:
Ya ing kakung kuta at talaingat, ing kakung santungan at talapagligtas; lubus kung tiwala king Ginu, at miligtas ku. Bibili na la lalam kung upaya ding bansa.


text:
Payaslagan mu ing kildap at ding kalaban keka lang isambulat; ibugnus mu lang paslu mu at papulayan mo ngan.


text:
Abutan mu ku manibat ken banua; sagipan mu ku king danum a malalam, iligtas mu ku king upaya da ring dayuan.


text:
Iligtas mu ku karing tampalasan a kakung kalaban; iligtas mu ku king upaya da ring dayuan, pawang kalaraman ing karelang sasabian; malaram la agyang sinumpa lang maniabi king katutuan.


text:
Dening anak ming lalaki king karelang kayanakan kawangis da sana maragul at malabung a tanaman, at ding anak ming babai matimyas la sanang asias a paniuluk anting palamuti karing palasyu.


text:
Karing miyayaliwang pupul kumatmu la sana ding kekeng bangan, at ding tupa naman karing marangle laksa-laksa la sanang manganak.


text:
Ding sese tamung baka dakal la sana; e la sa kamamaten anak o makikikuan. E na sana maramdam ing tangis ning lungkut at dusa karing kekatang dalan.


text:
Mapalad ya ing bansa nung makanyan ing malilyari king sakup na; mapalad la ding memalen, nung ing Ginu ya ing Dios da!


text:
Ing Ginu mayupaya ya at mangaintulid yang labis-labis a kapurian; ing kamalan na e mu agyung pakirasan.


text:
Ing kekang dapat purian da manibat king metung a lahi angga na ketang katuki na; ibalita da ing mayupaya mung dapat.


text:
Pamalita ding tau ing ligaya mu't kamalan, at ding makapagmulala mung daraptan ilang kakung isip-isipan.


text:
ban ipakilala ra la ding sabla ding mayupaya mung dapat, at ing maligaya nang kamalan ning kekang kayarian.


text:
Ing pamag-ari mu alang kapupusan; ari ka kapilan man. Tapat ya ing Ginu karing sabla nang pangaku, at maganaka karing sablang dapat na.


text:
Ding sabla makalawe la, at king Ginu manaya, at babie na karela ing pamangan king panaun a kailangan da.


text:
Babie ning Ginu ing kapagnasan da ring sablang ating takut; pakiramdaman na naman ing saingsing da at liligtas na la.


text:
Potang manatul ya, papanig ya karing malulupig, at babie yang pamangan karing danupan. Ing Ginu ya ing babie kalayaan karing bihag,


text:
Ingatan na la ning Ginu ding dayuan a manuknangan king kekatamung bansa; sasaupan na la ding mebalu at ulila, oneng ding balak da ring e mayap lalako na la.


text:
Ing Ginu mag-ari ya king kapilan pa man, ing Dios mu, O Zion, mag-ari yang alang angga. Purian ya ing Ginu!


text:
Purian ya ing Ginu! Mayap ing magkantang kapurian king kekatamung Dios; masanting at masampat ing purian ya.


text:
Tatalakad neng pasibayu ning Ginu ing Jerusalem; titipunan na lang memalen nang miyugse karing aliwang bansa.


text:
Bustan mu lang purian de ing lagyu ning Ginu, uling ing lagyu na maygit ya karing sablang lagyu; ing ligaya na lalagpus king yatu at king banua.


text:
Ya ing minie sikanan king bansa na, inya sabla nang memalen karela yang purian, ding memalen ning Israel a tutu nang pakamalan. Purian ya ing Ginu!


text:
Purian ya ing Ginu! Pagkanta yeng bayung kanta ing Ginu; purian ye libutad ding kapulungan ding tapat king Ginu.


text:
Purian ye ing lagyu na kapamilatan ning pamanerak; manigtigan kayu karing tambul at alpa, at purian ye.


text:
Bustan mu lang magsaya ding memalen ning Dios king tagumpe ra; bustan mu lang matulang magkanta karing piesta ra.


text:
ban parusan la ding bansa antimo ing utus ning Dios. Iti ya ing tagumpe ning balen ning Dios. Purian ya ing Ginu!


text:
Purian ya ing Ginu! Purian ye ing Dios king Templo na! Purian yu ing sikanan na karin banua. fig,Purian ya ing Ginu!,(150:1)fig*


text:
Ila deti ring kasebian a makasaup keka ban akilala mu ing kabiasnan at ing mayap a turu, at ban aintindian mu la ding malalam dang kabaldugan ding kasebian.


text:
Tuturu da reti nung makananu kang mibiebie maisip, at nung makananu kang maging makatuliran at alang papanigan.


text:
Dirinan deng kabiasnan ing taung alang beluan, at tuturu da karing kayanakan nung makananu lang gawang kapasyahan king ustung paralan.


text:
Malyari la namang makaragdag king beluan da ring taung biasa at munie kasaupan karing atin nang pegaralan


text:
ban malyari da lang aintindian ding malalam dang kabaldugan ding kasebian, at ding palaisipan ding taung biasa.


text:
Ing takut king Ginu ya ing pamagumpisa na ning kabiasnan. Ala lang pansin ding mangmang king kabiasnan at king pamagaral.


text:
Nung sakaling sabian da, Tara, manintun tamung taung paten tamu! Panasakitan ta la ding taung alang kasalanan ban tumula tamu!


text:
Makanyan ing miras karing taung misasalapi king kapamilatan na ning pamaniapat katampalasanan; kamatayan ing karelang kaulian.


text:
Taung mangmang! Angga kapilan yu buri ing ala kayung beluan? Angga kapilan yu pituya-tuya ing kabiasnan? Kapilan kayu pa kaya mabiasa?


text:
Menatili kung mamaus kekayu, oneng e kayu bisang makiramdam. Agkatan da kayung lumapit, oneng e yu ku sikasu.


text:
potang ing takut a anting bagyu sapulan na kayu, at tiupan ning angin ning kaligaligan; potang ing kaligaligan at tangis datang kekayu.


text:
Kanita maus kayu kanaku, oneng e ra kayu pakiramdaman; magkapilit kayung manintun kanaku, oneng e yu ku akit.


text:
Inya ngeni, pupulan yu ing bunga na ning depat yu at ing mismung dapat yu ya ing munie kasakitan kekayu.


text:
Mate la ding taung alang beluan uling e ra buri ing kabiasnan, at mawala la ding taung alang isip uli na ning ala lang malasakit.


text:
Nung iti ing daptan mu, abalu mu nung nanu kabaldugan ing ating takut king Ginu at akua mung mabiasa tungkul king Dios.


text:
Nung makiramdam ka kanaku abalu mu nung nanu ing ustu, ing matulid, at ing alang papanigan. Abalu mu ing sukat mung daptan.


text:
at ya ing mamigil keka ban e mu daptan itang e karampatan. Saupan na kang lumaut karing taung gagawang gulu king karelang pamagsalita;


text:
Akua meng atanggian ing babaing e tapat king asawa na a managkat king kapamilatan ning mayumu nang amanu.


text:
Nung munta ka king tuknangan na anti na kang minta king kutkutan; lugal ne ning kamatayan ing bale na.


text:
Anak ko, e mu la kakalinguan ding tuturu ku keka; e mu la kakalinguan tutuparan ding kakung kautusan


text:
E mu tatanggian ing katapatan at ing kapanaligan. Isabit mu lang anting kwintas king kekang batal at itanam king kekang pusu.


text:
Manalig ka king Ginu king mabilug mung pusu at e ka magtiwala kapilan man king sarili mung kaisipan.


text:
E me kakalinguan ing Ginu king sablang kekang daraptan at pakit ne keka ing ustung dalan a kekang tuntunan.


text:
Parangalan me ing Ginu king pamiyain mu king kekang pibandian at karing mayap diling bunga na ning kekang tamnanan.


text:
Nung daptan mu yan, kumatmu la ngan ding kekang datukanan at maglapo-lapo lang alak ding kekang lulanan.


text:
Anak ko, neng sasabianan na ka ning Ginu, e mu sa tatanggian at pagkasala; pakaintindian mu at tanggapan bilang disiplina.


text:
Uling didisiplinahan ne ning Ginu itang kaluguran na, antimo nung makananu neng sasabianan ning tata ing anak a kaluguran na.


text:
Lelang ne ning Ginu ing yatu king kapamilatan ning keyang kabiasnan; binili ne ing banua king pagkabilian na kapamilatan ning beluan na.


text:
Ing kabiasnan na ya ing pepasari ban ding ilug magus la, at ban ding biga king yatu uran ibaldug da.


text:
Anak ko, e mu sa paburen ing kekang kabiasnan at mayap a kaisipan; e mu paintulut ing mawala la keka.


text:
Susumpa na la ning Ginu ding pibalebale da ring e mayap a tau, oneng bibendisyunan na la ding pibalebale da ring banal.


text:
tiru na kung tata ku. Ngana kaku, Tandanan mu ing tuturu ku. Daptan mu ing sasabian ku keka ban kumaba ing bie mu.


text:
Ing pamagumpisa ning kabiasnan ya iti: magaral ka at nanuman ing malyari pakikuanan mung mika beluan ka.


text:
Ingatan mu ing tiru ku at e mu paburen; ingatan mu uling ing bie mu king kabiasnan ing katatalakaran na.


text:
E la mipatudtud ding taung e mayap anggang e la makagawang e ustung dapat; e la mipaindatun anggang e la mekapanasakit kapanamdaman.


text:
Oneng mengari ya ing dalan na ning taung matulid king aldo a saslag; lalu yang maslag neng aldo tapat.


text:
Anti ya king benging madalumdum ing dalan da ring taung e mayap; misakab la at e ra man balu nung nanung karelang atakiran.


text:
Kasing yumu no ning pulut-panilan ding labi ning asawa na ning aliwang tau, at ding uma na anti la king larung olibong matalusad,


text:
Maging tapat kayu karing sarili yung asawa at bukud ibie karing sariling asawa ing sabla yung pakamal.


text:
Sesen yu la't paragulan ding kekong anak ban ilang sumaup kekayu potang matua na kayu, at e kayu maging pabayat karing aliwang tau.


text:
Malagu ya at matimtiman antimo ing sampaga. Paintulut mung paligayan na ka ning lagu na at kaulan ning pakamal na.


text:
Anak ko, obat paituksu ka king lugud ning aliwang babai at paysoso king asawa na ning aliwang lalaki?


text:
Ding kasalanan na ning taung e mayap ilang mismung dakap king bie na; marakap ya king pamikasalang depat na.


text:
Nung makanyan, anak, makapailalam ka king upaya na ning taung ita. Oyni ing kekang daptan ba kang makapagkalag: agad meng puntalan at makisabi kang mayap.


text:
Ing karelang tiru ya ing matnube keka king paglakad mu; ing mingat keka neng bengi at munie turu keka neng aldo.


text:
Ing karelang panabilin at turu mengaring sulung maslag; ing karelang beluan ya ing mituru keka nung makananu kang mibiebie.


text:
King ditak a salapi asali me ing babaing magtinda king katawan na, oneng king pamakipangalugud mawala ngan ing kekang kayatinan.


text:
Makanyan munaman ing mapalyari king lalaking talasawa a sisiping king e na asawa. Ninuman ing makipangalugud miparusan ya.


text:
Alang kalupa ing mua na ning metung a lalaki neng datangan ne ning pamangalalu, at ala yang gagalangan potang mablas ya.


text:
Tupad ka king kakung sasabian at ing bie mu kumaba ya. Nung makananu mong ingatan ding kekang mata makanyan mung ingatan ing kakung sasabian.


text:
Ikit ku la ding dakal a baintaung alang sibukan, oneng meyaus ku pansin king metung a kayabe rang mangmang.


text:
Seganan ne niting babaing makapiblas king imalan ning babaing magtinda king katawan na at e ustu ing isipan na.


text:
Kaybat-ibat ku pa mung miyain ain ngening aldong iti at darala kung minuli ing karning ibat karing ain-sakripisyu.


text:
Tinuki yang anti ing baka a tatairan king matadero ban pulkeruan; mengari ya king usa king bitag merakap,


text:
angga king ing paslu tinasak ya king pusu na. Mengari ya king ayup a tinuklu king bitag; e na balu king makapanganib ing bie na.


text:
Uling ing kabiasnan maygit ya karing alahas a mangamal; ala yang kalupa king nanumang kekang pagnasan.


text:
Ing takut king Ginu ya ing pikasaman ing e ustu; kakung kasaman ing ketasan at ing kapalaluan, ing ugaling e mayap at kalaraman.


text:
Karing sablang lelang ning Ginu aku ing minuna, king sablang depat na kanitang milabas a panaun aku ing mumuna.


text:
Atyu na ku kanitang lelang ne ing banua king ngeni kabilian na, kanitang lidlad ne ing balamu suklub babo ning danuman,


text:
at kanitang inutus na king danum ning dagat king e la mitatas lagpus king sinabi na, at inyang ding pundasyun ning yatu telakad na la.


text:
Atyu ku siping na anting maestro de obra, aldo-aldo aku ing tula na; king arapan na parating masaya;


text:
Tumula ya ing taung kaku makiramdam, itang aldo-aldo manaya karing kakung pasbul dalan; itang manatiling king pasbul mibuklatanan.


text:
Oneng ing taung kaku e makatuklas, ing sarili na yang panasakitan na; detang kaku mimimua, ing kamatayan ya ing kaburian da.


text:
Mekamate yang metung a animal ban magtau; biluganan nang miyayaliwang sangkap ing alak at inapag na king lamesa.


text:
Nung amanuan me ing taung alang kaluguran nung e mu ing sarili na, ing ablas na keka pawang insultu. Nung sabianan me ing taung e mayap, ika ing manamdaman.


text:
Kapilan man e me sasabianan ing taung palalu, uling pikasaman na ka mu. Nung ing sabianan mu tau yang biasa igalang na ka pa.


text:
Nanu pa man ing sabian mu king taung biasa makaragdag king kabiasnan na. Nanuman ing sabian mu king taung matulid makaragdag.


text:
Ing takut king Ginu ya ing pamagumpisa na ning kabiasnan. Nung akikilala me ing Dios a Banal, atin kang aintindian.


text:
E ra balu ding abibiktima na king ding taung lulub king pibalebale na mate la; king detang linub na karin atyu na la ngeni king kalalalaman ning kutkutan da ring mete.


text:
Ila deti ring kasebian nang Solomon. Ing penganak a biasa pagmaragul neng tata na, oneng ing anak a mangmang metung yang kalungkutan kang ima na.


text:
E pakinabangan ing pibandian a meyakua king pamaglinlang, oneng ing katapatan iligtas na ing bie mu.


text:
E ne paburen dumanup ning Ginu ing taung mayap, oneng sabatan na ing pamagnasa na ning taung e mayap king kailangan na.


text:
Tanggap yang bendisyun ing taung mayap, ing sasabian na ning taung e mayap sasalikut na ing bigsikan na.


text:
Anting bendisyun e la makalinguan ding taung mayap, oneng makakalinguan lang agad ding taung e mayap.


text:
Tutukian da ring taung maisip ing mayap a turu, ding taung magsalitang kamangmangan kasiran ing karelang dasan.


text:
Ing taung e maniabing katutuan pasari yang kagutgutan, oneng ing pipintas king arapan magobra ya para king kapayapan.


text:
Ding amanu na ning taung mayap anti lang sibul ning bie, oneng ding amanu na ning taung e mayap sasalikut na ing bigsikan.


text:
Makabaldugan ing pamagsalita na ning taung maisip, oneng barug ing sukat dugpa king taung alang isip.


text:
Atyu king tune dalan ning bie ing tanggap payu, oneng mibibili ya king panganib itang e bisang makiramdam.


text:
Milalapit ya king pamikasala ing taung masalita, oneng ing biasang mangawat king dila na tune yang biasa.


text:
Mengari ya ing amanu na ning taung mayap king purung pilak, oneng ala lang ulaga ding kaisipan ning taung e mayap.


text:
Pakinabang la karing dakal ding sasabian na ning taung mayap, oneng mamamate la ding mangmang uling ala lang kabaldugan.


text:
Ing bendisyun ning Ginu ya ing babie pibandian king tau. Ing pamagkapilit magobra e na ka agawang makualta.


text:
Itang pitatakutan da ring taung e mayap ya ing miras karela, oneng ing buri da ring taung mayap ya ing karelang tanggapan.


text:
Susulapo na la ning bagyu ding e mayap a tau, oneng ding taung tapat matatag la kabilian kapilan man.


text:
Nung makananung makalinyu ing maslam karing ipan at makapangaplas ing asuk karing mata, makanyan ya naman keka ing taung matamad a kekang utusan.


text:
Mamungang tula ing kapanayan da ring taung mayap, oneng muling alang kabaldugan ing asahan da ring taung darapat e mayap.


text:
Balu rang sabian ding taung makatuliran itang sukat dang sabian, oneng ing sasabian ding taung e mayap makapanamdaman.


text:
Masusumami ya ing Ginu karing taung gagamit e ustung timbangan, oneng tutula ya karetang timbangan a e kulang.


text:
Ing katapatan ya ing tuntunan da ring taung makatuliran, oneng ing kapamiraitnan da ring e mu apagkatiwalan ya ing sumira karela.


text:
Alang arapat ing pibandian king oras ning kamatayan, oneng ing katuliran kaligtasan kekang tanggapan.


text:
Ing mayap nang pilubluban ning taung sakdal ya ing tumaid king paglakad na king dalan ning kapayapan, oneng magbalandra ing kapahamakan king mismung taung darapat e mayap.


text:
Ing kayapan na ning taung ating mayap a pilubluban ya ing magligtas king bie na, oneng bihag ya ing traidul king mismung kasakiman na.


text:
Potang mamamate ya ing taung e mayap, kayabe nang mamate ing kapanayan na; mumuling alang kabaldugan ing asahan na king pibandian.


text:
Siran ne ing kalupa nang tau ning asbuk ning taung alang Dios, oneng iligtas ne ning kabiasnan ing taung makatuliran.


text:
Potang mipapala la ding taung matulid, ing balen magsaya ya, oneng masaya ing kulisakan potang mamate la ding taung e mayap.


text:
Mirarangal ya ing balen uli da ring sasabian ding taung matulid, oneng masisira ya king sasabian da ring taung e mayap.


text:
Ala yang beluan ing maninsultu king kalupa nang tau, oneng ing taung ating kabiasnan dila na ya ing pipigilan na.


text:
Uli ning alang mayap a kausukan mibagsak ya ing bansa, oneng maging matatag ya king payu da ring taung dakal.


text:
Sumisi ka mu, nung mangaku kang bayaran mu ing utang ning aliwang tau, oneng itang e manalakaran mipangilag ya king nanumang kaguluan.


text:
Ing babaing mahinhin gagalangan de, oneng ing babaing magaslo karela yang pikarine. Dumanup ya ing taung matamad, oneng ali ya ing masipag.


text:
Ing taung maganaka sarili na ya ing sasaplala na, oneng ing taung tampalasan ing sarili na ya ing panasakitan na.


text:
Muli mung alang kabaldugan ing nanumang isipan nang pakinabang ning taung tune e mayap, oneng ing taung tatanam kayapan mupul yang tune kasaplalan.


text:
E ya mate ing ninumang taung magkapilit dapat kayapan, oneng kamatayan ing kararasan na ning taung darapat e mayap.


text:
Kasaman na la ning Ginu ding taung e mayap a isip, oneng katulan ne ing taung alang bakas ning e mayap.


text:
Ing lagu ning babaing alang mayap a disposisyun kalupa ne ning gintung singsing king asbuk ning babi.


text:
Mamungang mayap ing nanumang buri da ring taung tapat, oneng mua ing tanggapan da ring taung tutung marawak.


text:
Lalu yang misasalapi ing taung e sasawa king pamaniaup, oneng ing taung e bisang sumaup miras ya king kakaluluan.


text:
Mipanagkasan ya ing taung misasalikut king abias, oneng mapupuri ya itang lalage na ban itinda king ustung alaga.


text:
Nung mayap ing kekang buri, ding tau karelang igalang; nung kaguluan ing kekang parasan iti kekang atagpuan.


text:
Mengari lang bulung a manakbag king gabun detang manalig king karelang pibandian, oneng ding taung mayap anti lang bulung da ring sagiwang tanaman.


text:
Ing taung magdalang kaguluan king pamilya na kaguluan ing kaulian na. Ing taung mangmang maging utus-utusan ne ning taung ating kabiasnan.


text:
Tanggapan na ne keti pa king yatu ing galal ning mayap a tau, oneng miparusan la ding taung e mayap at makasalanan.


text:
Matula ya ing taung malugud king kabiasnan, nung keka yang sasabianan king keyang kamalian, oneng kasaman na ning taung mangmang ing sasabianan.


text:
Ing mayap a babaing talasawa dangalan ne ning asawa na; nung makarine ing dapat na mengari yang sakit king butul na.


text:
Masambut la at lumbug ding taung e mayap, oneng manatili yang makatalakad ing pamilya na ning taung mayap.


text:
Pupurian ya ing taung gagamit ustu king keyang kabiasnan, oneng kalibakan ing tanggapan na ning taung mangmang.


text:
Mas mayap ya ing taung kalulu a masipag kesa king magkunwaring dakal a pibandian, oneng daranup ne man.


text:
Ingatan na la ning taung mayap ding sese nang animal, oneng ing taung e mayap keya lang panasakitan.


text:
Ing taung masipag mananaman mupul yang dakal a kabiayan, oneng ing matamad danup ing keyang pupulan.


text:
Malasak ya ing katatalakaran na ning taung e mayap, oneng ing king taung mayap manatili yang matatag.


text:
Mararakap ya ing taung e mayap king sarili nang amanu, oneng mililisia ya ing mayap a tau king nanumang basaggulu.


text:
Neng mapipikun ya ing mangmang, iti agad nang pakilala. E na papansinan ning taung maisip ing insultu.


text:
Ing pamagsalitang bugasuk anti yang pataram a maniugat malalam, oneng ing pamagsalitang banayad mamungang kapayapan.


text:
Ing dila a magsalitang katutuan manatili ya kapilan man, oneng ing dilang malaram agad yang miwakasan.


text:
Ing pamaglinlang atyu karing taung magplanung e mayap; detang magplanung kayapan kaligayan ing karelang tanggapan.


text:
Masusumami ya ing Ginu karing malaram, oneng katulan na la detang tapat tutupad king karelang sasabian.


text:
Tahimik ya ing taung biasa tungkul king beluan na, oneng papasiag da ring mangmang ing karelang kamangmangan.


text:
Metung yang mayap a alimbawa ing taung banal karing keyang kakaluguran, oneng ing taung e mayap ilili na la ngan king dalan.


text:
Makiramdam ya ing anak a biasa neng sasabianan neng tata na, oneng e na pansinan ning anak a masias a buntuk.


text:
Mayap ing maging kayablasan da ring taung banal king karelang sasabian, oneng katampalasanan ing nasa da ring taung mapaglinlang.


text:
Itang maingat king dila na ingatan ne ing bie na; ing bugasuk king sasabian na kasiran ing kararasan na.


text:
Kapilan man e na kamtan ning taung matamad ing nasa na, oneng ing taung masipag kamtan nang sablang buri na.


text:
Kasaman da ring taung makatuliran ing kalaraman, oneng makarine at makasumami ing dapat ning taung e mayap.


text:
Ing katuliran ya ing mingat king taung alang kasalanan, oneng ing e mayap ya ing sumira king makasalanan.


text:
Ating taung magkunwaring masalapi la, oneng king kamatutuanan ali la; magkunwari lang pakakalulu ding aliwa, oneng ing karelang pibandian milalu king karakal.


text:
Makasaup ing pibandian king pamagligtas king bie ning masalapi, oneng ing kalulu ala ya mang talnan.


text:
Mengari lang sulung maslag ding taung banal, oneng anti la king sulung undap-undap ding taung e mayap.


text:
Agad mawala ing pibandian a ikua king e ustung paralan, oneng itang pibandian a kekang pipagalan lalung dakal.


text:
Itang taung magmaklak-maklakan king mayap a payu agkatan na ing kapahamakan, oneng itang makiramdam tanggap yang mayap a kayablasan.


text:
Pakaisipan na pa ning taung biasa itang buri nang gawan bayu na daptan, oneng ing mangmang papakit na ing ala yang beluan.


text:
Ing tubud a e mu apagkatiwalan pasari yang kaguluan, oneng itang kekang apanaligan magdala yang kapayapan.


text:
Kakaluluan at kamarinayan ing miras king taung e bisang magaral, oneng tanggap yang karangalan itang makiramdam king kausukan.


text:
Ing kapagnasan a metupad ligaya ing keyang babie, oneng kasaman na ning mangmang ing gumulut king e mayap.


text:
Keyalan kalma ing miras karing taung palpikasala, oneng kasaplalan ing miras karing taung darapat mayap.


text:
Ing taung mayap atin yang pibandian a pamana karing apu na, oneng ing pibandian da ring makasalanan miras karing taung mayap.


text:
Ing gabun a e mitatamnan malyaring mamungang dakal a kabiayan para karing kalulu, oneng ding taung sakim sasabatan da ing pangatamnan na.


text:
Labis-labis ing kabiayan da ring taung banal, oneng ing taung e mayap parati yang atyu king pamangailangan.


text:
Itang mabibie king katuliran ing Ginu ya ing keyang katakutan; oneng itang maglinlang ya ing lalapastangan.


text:
Ing ketasan ning mangmang ya ing pasari king kalabitan na, oneng ing sasabian na ning biasa ya ing mingat king bie na.


text:
Nung ala kang animal a paniarul, ala kang idatuk king kekang lulanan; nung atin dakal ing kekang pupulan.


text:
Ing apagkatiwalan a testigu magsalita yang katutuan, oneng ing e mu apagkatiwalan pawang kalaraman ing keyang sasabian.


text:
Balu na ning taung biasa ing keyang daptan, oneng ing alang balu lalu yang maging mangmang uli ning keyalan nang beluan.


text:
Pupulan na ning taung e mayap ing keyang tenam, at ing taung mayap miyablasan ya king mayap nang depat.


text:
Maingat ya ing biasa at king e mayap lalaut ya, oneng ing mangmang bugasuk ya at ala yang kaingatan.


text:
Ing taung mapali buntuk makarapat ya ketang e na sukat daptan, oneng ing taung mapibabata biasa yang managuanta.


text:
Alang makiburi king taung kalulu; agyang ing kasiping nang bale tatanggian ne, oneng ing mabandi dakal ya kakaluguran.


text:
Mikakasala ya itang maninsultu karing kalupa nang tau, oneng itang maganaka karing kalulu ligaya ya.


text:
Ing darapat e mayap siguradu yang mipahamak; itang darapat mayap mupul yang katapatan at kagalangan.


text:
Magdalang dakal a pakinabang ing sipagan, oneng ing pamagtalungku't pamakipagdaldalan muli king kakaluluan.


text:
Ing korona da ring biasa ya ing karelang kabiasnan, oneng ing karing mangmang ya ing karelang kamulangan.


text:
Ing dangalan ning metung a ari manalumpakan king keraklan da ring keyang sasakupan; nung ala yang pamahalan alang kabaldugan ing keyang pamamuntukan.


text:
Ing kapayapan ning kaisipan makasaup king mayap a pamikakatawan, oneng ing pamangalalu mengaring sakit king butul mu.


text:
Ing pamanabusu karing kalulu pamaglapastangan king karela Linalang, oneng ing pamaniaup iti pamipaligaya king Dios.


text:
Ing dapat ding taung e mayap ya ing pasari king karelang pangabagsak, oneng ding karing taung mayap ya ing malinis dang dapat.


text:
Ing katuliran ya ing mitas king bansa, oneng ing kasalanan ya ing babie kasiran king isanu mang balayan.


text:
Maging makayama ing beluan neng magsalita la reng taung maki kabiasnan; ding asbuk ding mangmang papalual lang bage alang kabaldugan.


text:
Akakit na ning Ginu ing sablang malilyari nukarin man; lalawan na la ding taung darapat e mayap o mayap.


text:
Balu rang ingatan ding taung banal ing karelang pibandian; ding taung e mayap miyugse king oras ning kagipitan.


text:
Tutula ya ing Ginu neng manalangin la ding taung mayap, oneng masusumami ya karing ain da ring taung e mayap.


text:
Ing taung darapat e mayap tanggap yang parusang mabayat; malapit ya king kamatayan ing e bisang sasabianan.


text:
Balu na ning Ginu ing atyu king Sheol o ing king tuknangan da ring mete; lalu nang balu ning Ginu ing makalaman karing kekatamung pusu't kaisipan.


text:
Ing bie ning taung kalulu metung yang alang patad a pamakilaban, oneng king taung masaya ing bie na ala yang problema.


text:
Mas mayap ing gule ing ulam a kayabe ding kaluguran kesa king karning pamangan libutad ding taung kekang kasaman.


text:
Ing sakim king e ustung pakinabang mamungang kaguluan king pamilya na, oneng itang e tatanggap suhul kumaba ing bie na.


text:
Mimisip la ding taung mayap bayu la makibat; agad lang makibat ding taung e mayap, oneng iti mamungang kaguluan.


text:
Makiramdam ya ing Ginu neng manalangin la reng mayap a tau, oneng e na la papansinan ding taung e mayap.


text:
Itang e makiramdam king payu ing sarili na ya ing insultuan na; itang makiramdam lalu yang mipabiasnan.


text:
Ing balang metung karing lelangan na ning Ginu atin yang sariling kapupuntan, oneng ing kararasan na ning taung e mayap ya ing kasiran.


text:
Maging tapat ka at matupad at patawaran na ning Dios ing kekang kasalanan. Milaut ka king kasiran, nung ing Ginu ya ing kekang galangan at pitakutan.


text:
Mas mayap ing ditak a penakitan king malinis a paralan kesa king dakal a pibandian a e naman ustu penibatan.


text:
Magsalita ya ing ari kapamilatan ning upayang manibatan king Dios; ding atul na pawa la ngang alang pamangabiran.


text:
Makasumami king ari ing nanumang dapat a e ustu uling king hustisia ya makatalakad ing tronu nang luklukan.


text:
Tutula ya ing ari king taung magsalitang katutuan, at pakamalan ne ing taung papanig king katuliran.


text:
Ing mua ning ari magdalang kamatayan king ninuman, inya ing taung ating kabiasnan sukat neng pamatulan ing ari.


text:
Babie bie ing timan na ning ari; ing mayap nang pilubluban mengaring uran king oras ning pamangailangan.


text:
Pangilagan de ring taung marangal ing dalan na ning taung e mayap; itang maingat king bie na e ya numanu.


text:
Mas mayap ing mapagpakumbaba at kayabe ding kalulu kesa king makakayabe kang tatanggap king penako da ring palalu.


text:
Sibul ne ning bie ing kabiasnan king taung biasa, oneng kamangmangan ing sabianan ya ing taung mangmang.


text:
Ing gana nang mangan ning magobra ya ing mumutus ban lalu yang magobra, uling e ne buring dumanup ing atian na.


text:
Ing taung e mayap ya ing mikakalat king indredus, at ya ing sangkan king pamikawani da ring mikaluguran.


text:
Ding taung tampalasan karela lang lilinlangan ding karelang kakaluguran, at tatairan da la pa king kasiran.


text:
Mingat ka karing taung makatiman at kindat-kindat; magkang keka atin na lang aisip a e mayap daptan.


text:
Mas mayap ing makapibata king mua kesa king mayupaya ka; mas mayap ya ing biasang mamigil king sarili kesa king sasakup kang maragul a siudad.


text:
Mibabagutan lang tau ban karelang abalu ing kaburian ning Ginu, oneng ing munie kapasyahan ya ing Ginu.


text:
Mas mayap ya ing mesias a tinapeng kakanan a ating kapayapan kesa king dakal a pamangan king magulung tuknangan.


text:
Ing maisip a ipus igitan ne ing anak nang alang kwenta ning panginuan na, at akua nang mika dake king mana antimong kapatad na.


text:
Ing taung e mayap a dapat makiramdam ya karing labing e mayap; kapad da naman ding malaram ing makiramdam king e katutuan.


text:
Ing magsisti king taung kalulu, ing pagsisti na ya ing Dios a linalang king tau; ing matula king sakunang dugpa king kalupa nang tau siguradu yang magdusa.


text:
E la mayakit king taung mangmang ding malagung amanu; ing pamaglaram e mu damdaman king taung kagalang-galang.


text:
Itang mamatawad pasiknangan na ing pamikakaluguran, oneng itang parati nang kakalkalan ing milabas nang kasalanan sisiran na ing pamikakaluguran.


text:
Ing taung biasa agad yang mabibiasa king ditak a kekang sabian kesa king mangmang a ulit-ulitan babarugan.


text:
Mas mayap ing lumapit king gaindung oso a kepanakawanan karing keyang anak kesa king lapitan me ing mangmang a samal king dapat nang alang kabaldugan.


text:
Ing pamagumpisa ning pamipate mengari king malating busbus king tabun; sumpalan me bayu na akuang dagul.


text:
Parehu nang pikakasaman ning Ginu ing parusan ya ing taung alang kasalanan o payalang sala ing dinapat kasalanan.


text:
Ala yang apala ing mangmang king pamagpakagastus na king pamagaral, uling ala yang masalese kaisipan.


text:
Mikalugud la ding mikaluguran king kapilan pa man. Nanung ulaga ning pamikakapatad nung alang pamidadamayan?


text:
Mibibili ya king kagipitan ing taung alang isip uling ya ing mengakung manalakaran king utang ning kalupa nang tau.


text:
Ing malugud king kaguluan malugud ya king kasalanan; itang magsalitang kapalaluan managkat yang kasiran.


text:
E makatuliran ing papamayaran yang multa ing taung alang kasalanan, at ing parusan lang taung marangal.


text:
Mengari ya ing lagyu ning Ginu king toreng matibe; kambilan ne ing taung banal king oras ning pamangailangan.


text:
Makiramdam ka bayu ka salabat at makibat. Mangmang ka at maniugat kapanamdaman, nung iti e mu daptan.


text:
Ing taung mumunang magsalita king arapan ning husgadu balamu ya ing ustu anggang e ne pagumpisan pangutnan ning keyang kalaban.


text:
Nung ding aduang masikan milaban la king husgadu, malyari dang arian king bagutan ing karelang pisasabian.


text:
Nung saupan me ing kapatad mu maging anti yang pader ning siudad a maningat keka, oneng nung pakipaten me isara na la ding pasbul na keka.


text:
Ing kekang amanu malyaring makakaba o makakuyad king bie mu; inya sukat mung balung tanggapan ing bubunga da ring kekang amanu.


text:
Nung mekapakiasawa ka king babaing tapat, ing kekang meging kapalaran mayap. Iti regalu king Ginu ibat.


text:
Gagalang ya ing taung kalulu neng makipagsalita ya, oneng ing makualta magaspang ing pamagsalita na.


text:
E mayap ing milalung kapagnasan a alang kayabe beluan; ing pamamirapal idala na ka king kapahamakan.


text:
Ipapahamak da ring aliwang tau ing sarili da uli ning karelang kamangmangan, kaybat, ing Ginu ya ing karelang sisisian.


text:
Ing pibandian managkat yang bayung dakal a kakaluguran, oneng ing pakakalulu kakawanian de ring keyang abe.


text:
Dakal lang magkapilit lumapit king taung ating mayap a pilubluban; kakaluguran de ngan ding tau ing babie regalu.


text:
Nung ding kapatad ning kalulu e re sikasu, e sukat pagmulalan nung alang bisang makipagkaluguran king kalulu agyang magkapilit ya.


text:
Itang bisang makapagaral ing sarili na ya ing sasaupan na; itang paulagan na ing kabiasnan tagumpe ing akua na.


text:
E karapatdapat king mangmang ing magpasasa ya king kalayawan, at manawang ing mamuntukan ya karing pamuntuk ing alipan.


text:
Ing mua ning ari mengaring galeung ning leon, oneng ing pamaniapat nang mayap mengaring uran a panenayan.


text:
Ing mangmang a penganak ya ing magdalang kasiran kang tata na, oneng ing asawang masalita mengari ya king danum a patak-patak.


text:
Malyari yang mika manang pibalebale at pibandian ing tau karing pengari na, oneng bukud mung ing Ginu ya ing makaibie mayap a asawa king tau.


text:
Kumaba ing bie, nung pamintuan mong utus ning Ginu; itang lapastangan dasnan nang agad ing kamatayan.


text:
Anti kang paparam king Ginu neng daraptanan mong mayap ding kalulu, at ablas ning Ginu tanggapan mu.


text:
Paburen meng dili na king parusang tinggap ning taung buntuk na mapali ya; nung keka yang saupan siguradu nang ulitan ing pamamerwisyu na.


text:
Ing mapaninsultu keka yang barugan ban makapagaral ya ing taung mangmang. Nung ing biasa keka yang sabianan lalu yang mabiasa.


text:
Ing testigung alang katapatan sasabatan na ing tagumpe ning hustisia, at ding taung e mayap ala lang buring daraptan nune mu ing kasiran.


text:
Gawan na kang palalu ning alak at ing kalasingan idala na ka king kaguluan. Mangmang ya ing taung maglasing.


text:
Agyang ing malating anak pakilala na nung nanu ya king kapamilatan ning dapat na; asabi mu nung tapat ya at mayap.


text:
Ngana ning sasali, Masiadung mal ing kekang tinda, oneng kaybat nang mekasali ipamalita na king mekamura ya.


text:
Imbarguan me ing singla na ning taung mengakung mamayaran king utang ning taung dayuan; e me babie anggang e mekabayad king keyang telakaran.


text:
Ing ikua mu king kapamiraitnan malyari mung takman anting maniaman a pamangan, oneng mangari mung balas king katataulian.


text:
Tildu ne ning Ginu ing dalan a kekatamung tuntunan. Makananu ne kayang aintindian ning tau ing sariling dalan na?


text:
Ing kapurian karing kayanakan 'tiu king karelang sikanan; ing maputing buak ya ing leguan ning ketuan.


text:
Tatairan ne ning Ginu ing pamisip na ning ari. Anti ing mamagus a danum payagusan ne ketang lugal a buri na.


text:
Bala na ning tau king ustu ing sablang daraptan na, oneng ing Ginu ya ing sisiasat king pusu na ning tau.


text:
Ing dapat king matulid at alang pamangabiran babie tula king Ginu kesa king pamiyain mung dakal a ain-sakripisyu.


text:
Ing pibandian a meyakua king e ustung paralan e maglambat mawala ngan, at iyatad na ka king kutkutan.


text:
Ing manyira karing taung tune e mayap ya ing sarili dang pamanampalasan, uling e ra buring daptan itang katuliran.


text:
Paliku-liku ya ing dalan da ring ating sisipitan a kasalanan, oneng detang alang bakas ning kasalanan daraptan da ing katuliran.


text:
Mas masanting ing manuknangan babo bubungan kesa king kilub ning bale a kayabe ning babaing madaldal.


text:
Potang ing taung mapaninsultu miparusan ya, ing mangmang makapagaral ya. Lalu yang mabibiasa ing taung ating kabiasnan neng keka yang sabianan.


text:
Neng ing hustisia ya ing patupad, matula lang taung makatuliran, oneng ding taung e mayap mitmu lang kalungkutan.


text:
Mas mayap ing manuknangan ka king libutad ning disyerto kesa king makiabe ka king asawang e patugut sasabi at magreklamu.


text:
Dakal ing pibandian a atitipun da ring taung ating kabiasnan, oneng ding alang beluan agad da lang sisiran ding salaping karelang panakitan.


text:
Ing taung magkapilit mibiebie matulid at darapat ganaka, miparangalan ya at maging makaba ing bie na.


text:
Malyari neng aluban ning pamuntuk a maisip ing siudad a guguardian da ring matapang a sundalus, at idagsa ing pagmaragul dang kuta.


text:
Ing taung ing sarili na mu yang balu na, mapagmatas ya, at palalu ampon alang panatindi karing kalupa nang tau.


text:
Ala yang aliwang daraptan patitingapun ing sakim nung e mu ing manangkamin, oneng ing taung mayap mapaniaup ya at makabuklat ya gamat.


text:
Kasusumamian na ning Ginu ing babie da ring taung e mayap lalung-lalu na nung ing karelang kapagnasan ating kaimutan.


text:
Ing sasabian na ning malaram e ra paniwalan, oneng ing sasabian na ning magsalitang katutuan mayan dang tatanggapan.


text:
Atin lang kompiansa ding matulid king karelang sarili, oneng ding taung e mayap dapat da pawang pamagkunwari.


text:
Alang kabaldugan ing kabiasnan o beluan at ing ating aintindian, nung ing Ginu ya ing kekang pakilabanan.


text:
Malyari kang makapagsadiang dakal a kabayu para king pamakilaban, oneng king tagumpe ing Ginu ya ing munie.


text:
Maygit yang kailangan pilinan ing malinis a lagyu kesa king pilak o gintu; ing gagalangan maygit ya king isanu pa mang pibandian.


text:
Potang akakit nang daratang ing panganib, ing taung biasa mangilag ya, oneng ing taung mangmang e na pangilagan, inya daralan yang kasakitan.


text:
Suksuk la at bitag ding atyu king dalan ning darapat e mayap; itang e maingat king bie na ya ing masuksuk at marakap.


text:
Makapailalam la ding kalulu king upaya da ring makualta; ding menandam pera utus-utusan na la nitang peparam karela.


text:
Itang sasalbag king alang katuliran, kasiran ing keyang pupulan, at ing pamanggipit na mirinan kayangganan.


text:
Makabaluktut ya ing taung matamad king bale na; inya e ya bisang magobra uli kanung ating leon king lual a bisang sagpang king bie na.


text:
Nung magregalu ka karing mabandi o alipitan ding kalulu ban misalapi ka, e lambat ika mismu makalulu ka.


text:
E mu la sasamantalanan ding kalulu uli na mu ning agyu-agyu mu la o sasamantalanan ding taung alang akarapat arapan ning husgadu.


text:
Ipakit me kaku ing taung masalese magobra, at ipakit ke keka ing taung maygit kayapan karing dakal at karapatdapat makiarap karing ari.


text:
Neng lukluk kang kayabe mangan ing taung ating matas a katungkulan, e mu sana kakalinguan nung ninu ya.


text:
E ka sa balamu tutung danupan king maniaman a pamangan a keka yapag da; pota buri na ka mung linlangan.


text:
Sigi, kuma ka pa, nganang sumabi keka, oneng e naman laus king lub na. Itang isipan na ya ing ugali na.


text:
E mo kakaririan ding taung makasalanan; ing takut at kagalangan king Ginu ya ing daptan mu kabang bie mu.


text:
Ding taung lasenggu at matako siguradu lang makalulu. At ing taung parating matudtud e lumuat mimalan yang basan.


text:
Makiramdam ka kang tata mu; ya ing sangkan nung inya linto ka king yatu. At e me insultuan ing ima mung atyu na king ketuan.


text:
Ing katutuan, kabiasnan, pegaralan, at mayap a ugali mayap lang pigastusan, oneng tutu lang mal, inya e mo paburen.


text:
Sikapan mung apagmaragul da ka ri tata mu't ima mu; dinan me sanang tula ing ima mung penibatan ning bie mu.


text:
Anti lang tulisan a manabat keka, at ila ding makapasari king pamagtaksil da ring dakal a lalaki karing asawa ra.


text:
Ninu ing ating maragul a problema? Ninu ing malungkut? Ninu ing magugulu isip? Ninu ing sasaingsing? Ninu ing sigatan dang ala namang kasangkanan? Ninu ing malare mata?


text:
Balamu atyu ka makakera libutad ning dagat; ngamu nang balamu maliliu, ngamu nang balamu makakalawat king matas a asias pitatalian karing layag ning barku a piyayasiwas ning malimbuyung dagat.


text:
Balamu pemalu da ku, ngamung sumabi; balamu bitbatan da ku, oneng ala na ku mang atatandanan. Kapilan ku lumino isip? Kabangun ku kailangan minum kung pasibayu.


text:
Ala lang aliwang isipan nung e mu ing gawang kaguluan; ing lulual karing asbuk da pawang kamulangan.


text:
Mas mayupaya ya ing taung biasa kesa king taung masikan, at mas maulaga ya ing beluan kesa king sikanan.


text:
Akua ing tagumpe king pamakilaban uling pekaplanu meng masalese at uling dakal ing payu a keka miyabie.


text:
Masakit nang paki-intindian ning mangmang ing kabiasnan; e ya makapakiabe karing maulagang pisasabian.


text:
Pota kekang sabian king e ka sukat makialam, oneng ing Dios balu na at ya ing mamatul king kekang kapagnasan. Makalawe ya; balu na at ya ing mamablas king nanumang kekang daraptan.


text:
Anak, mangan kang pulut-panilan, iti keka makakayap. At nung makananu mung alalasang maniaman ing pulut-panilan,


text:
makanyan ya king kaladua ing kabiasnan. Inya kekang pakikuanan ing kabiasnan at mika malagu kang paintungulan.


text:
E me pakiapusan ing taung e mayap a magnasang luban ne pibalebale ing taung matulid at saka ne panakawanan.


text:
Agyang misakab yang pitung besis ing taung matulid, talakad ya pa mu rin. Oneng ing taung e mayap dasnan ne ning kapahamakan.


text:
uling ing ninuman karela malyari yang paralang kapahamakan king ditak a penandit. Balu mu kaya nung nanu ing kapahamakan a malyari nang ipasari ning Dios o ning ari?


text:
Ing ukum a sasabing, Ala yang kasalanan ing taung dinapat e mayap siguradu deng pikasaman at tanggian ding memalen.


text:
E ka magtestigu laban king kalupa mung tau, nung ala kang matulid a sangkan o magsalitang ating pamaglinlang.


text:
Dangalan na ning Dios ing isalikut na la ding lihim a bage, oneng dangalan da ring ari ing panintunan la at ipamalino ing kabaldugan da.


text:
E tamu balu nung nanu ing isipan na ning ari; e ta la abut ding kaisipan na uling matas lang anti ing banua at anti la king malalam a dagat.


text:
Mas mayap ing keka sabian na, Me keni kesa king ibili na ka king mababang katungkulan king daramdaman da ring aliwang manungkulan.


text:
E mu agad darala king husgadu itang kekang apansinan; pota gawan na kang malaram ning aliwang menakit at ala kang akarapat nanuman.


text:
Salesen yu ing e yu pamikaintindi ning kekang kasiping bale at e sukat paniabian ing lihim ning ninuman;


text:
Ing mayap a payu a babie ning taung ating sibukan king taung matulang makiramdam maygit ya kaulaga karing singsing a gintu o karing alahas a gewa king gintung puru.


text:
Ing tubud a apagkatiwalan babie yang kapasnon king keyang panginuan; anti ya king danum a marimla neng panaun na ning palutan.


text:
Ing pamanagkat mitmung kapibabatan malyari neng apatangu itang atyu king matas a katungkulan at pati na ding masias a buntuk.


text:
Ing taung magsalitang kalaraman king kalupa nang tau, makamate yang anti ing espada o ing pamalupalu o ing matilus a paslu.


text:
Ing pamanalig king taung e apagkatiwalan, mengari king lalangut kapamilatan na ning tutugun a ipan o lalakad kapamilatan na ning bitis a pile.


text:
Nung pagkanta me ing taung malungkut anti me mong lalako imalan neng panaun ning dimla o mengari kang tutugtug aslam king balat a ating sugat.


text:
Nung makananu ya ing danum a marimla king kaladuang kakau, makanyan ing kau king mayap a balitang ibat king marayung lugal.


text:
Ing sibul a maburak o ing danum a mirinatan kalupa ne ning taung mayap a ayagkat na ning taung e mayap.


text:
Ing taung e biasang mangawat king sarili na mengari ya king siudad a alang dipensa a malyaring lusuban nanumang oras.


text:
Ala king lugal ing purian ya ing mangmang uling mangari king yelu neng panaun ning kaleldo o uran neng panaun ning palutan.


text:
E na ka tablan ning sumpa nung iti e karapatdapat keka, mengari ya king ayup a sulasulapo oneng e naman tutuklu.


text:
Ing latiku para king kabayu ya, ing paket para king asno ne man, at ing barug para king tau ne mang mangmang.


text:
Nung mangmang ya ing kekang tutuburan, bitis mu keka na lang pututan, uling anti na kang manintun kaguluan.


text:
Ing paobrang manupa king bala namung daratang a mangmang ala yang aliwang panasakitan nune ding sabla nang pakiabayan.


text:
Isipan na ning matamad king mas biasa ya karing pitu kataung makaibie pakibat karing karelang pamalak.


text:
Ing makiabe king pisasabian a e na sukat pakialaman mengari ya king taung titikma king balugbug ning asu.


text:
Ing taung maglinlang king aliwa at kaybat sabian na king mamiru ya mu mengari ya king taung sira buntuk a mamialungan king kutsilyung mataram.


text:
Ing pamagsalitang alang katapatan a magkunwaring ating mayap a kapagnasan mengaring kule pilak a kiskas king kuran.


text:
Masanting pakiramdaman ing sasabian na, oneng e sukat paniwalan uling king mua ing pusu na maglapo ya.


text:
Ing miyuyumang bitag para karing kalupa nang tau ya mismu ing marakap. Itang parugang king batu ya ing mipatanan.


text:
Mabayat ya ing batu at ing balas anti naman, oneng ing mas mabayat ya ing kaguluan a bunga ning kamangmangan.


text:
Makakayap la ding sugat a bunga na ning barug ning kakaluguran, oneng mingat ka king kaul ning kalaban.


text:
Potang ing tau mabsi ya agyang ing mayumu tanggian na, oneng mayumu king paglasa na potang danupan ya pati ing mapait.


text:
E mo sa paburen ding kekang kakaluguran at ding makatua da ring kekang kakaluguran. Potang miras ka king kagipitan kekang kapatad e mo lalapitan. Mipaglako mang puling mayap ya ing kasiping kesa king kapatad a atyu king marayung lugal.


text:
Anak ku, magpakabiasa ka sa ban kakung takman ing ligaya; layun kaku lang apakibatan detang kaku maninsultu.


text:
Akakit na ning biasa ing panganib at mangilag ya, oneng ing mangmang mipapahamak ya uling ala yang pansin.


text:
Tanggapan me ing imalan na ning manalakaran para king utang ning dayuan, at paburen meng ya ing mamakibatan uli ning singla na keka.


text:
Makapagaral la ding tau karing kalupa rang tau, nung makananung ing bakal atatais me king kalupa nang bakal.


text:
Sesen me ing tanaman a mangga at mika pamangan ka karing bunga na. Ing talasuyung sesese king keyang panginuan, tanggap yang karangalan.


text:
Nung magsalamin ka king danum ing akit mu ya ing kekang lupa, at ing kekang sarili king kekang pamisip karin me akit.


text:
Ding nasa ning tau mengari la king kutkutan da ring mete; atin mung ating paglugalan para karing aliwa pang datang.


text:
Makagawa kang imalan king bulbul da ring kekang tupa, at king abli karing kekang mapilan a kambing makasali kang gabun.


text:
E mo paburen ding kambing uling ilang babie gatas keka at king kekang pamilya at karing ipus mung babai.


text:
Agyang alang tatagal, ing taung dinapat kasalanan pupulayi ya, oneng matatag ya ing taung tapat uling leon ing kasing tapang na.


text:
Manatili ya ing bansa potang ding mamuntukan biasa la at makaintindi; nung ing bansa mikakasala ya, salasalisi lang mangayalilan ding pamuntuk na.


text:
Ing taung manungkulan a manggipit karing kalulu mengari ya king masikan a uran a manyira karing tanaman.


text:
Mapupuri la ding taung e mayap kapamilatan da ring sasalangsang king kautusan, oneng laban no man karela detang mamintu king kautusan.


text:
E ra aintindian ding taung e mayap ing hustisia, oneng aintindian deng lubusan detang king Ginu sasamba.


text:
Biasa ya ing anak a mamintu king kautusan, oneng itang makikiabe karing taung e mayap kamarinayan ya kang tata na.


text:
Itang misasalapi king kapamilatan ning matas a interes at pamaglinlang karing tau, miras ing pibandian na king taung malugud karing pakakalulu.


text:
Itang e mamintu king kautusan, ing panalangin na king Dios e mipakibatan at makasumami yang daramdaman.


text:
Itang maglinlang king taung mayap ban malili ya king dalan, ya mismu ing marakap king gewa nang bitag; oneng ing taung alang pamikasala maragul a kanawan ing tanggapan na.


text:
Potang ding mayap a tau ilang miririnan kayupayan masaya la ding memalen; potang ding taung e mayap ila ding manungkulan ding tau sasalikut la ngan.


text:
Itang misasalikut king pamikasala na e ya magtagumpe king pamibiebie na, oneng itang pagtapat na la't sisisian tanggap yang kapatawaran.


text:
Mapalad ya ing taung manatiling tatakut at gagalang king Ginu, oneng itang ating kesiasan a pusu mabaldug ya king kapahamakan.


text:
Ing aring e mayap mengari ya king leon a mamius o king ubingan a kamandagan; ala lang akarapat ding pakakalulung keyang sasakupan.


text:
Ing pamuntuk a alang isip tampalasan yang mabagsik, oneng itang masama king e ustung paralan manungkulan yang maluat.


text:
Ing taung mabibie king katapatan panatag ya kabilian, oneng itang mapaglinlang manakbag ya king kapahamakan.


text:
Dakal ya kabiayan ing ortelanung masipag, oneng ing taung alang daraptan nung e mu ing gamus-gamus pusad manatili yang busabus.


text:
Itang ausan ne pansin king kamalian na ing kalupa nang tau, e lambat maygit nang kilalanan kesa ketang kapurian a e tapat.


text:
Itang manalig king sarili nang kaisipan metung yang mangmang, oneng itang tatanggap king mayap a payu milaut ya king kapahamakan.


text:
Itang sasaup karing pakakalulu e ya kakulangan, oneng itang magbulag-bulagan sumpa ing tanggapan na.


text:
Sasalikut la ding tau potang e ya mayap a tau ing manungkulan, oneng potang ala na yu, ding mayap a tau ila ding manimuna.


text:
Ing taung maralas misasabianan, oneng buntuk na lalu neng pasiasan, e lumuat miras ya king kapahamakan at e ne makabangun pa.


text:
Potang makatuliran la ding mamuntukan, magsaya la ngan ding tau, oneng potang ing mamuntukan ala yang bitasang kayapan sablang tau sasaingsing no man.


text:
Itang malugud king kabiasnan i tata na ya ing paligayan na. Oneng itang ating relasyun karing babaing magtinda karing karelang katawan sisiran nang pibandian na.


text:
Matatag ya ing kayarian potang ing ari patupad na ing katuliran, oneng itang tatanggap suhul lalasakan ne.


text:
Anti mu neng dekap ing kekang sarili, nung e mu panamdaman ing pamamuri mu karing kekang kakaluguran.


text:
Mararakap ya ing taung e mayap king kasalanan a keyang depat, oneng ing taung mayap makapagkanta ya at masaya ya.


text:
Balu na la ning taung mayap ding katuliran da ring pakakalulu, oneng e makanyan a pamanintindi ing taung e mayap.


text:
Guguluan de ring taung palalu ing balen, oneng ing kapayapan pagobran da ring taung ating kabiasnan.


text:
Potang ing taung ating kabiasnan makiargu ya king taung mangmang, ing mangmang mayli yang masikan at lalu yang gawang kaguluan.


text:
Ding makamate tau kasaman da lang taung alang kasalanan, oneng ding taung banal ingatan da la bie deting tau.


text:
Ing barug at ing pamanuru king matulid makakayap la king penganak, oneng ing anak a panusigan king sablang buri na, kamarinayan ing ibie na kang ima na.


text:
Ing krimen darakal potang ding taung e mayap ila ding manungkulan, oneng ing pangabagsak da akit ding taung banal.


text:
Ing bansang alang pansin king Dios, memalen na ala lang disiplina, oneng mapalad ya itang tutupad king kautusan ning Dios.


text:
Itang mapanusig king ipus na manibat na inyang malati ya, e lumuat ya ing manikua king pibandian na.


text:
Mapanganib ing makisapakat king mapanako. Miparusan ya nung magsalita yang katutuan king husgadu, at parusan ne ning Dios nung kalaraman ing keyang sabian.


text:
E mu sa ikakabalisa ing sasabian da ring aliwa tungkul keka; magtiwala ka king Ginu at mipanatag ka.


text:
Ila deti ring selita nang Agur a anak nang Jakeh ning Massa. Nganang migsalita kang Itiel at kang Ucal:


text:
Ninu na mo ing minukiat banua at kaybat kinuldas ya? Ninu na mo ing mekasakmal king angin o king lampin binalut na ing danum? Ninu na ing mekabili karing angganan na ning yatu? Ninu ya at nanu ya lagyu ing anak na? Siguradung balu me.


text:
Patutuan na ning Dios ing balang sinabi na. Mengari yang kalasag karing sablang magtiwala king Dios.


text:
ilaut mu ku king pamaglaram at e mu ku gagawan masalapi ni e mu ku gagawan kalulu. Ing ibie mu kaku ya ita mung pamangan a kailangan ku.


text:
Malyaring kakung sabian ing e ra ka balu o e ra ka kailangan, nung sobra ing babie mu kaku. Malyaring manako ku, nung mamulubi ku at layun kang malapastangan, O kakung Dios.


text:
Ating taung mimisip king ila tune lang mayapala la kanung kalupa king kayapan, agpang king sarili dang kaisipan.


text:
Ating linta a ating aduang anak a babai at parehu dang sasabian, Dinan na. Apat la ding bage a kapilan man e sasawa:


text:
ing kutkutan karing mete, ing babaing e mikayanak, ing malanging gabun a manayang uran, at ing api a milalablab.


text:
Ing anak a pisunusunu ne i tata na o maninsultu at e mamintu kang ima na sukat ing kanan de ring ayup a buitre at mata na awak panuktukan da la.


text:
ing agilang susulapo king banuang matas, ing ubingan a gagapang king batung maragul, ing barku a maglayag king malualas a dagat, at ing lalaki ampon ing babaing mipalsinta.


text:
Oyni ing dapat na ning babaing taksil king asawa na: kaybat nang migtaksil mandilu ya at sabian na: Ala kung kasalanan a depat!


text:
ing babaing pikakasaman a mekapakiasawa, at ing ipus a babaing menikua king lugal ning babaing panginuan na.


text:
ding lupisak: mipagyu ya ing metung king kekang palad, oneng king palasyu ning ari karin la manuknangan.


text:
Nung meging mangmang ka angga na ketang meging palalu ka o migtangkang dapat a e mayap, tuknang na ka.


text:
Sabulan mu ing gatas at manikua kang kesu. Tumbukan me arung ing tau at dumaya ya, at nung parati kang mua gulu ing kararasan mu.


text:
E mu sana gigisanan ing kekang sikanan king aduan na ning laman at e mu la gagastusan ding salapi mu karing babai, uling dakal na la ding ari a mipahamak uli da reti.


text:
Neng makainum la, akakalinguan da la ring kautusan at ing katuliran da ring taung atyu king kagipitan.


text:
Magsalita ka para karetang taung e makapagsalita king karelang sarili. Idipensa mu la katuliran ding sablang maina.


text:
Magsalita ka para karela at matul kang alang pamangabiran. Ingatan mu ing katuliran da ring kalulu at ding atyu king kagipitan.


text:
Mengari ya king barkung ating dakal a mangamal a kalakal; miyuyuli yang kabiayan a ibat king marayung lugal.


text:
Ganingaldo pa mibabangun ne ban magsadiang pamangan para king pamilya na at ban gisingan na la at tutukan obra ding babaing kasaup da king bale.


text:
Nung manakit yang gabun a masanting, saliwan ne at gawan neng pitamnanan ubas karing salaping keyang atipun.


text:
Nganang magsalita ning asawa na, Dakal lang babaing talasawang mayap, oneng ika ing pekamayap karela ngan.


text:
Mapaglinlang ing seksi, kukupas ing lagu, oneng ing babaing ating takut king Ginu sukat yang purian.


text:
Mamagus ing danum da ring ilug king dagat, oneng angga man ngeni e ya pa mitmu. Kaybat magbalik ing danum karing ilug nung nu menibatan, at mabaldug na naman king dagat.


text:
Miyangganan ing sablang bage king kapagalan. E ya sasawa ing mata king pamaglawe na at ing balugbug king pamakiramdam na.


text:
Itang milyari king panaun a milabas ya naman ing mapapalyari ngeni, at ing milyari ya naman ing miyulitan. Alang bitasang bayu king mabilug a yatu.


text:
Ngarang sasabi ding aliwa, Lawan mu, ini bayu ya. Oneng e ra balu king ita malambat nang milyari bayu ta pa linto keti king yatu.


text:
Alang makaganaka karing bage milyari na king milabas, at ing mapapalyari ngeni makalinguan ngan king panaun a daratang.


text:
Seliksikan ku at pegaralan ing sablang bage milyari keti king yatu. Apagaralan ku king tikda na ning Dios ing maragul a kasakitan para karing anak da ring tau.


text:
Ikit ku ing sablang milyari keti king yatu, inya ing asabi ku ya iti: alang kabaldugan ing sabla; mengari kang darakap king angin.


text:
Ngaku king sarili ku, Ikua ku ing sablang kabiasnan; mas biasa ku kesa karing minunang meging ari na ning Jerusalem. Balu ku ing tune kabiasnan at beluan.


text:
Pigsikapan kung pegaralan ing pamiyaliwa na ning kabiasnan ila ning kamangmangan at ing beluan ila ning kamulangan. Ikit ku king iti munaman mengari king taung darakap king angin.


text:
Nung kapilan ka biasa, kanita ka dakal a problema; itang dakal mung beluan ya ing pasari king dakal mung kasakitan.


text:
Ngaku king sarili ku, Sulung, magpasasa ka king tula! Oneng ikit ku king iti ala munaman palang kabaldugan.


text:
Uli na ning pamagnasa kung abalu ing mayap para king tau, peligayan ku ing sarili ku king pamaninum alak. Iti ing inisip kung masanting a daptan da ring tau king makuyad dang bie keti king yatu.


text:
Sinali kung ipus a lalaki at babai at mika ipus a mibait king pibalebale ku. Dakal la ding baka ku at tupa kesa king ninumang menuknangan na king Jerusalem.


text:
Mekatipun kung dakal a pilak at gintu a ibat karing ari da ring bansang sekupan ku. Atin kung lalaki at babaing talapagkanta at dakal ku asawa at babaing kasese a babie tula kanaku.


text:
Marangal ku; ligpusan ku la detang minuna kanaku king Jerusalem at e na ku pepaburen ning kabiasnan ku.


text:
Ikua ku ing nanumang buri ku; tikman ku ing sablang bisyu ning yatu. Pigmaragul ku ing sablang depatan ku, at iti ing ablas ku king sabla kung pipagalan.


text:
Kaybat pibulebulayan ku ing sablang depatan ku ampon pipagalan. At ikit ku king ala palang kabaldugan at mengari ku mung darakap king angin; ala ngang kabaldugan.


text:
Inya pibulebulayan ku ing kabiasnan, ing kamulangan, at ing kamangmangan. At apagaralan ku king ing arapat ning ari e migit ketang aring inalilan na.


text:
Ikit ku king ing kabiasnan sambutan na ing kamangmangan, nung makananung ing sala akmulan na ing dalumdum.


text:
Akakit da ring biasa ing daralanan da, oneng ding mangmang ali ra. Oneng balu ku king metung ya mu ing kararasan a makapanaya karela.


text:
Ngaku king lub ku, Ing kararasan na ning mangmang a tau ya naman ing mapalyari kanaku. Inya e na ku sukat magpakabiasa pa uling ala mu ring kabaldugan.


text:
Ala nang makaganaka king taung ating kabiasnan at king taung mangmang; parehu lang makalinguan karing panaun a daratang. Mate ya ing biasa at anti naman ing e biasa.


text:
Inya kasaman ku ing mabibie uling pawang kaguluan ing pepasari na kanaku. Ing sabla alang kabaldugan at mengari ka mung darakap king angin.


text:
Kesaman ku ing sablang pegobran ku at pipagalan lalam ning mapaling aldo uling lakuan ku mu king taung manalili kanaku,


text:
at ninu ing makibalu nung tau yang ating kabiasnan o nung mangmang ya? Makanyan man, miras keting tau ing sablang bunga na ning pipagalan ku at kabiasnan. Iti munaman alang kabaldugan.


text:
Magobra kang alang patugut a abe ing beluan at gelingan, at kaybat ing makinabang ya ing taung e bitasang memuhunan kapagalan. Iti munaman alang kabaldugan at e makatuliran.


text:
Kabang mabibie ka e mako ing problema at kasakitan. Agyang neng bengi ing kaisipan mu e ya mipaynawa. Ing sabla ala ngang kabaldugan.


text:
Ing masanting nang daptan ning tau ya ing mangan, minum, at magsaya king bunga na ning pipagalan na. Balu ku king iti ibat king Dios


text:
Ing Dios ya ing babie kabiasnan, beluan, at kaligayan karetang babie tula king Dios, oneng ding makasalanan papagobran na la at papatipunan pibandian ban ibie karetang taung babie tula karela. Iti munaman alang kabaldugan at mengari kang darakap king angin.


text:
Ating panaun ing mibait ka, at ating panaun ing mate ka; ating panaun ing tanam ka, at ating panaun a kekang pupulan ing kekang tenam.


text:
Ating panaun ning pamakamate tau, at ating panaun ning pamanulu; ating panaun ning pamanlasak, at ating panaun ning pamanalakad king melasak.


text:
Ating panaun ning pamangiak, at ating panaun ning pamangayli uli ning tula; ating panaun ning kalungkutan, at ating panaun ning pamanerak.


text:
Ating panaun ing pamangalat batu, at ating panaun a tipunan lang pasibayu; ating panaun ning pamangaul, at ating panaun ning pamamigil king pamangaul.


text:
Ating panaun ning pamanintun, at ating panaun ning pamamating; ating panaun ning pamanipun, at ating panaun ning pamanugse.


text:
Ating panaun ning pamangisi, at ating panaun ning pamanulsi; ating panaun ning pamagtahimik, at ating panaun ning pamagsalita.


text:
Ating panaun ning pamalsinta, at ating panaun ning pamimua; ating panaun ning pamakigera, at ating panaun a payapa.


text:
Dininan na ngang ustung panaun ing sablang bage. Dininan na katamung panaun ban abalu tamu ing daratang a panaun, oneng kapilan man e na katamu dininan sapat a beluan ban kekatamung aintindian ing daraptan na manibat na kanitang minunang panaun.


text:
Balu ku king ing masanting tamung daptan ya ing magsaya tamu, at daptan ing sablang mayap a kekatamung arapat kabang mabibie tamu.


text:
Babie na anting regalu ning Dios king tau king ding sabla sukat lang mangan at minum ampon magkusuelu king sablang pegobran na.


text:
Balu ku king ing nanumang daraptan na ning Dios manatili king kapilan pa man; e na sukat pang dagdagan o bawasan. Makanyan ing depatan na, at ding tau ya ing karelang galangan.


text:
Itang mapalyari, milyari na keta pang minuna; itang milabasan ulit-ulitan nang papalyarian ning Dios.


text:
Subali pa kaniti, apansinan ku munaman king ing magbabo keti king yatu ya ing e mayap, at aliwa ing hustisia ampon ing katuliran.


text:
Ngaku king lub ku, Parehu na lang atulan ning Dios ding taung mayap at ding e mayap, uling mitakda yang panaun para king sablang bage at king merapat.


text:
Ngaku pa king lub ku, Susubukan na la ning Dios ding tau ban ipakit na karela king ala lang pangayaliwa karing animal.


text:
Uling ing kararasan da ring tau at ding animal ya naman ing kamatayan. Parehu lang mangisnawa; ala yang pamiyaliwa ing tau king animal uling ala yang kabaldugan karela ing bie.


text:
Ninu mo ing makibalu nung ing espiritu na ning tau munta ya king babo at ing king animal munta ya king lalam?


text:
Inya king palage ku ing masanting nang daptan ning tau ya ing sukat yang magkusuelu king pipagalan na uling iti ing mitakda king tau. Ninu mo ing makibalu king mapalyari potang mete ne?


text:
Ikit ku munaman king alang hustisia keti king yatu. Kikiak la ding megipit at ala mang bisang sumaup karela uling mayupaya la detang menggipit karela!


text:
Oneng lalu lang masuerti detang e pa mibait, detang e pa bitasang menakit king alang hustisiang mapapalyari keti king yatu.


text:
Apansinan ku munaman king pakigisanan na ning tau ing gelingan na king pamagobra, uli na ning karirian ne ing kasiping nang bale. Iti ala munamang kabaldugan; anti kang darakap king angin.


text:
Mapalyaring iti tutu, oneng mas mayap ing atin kang ditak a kabiayan a ating kapanatagan a lub kesa king adua kang gamat magobrang alang patugut at darakap king angin.


text:
ing taung mabibie magdili-dili, ala yang anak o kamaganak, makanyan man ala yang patugut magobra. E ya pa matula king pibandian na. E na akukutang man nung kaninu malakuan ing pibandian a bunga na ning kapagalan na at tatanggian na ing tula. Iti munaman alang kabaldugan at malungkut a bie.


text:
Nung misakab ya ing metung, asaupan neng talakad ning kayabe na. Itang yang dili na, nung misakab ya, alang sumaup king pangasakab na.


text:
Nung marimla ing panaun, malyari lang misiping ban e la dimla. Wa, e mu alisian ing dimla nung magdili-dili ka.


text:
Nung adaig ne ning metung a tau ing metung munamang tau lalu reng adaig deng adua. Ing lubid a pengatluan masakit yang pataran.


text:
Mas mayap ya ing pakakalulu at biasang kayanakan kesa king ari a matua at mangmang a e na bisang tanggap payu.


text:
Apansinan ku la ding taung mabibie keti king yatu at siguradu ku king kareti ating kayanakan a manalili king ari.


text:
Ala lang kayangganan ding taung dakal a pamahalan na ning ari, oneng kamate na, ala mang munie kapurian king ari. Iti munaman alang kabaldugan at mengari ka mung darakap king angin.


text:
Mimingat ka sana neng lulub ka king bale na ning Dios. Mas mayap ing munta ka karin ban makiramdam kesa king balamu mangmang kang babie ain-sakripisyu, uling e na balu ning mangmang ing ustu ila ning e ustu.


text:
E ka agad mangaku king Dios; misip kang banayad bayu ka gawang pangaku king Dios. Atyu banua ing Dios at ika atyu ka king yatu, inya e mu sasabian itang e mu agyung daptan.


text:
Ing ikagugulu na ning isip ya ing pasari king makatakut a paninap. Dakal ya balung sabian ing taung mangmang.


text:
Tuparan mung agad itang pengaku mu king Dios uling e ya tutula karing mangmang. Tuparan mu itang pengaku mu.


text:
Pigilan me ing dila mu ban e ka mikasala at e mu sana sasabian king talasuyu ning Dios king migkamali ka pala. Obat buri mung mimua ya keka ing Dios? Obat paintulut mung siran na ing kekang pegobran?


